\NormalFont\ShortTitle{POROPEPE}

{\MT POROPEPE

\par }{\IMT Wambu Kapa Palyuo Petengena Mana Pii Doko

\par }{\IP Buku dakena Anatu baame pii leyamo dupwape wambu dupwa au pyuo karena lao mana pii lasi dupwanape lao pyasi palamo. Yulu yuu gii peparae pingi dupwana lao mana pii malu palamo. Pii wambo dopa lao palamo. Soo otarami lao wambo Anatu baame leyamuli pyuo pipengele. Pii dasipa lapeyamopa dee enakana Anatu rolo lakandena lao pii yulu mona palena piipi lao mawa pii warombo sinya lao piipi dupwa pyasi palamo. Namwa mana pii dupwa yaka laramano dokopa Isaraele wambunya dupwana rora ambasupi renge singi mana lenge akali dupwa mee wambu dupwa yulu rolaena lao soo nyiyaminyi doko serama. Seramano dokopa wambunya ree palu yalya kando palena pii wambu bisinase pingi pii wambu rara wakale wakale range yalya kando karenge pii wambu peparae mona palyuo karena piipi rara dupwa peparae pyasi palamo. Kuki ingyuo inyimungu doko angi iso karena yulu doko pendewa wambu dupwako yako lao ketae pyambungi doko puu minyingi dupwa mata kando laa nao mona retena yulu doko dupwana renge lao malu pyasi palamo.

\par }{\IP Renge pii rara wakale peparae dupwa keta mana lasi pii pakirename iki yapo nyuo piyaminyi pyasi palamo.



\par }\ChapOne{1}{\SH Wambu Kapa Karo Palyuo Pirami Dokona Mana Pii
\par }
{\PP \VerseOne{1}Dapitinya ikinyingi kiŋi Solomone Isaraele wambunya kiŋi dokona mana pii lasi palamo.


\par }{\PP \VS{2}Palamo dupwa soo nyerami ramo dokopa pii wakale wakale laraminyi dupwana pii anjuku rolae lao soo dee pii anjuku keyange lao soo nyerami. Dopa pyuo soo dokopa renge angi koko palamo dupwa soo gisarami.

\VS{3}Mana pii lasi palamo dakena mana nyerami ramo dokome singinya renge palenge wambu ingyuo yulu katalunji nembo pyuo pii katalunji nembo lao pinya suu pyapala pirami.

\VS{4}Dokonako ingyuo sepa narami dupwame mana pii palamo dokona mana nyepala kendepuli ingyuo pirami. Dee wanyane akali dupwame mana nyepala dopa pipengelelyamo lao range koto nyuo pirami.

\VS{5}Dopa pyuo pii palamo dakena mana nyeraminyi dokome mona palenge soo nyingi akali dupwame kamame soo londaraminyipa mana nyisi wambu dupwa dee konda pyuo soo mana nyerami.

\VS{6}Dopa piramo dopaleko ingyuo mona palenge akalinya kongwalu dupwape mana pii lasi dokona renge angi palamo dupwape soo nyeramisa pira.


\par }{\SH Parange Dupwa Elya Pyuo Karena Lao Mana Pii Isa Pingi Pingi Pii Doko
\par }
{\PP \VS{7}Wambo Kamongo baa andakeŋe lao suu pyapala dokopa nakama soo nyerami ingilyamo. Dee mona angi pali nange wambu dupwame mona palenge soo nyingi wambu dupwa meeŋe lao nyuo mambunya palyarami dokome mana nyii naramalyamo lao suu pyao karenge.


\par }{\PP \VS{8}Rakane, embame rakane endakinyipame larambinyili pyuo soo pyuo karape.

\VS{9}Akali kalya pyuo eparamo doko kandapala au pyuo karengelamo lao suu pyarami. Doko suu pyao emba endakinyi rakanepana pii warombo soo karapala kapa palyuo karare dokopa auwo kandarami.


\par }{\PP \VS{10}Rakane, yulu koo pingi akali dupwame emba koo pii lao makande piraminyi dokopa pii napipi.

\VS{11}Nakamame dopa lao langirami. Akali mende koto kando pyala monale. Wambu mee kamenge petaminyi dupwa male male lao pyao kumasemana.

\VS{12}Ene kandaparamano dokopa wambu petele larami doko kaepala pyarama dokopa kumasi pao serami ingilyamo.

\VS{13}Dopa pyuo pyapala nakamana pinji bange dupwa peparae namwana ingyuo nyuo retamanale.

\VS{14}Emba namwa ree jela ipu. Eparene dokopa pinji bange waa nyimwa dupwa mokwa soo nyerama lao langirami lyakande.


\par }{\PP \VS{15}Rakane, emba dopa langirami ramo dokopa wambu dopalena pii sakami nao wakale nyokonyuo karape.

\VS{16}Yulu koo pinya kambu nakepanyi nembo pyaraminyi dokonako suu pyaro karaminyi.

\VS{17}Yaka lyinya lao kone makaramo doko kando pisiramo dokopa makara doko kapa ingya nara.

\VS{18}Yaka dokome kendepuli ingyuo wanjepala paramopape akali yango mende randa mainya anga pyuo karapala nakama range kame seraminyisa kone makarami dokome mangena minyarasa kumarami.

\VS{19}Doko suu pyao akali kendepo nenge nakama yale lapome nakama waa nenge dupwako pyao kumakarami lao letamo.


\par }{\SH Mona Palenge Singinya Renge Dokome Wambu Ingyuo Pii Lao Kee Letamo
\par }
{\PP \VS{20-21}Kote lao karenge mare dokonape makete yuu dokonape yuu wambu epo malu palyuo karenge peparae dupwanape mona palenge singinya renge dokome wambu ingyuo kyakale lao karamo. Doko kale yukupala selapape.


\par }{\PP \VS{22}Mona palenge singinya renge dokome wambu ingyuo pii dapa pyuo letamo. Mona pali nange wambu dupwa yuu gii akipare mona pali nange ingyuo karalana suu pilyamisi? Yuu gii akipare soo nyingi wambu dupwa kando meeŋe lao giyalya giyana pyuo nyuo mambunya palyuo kararamisi? Anjokorape mana nyelana pyuo kararamisi?

\VS{23}Kopetame pilyaminyi lao pyalana pyuo laro dokopa warombo selapape. Dokopa dopa pyuo role pipa lao nakama pii angi mana langiru.

\VS{24}Nambame nakama panda joo ipupwa lao kyakale lapunupape nakama kale yukupala see nalyaminyi. Doko mende lalyane lao wangu lakapala selana suu pyaa nalyaminyi.

\VS{25}Nambame nakama dopa pyuo pipingi lapunu doko sili see nale lao karaminyi. Nambame dopande piralyamo lao langyuo rolapuliŋi lao suu pyapunu doko nakamame langipili lao suu pyaa nalyaminyi.

\VS{26}Dokona lao nakama randa nyerami dokopa nambame giyalya giyana piru. Dopako pyuo nakama keta paka renge sukusa eparamo dokopa giyalya giyana pyuo kopyali inginyi nembaro.

\VS{27}Randa renge andake porambaiye koo minyuo epenge dopale ingyuo epo randa jeramo koo keta palyuo pisirami.

\VS{28}Dopa pyuo piso nakamame namba kyakale laraminyipape dusa karoŋo lao isingi laa naro. Karepe lao koto paeyo kararaminyi panda dupwana kararono kando nyeraminde daa.

\VS{29}Nakama soo nyingi akali ingyuo karapuli lao suu pyao kara nalyaminyi. Kamongo baa pakale pakale lao lakando kara nalana suu pyao karaminyi.

\VS{30}Nakamame nambame dopa pyuo pipingi lao langya napili lao suu pyao karaminyi. Dee nambame dopande piralyamo lao langipunu dokopa sili see nale lao karaminyi.

\VS{31}Dopa pyuo karo koo piminyi dokona lao koo doko nakama keta epara ingilyamo.

\VS{32}See nange wambu dupwa mona palenge ingyuo kara namwali lao suu pyapala kumasi ingyuo karaminyi. Wambu angi rolae suu pyaa nao mee male male lao kopyali ingyuo palyuo karo pingi dupwa kwaeyo paramisa pira.

\VS{33}Dopa piraminyipape mendeme doko mende lalyane lao soo nyerami dupwa range kyawa lete nyerami. Mona seramo pisipala nakama keta koo epasara lao paka narami. Dopa lao mona palenge singinya renge dokome wambu ingyuo kyakale lao karamo.




\par }\Chap{3}{\PP \VS{5}Emba rangena suu pinginya suu pilyu ote lao pii napala mona peparaeme Anatu kapa ingingi lao suu pyao karape.

\VS{6}Yulu peparae pilini dupwana Kamongome kando kaeyo karamo lao suu pyao kararenepa kata rolae lasaka pira.

\VS{7}Emba range kamame mona palyuo mama nyinginde karo lao suu pyaa napala Kamongo baa mupwa lao pako karo koo pinya wangu laka napipi.

\VS{8}Dopa piri ramo doko embena kingi kimbupi pokonge dokopa maresane keyange dokome randa pilyamo dupwape dee rete angi dupwape waiya lao umbwa pingi doko suu pyao nyiso otara.

\VS{9}Embena yuu dokona nenge mupwasa manjo nyerene dokome Anatunya kingi lakando kisi mairi.

\VS{10}Emba dopa pyuo mairi ramo dokome embena nenge retenge anda dokona nenge doko soo simbwara. Dee embena ipwa waene doko kakana pirasa retenge panda dokona retalana saka nare.


\par }{\PP \VS{11}Wane, emba sukunde ingyuo kiso rolo randa jiyu kande dokopa meeŋe lao suu pyaa napipi.

\VS{12}Baame wambu mona retelyamo dupwa baa pyalana koo pyuo leya kande dokopa monarena yamarangwa nalapape.

\VS{13}Akali mona palenge ingyuo pii soo nyera doko rae maiyuo karena.

\VS{14}Doko mona palenge singinya renge doko kana golope kulingipinya poropiti nyilyamo dupwa nyuo isa palyuo nyera ingilyamo.

\VS{15}Mona palenge singinya renge dokome embena mamakupi kii puupi dupwa pipya manda manja nara. Dee mona palenge singinya renge dokome embena bange nyelana suu pilini dokopa manda manja nalyamoko.

\VS{16}Mona palenge singinya renge dokome yaku nao kumare. Dopako pyuo emba kapa paliramo kararenepa lakandarami.

\VS{17}Mona palenge singinya renge dokome emba mona kyaka palyuo kata angi lasaka pyuo kyawa minyaramo karare.

\VS{18}Mona palenge dupwa rae maiyuo parami. Mona palenge singinya renge dokome isame jingi lyelamuli pyuo lete kararami.




\par }\Chap{6}{\SH Maka Suku Suku Nana Lao Repe Repe Pii Doko
\par }
{\PP \VS{6}Maka suku suku nenge wambu dupwame sipurali kando apa pyuo palu karo pingi dokona mana nyerami ingilyamo.

\VS{7}Nakamana kamongo mupwa mendepe dee rapu pingi mendepe kara nange.

\VS{8}Dopa pilyamopape apunda kana pyaka seramo dokopa naramaŋa lao nenge dupwa panyi kana dokopa nyuo malu palyuo retenge.

\VS{9}Yuu gii akipare akali maka suku suku nenge doko luu palu anda serase? Dee baa anjokorape sipurapala lenge rao kararase?

\VS{10}Baame lao, Imambu soo nambana kingi kilyanda pyapala luu kuki mee paliru, lara.

\VS{11}Dopa lapala ramberaku pyao paramo luu palyuo kararamo dokopa luunya renge dokome baa pendewa nembara ingilyamo.


\par }{\SH Bange Yanda Ipingi Nyepo Dusipa Kamongome Epe Kanda Nange
\par }
{\PP \VS{16-19}Kamongome bange yanda ipingi nyepo epe kanda napala daa lalu lao lenge.

\par }{\Q Wambu kandamili kandamili lengepe

\par }{\Q pii kyambo lengepe

\par }{\Q wambu koo pii nalyaminyi kingimi pyao kumungipi

\par }{\Q suu pinginya suu pingi kopetame yulu pipuli lao suu pingipi

\par }{\Q koo pelana wangu lakapala makando pengepe

\par }{\Q mendali kando nembo nembo pii minyuo kyambo lakamingipi

\par }{\Q dee akali mendeme banya puu minyingi dupwa pipya pyakandanyi retengepe

\par }{\MM dupwana Kamongo doko kando epe kanda nange.




\par }\Chap{7}{\SH Enda Pamukunya Pii
\par }
{\PP \VerseOne{1}Rakane nambame langilyu dupwa suu pyao karo dokopa nambame pipi lao langilyu dupwa kame see napipi.

\VS{2}Nambame mana langilyu dupwa pipala kapa karare ingilyamo. Embena bange keyange dupwa mona nyilini doko suu pyao nambana mawa pii doo mondo lao rapu pyuo pyuo karare.

\VS{3}Yuu gii peparae nambana mana pii doko kandokondali pyuo minyapala embena mona andarename pepa ingyuo pyasi palena.

\VS{4}Dopa pipala mona palenge singinya renge doko embena pemalenge ingyuo pena dee soo gisinginya renge doko embena puu minyingi kulisa ingyuo pena.

\VS{5}Dopa pirinyi dokome akali wakalena endape dee enda akali girisi pii lenge dupwape emba kyawa minyaramo karare ingilyamo.


\par }{\PP \VS{6}Yuu mendepa nambana anda windowa dokona kata kandeyo.

\VS{7}Kandeyono dokopa akali parange lapo suu pyaa nao api kame kame lao papingi dupwa kareyaminyi kandeyo. Dee dokona rambe rambe wane mona pali nange kopyali mende kareyamo kandeyo.

\VS{8}Yuu taone kata kyukunai repeta enda pamuku angi

\VS{9}doko palenge dorena ingyuo yuu kwualepalepa wane doko pakiki palyama epo peyamo kandeyo.

\VS{10}Dokopa enakana enda dokome baa kando nyiya. Enda doko baa ama komau keyange wapupala kyawa elya pyuo koteŋa renge pyapala peteya.

\VS{11}Dopa pyuo pisipala enda baa elya pii nao enyeko kaeyo suu pilyu ote lao yuu peparae kata dupwana papyuo kareya.

\VS{12}Dopa pyuo yuu lapo baa yuu taone dokona kata kyukunai dupwana akali isaro kareya. Dee yuu lapo makete dupwana isaro karo dee yuu lapo taone dupwana isaro karo pipa piya.

\VS{13}Dopa pyuo enda banya kingi pee lapala wane parange doko kupyuo rau pyao laeyo nyepala akali doko lenge wane ingingi dokome rolae kandaro sepala nyinyi pyuo karo dokopa lamaiyuo lao,

\VS{14}Epapu namba lalu lao leyonoli pyuo mena pyao kisalono.

\VS{15}Dokona emba kotalana suu pyapundeme namba emba koto nyisa epanoŋo dokona emba kando nyilyu, leya.

\VS{16}Lapala lao, Nambana rate doko komau kalya pingi yuu Isipi raendeme kwuanyi palyapu.

\VS{17}Dee dopako pyuo lao mamba ama kyaa keyange pingindeme kisapunu kyaa pyuo silyamo.

\VS{18}Dokona nambwa range yuu gii kukwa peparae kingi mendena dokome mende kupyaramo rae maiyuo kupyaro serambaŋa bona ipu.

\VS{19}Nambana akalingi doko anda kara nalyamo. Baa kata londe pupya.

\VS{20}Pupyamo dokopa kana ama malu minyuo pupyaŋa epa naramopa koro lama para, leya.

\VS{21}Dopa leyamo dokopa enda dokona girisi pii dokome wane baa makande piyasa moname nyuo otapala enda doko mona maiya.

\VS{22}Mena kuiyalana palelyaminyipa anjiki pipala anda epamuli pyuo mona kondo pao kaenge doko laa lapala peya. Wii kone makange dokopa kamenge pao konena lyingi dopale ingyalana peya.

\VS{23}Dee omande sinyana malyilyaminyipa baa kumara doko see nao mee panda rapisi lao pao palipala randa nyingi dopale ingyuo wane doko baa peya.


\par }{\PP \VS{24}Wane dupwa nambana pii sokondali pipala doko mende lee kande lao soo karalapape.

\VS{25}Karapala enda dopale dupwame nakamana monarena kongo pyuo nyuo anamasi minya nana lapala enda paramuli pyuo pete pete papyuo kara nalapape.

\VS{26}Enda dokome akali malu nyuo palyuo pinyi nembelyamo. Dee akali maluko reto palyuo kumanyi nembenge dupwa kapa pyuo yaka lao sukusa paa narami.

\VS{27}Enda banya anda dokona pare ramo doko emba kumungi yuu kata repeta dokona waiya lao pao kando nyingi dokona panya parenesa pira.




\par }\Chap{8}{\SH Mona Palenge Singinya Renge Dokona Lakandamana
\par }
{\Q \VerseOne{1}Selapa. Mona palenge singinya renge dokome wambu ingyuo kee letamo.

\par }{\Q Renge angi dokome wambu serami lao paneya.


\par }{\Q \VS{2}Yuu kyau dupwana kata nemba dupwanape

\par }{\Q dee kata kandamae dupwanape baa karenge.


\par }{\Q \VS{3}Yuu taone andake kambu kondandawame dokona

\par }{\Q kame kambu kilikili rename piso kyakale lenge.


\par }{\Q \VS{4}Wambu dupwa nambame nakama poraiyuo piso sokondali pilyu.

\par }{\Q Nambame isa wambu peparae kando kee leto.


\par }{\Q \VS{5}Emba nyaŋa ingyuo karee kande doko suu pingi ando oto kando suu pyao karape.

\par }{\Q Emba kopyali ingyuo karee kande doko kando mona palenge ingyuo karape.


\par }{\Q \VS{6}Nambana pii ama keyange langilyu dupwa

\par }{\Q rolaeŋe sepe.


\par }{\Q \VS{7}Namba pii kinyi angi lenge dokome

\par }{\Q pii kyambo dupwa epe kanda nange.


\par }{\Q \VS{8}Dokona nambame pii letono dupwa peparae kinyiko lenge

\par }{\Q dee mendepe kyambo lapala mendena kata palyuo pii nange.


\par }{\Q \VS{9}Akali mendeme mona kandapala soo walengena palyuo karenge

\par }{\Q dee mendeme mana poraiyuo nyingi ramo doko baa soo oto karenge.


\par }{\Q \VS{10}Dokona kana kulingi nyingi doko suu pyao nambana mana pii doko nyelapape.

\par }{\Q Dee kana golo rao kui kui lasi rombo palyuo nyingi doko suu pyao nambana mona palenge singinya renge doko rombo palyuo nyelapape.


\par }{\BB \par }
{\Q \VS{11}Namba mona palenge singinya renge doko kamame wakasa ingyapala mamakupi kalya pingi bangepe isa palyingi.

\par }{\Q Dokona ingyuo emba range nyelana suu pilini doko namba mona palenge singinya rengepa manda manja nara ingyara.


\par }{\Q \VS{12}Namba mona palenge singinya renge dokome soo gisinginya renge doko namba keta palenge.

\par }{\Q Dee soo nyinginya renge palengeko dokome namba kote dupwa rolae ingyuo singi.


\par }{\Q \VS{13}Nambame wambu range mupwa wakasa lao suu pyapala pii panga soo karo kata koona penge dupwa kando epe kanda nange.

\par }{\Q Dokona ingyuo akali mendeme Anatu andakeŋe lao pakao pyuo karara ramo doko baa koo dupwa epe kanda nao kararasa pira.


\par }{\Q \VS{14}Nambame dopa pyuo piru lao rapa rapa pyuo pipala angi dokona palyuo pyuo penge.

\par }{\Q Dopa pyuo namba soo nyuo porai ingyuo karenge.


\par }{\Q \VS{15}Nambame kiŋi dupwa iso karena lao

\par }{\Q dee gapomane dupwa lowa waso lena lao nambame nyisingi.


\par }{\Q \VS{16}Isa yuu dakena gapomanena akali kamongope kiŋipi karaminyi dupwa

\par }{\Q nambame nyisapunu pyuo karaminyi.


\par }{\Q \VS{17}Mendeme namba kotara ramo dokome namba kando nyera.

\par }{\Q Nambame wambu namba mona retenge dupwa isingi monako retenge.


\par }{\Q \VS{18}Namba keta bange aelyamo karenge dokome mainya rae maipala ketae pyambuo maingi.

\par }{\Q Dopa pyuo namba kapa palyuo kamongapala maiyuo kumakange.


\par }{\Q \VS{19}Namba keta emba bange soo nyilini dupwa kana golo rao kui kui lasi dokopa manda daa.

\par }{\Q Dee kana kulingi keyange dokopa kapa daako.


\par }{\Q \VS{20}Namba yulu rolaena kata iki pao

\par }{\Q kote singi kata angi dokona moko minyuo penge.


\par }{\Q \VS{21}Namba mona retenge dupwa bange malu maingi

\par }{\Q dee bange dupwame nakamana anda dupwa soo ketae penge.


\par }{\BB \par }
{\Q \VS{22}Kamongome yuu wamba kanda soo dokopa bange dupwa wasalana karo dokopa

\par }{\Q namba mona palenge singinya renge doko wambo ingyuo wasiya.


\par }{\Q \VS{23}Yuu muu dupwa kanda sepa nao karo

\par }{\Q wambo peparae doko namba kanda soo wasiya.


\par }{\Q \VS{24}Dee namba ipwa kotape ipwa guu lao epengepe dupwa epapa nayamopa

\par }{\Q namba doko wambo manjo nyiya.


\par }{\Q \VS{25}Namba yuu kyaupi dee yuu manda dupwa silyamuli pyuo sepa nayamopa

\par }{\Q namba doko wambo mandeya.


\par }{\Q \VS{26}Anatumi isa yuu dakepa yuu isako pulyuo silyamo dupwape yuu sinjimu wambo siya dokope wasepa nayamopa

\par }{\Q namba doko wambo mandeya.


\par }{\Q \VS{27}Dee yake doko sera panda reteyamo dokopa namba dokona kareyo.

\par }{\Q Dopa pyuo yake yuupa pakali lao koe pyao peyamo dokopa namba dokona opetae kareyoko.


\par }{\Q \VS{28}Baame yake dokona kopa sinya lao

\par }{\Q ipwa kota pete dokona piso mee ipwa guu lena lao waso


\par }{\Q \VS{29}dee ipwa kota dokona siyamo dupwa kando baame lao

\par }{\Q raeyo paa napala silyamuli pyuo sinya lao leyamo dokopa namba kareyo.

\par }{\Q Dopako pyuo dee yuu kikurenge dupwa waso reteyamo

\par }{\Q dokopa namba dokona kareyoko.


\par }{\Q \VS{30}Yuu gii dupwa pipya namba akali anda puu rombo minyingi dopale ingyuo baa role kareyo.

\par }{\Q Yuu peparae nambame baa rae mainyi pyambuo

\par }{\Q dee namba baa role karapala rae maiyuo piyu.


\par }{\Q \VS{31}Wambu isa yuunya enenge sipurao paleyaminyi dupwa kando dee yuu muu peparae dupwana kando pipala rae maiyuo kareyo.


\par }{\BB \par }
{\Q \VS{32}Epapu akali parange dupwa nambana pii selapape.

\par }{\Q Sepala nambame letonoli pyuo pirami ramo doko nakama rae mairami.


\par }{\Q \VS{33}Nakama mana letono doko selapa.

\par }{\Q Mona palenge singinya renge doko nyuo kame kame see nalapape.


\par }{\Q \VS{34}Akali mende nambana anda kame kambu konandawame dokona isaro petengepe

\par }{\Q dee akali mende nambana pii soo nyingipi dupwa rae mairami.


\par }{\Q \VS{35}Akali mendeme namba kotara dokome lete karenge renge doko kando nyera.

\par }{\Q Nyeramo dokopa Kamongome baa kando rae maira.


\par }{\Q \VS{36}Akali mendeme namba kando nyii nara ramo doko baa range randa nyera.

\par }{\Q Mendeme namba epe kanda nara ramo doko baa range kumungi renge doko mona reto kararasa pira, leya.




\par }\Chap{13}{\SH Wamba Kapa Kalyuo Petengena Mana\newline  Pii Lapo
\par }
{\PP \VerseOne{1}Wane mona palenge dokome rakangeme pyalana pyuo mana letamo dokopa warombo soo petenge. Dopa pilyamopape akali moŋo kyaŋe soo range wakasa lao suu pingi dokome doko pii soo nyii napala baa kopetame pyuo penge.


\par }{\PP \VS{2}Dokona akali keyange dupwana pii larami dokona yano nyerami. Yano nyeraminyipape akali panga singi dupwame pyakando yanda pinya wangu lakao karaminyi.


\par }{\PP \VS{3}Dopa piraminyi pii angi suu pyaa nao langa lenge dokome baa range kokwa soo koo keta penge kandale. Dokona suu pyao emba pii kandokondali pyuo lapala embena lete kyawa doko range minyuo lao karare.


\par }{\PP \VS{4}Akali yulu poraiyuo pingi dokome baa nyelana suu pilyamo dupwa peparae nyingi kandale. Akali yulu pinya maka suku suku nenge dokome nyelana lao poraiyuo suu pilyamopape dupwa angi kapa nyii nange.


\par }{\PP \VS{5}Wambu pii angi dokonako iki lenge dupwame kyambo pii dupwa epe kanda nange. Dopa pilyaminyipape akali kopetame pinginya pii dupwame wambu elya nyingi.


\par }{\PP \VS{6}Yulu rolae pingi dokome wambu koo pii nange dupwa kyawa minyilyamopape yulu koo pingi dokome wambu koo pingi dupwa nyuo koo keta palyingi.


\par }{\PP \VS{7}Wambo lapo pii dokome bange malu aenge ingyuo lenge doko reta napala mee lenge. Lapo pendewa karele lao karelyaminyipape dupwa nakama moyange bange malu retenge.


\par }{\PP \VS{8}Akali bange malu retenge dokona kana dokome baa range kyawa minyara. Dopa piramopape akali pendewana bange kingi rukyu nyerami ramo doko kapa daa.


\par }{\PP \VS{9}Wambu yulu rolae pingi dupwa isare pawa rao yanga paupau lao karenge dopale. Wambu yulu koo pingi dupwa isare lambe rele raa nale lao karo kunjingi dopale.


\par }{\PP \VS{10}Dokona wambu range ulipili lao suu pingi dokome mende nyii napala randako iki nyingi. Wambu mendeme laraminyi soo nyelana piso singi doko renge angi soo nyingi kata dopale.


\par }{\PP \VS{11}Embena bange dupwa awa awa pyuo nyuo retare ramo doko dee waiya lao nembo otare. Dopa pii napala yulu pyuo randa nao nyuo retare ramo doko kamame lapo konda pyuo sera.


\par }{\PP \VS{12}Mende angi pinya karo pira lao suu pyarene doko mee kambara ramo doko embena mona doko opetae ipwa pee kambele lara. Dopa piramopape baa mende pinya lao suu piya doko angi pira ramo dokopa mona rae maingi doko ando nyimbara.


\par }{\PP \VS{13}Wambu keyange mendeme nyisaro laramo daa lare ramo doko emba randa nyere. Nyiso laramo dokona moko minyuo piri ramo doko koo keta palya nare.


\par }{\PP \VS{14}Akali angingyuo mona palenge dokona mana pii doko ipwa guunya mendeke ingyuo emba kararene yuu gii dusipana koo keta parene lao ramo nyuo lenge kandale.


\par }{\PP \VS{15}Mee wambu dupwame akali singi dupwa yako lao ketae pyambungi. Dee wambu kapa pii nalyamo lao suu pilyaminyi doko angi kwao paramo kata dokona karelyasa pingi.


\par }{\PP \VS{16}Akali mona palenge dokome baa aki piru lao wambo suu pyapala pira. Dee akali mona pali nange dokome banya yulu kopetame piramo dokopa wambu yango dupwame baa mende suu pyaa naenae pingi doko lasaka pili lao pira.


\par }{\PP \VS{17}Pii angingyuo sepa naenae lenge dupwame wambu dupwa randa nyuo maingi. Dopa piramopape pii kapa larami lao suu pyarami wambu dupwame manda ranyi pyambuo pingi.


\par }{\PP \VS{18}Akali mende angi mana nyii naramo doko baa elya nyuo pendewa ingyuo karara. Dee akali mende baa waipi larami doko kale yukupala sera ramo dokopa wambu menge dupwame baa yako lao ketae pyambungi.


\par }{\PP \VS{19}Wambu kopyali dupwame koo dokona kapa wanjarami ingya nalyamo. Emba bange nyelana suu pilini doko nyepala dokopa rae mairi.


\par }{\PP \VS{20}Emba wambu mona angi palenge dupwa pipya role pyao karo mana nyere ramo doko emba wambu mona palenge ingyuo karare. Dee akali kopyali dupwa puu minyuo karare ramo dokopa emba kwao kararesa pira.


\par }{\BB \par }


\Chap{15}{\PP \VerseOne{1}Wambu mendepe imbwara ramo dokopa pii anjiki pyuo laramano dokopa imbu singi doko isa para. Dopa piramopape pii poraiyuo lao imbu singi nyerama ramo dokopa isare lopo yangenge dokopa uliyapu nyuo renge dopale ingyuo imbu singi doko andara.


\par }{\PP \VS{2}Akali mona angi palenge dokome pii lenge dokopa singinya renge dokona au pyuo penge. Dee akali kopyali dupwame pii lenge doko sane peena ipwa rao bolo pyao popo kau kau lao penge dopale ingingi.


\par }{\PP \VS{3}Kamongo dokome yuu muu dupwana peparae apa pilyape lao kando karenge. Namwa yulu koo pilyamanopape panda keyange pilyamanopape baame kando iso karenge.


\par }{\PP \VS{4}Pii anjiki pyuo lenge dokome letena renge minyuo epenge. Dee pii kanda nao imbu singi nyuo lenge dokome wambunya mona kwaenyi pyambuo lenge.


\par }{\PP \VS{5}Embena rakaneme dopa pii dapa pii lao mana langira doko soo kamba lare ramo doko kopyali minyare. Dee embena rakanena mana pii laramo doko soo nyere ramo doko emba wambu angi mona palenge ingyuo karare.


\par }{\PP \VS{6}Akali yulu rolae pingi dupwame nakamana bange dupwa elya pyuo retenge. Dee akali yulu koo pingi dupwame yuu gii mende randa epelyamo dokopa nakamana bange mee pyao nembenge.


\par }{\PP \VS{7}Mona angi palenge akali dupwame pii lenge dokopa soo nyinginya renge doko pao raenge. Akali kopyali dupwame pii letaminyi dokopa dopa pii nange.


\par }{\PP \VS{8}Akali keyange mona angi palenge dupwame ateŋa letaminyi dokopa Kamongo doko rae maingi. Dopa pilyamopape akali koo pingi dupwame mena pyao kiso mailyaminyi dokopa baame epe kanda nange.


\par }{\PP \VS{9}Kamongome akali koo pingi dupwana yulu dupwa rae mai nange. Dopa pilyamopape baame akali mendeme yulu rolae pingi doko kando mona retenge.


\par }{\BB \par }


\Chap{20}{\PP \VerseOne{1}Ipwa biya dokomepe ipwa waene dokomepe napala wambu kopyali minyinyi nembo pii poraiyuo lao lenge. Dokona ipwa nenge doko yulu koo kopyali ingyuo pelyamo.


\par }{\PP \VS{2}Emba mena laene dokome wambu nalana gasimwa poko ŋiliŋili letamo doko kando pakange kandale. Doko suu pyao kiŋi akali waiya lao imbwuange doko kando pakape. Doko kaepala embame baa imbwana lao piri ramo doko emba range pyao kumakaresa pira.


\par }{\PP \VS{3}Akali kopyali dupwame laiye kanda soo leyami kande dokopa emba wakale pyarepanyi pyambuo karare ramo doko keyange ingyara-mopa emba lakandarami.


\par }{\PP \VS{4}Akali ee wara pingi dokome baa yuu ape ape pyarali yuu gii dokopa maka suku suku napala kaenge doko dee jingi lyuo nyingi yuu gii eparamo dokopa baa angi mende lyuo nyii nara.


\par }{\PP \VS{5}Dokona akalinya suu pingi doko yuwale kyuwana ipwa pete singi dopale. Dopa pyuo seramopape wambu mende soo gisingi ramo dokome kapa kamuo nyera.


\par }{\PP \VS{6}Dee wambu peparae namba au pyuo mondo lao karenge larami. Dopa laraminyipape akali koto au pyuo mondo lao karenge doko nakama randa nao koto kandarami.


\par }{\PP \VS{7}Wane wanake dupwana rakangepe dupwa pii angi kinyi dokonako lao dee yulu rolae pyuo pinginde ramo doko nakama embone kone petenge.


\par }{\BB \par }


\Chap{22}{\PP \VerseOne{1}Emba bange malu retarenepape embena yulu pyuo larene kata dokona embena kingi doko keyange ingyuo ketae pelyamo lao wambu menge dupwame suu pyarami doko mupwa wakasa ingilyamo.


\par }{\PP \VS{2}Kamongo dokome kamongope dee pendewape laparae wasiyamo dokome mendali wakasa ingya nalyamo.


\par }{\PP \VS{3}Akali poraiyuo suu pingi dokome randa epelyamo dupwa kandapala wanjinyi nembo karelyaminyipa kopyali dupwa kyawame suu lao karapala enakana randa nyingi.


\par }{\PP \VS{4}Emba Kamongo doko mupwaŋa lao suu pyao pako inyimungu karapala emba kapa palyuo karo lakandaraminyipa yaku nao kumare ingilyamo.


\par }{\PP \VS{5}Embena yongo doko range mona nyere ramo doko wambu yulu koo pingi dupwa nyelana anga piru silyamo dupwana repeta paa napipi.


\par }{\PP \VS{6}Dopa pyuo karapala wane doko apa pyuo palyuo karo pisa dokona mana lamai. Dokopa baa ando palyuo karo piramo yuu gii dusipana doko mende kandale lao suu pyale pyale karara.


\par }{\BB \par }
{\PP \VS{12}Kamongome pii kinyi lenge dupwa angingyuo pena lao karo pii kyambo lenge dupwa rolae ingyuo paa nange doko panenge.


\par }{\PP \VS{13}Akali maka suku suku nao mee anda petenge dokome lao, Namba neta kamanda dupwana paro ramo doko mena laeneme baa nyuo nara ingilyamo, lenge.


\par }{\PP \VS{14}Kepo pingi yulu doko kone makange dopale. Dokona wambu lapo Kamongome kando imbwuange dupwa dokona pao lyingi.


\par }{\PP \VS{15}Wane wanake dupwame mee langa male male lao yulu kopetame pingi. Dopa piminyipape nakamame poraiyuo mana lao pyarami ramo dokopa nakama yulu rolae dupwana mana nyuo piramisa pira.




\par }\Chap{23}{\SH Mona Palenge Singinya Renge Palenge\newline  Pii Lapo
\par }
{\PP \VerseOne{4-5}Emba bange malu retapuli lao pirisa emba range kokwa soo makasareŋe. Wambu angi mona palenge ingyuo karape. Bange dupwa dusa kata serandena mee pao yuu pele pirasa saka nare ingilyamo. Yaka ulisapame kui lasi soo nembele lapala embena kana doko mee nembare ingilyamo.


\par }{\BB \par }
{\PP \VS{13}Wane wanake dupwa pyao mondo lao mana lare doko kumaraminde daa. Dokona wane wanake dupwa mee wamya lyuo karena lapala mange karo kaeya napipi.

\VS{14}Dopa pirami dokome wane wanake dupwa koo keta pali nao kyawa lete nyeramisa pira.


\par }{\PP \VS{19}Nambana ikinyingi, sepe. Emba mee langa kara napala apa pyuo palyuo karo pirusi lao suu pyakondali pyuo karape.

\VS{20}Dopa pyuo karapala wambu nenge malu suu lanyi pyano nengepe ipwa waene malu nengepe dupwa pipya role pyao kara napipi.

\VS{21}Nakama pendewa ingyarami ingilyamo dokona waso karape. Emba mende pilyu lao dokopa luuko palu nengeko pyasumako nao karare ramo doko oo repeta komau rokwasi iki wapuri ingilyamo.


\par }{\PP \VS{22}Dokona rakane kara nayali doko emba andengena dopale piso karo pii napiliŋi. Rakanena pii minyuo endakinyi emaramo dokopa yaso nao mandeyaŋa dokona lao suu pyao karape.


\par }{\PP \VS{23}Dokona kinyinya rengepe mona palenge singinya rengepe mana nyinginya rengepe dee keyange ingyuo soo gisingipi dusipa ama keyange. Dupwa kana malu mee ropo pyao nyepengele ingyapyamopape embena bange kulisa ingilyamo dokona rungi rungi pyao karene.


\par }{\PP \VS{24}Wane akalipi rolae pingi dokopa rakange doko renge keyange dokona lao rae mairi. Dee embena ikinyi doko mona angi palenge dokona lao emba kapa lakanda minya minya pyuo ketae pyambware.


\par }{\PP \VS{25}Dokona ingyuo wane embame rakane embena endakinyipi rae maiyuo karena lao yulu rolae pyuo karape. Endakinyi mandeyamo doko dopa pyuo rae maiyuo pyambwape.


\par }{\PP \VS{26}Wane rakane, embame namba mona joo kararene dokopa nambana yulu pyuo pii lao kata papyuo pilyu dupwa embena ingyaramo kando mana nyere.

\VS{27}Enda wakalena akalingi kepo pingipi enda kana nyuo akali kepo pingipi kata doko rakaiye kyuwa rakingi dokona pao palipala kumungi dopale ingyuo silyamo.

\VS{28}Dokome emba epelepe lao nakama range parakinya sipinyame ingyuo isaro singi. Akali dupwa nakamana enda yaki nyinya lao pingi.


\par }{\PP \VS{29-30}Wambu mende ipwa waene biyapa malu nengepe dee ipwa biya mendereke nalana karengepe dupwa namba lasaka pepe. Dokopa nambame wambu range kondome kumuo mona rando karenge mende emba lasaka piru. Akali doko randa mapinyi reto mumu lao suku lao manjo karenge doko banya lenge dupwa kone yuu lapala baa rangeme susu lao isakanyinginya piso pingi.

\VS{31}Ipwa waene rombe polende kapona auko pyuo pao sera. Dee pendoko dokona mondako lao lupyuo para ingyara. Dopa piralyamo lao kandarenepape dokome emba makande pyuo nyuo isa palya nanale.

\VS{32}Daaŋa lao emba napala doko palyuo sipurarene dokopa kaumi pilyamo pingi doko suu pyao yasoko nao sipurare.

\VS{33}Dopa pyuo paka pinya kombeya kopetame pyuo aa lao yamarangyuo kyawa sisingi bolombalo laramo karare.

\VS{34}Karo piso penge dokopa minyuo maka delyamisa malawai lao miku kasarami ingingi dopale ingyuo karare.

\VS{35}Dokopa embame lao mendeme namba pyalaminyilyamo, lare. Lapala pyaminyipape namba suu pyaa nalyo lao karare. Lao karapala akipamo nambana lenge kendaro silyape? Namba ipwa biya mende koto kandarowale, lare.


\par }{\BB \par }
{\BB \par }


\Chap{24}{\PP \VS{3}Mona palenge singinya renge dokomepe soo gisinginya renge dokomepe anda dupwana isa susa pyao pingi dopale ingilyamo.

\VS{4}Soo nyinginya renge soo manjipyamo palamo dorena andana andakare bange elyape rungi rungi pingi dupwame kalya pyuo retenge dopale ingyuo silyamo.


\par }{\PP \VS{5}Dokona wambu porai ingyuo karenge dupwa kapako doŋo mona angi palenge dupwa ama kapa ingyuo karenge. Kinyi, porainya renge doko baa mupwako doŋo soo nyinginya renge doko baa kamame wakasa mupwa.

\VS{6}Dokona yanda piroŋo lapala wambo emba kandokondali pyuo lao retape. Emba nyisarali pii keyange malu dupwa soo nyepala yanda piri ramo doko emba keyange ingyuo pyao wini piri.


\par }{\BB \par }
{\PP \VS{17}Embena nyisu petenge dupwa randa angi nyiyami kande dokopa emba rae mai napipi. Dee baa lukumao paleya kande dokopa rae maiyuo kara napipi.

\VS{18}Emba dopa piri ramo dokopa Kamongo dokome sepala rae mai nara. Dopa pipala baame wambu embena nyisu petenge doko randa mai nasera.


\par }{\PP \VS{19}Wambu yulu koo pingi dupwame emba mona randanyi pyambwa nana lao karare. Dee bange lapo nakama retarami dupwana kanda lyanolyano pyuo kara napipi.

\VS{20}Akali koo pingi dokome karo dolapokolyamo lapala akali dokona dee rakya mende see nara. Dee keyange mende rakya nyepenge lao suu pyaa nange.




\par }\Chap{25}{\SH Wambu Kapa Palyuo Petengena Mana\newline  Pii Mendelapo
\par }
{\PP \VS{11}Suu pingi angi doko rolo laramo doko golome wasisi bange keyange dopale ingyuo sera.


\par }{\PP \VS{12}Singi akali dokome repe repe lamairamo wangu lakapala soo nyingi doko kana golo panda rao kui kui lasi pipa manda manja nara.


\par }{\PP \VS{13}Waili pii minyingi akali baa kandokondali pyuo makando minyuo eparamo dokome yuu gii isasa pilyamopa ipwa manda renge nao mona waeŋe lenge dopalelyamo lao sera.


\par }{\PP \VS{14}Wambu bange lapo wambu yango mairama lao lalu lao lapala enakana mai narami dupwa kopa soo poraiya minyuo mane mane pyuo karapala apu angi epa nange dopale ingyarami.


\par }{\BB \par }
{\PP \VS{21}Embena nyisu petenge akali lopo pira ramo doko baa nenge nena lao mairi. Ipwa naa nara ramo dokopa ipwa mairi.


\par }{\PP \VS{22}Dopa pira ramo dokopa baa range elyame kumara. Dokopa Kamongo keta emba yano nyere.


\par }{\BB \par }


\Chap{27}{\PP \VerseOne{1}Epapu rakyapena piramo doko see nalene dokona mende piru lao ene dokona range lakanda napipi.


\par }{\PP \VS{2}Wambu wakale menge dupwamepe dee kamame kanda nange dupwamepe lakandenaleŋe. Emba rangeme lakanda nalu nao napipi.


\par }{\PP \VS{3}Wambu kopetame pingimi randa nyingi dokome isa kanapena kenda dupwa pipya manda manja nara.


\par }{\PP \VS{4}Imbu singi dokome ingi pungipi nenge ingilyamopape yango palyingi renge dokome wambu kamame kokwa sinyi nembenge.


\par }{\PP \VS{5}Wambu yongo mende kando koo pira ramo dokopa masa nalene lao masa nanale. Emba rolo ketae nyuo panembena mende pipala pinya lamaipi.


\par }{\PP \VS{6}Embena puu minyingi dokome emba lao randa jeramopape emba mana lao larasa pira. Dopa piramopape embena yanda pimwai dokome mange kupyuo nyiya kande dokopa kando karape.


\par }{\BB \par }


\Chap{29}{\PP \VS{15}Mana lao pyalena pingi renge doko wane wanakepe keta keyange ingyuo pelyamo. Waneme nakama range suu pilyamano ote lao pirami ramo doko baa keta endangi elya nyera.


\par }{\PP \VS{16}Akali koo pingi dupwame yuu doko isaraminyi dokopa yulu kopetame dupwa andanyi nyimbuo penge. Dopa piminyipape akali rolae pingi dupwame akali dopale isa penge dupwa kando kararami.


\par }{\PP \VS{17}Embena wane doko mana lao pyalena pirinyipa yuu peparae embame baa kando rae maiyuo karare. Dopa pirinyipa baame emba raeko mainyi pyambuo karo elya renge nyuo jii nara.


\par }{\PP \VS{18}Wambu rara Anatunya pii soo nyii nao mee kamba lao karaminyi dupwa ukiaki minyuo koo keta palirami. Akali mendeme Anatunya lowa pii moko minyuo kararamo doko rae maiyuo kararako.


\par }{\BB \par }


\Chap{30}{\PP \VerseOne{18-19}Yaka kambi yakena bii lalamo dokonape

\par }{\Q kau kana mandana imu papyalamo dokonape

\par }{\Q ipwa sipi kota petena kata pamo dokonape

\par }{\Q enda akalipa mange nyokonyuo mona

\par }{\Q retalambinyi dokonape

\par }{\MM renge kisima dusipa yalu pyuo sipyasa selana sakame kumulyu.




\par }\Chap{31}{\SH Enda Etenge Sinyi Pingi Doko
\par }
{\PP \VS{10}Enda ama mora piso sinyi pingi doko kalu kalu paeyo mee langa pisa nange enda doko baa ama bange mena mako rusipi dupwa nyuo isa palyuoko baa mee mende ulipiliko pisira. Enda dopale dokona mende randa nao koto nyere.


\par }{\PP \VS{11}Akalingi banya mona enda baa keta yukwapala pendewa ingya narolyamo lao sepala kamenge karenge.


\par }{\PP \VS{12}Baa lete pisiramo mange dusipana akalingi keta randa maiyuo mona kendanyi reta napala yulu keyange pyakamyuo petenge.


\par }{\PP \VS{13}Baa range mee pisa napala romo pyuo nyuu yambale wapuo lee kyaso komau kii pyuo petenge.


\par }{\PP \VS{14}Pipala karona bange nanesa sipyamo manjo epelyamo dopale ingyuo baame ee kwaipi nanesa dupwana nenge nyuo manjo anda epenge.


\par }{\PP \VS{15}Enda baa ene endenge singi dokopa sipurao banya ree palu dupwana nenge rapa rapa pyuo dee banya kendemande wanake dupwa dopa pinya dapa pinya lao lamaiyuo pingi.


\par }{\PP \VS{16}Baa yuu mende kandapala isa girapo dupwa dokona wara piruŋu lao sepala enda rangena kana dokome ropo pingi.


\par }{\PP \VS{17}Baa enda porai wakasa yulu pinya wangu lakapala pyuo pinjingi lyolo pingi.


\par }{\PP \VS{18}Baa bange wasingi dupwa dusipa nyerolyamo lao sepala yulu pyuo piso kukwa ingyapala enako luu palenge.


\par }{\PP \VS{19}Baa rangeme elyoko wale pyao banya nyuu yambalepe dupwa wapungi.


\par }{\PP \VS{20}Wapupala wambu pendewa ingyuo karenge dupwa mumu laa nao nyiso maiyuo petenge.


\par }{\PP \VS{21}Banya ree palu dupwa kupwa komau isasa pingi waso maiyuo kaenge dokona lao kupwame kumungi yuu gii dokopa baa mona randa nange.


\par }{\PP \VS{22}Baame yapo nao palenge komau dupwa waso dee komau muku keyange elyoko kumapala dokome komau waso wapungi.


\par }{\PP \VS{23}Banya akalingi baa akali kyawa ingyuo karenge dokona wambu peparaeme soo gisingi.


\par }{\PP \VS{24}Enda baame mola marapu dupwa pyaope dee komau dupwa wasope pipala wambu bange malu ropo pingi dupwa maipala kana nyingi.


\par }{\PP \VS{25}Dopa pingi dokona wambu dupwame baa enda porai kapa palyuo petamo dopa lao suu pingi dokopa enda dokome rengya pira dupwana paka manja nao petenge.


\par }{\PP \VS{26}Baa pii dupwa mona palenge singinya renge dokome soo nembo wane wane karo lenge.


\par }{\PP \VS{27}Baa enda yuu peparae romo pyuo karo banya ree palu dupwa aki mende aeya napya kandapi lao poraiyuo rapu pingi.


\par }{\PP \VS{28}Dopa pilyasa banya wane wanake dupwame namwana anyi doko keyangeŋe lao ketae pyambuo karenge. Dee banya akalingi dokome baa lakanda minya minya pilyamo petenge.


\par }{\PP \VS{29}Pipala baame lao, Enda menge malu dupwa keyange petaminyiko doŋo emba mee mende ulipisali keyange petenge lao suu pingi.


\par }{\PP \VS{30}Enda wambu yako lao laku nyingi dupwa yuu lapo mee kunji kunji pingi. Dee dopako pyuo enda keyange elyape dupwa emo otarami. Dopa piramopape Kamongopa ketae pyambuo pisiramo doko mee lakandarami ingilyamo.


\par }{\PP \VS{31}Enda dopa pingi doko yulu keyange pyakayamo dupwana suu pyao awuapala banya kingi lakandapengele ingilyamo.


\par }