\NormalFont\ShortTitle{2 KIŊI}

{\MT 2 KIŊI

\par }{\IP Buku 2 Kiŋi lenge dakena Jutapa Isaraelepana isingi yulu dokona arome pii buku 1 Kiŋi dokome lao malapya dokona piso letamo. Buku doko baa mendaki dokona pii lama liti pyuo palamo.

\par }{\IO {\BK{1. Rombo 1-17
}}Yuu gii dokopa isingi yuu Isaraelepa Jutapa dolapona arome pii lao pyao reteyami. Ee kana 850 W.K. piso pao 721 W.K. dusipana piyaminyi dapwana lao pyao reteyami. Dokopa yanda pimwai wambu dupwame Isaraele wambunya taone mupwa Samaria lenge doko pyao anamasi minyuo kiso kokwa sinyi nembo piyaminyipa isingi yuu Isaraele doko isa peya.

\par }{\IO {\BK{2. Rombo 18-25
}}Isingi yuu Isaraele doko isa peyamo dokona piso pao yuu Jutana taone mupwa Jerusaleme lenge doko kiso kokwa siyaminyi arome pii dusipa pyasi palamo.

\par }{\IP Ee kana doko 586 W.K. dokopa yuu Bapilone range dokona kiŋi Nepukatenesa lenge dokome isingi yuu Juta nyuo anamasi minyiyasa kaeyami. 2 Kiŋi dokona pii lao oto dokopa akali Getalaya doko Juta wambu dupwa iso karena lao Bapilone wambu dupwame leyami dokopa dee Jutana kiŋi Jiyoakini doko Bapilone karapusi piyami doko kiiramo nembeyami dokonape dolapona arome pii pyasi dolapo palamo.

\par }{\IP Isaraele wambupi Juta wambupi nakamana kiŋi dupwa pipya Anatu kapa ingingi lao soo manjo kara nayaminyi dokona nakamana isingi yuu lama dolapo moŋo nyuo kwaelana piyambi. Yuu Bapilone wambu dupwame taone mupwa Jerusaleme doko pyao kiso Juta wambu malu yuu Bapilone yuu lanyuo piyami. Dokopa Isaraele wambu dupwana arome pii doko ama alowa pinyi pyambuyami.

\par }{\IP Buku 2 Kiŋi dokona poropeta akali mende ama mupwa ingyuo kareyamo doko Ilaisa lenge. Baame poropeta wambo muwpa ingyuo kareyamo Ilainja lenge dokona panda doko nyiya.

\par }{\IS 1:1-18

\par }{\IP Isaraele kiŋi Ayasaya baa kumara lao poropeta akali Ilainja nolako lao leya. Kumuyamopa Jeyorame baa Ayasayana panda nyuo kiŋi ingiya.



\par }\Chap{2}{\SH Anatumi Ilainja Baa Yake Panda Minyalyuo Nyiya
\par }
{\PP \VerseOne{1}Yuu gii Kamongome Ilainja yake panda ketae nyuo lanyuo poo raiya minyuo malawai lao nyuo para doko pyaka siya. Dokopa Ilainjapa Ilaisapa yuu Gilikale yaki nyuo peyambi.

\VS{2}Peyambinyipa katasa pao Ilainjame Ilaisa dopa lamaiya. Kamongo dokome namba langyuo, Yuu Betele dokona puu lalamo dokona parowale. Emba dakena karena leya.

\par }{\PP Leyamopape Ilaisame isingi lao, Nambame yuu peparae Kamongo lete karenge doko kando yaki nyii nao rape rape lao karenge. Dokona lao namba lalu lao langyuo, Emba yaki nyii naro, leya. Dokopa nakamba yuu Betele dokona peyambi.


\par }{\PP \VS{3}Akali poropeta malu palyuo doo palenge dupwame Ilaisa kareyamo dokona pao piso soo leyami. Kamongo Anatumi embena kamongo doko emba yaki nyuo kaeyo nyepala epapu para doko emba silipi mee? leyami.

\par }{\PP Waa, namba silyu, Ilaisame isingi leya. Dokonako lao pii laa kaemanale, leya.


\par }{\PP \VS{4}Enakana Ilainjame Ilaisa lamaiya. Kamongo dokome namba langyuo yuu Jereko puu lalamo dokona parowale. Emba dakena mee karena leya.

\par }{\PP Dokopa Ilaisame isingi lao, Nambame yuu peparae Kamongo lete karenge doko kando yaki nyii nao rape rape lao karenge. Dokona lao namba lalu lao langyuo, Emba yaki nyii naro, leya. Dokopa nakamba yuu Jereko dokona peyambi.


\par }{\PP \VS{5}Akali poropeta malu palyuo doo palenge dupwame Ilaisa kareyamo dokona pao piso soo leyami. Kamongo Anatumi embena kamongo doko emba yaki nyuo kaeyo nyepala epapu para doko emba silipi mee? leyami.

\par }{\PP Waa namba silyu, Ilaisame isingi leya. Dokonako lao pii laa kaemanale, leya.

\VS{6}Enakana Ilainjame Ilaisa lamaiya. Kamongo dokome namba langyuo, Ipwa Jotane dokona puu lalamo dokona parowale. Emba dakena karena leya.

\par }{\PP Dokopa Ilaisame isingi lao, Nambame yuu peparae Kamongo lete karenge doko kando yaki nyii nao rape rape lao karenge. Dokona lao namba lalu lao langyuo, Emba yaki nyii naro, leya. Dopa lapala nakamba peyambinyili pyuo peyambi.

\VS{7}Dokopa akali akalisa kingi pakimi nakamba peyambinyili pyuo moko minyuo ipwa Jotane dokona peyami. Dokopa Ilainja Ilaisapa ipwa repeta dokona imambu soo kareyambinyipa poropeta akali akalisa kingi paki dusipa mee umbisale kareyami.

\VS{8}Enakana Ilainja banya komau roko nyepala malawai lao rongo pipala ipwa doko piya. Piyamo dokopa ipwa doko kanya dokona liti pyuo nyuo karalyiya. Kata siyamo dokona Ilaisa baapa ipwa dumurena poko pyao peyambi.

\VS{9}Dumurena peyambinyipa Ilainjame Ilaisa piso soo leya, Namba ene nyepala paa naronopa wambo nambame aki mende emba keta pyakapili lao suu pilini, leya.

\par }{\PP Dokopa Ilaisame isingi lao, Rakange dokome banya ikinyingi moyange bange maingi doko suu pyao namba embena porainya renge doko jerene kando nyepala dokopa namba emba alo pyuo embena panda nyero doko, leya.


\par }{\PP \VS{10}Leyamo dokopa Ilainjame isingi lamaiyuo, Embame pisingi pii andake piso silini. Nambame emba yaki nyuo paronopa kandare ramo doko emba porainya renge nyeresa pira. Dee kaepala embame namba kanda nare ramo doko emba porainya renge nyii naresa pira. 

\par }{\PP \VS{11}Nakamba kaeya nao pii lao kata pao peyambinyi dokopa aopa mena oseme ipyuo penge uliuli dopale mende isare rao epeya. Epapala nakamba peyambinyi kanya dokona isare rao kareya. Kareyamo dokopa poo raiya minyuo malawai lao epo Ilainja nyepala yake panda minyuo peya.

\VS{12}Peyamo dokopa Ilaisa doko kandapala Ilainja kando ee lao, Nambana rakane nambana rakane Isaraele poraiyuo iso karenge emba pelene lamo leya. Lapala baame Ilainja dee kanda naya.

\par }{\PP Baame Ilaisa sakame kumapala banya komau doko kanguo lamasa piya.

\VS{13}Dopa pipala enakana Ilainjana komau isa pao siyamo doko nyepala dee kapu kyuo ipwa Jotane marenge dokona pao kareya.

\VS{14}Karapala Ilainjana komau dokome ipwa doko pyapala baame yee lapala, Kamongo Ilainjana Anatu doko anja karape? leya. Lapala ipwa doko dee kamba piyamo dokopa ipwa doko paki paki nyuo karalyiya dokopa baa dokona kata pao dumurena peya.

\VS{15}Peyamo dokopa poropeta akali akalisa kingi paki Jereko range dupwame baa kandapala dopa lao, Ilainjana porainya renge doko Ilaisa keta palyamo, leyami. Dopa lapala nakama Ilaisa kando nyela pao nakama banya lenge kambu siyamo dokona pao ponga neyami.

\VS{16}Ponga nao karo dopa leyami. Namwa dae akali akalisa kingi paki porai dasipa karamano. Namwa embena kamongo akali doko koto kandala mwua. Kamongona Imambu dokome baa minyuo pao yuu kyau mendenape panda yuu lama mendenape yaki nyuo mee karena lapala pasaraŋa rapisi leyami.

\par }{\PP Dopa leyaminyi dokopa Ilaisa isingi lao, Daa nakama dokona paa nalapape, leya.


\par }{\PP \VS{17}Dopa leyamopape nakama lao karalu kareyamisa epe naso makapala enakana dusale kapa koto kandala pena leyasa peyami. Papala akali akalisa kingi paki dusipame yuu gii rema nembo panda peparaena Ilainja koto kando papiyaminyipape baa kando nyii nayami.

\VS{18}Enakana nakama kapu kyuo Ilaisa yuu Jereko isaro kareyamo dokona peyami dokopa Ilaisame nakama kando dopa leya. Nambame nakama paa nalapape langi napusi? lamaiya.


\par }{\SH Yulu Wambumi Kanda Nange Lapo Ilaisame Piya
\par }
{\PP \VS{19}Akali Jereko range lapome Ilaisa kareyamo dokona papala baa kando dopa leyami. Emba silini. Taone dake ama keyange wakasa sipyamopape ipwa koo wakasa ingyuo ipyamo dokona nyaŋa elya pyuo manjo nyii nalyaminyi, leyami.


\par }{\PP \VS{20}Leyaminyi dokopa baame lao, Kota lapo disi enenge mendena palyapala minyuo epo namba jinya leya. Dopa pipala minyuo epo maiyami.

\VS{21}Dee baa ipwa guu lao epenge dokona peya. Papala kota doko pyale lao ipwa dokona nembapala dopa leya. Dake Kamongome dopa letamo. Nambame ipwa dake koo ingya nao kamame keyange wakasa ingyuo epena lao pipu. Dokona ipwa dokome wambu kuma nao dee wane mandenge dupwa mende pii nara, leya.

\VS{22}Ilaisame leyamuli pyuo yuu gii dokopa piso pao epapu ipwa kamame wakasa keyange ingyuo epenge.

\VS{23}Ilaisa Jereko yaki nyuo kaeyo yuu Betele dokona panya peyamo dokopa katasa wane lapome taone dokona karo epapala giyalya giyana pyuo baa kando leyami. Nakamame pii poraiyuo lapala, Emba banakapa singinde dakena epa kae, leyami.


\par }{\PP \VS{24}Dokopa Ilaisa kapu kyepala imbumi kumuo nakama poraiyuo kandapala Kamongo dokona kingi lao nakama keta randa mende epena leya. Leyamo dokopa mena beya inya lama imwa dokona piso epapala wane akalisa kisima ipisu lama nao rokwalya rokwana pyuo nembeyambi.


\par }{\PP \VS{25}Ilaisa baa yuu kyau Kamele dokona papala dee enakana yuu Samaria dokona kapu kyuo peya.


\par }{\SHC 3:1—4:7 Moape wambu dupwame Isaraele kiŋipi Juta kiŋpi Itome kiŋipi pipya yanda piyaminyipa mendeme angi pyao anamasi minya nayami
\par }


\Chap{4}{\SH Ilaisa Dee Kamongo Enda Yuu\newline  Suneme Range
\par }
{\PP \VS{8}Yuu mendepa Ilaisa yuu Suneme kamongo enda palenge dokona peya. Dokona enda dokome Ilaisa banya anda nenge nala epena leya. Dee enakana dokona piso yuu peparae baa Suneme para pao banya anda nenge nao pisapa piya.

\VS{9}Enda dokome banya akalingi doko lamaiyuo, Akali dae yuu peparae epo karamo doko baa akali poo pyasi lamo lao silyu.

\VS{10}Nambwame anda kuki mende anda yangi ketae dokona pyakamimbanale. Dokona bete ratepe taepope isa petenge seyape dee lambepe retakamiramba. Dokopa yuu lapo baa dae epapa piramo dokopa baa anda dokona palipa pira, leya.


\par }{\PP \VS{11}Yuu gii mendepa Ilaisa baa yuu Suneme dee kapu kyuo papala banya panda ketae dokona imambu sela peya.

\VS{12}Baame banya kendemande akali Geyasi lamaiyuo, Enda doko dae epena lena leya. Leyamo dokopa enda doko epeyamo dokopa

\VS{13}Ilaisa baame Geyasi dopa lamaiyuo, Enda dokome namwana lao randa nao bange rapa rapa pyakao nyisipyamo dokome baa nambame aki mende isingi nyisaro lao piso sinya leya. Kiŋi akali panda ami rapu pingi akali doko kando banya lao pii mende lamaiyakala pupili yaka lao suu pyara rapisi, leya. Leyamopape namba nambana range wambu dupwa pipya kapa karamano.

\par }{\PP Dokona bange mendeme yangyara ingya nalyamo, leya.

\VS{14}Ilaisame Geyasi piso soo, Dee nambame aki mende enda baa keta piro, leya. Geyasi isingi lao, Enda banya akalingi doko ando emo kaenge dee nakamba wane mende manja nange kandale, leya.


\par }{\PP \VS{15}Leyamo dokopa Ilaisame Geyasi enda doko dae epena lena leya. Dokopa baa epo kambu dowa dokona kareya.

\VS{16}Kareyamo dokopa dee Ilaisame baa kando dopa leya. Rakya ee kana dokona yuu gii dakepa embame wane mende embena kingi dokona kupyuo retaro pisiri, leya.

\par }{\PP Wama anemapwae, Emba namba kando kyambo langi napipi. Emba Anatunya akali kandapi, leya.


\par }{\PP \VS{17}Dopa leyamopape Ilaisa leyamuli pyuo ee kana epo peyamo dokopa enda doko wane kando nyiya.


\par }{\PP \VS{18}Ee kana lapo pao otapeyamopa ee mandenge gii pyaka siyamopa yangama mendepa wane doko banya rakange ee dokona akali nyisingi dupwa pipya kareyamo dokona baa role pyao karala peya.

\VS{19}Pao kareyamo dokopa waiya lao baame banya rakange kyakale lao, Nambana ayemba randa pilyamo. Nambana ayemba randa pilyamo, leya. Leyamo dokopa rakangeme kendemande akali mende kando wane doko soo pao banya endangi mainya leya.

\VS{20}Leyamo dokopa kendemande akali dokome wane doko soo pao endangi maiyamopa endangimi pai dokona kupyaro peteyamo pao andawai korakama ingiyamopa wane doko kumuya.

\VS{21}Dokopa enda dokome wane doko manjo Ilaisana panda ketae dokona pulyuo pao banya luu palenge rate dokona retapala yaki nyuo kambu dowa upi lama neta epeya.

\VS{22}Epapala banya akalingi kyakale lapala dopa lamaiya, Kendemande akali dokona mende mena dongepa dae epena lena. Namba poropeta Ilaisa karamo dokona pupenge ingilyamo. Papala namba waiya lao dae dee kamba eparo, leya.


\par }{\PP \VS{23}Dokopa akalingimi piso soo, Emba akipamo epapu parese? Doko epapu koro petenge misi lenge yuu gii panda kana enengena misi lenge yuu giipi ingya nalyamo, leya.

\par }{\PP Leyamo dokopa etengeme isingi lao, Doko mende daa kapa ingyara, leya.

\VS{24}Lapala baame mena donge mata dokona isa petenge doko retena lao dee banya kendemande akali doko dapa pinya lao, Donge doko ama waiya koo lao pena dee mona palyuo pyuo mende pii nana. Nambame mende langiru ramo dokopa iki mona palyuo piri, leya.

\VS{25}Dopa pyuo rapa rapa pipala enda baa yuu kyau Kamele Ilaisa kareyamo dokona peya.

\par }{\PP Ene dulisale epo kareyamopa Ilaisa baame epeyamo doko kandeya. Kandapala banya kendemande akali Geyasi lamaiyuo, Kanda. Enda Suneme range doko dulu epelyamo.

\VS{26}Emba waiya lao papala baamoo banya akalingi ikinyingipi nakama peparae kapa karamipi lao piso sela pare, leya.

\par }{\PP Piso siyamopa enda dokome Geyasi lamaiyuo, Peparae kapa ingilyamo, leya.

\VS{27}Dopa leyamopape enda baa Ilaisa kareyamo dokona epapala ponga naro karo banya kimbu doko minyareya. Dokopa Geyasimi enda doko repeta suu lanyi nembalana piya. Dopa piyamopape Ilaisame lamaiyuo, Enda doko minyanda nana daa. Enda doko ama mona nembo ingi randame kumuo epelyamo doko emba kanda nalese? Dopa pipyamopape Kamongome namba pii mende langya napya, leya.


\par }{\PP \VS{28}Enda dokome Ilaisa lamaiyuo, Nambame emba piso soo, Wane jii, leyose? Namba kando minyako pii napipi lao langya nayose? leya.


\par }{\PP \VS{29}Dokopa Ilaisa kapu kyepala Geyasi kando dopa lamaiyuo, Nambana pangali doko nyepala waiya lao puu. Parenepa katasa mendali kandee kande yako laa napipi. Dee mendeme emba yako leya kande yuu gii lapo nembo isingi laa napipi. Emba anda dokona rolae papala nambana pangali doko wane doko silyamo dokona ketae minyaro karape, leya.


\par }{\PP \VS{30}Enda dokome Ilaisa lamaiyuo, Kamongo lete karenge dokope embape dolapona kingi lao nambame emba yaki nyii naro lao lalu lao leto, leya. Dopa lapala nakamba laparae dee kapu kyuo laeyo epeyambi.

\VS{31}Dokopa Geyasi baa wambo epapala Ilaisana pangali doko wane siya dokona ketae minyalyaro kareya. Dopa piyamopape mende dokona koo pyuo lenge rele lao pii naya. Dopa piyasa baa dee kapu kyuo Ilaisa kareya dokona papala baa lamaiyuo, Wane doko lenge raa nalamo, leya.


\par }{\PP \VS{32}Dopa leyamo dokopa Ilaisa epapala baa iki luu palenge panda dokona pao wane kumasi siya doko kando nyiya.

\VS{33}Kando nyepala baa kambu upi lapala Kamongo kando ateŋa leya.

\VS{34}Ateŋa lapala enakana wane paleya dokona ketae banya kambu lengepe dee kingipi dupwa wanena kambu lenge kingipi dokona kapa kapa pyuo retapala baa ketae dokona paleya. Dopa pyuo baa sisiki silyi lao pyasinju leyamo dokopa wanena yongo doko isasa piya.

\VS{35}Dokopa Ilaisa sipurapala panda dupwana awali lao papyuo karo dee enakana wane siya dokona dee papala ketae dokona pyasinju lapala wambo siyamuli pyuo siya. Dokopa wane doko yuu yanda ipingi nyepo imwaketa pyapala enakana baa lenge reya.

\VS{36}Ilaisame Geyasi kyakale lapala baa lamaiyuo, Wanena endangi kee lena leya. Enda doko andakare epeyamo dokopa Ilaisame baa lamaiyuo, Embena ikinyingi doko kupyuo nyepe, leya.

\VS{37}Dokopa enda baa Ilaisame kimbu siyamo dokona pao palipala banya lenge kambu dokome yuu warendaro karena lapala enakana baame banya ikinyingi range nyepala peya.


\par }{\SHC 4:38-44 Liti dusipana Ilaisana yulu lama piyamo dolapona lao pyasi palamo.
\par }


\Chap{5}{\SH Nemane Pyuo Nyiya
\par }
{\PP \VerseOne{1}Nemane baa yuu Siria range yanda singi dupwana rapu pingi mupwa ingyuo kareya. Dopa pyuo kareyamo dokopa Kamongo dokome nyisiyamopa Siria yanda singi dupwame nakamana nyisu petenge pyao anamasi minyiyami. Dokona lao Siria kiŋi dokome Nemane wakasale ingyuo suu pyao banya kingi minyuo ketae pyambuya. Baa yanda singi andake ingyuo kareyamopape baa banya yanenge dokona rete rapa neyamo kareya.

\VS{2}Yuu gii mendepa Siria wambu dupwame Isaraele dupwa walu lao pyapala Isaraele wanake mende nyuo lanyuo peyami doko Nemanena etengena kendemande ingyuo peteya.

\VS{3}Yuu mendepa wanake dokome emba banya yulu pyakamingi doko lamaiyuo dopa leya. Nambame nambana kamongo doko poropeta akali yuu Samaria palenge doko kandala pupyali yaka lao suu pilyu. Baame banya anga yakane doko kapa pyuo nyera, leya.

\VS{4}Nemane baame pii doko sepala baa kiŋi peteyamo dokona papala baa wanake dokome pii leyamo doko lamaiya.

\VS{5}Dokopa kiŋi dokome dopa lamaiya. Isaraele kiŋi pisipyamo dokona pepa dake minyuo pena leya.

\par }{\PP Leyamo dokopa Nemane panya rapa rapa pyuo kana kulingi taosande akalisa rema (30,000) kana golo taosande pakinyamange (6,000) dee komau ama keyange akalisape nyepala minyuo peya.

\VS{6}Baame pepa minyuo peya dokona pii dopa lao paleya. Pepa dakeme nambana yanda singi akali mupwa Nemane lenge dokona lao langira. Embame banya rete rapa neyamo doko pyuo nyipili yaka lao suu pilyu.


\par }{\PP \VS{7}Isaraele kiŋi dokome pepa doko yaka lapala baa mona nembo pako banya komau doko minyuo kanguo wama yaa, leya. Akipamo yuu Siria range kiŋi dokome nambame akali dake pyuo nyere lao suu pilyase? Baame namba Anatu lao suu pyao letena rengepe dee kumunginya rengepe dolapona porai renge doko namba keta palenge lao suu pilyase? leya. Doko angi rolae doko baame namba pipya laiya lambwali yaka lao suu pilyamo, leya.


\par }{\PP \VS{8}Pii doko dopa pilyamo leyami doko poropeta Ilaisa sepala baame kiŋi doko keta pii wai nembo lao, Emba akipamo mona rando karene? Akali doko namba mapanyi peya. Dopa pirinyi dokopa poropeta akali mende yuu Isaraele dakena karapyalyamo lao soo gisara lao lasaka piru, leya.


\par }{\PP \VS{9}Dokopa Nemane banya oseme ipyuo papingi uliuli dokona piso pao Ilaisana anda kata penge dokona pao imambu soo kareya.

\VS{10}Dokopa Ilaisame banya kendemande dokona mende dopa lao lamaila pena leya. Leyamo dokopa baame Nemane baa lamaiyuo, Ipwa Jotane dokona yuu yanda ipingi nyepo wate pipa pyuo kararene dokopa banya anga yakane rete rapa nenge doko ama peparae otara, lamaiya.

\VS{11}Dopa lao lamaiyamopape Nemane imbumi kumuo baa range dopa leya. Baame namba karo dokona kamanda epo banya Kamongo Anatu doko kando ateŋa lao banya kingi dokome nambana rete dokona ketae pyao nembo namba pyuo nyipyali lao suu pyapu, leya.

\VS{12}Dee mende opetae dopa leya. Yuu Isaraele dokona ipwa epenge dupwa manda manjo daa. Ipwa Apana Papape yuu Damasakesa dokona epenge ama keyange wakasa. Namba ipwa dolapona mendena wate pipuli dee dokopa nambana rete dupwa otapyali, leya. 

\par }{\PP \VS{13}Dokopa banya kendemande akali dupwame baa kareyamo dokona papala baa lamaiyuo, Kamongo, poropeta akali dokome yulu andake mende pii, langipyali doko emba mee kapa pipili. Dokona epapu dakepa embena rete doko umbwa pira lao akipamo emba mee wate pipala paa nare? leyami.

\VS{14}Dokopa Ilaisame leyamuli pyuo Nemane ipwa Jotane dokona lano pao yuu yanda ipingi nyepo ipwa dokona kuru pao wate pipa piyamo dokopa banya yongo peparae keyange ingiya. Rete umbwa pyuo oteya. Banya yanenge doko keyange wakasa ingyapala wane nyaŋana yongo dopale ingiya.

\VS{15}Baa kapu kyuo banya akali dupwa pipya Ilaisa kareyamo dokona pao dopa leya. Namba epapu silyu. Anatu wakale mende kara nange. Isaraele wambunya Anatu dokoko angi karenge. Dokona nambana bange rae maiyuo jilyu dake emba nyepe, leya.


\par }{\PP \VS{16}Ilaisame isingi lamaiyuo, Kamongo lete karenge nambame lakandenge dokona kingi lao embena bange jerene doko nyii naro lalu lao leto, leya.

\par }{\PP Nemane baame bange maiyuokondali pyuo kareyamopape Ilaisame nyii nalu nao naro, leya.

\VS{17}Dopa piyasa Nemane dopa leya. Embame bange jipu dupwa daa letene doko kapa kaeyalase. Nambame yuu lapo kyaso nyepala nambana mena donge lamana mata dokona nyuo pyambwapala minyuo nambana yuu range dokona retaro. Dokona lao embame namba nyii, larene. Renge dokona lao, Epapu dakena piso pao dee rengyape nambame bange rendamu pingi mende yango anatu wakale mende mai naro. Kamongo Anatu dokoko iki mairu.

\VS{18}Dokona lao namba nambana kiŋi doko pipya Orimone Siria wambunya anatu wakale mendena tembole anda dokona lakandala paronopape Kamongo dokome namba yaki nyii nao kame sakapyali lao suu pilyu, leya.


\par }{\PP \VS{19}Ilaisame baa lamaiyuo, Emba manda rao pupu leyamo dokopa Nemane yuu doko yaki nyepala mee mende dulisale peya.


\par }{\PP \VS{20}Peyamopa Ilaisana kendemande akali Geyasimi range dopa lao suu piya. Nambana kamongo dokome Nemaneme mende ropo pyao jii napyamo mee pena lalamo kandapi. Baame Siria range akali dokome bange mainya doko nyipyali doko kapa ingyapyali. Kamongo lete karenge dokona kingi lao namba baa pelyamo dokona makando papala bange lapo nyero, leya.

\VS{21}Dopa lapala baa kata nyepala Nemane peteta peya. Dokopa Nemaneme akali mende makando baa peteta epeyamo doko kandapala baa banya mena oseme ipyuo papingi uliuli dokona piso isa epo baa kando nyela epeya. Epapala baa piso soo, Mende kapa ingya nalyase? lao piso siya.


\par }{\PP \VS{22}Dokopa Geyasi isingi dopa lao, Doko mende pii nalyamo daa, leya. Dopa piyamopape nambana kamongo dokome namba emba langyala puu lapyamo epelyo. Doko ene dakepa akali poropeta lapo yuu kyau Eporaime palenge dokona lama epambinyi. Dolapo imbinyi dokona Nemane baame nakama kana kulingi taosande rema (3,000) dee komau keyange lama maipili yaka letamo, leya.


\par }{\PP \VS{23}Dokopa Nemane isingi lao, Doko kapa. Kana kulingi taosande pakinyamange (6,000) nyepala pena, leya. Nemaneme nyinyakao lao kana kulingi dupwa nyuu lamana paki pyuo yaki pyuo baa komau ama keyange lama dolapo nyuo banya kendemande akali lama maiya. Maiyamo dokopa nakamba wambarapala minyuo pena lao enakana Geyasi pena leya.

\VS{24}Nakama Ilaisa palenge yuu kyau repeta kando nyepala dokopa Geyasimi kana nyuu dolapo nyepala soo pao anda dokona peya. Dopa pipala enakana Nemanena kendemande akali dolapo range dee kapu kyuo pena leya.

\VS{25}Lapala dokopa baa anda dokona peyamo dokopa Ilaisame baa piso soo, Emba anja piso epane? leya.

\par }{\PP Namba mendasa paa napu, isingi leya.


\par }{\PP \VS{26}Dopa leyamopape Ilaisame lao, Akali baa banya oseme ipyuo papingi uliuli yaki nyuo isa epo emba kando nyela ipyamo dokopa namba imambu ingyuo kando kara napusi? Yuu gii dakepa kanape komaupi ee dupwana isa olipi girapope andenge dupwape sipisipipi bulamakaope kendemande dupwape nyepengele daa.

\VS{27}Dokona epapu Nemanena rete rapa nenge doko emba keta palena dee rengya embena wai kiso nyere para pyasi dupwa keta palu puu pao para, leya.

\par }{\PP Enakana Geyasi yaki nyuo peyamopa baa rete doko angi kando sepala banya yanenge doko kewa wakasa lao mara yoko kondasi dopale ingiyamo peya.




\par }\Chap{6}{\SH Wua Rumbiwa Yukwala Peyamo Range kamba Kando Nyiya
\par }
{\PP \VerseOne{1}Yuu gii mendepa poropeta akali Ilaisamoo role yulu pyuo karenge dupwame baa kando mumu lao, Namwa yuu palimwa dake kamame kuki koo ingilyamo, leyami.

\VS{2}Dokona namwa anda mende pipala dokona palirama lao embame namwa ipwa Jotane repeta isa dupwa pokala pupwa, larene, leyami.

\par }{\PP Dokopa Ilaisame isingi lao, Doko kapa pinya, leya.


\par }{\PP \VS{3}Leyamo dokopa mendeme baa piso sokondali pyuo baa opetae nakama pipya monale leya.

\VS{4}Leyamo dokopa baa kapa lapala nakama peparae role pyao peyami. Pao Jotane repeta epapala dokopa nakama kanda soo yulu piyami.

\VS{5}Mendeme isa pokanyi palyiyamo dokopa aopa banya kapwa wua rumbiwa denge pyakupala ipwa dokona isa peya. Isa peyamopa akali dokome Ilaisa kando lao, Anemapwae, namba apa pirusi? Wua doko wakalemana kee lao nyipu, leya.


\par }{\PP \VS{6}Dokopa Ilaisame lao, Anjalapona ingyuo isa paamo lao piso siya. Piso siyamopa akali dokome panda peyamo doko lasaka piya dokopa Ilaisame isakuli mende pyakepo nyepala ipwa dokona pyao nembeya. Dopa piyamopa wua kapwa doko ketae soo papiya.

\VS{7}Dokopa baa akali doko waiya lao nyisa nyinya leyasa akali dokome ponga napala banya kingi dokome minyalyuo nyiya.


\par }{\SH Isaraele Dupwame Siria Ami Yanda Singi Dupwa Nyuo Anamasi Minyiyami
\par }
{\PP \VS{8}Yuu Siria kiŋi doko Isaraelepa yanda pyuo kareyami. Baame banya yanda singi mupwa dupwa pipya pii wato lao panda mendena nakama anda pyuo palirama lao rombo palyiya.

\VS{9}Dopa piyamosa Ilaisame Isaraele kiŋi peteyamo dokona pii wai mende nembapala lamaikondali pyuo yuu dokona repeta paa nana daa leya. Renge dokona Siria yanda singi dupwa isaro pyalana pyuo kareyaminyi dokona paa nana daa lao leya.

\VS{10}Dokopa Isaraele kiŋi dokome pii doko sepala akali yuu dokona paleyami dupwa pii repe repe pyuo lamaiyamopa nakama kando isaro kareyami. Yuu gii mendasipa kiŋi dokome dopa pipa piya.


\par }{\PP \VS{11}Dopa piyamosa yuu Siria kiŋi akali dokome wakasa imbwuapala banya yanda singi mupwa dupwa epena lapala piso siya. Nakama api mende Isaraele kiŋinya arapu dokona karase? leya.


\par }{\PP \VS{12}Mendeme dokona isingi lao, O kiŋi andake doko, mende Isaraele role pyao kara nalyaminyi. Poropeta akali Ilaisame emba iki embena urumu dokona piso pii elya kalo lenge doko Isaraele kiŋi doko lamaingi, leyami.


\par }{\PP \VS{13}Dokopa kiŋi dokome nakama lamaiyuo, Baa anja karamo lao koto kandalapape. Dopa piraminyipa nambame baa minyaro nyero, leya.

\par }{\PP Ilaisa baa yuu Dotane dokona karapyaŋa lao lamaiyaminyipa

\VS{14}baame banya yanda singi malu dupwa mena oseme ipyuo penge uliuli dokona piso dee mena osena mata dokona piso pena lao nembeya. Nakama kukwa pao yuu taone doko kando nyepala yuu doko sukusa palyuo kako pyao oteyami.

\VS{15}Wamba kukwa dokopa Ilaisana kendemande akali doko sipurapala anda yaki nyuo kamanda peya. Papala baame Siria yanda singi dupwa nakamana mena osena matana piso dee mena oseme ipyuo papingi uliuli dokona piso kareyaminyi dupwa taone dokona kako piyami doko kandeya. Kandapala baa kapu kyuo Ilaisa kareyamo dokona papala, Anemapwae namwa apa piramape? Namwa epapu kumalomano lamo, leya.


\par }{\PP \VS{16}Dokopa Ilaisame baa lamaiyuo, Emba paka napipi. Nakamana dorena karaminyipape namwana darena malu mee karamano, leya.

\VS{17}Lapala dokopa baa ateŋa leya. O Kamongo, banya lenge lumbwakamipi. Dokopa baa kandenale, leya. Dokopa Kamongo dokome ateŋa doko isingi yano pyakamiya. Dokopa Ilaisana kendemande akali doko ketae kandalyiyamo dokopa yuu kyau dokona mena osepe mena oseme ipyuo papingipi uliuli isare pipya Ilaisa kareya dokona kako pyaro kareyaminyi kandeya.


\par }{\PP \VS{18}Siria yanda singi dupwame kata roko pyalana piyami dokopa Ilaisa ateŋa piya. O Kamongo, akali dasipa pyao lenge kwuanyi nemba, leya. Dokopa Kamongo dokome ateŋa doko isingi yano pyakamyuo akali lenge dupwa pyao kwuanyi nembeya.

\VS{19}Nembapeyamo dokopa nakama kareyami dokona Ilaisa papala nakama lamaiyuo, Nakama kata angi dokona kara nalyaminyi yuu taone nakama kando nyelana lao suu pilyaminyi doko dake daa. Namba paronuli pyuo eparaminyi dokopa nambame akali nakama kandalana lao suu pilyaminyi doko karapyamo dokona lanyuo paro, leya. Dopa lapala baame nakama lanyuo yuu Samaria dokona peya.


\par }{\PP \VS{20}Nakama yuu taone doko kolando papeyaminyi dokopa Ilaisa baa aopa ateŋa piya. O Kamongo, nakamana lenge rena lakamipi. Dokopa nakama kandenale, leya. Dokopa Kamongo dokome ateŋa doko isingi yano pyakamiya. Dokopa nakamana lenge dee epo rengenyili pyuo reyami. Rapala kandeyaminyi dokopa nakama Samaria sukusa kareyami.


\par }{\PP \VS{21}Dokopa Isaraele kiŋi dokome Siria yanda singi dupwa kandapala baame Ilaisa piso soo, Nambame dupwa pyaowape? Yangone, dupwa nambame pyao kumakaowape? leya.


\par }{\PP \VS{22}Baame isingi lao, Daa, leya. Embame yanda singi dupwa yanda pipala winimi pyuo anjo minyaro karene dupwa pyao kuma nare ingilyamo. Dokona lao embame akali dupwa ipwape nengepe lapo nena lao maipala nakamana kiŋi petamo dokona kamba kapu kyuo pena lape, leya.

\VS{23}Dokopa Isaraele kiŋi dokome nakamana nenge andake rapa rapa pyakamiya. Enakana ipwa nenge dupwa napeyaminyi dokopa akali dupwa Siria kiŋi peteyamo yuu dokona range pena leya. Dokopa dee enakana dokona piso Siria range dupwame Isaraele yuu doko nyelana suu lao piyami doko kaepala kaeyami.


\par }{\SH Yuu Samaria Dokona Pyao Epo Nyiyami
\par }
{\PP \VS{24}Yuu gii lapo papeyamopa enakana yuu Siria kiŋi Benatate lenge dokome banya yanda singi peparae lanyuo Isaraele dupwa pipya yando palyuo yuu taone Samaria dokona epo nyiyami.

\VS{25}Dopa piyaminyi dokome taone dokona nenge see nayamosa lopo andake sepala mena dongena ayemba doko kana kulingi akalisa mange lama karo nembo ropo piyami. Dee epalesa anane kuki lamana kana kulingi kingi paki peya.


\par }{\PP \VS{26}Peyamo dokopa Isaraele kiŋi doko baa yuu taonena kana kame dokona ketae kata pao kareyamopa enda mendeme ee lao, O kiŋi andake, namba nyisa, leya.

\VS{27}Dokopa baame isingi lamaiyuo, Kamongo dokome emba nyisa nara ramo doko apa pyuo nambame emba nyisakaro ingilyape? Nambana witi panda waene mende silyase?

\VS{28}Embena aki randa mende epelyamo, lao piso siya.

\par }{\PP Piso siyamo dokopa enda baame isingi leya. Yuu mendepa enda dae karamo dakeme suu pyapala nambana wane doko nambana lapya. Dee rakya yangama banya wane doko naramba, leya.

\VS{29}Dopa leyasa nambana wane yangapala baa neyamba. Dee yangama nambame baa lamaipala banya wane doko nambanale, leyo. Doko kaepala banya wane doko yalu piyapya.


\par }{\PP \VS{30}Pii dake kiŋi doko sepala baa mona nembo pako banya komau doko kanguya. Dokopa wambu kame repeta kareyami dupwame kandapala baame kumanda wapungi komau mende banya komau isarena wapupyalyamo, leyami.

\VS{31}Anemapwae yuu gii dake ene otapa naramopa wambu mendeme Ilaisana mange doko pyakepanyi nemba nara ramo Anatumi namba pinya, leya.

\VS{32}Dopa lapala baame wai pii minyingi akali mende Ilaisa nyela pena leya.

\par }{\PP Yuu gii dokopa Ilaisa baa banya anda akali andapae lapo baa kandala epeyami dupwa pipya role peteyami. Wambo kiŋinya wai pii minyingi doko epapa nayamopa Ilaisame akali andapae dupwa lamaiyuo, Akali wambu pyao kumakaenge dokome mendali dae namba pyala pena lalamo lamo. Epapu baa dae repeta epeya kande doko kambu dowa doko upi lapala baa andakare epa nana lamailapape. Kiŋi baa enakana oo repeta epara, leya.

\VS{33}Pii dake lao oteyamopa aopa kiŋi doko epo pyaka sepala dopa leya. Randa dake Kamongo dokome namwa jilyamo. Dokona baa mende pira lao akipamo namba lama opetae isaro kararope? leya.




\par }\Chap{7}{\PP \VerseOne{1}Ilaisame isingi lao, Kamongo dokome aki letamo lao see. Yuu gii dapwa pipya rakya embame Samaria makete dokona witi kilokerame rema panda bali kilokerame pakinyamange emba kana kulingi mendaki maiyuo ropo pyare ingilyamo, leya.


\par }{\PP \VS{2}Akali kiŋi dokopa role pyao pao baa nyiso karenge dokome Ilaisa lamaiyuo, Doko pii nara ingilyamo. Kamongo baa rangeme apunda waiya lao dakepa pena laramopape doko kapa ingya nara.

\par }{\PP Dokopa Ilaisame isingi lamaiyuo, Embame doko piramo kandare. Kandarenepape embame nenge dupwana lapo nyuo naa nare, leya.


\par }{\SH Siria Yanda Singi Yaki Nyiyami
\par }
{\PP \VS{3}Akali kisima nakamana yanenge dokona rete rapa pingi dokome randa nao karenge dusipa yuu taonena kana kame kambu dokona kamandarena karapala nakama range mendali kanda kanda pyuo dopa leyami. Akipamo namwa dakena isaro karo namwa kumaramase?

\VS{4}Dopa piramopape namwa yuu taone sukusa dokona papala lopome kumarama dokome paa narama ingilyamo. Dopa piramopape namwa dakena kararama ramo namwa kumaramakolyamo. Dopa piralyamo dokona namwa Siria wambu dupwa komau anda pyuo palimi dokona monale. Dokona namwa kando koo andake ingyuo pyakarami doko namwa pyao kumakarami. Dee mende ramo namwa kyawa minyuo kaeyakarami rapisi, leyami.

\VS{5}Dopa lapala yuu kwuala peyamo dokopa nakama Siria wambu komau anda pyuo paleyami dokona peyami. Dopa pyuo pao repeta kando nyiyaminyi dokopa mendali dokona kara nayami.

\VS{6}Kamongo dokome Siria ami yanda singi dupwa sinya lao yanda singi mena ose matana pisope dee mena oseme ipyuo penge uliuli pii lenge dopale ingyuo leya. Dokopa Isaraele wambu dupwame Iti wambunya kiŋipi dee Isipi wambunya kiŋipi dee nakamana ami yanda singipi dupwa nakama pyala pena lao kana maimilyamo lao Siria dupwame suu pyao kareyami.

\VS{7}Dokona lao Siria wambu dupwa nakamana mena osepe dongepe dee komau andape dupwa yaki nyuo nakama kuma narama lao pyako wakale wakale peyami. Dokopa yuu anda paleyami dupwa singi dopale ingyuo sinya lao mee yaki nyuo peyami.


\par }{\PP \VS{8}Dokopa akali kisima komau anda pyuo paleyami dokona kaepeta dusa pao kando nyepala komau anda mendena kolando peyami. Papala nenge ipwape doo siyamo dupwa nyuo neyami. Napala kana kulingipi dee kana golope dee komaupi lapo siyamo kandeyami dupwa nyiyami. Nyepala anda doko yaki nyuo papala bange dupwa yalu piyami. Pipala kambako kapu kyuo epeyami. Epo komau anda mendenako konando peyami. Papala doo piyami dopako pyuo bange siyamo dupwa nyiyami.

\VS{9}Enakana nakama range mendeme mende kando lao, Namwa dapa pii napala namwa wai pii enenge doko sepala retaro kara narama ingilyamo. Namwa pii doko rakya yangama lamairama lapala kaeyarama ramo doko namwa randa nyerama. Dokona lao yuu gii dakepa aopa papala kiŋinya akali mupwa dupwa lamaila mwua, leyami.

\VS{10}Dokona lao nakama Siria wambunya komau anda pyuo paleyaminyi doko yaki nyepala yuu taone Samaria dokona kapu kyuo peyami. Papala kame kambu dokona akali iso karenge dupwa kee leyami. Lapala lamaiyuo lao, Namwa Siria wambu palimi dokona pumwa doko mendali kandope pii mende soope pii nalamano. Dee mena ose dongepe dupwa anjaro palimi. Komau anda dupwa Siria wambumi yaki nyuo peyaminyi dopaleko karapya, leyami.


\par }{\PP \VS{11}Dokopa kame kambu dokona iso karenge akali dupwame pii doko arome pyao leyaminyisa pii doko pao kiŋinya anda dokona polo lamaiyami.

\VS{12}Dokopa yuu doko mee kukwa ingyuo kareyamopa kiŋi doo rate dokona luu paleya doko sipurapala banya akali mupwa dupwa lamaiyuo lao, Siria wambu dupwame namwana lao mende lao lao rapa rapa pyuo retakami doko nakama langiruwale. Nakamame dae namwa lopo andake sipyamo doko soo nyimi. Soo nyepala dokona lao nakama palimi anda yuupi dupwa yaki nyepala yuu muu wangu kipwa kipwa dupwana yalu pela pumi. Nakamame namwa yuu taone dake yaki nyepala nenge koto parami dokopa nakamame namwa lete minyaro nyepala yuu taone doko nakama nyerama lao suu pyami, leya.


\par }{\PP \VS{13}Dokopa banya akali mupwa dupwana mendeme lao, Wambu yuu taone dakena dae petaminyi dapwa wambu wambo lapo kumuyami kande dopale ingyuo kumalaminyi. Dokona lao namwame akali lapo mena ose kingi paki pyarepala pao karaminyi dakena piso pena lama. Lapala namwame apa pilyape lao kandamanale, leya.

\VS{14}Dokopa nakama akali lapo rombo palyapala kiŋi dokome mena oseme ipyuo papingi uliuli lamana piso pena leya. Papala Siria yanda singi dupwa apa pimi lao karo kando sepala epena leya.

\VS{15}Dokopa akali dupwa Jotane nanesale pao karo kandeyami dokopa Siria dupwa pyako pao bange dupwape komau dupwape yaki nyiyami dupwa siyamo kandeyami. Kandapala nakama kapu kyuo epo kiŋi doko lamaiyami.

\VS{16}Dokopa Samaria wambu dupwame Siria wambu dupwa anda pyuo paleyami dokona papala bange peparae nyuo oteyami. Dokopa Kamongome leyamuli pyuo nenge witi keyange kilokerame rema ingyuo panda nenge bali jingi kilokerame pakinyamange ingyuo ropo pyao maiyuo kana kulingi mendaki nyiyami.


\par }{\PP \VS{17}Dokopa kiŋi dokome akali mupwa baa nyiso role pyao papiyambi doko yuu taone kame kambu dokona iso karena leya. Kiŋi doko wamba Ilaisa kandala peyamo dokopa dopa pira leyamuli pyuo akali mupwa doko wambu dupwame baa kalyuo injiyamisa baa kumuya.

\VS{18}Ilaisame akali kiŋi doko lamaiyuo, Yuu gii dakepa rakya nenge witi keyange kilokerame rema ingyuo panda nenge bali jingi kilokerame pakinyamange ingyuo dupwa Samaria makete dokona kana kulingi mendaki maiyuo ropo pyarami, leya.

\VS{19}Dokona lao akali mupwa dokome isingi lao, Dopa pii nara Kamongo dokome epapu dakepa aopa apu peyapyali doko dopa pii napyaliko, leya. Leyamo dokopa Ilaisame isingi lao, Dopa piramo doko emba angi kandarenepape nenge angi mende naa nare, leya.

\VS{20}Doo leyamo dokona ingyuo baa kumuya. Wambu lapo yuu taone dokona kame kambu repeta kareyaminyi dupwame akali iso karenge doko kalyuo injiyamisa baa kumuya.


\par }{\SHC 8:1—13:13 Kiŋi lapo yuu Isaraele yuu Jutape iso kareyaminyipa yulu piyami lapo pyasi palamo.
\par }


\Chap{13}{\SH Akali Ilaisa Kumuyamo Doko
\par }
{\PP \VS{14}Poropeta akali Ilaisa baa wambu kumungi angande pyapala kumara ingiyamopa luu palyuo siya. Siyamo dokopa Isaraele wambunya kiŋi Joaseme baa kandala peya. Papala baa pii poraiyuo lao ee lao lao, Nambana rakane, nambana rakane, emba Isaraele wambu dupwa porai ingyuo rapu pyuo karenge, leya.


\par }{\PP \VS{15}Leyamo dokopa Ilaisame baa lamaiyuo, Yanda wangape lapo nyinya leya. Leyamosa Joaseme yanda wangape dupwa nyiya.

\VS{16}Nyiyamo dokopa Ilaisame pyara doko suu pyao rapa rapa piru karena leya. Dokopa kiŋi dokome lamaiyamuli pyuo rapa rapa piru kareya. Piyamo dokopa Ilaisame banya kingi dolapo kiŋinya kingi dokona ketae reteya.

\VS{17}Dokopa poropeta dokome pii lamaiyamuli pyuo dokopa kiŋi dokome yuu Siria kanda kanda windowa doko lumbuya. Dokopa Ilaisame lao, Wanga doko pinya leya. Dokopa kiŋi dokome piyamo dokopa aopa Ilaisame lao, Emba Kamongona wanga dopale. Emba keta baame Siria wambu pipya pyao wini pira. Emba Siria wambu dupwa yuu Apeke dokona palenge dupwa pyarene pao wini pipala kaeyare, leya.


\par }{\PP \VS{18}Dokopa Ilaisame kiŋi doko lamaiyuo, Wanga mende nyepala doloma pipya yuu dokona pyao pisinya leya. Dokopa kiŋi dokome yuu dokona yuu rema pyao pisapala kaeya.

\VS{19}Dopa piyamo dokome Ilaisa imbwuapala kiŋi doko lamaiyuo lao, Emba yuu dokona yuu kingi pakipi dee pakinyamangepe pyao pisapili doko Siria pipya pyao wini pyuo pyao otapili. Doko kaepala epapu embame yuu rema iki pyao wini piri, leya.


\par }{\PP \VS{20}Dokopa Ilaisa kumuyasa malu piyami.

\par }{\PP Ee kana yaka lao Moape rara dupwame Isaraele wambunya yuu dokona pyao nyelana pyuo epeyami.

\VS{21}Yuu gii mendepa wambu dupwame akali mende malu pyuo karo dokopa Moape akali doo epeyaminyi dupwana lapo epeyaminyi kandeyami. Kandapala yanenge kakapange doko Ilaisana malu anda dokona nyuo nembapala nakama makando peyami. Dokopa aopa kumasi yongo doko pao Ilaisana kuli doko kando nyiyamo dokopa akali doko sipuro lete epo roya kareya.


\par }{\SHC 13:22—18:8 Kiŋi wakale lapo Isaraele Jutape iso kareyaminyipa yulu lapo piyaminyi dupwana lao pyasi palamo. Asiria wambu dupwame yuu Isaraele pyala epo yuu taone Samaria doko nyepala Isaraele wambu malu nakamana yuu dokona karapusi ingyuo lanyuo peyami.
\par }


\Chap{18}{\SH Esekaya Baa Juta Wambunya Kiŋi\newline  Ingyuo Kareya
\par }
{\PP \VS{9}Ee kana kisima Esekaya yulu piyamo dokopa kiŋi Osea ee kana yanda ipingi nyepo Isaraele yuu dokona kiŋi ingyuo kareya. Dokopa Asiria akali mupwa kingi Salemanesa lenge dokome yuu Isaraele dokona sukusa epo pyao nembo dee Samaria nyuo karapusi palyuo piya.

\VS{10}Karapusi sukusa paleyaminyi pao ee kana rema dokona Samaria doko isa peya. Kiŋi akali Esekayame ee kana pakinyamange dokona kiŋi yulu pyuo kareyamopa Oseame baa ee kana mange mendaki karo kiŋi yulu pyuo kareyamopa Samaria isa peya.

\VS{11}Dokopa yuu Asiria akali mupwa dokome Isaraele wambu dupwa karapusi pyao minyuo yuu Asiria dokona papala wambu lapo yuu taone Ala lenge dokona karena lao dee lapo yuu Gosane dokona ipwa kingi Apo lenge epenge repeta dokona palena lao yaki nyuo dee wambu lapo yuu Mitia taone dupwana palena lao yaki nyiyami.


\par }{\PP \VS{12}Doko nakamana Kamongo Anatu warombo see nayami dokona Samaria wambu dupwa nakama isa peyami. Dopa pyuo Kamongome nakama pipya kana minyuo lalu lao leyamo pii doko minyuo pii nayami dee Kamongona kendemande akali Mosese keta lowa pii maiyamo dupwa warombo soo minyuo kara nayami. Nakama dupwana soo nyuope warombo soo minyuo pyuope pirami ingya naya.


\par }{\SH Asiria Akali Dupwame Yuu Jerusaleme Pyapala Nyelana Lao Suu Piyami
\par }
{\PP \VS{13}Ee kana akalisa ipisu kisima dokona kiŋi Esekaya baa iso kareyamo dokopa yuu Asiria akali mupwa Senakeripi lenge dokome Juta taone kana kame andake awali lao pingi dupwa pyao wini pyuo isa palyiya.

\VS{14}Dokopa Esekayame akali Senakeripi yuu Lakisi dokona kareyamo doko keta pii wai nembo lao, Nambame kopetame pyuo koo piyuŋu dokona embame akali bange mende jii lao pyuo jeroŋo yuu pyao kokwa soo nyilini doko kaeyape, leya. Leyamo dokopa akali mupwa dokome pii isingi lao, Akali Esekaya dokome kana kulingi kilokerame taosande akalisa (10,000) joo dee kana golo kilokerame taosande mendaki (1,000) ingyuo joo pinya leya.

\VS{15}Dokopa Esekayame tembole anda dokona kana kulingi siyamo dupwape dee kiŋinya opisi kana retenge panda dokona siyamo dupwa peparaepe nyuo maiya.

\VS{16}Maipala dee kamame kana golo tembole anda kambu dowa dokona pisingi dupwa rekya lao nyuo dee kambu dowa palyalena isa kareyami dokona baa rangeme rambu lao pisiyamo dupwa nyuo pipala Senakeripi maiya.

\VS{17}Dokopa yuu Asiria akali mupwa dokome yuu Lakisi yanda singi ami ama malu dupwame Esekaya baa yuu Jerusaleme kareyamo dokona pyala pena leya. Peyaminyi dokopa banya akali mupwa rema dusipame dopa pinya dapa pinya lao wambo laminyiyami. Nakama Jerusaleme epo pyaka sepala dokopa panda komau wasingi dokona kata repeta singi dokona kareyami. Kata doko ipwa pete ketae singi doko minyuo epenge suu dokona repeta siya.

\VS{18}Dokopa nakama kiŋi Esekaya epena leyamo dokopa banya akali mupwa rema dusipa nakama kando nyela peyami. Ilikayana ikinyingi kingi Eleakimi lenge akali doko baa kiŋinya anda mupwa ingyuo karenge dokope dee akali Sepena lenge kote singi dupwana pii dupwa pepana pyao pisakamingi dokope dee akali Asapena ikinyingi kingi Joa lenge baa pepa pingi dupwana mupwa ingyuo iso karenge dokope kando nyela peyami.

\VS{19}Dokopa yuu Asiria akali mupwa dusipana mendeme nakama lamaiyuo, Apa pipyamosa kiŋi Esekaya baa range wini pira lao akali mupwa dokome selana letamo, leya.

\VS{20}Baa piso sokondali pyuo lao, Embame pii dupwa yanda pyuo mora petengepe poraingipi dupwa kapa isa palyarami lao suu pilisi? Asiria akali dupwa mata mairu lao apimi emba nyisara lao suu pilisi?

\VS{21}Isipi range dupwame emba nyisarami lao suu pyale pyale karene. Dopa lao suu pyarenepape wambu dupwame yangi lapo pangali ingyuo minyuo paraminyipa yangi punjapala kingi nara. Doko suu pyao wambu mendali Isipi wambunya kiŋi dokome nyisapyali lao baa rungi rungi pingi dokopa dopako pira, leya.


\par }{\PP \VS{22}Lapala baa konda pyuo lao, Nakama nakamana Kamongo Anatu keta pyamalyuo karamanoŋo doko namba langiramisi? Esekayame Kamongona lakandenge panda poo pyasipi dee kana pyare lasipi dupwa kokwa sinyi nembeya. Nembapala Juta wambupi dee Jerusaleme wambupi dupwa lamaiyuo, Yuu Jerusaleme kana pyare lasi dokona iki lakando karena, leya.

\VS{23}Lapala lao, Asiria akali mupwa dokona kingi lao nambame nakama nyuo pyasaro dee nakamame kapa akali malu lapo mena ose matana petena lao koto nyerami ramo doko nambame nakama mena ose taosande lama (2,000) jero, leya.

\VS{24}Yuu Asiria range yanda singi isingi akali kuki dokome nakama isa palyilyamo. Dopa pyuo karapyamopape Isipi wambu dupwame nakama nyiso mena ose matana petenge akali dupwape oseme ipyuo papingi uliulipi jerami lao isaro karaminyi.

\VS{25}Kamongome namba nyisa nayamopa nakamana yuu doko pyao kokwa soo nembo nyii naeŋe lao suu pilyamisi? Kamongo baa rangeme embena yuu doko pyao kokwa soo nyuo pipi lao namba langipya.


\par }{\PP \VS{26}Dokopa Eleakimimoo Sepenamoo dee Joamoo akali mupwa doko lamaiyuo lao, Arame wambunya pii lao namwa langipi. Pii doko namwa singi. Wambu apya dokona karaminyi dupwa silyaminyi dokome Ipuru pii lao langi kae, leyami.


\par }{\PP \VS{27}Dokopa baame isingi lao, Nakamape kiŋi dokope iki mupwaŋa lapala Asiria kiŋi dokome nakama iki pii dupwa peparae lareŋe lao puu leya suu pilyamisi? Daa lyakande. Wambu dae kamena petaminyi dapwa opetae nambame pii lamailyuŋu. Nakama rangena ii dupwa nao dee puu nakama rangena dupwa nao piraminyili pyuo nakama naramiko, leya.


\par }{\PP \VS{28}Lapala akali mupwa baa roya karapala Ipuru pii lao poraiyuo kaeyo lao, Asiria kiŋi dokome nakama pii langilyamo doko selapape, leya.

\VS{29}Akali Esekayame nakama koo keta palyuo minyako pii nana lao Asiria kiŋi dokome nakama repe repe pii langilyamo. Esekaya baame nakama kyawa lete nyuo nyisa nara ingilyamo leya.

\VS{30}Nakama Kamongo doko keta poraiyuo pyamalyaramaŋa lao baame nakama anjiki pyuo langi nana. Kamongo dokome nakama kyawa lete nyepala dee namwana yuu Asiria yanda singi dupwame nakamana yuu taone doko baame pyao nyela pena laa nara lao suu pyaa nalapape.

\VS{31}Akali Esekayana pii see nalapape. Yuu Asiria kiŋi dokome nakama yuu taone doko yaki nyepala nakama baa maiyuo oto ipupwa lao letamo. Nakama peparae rangena isa girapo jingi lyuo narami. Dee isa piki jingi nakama rangena isa dokona lyuo narami. Dee ipwa pete yuwale nakama rangena singi dokona kamuo nyuo nao pirami, leya.

\VS{32}Naraminyipa pao kiŋi akali dokome yuu nakamana yale dopale mendenako wangu lakao pisaramopa pisirami. Doko isa girapo eena ipwa waene kapa waso narami dee witi dupwame nenge borete waso narami. Yuu dokona isa olipi andenge dee olipi ipwangepe amburali ipwangepe singi. Nakama baame mawa pii langiramo doko moko minyuo pirami ramo doko nakama kuma nao lete palyuo kararami. Kamongo dokome nakama kyawa lete nyeraŋa lao Esekayame minyako pyuo laa nana.

\VS{33}Yuu Asiria kiŋi doko keta wambu rara wakale lapona mee bange kingimi wasisi anatuŋu lao lakandenge dupwame nakamana yuu dupwa kyawa lete nyuo nyisingisi?

\VS{34}Yuu Amati rangepe Arepate rangepe yuu Sepatipai Sepamame rangepe yuu Ena rangepe Ipa rangepe dupwa peparaena mee bange anja kingimi wasisi anatuŋu lao lakandenge karamisi? Dokona mendeme Samaria wambu dupwa kyawa lete nyiyamisi?

\VS{35}Yuu gii anjokorape yuu muu peparae dusipana mee bange anatu dupwame namwana kiŋi akali doko isa palyuo banya kingi rekya lao nakamana yuu doko nyiso kyawa lete nyiyamisi? Dokona lao Kamongo dokome Jerusaleme nyisaraŋa lao emba aki mendeme suu pyao letese?


\par }{\PP \VS{36}Kiŋi Esekayame wambu dupwa elya kalo petena lao lamaiyamuli pyuo nakamame pii kuki mende yano pyaa nao elya kalo peteyami.

\VS{37}Dokopa Eleakimimoo Sepenamoo Joamoo mona randame kumapala nakamana komau dupwa minyuo pilyiyami. Pilyapala Asiria akali mupwa dokome leyamo pii dupwa Isaraele kiŋi doko lamaiyala peyami.




\par }\Chap{19}{\SH Kiŋi Dokome Aisaya Kando Apa Pirama Lao Piso Siya
\par }
{\PP \VerseOne{1}Akali dusipame epo pii lamaiyaminyi doko sepala dokopa aopa kiŋi Esekaya dokome mona randame kumuo banya komau pingi dupwa minyuo pilyapala baa kumanda piso kondome kumuo komau wapungi dupwa wapupala Kamongona tembole anda dokona peya.

\VS{2}Papala baame akali Eleakimi kiŋinya anda iso karenge akali mupwa dokope kote singi dupwana pepa pingi akali Sepena lenge dokope dee purisi andapae dupwape akali Amosena ikinyingi poropeta Aisaya lenge kareyamo dokona pena leya. Nakama opetaeko kondome kumuo komau wapungi dupwa wapuyami.

\VS{3}Wai pii dake baame Aisaya lamainya lao lamaiya. Epapu yuu gii dake randa nyingi yuu gii. Dokona namwa randa nyuo elyame kumulyamano. Namwa enda wane repeta manjalana pingi doko kapa manjira ingya nange dopale ingilyamano.

\VS{4}Yuu Asiria kiŋi akali dokome banya akali mupwa dokome Anatu lete karenge doko kando kilya kando lala pena leya. Embena Kamongo Anatu dokome doo kilya kando letaminyi wambu dupwana pii sepala nakama randa mainya. Dokona lao namwana wambu lapo mee lete piso petaminyi dupwana lao Anatu keta ateŋa lakaminya lena leya.


\par }{\PP \VS{5}Dokopa Aisayame kiŋi Esekayana pii doko sepala

\VS{6}dokopa banya pii dake isingi leya. Kamongo dokome emba nyiso kyawa lete nyii naraŋa lao Asiria wambu dupwame pakanyi pyambuo laraminyipape nakama paka nao karalapape, Kamongo dokome nakama langilyamo.

\VS{7}Kamongo dokome kiŋi akali doko pii kyambo lapo sepala banya rangena yuu dokona kapu kyuo pena lao pira. Dokopa Kamongo dokome baa nyepala yuu dokona wambu lapome baa pyao kumakaminya lara, leya.


\par }{\SH Asiria Wambu Dupwame Randa Mende Epara, Leyami
\par }
{\PP \VS{8}Yuu Asiria kiŋi akali dokome yuu Lakisi yaki nyepala yuu repeta taone Lipina dokona wambu dupwa pipya pimwaiyuo pyala peyamo doko yuu Asiria akali mupwa dokome leyaminyi siya. Dokona lao baa pii lamaila peya.

\VS{9}Yuu Isipi yanda singi dupwa Itiopia kiŋi akali Tiraka lenge dokome laminyuo epo nakama pyala epelyamo leyami pii doko Asiria wambu dupwa siyami. Pii doko yuu Asiria kiŋi akali dokome sepala pepa pase mende kiŋi Esekaya yuu Juta range maiya.

\VS{10}Pyao maiyuo lao, Anatu emba keta pyamalyuo karene dokome emba isa pao nambana kingi raka dokona palya nareŋe lao langipya. Dopa pyuo langipyamopape dokome emba kokwa soo koo keta nemba nana lape, leya.

\VS{11}Yuu Asiria kiŋi akali dokome yuu muu wakale dupwana mendepe pyao kokwa seroŋo lao suu pingi dupwa pyao kokwa sepala kaenge doko emba singi. Embame suu pyapinyi dokopa emba range kyawa lete nyero lao silisi?

\VS{12}Nambana rora ambasu dupwame yuu taone Gosanepe yuu Arane dee Oresepe pyao kokwa siyami. Kokwa sepala yuu Betetene wambu yuu Telasa palenge dupwa pyao kumakayami. Dokopa nakamana mee bange kingimi wasisi anatuŋu lao lakandenge dupwana mendeme nyiso kyawa lete nyii nayami.

\VS{13}Yuu taone Amati kiŋi dokope yuu Arepate range kiŋipi yuu Separaime kiŋipi yuu Ena kiŋipi dee yuu Ipa kiŋipi dupwa anja karamisi lao pepa piya.


\par }{\PP \VS{14}Dokopa kiŋi Esekayame wai pii minyingi akali dupwa keta pepa pyasi minyuo epeyami doko nyepala yaka leya. Lapala baa tembole anda dokona peya. Papala pepa pyasi doko Kamongona lenge kambu siyamo dokona pee lao reteya.

\VS{15}Retapala ateŋa lao, O Kamongo Isaraele wambunya Anatu, lete bange papake karenge ketae embena kiŋi petenge isa dokona petenge. Emba Anatu mendaki iki. Emba yuu muu dupwana rara karenge dupwa peparae isingi. Embame yake yuupi dupwa pyuo wasii.

\VS{16}Epapu Kamongo namwa keta mende pilyamo doko kandape. Kamongo emba lete karenge doko kando akali Senakeripi dokome kilya kando letamo pii dupwa peparae sepe.

\VS{17}Kamongo, namwa peparae silyamano. Doko yuu Asiria kiŋi akali dupwame akali rara malu pyao kokwa soo dee nakamana yuu dupwana mende pulya nana lao apa nyuo pingi.

\VS{18}Pipala nakamana mee bange anatu dupwa kisinyi nembakamingi. Dupwa anatu angi daa isa kanapeme anatuŋu lao mee wambunya kingimi wasisi dupwa kiso nembenge.

\VS{19}Dokona epapu Kamongo namwana Anatu Asiria wambu dupwa pipya namwa kyawa lete nyuo nyisape. Dokona lao yuu muu dupwana wambu rara palaminyi dupwame peparae Kamongo emba iki Anatu lao soo nyinyale, leya.


\par }{\SH Aisayame Kiŋi Doko Wai Pii Lamaiya
\par }
{\PP \VS{20}Dokopa Aisayame kiŋi Esekaya lamaiyuo, Kamongo dokome kiŋi dokona ateŋa doko sepala isingi yano pyapya lao wai nembeya.

\VS{21}Kamongo dokome lao, Senakeripi yuu taone Jerusaleme dokona wambu dupwame emba kando giyuo karenge. Giyuo karapala emba kando kilya kando lao male lalya lana pingi.

\VS{22}Embame api kilya kando letoŋo lao suu pyapisi? Isaraele wambunya Anatu Poo Pyasi doko embame nambana kingi ketae pyambuo laa napi.

\VS{23}Embena wai pii minyingi akali dupwame namba keta emba range lakando embena mena oseme ipyuo papingi uliuli dupwa peparaeme yuu Lepanone dokona yuu kyau kamame ketae dupwa isa palyuo wini pipu laope dee emba range lakando pyuo isa sita lenge ama londe dupwa poko isa palyuo dee isa saiporose ama keyange dupwa poko pao imwa anda suku dokona kando nyipu lapi.

\VS{24}Emba range lakando lao yuu wakale dupwana yuwale apu rapala ipwa kamuo nenge doko lapi. Dee embena yanda singi dupwa yanda makao kimbu pyao piso epo ipwa Naele sokona lao pisimi lapi.


\par }{\PP \VS{25}Nambame dupwa peparae yuu wamba rapa rapa pyuo reteyo doko emba kaname see nangese? Epapu dakepa nambame minyuo pulyuo raelyo. Yuu taone kana kame porai awali lao palenge dupwa nyuo koo ingyuo kokwa sinyi nembo pepe lao nambame emba porainya renge jiyu.

\VS{26}Wambu dokona palenge dupwa porainya renge mende pali naya. Dokona pako walu lao mona nembo yamaranguyami. Nakama rambe yuunya andenge panda isako anda yanginya andenge dupwa neta potemenge dorena isasa pyuo piso dokopa rakusi renge dopale ingiyami.


\par }{\PP \VS{27}Dopa pipyamopape nambame emba peparae soo otelyo. Emba aki mende pipipi dee anja mendasa pupipi dupwa silyu. Emba nambapa pimwaiyuo imbwapi doko soo otelyo, leya.

\VS{28}Nambame embena imbu singi andake dokope dee range mupwaŋa lao suu pyape dokope namba langiminyi soo nyipu. Dokona nambame embena gyaa kata dokona waeya puu palyaro dee ane bange mende nenge kata dokona palyaro. Palyapala wamba emba epee kata kande dokonako kamba kapu kyuo lanyuo paro, leya.


\par }{\PP \VS{29}Enakana Aisayame kiŋi Esekaya lamaiyuo lao, Rengya mende pira dokona wambo dake pilyamo. Ee kana dakenape dee ee kana dumbinyape nakama witi jingi wambunya wara pii nange mee isa yokona poro lao andenge dupwa narami. Dopa piraminyipape ee kana ene eparamo dupwana nakama witi wara pipala pyakepo nyuo narami dee isa girapo wara pipala girapo jingi dupwa narami.

\VS{30}Yuu Juta dokona wambu lapo lete pisiraminyi dupwa au pyuo andapala ee waingi wara pilyaminyipa pingi pyao yuu koko papala jingi kapape pyao andenge dopale ingyuo ando kararami.

\VS{31}Yuu Jerusalemepe dee yuu kyau Sayonepe wambu pisiraminyi dupwa lapo lete ando kararamiŋi lao Kamongo dokome poraiyuo suu pyao leyamuli pyuo kararami.


\par }{\PP \VS{32}Asiria kiŋi akali dokona lao Kamongo dokome pii dake leya. Baame yuu taone dakena sukusa pyaka soo dee wanga kakupi kuki mende yanda pimwaiyuo pyao sukusa peya narako. Dee yanda singi kuki mendemepe konambe embo yuu taone dakena repetape epa nara dee yanda singi dupwamepe yuu doko nyelana pyuo karapusi pyao kame pyuo sukusa palya naramiko, leya.

\VS{33}Asiria kiŋi akali doko kata wambo epeyamo dokonako dee kamba kapu kyuo para. Dokopa yuu taone dakena sukusa epa nara. Namba Kamongo dokome lapusa pilyamo, leya.

\VS{34}Nambana kendemande akali Dapiti kando lalu lao leyono dokome namba rangena kingi lao nambame yuu taone dake keta pyamalyapala nyisaro, leya.


\par }{\PP \VS{35}Yuu gii kukwa dokopa Kamongona aŋala mende Asiria akali komau anda pyuo paleyami dokona papala akali ama malu (185,000) pyao kumakaya. Yuu gii mendena yangama dokopa nakama peparae kumasi siyami.

\VS{36}Dokopa yuu Asiria kiŋi akali Senakeripi baa yaki nyepala kapu kyuo yuu Ninepa dokona peya.

\VS{37}Yuu mendepa banya mee bange kingimi wasisi anatuŋu lao lakandenge kingi Nisiroko lenge banya tembole anda dokona lakando kareyamo dokopa banya ikinyingi lama mende Aterameleke lenge mende Saresa lenge dolapome nakambana wua gela dokome baa pyao kumakayambi.

\par }{\PP Kumakapala nakamba range kyawa lete nyuo yuu Ararate lenge dokona peyambi. Dokopa ikinyingi mende Isarone lenge dokome rakangena panda nyuo kiŋi ingyuo kareya.


\par }{\SHC 20:1—21:26 Juta kiŋi Esekaya lenge doko anga andake piyamopape enakana kapa ingiya (rombo 20 dokona pii pyasi palamo). Juta kiŋi Manasapa Amonepa kareyambinyipa yulu lapo piyami (rombo 21 dokona pyasi palamo).
\par }


\Chap{22}{\SH Juta Wambunya Kiŋi Josaya\newline  Lenge Kareya
\par }
{\PP \VerseOne{1}Josaya baa ee kana mange lama karo dokopa yuu Juta dokona kiŋi kareya. Karapala ee kana akalisa rema ipisu mendaki baame yuu Jerusaleme doko iso kareya. Banya endangi doko kingi Jetita lenge akali Ataya lenge yuu taone Bosekate range dokona wanenge.

\VS{2}Akali Josayame Kamongo rae mairali yulu dupwa iki pyuo kareya. Dee banya rora ambasu akali kiŋi Dapitimi yulu piyamo dupwana moko minyuo pyuo kareya. Dopa pyuo karapala Anatunya lowa pii dupwa peparae warombo soo rape rape lao pira ingiya.


\par }{\SH Lowa Pii Palenge Buku Doko\newline  Koto Nyiyami
\par }
{\PP \VS{3}Ee kana akalisa mange lama karo kiŋi yulu pyuo iso kareyamo dokopa Josayame kote singi dupwana pepa pingi akali Sapane lenge akali Asalayana ikinyingi akali Mesulamena kauwange doko tembole anda dokona pena leya.

\VS{4}Pao purisi mupwa akali Ilikaya pisipyamo dokona papala purisi menge dupwa yulu palipyamopa tembole anda kambu konandowame dokona wambu dupwa keta kana nyiminyi dokona kana namba akipare nyimi lao yaka lao nyela pena leya.

\VS{5}Pao baa lamaipala kana angi dupwa tembole anda doko kwaepyamo dokopa lalyuo waso pingi akali dupwana akali mupwa dupwa mainya lena leya.

\VS{6}Dokopa nakamame kamonda akalipi anda pingi akalipi kana semene minyuo yulu pingi akalipi dupwa peparae kana maiyuo dee isa kanape anda kwaelyamo lalyuo pingi dupwa ropo pyao nyuo pirami.

\VS{7}Dokona mupwa ingyuo yulu pyuo karaminyi akali dupwa yulu rolae pinginde karamiŋi dokome kana dupwa apa pyuo pyao nembami lao piso see narami ingilyamo leya.


\par }{\PP \VS{8}Leyamo dokopa kiŋi dokona pii dupwa Sapaneme nyepala akali Ilikaya lamaiyamo dokopa Ilikayame lowa pii dupwa palenge buku doko tembole anda dokona sipyamo koto nyipu lao baa lamaiya. Lamaipala buku doko baa maiyamopa Sapaneme yaka leya.

\VS{9}Lapala baa kiŋi peteyamo dokona kapu kyuo papala lamaiyuo lao, Embena kendemande akali dupwame tembole anda dokona kana sipyamo dupwa nyepala anda kwaelyamo lalyuo pingi akali mupwa dupwa maimipya, leya.

\VS{10}Lapala enakana baame lao, Buku dake akali Ilikayame jipya, leya. Lapala baame kiŋi doko sinya lao pii poraiyuo yaka lao lamaiya.


\par }{\PP \VS{11}Buku yaka leyamo doko kiŋi dokome sepala kondome kumuo banya komau doko minyuo kanguya.

\VS{12}Kangwapala baame purisi akali Ilikayamoo akali Sapanena ikinyingi Ayikamemoo dee akali Maekayana ikinyingi Akipomoo dee kote singi dokopa pepa pingi akali Sapanemoo dee kiŋi dokona role pyao nyiso papingi akali Aisayamoo pipya pii dapwa lamaiyuo lao,

\VS{13}Papala buku dakena mana letamo dokona lao Juta wambu peparae dupwana laope dee nambana laope Kamongo doko piso sakalapape. Namwana rora ambasu dupwame buku dakena pinya leyamo dupwa pii nayami dokona Kamongo dokome namwa pipya imbwualyamo.


\par }{\PP \VS{14}Akali Ilikayamoo Ayikamemoo Akipomoo Sapanemoo Asayamoo papala poropeta enda Uluta lenge yuu Jerusaleme enenge ingyuo pyuo nyokonyiyami dokona palenge doko piso sela peyami. Banya akalingi doko Salumi lenge akali Tikipana ikinyingi Atasena kauwange doko tembole anda dokona komau dupwa baame rapu pyuo karenge. Nakamame doo piyamo dupwa enda doko lamaiyami.

\VS{15}Dokopa enda baame nakama lamaiyuo, Kapu kyuo kiŋi petamo dokona papala

\VS{16}Kamongo keta pii piso ipyamo dupwa baa lamaila pena leya. Buku dokona pyasi palipyamo kiŋi doko yaka lapyamuli pyuo namba Kamongome yuu Jerusaleme dee wambu dokona palaminyi dupwape randa maiyuo pyaro.

\VS{17}Nakamame namba kilya kando mata joo dee mee bange kingimi wasisi anatuŋu lenge dupwa mena pyao kiso maiyuo dee yulu peparae piminyi dupwame nambana imbu singi doko sipurao nakao pilyaminyi. Dokona nambana imbu singi doko Jerusaleme wambu pipya sipurao epelyamo doko dee lokwalyuo isa paa naralyamo, leya.

\VS{18}Kiŋi baa rangena lao dake namba Isaraele wambunya Kamongo Anatumi letoŋo. Emba buku dokona pyasi palipyamo pii dupwana lao warombo sipilyamo, leya.

\VS{19}Nambame Jerusalemepe dee dokona wambupi dupwa randa mairunu dokona pii sepala nambana lenge kambu dokona embena koo dupwana kondome kumuo inyimungu piso embena komau minyuo kanguo ee lao petee. Nambame yuu Jerusaleme keta randa mairu dokopa wambu dupwa mona nembo pakame kumuo kandena lao piru. Dopa piru dokopa wambu dupwame yuu doko kooŋo larami. Laraminyipape nambame embena ateŋa doko sakapu.

\VS{20}Namba randa mende Jerusaleme peyaro doko emba kumaparenepa peyaro. Nambame emba mee manda rao kuma lao kaeyaro.

\par }{\PP Akali dupwame wai pii doko minyuo kapu kyuo kiŋi Josaya peteyamo dokona epeyami.




\par }\Chap{23}{\SH Kiŋi Josaya Mee Bange Anatuŋu Lao Lakandenge Dupwa Kaena Leya
\par }
{\PP \VerseOne{1}Kiŋi Josaya Juta lita akalipi dee Jerusaleme lita akalipi dupwa peparae kee lao epena, leya.

\VS{2}Lapala nakama malu palyuo purisi dupwape poropeta dupwape dee wambu kamongo pendewa peparaepe role pyao tembole anda dokona peyami. Wambu peparaena lenge kambu dokona kiŋi dokome kana minyuo lalu lao lenge pii palenge buku tembole anda dokona siyamo nyiyami dokona pii paleya dupwa peparae lopo yaka lamaiya.

\VS{3}Baa kiŋinya isa pote karenge dokona makaro karapala banya suu pingi monape dokome Kamongona mawa piipi dee lowa piipi dupwa minyuo karo baa warombo soo kararo dee mawa pii dupwana rolae ingyuo pyuo paro, leya. Dokopa wambu dupwa peparaeme mawa pii dupwa minyuo pyuo kararama lao lalu lao leyami. 

\par }{\PP \VS{4}Dokopa Josayame purisi akali mupwa Ilikaya lenge dokope banya nyisingi purisi akali dupwape dee tembole anda kambu konandowame dokona yulu palelyamopa rapu pyuo karenge dupwape lamaiyuo, Mee bange kingimi wasisi dupwame enda Asera anatu lenge dokope dee bui dupwape dee mee bange anatu kingi Bealo lenge dokope lakandenge peparae tembole anda dokona kama minyuo epena leya. Lapala kiŋi dokome bange dupwa peparae yuu taone dokona nyisarena yuu pau lama lama kingi Kirone lenge dokona kisiya. Kisapala sungwa lengya dupwa nakama minyuo yuu Betele dokona pena leya.

\VS{5}Yuu taone yuu Juta singi dupwanape dee Jerusaleme repeta yuu dupwanape kana pyare kyambo lenge dupwana mena pyao kiso mainya lao Juta kiŋi dupwame rombo palyiyami purisi dupwape dee purisi peparae mee bange anatu kingi Bealo lenge dokope netape kanape dee yakena bange silyamo dupwape mena pyao kiso maingi dupwa neta pena leya.

\VS{6}Isa pote mende poo pyasi lao waso kalya pipala mee bange enda anatu kingi Asera lenge dopale ingyuo tembole anda dokona pisingi doko nyepala yuu taone dokona minyuo nyisa pao yuu pau lama lama kingi Kirone lenge dokona kisinyi nembeya. Nembapala dokona sungwa lengya dupwa pyao kuku pyuo sinjimu ingyapala wambu peparaena malu pingi yuu dokona pyao wakale wakale pyuo muu raleya lao nembeya.

\VS{7}Tembole anda dokona panda angi sukusa andake singi dokona enda akalipi pamuku yulu pingi doko pyao kokwa sinyi nembeya. (Panda dokona enda dupwame enda Asera anatu lenge doko lakando komau pyuo petenge dupwa waso peteyami.)

\VS{8}Baame purisi lapo yuu taone Juta singi dupwana kareyaminyi dupwa Jerusaleme minyuo peya. Dee yuu muu peparaena kana pyare laro karenge nakama mena pyao kiso maingi dupwa opetaeko lalyuo kokwa soo nembeya. Yuu taone dokona gapomane akali andake Josua dokome kame kambu andake konando penge piyamo dokona kingi kyairename kana pyare lasi kalya pipala mena meme imambu koo palenge dupwa lakandenge dupwa pyao lalyinyi nembeya.

\VS{9}Purisi akali dupwa tembole anda dokona yulu pinya lao panda mai nayami. Dopa pii nayaminyipape purisi yango dupwana nenge borete isi pali nange rapa rapa pyakamingi dupwana mokwa soo maiminyipa nakama nao kareyami.


\par }{\PP \VS{10}Dokona lao mendeme banya ikinyingi panda wanengepe dupwa kyambo lenge pandana mena pyao kiso maingi doko suu pyao mee bange kingimi wasisi anatu kingi Moloko doko pyao kiso mairaminyi lapala yuu Topete lenge yuu Inome pau lama lama dokona singi doko kiŋi Josayame pyao kokwa soo nembeya.

\VS{11}Baame kamame Juta kiŋi dupwame mena ose lapo kalya pyuo neta doko lakando maingi dupwa nyuo nembeya. Dee mena ipyuo papingi uliuli lakandenge dokona ingyuo singi dupwa kisinyi nembeya. (Bange dupwa tembole anda kamapi dokona kame kambu dokona repeta retenge. Doko akali mupwa kingi Netane Meleke lenge dokona panda repeta singi.)

\VS{12}Juta kiŋi dupwame kana pyare lapo kiŋi Ayasana panda dokona ketae ingyuo kiŋinya anda yangi dokona piyaminyi dupwa kiŋi Josayame pyao lalyuo isa nembeya. Dee kiŋi Manasame tembole anda kamapi lama dolapona kana pyare leyamo dolapo lalyuo isa nembeya. Dopa pipala baame dupwa peparae muu muu pipala yuu pau lama lama Kirone lenge dokona pyao nembeya.

\VS{13}Nembapala Saitone wambunya mee bange enda anatu kingi Asera lenge Moape wambunya mee bange anatu kingi Kemose lenge dokope dee Amone wambunya anatu kingi Moloko lenge dokonape lakandeyaminyi kana pyare lasi kiŋi Solomoneme Jerusaleme neta pyakaenge dorena ingyuo dee yuu Olipi kyau dumurena ingyuo waso piyamo dupwa kokwa soo nembeya.

\VS{14}Kiŋi Josayame kaname isa pote kareyaminyi dupwa pyao lalyuo muu muu piya. Dee isa pote poo pyasiŋi lao mee bange enda anatu kingi Asera lenge kingi lao lakandenge doko pyakepo nembeya. Dee isa pyananyi palyingi yuu dolapo mee wambunya kuli dokome nee pyuo yambe piya.


\par }{\PP \VS{15}Dopa pipala kiŋi akali Jeropome akali Nepetena ikinyingi dokome Isaraele wambu dupwa kata koo lasaka pyuo yuu Betele dokona lakandenge panda doko kiŋi Josayame pyao lalyiya. Lalyapala Josayame kana pyare doko ipyuo nyepala kana dupwa lalyuo muu muu pipala yuu inginyi nembeya. Baame opetaeko isa pote poo pyasiŋi lao mee bange enda anatu kingi Asera lenge kingi lao lakandenge doko kisinyi nembeya.

\VS{16}Enakana Josayame kando pyapiyamo dokopa yuu kyau dokona wambu malu pingi anda dupwa kandeya. Kandapala wambu kuli siyamo dupwa nyiya. Nyepala kana pyare dokona kisiya. Doo pyuo kisiyamo dokona kana pyare doko koo inginyi pyambuo piya. Jeropome baa kana pyare dokona repeta kareyamopa poropeta doko dopa piraŋa lao nolakao leyami dokona angi piya. Pipala kiŋi Josayame awali lao kandeyamo dokopa dopa piraŋa lao pii nolakao lao kareyamo poropeta dokona malu anda doko siyamo kandeya.

\VS{17}Baame piso soo lao, Malu anda doko apinyase? leya.

\par }{\PP Dokopa Betele wambu dupwame isingi lao, Malu anda doko Juta range poropeta akalinde embame kana pyare dapwa kando pilini yulu dupwa dopa piramiŋi lao nolakao lao kareya kande akali dokonaŋa, leyami.


\par }{\PP \VS{18}Josayame lamaiyuo lao, Malu anda doko silyamo dopa piru sinya kaena leya. Lapala banya kuli dupwa nyisa nyii nana leya.

\par }{\PP Dokona lao banya kuli dupwape dee poropeta Samaria range dokona kuli dupwape nyisa nyii nayami.


\par }{\PP \VS{19}Isaraele yuu taone dupwa peparaena kyambo lao lakandenge panda Isaraele kiŋi peparaeme wasiyami dupwame Kamongona imbu singi dupwa sipurao nyakamiyamisa kiŋi Josayame pyao lalyinyi nembeya. Baame yuu Betele dokona kana pyare lasi dupwa kokwa soo lalyuo nembeya dopaleko ingyuo kana pyare lasi yuu dokona siyamo dupwa lalyuo nembeya.

\VS{20}Baame kyambo lenge purisi akali peparae kana pyare lasi nakama yulu pyuo kareyaminyi dupwana pyao kumakaya. Dee mee wambunya kuli dupwa kana pyare lasi peparaena kiso oteya. Dopa pipala baa enakana kapu kyuo Jerusaleme peya.


\par }{\SH Josayame Nenge Nenge Doko Pasopa Lenge Nena Leya
\par }
{\PP \VS{21}Kana minyuo lalu lao lenge pii palenge buku dokona lao pyasi paleyamo doko moko minyuo kiŋi Josayame wambu dupwa lamaiyuo lao, Pasopa nenge nenge yuu gii doko suu pyao piso nenge nyuo malu palyuo nao nakamana Kamongo Anatu rape rape lao ketae pyambuo au pyuo minyuo pyuo karena leya.

\VS{22}Yuu gii wamba akali mupwa dupwame rara doko isiyaminyi gii dokona piso pao yuu gii dokopa Juta kiŋi dupwape dee Isaraele kiŋi dupwamepe Pasopa Nenge Nenge Yuu Gii dopale mende au pyuo minyuo pyuo kara nayami.

\VS{23}Dopa pyuo ee kana malu mee nembeyaminyipape kiŋi Josayame ee kana akalisa ipisu mange lama karo (18) iso karapala yuu Jerusaleme dokona Pasopa Nenge Nenge Yuu Gii suu pyao piso nenge nyuo malu palyuo neyami.


\par }{\SH Yulu Wakale Lapo Josayame Alowa\newline  Pyuo Wasiya
\par }
{\PP \VS{24}Purisi mupwa Ilikayame buku tembole anda dokona koto nyiyamo dokona lowa pii pyasi palenge dupwa uki palira kando lao poraiyuo minyuo reteya. Dokona Josayame yuu Jerusalemepe yuu Jutape dolapona peparae papala pipu lengepe nemonga lengepe dee mee bange waso retapala anatu lao lakandenge dupwape dee kyambo lao lakandenge panda dupwape peparae pyao lalyuo kwaeyo nyuo nembo piya.

\VS{25}Banya mona dokomepe suu pingi dokomepe dee banya porainya renge dokomepe Mosesena lowa dupwa peparae warombo soo minyuo Kamongona yulu pyakamyuo kareya. Wambape enakanape baa yale kiŋi mende kara nayami.


\par }{\PP \VS{26}Dopa piyamopape kiŋi Manasame koo piyamo dokona Kamongona imbu singi nyakamiya. Doko yuu gii dokopa kumuo isa paa naya.

\VS{27}Kamongome lao, Nambame Isaraele wambu dupwa keta yulu piyunu dopale ingyuo Juta wambu dupwa nambana lenge kambu dokona nyisa nembaro. Nembapala Jerusaleme taone namba rombo palyiyu dokope dee tembole anda dokona wambu dupwame namba lakandarami ingilyamo lao leyono dokope namba yaki nyuo kaeyaro, leya.


\par }{\SH Kiŋi Josayana Isingi Yulu Pyuo Karo Lumwa Piya Doko
\par }
{\PP \VS{28}Kiŋi Josayame yulu wakale piyamo dupwa peparae Juta Kiŋi Dupwana Arome Pii dokona pyasi palamo.

\VS{29}Josaya baa kiŋi kareyamo dokopa yuu Isipi kiŋi Nekome Asiria kiŋi doko nyiso ami yanda singi dupwa minyuo ipwa Yuporisa pona dokona lanyuo peya. Dokopa yuu Meketo dokona kiŋi Josayame Isipi yanda singi dupwa kaena lao minyuo nyela peyamosa baa yanda dokona piyaminyi kumuya.

\VS{30}Banya akali mupwa dupwame banya yongo doko nyepala mena oseme ipyuo papingi uliuli dokona pyambwapala minyuo Jerusaleme peyami. Papala baa kiŋi dupwa malu pingi malu anda dokona malu piyami.

\par }{\PP Dopa pipala Juta wambu dupwame Josayana ikinyingi Joayase rombo palyiyami. Palyapala baa kiŋi inginya lao mamba kisakamiyami.


\par }{\SHC 23:31—24:7 Akali Jiyoakase baa Juta dokona kiŋi kareya. Enakana Jiyoakwimi banya panda nyuo kiŋi kareya. Nakamba kiŋi kareyambinyi dokona arome pii dae pyasi palamo.
\par }


\Chap{24}{\SH Akali Jiyoakini Baa Juta Wambunya\newline  Kiŋi Kareya
\par }
{\PP \VS{8}Jiyoakini baa ee kana akalisa ipisu mange lama karo dokopa baa Juta wambunya kiŋi kareya. Karapala baame yuu Jerusaleme dokona kana rema nembo kiŋi ingyuo iso kareya. Banya endangi doko Nekusitane lenge yuu Jerusaleme range akali Elenatane dokona wanenge.

\VS{9}Jiyoakini banya rakange yulu pingi dupwana mana nyepala Kamongona lenge kambu dokona kooko pyuo kareya.


\par }{\PP \VS{10}Banya iso kareyamo yuu gii dokopa kiŋi Nepukatenesana akali mupwa dupwame yuu Bapilone ami yanda singi dupwa lanyuo yuu Jerusaleme pyao nyela epeyami.

\VS{11}Dopa pyuo kareyaminyi dokopa kiŋi Nepukatenesa baa yuu Jerusaleme epeya.

\VS{12}Dokopa kiŋi Jiyoakini banya ikinyingi dupwape banya endangi dokope dee banya akali mupwa dupwape dee kiŋinya anda yuupi dupwana akali mupwa dupwape pipya Bapilone wambu keta peyami. Doko Nepukatenesa baa ee kana mange lama karo wambu dupwa iso kareyamo gii dokopa akali Jiyoakini puu maiyuo nyepala peya.

\VS{13}Dokopa tembole anda dokonape dee kiŋinya anda dokonape bange kulisa rungi rungi pisi singi dupwa peparae nyuo yuu Bapilone minyuo peya. Kiŋi Solomoneme tembole anda dokona yulu piramiŋi lao kana golome bange waso reteyamo dupwa Kamongo wamba lamaiyamuli pyuo Nepukatenesame pyao poro lanyi nembeya.

\VS{14}Akali mupwa peparaepe kiŋinya wane peparaepe dee Jerusaleme wambu peparaepe nyuo pyaso dokopa taosande akalisa (10,000) kiŋi Nepukatenesame puu maiyuo nyuo peya. Papala baame akali mora piso yulu pingi dupwape dee ane dupwame bange wasingi akali dupwape opetaeko yuu wakale mendena karapusi ingyuo nembeya. Dopa pipala wambu pendewale dupwa iki yuu Juta petena lao yaki nyuo kaeya.


\par }{\PP \VS{15}Dopa pipala Nepukatenesame akali Jiyoakini baa karapusi ingyuo yuu Bapilone lanyuo peya. Dee kamame banya endangipi etengepe banya akali mupwape dee Juta akali kyawa dupwape opetaeko puu maiyuo minyuo peya.

\VS{16}Nepukatenesame akali kamongo dupwa peparae yuu Bapilone nembo oteya. Nyuo pyaso dokopa taosande yanda ipingi (7,000) ingiya. Dee mora piso yulu pingi akali taosande mendaki nyiya. Dee dokona pyasapala ane isame bange wasingi akali dupwa opetaeko nyuo piya. Doo nyiyamo dupwa peparae akali kuli poraingiko yanda singinyape kapa karapengele akali dupwa nyuo peya.


\par }{\PP \VS{17}Nepukatenesame Jiyoakininya apange Matanaya lenge doko Juta wambunya kiŋi ingyuo karena rombo palyiya. Dopa pipala banya kingi alowa pyuo Setekaya leya.


\par }{\SH Setekaya Baa Juta Wambunya\newline  Kiŋi Kareya
\par }
{\R (Je 52:1-3)

\par }{\PP \VS{18}Setekaya baa ee kana akalisa lama ipisu mendaki dokopa Juta wambunya kiŋi kareya. Karapala baa kiŋi ingyuo yuu Jerusaleme dokona iso kareyamopa ee kana akalisa ipisu mendaki epo peya. Banya endangi doko Amutale lenge yuu taone Lipina range akali Jeremaya lengena wanenge.

\VS{19}Kiŋi Jiyoakwimi Kamongo kando koo dokome piyamo dopaleko ingyuo kiŋi Setekayame Kamongo kando kooko pyuo kareya.

\VS{20}Dopa piyamosa Kamongo dokome Jerusaleme wambupi dee Juta wambu dupwape keta ama wakasa imbwuapala banya lenge kambu dokona rekya lao nyisa nembeya.




\par }\Chap{25}{\SH Jerusaleme Isa Peya
\par }
{\R (Je 52:3-11)

\par }{\PP \VerseOne{1}Setekayame yuu Bapilone kiŋi Nepukatenesa kando kamba lao mata maiya. Dopa piyasa ee kana mange mendaki karo dokopa kana akalisa dokona yuu gii akalisa dokopa kiŋi Setekayame isiyamo yuu gii dokopa Nepukatenesa banya ami yanda singi dupwa peparae epapala yuu Jerusaleme pyao nyiyami. Nakamame yuu taone wangu dupwana komau anda pyuo palyuo wambu dupwa nyisa epa nana lao karapusi pyao yuu taone dokona kana kame mende awali lao piyami.

\VS{2}Kame pisi dokona sukusa palyuo kareyaminyi pao Setekaya baa ee kana akalisa ipisu mendaki ingyuo kiŋi kareya.

\VS{3}Ee kana mendaki dokonako pao kana kisimana yuu gii mange mendaki karo dokopa ama lopo andake kopetame siyamopa wambu dupwa nenge mende pyarepala paramo narami ingya naya.

\VS{4}Dokopa yuu taone dokona kana kame dupwa pyao lalyiyami. Dokopa Bapilone yanda singi dupwame yuu taone dokona karo awali leyami. Dopa piyaminyipape kukwa dokopa yanda singi peparae range kyawa lete nyuo peyami. Nakama kiŋi dokona ee kata doko pao kana kame andake dolapo pyuo epo suu lenge kata kambu dokona nyisa epapala yuu Jotane pau lama lama dorena ingyuo pyako peyami.

\VS{5}Dopa pyuo peyaminyipape Bapilone ami yanda singi dupwame kiŋi Setekaya baa peta pao yuu Jereko repeta yuu lama lamandena minyaro nyiyaminyi dokopa banya yanda singi dupwame baa yaki nyepala peyami.

\VS{6}Setekaya baa minyuo pao kiŋi Nepukatenesa yuu taone kingi Oripila lenge dokona peteyamo maiyami. Dokopa dokona Nepukatenesame pii dupwa piso soo kote leya.

\VS{7}Dokopa Setekaya baa kandako kareyamo dokopa banya ikinyingi dusipa pyao kumakayami. Dokopa kiŋi Nepukatenesame kiŋi Setekayana lenge doko lukunyi nembena leyasa nembeyami. Dopa pipala puu maiyuo minyuo yuu Bapilone dokona peyami.


\par }{\SH Tembole Anda Doko Lalyuo Kwaeya
\par }
{\R (Je 52:12-33)

\par }{\PP \VS{8}Ee kana akalisa ipisu mange mendaki karo dokona kana kingi paki yuu gii yanda ipingi dokopa kiŋi Nepukatenesame yuu Bapilone kiŋi kareyamopa akali Nepusaratane baame kiŋi dopa pinya dapa pinya lao karo dee banya yanda singi dupwana mupwa karenge doko yuu Jerusaleme dokona sukusa peya.

\VS{9}Papala baame tembole anda doko kiso kiŋinya anda doko kiso dee wambu kamongo Jerusaleme palenge dupwana anda dupwa peparae kiso piya.

\VS{10}Piyamo dokopa banya yanda singi dupwame yuu taone dokona kana kame doko pyao lalyuo isa palyiyami.

\VS{11}Dokopa Nepusarataneme wambu mora petengepe dee wambu lapo Jerusaleme dokona pyarepala pyao peteyaminyi dupwa dee lapo nakama Bapilone wambu keta rangeme maiyami dupwape nyuo lanyuo Bapilone peya.

\VS{12}Dopa piyamopa wambu muiyane lapo bange see nange dupwa yuu Juta dokona ee yuu dupwanape dee isa girapo ee dupwanape yulu pyuo petena leya.


\par }{\PP \VS{13}Dokopa Bapilone wambu dupwame isa potende kone kaname waso karenge doko pyao poro leyami. Dee rate lapo tembole anda dokona siyamo dupwa pyao lalyiyami dee wate pingi disi kamame andake kone kaname wasingi doko pyao poro leyami. Lapala bange kone kana yale dupwa peparae nyuo yuu Bapilone dokona peyami.

\VS{14}Nakamame saporo dupwa nyuo dee kana pyare dupwa au pyuo pee nembenge penge dupwa nyuo yulu bange lambe minyaro karenge dupwa nyuo dee mena pyao kiso maingi dokopa pere mena ranjama warakyuo nyingi dupwa nyuo bange nenge rendamu pingi kiso reto maingi pere warake dupwa nyuo dee kone kana dopaleme bange wasisi tembole anda dokona minyuo yulu pingi dupwa nyuo piyami.

\VS{15}Nakama bange peparae golome wasisipi dee kana kulingimi wasisipi dupwa opetae nyuo peyami dee isare lengya minyuo papingi bangepe dee pere kukipi dupwa peparae nyuo peyami.

\VS{16}Kiŋi Solomoneme tembole anda dokona lao kone kaname bange kameya lapo waso reteya. Dokona rate lapope disi andake mendepe dee isa pote lamape waso reteya. Reteyamo dusipa ama kenda wakasa pingi. Dokome sikyali angi doko kapa pii nange.

\VS{17}Bange dolapo laparae mendare. Mende mendepe laparae mita mange lama karo ketae peya. Dokopa ketae dolapona laparae kone kana pere dopaleme wasisi mita mendaki dee kanya ingiya. Dolapona laparae awali lao kalya pyuo kone kaname waso bange isa jingi pomekeranate yale dupwa yuku awali leyami.


\par }{\SH Juta Wambu Dupwa Yuu Bapilone Nyuo Minyuo Peyami
\par }
{\R (Je 52:24-27)

\par }{\PP \VS{18}Nepusaratane akali yanda singinya mupwa dokome akali Setaya lenge purisi mupwa dokope akali Sepanaya lenge purisi lanena lapo ingyuo karenge dokope dee akalii rema mendasipa tembole anda dokona mupwa karenge dusipape opetae karapusi pyao minyuo peya.

\VS{19}Yuu taone dokona akali mende yanda singinya mupwa ingyuo iso karenge dokope dee akali kingi paki kiŋi doko dopa pyuo piri dapa pyuo piri lao nyiso lenge yuu taone dokona pyarepala pao kareyami dusipape yanda singi mupwa iso karenge dokona pepa dupwa isakamingi akali dokope dee akali mupwa akalisa pakinyamange dusipape opetae nyuo minyuo peya.

\VS{20}Papala Nepusarataneme Bapilone kiŋi doko yuu taone Oripila lenge yuu andake Amati dokona singi dokona peteyamo doko maiya.

\VS{21}Maiyamopa kiŋi dokome nakama nyepala randa andake maipala nakama pyao kumakaya. 
\par }{\PP Dokona lao Juta wambu dupwa nakamana yuu yaki nyuo karapusi ingyuo minyuo peyami.


\par }{\SH Akali Getalaya Baa Juta Wambunya Gapomane Ingyuo Kareya
\par }
{\PP \VS{22}Yuu Bapilone range kiŋi Nepukatenesame akali Getalaya akali Aikamena ikinyingi Sapanena kauwange doko Juta wambunya gapomane ingyuo karena lao rombo palyiya. Rombo palyapala wambu lapo karapusi ingyuo nyuo minyuo yuu Bapilone paa napala kareyami dupwana baa mupwa ingyuo karena leya.

\VS{23}Dokopa Jutia akali mupwape dee yanda singi lapope nakama rangeme Bapilone wambu keta mai nao mee kareyami dupwame pii doko siyami. Sepala yuu Misipa dokona akali Getalaya kareyamo dokona peyami. Akali mupwa dusipana mende Isimaele lenge akali Netanayana ikinyingipi Joanane lenge akali Kareyana ikinyingipi Seraya lenge akali Tanumetena ikinyingi yuu taone Netopa range dee mende Jesanaya lenge yuu Makya range dusipa peyami.

\VS{24}Dokopa Getalayame nakama lamaiyuo lao, Nakamame yuu Bapilone akali mupwa dupwa kando paka nalapape lao nakama lalu lao langilyu. Yuu dakena wangu lakao palipala yuu Bapilone kiŋi dokona yulu pyakamyuo kararami ramo dokopa nakama keta yulu dupwana peparae kapa elyape ingyuo para, leya.


\par }{\PP \VS{25}Dopa leyamopape ee kana dokona kana yanda ipingi dokopa akali Isimaele Netanayana ikinyingi akali Elisamana kauwange baa kiŋinya ree palu wambu dokome dee akali akalisa opetaeko konda pyuo role pyapeta yuu Misipa dokona papala akali Getalaya doko minyaro nyepala pyao kumakayami. Baame Bapilone akali lapope dee Isaraele wambu lapope role pyao kareyami dupwa opetaeko pyao kumakaya.

\VS{26}Nakama Bapilone wambu dupwa kando pakapala Isaraele wambu peparae pendewa kamongope dee ami yanda singi mupwape dupwa mendaki kata palyapala yuu doko yaki nyuo yuu Isipi peyami.


\par }{\SH Jiyoakini Baa Karapusi Paleya Doko Nyisa Nembeyami
\par }
{\R (Je 52:31-34)

\par }{\PP \VS{27}Akali Ipilimorotake Bapilone wambunya kiŋi ingyuo kareyamo ee kana dokopa baame Juta kiŋi Jiyoakini doko kando anjiki pyuo mona reto karapusi paleyamo doko nyisa pena leya. Doo piyamo doko Jiyoakini baa karapusi pyao minyuo papeyaminyipa ee kana akalisa rema ipisu yanda ipingi dokona kana akalisa ipisu lama yuu gii akalisa lama ipisu yanda ipingi dokopa dopa piya.

\VS{28}Ipilimorotakeme kiŋi menge karapusi pyao minyuo yuu Bapilone peyaminyi dupwa kando anjiki piyamopape baa kiŋi Jiyoakini yulu andake maiyuo kingi ketae pyambuo anjiki pyuo kareya.

\VS{29}Dokona lao Jiyoakini banya karapusi komau alowa pipala kiŋinya nenge nenge dokona nao yuu gii lete kareyamo peparae palyuo karo piya.

\VS{30}Yuu gii peparae baa palyuo karo piyamo dokopa baa nenge narali dupwa maiyaminyi dokoko suu pyao maipa piyami.


\par }