\NormalFont\ShortTitle{PILIPAI}

{\MT PILIPAI

\par }{\IP Pole baame yuu Yurope dokona Orome gapomane isiyamo yuu kingi Masetonia lenge dokona Anatunya waili pii keyange doko kanda soo wara piya dokona piso Elyambu Pingi doko kene pyao kanda siya. Kanda soo andeya. Elyambu Pingi wambu dupwa keta baame pepa pase dake pyao maiya. Poleme Kurisene yulu pingi wambu dupwame baa kando yango palyuo yanda pimwaiyaminyi yuu gii karapusi paleyamo mange dokopa pepa pase dake piya. Yuu gii dokopa Pilipai Elyambu Pingi dokona akali lapome pii kyai pyuo mana leyaminyipa Poleme mona randaya. Pole baa kyawa sisingi randayamopape Yesu Koraisa kapa ingingi lao suu pyapala Anatumi mona minyarambu porainyi pyambuyamopa angi renge palamo lao soo manji nyisi dokome rae maiyuo pepa dake piya.

\par }{\IP Pole baa bange lapo yangiyamo dokopa Pilipai Kurisene wambu dupwame bange mende maiyaminyisa baame pepa dake pyao ange leya. Baape nakamape peparae randa nyiyaminyipape Pole baame nakama mona porainyi pyambuo paka nana lao pii dake piya. Nakama rangena ikinya lao suu pyaa nao Yesu Koraisa baa inyimungu karo namba ketaele karo suu pyaa nao kareyamuli pyuo karena lao Poleme lamaiyakondali pyuo leya. Anatumi nakama mona keyange palyuo ipingi renge dokome nakama Yesu Koraisa keta lete renge nyilyaminyi doko piya. Nakama Juu wambunya lowa pii minyaro kareyami dokome letena renge nyilyaminde daa lao piya. Baame wambu Yesu Koraisapa ree lao kararami dupwa mona kyuu lao soo rae maingi renge doko paliramo kararami ingilyamo lao piya.

\par }{\IP Polena pase dakena renge angi lapona poraiyuo minyuo lao piya. Doko mona pyakalyuo pingi rengepe mona kare kare karenge rengepe mona mendakinya palyuo ree ree lao karenge rengepe dee Yesu kapa ingingi lao suu pyao waiya lao yaki nyuo kaeya nange rengepe dusipana renge palyuo poraiyuo lao pyao reteya. Dopako pyuo Pole baame Pilipai wambu mona angi maipala pepa pyao maiya doko kando silyamano.

\par }{\IOT Buku Dakena Pii Palamo Dusipa

\par }{\IO 1. Pii kanda soo leya dupwa
{\IOR{1:1-11}}

\par }{\IO 2. Pole baa range apa pyuo kareya dokona letamo
{\IOR{1:12-26}}

\par }{\IO 3. Kurisene wambu Koraisana arapunya karaminyi
{\IOR{1:27—2:18}}

\par }{\IO 4. Timotipa Ipaporaitasapa dolapona lao pii leya
{\IOR{2:19-30}}

\par }{\IO 5. Nyisu petengepe randa epengepe dupwana lao repe repe pii leya
{\IOR{3:1—4:9}}

\par }{\IO 6. Polemoo banya puu minyingi Pilipai range wambupi
{\IOR{4:10-20}}

\par }{\IO 7. Pii lao oto leya
{\IOR{4:21-23}}



\par }\ChapOne{1}{\PP \VerseOne{1}Anatunya wambu peparae yuu Pilipai palenge Yesu Koraisa kapa ingingi lao suu pingi dupwape dee rapu pingipi nyisingi opetaepe nambwa Pole Timotipame Yesu Koraisana yulu pyakamingi akali dolapo nakama yako letambano.


\par }{\PP \VS{2}Namwana Rakange Anatu Kamongo Yesu Koraisapame mona keyange palyuo ipingi rengepe mona kyuu lao singi rengepe nakama keta palena lao letambano.


\par }{\SH Poleme Kurisene Dupwa Ateŋa Lakamaiya
\par }
{\PP \VS{3}Yuu peparae nakama lao suu pyapala nambana Anatu kando sangyu lao karo.

\VS{4}Yuu peparae Anatumi nakama nyisakana lao ateŋa lao rae maiyuo karo.

\VS{5}Wambape dakepape nakamame waili pii boo pyao lao namba nyisokondali pyuo karami dokona rae mailyu.

\VS{6}Anatumi kanda soo nakama keta yulu keyange piyamo doko kare kare soo pyuo pao Yesu Koraisana yuu gii pyaka seramo dokopa pyuo otara doko namba silyu.

\VS{7}Nambame yuu peparae nakamana lao suu pyale pyuo karo. Dokona lao rolae ingyuo nakama kondalyo. Waili pii keyange dokona lao kote leyaminyipape nambame pii keyange doko raeyo penale lao roleyo gii dokonape dee dakepa puu jiminyi karowape nakamame namba yaki nyii napala Anatumi yulu jiya dokona namba role pyao piyamioko.

\VS{8}Yesunya kondange renge dokome namba pyapyamopa nakama kandowane lao suu pyao kinyi kondo karapala letene lao Anatu baa kandapyamo leto.


\par }{\PP \VS{9}Nakama suu pyao ateŋa lakalyo. Ateŋa lao dokopa nakamana mona retenge doko kamame ando pulyuo paramopa nakama soo gisapala suu pingi keyange palyuo pyuo kararami lao lakalyo.

\VS{10}Dopa pyuo dokona nakama range keyange doko anjuku lao yapalyuo nyerami. Enakana Yesu Koraisa dee eparamo dokopa nakama keta koo wakale wakale dupwa peparae pali nara.

\VS{11}Renge rolae keyange dupwa Yesu Koraisa keta iki sipurao epenge dupwa peparae nakama keta palyuo simbwanale leto. Nakama keta palira ramo doko Anatunya kingi ketae pyambuo lakando palirasa pira.


\par }{\SH Yesu Koraisana Arapu Dokona Karamanale
\par }
{\PP \VS{12}Yangonemoo nakama selapa lao leto. Namba randa jiminyi renge dokona lao waili pii keyange doko raeyo pelyamo.

\VS{13}Doko yanda singi peparae kiŋinya anda rapu pyuo karenge dupwape dee menge dupwa peparaeme namba Yesu Koraisana kendemande akali karapusi anda palyuo karo doko nakama silyaminyi.

\VS{14}Namba karapusi kareyono dokome nambana Kurisene yango malu dupwa Kamongo dokona lao mona porainyi pyambuya. Mona porainyi pyambuyamo dokome paka napala Anatunya pii lao karaminyi.


\par }{\PP \VS{15}Lapome nambana kingi londe sipyamo dokona yango palyapala namba nyuo isa palyalana dokona Yesu Koraisana pii lao karaminyi doko silyu. Dee lapome suu pingi keyange palyuo renge keyange dupwana lao karaminyi.

\VS{16}Dupwa namba mona retapala waili pii dokona iki lao karamisa pilyamo. Waili pii keyange isa paa nana lao Anatumi namba keta yulu andake doko retelyamo.

\VS{17}Wambu menge dupwa Yesu Koraisana waili pii keyange kyambo lele lao nakama rangena kingi andapyali lao letaminyi. Doko namba karapusi dokona moŋo andake jimwali lao lamisa pilyamo.


\par }{\PP \VS{18}Kwao letaminyi dokona pii mende pali nara. Doko larami panda keyange ingyuo larami doko Koraisana pii polo lamanale. Yesu Koraisana lao pii wakale wakale letaminyi doko namba rae mailyu.

\VS{19}Nakama ateŋa lakao karaminyisa Yesu Koraisana Imambu namba nyisaramopa kiiramo pasi kararo doko range silyu. Renge dokona lao rae maiyuo kararoko.

\VS{20}Namba Yesunya yulu pyakamingi dokona yake nyii nao poraiyuo karapuli lao suu pilyu. Suu pyao dokopa yuu peparaepe dee angi yuu gii dakepape namba poraingi renge palyuo pyoko pyoko laramo karapuli yaka. Namba range Yesu keta pyamalyuo kararonopa lete kararope kumuowape dokona pii mende daa. Koraisana kingi ketae palipyali lao dokona iki suu pyao karo.

\VS{21}Dokona lete parono renge doko akisi? Namba lete kararo ramo doko Yesu Koraisana arapu dokona kararo dee namba kumaro ramo doko renge keyange mende kando nyero ingilyamo.

\VS{22}Dopako pyuo namba isa yuu dakena yulu keyange pyuo lete karalu kararo ramo doko anjuku doko mupwa lao see nalyo. Dokona lao suu pingi lama palamo.

\VS{23}Laparaena keyange ingyuo pelyamo lao suu pyao karo. Isa panda dakena yaki nyepala Koraisapa role pyao kararo doko mupwa lao suu pilyu.

\VS{24}Doko keyange lao suu pilyu doŋo kuma napala nakamana reke lao pyuo kararo dokona renge andake mende palamo.

\VS{25}Renge andake dokona suu pyao kumungi kata dokona waiya lao paa naro. Nakama role pyao karo nakamana Kurisene yulu dokona andanyi pyambuo nakama rae maiyuo pupwale lao yulu pyuo kararo doko range silyu.

\VS{26}Namba dee kamba nakama keta range eparono dokopa nakama namba kando rae maiyuo nyepala Yesu Koraisana kingi ketae pyambuo lakando piramilyamo.


\par }{\PP \VS{27}Koraisana waili pii keyange letamuli pyuo dokoko iki pyuo karalapape. Namba kandala eparonopape epa naronopape nakama mona mendaki palyuo suu pingi mendaki suu pyao waili pii doko kapa andena lao poraiyuo pirami doko langyaraminyi sero.

\VS{28}Nakamana nyisu petenge dupwa kando paka napala mona kuki palyuo karalapape. Nakambame nakama kandapala nakama anamasi minya napala koo keta parami doko soo manji nyerami. Anatumi nakama nyisaramopa nyisu petenge dupwa pyuo anamasi minyarami ingilyamo.

\VS{29}Anatu baa mona keyange palyuo ipingi dokome Yesu Koraisana yulu pyakarami lao yulu jiya. Joo dokopa Yesu baa kapa ingingi lao suu pyarami doko iki daa. Baa reke lao randa nyeramiko.

\VS{30}Namba waili pii dokona reke lao yanda pyuo karo dokona nakama opetae yandako pirama. Namba wamba yanda pyuo kareyo doko dake mendaki dokoreko. Dee mendaki dokonako epapu dakepa pyuo karo doko nakama silyaminyi.




\par }\Chap{2}{\SH Koraisa Inyimungu Porai Renge\newline  Paleta Karenge
\par }
{\PP \VerseOne{1}Nakama Yesu Koraisana arapu dokona karami dokome porainyi pyambulyase? Banya mona retenge dokome nakamana mona poraikalyase? Nakama Imambupa role pyao yalya kando karamisi? Nakama mendali mendali anjiki pyuo mona reto pyuo karamisi?

\VS{2}Dopa pyuo piyande kande doko suu pingi mendakinya suu pyao mona mendaki palyuo rale rale pii nao nambana rae maingi renge doko andanyi pyambwarami lao poraiyuo langilyu.

\VS{3}Rango nao range namba keta palipyali lao dee suu pingi koo suu pyao range ketae pyambuo lakando pii narami. Namba range wakasa lao masa nao wambu wakale dupwa mupwa lao suu pyao inyimungu karo mendali kondo kondo lao kararami.

\VS{4}Nakama rangena ikinya lao suu pyaa nao mendeme mendena kando nyiso pirami.

\VS{5}Yesu Koraisa suu piyamuli pyuo suu pyaro karalapape langilyu.


\par }{\Q \VS{6}Yesu baa Anatu angiko ingyuo karenge.

\par }{\Q Baa rangeme sisu lao Anatu yale ingyuo karapuli lao suu pyaa naya.


\par }{\Q \VS{7}Baa range banya peparae yaki nyuo kaepala

\par }{\Q kendemande akali ingyuo karapala

\par }{\Q mee isa wambu dokore isa komba pyao epeya.

\par }{\Q Epapala baa mee isa akali ingyuo ando kareya.


\par }{\Q \VS{8}Yesu baa akali kukiŋi lao inyimungu karo

\par }{\Q Anatu dokona warombo sepala baa leyamuli pyuo kumuya.

\par }{\Q Kinyi baa isa mamandona kumuo paleya.


\par }{\Q \VS{9}Renge dokona lao Anatumi baa minyalyuo nyiya.

\par }{\Q Anatumi minyalyuo nyepala baa kingi andake maiyamo doko

\par }{\Q kingi doloma nyuo isa palyiyasa piya.


\par }{\Q \VS{10}Yesunya kingi dokona lao

\par }{\Q wambu peparaepe imambupi yake pandape isa yuu dakenape

\par }{\Q dee isa yuu dorena palenge dupwapeme

\par }{\Q wapambu pii pyaro piso banya kingi lakandarami.


\par }{\Q \VS{11}Lakando dokopa wambu peparaeme

\par }{\Q Yesu Koraisa doko baa Kamongo doko lao kararami.

\par }{\Q Dopa pyuo lakandarami dokome

\par }{\Q Rakange Anatunya kingi ketae pyambuo parasa pira.


\par }{\SH Iminjingi Panda Dorena Kendapulinya Mendeke Ingyuo Karalapape
\par }
{\PP \VS{12}Nambana puu minyingi dupwa yuu peparae namba nakama pipya role pyao kareyonopa nakama warombo siyami kande. Doko suu pyao epapu dakepa namba nakama pipya kara nalyamano doŋo nambana pii warombo serami ramo doko ama keyange wakasa ingyara. Neta pasaramaŋa lao pakame kumuo walu walu lao Anatunya Imambunya yulu dokona pyuoko karalapape.

\VS{13}Anatumi nakama keta yuu peparae waa waa karanyi pyambuo dee banya renge dupwana warombo serami lao pingi.


\par }{\PP \VS{14}Yuu peparae mumu lao laiya lao pii napala rae maiyuo karalapape.

\VS{15}Dopa pirami ramo doko nakama koo pii nao poo pyasi ingyuo kararami. Nakama Anatunya wane wanakepe koo isa palya nange dupwa yuu dakena wambu koo pyuo rango nao karenge dokona role pyao palirami ingilyamo. Nakamame bui yake dokona rao karenge dopale ingyapala,

\VS{16}waili pii wambu lete wai pyao nyingi doko lamaiyuo karalapape. Dopa pyuo pirami ramo doko Koraisa epara yuu gii dokopa nakamana lao suu pyao rae maipala lakandaro. Dokome nambame yulu andake pyakayono doko mee ingyuo paa naya lao pano lasaka pira.


\par }{\PP \VS{17}Nakamana Anatu kapa ingingi lao suu pingi doko rendamu pingi kiso Anatu maingi dopale ingyuo pelyamo. Doko nambana ranjama kulimbwaraminyipa nakama suu pingi keyange pale pale Anatu dokona para ingilyamo. Dopa pira ramo doko namba rae mairu dokona nakama opetae rae maiyuo karalapape.

\VS{18}Mendaki dopaleko ingyuo nakama opetae rae mairaminyi dee namba opetae nakama pipya rae mairamako.


\par }{\SH Timotipa Ipaporaitasapana Pii Doko
\par }
{\PP \VS{19}Kamongo Yesumi nyisaramopa nakama karaminyi dokona Timoti pena laro ingilyamo. Timoti baame nakamana yulu dokona lao langyuo jeramo dokopa nambana mona porainyi pyambwara.

\VS{20}Namba nakama mona retapala suu pyaro karo doko suu pyao baako mendeke ingyuo pelyamo.

\VS{21}Wambu menge dupwa nakama rangena iki suu pyao Yesu Koraisana yulu dokona rae mai nao karaminyi.

\VS{22}Nakama Timotinya yulu wambo kandapala baa akali keyange dokona nakama range soo gisilyaminyi. Timotipa nambapa ikinyingi rakangepa dopale karambano dokome waili pii dokona reke lao yulu mendare role pyao pingi doko soo gisilyaminyiko.

\VS{23}Dokona lao namba keta apa pira lao soo nyepala aopa nakama karaminyi dokona pena larolyamo lao suu pyao karo.

\VS{24}Kamongome nyisaramopa namba range rengya usale eparolyamo lao silyu. 

\par }{\PP \VS{25}Namwana yangonge Ipaporaitasa nambapa role pyao yulu andake pyuo waili piinya lao kareyamba. Doko nakamame namba nyiso Ipaporaitasa jiyaminyipa nakamana wai pii minyuo papyuo kareya. Doko baa nakama keta pena laro lao suu piyu.

\VS{26}Baa nakama peparae kandapuli yaka lao letamo. Nakama baa anga pyalyamo lao siyami. Siyaminyi dokona baa mona randalyamo.

\VS{27}Kinyi baa anga andake piyamo repeta kumuyamopape Anatumi baa kondapala nyisiya. Baa dokona iki sakao kondayande daa. Baa namba opetaeko kondapala namba kyawa minyiya.

\VS{28}Dokona lao nakama rae wakasa mairami lao baa nakama kandala ipyali lao leto. Kandala eparamo dokopa namba mona kenda pii nara.

\VS{29}Baa Kurisene akali yango dokona lao rae maiyuo yako lao kando nyelapape. Akali baa yale dupwa opetaeko yako lao lakandalapape.

\VS{30}Nakama rangeme nanesale karapala namba nyisalana saka nayaminyi dokona baame nyiso pyakaya. Doko Yesu Koraisana yulu dokona reke lao baa kumara repe ingiya.




\par }\Chap{3}{\SH Angi Rolae Yulu Dupwa
\par }
{\PP \VerseOne{1}Nambana Kurisene yango dupwa Kamongo dokome rae maingi renge nakama keta jinya leto. Pii wambo pyao reteyo doko dee kamba pyao jero ramo dokopa kapa ingyara. Dee kambako serami ramo doko nakama porainyi pyambwara ingilyamo.

\VS{2}Doko wambu koo pingi dupwa waso karalapape. Akali nakama yanenge kunjo kalomo karaminyi dupwa nakama koo suwa ingyuo kopetame pilyaminyi.

\VS{3}Anatunya Imambu namwa nyisilyamopa Anatu dokona mona kando kingi lenge. Namwa Koraisa Yesunya arapu dokona karapala rae mailyamano. Dokona lao yanenge kolomasi angingyuo peyama. Doko nakama daa. Namwa yanengena yulu ketae iki suu pyaa nalyamano.

\VS{4}Yanengena ketae yulu dokome kiiramo nyingi pili namba wambo kiiramo nyisi karapuli doko silyu.

\VS{5}Dokona ingyuo namba mandeyaminyi koro mendaki epo papeyamopa namba yanenge pyakepanyi nembakayami. Namba Isaraele akali Benjamene rara dokona ingyuo karo. Namba Ipuru akali angi doko. Namba Parisi akali ingyapala Juu wambunya Mawa Pii dokona moko minyuo kareyo.

\VS{6}Dopa pyuo Juu wambunya Mawa Pii mona reto rae maiyuo karapala Kurisene wambu dupwa randa maiyuo kareyo. Namwa Mawa Pii dupwa moko minyuo warombo soo karo rolae ingyuo karenge pili doko namba keta koo pali napyali.

\VS{7}Wamba isa bange ama keyange nyelana suu piyu dusipa Yesu Koraisana kingi reke lao dakepa mee kilya kandanyi nembelyo.

\VS{8}Bange dusipa iki daa. Bange peparae mee ingyuo pelyamo lao soo nyepala mende mupwa wakasa keyange ingyuo pelyamo dokona lao poraiyuo suu pilyu. Mende keyange mupwa wakasa doko nambana Kamongo Koraisa Yesunya soo gisilyu renge doko. Banya reke lao bange peparae neta nembo oteyo. Yesu Koraisana arapu dokona karapuli yaka lao isa bange peparae isa pena leto.

\VS{9}Dopa piru ramo dokopa namba Yesu Koraisapa pakalu pakao pakarosa pira. Namba range sipurapala Mawa Pii dupwa warombo sepala dokome rolae ingyuo paa nayo doko kandelyo. Dakepa Yesu Koraisa kapa ingingi lao suu pyapala rolae ingyuo karo. Rolae pingi renge doko Yesu kapa ingingi lao suu pingi dokona Anatumi joo karamo.

\VS{10}Doloma kaepala namba Yesu Koraisa iki suu pyao karapuli yaka. Baa sipurao peyamo dokome porainya renge neta epeya doko namba keta palipyali yaka lao leto. Baa randa nyiyamo doko suu pyao namba opetae randa nyuo baa kumuyamo doko suu pyao namba opetae kumalana leto.

\VS{11}Dopa pirunu dokopa namba lete sipurao paro doko soo gisilyu. 

\par }{\SH Make Angi Dokona Rolae Makando Penge Pii Doko
\par }
{\PP \VS{12}Nambame Yesu Koraisana yulu rolae angingyuo pyuo karo laa nalyo. Dee koo mende namba keta pali nalyamo laronde daa. Koraisa Yesumi namba banya ingyuo nyiyamo dokona lete paro doko nyipuli lao kyawame suu lao pilyu.

\VS{13}Yangonemoo namba Yesunya make dokona kando nyepeyo lao poraiyuo suu pyaa nalyo. Namba suu pingi mendaki lao suu pilyu doko yulu wamba dupwa kame soo kaepala namba range poraiyaro dokome rengyana yulu nyerono dokona kando pyuo parowale.

\VS{14}Bange keyange wini pyuo nyingi doko nyelana namba make dokona rolae kanda kanda makando pelyo. Anatumi Yesu keta yake panda dorena ipupwape lao kee leya bange keyange dokonasa leto.


\par }{\PP \VS{15}Namwa peparae Kurisene porai dupwame suu pingi mendaki palyamanale. Nakama lapo suu pingi wakale palira ramo doko Anatumi monarena lao rolakaya.

\VS{16}Dopa pyuo pira ramo namwa yulu rolae wambo palenge dokona moko minyiyama doko suu pyao epapu dopako pyuo moko minyarama ingilyamo.


\par }{\PP \VS{17}Yangonemoo namba yulu piyu dupwa kaeya nao makande minyuo pyuo karalapape. Yulu rolae lasaka piyama dokona moko minyuo pelyaminyi dupwa kando mana nyuo pipwape.

\VS{18}Yuu wamba namba yuu malu mee nakama mana langingi kandale doko dee epapu dakepa kamba ee ipwange nyuo lao langilyu. Wambu malu mee yulu koo pilyaminyi dokome Yesu Koraisa isa mamandona kumuo paleya dokona nakama yanda pimwai ingyuo pelyaminyi.

\VS{19}Anatu kaepala nengepe yanengena bange dupwape mupwa lao suu pilyaminyi. Dokona lao nakama Satanena panda parami. Nakama elyange yulu wakale wakale dupwana iki poraiyuo suu pyao karenge.

\VS{20}Kamongo Yesu Koraisa namwana Lete Wai Pyao Nyingi doko yake panda piso namwa isa nyela eparamo dokona mona kare kare isaro petamano. Namwana yuu muru yake panda silyamo.

\VS{21}Anatumi namwana isa wambunya yongo kwaelyamo dupwa kaepala banya yongo yanga paupau lenge dokona makande minyuo alowa pyuo jera. Banya porainya renge isa bange peparae nyuo isa palyingi dokome kapa pira.




\par }\Chap{4}{\SH Mana Pii Lapo
\par }
{\PP \VerseOne{1}Nambana Kurisene yango dupwa. Nakama porai ingyuo Kamongona arapu dokona dapale ingyuo karalapape lao langilyu. Namba nakama mona reto kondalyo. Namba keta yulu keyange pyuo pisaminyi dokona rae wakasa maiyuo nakama lakandelyo.


\par }{\PP \VS{2}Enda Yotiapa Sindikipa nakamba Kamongona arapu dokona Kurisene kakingi ingyuo karalapape lao poraiyuo langilyu.

\VS{3}Dokona ingyuo nambana yulu role pyao pingi akali embame enda lama dolapo nyisakare. Enda dolapo porayapala namba role pyao yulu andake waili pii dokona raeyo lao kareyama. Kelemene dee nambana yulu mendare pingi akali lapo Anatunya letena renge buku dokona kingi pyasi palamo dupwa opetae waili pii raeyo lao kareyamako.


\par }{\PP \VS{4}Kamongona arapu dokona karo yuu peparae rae maiyuo karalapape. Rae wakasa maiyuo karo pipwape lao dee kamba leto.


\par }{\PP \VS{5}Nakama wambu yango dupwa kando rambi rambi lao kararami. Kamongo baa repeta usale epara ingilyamo.

\VS{6}Mona nembo kara nalapape. Nakama yano piramo kararami dokona nakamana ateŋa dokome Anatu piso selapape. Dopa pyuo baa piso soo dokopa mona kare kare sangyu lao pipape.

\VS{7}Koraisa Yesupa pako kararami dokopa Anatunya mona kyuu lao singi renge mee wambu dupwa soo gisa nange dokome nakamana mona andape suu pingi dokonape kame pyuo minyara.


\par }{\PP \VS{8}Pii renge dakeme lao oto leto. Yulu keyange wambu kando epe singi dupwana iki suu pyao karalapape. Angi dupwape, suu pingi rolaepe yulu rolaepe koo pali nange dupwape au pisi dupwape mona palenge yulu dusipa iki suu pyale pyale pyuo karalapape.

\VS{9}Yulupi piipi namba keta mana nyiyami dupwa iki pyuo karalapape. Anatu mona kyuu lao singi renge jingi dokome nakama pipya role pyao karara.


\par }{\SH Bange Maiyaminyi Dokona Poleme Sangyu Leya
\par }
{\PP \VS{10}Namba Kamongopa pako karo renge dokona rae andake mailyu. Nambame nakama yuu wamba rekya lapala epeyo kande doko suu pyao ene alembole bange lapo nyiso jimi. Nakama namba kame soo kaeyami lao laa nalyo. Nakama nanesale karapala bange lapo jerami kata mende pali naya.

\VS{11}Namba pendewa ingyuo karapunu dokona pii mende daa. Bange mendasipa iki silyamosa namba mee rae maiyuo karenge.


\par }{\PP \VS{12}Namba wamba yuu lapo lopo karo, yuu lapo bange malu siyasa kareyo dokona renge mende mana nyiyu. Doko lopo karowape sikya piramopa karowape bange sera panda bange see naramopa namba mee rae maiyuo kararo ingilyamo.

\VS{13}Koraisa baame namba porainyi pyambuyasa yulu peparaena lao mona kuki palyuo karenge.


\par }{\PP \VS{14}Namba randa nao kareyo dokona nakama nyiso yulu ama keyange wakasa piyami leto.

\VS{15}Yuu wamba kanda soo waili pii lamaiyuo karo dokopa yuu Masetonia karapala mendasa peyo. Dokopa nakama Elyambu Pingi wambu Pilipai karenge dupwame iki namba nyisiyami doko range silyaminyi. Namba kapa kareyonopape randa nyiyunupape nakamame iki namba nyiso kareyami.

\VS{16}Namba Tesalonaika kareyo yuu gii dokopa yuu mendaki iki nyisapala kaeya nayami. Dee kambako nyisiyami.

\VS{17}Nakama bange jilyaminyi renge dokona iki rae mai nalyo. Nakamana yulu keyange wambo yake panda para lyasili. Bange malu konda pyuo jiminyi dokona kapa karo.

\VS{18}Bange malu kamame konda pyuo jiminyi dokona kapa karapala sangyu lao pepa dake isingi pyao jilyu. Ipaporaitasa baame nakamana bange jiminyi dupwa peparae namba nyipunu dokome epapu mende namba yangya nara ingilyamo. Anatu kyaa pyuo rendamu pingi mailyaminyipa kando nyuo rae maiyuo pingi doko.

\VS{19}Nambana Anatumi baa bange malu retenge dokome nakama bange yangyaramo dupwa peparae Koraisa Yesu keta isingi jera.

\VS{20}Namwana Rakange Anatu dokona lao kingi ketae pyambuo lakando karalu kararama. Doko kinyi.


\par }{\SH Pii Lao Oto Yako Leya
\par }
{\PP \VS{21}Anatunya wambu Koraisa Yesu keta karenge dupwa peparae yako lao leto. Kurisene yango lapo nambamoo pipya role pyao karamwano dupwame opetae yako letaminyiko.

\VS{22}Anatunya wambu dae petenge dupwa peparaemoome dee kiŋi akalinya yulu pyakamyuo karenge dupwamoome yako letaminyi.


\par }{\PP \VS{23}Kamongo Yesu Koraisana mona keyange palyuo ipingi renge nakama peparae keta palena lao leto.


\par }