\NormalFont\ShortTitle{AISAYA}

{\MT AISAYA

\par }{\IP Buku dake akali Aisaya lenge dokome baa poropeta akali andake ee kana 750 W.K. epo papeyamopa karo pyuo 700 W.K. ee kana dopale yuu Jerusalem dokona pii lao kareya. Buku dakena pii mendaki palipyamopape pii wakale rema liti pisi pyasi palamo.

\par }{\IO {\BK{1. Rombo 1-39
}}Juu wambunya iso karenge yuu Juta lenge doko Asiria wambu dupwame pyalana pyuo kareyaminyi dokopa Aisayame pii lamaiyuo kareya. Aisaya baame kando Juu wambu dupwana randa angi doko Asiria wambu porayami renge doko daa lao siya. Juu wambunya randa angi doko Anatu leyamuli pyuo pii napala kamba lao kapa pira lao suu pyaa nayaminyi doko lao Aisayame soo gisiya. Renge dusipa wambu dupwa sinya lao Aisayame pii au pyuo lao kongwalu dupwa lasaka pyuo pyuo kareya. Pyuo kareyamo dokopa mee wambu dupwape nakamana iso karenge akalipi yulu rolae pyuo kote rolae lao pyuo karalapape lao lamaiya. Anatu laramuli pyuo nakama soo pii narami ramo doko kokwa soo randa nyuo pyuo kararami lao repe repe lamaiyuo kareya. Repe repe lapala yuu rakyame dokopa yuu muu dupwana wambu dupwa peparae lambo lao mona kyuu lao sera dokopa kiŋi akali mende kiŋi Dapitinya rara dokonandeme epo au pyuo yulu rolae pyulu pyuo pira doko eparamo pii doko Aisayame nolako leya.

\par }{\IO {\BK{2. Rombo 40-55
}}Juu wambu dupwana malu mee yuu wakale Bapilone lenge dokona anamasi minyiyaminyi dupwame lanyuo peyaminyi dokopa kondome kumuo kareyaminyi dokona lao pyasi palamo. Yuu gii dokopa Anatu baame banya wambu dupwa mokwalana karamano rengya usale mokwaramo dokopa banya wambu dupwa nakama rangena yuu Jerusaleme dokona kamba lanyuo paramo waili pii doko poropeta akali dokome poraiyuo lamaiyuo kareya.

\par }{\IP Rombo dasipana renge mende pyasi palamo. Palamo doko Anatu baame ee kana epapa papa piyamopa rapa rapa pyuo iso karalu karo karamo. Banya wambu dupwa nakamame wambu wakale wakale dupwa peparae Anatunya waili pii keyange doko maiyuo lamairaminyi doko Anatumi rapa rapa pinya pilyamo. Dopa pipyamosa wambu wakale wakale dupwa Juu wambu keta au pirami. Pii dakena Anatunya kendemande akali dokona lao palamoko. Pii doko Ole Tesamene dokona wambu dupwame pii lapo ama wakasa rungi rungi pisingi dokona mende doko pii dake. Rombo 53 dokona randa andake nyuo giyalya giyana pyuo kilya kando laminyipa Anatunya Kendemande baa kumulyamo lao paleya. Poropeta pii dakena lao Kurisene wambu andareleme Yesu dokona lao leya soo nyilyaminyi.

\par }{\IO {\BK{3. Rombo 56-66
}}Juu wambu lapo yuu Jerusaleme doko yaki nyii nayaminyipape mona kendo kareyaminyi dokona Anatumi leymuli pyuo pira dokona lao mona kyuu lao sinya lao waili pii dakena pepa piya. Nakama Anatunya mawa pii dupwa pyuo minyuo kote rolae lao karalapape lao misi lenge yuu gii dokopa Anatu lakando mena pyao kiso maiyuo ateŋa lenge yulu dusipa kame see nao minyarama lao pyasi palamo. Rombo 61:1-2 dokona pii mupwa mende Yesu baame kanda soo mana lao kareyamo dokopa banya yulu dokona lao mana lao karo leya doko palamo.



\par }\ChapOne{1}{\PP \VerseOne{1}Buku dakeme Juta wambu Jerusaleme paleyami dupwana lao kiŋi Usaya Jotame Easa Esekaya kiŋi yulu pyuo kareyami dokopa Anatumi poropeta Aisaya Emosena ikinyingi keta epo leyamo dokona lasi silyamo.


\par }{\SH Anatumi Banya Wambu Kando Esipyao Pii Leya
\par }
{\PP \VS{2}Kamongome lao, Yake yuupa dolapona nambame pii leto doko apa pyuo leene lao serambi, leya. Wane wanakepe nambame manju andanyi pyambwapu dupwame namba yanda pimwailyaminyi.

\VS{3}Bulamakaome otange minyingi range ai singi. Dee mena donge dupwame nenge maingi mare doko soo gisingi. Menana yulu doko nyuo isa palyuo Isaraele wambu dupwame namba keta piramili doko kaelyaminyi. 

\par }{\PP \VS{4}Nakama mena kuiyalana pilyaminyi anda epenge dopale ingyuo karaminyi. Nakama yuu dakena wambu dupwa mona pali napyamo koona para pyasi wambu ingyuo pelyaminyi. Embena Isaraele wambunya Kamongo Poo Pyasi Anatu doko embame mata maiyuo kaelene. Koo pilini dokome emba nyuo isa pyakalopyamolamo lao silyu.

\VS{5}Isaraele akipamo embame yanda pimwaiyuo puu pelepe. Emba dee kamba yasu kee letepe? Isaraele embena kyawa dorena wua kakupi nyuo pisapala mona suu pingipi dorena kumapyamo karene.

\VS{6}Embena yanenge peparae mendasa iki sepa nao kwaelyamo. Mendasa yaki pyuo umbwa pyuo nyisi kara nalyaminyi, leya.


\par }{\PP \VS{7}Nakamana yuu doko kokwa soo dee taone dupwa lalyasi silyamo. Rara wakale wambu dupwa epo nakamame mee lenge makando pipala kaelyaminyisa epo nakamana yuu nyepakala bange singi dupwa ukiaki minyuo apa nelyaminyi.

\VS{8}Jerusaleme yuu taone doko iki yanda pimwai lenge lenge raminyipa ropeta ee kame piro kara nange dokona iso karenge akalinya anda kauwa ingyaro silyamo, leya.

\VS{9}Kamongo Porai Wakasa dokome apa pilyaminyi lao kata kandala pena lao laa nayali doko Jerusaleme mende yapa ronge nyii nao yuu Sotoma Gomorapana piyamo dopale ingyuo pupyali.


\par }{\PP \VS{10}Jerusaleme akali kanjili komiti lowa minyingi dee nakamana wambupi dupwa yuu Sotoma Gomora wambu peteyaminyi dopaleko ingyuo pelyaminyi. Dupwa Kamongome nakama kando apa langilyamo lao selapa. Banya mana letamo dokona doko mende lalyamo lao wangu lakapala selapape.

\VS{11}Baame lao dokopa nakamame rendamu pingi namba kaeya nao kiso jilyaminyi dupwana namba kyanyi kandakalene lao suu pilyamipi? letamo. Namba nakamana mena sipisipi dee mee mena bulamakaope akipi keyange kapako namba kiso jilyaminyi dusipana deyako yano pipyamo kara nalyo. Mena sipisipi bulamakao memepena ranjama jilyaminyi dusipa epapu namba nombe nombe petamo.

\VS{12}Apimi tembole anda dokona nambana lao kingi wapambupi lakao pisinya dokopa bange dupwa minyakao wamya lyuo ipupwa lao lapyasa epelyape?

\VS{13}Nakamame kiso jilyaminyi doko mee ingyuo pelyamo. Nakamana saa yakape kiso jiminyi rendamu dokome namba nyiki nyiki pipyamo karo. Nakamana Satate Kukinyape dee kana enengena nenge malu palyuo nenge nengepe dee malu palyuo andake tembole mitiŋi lengepe dupwa nakamana koo dupwame mendena ketae ingyuo pupyasa soo rae maiyaka nalyo.

\VS{14}Dopako pyuo nakamana kana enengena nenge malu palyuo naminyipape dee yuu gii poo pyasi lao nyilyamano laminyipape dupwame namba kenda jimisa selana rae mai nalyo, leya.


\par }{\PP \VS{15}Embame kingi ketae pyambwapala ateŋa larene dokopa nambame lengeme emba kandalena eeya lara. Ateŋa malu lare panda akipare lare dusipana namba mende saka naro ingilyamo. Renge doko emba kingi ranjamako dokome karo larenesa dokona yaka laka naro ingilyamo.

\VS{16}Nakama range wate pyuokondali pipala rolae ingyuo seramo karalapape. Renge koo nakama pipya nambana lenge kambu sipyamo darena silyamo dusipa ramanyi nembapala

\VS{17}yulu keyange dupwa mana nyuo pimwali lao pipwape. Kote dokona rolo lalapape. Randa nyilyaminyi dupwa nyisalapape. Wane wanake muiyane enda waiya dupwape bange dupwa nyiso rungi pyapeta sakaminya lao karalapape.


\par }{\PP \VS{18}Kamongome dopa letamo. Dakepa kwaelyamo dupwana rolo lamanale. Nakama koo dokome ranga yuku napyasa koo pilyaminyi dopa pilyaminyiko doŋo dopa piraminyipape nambame nakamana koo dupwa wate pyuo kewa lanyi nembakaronopa maa bilima kapa ingyuo kewa lao rao karenale. Nakamana koo dupwa kamame pingi pyao silyamo doko kaepala kwuala pao kewa lenale.

\VS{19}Nambame laro dokona iki warombo soo pyuo larami ramo doko yuunya ando eparamo amenge kapape doko kapa nao kararami.

\VS{20}Kaepala sili nasili lao soo nembo larami ramo wua nenge dokome yasuko nao kumarami lao namba Kamongo dokome dopa lapyaŋa lalapape.


\par }{\SH Koo Renge Singi Taone Mende
\par }
{\PP \VS{21}Taone mona kare kare mondo lao piyami kande doko epapu pundange lenge kambupi nyiyaminyi. Wamba kandeyo dokopa yulu keyange rolae dokome simbwaro siya. Dopa piyamopape epapu dakepa wambunya ranjama nenge yeelyo karaminyi, leya.

\VS{22}Jerusaleme emba wamba kana kulingi kulisa palengena mendekepe dee ipwa waene yapasinya mendeke ingyuope karale kandale doko kaepala dakepa mee mendena ketae ingyuo pelene, leya.

\VS{23}Nakamanana lita akali dupwa mendale isa palyili palyili lao waa nyingi dupwana puu kulisa ingilyaminyi. Nakama karena lakaro bange sinya lao diriki pyuo nyuo lao karaminyi. Dopako pyuo dee muiyane wambu enda waiyape dupwana moŋo ipyamo minyuo kotena iminyi dupwa mondo lao lakami nalyaminyi.

\VS{24}Dokona lao dakepa Anatu Isaraele wambunya Kamongo Porai Wakasa dokome apa letamo lao selapa. Nambana yanda pimwai dupwa nakamana koo dupwana bekeme pyakaronopa dokona nakamame namba isingi randa dee jeraminde daa lao silyu.

\VS{25}Nambame epapu nakama angi pyaro. Nambame nakama akalimi kana kisalamuli pyuo kiso kwaelyamo dupwa nembo wasaronopa angi doko randa dokome lili pyuo yapalyara, leya.

\VS{26}Nambame nakama akali kyawa wamba kareyami dopale lapope mende pinya dokopa banya pii sepala piyami dopale lapope wakale jero. Dopa pirunu dokopa Jerusaleme taone doko taone keyange yulu mondo lao piminyi rolae silyamo lao larami ingyara.


\par }{\PP \VS{27}Kamongo baa rolaena renge palenge dokome koo dupwa koo dupwa kondarami dokopa Jerusaleme doko pyuo elyape keta pisara ingilyamo.

\VS{28}Dopa pyuoko dee mendeme baapa yanda pimwairaminyi dupwa minyuo poo poo lao pyanyi reto banya kingi dokona yaki nyeramo wambu doko pyao kumakao pira ingilyamo.


\par }{\PP \VS{29}Dopa piramo dokopa isako waingi kemali pingi lapo wara pipalape isa renge kemali pingi laponape moname nyinyi nembo kingi lao petenge lamo dupwa yamarangyuo yaki nyuo kaeyarami ingilyamo, leya.

\VS{30}Nakama yuu kulisa dokopa kapya waingi ipwa pyaa nalyamo yando nalamuli pyuope ee waingi neta kone dokona ipwa yangyuo yando nalamuli pyuo soo parami, leya.

\VS{31}Yuu anda piro singi dokona isare kainyi palyingi dokopa mendeme minyara nange kandale. Doko suu pyao akali ama porai ingyuo karo koo pyuo karaminyi dupwa yulu koo dokome nakama nyuo orambo palyuo kokwa seramo dokopa mendeme nyisalana saka narami.




\par }\Chap{2}{\SH Mona Kyuu Lao Singi Renge Doko\newline  Sulu Sera
\par }
{\R (Mae 4:1-3)

\par }{\PP \VerseOne{1}Pii dake Anatumi Juta wambu Jerusaleme paleyami dupwana lao Aisaya Emose ikinyingi doko lamaiya.


\par }{\Q \VS{2}Yuu gii mende pyaka sera ingilyamo dokopa

\par }{\Q tembole anda karamo yuu kyau dokome dokopa

\par }{\Q yuu kyau doloma nyuo isa palyuo sera ingyara.

\par }{\Q Seramo dokona yuu muu doloma mee kaeya nao ipwa ingyuo kulimbwanyi peeyo epo karalu kararami ingyara.


\par }{\Q \VS{3}Yuu dupwana wambu dupwame lao dokopa

\par }{\Q Isaraele wambunya Kamongo Anatunya yuu kyau tembole anda dokona monako lao parami ingyara.

\par }{\Q Namwa baame apa pimili lao suu pilyamo dokona mana nyuo

\par }{\Q baame kata parama doko wapwakao otapya dokona pao pimanale.

\par }{\Q Kamongona mana pii doko yuu Jerusaleme dokona piso epara

\par }{\Q yuu Sayone dokona piso banya wambu dupwa lamailyamo.


\par }{\BB \par }
{\Q \VS{4}Baame yuu muu andake dupwana apiyanda pyuo lao kararami dupwa kooso karena lao rolara.

\par }{\Q Nakamana wua gela dupwa yanda kaepala yuu apu renge ane isa ingyuo wasarami. Nakamana kaku dupwame kope pyakepenge wua ingyuo wasarami.

\par }{\Q Yuu muu andake dupwa dee yanda pela pelyamano lao paminyili pyuo paa nao

\par }{\Q dee yanda pingya mata wara pyuo karo puminyili pyuo paraminde daa.


\par }{\PP \VS{5}Dakapa Jekopena para piyamo dupwa Kamongona kata yalu pii napala ena pasi silyamo dokona papyuo pyuo karo pimanale ipupwa.


\par }{\SHC 2:6—4:6 Wambu namwa ketaele ingyuo karamano lao suu pingipi koo pingipi dupwa Anatumi kote lara. Dopa piramopape wambu lete kararaminyi dupwa Anatumi nakama wate pyuo enenge inginyi pyambwakaro lao lalu lao leya.
\par }


\Chap{5}{\SH Isa Girapo Ee Dokona Lao Kenane Doko
\par }
{\Q \VerseOne{1}Nambana mona retenge dokona suu pyaa.

\par }{\Q Mona retenge kenane dokome banya girapo ee dokona pyao ranaisa poko pyarowale.

\par }{\Q Nambana mona dokome banya girapo ee doko yuu mandarena

\par }{\Q rumbyasi keyange dokona wara pipala karenge


\par }{\Q \VS{2}Baame kana dupwa nyuo kakondao yuu ape ape pyao pingi.

\par }{\Q Dopa pipala baame girapo keyange wingi dupwa wara pingi.

\par }{\Q Baame girapo kingyaramo yuwale dupwa kyaso

\par }{\Q dee anda kama dululi pipala isaro karara anda doko pipala

\par }{\Q girapo poo relyape lao isaro karenge.

\par }{\Q Dopa pipyamopape girapo peparae kau pingi aiyange dupwa lyepa piya. 

\par }{\PP \VS{3}Dokona lao Juta Jerusaleme palenge wambu nakamame namba mende pii napusa pilyape panda girapo ee baame pilyape lao soo kandapala lalapape.

\VS{4}Nambame piruli mende kaeyapala namba isa pupunusa pilyape? Dopa pyuo isa paa naronde ramo doko akipamo keyange lyera lao kandaro karapunu kata dokona kau pingi aiyange doko yapo lyilyape?


\par }{\PP \VS{5}Nambame piru doko dapa pyuo pirunu kandalapale. Doko kame maronge dupwa lalyuo asu pinyi nembapala kame angi suwa menape kame piro karena lao piyu dupwa lalyinyi nembo mena rakaiye wii saape kame lalyuo nyuo pirunupa nao mena gulungalu lao karenale.

\VS{6}Ranome ando girapo anamasi minyinya laro lao dokopa pyakepanyi nembo yuu kapu kyuo pii naro. Dopa pingi kandale doko suu pyao nepereke ikyaikyape pulyinya lao piru. Namba kopa dokome apu kata mai nana lao lamairu.


\par }{\Q \VS{7}Isaraele wambu dupwa Kamongo Porai Wakasana isa girapo ee mendeke ingyuo serenge.

\par }{\Q Juta wambu dupwa girapo angi baame warapiyamo andenge dopale.

\par }{\Q Dokome baame nakama keyange pimili lao suu piyamo dokona

\par }{\Q palyuo pyuo kara napala wambu pungi yando nao kwaeyami.

\par }{\Q Rolae karamili lao suu piya dokona palya napala

\par }{\Q mendeme mendali nyuo isa palyalanako suu pyao piyaminyi dokome range mende pyao isa palyingi dokopa kote rolae lakanako lao minyuo pao karenge.


\par }{\SHC 5:8-30 Wambu yulu koo wakale wakale pingi dupwa keta randa epenge.
\par }


\Chap{6}{\SH Anatumi Aisaya Poropeta Akali Ingyuo Karena Lao Kee Leya
\par }
{\PP \VerseOne{1}Ee kana kiŋi Usaya kumuyamo dokopa Kamongo doko kandeyo. Baa kiŋinya petenge isa dokona mupwa ingyuo peteyamo dokopa banya komau londe dokome tembole anda panda dokona soo simbwaya.

\VS{2}Baa peteya dokona lee renge bange lapo karo awali leyaminyi kandeyo. Dusipana mendaki mendaki lao range dokona papake pakinyamange karapa piyamo kareyaminyi kandeyo. Lee renge bange mendaki dokome rangena papake pakinyamange dokona lamame nyuo lenge kambu yambe pyao lamame nyuo yanenge dokona yambe pyao lamame nyuo bii lao pao pipa peyaminyi kandeyo.

\VS{3}Nakama range yango sukusa pii lao alowa pyuo lao,

\par }{\Q Poo pyasi, poo pyasi, poo pyasi,

\par }{\Q Kamongo Porai Wakasa doko poo pyasi.

\par }{\Q Banya neta renge yulu dokome yuu muu dupwana soo kapa kapa pinyale

\par }{\MM leyami.


\par }{\PP \VS{4}Pii poporambaiye dokome tembole anda doko minyuo pyuku pyuku lapala isare kyau lao rali piya.


\par }{\PP \VS{5}Dopa piyasa namba kumuo kaeyalyano lao mee kikurenge doko kareyo. Karo suu pyao, Nambame kambunya pii epenge dupwa karo petenge dupwako epenge dokoŋo dee wambu pii koo kambunya lao piso palyuo piminyi dupwa pipya piso palyuo pyuo karenge. Dopa pyuo karapunupape nambana lenge angi dokome Kamongo Porai Wakasa Kiŋi doko angi kandelyo lao suu piyu.


\par }{\PP \VS{6}Dokopa lenge renge bange dokona mende namba kareyo dokona petakareme isarena kana pyare lasinya kiso maingi dokona isa lengya mende rapo nyiyande minyuo epeya.

\VS{7}Epapala isa lengya rao siya dokome nambana kambu dokona warendapala lao dakepa embena koo dupwa pupyamopa nyuo kame sakao kaeyasi silyamo, leya.

\VS{8}Enakana Kamongome lalyiyamo siyunupa lao, Api mendali mapanyi nembarope? Apimi mendeme nambana pii minyakao parape? leyamo siyu.

\par }{\PP Sepala nambame baa lamaiyuo, Namba parowale. Nembena, leyo.

\VS{9}Dokopa namba pao wambu dupwa pii dake lamaiyape, leya. Kamame malu soo kararaminyipape angi doko soo rola narami. Kamame malu kando kararaminyipape angi doko apa pipala pilyamo lao angi kando gisapa narami, leya.

\VS{10}Lapala namba langyuo, Nakama lengeme kando kaleme soo suu pinginya soo manji nyuo kara narami lao wambu dusipana suu pingi kendanyi nembo kale kata poeyanyi nembo lenge iminjinyi pyambuo karape. Nakama soo manji nyuo karamili mona kapu kyimili dokome namba pyuo nyipuli, leya.


\par }{\PP \VS{11}Dokopa nambame baa piso soo, Kamongo yuu gii akipare dopale ingyuo serape? leyo.

\par }{\PP Baame isingi langyuo, Yuu taone andake dupwa kwaeyo alowa pyuo iki sero dee anda dupwa pii karo dee yuu angi doko muiyane ingyuo soo piramo dokopa lalono dopale pira, leya.

\VS{12}Nambame wambu dupwa nanesa nembapala yuu doko peparae apa sinya lao piru, leya.

\VS{13}Wambu akalisa dokona doloma pena lapala mendaki karo kaeyara ramo doko isa kapya angi doko poko mapu pipala angalu doko yaki nyilyaminyi doloma rapala ralamuli pyuo kokwa soo para.

\par }{\PP (Isa yanengena kongwalu pii doko Anatumi banya wambu keta yulu enenge pyakamira dokona letamo.)




\par }\Chap{7}{\SH Kiŋi Easa Kando Pii Epeya Doko
\par }
{\PP \VerseOne{1}Yuu gii kiŋi Easa Jotamena ikinyingi Usayana kauwange doko Juta wambunya kiŋi yulu pyuo kareyamo dokopa yanda andake sipureya. Siria wambunya kiŋi Oresenepa Isaraele wambunya kiŋi Peka Oremalayana ikinyingi dokopame Jerusaleme pyala epapeyambinyipa kapa ingya nao mee pepe piyambi.


\par }{\PP \VS{2}Juta wambunya kiŋi dokome siyamo dokopa Siria wambunya ami dupwame Isaraele wambunya yuu dorena pyala epelyaminyi lamo lao sepala kiŋi baa banya wambu pipya pakao minyuo inju ingyuo pyuku pyuku lapala isa kanyinginya peteyami.


\par }{\PP \VS{3}Dokopa Kamongome Aisaya lamaiyuo, Embena ikinyi Seanjasupi nyepala lanyuo kiŋi Easa karamo dokona puu, leya. Baa ipwa pete dulunya soo suunya minyuo epenge pinjingi dokona komau wasingi dupwa yulu pyuo karenge mare dorena karara kando nyere, leya.

\VS{4}Kiŋi doko kando nyepala lenge rao mona seramopa paka nao karena lare, leya. Kiŋi Oresene banya Siria wambu dupwape dee kiŋi Pekana imbu singi dokope mee lyipongona yao isare dopaleŋe paka nalapape, leya.

\VS{5}Siria wambupi Isaraele wambupi pipya dee Isaraelena kiŋipi nakambame yulu koo mende pinya lao palyiyami.

\VS{6}Nakamame Juta wambu dupwa pyalana pyuo nakama pipa kombani lamana epo role pinya lao lao pakasinyi serapala akali Tapalena ikinyingi doko kiŋi karena lao wasalana lao suu pilyaminyi, leya.


\par }{\PP \VS{7}Dopa pilyaminyiko doŋo namba doko Kamongo dokome pano lao doo letaminyi dokona pali nara leto, leya.

\VS{8}Akipamo dopa letope? Renge doko Siria wambu dupwa Damasakesa wambu taone mupwa doko manda manja nara. Dee Damasakesa doko baa porai ingya naramopa kiŋi Oresene baa poraili ingyuo karamo. Dopa pyuo silyamo dokona Isaraele wambu dupwana lao ee kana 65 paparamo dokopa penge kamba sinya ipwa pele lapala dusa kata serandena minyuo rali pipala yuu liti doko angingyuo see nara, leya.

\VS{9}Isaraele baa Samaria wambupa manda daa. Dee Samaria wambu nakama kiŋi Pekana porai dokopa manda manja nalyamoko.

\par }{\PP Dokona lao embame kapa ingingi lao suu pingi doko ando puu paa nara ramo dokome emba kapa kara nare ingyara, leya.


\par }{\SH Imanuele Dokona Lyakai Lapo Piya
\par }
{\PP \VS{10}Kamongome dee pii mende Easa keta lamaiya.

\VS{11}Doko dopa leya. Embena Kamongo Anatu dokome wambu kumuo penge yuu dorena ingyuowape dee yake ketae dulurena pisowape kongwalu mende pyuo lasaka pinya lao piso sepe, leya.


\par }{\PP \VS{12}Dokopa Easame isingi lao, Nambame Kamongo Anatu doko dopale pinya lao piso see naro. Dopako pyuo Kamongo doko makande pyuo kanda naro ingilyamo, leya.


\par }{\PP \VS{13}Aisayame pii dokona kando isingi lao, Kiŋi Dapitinya para pyasi doko embame dakepa mende pyamo lao sepe. Akalimi iki mali soo karo makana lao pilini doko iki kapa daaŋa. Anatu opetaeko mali soo karo makana lao piriko, leya.

\VS{14}Dakepa Kamongo baa rangeme emba renge lyakai mende pyuo lasaka piramo doko dopale. Doko enda mapwae mende petamo doko keta wane ingyaramo manjipala dokopa kingi doko Imanuele larami, leya. (Imanuele kingi doko Anatu namwa role pyao karamo dopale.)

\VS{15}Wane baa ando mona palyuo range suu pyao pingi mange kandale dokopa wambu dupwa amburali ipwangepe mena anju ipwangepe nao kararami.

\VS{16}Yuu gii doko pyaka sepa naramopa akali doo kiŋi lama dolapome emba paka renge jilyambinyi dolapona yuu doko apa nao kwaeyasi sera, leya.


\par }{\PP \VS{17}Kamongo dokome randa mende nyuo emba embena wambu akalyanda dokona pisara ingilyamo. Randa angi doko wamba Isaraele wambu dupwa paka lakyuo Juta ingyuo peyamipya kande dopale ingya napala wakasale epara. Doko baame Asiria kiŋi doko kame lalyinyi peyara ingilyamo, leya.

\VS{18}Dopa piramo mange dokopako Kamongome Isipi wambu dupwa ipwa pona kuki epo Naelena donorena nanesa piso wambena polo epamuli pyuo dee Asiria wambu dupwa amburali polo epamuli pyuo epena lao kongwalu lapo pyuo nyuo peyara, leya.

\VS{19}Epo yuu pau lama lama kana pisalya pisana pingi dokonape kana anda imwa isako panda rambipi nepereke kaireke maupi dupwanape epo buu minyinya lao nyuo peyakara, leya.


\par }{\PP \VS{20}Yuu gii doko pyaka seramo dokopa Kamongome kyawa rokonge akali Asiria kiŋi doko yuu Yuporisa dokona oko soo epena lao kyakale lao nyakaronopa dokome epo nakamana kyawasi angasi dee yongo yamanjipi dusipa roko wapya pyanyi nembakara, leya.


\par }{\PP \VS{21}Yuu gii doko pyaka seramo dokopa pama akali baa mena bulamakao andanda mendaki mee mena meme lama ingyaramopape

\VS{22}anju ipwange soo kaeyo palirasa baa yano pirali dupwana kapa pyuo nao pisirami. Dopa piramopa yuu dokona wambu yaka lengele iki palu kararami dupwame anju ipwange amburali ipwangepe seramo nao pisirami ingyara.


\par }{\PP \VS{23}Mange dokopa isa girapo puu marange taosande dokona puu wakale wakale manda manjo kana taosandeko nyingi yuu dupwa rano epale soo ikyaikya mamunyipi mau soo kwaeyara, leya.

\VS{24}Wambumi dokona pao yanda kakupi soo wii saape pyao nala pao kararami. Kinyi yuu lili doko peparae nepereke kairekepe pulyara, leya.

\VS{25}Yuu kyau ee wara pingi dupwa peparaena reke reke isa dupwame ando balo serasa wambu mendepe dusa moko palyuo paa narami, leya. Yuu doko mena sipisipi bulamakaope isako nenge nala pao kararami ingyara, leya.




\par }\Chap{8}{\SH Aisayana Ikinyingi Doko Wambu Dupwana Kando Kongwalu Mende Paleya
\par }
{\PP \VerseOne{1}Kamongome namba langyuo, Pepa yoko kameyali mende nyepala dokona pyao pingi kameya ingyuo pyapala pyao palyape. Pii dake, Waiya Lao Kokwa Soo Apa Nenge, pyao palyape.

\VS{2}Lapala lao akali angi pirambili purisi Yuraya Sekeraya Jeperekayana ikinyingi dolapome usinisi yulu pinya lare, leya.


\par }{\PP \VS{3}Yuu gii lapo epo papeyamo dokopa nambana enda doko wane ingiya. Wane manjo nyiyamo dokopa Kamongo dokome langyuo, Banya kingi Waiya Lao Kokwa Soo Apa Nenge lape, leya.

\VS{4}Lao dokopa lao, Wane doko ene ando anyi rakane lapa naramo mange dokopa Asiria kiŋi dokome Damasakesa wambu Samaria wambupinya yuu dokona epo pyao andambupi nao pyapala apa nao nyuo parami, leya.


\par }{\SH Asiria Kiŋi Doko Epelyamo
\par }
{\PP \VS{5}Kamongome namba deyako langyuo lao,

\VS{6}Wambu dapwa ipwa Sailoa elya kalo epenge doko yaki nyuo kaepala kiŋi Oresene Pekapa kando walu walu lao karaminyi dokona lao

\VS{7}namba Kamongo dokome Asiria wambunya kiŋi banya amipi nyinyi peyapala Juta wambu dupwa pyarowale. Namba Kamongo dokome dopa pyuo pyasinya lalopono. Nakamame epo pyao pyaramisa mendepe yapa ronge nyii nao ipwa Yuporisa marongepe mende see nao kama pyao epo penge dopale ingyuo popyamo, leya.

\VS{8}Dopa pyuo Juta yuu peparae ipwa lyepala bange peparae yambe pyao epo mange dokona lili pyuo anamasi minyara ingilyamo, leya.

\par }{\PP Anatu namwa pipya karamo. Banya papake ketae palyuo pee yuu dake kyawa minyara ingilyamo.


\par }{\PP \VS{9}Yuu muu ree lao palyuo pelene dupwape matasa palaminyi dupwape yanda pirami dokona mata wara pyuo karalapape. Doŋo apa pyuo piramape lao repe repe laowako palyuo pupwape.

\VS{10}Rapa rapa pipalape angi pinya laminyi dokona pali nara ingyara. Apa piramape lao nakama nyelana suu pyaraminyi dokona palyuo karaminyipape Anatu baa namwa pipya karara dokome pii larami dupwa mee ingyuo para.


\par }{\SH Kamongome Poropeta Doko Repe\newline  Repe Lamaiya
\par }
{\PP \VS{11}Kamongome banya porai renge dokome renge kuiyuo namba repe repe ingyuo langyuo dokopa wambu dupwa pelyaminyi kata dokonako paa napipi, leya.

\VS{12}Wambunya mende piramo lao lao retelyaminyipape dee bange lapona paka renge nyilyaminyipape dupwana emba rambe rambe palyuo suu pyaa napipi.

\VS{13}Namba Kamongo Porai Wakasa kandale doko emba silini dokoŋo namba poo pyasi ingyuo karoŋo. Namba iki pakao karape, leya.

\VS{14}Namba poo pyasi ingyuo puu penge dokona lao kana wambu dupwa pyalya minyapala lukumarami dopale ingyuo saa kone dopale ingyuo karo dokona Juta wambupi Isaraele wambupi Jerusaleme wambupi dupwa minyaro ingilyamo.

\VS{15}Wambu soo kaeyo lukumapala pao palirami ingyara. Nakama isa papala rambetaku pyao waa keta palirami ingilyamo.


\par }{\SH Kumuyami Dupwa Pii Lamai Nana Lao Repe Repe Pii Porai Mende Leya
\par }
{\PP \VS{16}Nakama nambana disaepole dupwame Anatumi banya pii namba keta jiyamo dupwa rakwa pyuo reto minyuo kararami ingilyamo.

\VS{17}Kamongo dokome banya wambu pipya nombe nombe pisipyasa lenge kambu nee pyuo karapyamopape namba doko baame mende pyakarakao lao baa keta pyamalyaro kararo.


\par }{\PP \VS{18}Kamongo baame wambu jiinyi dupwa pipya namba role dae karo. Kamongo Porai Wakasa doko banya kiŋinya petenge isa yuu kyau Sayone dokona sipyamo karamo. Dokome namwa karamano dakepa banya pii doko pano minyuo Isaraele wambu keta pupwa lao nembelyamo.


\par }{\PP \VS{19}Dopa pyuo paramanopape wambu dupwame nakama kando ropaka pisingi dupwape mali mali sakangepe dupwa keta pii eparamo semanaleŋe piso selapa, larami. Dopa pyuo pisirami dupwa nyuo isa palyawaka imambunya pii lena lao piso soo pisiramiko piso soo dokopa kumuyami kande dupwa nakamame namwa nyisala epena lao larami doko kapaŋa larami ingilyamo.


\par }{\PP \VS{20}Embame wambu dopale dupwana pii yano pyakamyuo dopa lamairi. Nakama Kamongo Anatumi aki mende mana langyalyamo lao kale yuku selapape. Ropakape pipu lengepe dupwa kale yuku sakami nalapape. Dopale langilyaminyi dokome nakama uki minyara ingilyamo.


\par }{\SH Randa Epenge Yuu Gii Doko
\par }
{\PP \VS{21}Wambu peparae yuu dokona suku suku lenge nyuo papyuo dokopa mona kendo lopo parami ingilyamo. Nakamana lopo imbu singipi dokome nakamana Anatu nakamana mee kiŋipi kando koo keta palyuo larami. Nakama yake dorena kandalyuo kandarami.

\VS{22}Dokopa yuu dokona apa pipala pilyamo lao lenge lukunyi peyapala mona nembo kandaro serami dokopa mee mende maro laa napala randa dokako maro maro larami. Kandarami dokome nakama paka renge maiyarala soo pao koo dokona nembaramopa koo doko kapa. Wanjarami kata mende sepa nara.




\par }\Chap{9}{\SH Kiŋi Mende Rengya Karara Doko
\par }
{\PP \VerseOne{1}Napatalai Sepyulanepa rara dolapona yuu doko wamba randa epeyamo elya nyuo peteyami doko enakana yuu nakamana dorena kapa seramo pisirami. Ipwa Metitaraniane pete silyamo yuu neta pyakaenge ipwa Jotane dumu wangu ingyuo yuu Galili angi sukusa wambu rara wakale range epo palenge dorena ingyuo pyaka sera.


\par }{\Q \VS{2}Wambu iminjiyamo dokona peteyami dupwa

\par }{\Q ama yanga paupau leyamo kandeyami.

\par }{\Q Wambu kumungi renge dokome yambe piyamo peteyami dupwana lao

\par }{\Q yanga paupau lenge doko pyaka sakamiyaŋa lao palamo.


\par }{\Q \VS{3}Kamongo embame andake ingi raeme kumunya lao

\par }{\Q rae mainyi pyambulini.

\par }{\Q Nakama ee mupwasa doko manjo karo dokopa rae maingi doko suu pyao

\par }{\Q embame apa pyakamipi dokona rae mailyaminyiko.


\par }{\Q \VS{4}Mena bulamakaome yulu pinya bange kendande matarena ipyuo penge nakama dopale ingyuo karenge doko neta nyuo kokwa soo nembee.

\par }{\Q Embame Mitiane ami pyao isa palyinyili pyuo

\par }{\Q embena wambu yulu andake maiyuo nyuo isa palyuo kareyami

\par }{\Q yuu lili doko isingi pyao isa palyii kande.


\par }{\Q \VS{5}Ami nakama pyala epeyaminyi dupwana kimbu suu

\par }{\Q komau ranjama pareyape dupwa

\par }{\Q isareme rao otara.


\par }{\Q \VS{6}Wane mende manjakarami.

\par }{\Q Ikinyingi doko jera ingilyamo.

\par }{\Q Doko namwa iso karara.

\par }{\Q Banya kingi doko Rapu Pingi Nyiso Karenge Elyapiŋi laraminyi karara.

\par }{\Q Anatu Porai doko, Letena Renge Palenge Rakaneŋe, larami.

\par }{\Q Kiŋi Mona Kyuu Lao Singinya Ikinyingi, larami.


\par }{\Q \VS{7}Banya kiŋi yulunya iso karengena porai renge doko ando puu para.

\par }{\Q Banya isingi panda doko yuu peparae mona kyuu lao soo puu para.

\par }{\Q Baa kiŋi Dapiti kareyamo alonge dokona karara.

\par }{\Q Banya porai renge doko rolae angi dokona seramopa rolo lao karo pao

\par }{\Q yuu gii rengya lumwa piramo dokona ingyara.

\par }{\Q Anatu Porai Wakasa dokome pii lapyamo dusipana palyuo pinya suu pyalu pyao pilyamo.


\par }{\SHC 9:8—10:34 Isaraele wambu dupwa Anatumi kote lao randa maiyamo doko kando Juta wambu dupwa mana nyinyale lao lasaka piya. Anatumi banya koo pingi wambu Asiria wambu keta randa maiyamo dupwa opetae randa nyerami, leya.
\par }


\Chap{11}{\SH Mona Kyuu Lao Singinya Kiŋi Yulu Doko
\par }
{\Q \VerseOne{1}Kiŋi Dapitinya kiŋi yulu alonge dokona banya rara dokona mende pulyara.

\par }{\Q Doko isa pokwasi renge dokona angalu pyakalyingi dopale ingyara.


\par }{\Q \VS{2}Anatunya Imambu dokome baa mona palenge singinya renge

\par }{\Q soo gisinginya rengepe mora petengena rengepe baa keta mairamopa baame banya wambu dupwa iso karara.

\par }{\Q Baame Anatumi dopa pipyali lao suu pyaramo dupwana soo gisapala baa ketae pyambuo kararamopa


\par }{\Q \VS{3}banya yulu dupwa rae maiyuo pira.

\par }{\Q Baame yanengena ketae kandapalape lasi pii iki soope kote laa nara ingyara.


\par }{\Q \VS{4}Baame pendewa dupwa angi rolae dokonako palyuo lao rolara.

\par }{\Q Baame range kapa nyiso laa naramili dupwana rolae pingi renge dupwa kame see nao paka pyao sakamyuo lara.

\par }{\Q Banya laramo dokona palyuo wambu dupwa moŋo maiyuo

\par }{\Q koo pingi dupwa kumuo pirami.


\par }{\Q \VS{5}Baame banya wambu dupwa pipya rolo ingyuo paramopa lao mona angi palenge ingyuo iso karara ingilyamo.


\par }{\Q \VS{6}Yana suwa kararope dee mena sipisipipi mendakinya mona seramo piso karo pirami.

\par }{\Q Mena lepete dupwa mena meme ene dupwa pipya mendare palyuo serami ingyara.

\par }{\Q Bulamakao ikyane mena laene ikyanepe pipa pakao nenge nao kararami.

\par }{\Q Dokopa wane wanakepeme rapu pyuo kararami.


\par }{\Q \VS{7}Mena beya bulamakaope nenge role pyao nao kararaminyipa

\par }{\Q nakamana yakane dupwa mendakinya mona seramopa palyuo serami.

\par }{\Q Mena laene dupwame rambi yando mena bulamakaome nengenyili pyuo narami.


\par }{\Q \VS{8}Dopako pyuo wane wanakepe kau kyalende sera mare dokona

\par }{\Q nyuo male laraminyipape nao kumaka nara ingyara. 

\par }{\Q \VS{9}Yuu Sayone Anatunya yuu kyau poo pyasi dokona

\par }{\Q randape Satane yulupi sepa nara ingyara.

\par }{\Q Ipwa kota soo simbuo eparamo dokonako palyuo

\par }{\Q yuu dokona Anatunya soo nyinginya renge dokome soo simbuo rangu para.


\par }{\SHC 11:10—27:13 Anatumi rara wakale wambu Isaraelepe Jutape repeta kareyaminyi dupwa kando randa maiyuo kote larasa pira, lao leya. Dee lakandenge kenane lama pyasi palamo. Anatunya wambu dupwa randa nyeraminyipape Anatumi nakama kiiramo nyero leya dokona pii palamo.
\par }


\Chap{28}{\SH Yuu Dulurena Kiŋi Mendena Yulu Dokona Repe Repe Pii Lamaiya
\par }
{\PP \VerseOne{1}Isaraele wambunya kiŋi yulu doko mee ketae yanengena mamba kyaa pingi ingyapala lita wambu biya napala karele lao kyaŋe soo kumasinya mendeke ingyuo silyamo dokona pyao kokwa serami ingilyamo.

\VS{2}Kamongo doko akali mende eneko porakai nakama nyuo kwuinya palyuo suu pyao karamo. Baa eparamo dokopa apu romende randake kapa pale pale epo pyalamo dopale ingyuo yuu doko kewaipimi anda lalyuo nyili lapala ipwa kama pyao isa kanape manjo pyalamuli pyuo pyara ingilyamo.

\VS{3}Akali kyawa dupwame kyaŋe soo kumasi ingyuo pyuo karaminyi dupwa mee rambetaku pyao kimbumi nara ingilyamo.

\VS{4}Akali kyawa kyaŋe singi dupwa bange nakama kamonganyi pyambulyamo dupwa ropeta suwanyi panasi waneme lyuo nelyamosa dee pana nange dopale ingyuo parami ingilyamo.


\par }{\PP \VS{5}Yuu gii mende ene pyaka sera dokopa Kamongo Porai Wakasa doko banya wambu pyao wapu lasi dupwana kyawa rarange kalya pisi doko dopale ingyara.

\VS{6}Baame kote serami akali dupwa suu pingi keyange maiyuo yanda pimwai taone kame kambu repeta eparami dupwa makembo kararami dupwa nakamana mona porainyi pyambwakamira.


\par }{\SH Aisaya Dee Juta Range Poropeta Biya Nenge Dupwape
\par }
{\PP \VS{7}Poropeta purisipi dupwa opetae biya napala rolo papi nalyaminyi. Nakama ipwa waene soo kaeyo napala lukumapala angi rolae doko kanda nalyaminyi. Dopa pipala poropeta dupwa Anatumi pii repa repa pyuo lapo lapyamo dupwape dee purisi dupwana renge lapo ipyamo dupwa apa pipala epelyape lao kandalana saka nalyaminyi.

\VS{8}Taepo dupwa miku yusoro karapyasa mee mendasa au pyuo see nalyamo.


\par }{\PP \VS{9}Nambapa kando suku lao dopa letaminyi. Baame akali api mana letoŋo lao letase? letaminyi. Apimi banya pii doko yano pipyamo karase? Wane ene anju pyakasi dupwa serami ingilyamo.

\VS{10}Baame namwa pepa kimbu dokonape liti dokonape liti pyuo mana langyuo dee renge dokona wamendo mana langipuli lao langilyamo, letaminyi.


\par }{\PP \VS{11}Dokona nakamame nambana pii see narami ramo doko Anatumi wambu wakale pii wakale lenge lapo nyepala pii kanda nange mende mana langinya laramopa dokona renge mende mana nyerami ingilyamo.

\VS{12}Baame nakama peparae imambu selapa lao mona minyarambu piyamopa nakamame selana makayami.

\VS{13}Dokona lao Kamongome nakama pepa kimbu litipi renge angi dokope liti pyuo mana langira ingilyamo. Dopa piramopape yulu peparae nyere kata dupwana emba pyalya minyaramo pao paliri ingilyamo. Emba ranjama nyuo pyaraminyipa apa pipala pilyamo lao sepa narenepa kiimbapala karapusi anda minyuo para ingyara.


\par }{\SH Yuu Sayone Dokona Kana Mupwa Doko
\par }
{\PP \VS{14}Dakepa nakama akali mupwa yuu Jerusaleme iso karaminyi moŋokyaŋe singi dupwa Kamongome letamo doko apa letamo lao selapa.

\VS{15}Nakamame kumungi renge dokopa wato lao kana minyamaŋa kuma narami lao rangena kingi dokona lakanda minya minya pyuo lao karaminyi. Nakama kyambo doko kinyi inginyi pyambuo lao nakama mee kyawa minyuo lete karamwali aiya lao lao karamisa pilyamo. Dokona randa eparamo dokopa kapa wanja narama ingilyamo, letaminyi.

\VS{16}Dokona lao Kamongo Mupwa Andake Wakasa dokome dakepa dopa letamo. Nambame yuu Sayone dokona kana mende pinginya ingyuo pisirunupa pyuku laa nara letamo. Kana keyangepe mee lao makande pyuo kando otasi kana doko kulisa wakasa. Yuu donge dokona pinginya pyano mupwa ingyuo karara. Mende kana dokona pepa pyasi palira kapa ingingi lao pyamalyapala mona maiyuo kararamo doko mee porai ingyaramo mali sero karara.

\VS{17}Lao rolenge renge dupwa kanda soo pinginya pinya makande pingi dopale. Panga soo kyambo laa nange renge doko roya karo makande pingi dopale.

\par }{\PP Dopa piramopape apunda randake kapa epapala kyambona renge nakama angi mende lakalyamo lao minyuo petaminyi dupwa pyao soo kaki pira ingilyamo. Ipwa palipala nakamana kapa mondo lao karamano lao suu pingi renge doko kokwa sinyi nembara.


\par }{\SHC 28:18—29:24 Anatumi banya wambu keta randa mailana lao suu piya. Suu piyamopape nakama kapa lete wai pyao nyero lao lalu lao leya.
\par }


\Chap{30}{\SH Isipi Wambu Pipya Pii Kapa Palya Nayamo Kopetame Leyami
\par }
{\PP \VerseOne{1}Kamongome dopa letamo. Akali lapo yuu Juta iso karaminyi dupwa nambamoo kamba lao mata joo karaminyi dokona nakama kokwa soo nembaro ingilyamo. Nambame kata lapo waso reta nayono dupwana nakamame papala rara wakale dupwa pipya pii palyuo lao nambamoo leyono dupwana isa palyiyami. Yulu koo wambo piyaminyi dupwana kamba ketae pukwai pyuo pyuoko pelyaminyi.

\VS{2}Nakama namba kando apa pirama lao langyalase lao piso see napala yuu Isipi range dupwame nyisinya lao pumi. Nakama Isipi range dupwame kyawa lete nyinya lao suu pyami. Dokona nakamame Isipi kiŋi doko keta mona mailyaminyi.

\VS{3}Dopa piraminyipape kiŋi dokome porainya kapa pyuo pali naramopa nyisalana saka nara. Dee Isipi wambumi nakama kyawa minyarami lao suu pyaraminyipape randa andake nakama keta epo palira.

\VS{4}Dokopa gapomane akali lapo yuu Isipi wambunya yuu taone Soane Anesapana epo pyaka sepaminyipape

\VS{5}wambu dupwame nakama angi nyisa narami dupwa keta mona maiminyi dokome Juu wambu dupwa mona rando kando kararami. Juu wambu dupwame rara mendeme nakama nyisakamili lao suu pyaraminyi dupwame nyisalana yakara pira.


\par }{\PP \VS{6}Anatunya pii dake yuu muiyane penda penda donorena palenge suwa menape dupwana lao letamo. Gapomane akali nakamana yuu dokona lao yuu wakale dupwana lamaila penge dupwa yuu koo randa singi mena laenepe kau wambu pingipi kau pambeya bii lao pengepe dupwa soo male lenge kata yuupi dokona pelyaminyi. Nakamana mena dongepe mena kamelepe mata dupwana kana malu nembo nyingi bange malu retapala rara dolomame nyisaramiŋi lao mailana lao pelyaminyi. Dopa piraminyipape wambu dupwame nakama angi mende nyisa narami ingilyamo.

\VS{7}Isipi wambu dupwame nyisaminyi doko kapa ingya napya. Dokona Isipi baa kingi wakale lapu doko Kau Pambeya Angi Dokome Wambu Pyalana Saka Nange dopaleŋe lapu.


\par }{\SH Kamba Lenge Wambu Dupwa
\par }
{\PP \VS{8}Anatumi namba langyuo, Wambu dupwa apa pyuo karaminyi lao pepana pyao reta, leya. Dokona lao wambu dupwa koo pilyaminyi dokona pii doko angingyuo sulu sera, leya.

\VS{9}Nakamame yuu peparae Anatu kyambo lao banya mana pii dupwana mondo lao see nao kamba lao mata maiyuo karenge.

\VS{10}Nakamame poropeta akali dupwa pii laa kaena lao pyalana pingi. Dopa pipala nakamame lao, Yulu rolae dupwana lao namwa langya kaena lenge. Lapala, Namwa mende rae maiyuo selana suu pilyamano dupwa langinya lenge. Namwame bange angi kapa pali nara doko mee rae maipala mende pira lapala suu pilyamano doko minyaro karalapa lena, lenge.

\VS{11}Namwana kata doko rokwaka napala namwana kata dokona kakondo karalapape. Isaraele wambunya Anatu Poo Pyasi dokona lao laraminyi selana lao suu pyaa nalyamano, lenge.


\par }{\PP \VS{12}Dopa laminyipape Isaraele wambunya Anatu poo pyasi dokome dopa letamo. Nakama nambame lapu doko sili see nale lapala apiyanda pyuo pii angi dokona palyuo laa nao minyoko pyuo piminyi dupwame nakama nyisaraŋa lao suu pilyaminyi.

\VS{13}Nakama kopetame pilyaminyi. Nakama kana kame andake lano poro laro karenge dopale ingyapala nakama aopa kulimbuo kalimbuo minyuo isa parami ingilyamo.

\VS{14}Nakama pee warame wasisi poro lenge dopale ingyuo poro lao muu muu pirami. Ama kopetame poro laramopa kuki mendeme isare pee nyuo nembarami laope panda ipwa kamuo nyerami laope see nara.


\par }{\PP \VS{15}Kamongo Mupwa Andake Wakasa Isaraele wambunya Anatu poo pyasi dokome wambu dupwa lamaiyuo lao, Nakama kapu kyuo epo kui lao namba keta pyamalyuo karalapa. Dokopa nakama porai ingyuo randa dupwana kapa namba alya minyapala kararami. Dopa pipwa lapunupape nakama dopa pinya kamba letaminyi, letamo.

\VS{16}Nakamame namba keta pyamalyeramili doko kaepala nakamana mena ose kata makandenge dupwa nyepala piso pao nakamana yanda pimwai dupwa wanjinyi nembarama lao suu pyao rapa rapa pilyaminyi. Doko nakama wanjinyi nembaramaŋa lao suu pilyaminyi doko rolaeko doŋo nakamana mena ose dupwa kapa puu lao makandenge lao suu pilyaminyi. Dopa pyuo suu pyaminyipape wambu lapome nakama minyaro nyuo pyala eparaminyi dupwa kamame puu wakasa lao makandarami.

\VS{17}Yanda pimwai yanda singi mendaki iki kandapala dokopa nakama dokona wambu taosande pako makando parami. Yanda singi kingi paki eparaminyi dusipa kandapala nakama peparae pako makando parami ingilyamo. Nakama dupwana mendale kara naraminyipa komau palake yukungi isa doko iki yuu kyau dokona pero karara, Kamongome letamo.

\VS{18}Dopa piraminyipape Kamongome sakame kumuo nakama nyisalana lao isaro karamo. Kamongo baame yuu peparae anjuku rolae lao dokonako pingi dokome nakama kando kondome kumuo nyisalana suu pyao rapa rapa pisi karamo. Kamongo kapa ingingi lao suu pyao mona pyamalyapala karaminyi wambu dupwa rae maiyuo parami ingilyamo.


\par }{\SHC 30:19-33 Banya wambu randa nyiyaminyi dupwa elyape keta pisaro lao Anatumi lalu lao leya. Dee Asiria wambu keta randa epara, Anatumi leya.
\par }


\Chap{31}{\SH Anatumi Jerusaleme Iso Kyawa Minyara Ingilyamo
\par }
{\PP \VerseOne{1}Nakama yuu Isipi nyisinya lao pelyaminyi dupwa kumuo rumbyuo parami. Nakama Isipi yanda singi malu porai renge palengepe mena osepe mena ose ipyuo papingi uliulipi yanda singi dupwape kandapala nyisaramiŋi lao suu pyao mona maiyuo pelyaminyi. Dopa pipala Isaraelena Kamongo Anatu poo pyasi dokome nyisaramo kararama lao pyamalyuo paope dee baame nyisinya lao piso soope pii nalyaminyi.

\VS{2}Baa akinde pilyu lao doko range singi. Sepala baame randa dupwa peenge. Peyapala wambu koo pingi dupwape dee wambu lapome koo dokona nyisingipi dupwa keta randa mailana lao rapa rapa pingi doko maipala kaenge.

\VS{3}Isipi wambu dupwa nakama anatunde daa. Nakama mee wambu dokoreko. Nakamana mena ose dupwa imambu palengende daa. Anatumi lenge angimi kandaramo dokopa wambu rara porai dupwa kalyuo sinjimu ingyuo nakamame wambu rara porai daa nyisiyami dupwa opetae isa palyara. Dopa pipala dolapo laparae pyao kokwa sinyi nembara. 

\par }{\PP \VS{4}Kamongome namba langyuo lao, Mena sipisipi rapu pingi akali dupwame pii poraiyuo lao ala laraminyipape mena laene dokome mena pyasi doko yaki nyuo pena lao mona pakanyi pyambuo ralinyi nemba narami ingilyamo. Doko suu pyao namba Kamongo Porai Wakasa dokome yuu kyau Sayone doko kyawa minyaroŋo lao laro dokopa mendemepe kata rokwa nara ingilyamo.

\VS{5}Yakame banya anda dokona yakane dupwa kupyaro soo rapu pelamuli pyuo namba Kamongo Porai Wakasa dokome Jerusaleme reto yaki nyii nao range kupyaro sero.


\par }{\PP \VS{6}Kamongome lao, Isaraele wambu dupwa nakamame namba kando koo pipala namba mata rukyuo pilyaminyi. Dopa pilyaminyiko doŋo epapu namba karo dokona range kapu kyuo ipupwape.

\VS{7}Yuu gii mende epara ingilyamo. Dokopa nakama peparaeme kana golomepe kana kulingimipi yulu koo bange anatuŋu lao kingimi wasiyaminyi dupwa nembarami.

\VS{8}Asiria wambu dupwa yanda pipala yandana kokwa soo koo keta palyuo paraminyipa mee akalinya porainya renge mendeme pyaraminde daa. Dokopa Asiria akali dupwa yandana pako pyako paraminyipa nakamana wane parange dupwa karapusi ingyuo kendemande yulu pyakamyuo kararami.

\VS{9}Nakamana kiŋi doko pako yamarangupala pyako para. Dokopa akali ami mupwa dupwa ama wakasa pakapala yanda pela pao dokopa minyuo penge komau palake dupwa kame soo yaki nyepala parami. Kamongo Jerusaleme dokona misi lao lakandenge dokona isare rao karelyamopa mena pyao kiso maingi, Kamongo dokome leya.




\par }\Chap{32}{\SH Kiŋi Mona Angi Palyuo Rolae Pingi Doko
\par }
{\PP \VerseOne{1}Yuu mendepa kiŋi mona angi palenge mendeme rolae pyuo iso dee mee wambunya lita akali dupwame yulu rolo pyuo kararami.

\VS{2}Nakama mendaki mendaki lao dupwa yuu penda penda dokona raiya minyuo neta rao randa piramo dokopa kananda dokona yalu pingi dopale ingyuo dee porambaiye eparamopa mendena pao alya minyingi dopakale ingyuo parami. Nakama yuu muiyanena ipwa epo penge dopakale ingyuo dee yuu ee nengepe jingi lyuo anda nange dupwana kana londe lapo petenge dokona rau lenge dopale ingyuo parami.

\VS{3}Nakama wambu yango bange aeya naramo kararami dupwa nyisalana lao lenge rao dee kale lumbuo soo pyuo kararami.

\VS{4}Nakama mee langa puu pae lao pii narami ingilyamo. Nakama soo giso yulu pyuo dopa lao letoŋo lao renge angi doko soo larami ingilyamo.

\VS{5}Wambu mendeme kopyali ingyuo karenge doko lakanda minya minya pyuo kara naope panda arasekolo akali doko angi kinyinya lenge ingyuo karamo lao laa naramiko.

\VS{6}Wambu kopyali dokome pii kopyaliko dupwana palyuo lapala yulu koo dupwanako suu pyara pyara pyuo pira ingingi. Baame yulu pyuope pii laope Kamongopa kilya kando lapala baame wambu lopo karenge nenge mai nao dee wambu ipwa nano karo pingi dupwa mai naoko pingi.

\VS{7}Wambu mona pali nange kopyali dokome yulu kopetame dupwako pingi. Baame wambu pendewa dupwa kando kyambo panga soo pii lapo lamaipala koo ingyuo kokwa sinyi nembalana lao pyuo dee bange angi rolae nyeramili dupwa nyii nana lao kata rokwamingi.

\VS{8}Dopa pilyaminyipape akali angili dokome panga see nao angi kinyi lao rolae doko anjuku lao dokona yaki nyii nao poraiyuo pyuo karenge.


\par }{\SH Kote Lao Randa Maipala Enakana Kyaka Ingyuo Pyuo Nyera
\par }
{\PP \VS{9}Nakama enda dupwa enyana soo manda rao awa awa pyuo piso nakama keta mona randange renge mende pali nange dupwa apa letene lao selapape.

\VS{10}Dakepa nakama sikya pipyamo pisiminyipape dakepa ee kana dumbinya nakama isa girapo jingi lyuo nyerami ingya narasa yangyaramo kararami ingilyamo.

\VS{11}Wamba nakama randa epa napyamo awa awa pyuo koo soo piso karo pimi kandapi dupwa dakepa pakame kumuo walu walu lao karo nakamana komau rokwanyi nembapala mee asingi dupwame kanya romba dupwana bole bale lapala karalapape.

\VS{12}Nakamana ee yuupi amenge pingi dupwa dee isa girapo eepe paleta kokwa soo pao ikyaikya neperekepe nambana wambunya yuu dokona andelyamo dokona nakama kondome kumuo kyangali kingi rangome pyao pyao pyuo karalapape.

\VS{13}Wamba dokopa nakamana anda dee yuu taonepe rae maingi rengeme simbwayamo mona kyaka palyuo wambu paleyami kande dokona suu pyao ee lalapape.

\VS{14}Dokonako ingyuo kamame kiŋinya anda doko kame soo yaki nyuo kaeyapala yuu taone kyawa doko kame soo kaeyara. Dee anda dupwape dokona bange porai nee pyuo iso karenge dupwape peparae momo nao para. Mena donge rae lenge dupwa dokona mee langarale papyuo kararaminyipa mena sipisipi dupwame dokona rambe isoko andaramo narami.


\par }{\PP \VS{15}Dopa piramopape Anatumi banya Imambu doko dee namwa keta mapanyi peyara. Yuu kwaeyo mee soo paramo dupwa amenge pira. Dee ee yuu dupwa nenge jingi angi mupwa dupwa ando palira.

\VS{16}Yuu dupwa peparaena kapa kapa pyuo wambu peparaeme rolae doko anjuku lao pyuo dee kote pii soo rolo pirami.

\VS{17}Doko wambu dupwa peparaeme yulu rolae doko anjuku lao pirami dokome mona kyuu lao seramopa koo keta pali nao karalu kararami.

\VS{18}Anatunya wambu mona nemba nao nakamana anda dupwana mona seramopa koo dupwa sukusa nyepa nao piso karo pirami ingingi.

\VS{19}(Dopa piramopape imwa dokona randake kapame pyaramo dokopa taone andake doko lalyuo sipirape pinyi nembarami.)

\VS{20}Ee nengepe dupwa rombe lao andaramopa yuu peparaena mena donge mena bulamakaope rambi nao koo soo ando kararaminyipa wambu peparae rae maiyuo kararami ingilyamo.




\par }\Chap{33}{\SH Nyisinya Lao Ateŋa Lenge Pii Doko
\par }
{\PP \VerseOne{1}Namwana yanda pimwai dupwa nyuo anamasi minyaraŋa. Wambu wakale dupwame nakama pyao anda yuupi yanga nayaminyipape nakamame pyao anda yuupi yangeyami. Pyapala anda yuupi yangapala nakama randa nyerami yuu gii epara lao mona rando parami.


\par }{\PP \VS{2}Kamongo embame mende piri lao soo karamano dokona namwa kando sakame kumuo karape. Namwa yangaramo yaka lao nyiso randa eparamo gii dokopa kyawa minyuo karape.

\VS{3}Embame namwana lao yanda pyakarene dokopa yuu muu andake dupwana wambu wakale dupwa yanda keparoko doko sepala mee paka parami ingilyamo.

\VS{4}Nakamana pinji andape dupwa waiya lao epo nyuo arete pirami ingilyamo.


\par }{\PP \VS{5}Kamongome bange wambupi peparae iso karenge dokona baa apa pyuo wakasa lao see narami. Baame Jerusaleme dokona akali pii angi lao mona palyuo rolae pingipi dee rolo angi dokoko lengepe dupwame simbwaro karena lara.

\VS{6}Dopa pyuo simbunya lapala wambu peparae porai ingyuo kame piru karena lara. Baame banya wambu dupwa kyawa minyapala mona angi palyuo singinya renge soo nyinginya rengepe maingi. Nakamana bange kulisa andake ingyuo retenge doko Kamongo baa wakasa lao suu pingi doko retenge.


\par }{\PP \VS{7}Akali paka nange dupwame nyisinya lao kyakale letaminyi. Pii lakala pena lenge akali dupwa koo pyuku pyuku penge renge minyuo epena saka napala ee ramu ramu pyuo letaminyi.

\VS{8}Kata andake jima jima dupwana yulu moŋo sipyasa wambu dokona papi nalyaminyi. Pyaso mendaki ingyarama lao wato lenge makande dokona waingi pyao minya nalyaminyi. Yulu dupwa kulimbuo dopa pyuo piramaŋa lao mona mendaki palyuo larami dupwa waingi pyao minya nalyaminyi. Dee yango mendena kingi dupwa ketae pyambwa nao kwuanyi nembo pilyaminyi.

\VS{9}Yuu doko mee sinya lao yaki nyuo pelyaminyi. Lepanone imwa andake dokona isa yoko dupwa kope kape lapyamopa yuu Sarone amenge pingi rapu doko pao penda penda ingilyamopa yuu Besane yuu kyau Kamele dolapona isa yoko panda dupwa kirali pao kwaelyamo.


\par }{\SH Kamongome Banya Yanda Pimwai Dupwa Repe Repe Lamailyamo
\par }
{\PP \VS{10}Kamongome wambu yuu liti wakale wakale dupwa lamaiyuo, Namba dakepa sipuraroŋo nambana porai renge palenge lao lasaka piroŋo kandalapale, letamo.

\VS{11}Nakama dopa pyuonde pimana lami dupwa angi ingya nao para dupwana mee kekenge pii lamisa isare dopale ingyuo nakama range kokwa silyamo.

\VS{12}Nakama nepereke karenge doko isareme kingi naso ralamuli pyuowape dee kana doko isareme rao lakao ranapala mee isare pee ingyuo isa puu pao parami.

\VS{13}Wambu repeta palenge dupwape nanesa dupwape nambame piyunu pii raiya dupwa sepala namba porainya renge palenge lao soo gisirami.


\par }{\PP \VS{14}Sayone range wambu dupwa yulu koo pinya wangu lakange pako walu walu lao karo lao, Anatunya kote lao rolenge dokome isare ingyuo rao karalu karara dokona namwa apa pyuo lete kararama?

\VS{15}Lete karalana ramo doko rolae doko anjuku lao pirami. Nakama pendewa dupwa kando panga soo ilimungu kalimungu lao bange nyakami narami. Dopa pyuo kunji pyuo kana nakami nalapape. Nakamame wambu pyao kumakalana pingipi yulu koo wakale wakale pinya pingipi pipya role pyao kara nalapape.

\VS{16}Dopale karaminyi dokome yuu kyau dokona anda porai karenge dopale ingyuo au pyuo kararami dokopa nakamana yuu dokona nenge ipwape seramuli pyuo nao palu karalu kararami ingilyamo.


\par }{\SH Rengyana Elyape Keta Pisirami Doko
\par }
{\PP \VS{17}Dopako pyuo kiŋi mendeme banya iso karenge yuu kata luna dusipana suu laro karo nanesa keyange ingyuo ando nyimbara dusipana iso kararamo kandarami.

\VS{18}Nakama mende pakao karaminyi doko yuu wakale range dupwame kana takisi nyakayaminyi dupwape yalu pyuo yuu pandape kandanyi lyakala epenge akali dupwape mee kombeyame ingyuo para.

\VS{19}Nakama kyaŋe singi wambu yuu nanesa range pii wakale lenge dupwana mende dee lenge kambu kanda narami.

\VS{20}Sayone yuu taone andake namwana misi lenge dokona pati lao kalya makandope pyuo pingi doko kandalapa. Jerusaleme doko randa see nange ingyaraŋa dokona yuu palu palenge ingyuo sera ingilyamo doko kandalapa. Yuu doko komau anda kana ingyaro karenge dopale ingyuo dee pinginya isa anda simu pyao minyaro karenge dopale dee banya puu doko porai rokwa nange dopalepe ingyuo sera.

\VS{21}Kamongome banya neta renge yulu doko namwa lasaka pira ingilyamo. Namwa ipwa kameya ruŋupaŋu pyuo epengepe ipwa pona kukipi repeta palyuo kararama ingilyamo. Dopa piramanopape yanda pimwai sipu dupwa minyuo repeta epa narami.

\VS{22}Ipwa sipunya komau porambaiye nyingi dupwa kaolena saka narami dokona komau rongo pipala mee serarami.

\VS{23}Ami yanda pimwai dupwana mena bangepe dupwa namwame nyuo soo parama ingilyamo. Mena bangepe ama malu seramosa kata papya nange wambu dupwame soo kaeyo seramo dokona nyerami ingilyamo. Kamongo baa range namwana kiŋi mupwa ingyuo namwa kyawa minyuo iso karara.

\VS{24}Dee namwana yuu dokona palirami dupwa peparae anga pilyamo lao mumu laa narami ingyara. Dee koo peparae nyuo kame sisi sera.


\par }{\SHC 34:1-17 Anatunya nyisu petenge dupwa kokwa soo paraminyi dokona kenane pii lao reteyamo dakena palamo.
\par }


\Chap{35}{\SH Kata Poo Pyasi Doko
\par }
{\Q \VerseOne{1}Yuu bange anda nange muiyane doko rae wakasa maira.

\par }{\Q Yuu dopale dokona kalya pingi isa dupwa jingi lyuo rao karara.


\par }{\Q \VS{2}Yuu bange anda nange doko

\par }{\Q yuu kyau Lepanone au piyamuli pyuo rae maipala kenane poraiyuo pyara.

\par }{\Q Yuu Kamele amenge pinginyili pyuo yuu muiyane doko seramopa

\par }{\Q wambu peparaeme Anatunya porai rengepe

\par }{\Q neta rengepe yulu wakasape doko angi kandarami.


\par }{\BB \par }
{\Q \VS{3}Kingi kondelyamo dupwape dee kimbu walu lenge dupwape

\par }{\Q porainyi pyambuo karalapape.


\par }{\Q \VS{4}Wambu yamarangyuo yaki nyelana pilyaminyi dupwa dopa lamaiyuo,

\par }{\Q Anatumi nakamana yanda pimwai dupwa

\par }{\Q isingi moŋo maiyakala epana pilyamo dokona

\par }{\Q paka nana, lamai.


\par }{\BB \par }
{\Q \VS{5}Lenge koo dupwa lenge rao kando

\par }{\Q kalepoe dupwa pii soo pirami.


\par }{\Q \VS{6}Papae rambungi dupwa sipurapala malya pyao

\par }{\Q pii laa nange dupwa rae maiyuo kyakale lao pirami.

\par }{\Q Yuu muiyane yando dokona ipwa lyuo para.


\par }{\Q \VS{7}Yuu kee netame kana ingyuo rao alyingi dokona ipwa pete sera.

\par }{\Q Yuu oo lasi dupwana ipwa renge palyuo guu lara.

\par }{\Q Yuu koo yana suwa kararope palyuo kareyaminyi dokona

\par }{\Q maimbupaka pulyuo pyuo karara.


\par }{\BB \par }
{\Q \VS{8}Yuu dokona aewae kata ingyuo wasaramopa

\par }{\Q kingi Poo Pyasi Kata laraminyipa

\par }{\Q koo pingi dupwa kata dokona papya narami ingyara.

\par }{\Q Kopyali minyingi dupwame kata dokona paa narami ingyara.


\par }{\Q \VS{9}Mena nalana pingi

\par }{\Q dee mena laenepe dupwa kata dokona papya naraminyipa

\par }{\Q Anatumi kiiramo nyisi wambu dupwa iki

\par }{\Q anda kata dokona parami.


\par }{\Q \VS{10}Nakama rae maiyuo Jerusaleme kando nyuo dokopa

\par }{\Q kenane poraiyuo pyao rae maiyuo parami.

\par }{\Q Saka rengepe mona randange rengepe dupwa nakama keta epa naramopa

\par }{\Q rae maiyuo karalu kararami.


\par }{\SHC 36:1—39:8 Asiria kiŋi Senakeripi lenge doko yuu Juta doko pyao nyela epeya. Yuu taone andake Jerusaleme doko Asiria wambu dupwana kingi raka lao Anatumi neta nyiya. Dee kiŋi Esekaya baa anga andake piyamopape enakana kapa ingiya.
\par }


\Chap{40}{\SH Rengya Mende Pyakara Lao Soo Manjo Karenge Pii Doko
\par }
{\Q \VerseOne{1}Namwana Anatumi lao, Nambana wambu dupwa nyisakao mona minyarambu karape, letamo.


\par }{\Q \VS{2}Jerusaleme wambu dupwa nyiso mona porainyi pyambuo karape.

\par }{\Q Nakama lamaiyuo, Randa doko yuu andarele kapa napelyaminyi.

\par }{\Q Epapu nakamana koo dupwa kame sisi silyamo, lao lamaipi.

\par }{\Q Doko nambame nakamana yulu koo dupwana manda manjo randa doko maiyuo kaepu.


\par }{\BB \par }
{\Q \VS{3}Pii mende dopa lao kyakale lao,

\par }{\Q Kamongona kata mende yuu muiyane dokona mondo lao retakamipape.

\par }{\Q Yuu nenge anda nange muiyane dokona namwana Anatunya kata doko wapuo rolae pyuo karalapape, letamo.


\par }{\Q \VS{4}Yuu oko dupwa peparae pyao rolena.

\par }{\Q Dopa pipala yuu kyau andakepe kukipi dupwa peparae pyao panda lama lama inginya.

\par }{\Q Dee yuu koo kyau pyalya pyana pingi dupwa rambi kwuasi sera.


\par }{\Q \VS{5}Dokopa Kamongona neta renge yulu maro lao panara.

\par }{\Q Dokopa wambu peparaeme kandarami.

\par }{\Q Doko Kamongo baa rangeme dake lalu lao lao kaeyamo dokona pira.


\par }{\BB \par }
{\Q \VS{6}Pii mende ketae palyuo lao, Wai pii mende lamaila puu, lapya.

\par }{\Q Lapyamosa aki wai pii mende nambame lamairusi lao piso sipu.

\par }{\Q Dokopa lao, Wambu peparae makwa isa ingyuo karo kuku pyaraminde daa letamo.

\par }{\Q Jingi bui renge dupwa yuu gii mendasipa iki au pipala loo lenge kandale.


\par }{\Q \VS{7}Kamongome poo raiya dupwa ketae minyinya lao pelyamosa

\par }{\Q isako dupwa yando napala isa jingi dupwa loo lao isa penge.

\par }{\Q Wambu dupwa isako manda manjo waiya lao otarami.


\par }{\Q \VS{8}Doko suu pyao wambu dupwa mee dokona mendeke ingyuo karaminyi pilyamo.

\par }{\Q Kamongona pii doko mee isa sulu sera letamo. 

\par }{\BB \par }
{\Q \VS{9}Jerusaleme, yuu kyau ketae dokona pulyuo papala

\par }{\Q waili pii keyange doko lamaipi.

\par }{\Q Pii ketae palyuo kee lao,

\par }{\Q Sayone wambu dupwa waili pii keyange doko lamai.

\par }{\Q Dopa pyuo lao papyuo paka napipi.

\par }{\Q Yuu Juta taone wambu dupwa lamaiyuo,

\par }{\Q Nakamana Anatu doko epelyamoŋo, lao lape.


\par }{\BB \par }
{\Q \VS{10}Kamongo Mupwa Andake Wakasa dokome porainya renge palyuo banya wambu dupwa iso karala epelyamo.

\par }{\Q Epo dokopa banya wambu kiiramo nyiyamo dupwa role pyapeta lanyuo epelyamo.


\par }{\Q \VS{11}Baame banya mena sipisipi dupwa sipisipi rapu pingi akalimi pyamuli pyuo mondo lao rapu pira.

\par }{\Q Baame mena sipisipi yakane dupwa nyuo pyasepala

\par }{\Q banya kingi kalengena reto kupyuo lanyuo papira.

\par }{\Q Baame sipisipi yakane dupwana endangi dupwa anjiki pyuo laminyuo para.


\par }{\SH Isaraele Wambunya Anatu Dopale Mendepa Manda Manja Nange
\par }
{\Q \VS{12}Mendalimi ipwa kota pete doko nyuo kingi kapena retapala makande pyuope

\par }{\Q panda yake dulu kingi dokome makande pyuo pira ingilyase?

\par }{\Q Mendeme yuu dakena yuu dupwa pee kapona pyambwapala minyara ingilyase?

\par }{\Q Panda yuu kyau kuki epengepe dupwa nyuo makande pyuo sikyali pirase?


\par }{\Q \VS{13}Api mendeme Kamongona suu pingi dokona serase?

\par }{\Q Api mendeme baa kando dopa pyuo pipingi mana laramopa pirase?


\par }{\Q \VS{14}Apimoo pipya Anatu saka nalyasa

\par }{\Q dopa pipala pirama ramo kapa ingyara lao wato lao petengese?


\par }{\BB \par }
{\Q \VS{15}Kamongona lenge kambu dokona wambu yuu muu liti andakena petaminyi dupwa mee kuki ingingi.

\par }{\Q Nakamame Kamongome kandapyamo dokopa ipwa goe mendaki dopale ingyuo penge.

\par }{\Q Yuu kuki ipwa kota nanesa singi dupwa banya lenge kambu dokona mee sinjimu yaepa dopale ingingi.


\par }{\Q \VS{16}Yuu Lepanone imwa dokona mena karaminyi dupwa peparae

\par }{\Q Anatu pyao kiso mairaminyi kapa pii nara ingilyamo.

\par }{\Q Dee isa malu dokona karamo dokome kapa pyuo waiyuo isare kisa narami ingilyamo.


\par }{\Q \VS{17}Yuu muu peparaena wambu malu petamano lao suu pilyaminyi dupwa Anatunya lenge kambu dokona angi mende daa ingilyamo.


\par }{\BB \par }
{\Q \VS{18}Api mendeme Anatupa manda manjo larase?

\par }{\Q Apa pyuo embame baa apiyakalende lao polo larese?


\par }{\Q \VS{19}Yulu pingi akali dupwame mee bange anatuŋu lao kingimi waso

\par }{\Q kana golome yambe pyuo

\par }{\Q rate kuki kana kulingimi wasingi dokona ketae retenge dopalende daa.


\par }{\Q \VS{20}Akali mendeme kana kulingipi kana golope dupwa kapa ropo pyara ingya nange dokopa

\par }{\Q isa kwaeya nara lapo kando nyerami.

\par }{\Q Nyepala baame akali lapo kando mora piso wambu ingyuo wasingi mende koto nyepala

\par }{\Q akali ingyuo rolae pisapenge doko wasakana larami.


\par }{\BB \par }
{\Q \VS{21}Emba see nangese?

\par }{\Q Emba yuu wamba langya nayamisi?

\par }{\Q Emba yuu doko apa pipala kanda siya lao see nangese?


\par }{\Q \VS{22}Baa isa yuu dokona ketaepe yake dulunya pena

\par }{\Q banya petenge isa dokona petenge dokome wasiya.

\par }{\Q Wambu isa palaminyi dupwa baa sipurali kuki dopale ingilyamo kandenge.

\par }{\Q Baame yake doko komau ingyuo minyuo pee lao

\par }{\Q komau anda pipala palenge dopale inginya lao pingi.


\par }{\Q \VS{23}Baame gapomane akali wambu iso karenge porai dupwa

\par }{\Q isa palyuo kingi laa nana lao karenge.


\par }{\Q \VS{24}Nakama angi pingi pyao karapa narami doko

\par }{\Q Kamongome porambaiye peyara dokopa

\par }{\Q dupwa mee kalendau porakana ingyara.


\par }{\BB \par }
{\Q \VS{25}Api mendepa Anatu poo pyasi dokopa manda manjo karara ingilyase?

\par }{\Q Baa yale mende mendasa karase?


\par }{\Q \VS{26}Yake dokona kandalyuo kandape.

\par }{\Q Embame bui kandelene dupwa apimi wasiyase?

\par }{\Q Mende yanda singi ami ingyuo laminyuo penge dokome

\par }{\Q akipare karaminyi lao soo otenge

\par }{\Q dee bui mendaki mendaki lao kingi lenge.

\par }{\Q Banya porainya renge doko kamame andake wakasa dokome

\par }{\Q mendaki mendepe neta pyarepala paa nana lao singi.


\par }{\BB \par }
{\Q \VS{27}Isaraele akipamo embena randa dupwa Kamongome sepa napala lao

\par }{\Q rolaka naralyamo lao suku lao karepe?


\par }{\Q \VS{28}Kamongo baa lete karo puu penge.

\par }{\Q Baame yuu muu peparae wasiya.

\par }{\Q Baa makame kumuo mende pii nara inginginde daa.

\par }{\Q Banya suu pingi dupwa mendemepe sakami nange.

\par }{\Q Doko nakama see nao soo nyii nao pingisi?


\par }{\Q \VS{29}Baame wambu lapo kapa ingya nao makame kumuo karenge dupwa porainyi pyambungi.


\par }{\Q \VS{30}Nakama parange ingyuo kararaminyipape poraya naramo kararami.

\par }{\Q Akali parange dupwa makame kumapala mee isa paramiko ingilyamo.


\par }{\Q \VS{31}Dopa piramopape wambu Kamongo nyisara lao baa keta pyamalyuo kapa ingingi lao suu pyao karaminyi dupwa

\par }{\Q porainya renge enenge nyuo kararami.

\par }{\Q Yaka kambe banya papakeme ketae poraiyuo soo penge dopale ingyuo kararami.

\par }{\Q Nakama makando paraminyipape maka narami.

\par }{\Q Dee kata paparaminyipape nakama mee porai ingyuo kararami.




\par }\Chap{41}{\SH Anatumi Mende Piru Lao Isaraele Wambu Dupwame Angiŋi Lao Ingyara Lao Soo Nyinya Lao Piya
\par }
{\Q \VerseOne{1}Anatumi lao dopa leya.

\par }{\Q Nakama yuu nanesa palaminyi dupwa nambana pii soo elya kalo karalapape.

\par }{\Q Kote pii dupwana lalapale rapa rapa pyuo karalapape.

\par }{\Q Nakamana pii laraminyi yuu gii doko sera ingilyamo dokona

\par }{\Q api doko angi rolae larape lao lao semanale.


\par }{\BB \par }
{\Q \VS{2}Apimi yanda pyuo anamasi minyingi akali doko neta potemenge dorena piso lanyuo epeyase?

\par }{\Q Dee baa anja panda anja mendasa pelyamo dupwana baa wini pinya lao pingisi?

\par }{\Q Apimi kiŋi akalipi yuu liti wakale wakale wambu dupwape nyuo amena lao porai renge mailyase?

\par }{\Q Banya wua gela dokome nakama pyao mee sinjimu inginyi nembenge.

\par }{\Q Banya walekya dupwame nakama pyao poo raiyame kalendakuna polo nembele lenge.


\par }{\Q \VS{3}Baa minyaro nyelana makando peta papala range kyawa lete nyuo kimbu pyao piso penge.

\par }{\Q Ama puu wakasa lao papala kimbu yukuna doko eketa rapu dokona palipae pilyasa yuu dokona angingyuo warenda nange.


\par }{\Q \VS{4}Apimi dokona karapala yulu dopale dupwa pyaka sinya lao piyase?

\par }{\Q Api mendeme wambo pyuo kaeyamo dupwana doko mende wamba piyaŋa lao soo giso lara ingiyase?

\par }{\Q Namba Kamongo doko wamba enye kanda siyamo dokopa kareyo.

\par }{\Q Dee namba Kamongo doko lumwa piramo dokopa dokona kararoko ingilyamo.


\par }{\BB \par }
{\Q \VS{5}Yuu nanesa palenge wambu dupwame nambana yulu piyunu doko kando kaeyami.

\par }{\Q Kando pakapala nakama walu walu lao pakame kumulyaminyi.

\par }{\Q Dokona lao nakama nyuo malu palyapala imi.


\par }{\Q \VS{6}Bange wasingi akali dupwame mendeme mende nyisalya nyisana pyuo rangeme porainyi pyambuo pingi.


\par }{\Q \VS{7}Kamonda akalimi kana golome anatu ingyuo wasingi dokome au pyuo pipyalyamo, lenge.

\par }{\Q Pena pena pinya lao wasingi akali dokome

\par }{\Q akali mende pirimi pyao bange angi doko nyuo pyaso wasaramo doko kandokondali pyuo pinya lao porainyi pyambuo lara.

\par }{\Q Dee nakamame lao, Yango kimbu soo wasisi doko keyange pipyalyamo lenge.

\par }{\Q Lapala mee bange anatu kingimi wasisi doko pisarami panda dokona pirimi pyao rambu lao pisingi.


\par }{\BB \par }
{\Q \VS{8}Dopa pyuo karaminyipape Isaraele dupwa nakama nambana kendemande wambu.

\par }{\Q Nambana puu minying akali Aporakamena para pyasi dupwa

\par }{\Q nambame nakama rombo palyuo nyiyu.


\par }{\Q \VS{9}Nambame nakama emba yake yuupi lili rambungi dokona piso minyuo epeyo.

\par }{\Q Nambame nakama yuu kyukunaiya kamame nanesa peteyaminyipa kee lao nyiyu.

\par }{\Q Nyepala nakama langyuo lao, Nakama nambana kendemande wambuŋu.

\par }{\Q Nambame nakama kilya kando mata jii napala nakama rombo palyuo nyiyu.


\par }{\Q \VS{10}Namba nakama pipya role karapunu pilyamoŋo pakame kumuo kara nalapape.

\par }{\Q Namba nakamana Anatuŋu bange mendemepe nakama keta paka mona palyinyi pyambwa nanale.

\par }{\Q Nambame nakama porainyi pyambuo nyiso kararo.

\par }{\Q Namba konambena mendeke alya isa ingyuo kyawa lete nyuo nyiso kararo.


\par }{\Q \VS{11}Wambu lapome nakama pipya imbu singi manjarami dupwa

\par }{\Q kingi isa paramopa pyao anamasi minyaraminyi renge doko soo nyerami.

\par }{\Q Dee dopako pyuo lapome nakama pipya yanda pimwairami dupwa kumarami.


\par }{\Q \VS{12}Dee isa yuu dakena mende laa nao mee opeape poko pana narami.


\par }{\Q \VS{13}Namba nakamana Kamongo Anatu doko ingyuo karo.

\par }{\Q Nambame porainyi pyambuo lao,

\par }{\Q Nyisaroŋo dokona paka nalapape lapunu pilyamo.


\par }{\BB \par }
{\PP \VS{14}Kamongo dokome lao,

\par }{\Q Isaraele wambu dupwa nakama kuki ingyapala porai ingya napyamopape

\par }{\Q namba nakama nyisaroŋo paka nalapape.

\par }{\Q Namba Isaraele wambunya Anatu poo pyasi dokome nakama kyawa lete nyuo nyisiyu kande.


\par }{\Q \VS{15}Nambame nakama isa warake dokona nenge pyao injingi dopale inginyi pyambwaro.

\par }{\Q Isa warake dokona pirimi yale nenge karenge dupwa potemaro karara.

\par }{\Q Nakamame yuu kyau dupwa pyao injo kokwa soo nembarami ingilyamo.

\par }{\Q Yuu manda kuki dupwa inji ranji pyuo sinjimu inginyi nembarami.


\par }{\Q \VS{16}Dopa pipala pyao yake dulunya nembaraminyipa

\par }{\Q porambaiyeme soo pao

\par }{\Q kopa apupi dokona raeyara.

\par }{\Q Dokopa namba nakamana Anatu dokona nakama rae mairami.

\par }{\Q Nakamame namba Isaraele wambunya Anatu poo pyasi doko lakandarami ingilyamo.


\par }{\Q \VS{17}Nambana wambu dupwa bange ipwape yano pyaramopa nanapala ipwa kotarami dokopape

\par }{\Q nakamana pendoko oo laramo ipwa nanarami dokopape

\par }{\Q namba Kamongo dokome nakamana ateŋa doko isingi yano pyakamiru.

\par }{\Q Namba Isaraele wambunya Anatu dokome nakama kame soo yaki nyii naro.


\par }{\Q \VS{18}Nambame yuu kyau mende anda nange dupwana ipwa epena lao peyaronopa

\par }{\Q dee yuu pau lama lama dorena ipwa guu lanyi peyaro.

\par }{\Q Nambame yuu muiyane doko alowa pyuo ipwa pete sinya lao

\par }{\Q dee yuu yando penda penda dupwana ipwa endangi palyuo epo karena lao piru.


\par }{\Q \VS{19}Nambame yuu muiyane dupwana isa rara wakale wakale dupwa pulyuo andena lao piru.

\par }{\Q Dopa pipala yuu mende anda nange dupwana ando imwa palira.

\par }{\Q Paliramo dokona isa rara wakale wakale ando kararami.


\par }{\Q \VS{20}Wambu dupwame doko kandapala

\par }{\Q namba Kamongo Anatu dokome piilyamo lao soo nyerami.

\par }{\Q Isaraele wambunya Anatu poo pyasi dokome

\par }{\Q dopa pinya lao piyasa piyalyamo lao nakama soo gisarami.


\par }{\SH Isa Kanapeme Wasapala Anatuŋu Lao Lakandenge Dupwa Kando Anatumi Pii Mende Lamaiya
\par }
{\PP \VS{21}Kamongo Isaraele wambunya kiŋi dokome dapa lara ingilyamo.

\par }{\Q Wambu rara peparaena mee bange anatu dupwa nakamana pii dupwa minyuo epo peyalapape.

\par }{\Q Nakamana apiyanda pyuo lenge pii dusipa yapapala minyuo ipupwape.


\par }{\Q \VS{22}Dae epapala rengya apa pira lao dokona polo lalapape.

\par }{\Q Laraminyipa yuu gii dokopa piralyamo lao namwa soo nyepala kararama ingilyamo.

\par }{\Q Dokona nakamame kote pii lenge dokona wamba apa piyamo dupwana lao polo lamailapape.

\par }{\Q Lamaipala renge angi aki lao dokona wapu lao langyuo pipwape.


\par }{\Q \VS{23}Rengya mende piramo doko namwa langipwape.

\par }{\Q Dokopa namwame nakama anatuŋu lao soo nyerama.

\par }{\Q Yulu keyange lapo pyuope panda randa lapo minyuo epope pipwa.

\par }{\Q Pipala namwa keta yamarangyuo paka mona manjinyi pyambwalapape, leya.


\par }{\Q \VS{24}Lapala lao, Nakamape nakamame yulu pilyaminyi dupwa angi mende ingya napala mee ingyuo pelyamo.

\par }{\Q Dee wambu lapome nakama kingi wapambupi lakao jilyaminyi dupwa kando ipyuo miku kasilyu.


\par }{\BB \par }
{\Q \VS{25}Dokona lao nambame neta pyakaenge dorena range akali mende rombo palyuo kaeyapu.

\par }{\Q Baa dulurena karo wambu palaminyi dupwa pinya lao lanyuo eparo.

\par }{\Q Dokopa akali pee warame wasingi dokome banya kimbumi wara kalyuo injo pingi doko suu pyao

\par }{\Q baame akali mupwa dupwa wara ingyuo kalyuo isa palyara ingilyamo.


\par }{\Q \VS{26}Dokopa namwame kinyi emba kapa angi rolae dokona letene larami lao

\par }{\Q nakama dokona api mendeme doo leto doko kinyi angi piraŋa lao lamisi?

\par }{\Q Nakama mendeme dokona lao pii kuki mende laa nayami kande.

\par }{\Q Nakama mendemepe pii kuki mendepe laminyi see nayami kande.


\par }{\Q \VS{27}Namba Kamongo dokome wambo kanda soo yuu Sayone dokona pii wai nembeyo.

\par }{\Q Nambame yuu Jerusaleme dokona pii minyingi akali mende nembo lao,

\par }{\Q Nakamana wambu dupwa anda epelyaminyi lyakande leyo.


\par }{\Q \VS{28}Nambame mee bange kingimi wasisi anatu dupwa kandapunu dokopa

\par }{\Q dokona mendemepe mende larami ingya napya.

\par }{\Q Dee kamame mendaki mendeme pii nambana piso sipunu dokona isingi yano pyakamarami ingya napyako.


\par }{\Q \VS{29}Bange anatuŋu letaminyi dupwa mee ingyuo pelyamo.

\par }{\Q Nakamame yulu mendepe pirami ingya nalyamo.

\par }{\Q Mee bange isa kanapeme wasisi dapwa pyuku lasi nakama keta porainya renge mende pali nalyamoko, leya.




\par }\Chap{42}{\SH Kamongona Kendemande Doko
\par }
{\PP \VerseOne{1}Kamongome lao,

\par }{\Q Nambana kendemande nambame baa porainyi pyambungi.

\par }{\Q Nambame baa rombo palyapala baa kando raeko maingi.

\par }{\Q Baa keta nambana imambu dokome maralyiyu.

\par }{\Q Dokopa baame wambu rara peparae yulu rolae dokona polo lamaira.


\par }{\Q \VS{2}Baame pii porakai ketae palyuo laa nara.

\par }{\Q Dee yuu taone dupwana kata dupwana pii rekyae lao lao kara nara.


\par }{\Q \VS{3}Baame angi kwaeyamo doko kokwa see nara.

\par }{\Q Dee lambe kuki rao seramo doko kunjinyi nemba nara.

\par }{\Q Baame pii lao rolenge kulisa ingyuo sulu singi doko wambu keta palyara.


\par }{\Q \VS{4}Baame keyange mende piraŋa lao soo manji nyepala karara.

\par }{\Q Baame isa yuunya lao rolo lenge renge doko minyalyara.

\par }{\Q Yuu nanesa range dupwame banya mana pii doko langinya lao mata kui lapala isaro karaminyi.


\par }{\BB \par }
{\Q \VS{5}Anatu baame yake doko pyuo wasapala minyuo panguya.

\par }{\Q Baame isa yuu dake pyuo wasapala dokona lenge renge bange soo pelyamo dupwa pyuo wasiya.

\par }{\Q Baame wambu dupwa poporambaiye pyambuo lete renge maiyuo piya.

\par }{\Q Dokona lao dakepa Kamongo Anatu dokome banya kendemande akali doko lamaiyuo lao,


\par }{\Q \VS{6}Namba Kamongo dokome emba kee lapala

\par }{\Q isa yuu dakena lao rolare ingyaraŋa lao porai renge jiyu.

\par }{\Q Emba keta nambame wambu peparae pipya kana minyuo lalu lao lenge pii laro.

\par }{\Q Emba ketako nambame wambu rara peparae dupwa keta yanga paupau lanyi pyambwaro.


\par }{\Q \VS{7}Embame lenge koo dupwa lenge ranyi reto

\par }{\Q dee karapusi ingyuo iminjinginya petaminyi dupwa kiiramo nyuo piri ingyara.


\par }{\BB \par }
{\Q \VS{8}Namba iki doko embena Kamongo Anatu.

\par }{\Q Bange anatu lenge dupwa namba kingi lenge dokona role pyao laa narami.

\par }{\Q Nambame kingimi wasisi dupwa nambana lakandenge panda dokona lakandena lao panda serakami naro.


\par }{\Q \VS{9}Renge lapo dopa pyuo paralyamo lao wambo pipa nayamopa langiyunu dupwa dakepa kinyi angingyuo pipyamo kandelyaminyi.

\par }{\Q Enenge piramo dupwa

\par }{\Q kamame wambo pipa naramopa dakepa nambame langiruwale.


\par }{\SH Kenane Lakando Pingi Doko
\par }
{\Q \VS{10}Kamongo kando kenane enenge pyalapape.

\par }{\Q Yuu muu peparaena wambu dupwame baa lakando kenane pyalapape.

\par }{\Q Nakama lapo ipwa kotana piso papiyaminyi dupwame baa lakandalapape.

\par }{\Q Ipwa kota dupwana lete bange silyaminyi dupwame baa lakandalapape.

\par }{\Q Yuu nanesape dee dupwana wambu palaminyi dupwa peparaepeme kenane pyalapape.


\par }{\Q \VS{11}Yuu muiyanepe taone dokona singipi dupwame Anatu lakandena.

\par }{\Q Wambu yuu Keta rangeme baa lakandena.

\par }{\Q Dee yuu taone Sela range wambupi dupwame

\par }{\Q yuu kyau ketae dorena karo rae wakasa maiyuo pii porakai lao baa lakandena.


\par }{\Q \VS{12}Yuu nanesa range wambu

\par }{\Q nakamame Anatu baa kamame ulupili dokona lakando palyuo pena.


\par }{\Q \VS{13}Kamongo ami yanda singi porai paka nao kyawame suu lao yanda pela panya karengenyili piru karamo.

\par }{\Q Baa yanda pinya mata kui lapala rapa rapa piru karamo.

\par }{\Q Baame yanda lakana lao pyuo karamo.

\par }{\Q Banya porai renge doko dopakaleŋe lao yanda pimwai dupwa pyao lasaka pira.


\par }{\SH Anatumi Banya Wambu Dupwa Nyisaro Lao Lalu Lao Leya
\par }
{\PP \VS{14}Anatumi lao,

\par }{\Q Yuu gii andarele namba romo napyuo kareyo.

\par }{\Q Nambana wambu dupwa kando yano pyao pii mende lamai nayo.

\par }{\Q Dopa piyunupape epapu yuu gii angi mende piru doko epelyamo.

\par }{\Q Doko nambame enda wane mata pilyamo ee lenge dopale ingyuo ee lao karo.


\par }{\Q \VS{15}Nambame yuu kyau kuki epengepe dupwa pyao kokwa sinyi nembo karo dokopa

\par }{\Q isako isape dupwa yanda nanyi pyambwaro.

\par }{\Q Dopa pyuo yuu lama lamana ipwa epenge dupwa muiyane penda penda ingyuo nembo

\par }{\Q dee ipwa pete dupwa sokwanyi nembo piru.


\par }{\BB \par }
{\Q \VS{16}Nambana wambu lenge koo dupwa kata laminyaronopa

\par }{\Q nakama kata wamba kando paa nange kyakasa dupwana pao kararami.

\par }{\Q Dopa pyuo nakama iminjinginya petaminyi doko yanganyi reto

\par }{\Q nakamana lenge kambu dorena yuu pulyuo lupyuo pingi dupwa pyao rambikwanyi reto piru.

\par }{\Q Doo leto dapwa nambana lalu lao lenge pii letoŋo.

\par }{\Q Nambame yaki nyerono kando lao minyaro kararo.


\par }{\Q \VS{17}Wambu lapo mee bange anatu dupwa mona maiyuo

\par }{\Q dee isa kanapeme anatu yale ingyuo wasapala nakamana anatuŋu letaminyi dupwape

\par }{\Q peparae isale ingyuo karo elya renge nyerami.


\par }{\SH Isaraele Wambu Dupwa Mana Nyii Nao Isa Peyami
\par }
{\PP \VS{18}Kamongo dokome lao,

\par }{\Q Kalepoe wambu dupwa selapa.

\par }{\Q Nakama lenge koo dupwa repeta suu lao kandalapa.


\par }{\Q \VS{19}Nambana kendemande lenge koo ingyapyamopape kamame lenge koo mende karase?

\par }{\Q Dee nambana wai pii minyakao pena leyono akali doko kalepoe ingyapyamopape mendali kalepoe mende karase?


\par }{\Q \VS{20}Isaraele nakama angi malu mee pipyamo kandami.

\par }{\Q Kandaminyipape dokona aki renge mende mana nyilyamisi?

\par }{\Q Nakama kale kata sepala pii silyaminyi.

\par }{\Q Siminyipape aki renge angi doko soo nyimisi?


\par }{\BB \par }
{\Q \VS{21}Kamongo Anatu baame wambu kyawa lete nyelana suu pyao mona nyilyamo.

\par }{\Q Dokona lao banya mana piipi mawa piipi dupwa ketae nembo

\par }{\Q banya wambu dupwame rape rape lamili lao suu piya.


\par }{\Q \VS{22}Dopa lao suu piyamopape wambu rara wakale dupwame Isaraele wambunya yuupi bangepe pyao kokwa soo waa nyiyami.

\par }{\Q Waa nyepala nakamame Isaraele wambu dupwa karapusi palena lao kii palyuo yalu piyami.

\par }{\Q Dopa piyaminyipa mendeme nakama kyawa lete nyela eparami ingya naya.


\par }{\BB \par }
{\Q \VS{23}Nakama mendeme pii dake sakamiramisi?

\par }{\Q Dakepa piso pao rengya nakama mondo lao seramisi?


\par }{\Q \VS{24}Isaraele wambu dupwa apimi yanda pimwai dupwa keta maiyase?

\par }{\Q Doko Kamongo kando yanda pimwaiyuo koo piyamano dokome maiya.

\par }{\Q Namwa baame piso palyuo pimili laope panda banya mana pii simili lao suu pyapyamo kata doko yaki nyuo kaeyamanosa

\par }{\Q Kamongome namwa yaki nyiya.


\par }{\Q \VS{25}Dokona lao baame namwa banya imbu singi porai doko nakanjo soo kandalapase lao piya.

\par }{\Q Dee yanda porai wakasa dokona randa nyelapase lao piyako.

\par }{\Q Banya imbu singi doko Isaraele peparae keta isare ingyuo raeyo reya.

\par }{\Q Dopa piyamopape doo piyamo doko soo nyii nayama.

\par }{\Q Namwa doko mende pyamo lao soo nyii nayamako.




\par }\Chap{43}{\SH Anatumi Banya Wambu Dupwa Kiiramo Nyero Lao Lalu Lao Leya
\par }
{\Q \VerseOne{1}Isaraele wambu dupwa, nakama wasiyamo Kamongo Anatu dokome lao,

\par }{\Q Nambame nakama kyawa minyaroŋo paka nalapape, letamo.

\par }{\Q Nambame nakama kingi leyoŋo. Nakama nambana angingyuo karaminyiŋi.


\par }{\Q \VS{2}Nakama ipwa rapu koko kyuwa dupwa yalo paraminyi dokopa

\par }{\Q namba range nakama role kararo.

\par }{\Q Nakamana randa dupwame nakama kapa nyuo anamasi minya nara.

\par }{\Q Isare rao kararamo dupwana sukusa parami dokopa nakama isare dokome kapa raa narami.

\par }{\Q Dee makande pingi andake dupwa nakama keta eparamo dokopa randa nyii narami.


\par }{\Q \VS{3}Namba nakama Isaraele wambunya Kamongo Anatu poo pyasi

\par }{\Q nakama kyawa lete nyingi doko.

\par }{\Q Nambame nakama mona seramo karalapase lao Isipi wambu dupwa kyawa yaki nyuo nakama kiiramo nyero.

\par }{\Q Dee namba Itiopia wambupi Sepa wambupi opetae kyawa yaki nyeroko.


\par }{\Q \VS{4}Nambame nakama pipya mona reto dee ketae pyambuo pilyu.

\par }{\Q Dee nambame nakama moname nyuo rungi rungi pyapunu karaminyi.

\par }{\Q Dokona lao nakama kyawa lete nyuo wambu peparae yuu lapona palaminyi dupwa kame soo kyawa yaki nyero.


\par }{\Q \VS{5}Namba nakama role karoŋo dokona paka nao karalapape.

\par }{\BB \par }
{\Q Nambame neta pyakaenge dorena pisowape dee neta yalyingi dorena pisowape

\par }{\Q nakamana wambu dupwa range nyuo anda lanyoko eparo.


\par }{\Q \VS{6}Dopa pyuo karaminyi dokopa yuu dulurena wambu dupwa lamaiyuo dokopa nambana wambu dupwa kakaso pena kaeyakana laro.

\par }{\Q Dee donorena wambu dupwa lamaiyuo dokopa penaleŋe minya sili sili laa nana lao piru.

\par }{\Q Dokopa kamame panda lao saka nange yuu muu wakale wakale dupwana naneta kararaminyi dupwape

\par }{\Q dee yuu muu peparae kipwa kipwa dupwana kararaminyi dupwape andako kili kali pyuo epena.


\par }{\Q \VS{7}Nakama namba rangena wambu.

\par }{\Q Nakamame nambana kingi andakinyi nembo yulu pirami lao nambame nakama wasiyu.


\par }{\SH Isaraele Wambu Dupwa Kamongona Usinisi Ingyuo Pii Leyami
\par }
{\PP \VS{8}Anatumi lao,

\par }{\Q Nambana wambu dupwa kote lala epena lao lamailapape.

\par }{\Q Nakama lenge rao karaminyipape lenge koo ingilyaminyi.

\par }{\Q Dee nakama kale kata siminyipape kalepoenge ingilyaminyi.


\par }{\Q \VS{9}Yuu muu peparaena rara dupwa api mende porailyamo doko makande pyuo kandala epena lare.

\par }{\Q Dopa pirinyi dokopa nakamana mee bange anatu dupwana api mendeme rengya piramo dupwana larase?

\par }{\Q Dee nakama dupwa anjuku mendeme dakepa pyaka silyamo dupwa dopa piraŋa lao leyase?

\par }{\Q Mee bange anatu dapwame nakama kinyi angi rolae leyamiŋi lao

\par }{\Q lakarami usinisi dupwa lanyuo epena.


\par }{\BB \par }
{\Q \VS{10}Isaraele wambu dupwa nakama nambana usinisi lakarami.

\par }{\Q Namba nakamame soo nyuo suu pyao

\par }{\Q dee namba Anatu mendaki iki lao serami lao

\par }{\Q nambame nakama nambana kendemande wambu ingyuo rombo palyiyu.

\par }{\Q Namba iki Anatu karo. Anatu wakale mende kara nalyamo.

\par }{\Q Dokonako ingyuo wamba mende kara nange. Dee rengyape mende kara narako. 

\par }{\BB \par }
{\Q \VS{11}Nakama lete wai pyao nyeramo Kamongo doko

\par }{\Q nambako iki karenge.


\par }{\Q \VS{12}Rengya nyera dupwana see nao kareyaminyi dokopa dopa piralyamo lao langingi.

\par }{\Q Langipala dee paki kata palipala nakama nyiso epenge kandape.

\par }{\Q Doko suu pyao yuu pandape wakale dupwana mee bange anatu mendeme dopa pyuo pingiŋi leyaminyi see nayami.

\par }{\Q Dokona lao nakama nambana usinisi ingyuo karaminyi.


\par }{\Q \VS{13}Namba Anatuŋu lao leto doko mee karengenyili pyuo kararo ingyapyasa leto.

\par }{\Q Mendemepe nambana porainya renge doko wanja narami.

\par }{\Q Dee nambame pingi lengepe dupwa mendeme kapa alowa pii naramiko.


\par }{\SH Yuu Bapilone Dokona Karo Nyisa Kiiramo Eparami
\par }
{\PP \VS{14}Isaraelena Anatu poo pyasi nakamana Kamongo nyiso kyawa lete nyingi dokome lao,

\par }{\Q Nakama nyiso kyawa lete nyuo nambame ami yanda singi dupwa yuu Bapilone pyala pena lao peyaro.

\par }{\Q Nambame yuu taonena kame kambu dupwa pyao lalyapala

\par }{\Q dee Bapilone wambu pii poraiyuo lao mambo pyao karaminyi dupwa dee nyuo ee lena lao piru.


\par }{\Q \VS{15}Namba Kamongo doko nakamana Anatu poo pyasi ingyuo karo.

\par }{\Q Nambame nakama Isaraele wambu dupwa pyuo wasiyu. Wasapala namba nakamana kiŋi ingyuo karo. 

\par }{\Q \VS{16}Yuu wamba dokopa ipwa kota pete pyao karalyiyamo dokona

\par }{\Q Kamongo dokome kata wapuo reteya.


\par }{\Q \VS{17}Baame ami yanda singi poraipi uliuli mename ipilyamo piso papingipi mena osepe peparae

\par }{\Q pyao kokwa soo nembo oteya kande.

\par }{\Q Nakama isa paleyaminyi doko lambe puku lapala kunjapala raa nalamuli pyuo

\par }{\Q nakama kamba lete sipurao epa nao isa palu palyuo paleyami.


\par }{\BB \par }
{\Q \VS{18}Dopa piyamopape Kamongome lao dokopa

\par }{\Q wambowana piyunu dupwako paka pyao soo lao kara nalapape.


\par }{\Q \VS{19}Nambame yulu enenge lapo piru ingilyamo dokona kandaro karalapape.

\par }{\Q Doko dakepa lapo pilyamo dupwa nakama angi kandelyaminyi.

\par }{\Q Namba yuu muiyane dokona kata wapwakaro.

\par }{\Q Dee dokona ipwa guu lao epena laro.


\par }{\Q \VS{20}Nambana rombo palyuo nyiyunu wambu dupwana lao

\par }{\Q yuu muiyane dokona ipwa endangi palyuo epo karena lao mairunu dokopa

\par }{\Q yaka kameyape yana suwa kararopepe mena rae lengepe dupwa peparaeme

\par }{\Q kandapala nambana kingi ketae pyambuo lakandarami.


\par }{\Q \VS{21}Nakama nambana wambu namba rangeme wasiyunu petaminyi dupwame

\par }{\Q namba lakando kenane pyarami ingilyamo.


\par }{\SH Isaraele Wambunya Koo Dupwa
\par }
{\PP \VS{22}Kamongo dokome lao,

\par }{\Q Dopa piyunupape Isaraele wambu nakamame nambamoo pipya makame kumapala namba lakanda nayami.


\par }{\Q \VS{23}Nakamana mena sipisipi kiso jingi doko kaeyami.

\par }{\Q Nakamame mena pyao kiso joo nambana kingi lakanda nayami.

\par }{\Q Nambame dopa pyuo kiso jipa lao mona kendanyi pyambuo piso see nayo.

\par }{\Q Dee parali angae lao rendamu pingi jipa lao piso see nayo kande.


\par }{\Q \VS{24}Nakamame rendamu pingi bange lapo ropo pyao nyaka nayami.

\par }{\Q Dee mena kapa rukisipi kiso jiminyi namba sikya pipyamo karonde daa.

\par }{\Q Dopa pii nayaminyipape nakamame koo pipala namba mona kendanyi pyambuo kareyami.

\par }{\Q Nakamame kopetame piyaminyi dokome yame yame lanyi pyambuo karo piyami.


\par }{\Q \VS{25}Dopa pyuo kareyaminyipape namba Anatu dokome nakamana koo renge dupwa nyuo kame sakao karo.

\par }{\Q Doo pilyu doko nambaŋa lao sepala dopa piru, leya.

\par }{\Q Nakamana koo dupwana suu pingi nyepala minyuo karo nakama pipya yanda pimwaiyuo yango palya naro.


\par }{\BB \par }
{\Q \VS{26}Nakamana pii larami dupwa minyuo epo dokopa kotena minyuo pao lamanale.

\par }{\Q Embena pii angi palamo doko lamairinyi dokopa emba rolae doko panenale.


\par }{\Q \VS{27}Nakamana akali kyawa wamba kanda soo kareyamo dokome koo piya.

\par }{\Q Dee nakamana akali mupwa dupwame koo piyamiko.


\par }{\Q \VS{28}Nakamana akali isingi dupwame nambana tembole anda kokwa soo kwaenyi nembeyami.

\par }{\Q Dokona lao nambame Isaraele wambu dupwa keta randa maiyuo

\par }{\Q nakama namba rangena wambu dupwa elya nyinya lao pyuo piyu.




\par }\Chap{44}{\SH Kamongo Doko Baa Iki Anatu\newline  Ingyuo Karamo
\par }
{\Q \VerseOne{1}Kamongo dopa letamo.

\par }{\Q Isaraele wambu nambana kendemande

\par }{\Q nambana rombo palyisi Jekopena para pyao nyisi dupwa epapu pii dake selapa.


\par }{\Q \VS{2}Namba Kamongo dokome nakama wasiyu.

\par }{\Q Nakama ene nyaŋa manjo nyiyami dokona piso nambame nyiso epeyo.

\par }{\Q Nakama paka nalapape. Nakama nambana kendemande wambu.

\par }{\Q Namba rangena rombo palyiyu dokona nambame mona retelyo.


\par }{\BB \par }
{\Q \VS{3}Nambame yuu oo lasi dokona rombe lanyi pyambwakaro.

\par }{\Q Yuu kulisa pao yando nasi dupwana ipwa guu lanyi pyakamena lao piru.

\par }{\Q Dopa pipala nambana porai renge doko nakamana wane wanakepe dupwa keta kulimbwanyi peyaro

\par }{\Q dee nakamana para pyao paraminyi dupwa elyape keta pisakaro.


\par }{\Q \VS{4}Nakama andaramisa yanenge dupwa ipwa epo pengena

\par }{\Q isoko mokwame isape andele lapala puiya nongopa soo karara.


\par }{\BB \par }
{\Q \VS{5}Dokopa mendaki mendaki lao wambu dupwame lao, Namba Kamongona wambu karo lao epo

\par }{\Q Isaraele wambu pipya konda konda pirami.

\par }{\Q Dopa pipala wambu mendaki mendaki lao nakamana kingi sukuli dokona Kamongona kingi pyanyi palyarami.

\par }{\Q Palyapala baa range Anatunya wambu dokona mende karo, larami.


\par }{\BB \par }
{\Q \VS{6}Kamongo baame Isaraele wambu dupwa iso kyawa minyuo karenge doko

\par }{\Q Kamongo Porai Wakasa dokome pii dake palipyasa lalana letamo.

\par }{\Q Kama wambowana nambako kareyo doko lumwa pyuo dokopa namba kararoko.

\par }{\Q Anatu mende mendasa kara nange. Anatu doko nambako iki karenge.


\par }{\Q \VS{7}Mendeme namba piyunu dopale piyamende karase?

\par }{\Q Api mende ene kanda soo dokona piso yuu gii lumwa piramo dupwana

\par }{\Q dopa piraŋa lao leyamende karase?


\par }{\Q \VS{8}Nambana wambu dupwa nakama paka nalapape.

\par }{\Q Wamba kanda soo dokona piso pao dakepape

\par }{\Q rengya nyera dorena polo lenge kandapi dokona

\par }{\Q nakama nambame dopa pyuo lengeŋe lao usinisi lakarami ingilyamo.

\par }{\Q Anatu mende wakale karase?

\par }{\Q Anatu mende wakale porai renge palengende kararamo sepa nayonde ramo kandena.


\par }{\SH Kingimi Wasisi Dupwa Anatu Angi Daaŋa Lao Panelyamo
\par }
{\PP \VS{9}Wambu isa kanape kingimi imambuŋu lao wasilyaminyi dupwa keyange angi ingya nalyamopa mee bange anatuŋu lao mange karelyaminyi dupwa mee ingyuo para ingilyamo. Wambu dupwame anatuŋu lao mona maiyuo lakandelyaminyi dupwa lenge kwaeyo sepa napala letaminyi dokona elya nyerami ingilyamo.

\VS{10}Kana ane palenge dupwame kingi kokwa soo wasapala anatu ingyuo kingi lao kararami doko kapa ingya nalyamo.

\VS{11}Mendeme mona maiyuo kingi wapambupi lakao lao pisarami dupwa mee elya nyerami ingilyamo. Isa kana dopa pyuo wasarami wambu dupwa mee isa wambu ingyapala renge mende pali nalyamo. Nakama kote dokona nyuo epena lao panda maiyuo laramanopa randa nyuo pako elya nyinyale.


\par }{\PP \VS{12}Kapame pyuo wasingi akali dokome kapa kunjasi mende nyepala isarena yango wasara. Banya kingi porai dokome ama minyuo pyao ponga lyuo lenge kambu waso nyingi. Dopa pyuo yulu pipala makame kumuo lopo ipwa nano pingi.


\par }{\PP \VS{13}Kamondame isa angi doko makande pyuo kandenge. Kandapala banya makande isa dokome wambu yalende lenge kambu keyange inginyi pyambuo rombo palyuo wasingi. Pipala wambu yale doko lanyuo epo banya anda dokona retenge.

\VS{14}Dopa pyuo dokopa baame sita isa kameya dupwa poko nyuo isa oke panda saiperese isape imwa dokona karapyamo dupwa koto pao yapo nyilyamo. Dopako pyuo yuu lapo lorele isa dupwa wara pipala apunda dokome andena lapala mali soo karenge.

\VS{15}Akalimi isa dokonako nyepala pakirena dorena isarena yangapala soo piso borete minyuo yango pingi. Dee pakirena dorena anatuŋu lao wambu yale wasapala kingi wapambupi lakao kingi lenge.

\VS{16}Isa dokona lapo mee isa yangapala dokona mena minju ketae kiso napala sikya pilyamo karenge. Baa range isare soo isasa pilyamo dokopa lao, Isare keyange doko silyuŋu isale lenge.

\VS{17}Isa dolo silyamo dupwame mee bange anatuŋu lao wasingi. Wasapala kingi wapambupi lakao kingi lao ateŋa pyao dokopa, Emba nambana anatuŋu embame namba kyawa lete nyepe, lenge. 

\par }{\PP \VS{18}Wambu doo nakama yale doko angi mende pilyamanoko lao kopyali ingyuo karo aki pilyamano lao see nange. Nakama lenge raa nao ayemba suu pipala pyuo karo kinyi angi doko kanda nange.

\VS{19}Isame anatuŋu lao waso karenge akali dokome lao, Isa lapo mee yango lapome borete yango waso dee mena minju yangapala nao pyuo dokopa silyamo dupwame anatu ingyuo wasapala mee isa dokona kingi wapambupi lakao piso dokopa isa dokona lao kopyali ingyuo pyuo lao karalyano lao suu pyao laowape pii nange.


\par }{\PP \VS{20}Isareme raramo sungwa lengya doko nyuo mona palya napala narama ingya nalyamo. Banya suu pingi kopyali dokome baa nyuo isoko kata nembapyasa apa pilyu lao see nalyamo dokona mendeme nyisarami ingya nalyamo. Baa rangeme sepa napala bange kingi rakana minyuo karamo doko anatu angi daaŋa lao meelyamo lao soo nyii nalyamo.


\par }{\SH Kamongo Bange Peparae Wasiya Baa Pyuo Nyingi Ingyuo Karamo
\par }
{\PP \VS{21}Kamongo dokome lao,

\par }{\Q Isaraele nakama renge dasipa suu pyalapape, letamo.

\par }{\Q Doko nambame nakama nambana kendemande ingyuo kararami lao wasiyu.

\par }{\Q Nakama nambana kendemande ingyuo karaminyi.

\par }{\Q Nakama kame soo yaki nyeronde daa.


\par }{\Q \VS{22}Nambame nakamana koo dupwa kopa apupi pyao nembele lao kwuanyi nembakayoŋo.

\par }{\Q Nambame nakama lete wai pyao nyilyuŋu. Namba range karo dakena ipupwape.


\par }{\BB \par }
{\Q \VS{23}Kamongome banya yulu andake pyuo lasaka pyuo

\par }{\Q banya Isaraele wambu dupwa nyiso pyuo lete nyiya dokona

\par }{\Q nakama yake panda dorenape

\par }{\Q isa yuu rapunya palenge dupwape

\par }{\Q dee imwa isape yuu kyaupi dupwa nakama pii ketae palyuo lao rae maiyuo karalapape.


\par }{\BB \par }
{\Q \VS{24}Namba Kamongo doko nakamana pyuo nyingi akali.

\par }{\Q Nambame iki nakama wasiyu.

\par }{\Q Nambameko Kamongo ingyuo karapala bange silyamo dupwa peparae wasiyu.

\par }{\Q Nambame iki yake doko nyuo pyasinju lanyi reteyo.

\par }{\Q Dopa pyuo isa yuu dake wasiyuŋu dokopape mendalimi namba nyiso kara nayako.


\par }{\Q \VS{25}Nambame wambu lapome mali mali sakange dupwa kopyali ingyuo letaminyi lao pyuo lasaka pingi.

\par }{\Q Nambame wambu bui dupwa dopa pira dapa pira lao isaro karenge dupwa uki minyuo nembakamingi.

\par }{\Q Akali soo nyinginya pii dupwa pyao isa nembakamyuo

\par }{\Q nakamana mona palenge singinya renge dupwa kopyali ingyuo pelyamo lao lasaka pingi.


\par }{\Q \VS{26}Dopa pipyamopape nambana kendemande dupwa rengya mende piraŋa lao lenge.

\par }{\Q Nambame wai pii minyakange akali dokome nambame mende rengya piruŋu lao rapa rapa pyuo retenge doko pano lakale peenge.

\par }{\Q Dopa pipala doo ene rengya mende pira letono dupwape dee mende pinya rapa rapa pilyuŋu dupwape angi kinyi lao panenge.

\par }{\Q Nambame Jerusaleme range wambu dupwa range epo dee paliraminyipa

\par }{\Q Juta wambunya taone dupwa kamba range piramiŋi leto.

\par }{\Q Taone dupwa lalyuo kwaeyasi doko minyalyuo pirami ingyara, namba dopa pyuo leto.


\par }{\Q \VS{27}Ipwa kota andake dupwa sokonya laronopa mee sokwara.


\par }{\Q \VS{28}Nambame akali Sairose lamaiyuo, Embame nambana wambu dupwa isakao kara, laro.

\par }{\Q Namba pinya suu pilyu dupwana palyuo pyakare.

\par }{\Q Jerusaleme doko dee kamba minyalyinya lakare.

\par }{\Q Dopa lao dokopa tembole anda pirami dokona puu rombo minyakao susa isa retako pinya lao lamaikare, lapusa pilyamo.




\par }\Chap{45}{\SH Kamongome Kiŋi Sairose Rombo Palyiya
\par }
{\Q \VerseOne{1}Kamongo dokome akali Sairose baa kiŋi ingyuo

\par }{\Q yuu liti wakale dupwa pyao anamasi minyinya lao rombo palyiya.

\par }{\Q Baame kiŋi yango dupwana pawa dupwa pyao kui lao isa palyala pena leya.

\par }{\Q Kamongo yuu taone dupwana kame kambu dupwa banya lao pyao lumbwanyi retakamira.

\par }{\Q Sairose kando Kamongo lao dokopa


\par }{\Q \VS{2}Embena lao namba rangeme kata rapa rapa pyakao

\par }{\Q yuu kyau kuki andakepe pyao kapa kapa pyuo retaro.

\par }{\Q Nambame kana koneme kambu wasingi dupwa pyao lalyaro

\par }{\Q dee ane isa porai dupwa roo pyao muu muu pyakaro.


\par }{\Q \VS{3}Nambame kamongonge bange wakale iminjinginya yalu pyuo singi dupwa emba jero.

\par }{\Q Dokopa emba namba Kamongoŋo lao soo nyuo

\par }{\Q dee Isaraele wambunya Anatu dokome emba kingi lao kee lapyalamo lao soo nyere.


\par }{\Q \VS{4}Isaraele wambu nambana kendemande dupwa namba rangeme rombo palyuo nyiyunu dupwa

\par }{\Q embame nyisakare lao emba rombo palyilyu.

\par }{\Q Embame namba soo nyii napinyipape

\par }{\Q namba emba kingi ketae pyambuo rape rape lao karapu.


\par }{\BB \par }
{\Q \VS{5}Namba iki Kamongo. Anatu wakale mende kara nange.

\par }{\Q Embame namba soo nyii napinyipape

\par }{\Q nambame emba yano piramo kararene dokopa porai renge jero.


\par }{\Q \VS{6}Wambu peparae

\par }{\Q yuu muu pinjingi paki piso pao paki suu lao dupwame

\par }{\Q anatu wakale mende kara nange.

\par }{\Q Namba iki Kamongo lao soo nyerami lao dopa piru.


\par }{\Q \VS{7}Nambame yangange iminjingipi dolapo pyuo wasingi.

\par }{\Q Nambameko elyape keta pisingipi dee randa maingi rengepe dolapo peenge.

\par }{\Q Namba Kamongo dokome yulu dasipa pingi.


\par }{\Q \VS{8}Nambame yake dokona piso apunda epengenyili pyuo rolaena renge peyaro.

\par }{\Q Isa yuunya wambu dupwame lenge pee lao nyelana kararami.

\par }{\Q Dopa piramo dokopa isa jingi kalya pingi lokwa sinyi peenge dopale ingyuo kiiramo nyingipi pii soo rolo lengepe peyakamiru.

\par }{\Q Doko namba Kamongo dokome dopa pyuo pinya laronosa pira.


\par }{\SH Kamongo Isa Yuu Wasapala Ee Kana Peparae Iso Kareyamo Doko
\par }
{\Q \VS{9}Penge warame wasisi lapo serami dupwanako yale mendeme

\par }{\Q akali pee wasaramo doko kando apiyanda pyuo larase.

\par }{\Q Dee wara dokome akali doko kando apa pipyasa dopa pilini lao piso serase?

\par }{\Q Penge dokome akali wasaramo doko kando emba mora pisa nange lamo lao mumu larase?


\par }{\Q \VS{10}Mendeme banya endangi rakangepe kando piso sokondali pyuo,

\par }{\Q Akipamo embame namba lenge kambu dopale ingyuo manjo nyiisi? larase?


\par }{\Q \VS{11}Dokona lao Isaraele wambunya Kamongo Anatu poo pyasi

\par }{\Q rengyana nyera dupwana singi dokome lao,

\par }{\Q Nakamame nambana wane wanake dupwana lao namba piso soope

\par }{\Q dee dopa pyuo piri laope namba langirami ingya nalyamo.


\par }{\Q \VS{12}Nambame yuu doko wasapala dokona

\par }{\Q wambu rara dupwa palena leyo.

\par }{\Q Nambana porai renge dokome palepeta pyasinju leyo dokopa yake doko pee leya.

\par }{\Q Nambame renge palyuo neta kana buipi panda range dokona karena lao rapu pyuo karenge.


\par }{\Q \VS{13}Nambame Sairosena mona doko pyao kui laronopa

\par }{\Q nambana yulu dokona pyuokondali pyuo yulu kwaeyaramo dupwa rolae ingyuo retara.

\par }{\Q Nambame baa nyiso kata dupwa peparaena paramo dupwa wapuo rolae ingyuo retaro.

\par }{\Q Dokopa baame nambana taone Jerusaleme doko dee pipala

\par }{\Q nambana anjisi wambu dupwa kiiramo nyera.

\par }{\Q Mendeme baa bange mairuŋu yulu pyakana laope dee panga soo kana maiyuo nyepala yulu pinya laope pii nara ingilyamo.

\par }{\Q Kamongo Porai Wakasa dokome lapyamo pilyamo.


\par }{\BB \par }
{\PP \VS{14}Kamongome Isaraele wambu dupwa lamaiyuo lao,

\par }{\Q Itiopia wambupi dee Isipi wambupinya mena bangepe dupwa nakamana ingyara

\par }{\Q dee yuu Sepa akali londe dupwa karapusi ingyuo karo nakamana yulu pakao kararami.

\par }{\Q Karapala nakama puu maisi karo nakama moko minyuo paeyarami.

\par }{\Q Dopa pyuo karo nakamame nakama kando pangu soo karo

\par }{\Q Anatu nakama pipya role pyao karamo doko baa iki Anatu angi lao polo larami.


\par }{\Q \VS{15}Isaraele wambunya Anatu banya wambu dupwa lete pyuo nyingi doko

\par }{\Q baa range yalu yalu pyuo karenge.


\par }{\Q \VS{16}Wambu isa kanapeme anatuŋu lao wasilyaminyi dupwa

\par }{\Q mende neta paa nao elya nyerami.


\par }{\Q \VS{17}Dopa piraminyipape Isaraele wambu dupwa Kamongome lete pyuo nyilyamo doko

\par }{\Q soo puu para ingilyamo.

\par }{\Q Dee banya wambu dupwa kamame elya renge nyii narami.


\par }{\BB \par }
{\Q \VS{18}Kamongo dokome yake doko wasiya.

\par }{\Q Doko baa ikiko Anatu karamo.

\par }{\Q Baame yuu doko see nayamopa pyuo ingiya.

\par }{\Q Baame kandokondali pyuo wasapala sulu seraŋa lao piya.

\par }{\Q Baame yuu muiyane penda penda ingyuo mee soo paraŋa lao wasiyande daa.

\par }{\Q Yuu doko wambu paliramiŋi lao piya.

\par }{\Q Dopa pyuo wasiya dokome lao, Namba doko Kamongo.

\par }{\Q Dokona Anatu wakale mende kara nange lao letamo.


\par }{\Q \VS{19}Nambame pii yalu pyuo laa nao

\par }{\Q mende pinya dokopa kalyama nange.

\par }{\Q Isaraele wambu dupwa yuu muiyane nenge anda nange dokona

\par }{\Q namba kotala pena laa nayo.

\par }{\Q Namba Kamongo dokome pii kinyi lenge

\par }{\Q dee aki mende rolae ingingi dupwa soo nyepala karena lao lamaingi.


\par }{\SH Yuu Muu Dupwa Peparaena Kamongo Dee Bapilone Wambunya Mee Bange Kingimi Wasisi Dupwape
\par }
{\PP \VS{20}Kamongo dokome lao,

\par }{\Q Nakamana yuu liti wakale wakale dupwa pyao kokwa soo nembeyaminyipa

\par }{\Q wambu lapo kyawa lete nyisi karaminyi dupwa epo nyuo pyaselapape.

\par }{\Q Kote letaminyi dokona nakama ipupwape.

\par }{\Q Wambu nakamana mee bange isame wasisi dupwa kalya pyuo pao

\par }{\Q dee mee bange anatu lenge nakama kyawa lete nyii narami dupwa kando loma silyaminyi dupwa

\par }{\Q renge angi doko soo nyii nange dupwa nakama peparae eparami, letamo.


\par }{\Q \VS{21}Nakamana kote pii palamo dupwa minyuo kotena ipupwape.

\par }{\Q Wambumi nakama nyiso letaminyi dupwa mendeme mende pisalya pisana pyuo lena.

\par }{\Q Rengya mende piraŋa apimi wambo nolakao leyase?

\par }{\Q Doko namba Kamongo Anatu banya wambu dupwa nyiso kyawa lete nyingi dokomeko leyo.

\par }{\Q Anatu wakale mendepe kara nange.


\par }{\BB \par }
{\Q \VS{22}Dakepa yuu muu peparaena wambu palaminyi dupwa

\par }{\Q nakama namba keta kapu kyuo epapala range kyawa lete nyelapape.

\par }{\Q Anatu doko iki namba karo.


\par }{\Q \VS{23}Nambana lalu lao lenge doko angi kinyi dokona

\par }{\Q dee alowa pii naro.

\par }{\Q Namba keta kana minyuo lalu lao lao,

\par }{\Q Wambu peparae nambana lenge kambu dokona epo wapambu pii pyaro piso lalu lao lao,

\par }{\Q nakama namba kando rape rape lao yulu poraiyuo pyakarama lao larami, leyo.


\par }{\BB \par }
{\Q \VS{24}Nakamame lao namba keta iki anamasi minyuo wini pingi rengepe dee porainya rengepe dupwa

\par }{\Q kando nyerama ingilyamo larami.

\par }{\Q Dopa piraminyipape wambu lapo namba kando epe kanda nalyaminyi dupwa randa andake nyuo elyame kumuo kararami.


\par }{\Q \VS{25}Namba Kamongo dokome Jekopena para pyasi dupwa peparae kiiramo nyeronopa

\par }{\Q nakamame namba lakando kararami.




\par }\PoetryChap{46}{\Q \VerseOne{1}Yuu Bapilonena mee bange anatuŋu lenge dolapo pyao kokwa soo nembo ote piya.

\par }{\Q Wambu dupwame Belo Nepopa yuu gii mendaki lakandepeyaminyipape

\par }{\Q nakama mena dongena mata dokona nyuo retapala manjo peyami.

\par }{\Q Isa kanape anatuŋu lenge dolapo kenda pingi dokome mena dupwa kendo yame yame leyamo manjo peyami.


\par }{\Q \VS{2}Anatu lao kyambo lasi dolapo range kyawa lete nyuo neta epena saka nayambi

\par }{\Q range karapusi anjisi pelyambinyi.

\par }{\Q Dopa pipala yuu Bapilonena mee bange anatuŋu lenge dolapo pyao kokwa soo nembo oteya.


\par }{\BB \par }
{\Q \VS{3}Isaraele rara dokona rembe nanao palaminyi

\par }{\Q Jekopena para pyasi dupwa nambana pii dake selapa.

\par }{\Q Nakama romba anda paleyaminyipape dee manjinyi peyaminyipape

\par }{\Q nambame rapu pyuo karo andanyi pyambuyu kande dokome letoŋo.


\par }{\Q \VS{4}Namba nakamana Anatu doko.

\par }{\Q Nakama epapu piso pao nakamana kyawa yaku eparamo dokopa alemo ingyuo karaminyi dokopa

\par }{\Q nambame wasiyunu dokona yaki nyii nao lanyuo papyuo karo pao kyawa lete nyuo kararo.


\par }{\BB \par }
{\Q \VS{5}Api mende namba yale karapyandeme makande pyuo nambapa manda manjirase?

\par }{\Q Namba yale mende mendasa karase? Kamongome dopa letamo.


\par }{\Q \VS{6}Wambumi kana palyingi nyuu dupwa lumbwanyi karalyapala kana golo dupwa mee male male lao nembo

\par }{\Q nakamame kana kulingi sikyali dokona piyami.

\par }{\Q Dopa pipala kana golome wasingi akali dupwame anatuŋu lao wasinya lao

\par }{\Q kingi wapambu lakao dokonako suu pyao misi lao karengepya.


\par }{\Q \VS{7}Nakamba anatuŋu lenge bange minyalyapala lange dokome soo anda papala

\par }{\Q banya singi mare dokona retenge.

\par }{\Q Retenge dokopa romo pii nao sulu soo singi.

\par }{\Q Mendeme nyisinya lao piso soo loma singi ramo dokopa romo napyuo pii isingi laa nao

\par }{\Q dee randa nyilyamo dokona kyawa minya nangeko.


\par }{\BB \par }
{\Q \VS{8}Koo pingi wambu dupwa nakama namba mende piyunu doko apa pii lao

\par }{\Q dee kamba suu pyao pinginya nyuo manjipwape.


\par }{\Q \VS{9}Yuu wamba yulu lapo piyamo dupwa suu pyalapape.

\par }{\Q Namba iki Anatu angi doko.

\par }{\Q Dee wakale mende namba yale manda minyuo mende mendasa karapyamo kara nalyamoŋo lao soo gisalapape.


\par }{\Q \VS{10}Ene pirunu dupwana wambo kanda soo dokopa polo lao oteyo doko.

\par }{\Q Nambame yuu wamba leyono dupwa pipala kaeyaro.

\par }{\Q Nambana mende pinya lao rapa rapa pingi doko isa paa nange.

\par }{\Q Dee nambame mende renge palyuo piruŋu lenge doko kaeya nao peparae pipala kaeyaro, leyo.


\par }{\Q \VS{11}Nambame akali yuu neta pyakaenge dorena range mende epena lao kyakale leto.

\par }{\Q Baame yaka ulisapu rendamu nyepala lupyuo epengenyili pyuo waiya lao lupyuo isa epapala

\par }{\Q nambame rapa rapa pinyi reteyonoli pyuo pyuo otara.

\par }{\Q Nambame leyo doko angi leyonoli pyuo pira.


\par }{\BB \par }
{\Q \VS{12}Mona kana pokapala nakama simbi simbi pingi wambu dupwa

\par }{\Q nambana mata kyakao nyerono renge doko nanesale silyamo lao suu pyao karaminyi dupwame kale yukupala selapape.


\par }{\Q \VS{13}Namba pyao mata kyakao nyero yuu gii doko oo repeta minyuo epelyo

\par }{\Q panda londesa see nalyamo.

\par }{\Q Nambame anamasi minyuo pyuo nyero yuu gii doko oo repe repe pyuo retelyo.

\par }{\Q Nambame yuu taone Jerusaleme doko nyiso pyuo nyuo

\par }{\Q Isaraele wambu dupwa dokome kingi ketae palyinyi nembaro,

\par }{\MM leya Anatumi.


\par }{\SHC 47:1—48:22 Rombo 47 dokona Bapilone doko isa paramo dokona lao leyamo pii palamo. Rombo 48 dokona apa pyuo Anatumi yulu andake pyuo banya wambu kyawa lete nyingi dokona lao pii palamo.
\par }


\Chap{49}{\SH Isaraele Wambu Dupwa Kamongona Kendemande Ingyuo Rara Peparaena Kendalina Mendeke Kararami
\par }
{\Q \VerseOne{1}Wambu yuu muu ree lao nanesa palyuo pelyaminyi dupwame nambana pii dake selapape.

\par }{\Q Doko yuu wamba namba manjipa nayaminyi dokopa

\par }{\Q Kamongo dokome namba banya kendemande ingyuo karareŋe lao rombo palyiya.


\par }{\Q \VS{2}Baame nambana pii doko mora pisinyi pyambuyasa wua gelana mendeke ingyuo neya.

\par }{\Q Baa rangena kingi kape dokona namba reto lanyuo papiya.

\par }{\Q Baame namba walakana mendeke ingyuo

\par }{\Q rapa rapa pinyi sero pyuo wasiya.


\par }{\Q \VS{3}Dopa pipala baame namba langyuo, Isaraele emba nambana kendemande.

\par }{\Q Wambu dupwame emba dokona kandapala namba lakandarami.


\par }{\BB \par }
{\Q \VS{4}Nambame lao, Nambame yulu pipunupape mendena ketae ingyuo pwamoŋo, leyo.

\par }{\Q Nambame yongo kisinyi nembo nambana porai renge dokome yulu pipunupape

\par }{\Q angi mende pyuo kapa pali nalyo.

\par }{\Q Dopa pipunupape nambame Kamongo keta kamame pyuo pyamalyuo pilyu dokona

\par }{\Q baame yulu pilyunu dupwana yano jera.


\par }{\BB \par }
{\Q \VS{5}Kamongo dokome namba manjipa nayami dokopa

\par }{\Q banya kendemande ingyapala Isaraele wambu dupwa sukusa sukusa pyuo nyuo kapu kyuo lanyuo epare lapala rombo palyiyapya.

\par }{\Q Dopa pyuo Kamongome nambana kingi ketae pyambuo pingi.

\par }{\Q Yulu peparaena porai renge dupwa baa keta piso epenge.


\par }{\BB \par }
{\PP \VS{6}Kamongome namba langyuo,

\par }{\Q Nambana kendemande akali doko emba yulu andake mende retakapunu silyamo.

\par }{\Q Embame Isaraele wambu kyawa lete nyisi karaminyi dupwa iki

\par }{\Q keyange ingyuo palyuo karalu karena lao piriŋi lao laa nalyo.

\par }{\Q Dopa piramopape wambu rara peparaena lambe mendeke ingyuo karalase lao lao rombo palyaro.

\par }{\Q Dokona lao yuu muu peparaena wambu nambana lete penge kata lasaka pirami ingilyamo.


\par }{\Q \VS{7}Akali mende baa kando yuu liti wakale wakale range dupwame kilya kando awa nao karaminyi doko

\par }{\Q randa nao karo

\par }{\Q baa isingi akali mupwana kendemande yulu pyakamyuo karenge akali doko kando

\par }{\Q Isaraele wambunya Anatu poo pyasi lete wai pyao nyingi dokome dopa pira, letamo.

\par }{\Q Kiŋi dupwame emba kiiramo epare kandapala

\par }{\Q nakamame sipurapala rape rape lao kararami.

\par }{\Q Dee kiŋinya wane dupwame emba kandapala

\par }{\Q isa pangu soo embena kingi ketae pyambuo lakandarami, lamailyamo.

\par }{\BB \par }
{\Q Dopa pyuo para renge doko Kamongo dokome banya kendemande akali doko rombo palyiya.

\par }{\BB \par }
{\Q Isaraele wambunya Anatu poo pyasi doko banya pii lalu lao lapala kaeya nange


\par }{\SH Jerusaleme Enenge Ingyuo Sera Doko
\par }
{\PP \VS{8}Kamongo dokome banya wambu dupwa lamaiyuo,

\par }{\Q Yuu gii angi nakama lete wai pyao nyero doko pyaka seramo dokopa nambame nakama anjiki pyuo

\par }{\Q nyisa lao ee lao karaminyi dokona isingi yano pyakaro.

\par }{\Q Nambame nakama rapu pyuo karo konambe ingyaro kararonopa

\par }{\Q nakama keta wambu dupwa peparae kana minyuo lalu lao laro.

\par }{\Q Nambame nakamana yuu dakepa mee apa soo peelyamo dokona

\par }{\Q range piso palyuo pipwa, laro.


\par }{\Q \VS{9}Nambame wambu karapusi palaminyi dupwa kando lao, Mee manda rasi nyisa pupwape, laro.

\par }{\Q Dee lapo iminjinginya petaminyi dupwa

\par }{\Q yanga paupau lengena epena lao piru.

\par }{\Q Dopa piru dokopa nakama mena sipisipi yuu kyaunya rambi nao mondo lao karenge dopale ingyuo kararami.


\par }{\Q \VS{10}Nakama dee ipwa nanome kumuope lopome kumuope pii nalu narami.

\par }{\Q Mendeme nakama mona reto karapyamo dokome nakama lanyuo paramo dokona

\par }{\Q yuu muiyane dokona neta dokomepe isasa pingi dokomepe nakama rao rakusi raa nara.

\par }{\Q Baame ipwa guu lao epenge dupwanako lanyuo para.


\par }{\BB \par }
{\Q \VS{11}Nambame yuu kyau dorena oko soo aewae kata ingyuo pyao retapala

\par }{\Q nambana wambu dupwa pena lao kata mende wapuo retakamiru.


\par }{\Q \VS{12}Nambana wambu dupwa kaname nanesa piso eparami.

\par }{\Q Eparaminyi dupwa dulurena pisope neta yalyingi dorena pisope

\par }{\Q dee yuu taone Asawane yuu Isipi dokona donorena singi dokona pisope eparami.


\par }{\Q \VS{13}Dokona yake pandana palaminyi dupwa kenane pyalapape. Isa yuu dokome rae maiyuo pii ketae palyuo lape.

\par }{\Q Yuu kyau dupwana piso kenane doko ipwa ingyuo langa kulimbwanyi peeyo epena.

\par }{\Q Kamongo dokome banya wambu randa nyuo karaminyi dupwa sakame kumuo

\par }{\Q mona minyarambu minyaro karara, leya.


\par }{\BB \par }
{\PP \VS{14}Dopa leyamopape Jerusaleme wambu dupwame lao,

\par }{\Q Kamongo dokome namwa kame soo kaeyo

\par }{\Q kyawa yaki nyilyamo, leyami.


\par }{\Q \VS{15}Dokopa Kamongo dokome isingi lao,

\par }{\Q Endame wane banya rangena doko kame sepala kaengese?

\par }{\Q Banya wane angi mandenge doko mona reta nangese?

\par }{\Q Dokona lao kamame endangi dokome banya wane kame seramopape

\par }{\Q nambame nakama kame see nalu nao naro.


\par }{\Q \VS{16}Jerusaleme nambame yuu mendepape nakama kame soo kaeya naro ingilyamo.

\par }{\Q Nambana kingi kape dokona nakamana kingi doko pyasi palamo.


\par }{\BB \par }
{\Q \VS{17}Nakama dee minyalyuo nyerami dupwa oo repeta epelyaminyi dokopa

\par }{\Q nakama kokwa siyaminyi dupwa yaki nyuo kala parami ingilyamo.


\par }{\Q \VS{18}Kamenge kara napala apa pilyamo lao paki pakipi kandarapu pyuo karalapape.

\par }{\Q Nakamana wambu dupwa anda epena elyambu pyuo epelyaminyi.

\par }{\Q Kinyi namba lete karalu karenge Anatu doko suu pyao

\par }{\Q nakamame nakamana wambu kandapala dokopa

\par }{\Q enda mapwaeme lyange mamakupi soo kalya pyuo akalinya anda pao rae maiyuo pamoli pyuo rae mairami ingyara.


\par }{\BB \par }
{\Q \VS{19}Nakamana yuu doko mee kokwa soo peya kande.

\par }{\Q Dopa piyamopape epapu wambu malu palya epelyaminyi dokome

\par }{\Q yuu doko kuki ingyapala kete pyara.

\par }{\Q Nakama kokwa soo momo nao pinyi nembeyami wambu dupwa

\par }{\Q nakama yaki nyuo yuu nanesa wakale parami.


\par }{\Q \VS{20}Yuu mendepa embena wambu karapusi karo mandeyami dupwame nakama kando lao,

\par }{\Q Yuu dake ama kuki lamoŋa.

\par }{\Q Namwa palyuo karo piramano panda lama kamame konda pyuo nyimwali aiya larami.


\par }{\Q \VS{21}Dokopa Jerusaleme wambu palirami dupwame range lao,

\par }{\Q Apimi wane dupwa namwana lao manjo jiyape?

\par }{\Q Wane angi namwana dupwa nembo kaeyo epo dee manjirama ingya naya.

\par }{\Q Namwa karapusi ingyuo puu maiyuo nyuo minyuo wakale peyamiŋi.

\par }{\Q Apimi wane dapwa wai kiso nyiyase?

\par }{\Q Namwa iki yeelyo yaki nyuo kaeyamiŋi

\par }{\Q wane dapwa anja karo epeyamisi? larami, leya.


\par }{\BB \par }
{\PP \VS{22}Kamongo Mupwa Andake Wakasa dokome banya wambu dupwa lamaiyuo lao,

\par }{\Q Wambu yuu liti wakale wakale dupwa keta kongwalu mende pyuo lasaka pirunupa

\par }{\Q nakamame embena wane dupwa minyakao anda eparami.


\par }{\Q \VS{23}Kiŋi dupwa nakamana rakange dopale ingyarami.

\par }{\Q Dee enda kuini dupwa nakamana endangi ingyuo parami.

\par }{\Q Dopa pipala nakamame kingi wapambupi lakao pangu soo nakama lakando ketae pyambuo

\par }{\Q kuki ingyuo inyimungu karo rape rape lao kararami.

\par }{\Q Dokopa nakamame namba Kamongo lao soo nyerami.

\par }{\Q Dee mendeme nambame nyisareŋe lao isaro karara ramo doko mona maka nara, leya.


\par }{\BB \par }
{\Q \VS{24}Nakamame ami yanda singinya yanda pimwai porainya pinji nyepala eparamo doko nyuo nembaramisi?

\par }{\Q Dee gapomane koo porai mende keta nakamame wambu karapusi lekeleke rao palaminyi dupwa mee kapa kiiramo moko nyeramisi?


\par }{\BB \par }
{\PP \VS{25}Kamongo dokome isingi lao,

\par }{\Q Doo leto doko nambame pirowaleŋe.

\par }{\Q Yanda singinya karapusi wambu palyarami dupwa nyuo lanyuo pao

\par }{\Q dee yanda singimi yanda pimwainya pinji bange nyuo soo parami.

\par }{\Q Dupwa nyuo nembo pipala mendeme nakama pyalana piramo doko nambame yanda pimwaiyuo pyalana pyuo

\par }{\Q nakamana wane wanakepe dupwa kiiramo nyakaro.


\par }{\Q \VS{26}Nambame nakama pyalana piraminyi wambu dupwa yango sukusa range pyao kumasinya lao piru.

\par }{\Q Wambu ipwa biya napala kopyali kyakaenge doko suu pyao nakamame wambu yango mende pyao kumako imbu singi andake manjo kararami.

\par }{\Q Dokopa wambu rara peparae dupwame namba Kamongo

\par }{\Q nakama kyawa lete nyuo kiiramo nyii doko lamo lao soo nyerami.

\par }{\Q Nakamame namba Isaraele wambunya porai renge palenge Anatu doko lamo lao soo nyuo pirami.




\par }\PoetryChap{50}{\Q \VerseOne{1}Kamongo dokome lao

\par }{\Q Nakamame suu pyaminyi dokopa akalimi enda ramanyi nembenge dopale ingyuo

\par }{\Q nambame nambana wambu dupwa neta ramanyi nembo kaeŋe lao suu pilyamisi?

\par }{\Q Dopa pyuo suu pyarami ramo ramanyi nembelyo lao pepa piyunu angi doko anja silyase?

\par }{\Q Akali mendeme banya wane dupwa karapusi ingyuo yulu pyuo pena lao maiyuo kana nyingi dopale ingyuo

\par }{\Q nambame nakama karapusi ingyuo pupwa lapala maiyuo bange nyiiŋi lao suu pilyamisi?

\par }{\Q Daa nakama karapusi ingyuo peyami doko nakama rangeme koo pipala

\par }{\Q lowa yalo piyaminyi dokona peyamisa piya.


\par }{\BB \par }
{\Q \VS{2}Nambame nakama keta pao kyawa lete nyela peyo dokopa

\par }{\Q nambana wambu akipamo namba keta epa nayamisi?

\par }{\Q Nambame kee leyono dokopa nakamame akipamo isingi yaa lao yano pyaa nayamisi?

\par }{\Q Nambame nakama kapa pyuo nyiso kyawa lete nyero ingya nalyase?

\par }{\Q Nambame ipwa kota pete kameya doko mee soko rali pinya lao

\par }{\Q dee ipwa epo penge dupwa nyuo kee maro lanyi pyambuo soko

\par }{\Q oma dupwana selamo dupwa mee ipwa nanapala kumuo parami ingilyamo.


\par }{\Q \VS{3}Wambu kumaminyi dokopa kumanda karo piso petengenyili pyuo

\par }{\Q nambame yake doko iminjinyi pyambwaro.


\par }{\SH Kamongona Kendemande Akali Dokome Banya Pii Rape Rape Lao Pingi
\par }
{\Q \VS{4}Kamongo Mupwa Andake Wakasa dokome namba pii apa pyuo laro dupwa mana langiya.

\par }{\Q Dopa pyuo langiyamo dokona nambame wambu makange dupwa porainyi pyambuo laro ingiya.

\par }{\Q Yangama peparae baame namba pii mana langiramo dupwana namba nyuo wangu lakanyi pyambuo pipala mana pii langingi.


\par }{\Q \VS{5}Kamongo dokome namba pii langiyamopa

\par }{\Q nambame baa mona kana poko

\par }{\Q yaki nyuo paa nayo.


\par }{\Q \VS{6}Nambana matarena pinya lao yongo maiyuo kaeyo.

\par }{\Q Nambana angasi dupwa minyuo ipyuo nyuo

\par }{\Q lenge kambu kepakali kyasinyi piso

\par }{\Q kilya kando laminyi dokopa kaena laowape laa nayo.


\par }{\BB \par }
{\Q \VS{7}Kamongo Mupwa Andake Wakasa dokome namba nyiso karapyamo dokome

\par }{\Q nakamame namba kilya kando laminyi dokome nambana monarena pyapyande daa.

\par }{\Q Dopa pyuo lami dokona namba elya nyii naro doko soo kaepala

\par }{\Q mee kyawame suu lao pupunu pilyamo.


\par }{\Q \VS{8}Anatu dae repeta karamo dokome

\par }{\Q namba keta koo mende pali nalyamo lao pano lara.

\par }{\Q Mendeme namba kando koo piiŋi lao kote larase?

\par }{\Q Dopa laramo wambu dokopa kote lambanale.

\par }{\Q Banya pii angi palamo doko minyuo epena.


\par }{\Q \VS{9}Nambana Kamongo Mupwa Andake Wakasa dokome namba kyawa minyuo karenge.

\par }{\Q Namba koo piiŋi lao lao pakana palyara doko apisi?

\par }{\Q Nambapa yanda pyuo laraminyi dupwa dusa kata serandena pana narami ingilyamo.

\par }{\Q Nakama komau pinjingi nakepasi dee kando nyii narami dopale ingilyamo.


\par }{\SHC 50:10—51:23 Anatumi banya wambu dupwa porainyi pyambuo mona minyarambu pii lamaiya. Rengya nakama kyawa lete nyuo enenge inginyi pyambwakaro, Anatumi lalu lao leya.
\par }


\Chap{52}{\SH Anatumi Jerusaleme Kyawa Minyuo Nyisara
\par }
{\Q \VerseOne{1}Wambu Anatu suu pyaa nange dupwa Jerusalemena kame kambu doko dee yalo sukusa epa narami dokome

\par }{\Q Jerusaleme emba kandokondali pyuo dee porai ingyuo karape.

\par }{\Q Wambumi komau keyange wapungi doko suu pyao Anatunya yuu taone poo pyasi doko mondo lao elya pyuo sepe.


\par }{\Q \VS{2}Jerusaleme emba karapusi palenge kandapi doko

\par }{\Q sinjimu para para pyuo sipinyi doko pyarendanyi nembapala sipurapala kiŋinya petenge isa dokona pisipi.

\par }{\Q Yuu Sayone wambu karapusi pyao nyuo peyaminyi

\par }{\Q anjisi karaminyi dupwa mokwalapape.


\par }{\BB \par }
{\PP \VS{3}Kamongome banya wambu dupwa kando lamaiyuo lao, Kana mendeme nakama ropo pyao nyuo karapusi palyiyaminde daa. Dokona ingyuo nakama nyisa moko eparami lao kana reto nyeraminde daa.

\VS{4}Nakama kata londe wambu ingyuo yuu Isipi dokona pao palyuo kareyami dokopa nakama range panya lao suu piyaminyili pyuo peyami. Dopa piyaminyipape Asiria wambu dupwame nakama suu lao lanyuo papala angi kanape mende reta nayami.

\VS{5}Epapu yuu Bapilone dokona doo piyami dopako pyuo pilyaminyi. Nakama karapusi ingyuo nyuo papala bange mendepe nakama ropo pyao reta nayami. Wambu dupwame nakama iso karapala range mupwa ulipiliŋi lao suu pyao nambana kingi pendewa nembo lao karaminyi.

\VS{6}Yuu gii ene eparamo dokopa namba Anatu dokome nakama langilyamo lao soo nyerami. 

\par }{\Q \VS{7}Waili pii minyuo papingi mende yuu kyau dorena piso

\par }{\Q waili pii keyange mona kyuu lao seramo doko lao epelyamo doko

\par }{\Q wambu raeme kumuo serami.

\par }{\Q Baame epo anamasi minyarami lao yuu Sayone wambu dupwa kando lao,

\par }{\Q Nakamana Anatu doko kiŋi ingyuo karamo, letamo.


\par }{\Q \VS{8}Wambu lapo yuu taone doko iso karaminyi dupwa

\par }{\Q ama rae wakasa maiyuo pii poraiyuo letaminyi.

\par }{\Q Kamongo kapu kyuo yuu Sayone dokona epelyamo doko

\par }{\Q nakamana lenge angi rangena dokome kandelyaminyi.


\par }{\BB \par }
{\Q \VS{9}Kamongo dokome banya wambu dupwa mona minyarambu

\par }{\Q banya yuu taone doko kyawa lete nyeramo dokome

\par }{\Q Jerusaleme momo nao pasi doko

\par }{\Q raeme kumuo pii poraiyuo lape.


\par }{\Q \VS{10}Kamongome banya porai renge poo pyasi dokome

\par }{\Q banya wambu lete wai pyao nyeramopa

\par }{\Q yuu muu peparaeme kandarami ingilyamo.


\par }{\Q \VS{11}Nakama tembole anda dokona bange singi nyuo penge dupwa

\par }{\Q yuu Bapilone yaki nyuo kandokondali pyuo ipupwape.

\par }{\Q Dopa pipala bange koo palenge dupwa minyandasaramano kando lao waso karo

\par }{\Q nakama range poo pyasi ingyuo karapala yaki nyuo ipupwape.


\par }{\Q \VS{12}Yuu gii dakepa doko nakama wanjamwali lapala

\par }{\Q puu pae lao epa nalapape.

\par }{\Q Nakamana Kamongo Anatu dokome kata peparaena

\par }{\Q embena konambena mendeke ingyuo lanyuo papira ingilyamo.


\par }{\SH Kendemande Akali Yasuko Nao\newline  Karenge Doko
\par }
{\PP \VS{13}Kamongo dokome lao,

\par }{\Q Nambana kendemande dokome banya yulu dupwa peparae kapa pira.

\par }{\Q Baa mee mende ulipili ketae nembaraminyipa karara.


\par }{\Q \VS{14}Wambu malumi baa kandeyami dokopa yamarangyuo mona nembeyami.

\par }{\Q Banya yongo doko kiki pilya pyana pyuo kombe kwua kwua leyasa wambu lenge kambu nyii naya.


\par }{\Q \VS{15}Dopa piyamopape epapu wambu rara malumi baa mupwa lao suu pyao yamarangyuo kandarami dokopa

\par }{\Q kiŋi akali dupwame mona nembo pii lalana saka narami ingilyamo.

\par }{\Q Dokopa nakama wambape dopale mende kando sepa nange doko

\par }{\Q kandapala soo nyerami.




\par }\Chap{53}{\PP \VerseOne{1}Dokopa wambu dupwame isingi lao,

\par }{\Q Namwame kandapala letamano dokona apimi kinyilyamo lao soo nyera ingilyase?

\par }{\Q Dee dokona yulu dakena Kamongona porainya renge doko apimi kandara ingilyase?


\par }{\Q \VS{2}Kamongome suu piyamili pyuo isa wai mende yuu ketange pyasi mee dokona lee rao andengenyili pyuo

\par }{\Q banya kendemande akali doko poro lena leya.

\par }{\Q Wambumi epe kandaraminyi

\par }{\Q panda lakanda minya minya pingipi

\par }{\Q baa keta pali nana lao kareyamopa

\par }{\Q mendeme baa lengeme auwa kandarami ingya naya.


\par }{\Q \VS{3}Namwame baa epe kanda nale nale lapala baa mata maiyuo kareyama.

\par }{\Q Baame randa dupwa epeyamopa yasu nao rando kareya.

\par }{\Q Dopa pyuo kareyamopa mendeme baa kandalana suu pyaa nayami.

\par }{\Q namwame baa mende daaŋa lao suu piyama.


\par }{\BB \par }
{\Q \VS{4}Dopa pyuo ando peyamopape randa doo neyamo dupwa namwa neyamali.

\par }{\Q Baame randa nao kareyamo doko kandapala

\par }{\Q Anatumi baa keta randa mailyamo lao suu piyama.


\par }{\Q \VS{5}Dopa pyuo peyamopape namwana koo pingi dupwana lao

\par }{\Q baa randa maiyuo pyaroko piyami.

\par }{\Q Baa yanenge poro lao randa nyiyamo dokome

\par }{\Q namwa pyuo lete nyiya.


\par }{\Q \VS{6}Doko namwa peparae mena sipisipi pana nange dopale ingyuo kareyama.

\par }{\Q Karapala namwa rangena suu piyamano kata dupwana iki pao kareyama.

\par }{\Q Dopa piyamopape namwa peparaeme koo piyamano randa nyerama ingiya doko

\par }{\Q Kamongo dokome baa keta kulimbuo palena lao maiya.


\par }{\Q \VS{7}Baa koo keta palyuo pyao lao randa maiyaminyipape

\par }{\Q kambu lumbuo pii mendepe laa napala koo nono ingyuo elya kalo randa nyiya.

\par }{\Q Mena sipisipinya ikyane pyalana lanyuo penge dokopa kae laa nao penge

\par }{\Q panda sipisipi mendena emanji pyaki pilyaminyipa sipisipi doko kae laa nao karenge doko suu pyao

\par }{\Q baa pii mende laa nao kareya.


\par }{\Q \VS{8}Baa minyaro nyepala pii piso soo kote leyami. Kote lapala baa lanyuo pyao kumakala peyami.

\par }{\Q Dokopa mendeme baa doo randa nyera dokona mendeme pii palyuo lakaminya suu pyaa nayami.

\par }{\Q Baa namwana wambunya koo dupwana lao

\par }{\Q reke lao pyao kumakayami.


\par }{\Q \VS{9}Baa lowa mende yalope

\par }{\Q pii kyambo mende laope pii nayamopape

\par }{\Q baa koo pingi wambu pipya role pyao malu piyami.

\par }{\Q Baa akali kamongona panda dokona malu piyamiko.


\par }{\BB \par }
{\PP \VS{10}Kamongome lao,

\par }{\Q Nambame baa randa nyuo yasu napyali lao suu piyu dokona randa nyiya.

\par }{\Q Dopa pyuo baa kumuyamo dokopa mena pyao kiso maingi dopale ingyuo wambunya koo dupwa kame soo kaeyasi siya.

\par }{\Q Dokona lao baame banya para pyasi wambu dupwa range kando nyera.

\par }{\Q Baa yuu gii londe andarele karara.

\par }{\Q Dokopa baa kumaramo renge doko nambana yulu dupwa jingi lyuo kapa palyuo para.


\par }{\Q \VS{11}Baa randa yasupi naparamo dokopa enakana baa rae maingi renge dee kamba nyera.

\par }{\Q Baa doo randa naramo dupwa mee male male lao randa neyolyamo lao suu pyaa nara.

\par }{\Q Nambana kendemande dokome namba mona retenge doko kando namba rae maingi.

\par }{\Q Baame peparaena koo dupwana randa nyeramopa

\par }{\Q banya lao nambame nakamana koo dupwa kame sakamiru.


\par }{\Q \VS{12}Dopa pyuo paramopa nambame baa ketae pyambuo

\par }{\Q baa akali kamame wakasa porai dupwa pipya karena laro.

\par }{\Q Wambu koo pingi dupwana panda nyuo randa nao

\par }{\Q baa range kumuo mainya mona kumapala

\par }{\Q baame wambu koo pingi malunya panda nyepala

\par }{\Q ateŋa lao Anatumi nakamana koo dupwa kame sakaminya lamaiyuo kumuya.




\par }\Chap{54}{\SH Kamongome Isaraele Wambu Dupwana Lao Mona Reteya
\par }
{\Q \VerseOne{1}Jerusaleme emba enda ingi porailyamo wane manja nao petenge dopale ingilyamo karenge doko

\par }{\Q raeme kumuo kenane ketae palyuo karape.

\par }{\Q Renge doko enda akalingimi yaki nyuo peyamopa baa wane malu manjiramopa

\par }{\Q akali role pingi dokome wane mendasipa iki manjira.


\par }{\Q \VS{2}Emba palirene komau anda doko andake ingyuo piri.

\par }{\Q Pipala puu doko kaka soo pyuo pee lao pyasinju lape. Pinjingi isakulimi dupwa poraiyuo pimba pyare.


\par }{\Q \VS{3}Embena yuu paki pakipi peparaena liti doko yuu neta yalele lao konda pyuo nyuo kalyape.

\par }{\Q Dokopa wambu rara lapome dakepa yuu nao palaminyi dupwa

\par }{\Q embena wambu dupwame nyerami.

\par }{\Q Yuu taone apa silyamo dupwa dee wambumi palyuo kete pyarami.


\par }{\Q \VS{4}Emba dee kamba elya nyii nare ingilyamo dokona pakame kumuo kara napipi.

\par }{\Q Dee mendeme emba nyuo isa palya narami.

\par }{\Q Enda akalingi kanda soo nyepala yulu mondo lao pii napala elya nyuo petengenyili pyuo petee kande dopako pyuo parende daa.

\par }{\Q Enda waiya ingyuo kale paka paka leyamo peteene kande dokona kame sere.


\par }{\Q \VS{5}Bange peparae pyuo wasiyamo doko embena akalingi mendeke ingyuo karara.

\par }{\Q Dokona lao Kamongo Porai Wakasa letamano doko banya kingi dokosa lenge.

\par }{\Q Isaraele wambunya Anatu poo pyasi dokome nakama nyiso kyawa lete nyera.

\par }{\Q Doko baa yuu muu peparaena mupwa ingyuo karamo.


\par }{\BB \par }
{\Q \VS{6}Isaraele emba enda mapwae

\par }{\Q akalingimi role pyaa nalyamosa randa nyingi dopale ingilyamo.

\par }{\Q Dopa pipyamopape Kamongome emba range kapu kyuo ipu lao kee lapala lao,


\par }{\Q \VS{7}Yuu mange kuki lama nakama mee yaki nyuo kaeyapunu pipyaŋa.

\par }{\Q Dee nambame mona andake retapunu dokome range nyero.


\par }{\Q \VS{8}Namba imbwayo dokona yuu gii kuki lama nakama mata jiyu.

\par }{\Q Dopa piyunupape nambame nambana mona retenge renge doko lasaka pyuo karalu kararo, lao

\par }{\Q Kamongo emba pyuo nyilyamo dokome letamo.


\par }{\BB \par }
{\Q \VS{9}Wamba Noa kareyamo dokopa

\par }{\Q ipwame piyunu dopaleme mende pii naro lao lalu lao leyo.

\par }{\Q Dee epapu nakama kando imbu singi manja nao

\par }{\Q dee koo dupwana kando nakama koo pingiŋi laope randa jii narona lao lao lalu lao leto.


\par }{\Q \VS{10}Yuu kyau kuki andakepe dupwa poro lao para.

\par }{\Q Dopa piramopape nambame nakama mona retelyo doko ota nalu nara.

\par }{\Q Nakama keta mona kyuu lao seraŋa lao lao kana minyuo leto pii doko minyaro.

\par }{\Q Kamongo nakama mona retelyamo dokome dopa letamo.


\par }{\SH Jerusaleme Enenge
\par }
{\PP \VS{11}Kamongome dopa letamo.

\par }{\Q O Jerusaleme taone randako nyingi kapa mende piri ingya nange dake.

\par }{\Q Emba mendemepe mona minyarambwa narami ingilyamo.

\par }{\Q Dokona lao nambame kana bange nyingi rungi rungi pingi dupwame nakamana isa susa reto dee kamba wasakaro.


\par }{\Q \VS{12}Dopa pipala namba nakamana anda ketae londe dupwa kana kone keyange dupwame pyakapala

\par }{\Q dee nakamana kame kambu dupwa kana isare ingyuo rao kui kui lasi dopaleme pyakao

\par }{\Q dee kana kame awali lao palenge doko kana golome wasisi wambumi nyuo kinginya piso kalya pingi bange dokoreme pyakao piru ingilyamo.


\par }{\BB \par }
{\Q \VS{13}Namba rangeme embena wambu dupwa mana lamaikapala

\par }{\Q mona seramopa yulu peparaena kapa palyuo pena lao piru.


\par }{\Q \VS{14}Rolaena renge dokome emba porainyi pyambwara.

\par }{\Q Moŋo emba keta peyo lengepe paka rengepe dupwana emba kyawa minyaramo karare.


\par }{\Q \VS{15}Mendeme emba nyuo kuinya palyuo pyalana piramo doko

\par }{\Q Nambame suu pyaa naro dokona rangeme suu pilyu ote lao pira.

\par }{\Q Mendeme baa emba yanda pimwaiyuo kararamo doko isa para ingilyamo.


\par }{\BB \par }
{\Q \VS{16}Nambame yanda kakupi isareme kiso poraiyuo wasingi akali doko

\par }{\Q nambame akali dopale inginyi pyambuyu.

\par }{\Q Nambame dopako pyuo ami dupwame yanda kakupi wasisi dupwa nyepala wambu pyao kumakala penge doko

\par }{\Q inginyi pyambuyu.


\par }{\Q \VS{17}Dopa pyuo piyunu kaku dokona mendeme emba keta yalya nara lyakande.

\par }{\Q Emba koo keta palyuo larami dupwa lao rolakamyuo karare.

\par }{\Q Nambana kendemande dupwa arapunya palyuo reto kararonopa

\par }{\Q nakamana yanda pimwai anamasi minyuo kararami,

\par }{\MM pii doko Kamongome letamo.




\par }\Chap{55}{\SH Anatunya Sakame Kumungi Renge Doko Wambu Keta Palamo
\par }
{\PP \VerseOne{1}Kamongome lamaiyuo,

\par }{\Q Wambu peparae nano karenge dupwa

\par }{\Q dae ipwa silyamo dokona ipupwa.

\par }{\Q Kana dalyamo dupwa

\par }{\Q palawa ropo pyao nala ipupwa.

\par }{\Q Ipwa waene susupi dupwa

\par }{\Q mee pakiki nyuo nala ipupwape.


\par }{\Q \VS{2}Nenge sikya pii nara dokona akipamo kana nembo nelyamisi?

\par }{\Q Akipamo embena pee nyingi kana dokome nembo ropo pyao napapinyipape mee lopoko karese?

\par }{\Q Nambame laro doko sepala dokome moko minyuo piri dokome

\par }{\Q nenge doloma nyuo isa palyuo rae maiyuo nengende nare.


\par }{\BB \par }
{\Q \VS{3}Nambana wambu dupwa pii leto dakepa sepala namba keta ipupwape.

\par }{\Q Dopa pyuo namba keta epo lete karenge renge nyerami.

\par }{\Q Dokopa nambame kana minyuo lenge pii sulu sera mende

\par }{\Q nambame Dapiti kando elyape keta pisaro lao lalu lao leyono dokona elyape keta pisingi renge doko nakama jeroko.


\par }{\Q \VS{4}Nambame baa wambu rara peparaena akali kyawa ingyuo wasiyu.

\par }{\Q Wasapala baa keta nambana porai renge doko nakama lasaka piyu.


\par }{\Q \VS{5}Dakepa nakamame yuu wakale range wambu dupwa epena lao kyakale larami ingilyamo.

\par }{\Q Wamba wambu dupwame nakama see nayami kande.

\par }{\Q Dopa piyaminyipape epapu nakama karaminyi dokona makando ree lao eparami ingilyamo.

\par }{\Q Namba nakamana Kamongo Anatu Isaraele wambunya Anatu poo pyasi dokome

\par }{\Q renge dupwa pyaka sinya laro.

\par }{\Q Nambame nakama kingi ketae pyambuo rape rape lena lao piru.


\par }{\BB \par }
{\Q \VS{6}Kamongo baa keta kapu kyuo papala ateŋa lalapape.

\par }{\Q Dakepa baa nakama repeta epo karamo.


\par }{\Q \VS{7}Wambu koo pilyaminyi dupwame nakamana yulu koo dupwa yaki nyuo kaena.

\par }{\Q Pipala nakamana suu pingi koo dupwa alowa pinya.

\par }{\Q Nakama namwana Kamongo Anatu

\par }{\Q sakame kumuo waiyuo lao nyuo kame sakamingi doko keta kapu kyuo pena.


\par }{\Q \VS{8}Kamongome lao, Namba suu pyao yulu pyuo nenge rambo lao pingi dupwa

\par }{\Q nakamana dopale daa, letamo.


\par }{\Q \VS{9}Yake doko yuu dokona kamame yuu ketae ingyaro karamo doko suu pyao

\par }{\Q nambana suu pingipi yulu pingipi doko kamame ketaele wakasa ingilyamo.


\par }{\BB \par }
{\Q \VS{10}Apu pipyaepe dolapo mee dasa piso imbu napala

\par }{\Q yake dokona piso lyuo epo ee yuupi ipwa pyao nenge andanyi pyambungi.

\par }{\Q Dolapome nenge jingi maiyuo dee kakana pyuo pilyunupa nenge.

\par }{\Q Nambana pii doko dopale ingyuo sipyamo pilyamo.


\par }{\Q \VS{11}Dopa pyuo nambame mende pirunya lao retelyono doko

\par }{\Q mee isa paa nange.

\par }{\Q Angi letono dokonako kapa wai wara pyuo pipala pyuo otenge.


\par }{\BB \par }
{\Q \VS{12}Nakama yuu Bapilone mona seramopa

\par }{\Q raeme kumuo yaki nyerami.

\par }{\Q Yuu kyau kuki andakepe nakama paraminyi kata dokona silyamo dupwame puli pyao kenane pyarami

\par }{\Q dee isa dupwame rae maiyuo pii ketae palyuo larami.


\par }{\Q \VS{13}Saiperese isa dupwa nepereke mau panda koo dupwana andarami.

\par }{\Q Dee matele isa dupwa ikyaikya andenge dupwana poro lao andarami.

\par }{\Q Dopa piramo dokopa namba Kamongo dokome yulu andake piiŋi lao

\par }{\Q suu pyarami lao lasaka pili laro karalu karara.


\par }{\SHC 56:1—57:21 Pii renge wakale wakale palamo dupwa. Wambu dupwame Anatu yaki nyii nao baa laramuli pyuo mee pingi dokona lao palamo. Dee wambu dupwame Anatu yaki nyuo kata wakale penge dokona lao pii palamo. Dee Anatumi banya wambu dupwa nyiso pyuo nyero lao lalu lao leya.
\par }


\Chap{58}{\SH Nenge Kinyi Angi Wasaka Pyuo Petenge
\par }
{\PP \VerseOne{1}Kamongo dokome lao, Pii poraiyuo kaeyo lao nambana Isaraele wambu dupwana koo dupwana lao lamaipi, letamo.

\VS{2}Nakamame namba yuu peparae kingi wapambupi lakao kingi letaminyi. Lapala lao nakamame nambana yulu dupwa soo wangu lakao nambana mawa pii rape rape lao rolae dokona palyuo pimwali lao letaminyi. Lapala nambame nakama mawa pii rolae dupwa jipiliŋi lao namba rae maiyuo lakandelyamano, letaminyi.


\par }{\PP \VS{3}Lapala wambu dupwame piso soo lao, Nenge wasaka pyuo pisaramano dokopa Kamongome kando gisa nara ramo doko akipamo wasaka piramase? Namwame nenge naa nao kararamano dokopa Kamongome mende suu pyaa nara ramo akipamo namwa dopa piramase?

\par }{\PP Kamongome nakama lamaiyuo lao, Kinyi nakama nenge wasaka pilyaminyi. Piminyipape nakama rangena bange yulupi dupwana lao suu pyao nakamana yulu pingi wambu dupwa mona kendanyi pyambuo pilyaminyi.

\VS{4}Dopa pyuo nakamana nenge naa nao wasaka pyuo pisiminyi dokome laiya lao pyakando pyuo karaminyi. Dokona nakamame suu pyaminyi dokopa doo nenge wasaka pyuo petaminyi yulu dokome nambame nakamana ateŋa doko sakareŋe lao suu pilyamisi?

\VS{5}Nakama nenge wasaka piminyi gii dokopa nakama range randa nyuo rambi pau pyao kamba kamba paleyamuli pyuo ayemba rukyuo kumanda piso wapungi komau kwuayo pee lombo retapala ketae palaminyi. Doo pilyaminyi dopa pyuo nakamame nenge wasaka pilyamano lengese? Nakambame suu pyaminyi dokopa namba doko rae mairiŋi lao suu pilyamisi? 

\par }{\PP \VS{6}Nambame nenge wasaka pyuo petenge yulu mende suu pilyu doko dake. Wambu lapo mona kendo randa nyilyaminyi dupwape dee wambu lapo nakamana yangome nakama kando rolae ingyuo pyakamyuo kara nalyaminyi dupwape kiiramo nyerami ingilyamo.

\VS{7}Wambu lopange dupwa nakamana nenge maiyuo andana pali nange dupwa nakamana andana palyuo dee komau aeya nalyamo karenge dupwa komau wapunya lao maiyuo karo dokopa nakamana andare ree palu mendaki dupwa kaeya nao nyisarami ingilyamo.


\par }{\PP \VS{8}Dopa pirami dokopa nambame nakama kando epe kando yangamana neta lepo lepo pyuo nakama keta ranyi peenge dopale inginyi pisaro. Dopa piru dokopa nakamana yongo dupwana mendasa wua kakupi pisiramo dokopa waiya lao umbwa pinyi retakaro. Nambame yuu peparae nakama pipya role pyao karo kyawa lete nyuo kararo. Nambame dorena darena pyuo nakama konambe ingyuo alyasa minyaro.

\VS{9}Nakama ateŋa laraminyi dokopa nambame yano pyakaro. Dee nakamame namba kyakale laraminyi dokopa aopa ŋee lao sakaro.

\par }{\PP Renge doko nakamame wambu randa maingi yulupi kingi sikisame suu lao kooŋo lao lengepe pii koo lengepe dupwa yaki nyuo kaepala

\VS{10}nakamame lopange wambu nenge maiyuo dee mende aeya naramo kararaminyi dupwa bange maiyuo kararami ramo dokopa nakama keta iminjapyamo karaminyi doko alowa pipala yango rali pira.

\VS{11}Dokopa yuu peparae nambame nakama bange keyange dupwame mende yangya naramo karamili lao joo kata angi lasaka pyuo kararo. Dopa pyuo dokopa nambame nakama yanenge reto porai ingyuo karalapa lao minyaro kararo. Dokopa nakama ee nenge ipwa apupi nyepala menya menya lao andenge dopale ingyuo kararami. Dee ipwa guu doko sokwa nao epo karenge dopale ingyuo palyuo karo pirami.

\VS{12}Dokopa nakamana wambu dupwame anda wamba kwaeyasi silyamo dupwa karenge panda dokonako dee pirami. Dokopa nakama kana kame awali lao kamba pyuo dee anda momo nao lalyuo pasi doko kamba karengenyili pyuo piyaminyi dupwaŋa lao kingi larami.


\par }{\SH Koro Petenge Yuu Gii Doko Poraiyuo Suu Pyao Minyaro Karo Yano Nyerami
\par }
{\PP \VS{13}Kamongo dokome lao, Nambana koro petenge yuu gii doko poo pyasiŋi lao suu pyapala rangena rae maiyaraminyili pyuo yuu gii dokona pii nalapape. Nambana yuu gii doko rape rape lao karo kata papyuope yulu pyuope pii kopetame laope kara narami ramo

\VS{14}nambana yulu pyakarami dokona rae maingi renge eparamo kando nyerami. Nambame nakamana kingi ketae pyambuo yuu muu dupwana uu lepa lepa pena laronopa yuu nambame nakamana kauwane Jekope keta maiyunu dokona kapa rae maiyuo nao palirami lao namba Kamongo dokome lapunu pilyamo.


\par }{\SHC 59:1-21 Poropeta akali dokome wambumi koo piyaminyi doko kando leya. Leyamopa nakamana koo dupwa polo leyami. Kamongo dokome rapa rapa pipala wambu dupwa nyisapuli yaka lao suu pyao lete wai pyao nyero lao lalu lao leyamo pii palamo.
\par }


\Chap{60}{\SH Jerusaleme Rengya Elyape Ingyuo\newline  Sera Doko
\par }
{\Q \VerseOne{1}Jerusaleme emba epapu eŋa nembo neta dopale ingyuo rao sipurape.

\par }{\Q Dokopa Kamongome banya neta renge yulu doko nakama keta ranyi pisilyamo.


\par }{\Q \VS{2}Yuu muu liti wakale wakale dupwa iminjingi dokome yambe pyaramo kararami.

\par }{\Q Dopa piramopape Kamongona neta renge dokome nakama keta yanga paupau lao rao karara.

\par }{\Q Dopa pyuo banya eŋa penge renge doko nakama keta palira.


\par }{\Q \VS{3}Dokopa wambu rara wakale dupwa nakamana yanga paupau lenge dokona eparami.

\par }{\Q Dee kiŋi dupwa nakamana yuu gii enenge yangaramo dokona eparami.


\par }{\BB \par }
{\Q \VS{4}Nakama lenge pendekae lapala apa pilyape lao kandalapape.

\par }{\Q Nakamana wambu dupwa anda epena lao malu palyuo karaminyi.

\par }{\Q Nakama ikinyingi dupwa yuu nanesa piso eparaminyipa

\par }{\Q nakamana wanenge dupwa wane wanakepe nyaŋa ingyuo wambu wakale dupwame apu soo eparami.


\par }{\Q \VS{5}Nakama doko kandapala rae wakasa maiyuo kararami.

\par }{\Q Dopa pyuo kando mona pulunongo pyao kararami.

\par }{\Q Wambu rara dupwana kamongonge bange dupwa

\par }{\Q ipwa kota dupwa yalo nakamana lao minyakao eparami. 

\par }{\BB \par }
{\Q \VS{6}Yuu Mitiane Epape dolapona piso mena kamele malu suku piro karo eparami.

\par }{\Q Dopa piraminyipa mena kamele lapo yuu Sipa dorena karo kana golope rendamu pingi bangepe minyuo eparami.

\par }{\Q Dokopa Kamongome yulu keyange pipyaŋa lao wambu dupwame waili pii doko larami.


\par }{\Q \VS{7}Yuu Keta Nepayotepena mena sipisipi peparae

\par }{\Q nakamame pyao kiso mairamiŋi lao minyuo eparami.

\par }{\Q Doo minyuo eparaminyi dupwa kana pyare lasi dokona pyao kiso maiyuo Kamongo rae mainyi pyambwarami.

\par }{\Q Doko Kamongo dokome banya tembole anda doko kamame wakasa ingyuo neta ranyi retara.


\par }{\BB \par }
{\Q \VS{8}Ipwa sipu dupwa kopa isa isa puu pae lao epamuli pyuope

\par }{\Q dee yaka waiyamu waiya lao bii lao anda epamuli pyuo epelyaminyi dupwa aki lapose?


\par }{\Q \VS{9}Sipu dupwame yuu nanesa piso

\par }{\Q Anatunya wambu dupwa range anda lanyuo imisa pilyamo.

\par }{\Q Kamongo dokona kingi ketae pyambuo karena lao

\par }{\Q nakamame kana kulingipi kana golope dupwa minyuo epelyaminyi.

\par }{\Q Kamongo doo yuu muu peparaena wambu dupwame banya wambu dupwa ketae pyambuo karena lao pilyamo doko

\par }{\Q Isaraele wambunya Anatu poo pyasi ingyuo karamo.


\par }{\BB \par }
{\Q \VS{10}Kamongo dokome Jerusaleme kando dopa letamo.

\par }{\Q Wambu yuu wakale range dupwame nakamana kana kame awali lao doko dee kamba pyakarami.

\par }{\Q Dokopa wambu dupwana kiŋi dupwame nakamana yulu pyakarami.

\par }{\Q Nambana imbu singi dokome nakama randa jiyu.

\par }{\Q Dopa piyunupape dakepa nambame nakama epe kando sakame kumuo kararo. 

\par }{\Q \VS{11}Dokopa kukwa korakamape dupwana nakamana kame kambu dupwa lumbasi sera.

\par }{\Q Seramo dokopa yuu muu dupwana kiŋi dupwame

\par }{\Q nakamana kamongonge bange dupwa minyakao epo kararami.


\par }{\Q \VS{12}Dopa piraminyipa wambu yuu liti lapome nakamana yulu pyaka narami dupwa

\par }{\Q pyao kokwa soo nembalu nembo nembaro.


\par }{\Q \VS{13}Dopa pirunupa isa rara wakale wakale dupwamepe

\par }{\Q dee yuu Lepanone imwa dokona isa keyange dupwamepe

\par }{\Q minyuo epo yuu Jerusaleme dee kamba wasarami.

\par }{\Q Doo minyuo eparami dokome nambana tembole anda doko au pinya lao pyuo

\par }{\Q nambana taone andake doko netaŋa rao lepo lepo pyuo karena lao wasarami.


\par }{\Q \VS{14}Akali nakama randa joo kareyaminyi dupwana ikinyingi dupwame epo

\par }{\Q nakama mee mende ulipili ingyuo karaminyi karamano lao lasaka pyuo pangu serami.

\par }{\Q Wambu nakama angi mende daaŋa lao suu piyaminyi dupwame epo

\par }{\Q nakamana kimbu seramo dokona piso nakama lakando lao

\par }{\Q Kamongona yuu taone andake, larami.

\par }{\Q Lao dokopa, Isaraele wambunya Anatu poo pyasi dokona taone Sayone lenge, larami.


\par }{\BB \par }
{\Q \VS{15}Dokopa nakama epe kanda naope yaki nyuo kame soope pii narami.

\par }{\Q Dopa piraminyipa yuu taone andake yaki nyuo kaelyaminyi apa soo wambu pali nalyaminyi singi dopale ingyuo see nara.

\par }{\Q Nambame nakama andake ingyuo au wakasa pyuo

\par }{\Q yuu rae maiyuo karalu karenge inginyi pyambwaro.


\par }{\Q \VS{16}Dokopa endangimi dokome banya wane rapu pinginyili pyuo

\par }{\Q wambu rara dupwamepe kiŋi dupwamepe nakama rapu pirami.

\par }{\Q Dokopa namba Kamongo Isaraele wambunya Anatu porai dokome

\par }{\Q nakama kyawa lete nyuo kiiramo nyiilyamo lao serami.


\par }{\BB \par }
{\Q \VS{17}Nambame kone kana jepenge doko suu pyao kana golo jero.

\par }{\Q Dee anepe isape jepenge doko suu pyao kana kulingipi kone kanape jero.

\par }{\Q Jepala mee kana jepenge doko kaepala ane jero.

\par }{\Q Dokopa nakamana akali mupwa dupwame randa joo kopetame rapu pii narami.

\par }{\Q Nambame nakama mona seramo rolae pyuo iso karena lao piru.


\par }{\Q \VS{18}Yanda pelana suu pyao yanda lakange pii dopale mendepe see narami.

\par }{\Q Nakamana yuu doko dee pyao kokwa soo minjuku minyinyi nemba narami.

\par }{\Q Nambame nakama konambe mendeke ingyuo kame pyuo minyaro.

\par }{\Q Dopa pyuo kyawa lete nyerono dokona lao nakamame namba lakandarami ingilyamo.


\par }{\BB \par }
{\Q \VS{19}Dopa piramopape kukwa korakamape

\par }{\Q nakamana neta dee kanape renge panda dokona

\par }{\Q namba Kamongo doko nakamana yanga paupau lenge kulisa ingyuo rao karalu kararo.

\par }{\Q Nambana neta renge dokona yanga paupau lenge doko nakama keta ranyi peyara.


\par }{\Q \VS{20}Nakamana mona rando ee lenge yuu gii dusipa lumwa pira.

\par }{\Q Dokopa namba Kamongo doko kendali ingyuo

\par }{\Q neta kanape dolapo yalaponalu rao sulu sero.


\par }{\Q \VS{21}Dokopa nakamana wambu dupwame rolae doko anjuku lao pyuo

\par }{\Q yuu doko nyuo palu palirami.

\par }{\Q Nambana yulu andake dupwa nakama keta lasaka pyuo panaro lao

\par }{\Q nambame nakama nyuo pingi pyao wara pipala wasiyu.


\par }{\Q \VS{22}Dee nakamana ree palu kamame kukilipi inyimungu karengepe dupwa

\par }{\Q rara andake porai renge palenge dopale ingyuo palirami.

\par }{\Q Dokona yuu gii rolae doko eparamo dokopa

\par }{\Q doo leto dake waiya lao pyaka sinya laro.

\par }{\Q Namba Kamongo dokome leto.




\par }\Chap{61}{\SH Kiiramo Nyingi Waili Pii Doko
\par }
{\Q \VerseOne{1}Kamongo Mupwa Andake Wakasa dokome banya imambu doko namba keta palyuo simbwapya.

\par }{\Q Baame wambu pendewa dupwa waili pii keyange doko

\par }{\Q boo pyao lamaiyuo karape lao namba rombo palyapya.

\par }{\Q Mona yanyi pyapyamo karaminyi dupwa pyuo nyuo

\par }{\Q puu maisi karaminyi dupwa moko nyuo

\par }{\Q wambu isare rapyamo karaminyi dupwa mokwala pupi lapyasa epelyo.


\par }{\Q \VS{2}Kamongome banya wambu lete wai pyao nyuo

\par }{\Q nakamana yanda pimwai dupwa anamasi minyara

\par }{\Q ee kana pyaka seramo yuu gii doko

\par }{\Q boo pyala pupi lapyasa epelyo leya.

\par }{\Q Dee wambu lapo ee lao kumanda petaminyi dupwa mona minyarambu puu lao peyapyasa epelyo.


\par }{\Q \VS{3}Lapala lao wambu lapo yuu Sayone dokona kumanda petaminyi dupwa

\par }{\Q mona rando kondange doko suu pyao rae maingi renge maiyuo

\par }{\Q dee kumanda piso ee lenge doko suu pyao lakandenge kenane maiyuo puu lapyasa epelyo.

\par }{\Q Nakama Kamongo rangeme isa wara pilyamo andenge dopale ingyarami.

\par }{\Q Dokopa nakama peparaeme yulu rolae doko anjuku lao pirami.

\par }{\Q Dokopa Anatu baame yulu piyamo dupwana lao baa lakandarami ingyara.


\par }{\Q \VS{4}Nakamame yuu taone lalyuo kwaeyasi dupwa dee kamba minyalyuo pirami.


\par }{\BB \par }
{\Q \VS{5}Nambana wambu dupwa yuu wakale range wambu dupwame epo yulu pyakao kararami.

\par }{\Q Nakamana mena sipisipi dupwa rapu pyakao

\par }{\Q nakamana yuu dupwana yulu pyakao ee nengepe wara pyuo isa girapo ee dupwa mondo lao rapu pyakao pirami.


\par }{\Q \VS{6}Dokopa nakama Kamongona purisi akali ingyuo karaminyi laope

\par }{\Q Anatunya kendemande akali karo pilyaminyi lao wambu menge dupwame soo nyerami.

\par }{\Q Dokopa wambu rara yuu muu dupwana kamongonge bange dupwame nakama ketae palyuo karo rae mairami.

\par }{\Q Rae maipala dupwa peparae nakamanaŋa lao yongo nyimbwaramo kararami.


\par }{\Q \VS{7}Nakamana elya nyuo karenge doko mee otara.

\par }{\Q Nakamana yuu muru range dokona paliraminyipa

\par }{\Q mena bangepe dupwa mee lama opetaeli konda pyuo seramo kararami.

\par }{\Q Dopa piraminyipa nakamana rae maingi renge doko soo puu para.


\par }{\BB \par }
{\PP \VS{8}Kamongo dokome lao,

\par }{\Q Namba kyai rolaepena anjuku lao lao rolenge yulu mona nyepala wambu randa maingi yulupi yulu kopetame pingipi epe kanda nange.

\par }{\Q Nambame nambana wambu dupwa yaki nyii nao nakama kingi kiso maiyuo

\par }{\Q nakama pipya kana minyuo lalu lao lenge pii ingyuo laro.


\par }{\Q \VS{9}Nakamana kingi doko yuu muu dupwana ulepalepa paramopa wambu kando serami.

\par }{\Q Wambu peparae dupwana mendeme nakama kandapala dokopa

\par }{\Q nambame keyange inginyi pyambuyalyamo lao soo gisarami.


\par }{\BB \par }
{\Q \VS{10}Jerusaleme enda mapwaeme akali anda panya kalya pipala penge dopale ingilyamo doko

\par }{\Q Kamongome dopa pyuonde pyakapya lao kenane pyao rae maiyuo karenge.

\par }{\Q Anatumi baa anamasi minyingi rengepe lete pyuo nyingi rengepe dolapome kalya pipala pisapyasa pilyamo.


\par }{\Q \VS{11}Ee dokona wara pingi dokopa waingi dupwa poro lamu lae pipala andengenyili pyuo

\par }{\Q Kamongo Mupwa Andake Wakasa dokome banya wambu dupwa kyawa lete nyuo nyisara.

\par }{\Q Dokopa wambu yuu muu peparaeme baa lakandarami.


\par }{\SHC 62:1-12 Yuu gii ene eparamopa Anatumi banya wambu dupwa lete wai pyao nyeramo dokona lao pii leyamo palamo.
\par }


\Chap{63}{\SH Anatumi Yuu Muu Dupwa Nyuo Kongwanyi Palyiya
\par }
{\PP \VerseOne{1}Yuu Itome dokona yuu taone Bosera lenge dokona piso epelyamo doko baa apisi? Porainya renge palenge porai wakasa mende kimbu pyao piso komau kone keyange pinginde epelyamo doko baa apisi?

\par }{\PP Doko Kamongo banya porai renge palenge dokome lete wai pyao nyingi dokome banya pyao anamasi minyingi renge dokona lao boo pyao lala epelyamo.


\par }{\PP \VS{2}Akipamo banya komau doko alemakai pyao kingyuo karami ingyuo kone wakasa pilyape? leya.


\par }{\PP \VS{3}Kamongome isingi lao, Nambame yuu muunya wambu rara peparae alemakai minyuo kingili lao kalyuo injo rambetaku piyunu dokopa mendemepe epo namba nyisa nayami. Dopa pyuo nambana imbu singi paleta nakama kalyuo injo rambetaku piyunusa nakamana ranjama dokome nambana komau peparaena alemakai kii ingyuo kaeyo nyiya.

\VS{4}Nambana wambu lete wai pyao nyerono yuu gii doko ipwamo lao soo manjo oteyo. Gii dokopa nakamana yanda pimwai dupwa pyao randa mairu doko pyaka sepelyamo lao soo nyiyu.

\VS{5}Nambame kandeyo dokopa mendalimipi nyisaramaŋa lao ingya nayamisa mona nembo kareyo. Dopa piyunupape nambana imbu singi andake dokome namba porainyi pyambuyasa namba rangeme pyao anamasi minyiyu.

\VS{6}Nambana imbu singi dokome yuu muu peparaena wambu dupwa pyao inji ranji pyuo minyuo alemakai kingili lanyi nembeyo. Nambame nakamana lete ranjama doko kulimbwanyi isa yuu dokona nembeyo.


\par }{\SH Anatumi Isaraele Wambu Dupwa Keta Keyange Pyakamiya
\par }
{\Q \VS{7}Nambame Kamongona mona reto puu penge dokona lamairu.

\par }{\Q Nambame namwana lao yulu peparae pyakalyamo dokona lao banya kingi lakandaro.

\par }{\Q Banya mona retalu reto retenge rengepe sakame kumuo nyisingi rengepe dokome

\par }{\Q Isaraele wambu dupwa elyape keta piso nyisiya.


\par }{\PP \VS{8}Kamongo dokome lao, Nakama nambana wambuŋu. Namba minyako pii narami, leya. Dopa lapala baame nakamana randa dupwana kyawa lete nyiya.

\VS{9}Doko aŋala mendeme nakama nyiso kyawa lete nyiyande daa. Kamongo baa rangeme nakama nyiso kyawa lete nyiya. Banya mona reto kondange renge dokome nakama kiiramo nyiya. Wamba dokopa baame nakama yuu peparae au pyuo rapu pyakamiya.

\VS{10}Dopa piyamopape nakamame baa kando mata maipala mona randanyi pyambuyami. Dopa piyamisa Kamongo doko nakamana yanda pimwai ingyuo papala nakama yanda piya.


\par }{\PP \VS{11}Dopa piyamosa wambana Kamongona kendemande Mosese kareyamo doko suu pyapala piso soo lao, Wamba Isaraele wambunya Kamongo dokome Isaraele wambunya lita dupwa kota pete dokona kyawa lete nyisiyamo doko epapu anja karase? leyami. Akali Mosese keta banya Imambu Poo Pyasi maiyamo Kamongo doko epapu anja karase? leyami.

\VS{12}Kamongo banya porai renge dokome nyepala Mosese keta yulu andake piya. Wambu dupwame baa rangena kingi minyalyuo karalu kararami lao baame ipwa kota doko pyao karalyapala sukusa dokona lanyuo peyamo Kamongo doko anja karase?


\par }{\PP \VS{13}Kamongome kata lanyuo epeyamo dokome nakama kimbu rukyuope lukumu soope pii nayami.

\VS{14}Mena bulamakao yuu anda lama lama anenge andengena lanyuo pao lasaka pinginyili pyuo Kamongo dokome banya wambu dupwa mata sisiki nembena lao lanyuo pao panda doko maiya. Dopa pyuo Kamongome banya wambu dupwa lanyuo epeyamosa banya kingi ketae paleya.


\par }{\SH Sakame Kumuo Pyuo Nyisinya Lao\newline  Ateŋa Leyami
\par }
{\PP \VS{15}Kamongo embena yake panda poo pyasi neta renge yuu dokona palyuo karene dokona karo namwa kandanyi peyo kandape. Embena namwa poraiyuo suu pingi doko anja silyase? Embena porai renge doko anja silyase? Embame namwa mona reto kondange renge doko anja silyase? Namwa pipya kandele kanda nale laa napipi.

\VS{16}Emba doko namwana rakange angi. Namwana rora ambasu Aporakame Jekopepame namwa soo nyii nange. Dopa pimbinyipape emba Kamongo namwana rakange dokome yuu peparae namwa koo dupwana nenge raka lao nyuo karenge.

\VS{17}Akipamo embame namwa embena kata dupwana yaki nyuo ralo karalapa lao kaelese? Akipamo embame namwa yuu peparae mona kana pokalu poko pokapala yaki nyuo pumili lao pilisi? Wambu lapo embena yulu pyakalyaminyi dupwana lapolapo lao lapo yuu peparae embena ingyuo peyaminyi dupwana lapolapo lao kapu kyuo ipupi.


\par }{\PP \VS{18}Namwa embena wambu poo pyasi dupwa namwana yanda pimwai dupwame pyao nyisa ralinyi nembeyaminyipa yuu gii lapo pisipeyama. Dee nakamame embena tembole anda poo pyasi doko pyao lalyuo kalyuo muu muu pinyi nembeyami.

\VS{19}Embame namwa iso kara nalenepa namwa embena wambu ingyuo pisi nangende ingyuo pelyamo.




\par }\Chap{64}{\PP \VerseOne{1}Akipamo emba yake doko kanguo nyuo karalyapala isa lupyuo epa nalese? Dopa piri ramo yuu kyau dupwa emba kandapala walu lao paka renge nyerami.

\VS{2}Dokopa nakama pengena ipwa pisapala isare kisilyaminyipa rao bolo pinginyili pyuo walu walu larami ingilyamo. Emba epo embena wambu nyisu petenge dupwa keta embena porai renge doko panembena lasaka pepe. Lasaka pipala yuu liti wambu dupwa embena lenge kambu dokona epo walu walu lao karena lao pepe.

\VS{3}Embame yuu mendepa epo wambu yamarangyuo pakaramilinde piri lao see nayama dupwa pyaka soo piinyisa yuu kyau emba kandeyaminyi dupwame embapa pakame kumuo walu walu leyami kande.

\VS{4}Wambu Anatu embapa karo mende pirandelyamo lao soo manji nyisi karaminyi dupwa keta yulu andake pyakamingipya. Dokona Anatu emba yale mende karelyamo soo dee kando nyuowape pipa nangepya.

\VS{5}Wambu rolae doko anjuku lao soo nyuo rae maiyuo pingi dupwa embame yako lao nyingi. Embame nakama apa pyuo piso karo pimili lao suu pilini dokona palyuo pyuo petenge dupwa yako lao nyingipya. Embame namwa kando imbu singi nyipinyipape namwame koo doko pyuo puu pelyamano. Embame randa jelana imbu singi manjipinyipape wamba koo pyuo kareyaminyili pyuo namwa pyuoko pelyamano.

\VS{6}Namwa peparaeme koo pyuowako karamano. Namwana yulu rolae angi pilyamano lao pyuo pumwanopape yulu dupwanako peparae karo piso koo ingyuo pelyamo. Namwana koo dokome namwa mee isa porakana yao ingyuo soo papiyamo karamano.

\VS{7}Mendemepe moname nyinyi nembo emba keta nyisapili lao ateŋa pyao epana lao suu pyapa nalyaminyi. Embame namwana koo dupwana namwa yaki nyuo kaeyalana embena lenge kambu doko namwa pipya nee piru karene.


\par }{\PP \VS{8}Dopa pilinyiko doŋo Kamongo emba namwana rakange. Namwa mee wara yuu komba awai dopale ingyuo karamano. Dee emba yuu dokome penge angi wasingi akali dopale ingyuo karene. Embame namwa pyuo wasii kande.

\VS{9}Dokona lao namwa pipya imbumi kuma napipi. Namwana koo dupwana minyaro karo moŋo joo karalu kararoŋo lao suu pyao kara napipi. Namwa embenako wambu petamano dokona sakame kumuoko karape.

\VS{10}Embena yuu taone poo pyasi dupwa yuu muiyane penda penda ingyuo silyamo. Jerusaleme doko apa yuu ingyuo momo nao pelyamo.

\VS{11}Namwa tembole anda poo pyasi au pinginde namwana rora ambasupimi embena kingi lao lakando kareyami kande doko isareme yango kokwa soo muku reteyami kande. Yuu pandape namwame mona nyingi kandale dupwa pyao kwaeyo nembasi silyamo.

\VS{12}Dokona lao Kamongo embame mende piroŋo lao suu pyaa napala mee kanaŋa karepe? Namwa randa nyingi dee kamame wakasa nyelapa lapala embame mende pyuo namwa nyisare ingya nalyase?




\par }\Chap{65}{\SH Anatumi Baa Mata Maiyuo Rangena Kata Peyami Dupwa Koo Keta Palyiya
\par }
{\PP \VerseOne{1}Kamongome nambana wambunya ateŋa pii doko sepala yano pyalana rapa rapa piro kareyonopape angi laa nayami letamo. Nakamame namba anja karene lao koto kandamilinya kareyonopa nakamame kotalana suu pyao kara nayami. Nambame dae karo lapala nyiso yano doko pyalana lao kareyonopape yuu liti andake range karaminyi peparaeme ateŋa lao piso see nayami.

\VS{2}Nambame nambana wambu mona kana pokapala rangena suu pilyu ote lao rangena kata wapuo pelyaminyi dupwa yuu peparae nyisarowale lao rapa rapa piru karenge.

\VS{3}Nakama elya pali napala namba imbu singi nyakao pyuowako karaminyi. Nakamame semango imambu suu pyapala mena yakape yaonge mare dupwana yao maiyuo karaminyi. Dopa pyuo dokopa loma soo semango yao maingi kana pyare lasi dupwana rendamu pingi dupwa kiso maiyuo karaminyi.

\VS{4}Yuu gii kukwa dokopa kananda yanyandape dupwana papyuo wambu kumasinya imambu dupwame ropaka epo kemali kongwalupi pyuo langiraminyi pimana lao sela pao karaminyi. Wambu dopale dupwame mena minjupi mena ipwangepe anatu ingyuo imambu bange wakale dupwa loma soo kuiyuo maiyaminyi dupwape nao papyuo pyuo karaminyi.

\VS{5}Dopa pingi wambu dupwame wambu menge kando lao, Namwa angi yapasi ingyuo karamwano pilyamoŋo warendasaramiŋi repeta epa nalapape, letaminyi. Wambu dopa pilyaminyi dupwame nambana gyaa kata sisuku pyambwakaminyisa nambana imbu singi nakama keta palamo doko isare ingyuo rao kookana lokwasi lapala waiya lao awa awa pyuo otara ingya nalyamo.


\par }{\SHC 65:6-16 Anatumi kote laope lete nyuope lalu lao lenge pii laparae dae palamo.
\par }
{\SH Yake Yuupi Enenge Ingyuo Wasara
\par }
{\PP \VS{17}Kamongome dopa letamo. Nambame yake yuupi enenge ingyuo wasaronopa wambowana pingi dupwa dopale kandape panda dapale kandape lao suu pyaa narami, letamo.

\VS{18}Nambame pyuo wasakaro dokona lao rae maiyuo kenane pyao karalu kararami. Nambame Jerusaleme enengende wasarono dokona raeme kumungi renge iki simbwaro seramopa banya range wambu dupwa raeme kumarami.

\VS{19}Yuu enengepe dokona wambu dupwape kandarono dokopa namba range keta rae maingi renge palyuo simbwara. Yuu dokona ee lengepe dee mende pirasa nyisinya lao pisingipi mende see nara.

\VS{20}Wane wanakepe ene nyaŋasa dokopa kuma narami. Wambu peparae palyuo karo emo kumungi kakapu kumarami. Wambu ee kana andete (100) nembo pisirami dupwa kandarami dokopa mapwae parangepeko lao kandarami. Ee kana andete (100) dusipa karapa nao wambo kanya pyapu lao kumarami ramo dokopa nambame nakama keta randa palena lapisa pilyamo larami.

\VS{21}Wambu dupwame anda pipala dokona nakama rangeko paliraminyipa wambu wakale mendeme panda nyakami narami. Wambu isa girapo ee wara pipala nakama rangeme jingi lyuo ipwa waene wasapala rae maiyuo naraminyipa mendeme nyakami naramiko.

\VS{22}Nambana wambu dupwa makwa isa ingyuo karo kuku pyaraminyipa nakama bange nyelana randa nao yulu andake piyami dupwa nyepala rae maiyuo minyuo kararami.

\VS{23}Yulu pirami dupwa mona karo andaramopa nakamana wane wanakepe dupwa randa andake nyii narami. Nambame nakamape dee ene manjo para pyao paraminyi dupwape yuu gii ene eparamo dupwana elyape keta piso puu paro.

\VS{24}Dopa pyuowako dee nakama nambapa lao ene ateŋa lao otapa naraminyipa kanyasa isingi yano pyakamiru.

\VS{25}Yana suwa kararope sipisipi yakane dupwape nenge mendakinya narami. Mena laene dupwame bulamakao nenge rambi yanda dupwa nengenyili pyuo nao kararami. Kau dupwa wambu nalanako pinginyili pyuo paa napala anjiki pyuo serami. Sayone nambana yuu kyau poo pyasi dokona koo renge dee randa nyingi rengepe mende see nara.




\par }\Chap{66}{\SH Kamongome Yuu Mure Lao Kote\newline  Soo Rolara
\par }
{\PP \VerseOne{1}Kamongome lao, Yake doko nambana kiŋinya isa petenge rate silyamo.

\par }{\PP Isa yuu doko nambana kimbu kararo petenge. Anda apiyakale mende pyakaramisi? Yuu anjukundena namba palirusi? letamo.

\VS{2}Namba rangena kingi dokome yuu muu peparae pyuo wasiyu. Wambu lapome namba iki mupwa lao suu pyao pako warombo soo nakamana koo dupwa polo lao yaki nyepala inyimungu karenge dupwa kando namba epe soo karenge, letamo.


\par }{\SHC 66:3-24 Wambu Anatu rae mainyi pyambwa nao koo pyuo karenge dupwa Anatumi randa maira. Dee wambu Anatu andake lao suu pyao pako karo baa warombo seraminyi dupwa elyape keta pisara. Pii dolapo dakena pyasi palamo.
\par }
