\NormalFont\ShortTitle{JEREMAYA}

{\MT JEREMAYA

\par }{\IP Poropeta akali Jeremaya lenge doko baa ee kana 620 W.K. dopale dokopa piso pyuo pao 600 W.K. dopale dokopa wambu dupwa lasaka pyuo lao kareya. Anatunya wambu dupwa lamaiyamo dokopa nakamana yulu koope dee Anatu kaepala bange wakale dupwa kingi leyaminyipape dokona lao moŋo nyuo range kokwa soo kararami dopa lao repe repe lao kareya. Yuu Bapilone range wambu dupwa nakamana kiŋi Nepukatenesame yuu taone mupwa Jerusaleme dokona epo pyao ralipala nyuo pyuo tembole anda andake doko kiso pyao Juta wambu malu nakamana kiŋi dokomoo yuu Bapilone dokona lanyuo peyamo arome pii doko akali Jeremaya dokome lapala ee kana malu mee epo papeyamo enakana range kandeya. Jeremaya baame wambu lanyuo peyami dupwa yuu rakyame dokopa kamba epo namwana yuu taone mupwa Jerusaleme dee range waso pirami lao nolako leya.

\par }{\IP Buku dake mendaki sipyamopape pii kisima liti pyuo pyasi palamo.

\par }{\IO {\BK{1. Rombo 1-25
}}Anatumi kiŋi Josaya lengepe kiŋi Jiyoakwimi lengepe dee kiŋi Setakaya lengepe dupwame Juu wambu iso kareyaminyipa Anatumi nakamape wambu peparaepe waili pii lamaiyamo dusipa pyasi palamo.

\par }{\IO {\BK{2. Rombo 26-45
}}Jeremayana pepa pyao nyisingi akali Baruku lenge banya arome pii lapo palyo Jeremayana nolako leya pii lapo palyo dee Jeremayana yulu andake lapo dakena pyasi palyuo pilyamo.

\par }{\IO {\BK{3. Rombo 46-51
}}Dakena Anatunya waili pii yuu rara wakale wakale wambu dupwana lao pyasi palamo.

\par }{\IO {\BK{4. Rombo 52
}}Arome pii kuki yuu Jerusaleme isa peyamo dokopa wambu malu anjepala yuu Bapilone dokona lanyuo peyaminyi dokona lao pyasi palamo.

\par }{\IP Jeremaya baame banya wambu dupwa koo pyuo kareyaminyipa Anatunya kote pii lara lamaiyuo yulu piyamopape wambu dupwa kando mona reto karapala yulu doko epe naso piya. Buku dakena pii malu dokona Anatumi banya kote pii lao Jeremaya nembena leyamosa Jeremayana mona dokona Anatunya pii isare rele leyamosa Jeremaya baame kunjalana saka naya. Buku dakena pii rungi rungi pyao Jeremayana randa nyingi gii epo pao otaramopa enako dokopa rengyana pira, leya. Yuu rengya dokopa Anatupa banya wambu dupwa dee kana minyaraminyipa Anatunya mana lenge akali dupwa kara naraminyipape wambu dupwana mona dokona Anatunya pii doko pyasi palyaramo dokopa nakama Anatu laramuli pyuo maso piramiko, leya (rombo 34:31-34).



\par }\ChapOne{1}{\SH Poropeta Akali Kingi Jeremaya Lenge Dokome Pii Leyamo Doko
\par }
{\PP \VerseOne{1}Pii dapwa akali Jeremaya Ilikayana ikinyingi doko pii leyamo dupwa palamo. Ilikaya baa yuu taone Anatote lenge akali Benjamena yuu lili dokona purisi yulu pyuo karenge.

\VS{2}Akali Josaya Amonena ikinyingi doko Juta wambunya kiŋi ee kana akalisa ipisu rema kareyamo dokopa Kamongo dokome Jeremaya keta pii lamaiya.

\VS{3}Dee Josayana ikinyingi Jiyoakwimi baa kiŋi kareyamo dokopa Kamongo dokome kambako pii lamaiya. Dokopa Kamongome baa enakana yuu malu mee pii lamaiyamo pao Josayana ikinyingi akali Setekaya dokome isiyamo pao ee kana akalisa ipisu mendaki ingiya. Ee kana dokona kana kingi paki dokopa Jerusaleme wambu dupwa karapusi ingyuo puu maiyuo nyuo peyami.


\par }{\SH Kamongome Jeremaya Baa Kee Leya
\par }
{\PP \VS{4}Kamongo dokome namba Jeremaya langyuo lao,

\VS{5}Nambame emba endakinyinya ingi anda dokona wane ingyalana karo dokopa wambo rombo palyiyu. Dee emba manjipa nayaminyipa wambu rara dupwana peparae emba poropeta karare lao wambo rombo palyuo kaeyo, leya.


\par }{\PP \VS{6}Dopa leyamosa nambame isingi lao, Kamongo Mupwa Andake Wakasa, namba wane ene. Namba pii lalana saka nange, leyo.


\par }{\PP \VS{7}Dopa leyonopape Kamongome soo nembo lao, Emba wane ene karo laa napala pao nambame lape leto pii dupwa wambu keta lamaiyakape, leya.

\VS{8}Dokona lao namba embapa role pyao kyawa minyaroŋo nakamame mende pirami lao paka nyii napipi. Namba Kamongo dokome leto, leya. 

\par }{\PP \VS{9}Lapala enakana Kamongo banya kingi doko pyasinju lapala nambana kambu doko minyandeya. Minyandapala namba langyuo lao, See! Nambame pii emba langilyu dupwa emba kaeya nao lape.

\VS{10}Epapu dakepa nambame emba pawa jepala yuu muu wakale wakale dupwa kiŋinya yuu wakale wakalena iso karape lao rombo palyipunu pilyamoŋo. Pyao lalyinyi nembo pyao kokwa sinyi nembo pyao rakapyanyi nembo pyao ralyuo neta kupinyi nembo apa yuu pyao dee minyalyuo pyuo pyuo pupi lao rombo palyilyu kande, leya.


\par }{\SH Anatumi Jeremaya Pii Repa Repa Lama Pyuo Lasaka Piya
\par }
{\PP \VS{11}Lapala Kamongo dokome namba piso soo, Jeremaya emba aki kandelepe? leya.

\par }{\PP Dokopa nambame isingi lao, Isa mende kingi amene lenge dokona wangya doko kandelyo, leyo. Ipurunya pii dokona kingi amene doko iso kando karenge kuki dopale lenge.


\par }{\PP \VS{12}Dokopa Kamongo dokome lao, Emba kapa letene. Nambana pii dupwa kinyi angingyuo epelyape lao iso kando karo, leya. Ipurunya pii dokona kingi amene doko iso kando karenge kuki dopale lenge.


\par }{\PP \VS{13}Dokopa enakana Kamongo dokome namba kamba pii langyuo, Emba dee bange aki kandelese? lao namba piso siya. Dokopa nambame isingi lao, Namba kandelyo doko yuu dulurena sanapenge mendena ipwa bolo pyao karamo doko daerena ingyuo kulimbuo palinya pilyamo, leyo.


\par }{\PP \VS{14}Wambu rara peparae yuu dakena palaminyi dupwa keta randa doko ipwa ingyuo bolo pyao dorena piso nakama keta epara.

\VS{15}Renge dokona wambu dorena ingyuo palaminyi rara dupwa peparae epena lao nambame kee leto. Nakamana kiŋi dupwame yuu Jerusaleme kana kamena kambu dokona nakamana kiŋinya petenge isa dupwa nyuo reto dee kana kame dokona awali lao reto pirami. Pipala Juta yuu menge taone karenge dupwana opetaeko awali lao pirami.

\VS{16}Nambana wambu dupwame yulu koo pyuo namba kame sepala yaki nyilyaminyi dokona nambame nakama randa mairu. Nakamame anatu wakale dupwa mena pyao kiso mailyaminyi dee mee bange anatu lao kingimi wasapala lakandelyaminyi.

\VS{17}Jeremaya, rapa rapa pipala namba emba pii peparae lape lao pii langilyu dupwa nakama pao lamaipi. Epapu nakama kando paka napipi. Epapu emba pakare ramo nakama pipya role kararaminyi dokopa emba pakanyi pyambwasasaroŋo paka napipi.

\VS{18}Jeremaya, emba see. Wambu peparae yuu dakena range dupwamepe Juta kiŋi dupwamepe akali mupwa dupwamepe purisi dupwamepe dee wambu dupwamepe emba kando pimwaiyuo larami. Dopa laraminyipape yuu taone porai ane isame pingi dee kone kaname kana kame awali lao pingi porai dopale ingyuo wambu dupwa nyuo isa palyuo emba karalase lao nambame porainya renge jilyu. Nakamame emba nyuo isa palya narami. Nambame emba role karo konambe ingyuo alya minyaronopa karare. Namba Kamongo dokome leto, leya.




\par }\Chap{2}{\SH Anatumi Isaraele Wambu Dupwa Au Pyuo Rapu Piya
\par }
{\PP \VerseOne{1}Kamongome namba langyuo,

\VS{2}Wambu peparae Jerusaleme petaminyi dupwa wai pii dake lamaila pupi.

\par }{\Q Nakama wane ene dokopa namba yaki nyii nao suu pyao mona reto kareyami kande lao suu pyao karapunu pilyamo.

\par }{\Q Enda mapwae kanda soo yapo nyepala dokopa mona retalamuli pyuo nakamame namba mona reto kareyami.

\par }{\Q Nakama yuu muiyane dokonape dee yuu ee nengepe wara pii nange dokonape

\par }{\Q nakama namba moko minyuo epeyami.


\par }{\Q \VS{3}Isaraele wambu nakama nambana iki yapasi ingyuo

\par }{\Q wanyi wanyi pyuo peteyami.

\par }{\Q Wambumi nakama randa jiyami dupwa keta

\par }{\Q nambane lekeleke koo rao randa nyinya lao maingi.

\par }{\Q Namba Kamongo dokome leto,

\par }{\MM leya.


\par }{\SH Isaraele Wambunya Rora Ambasu Dupwana Yulu Koo Dupwa
\par }
{\PP \VS{4}Nakama Isaraele rara dupwa peparae Kamongona pii dake, selapa.

\VS{5}Kamongome letamo.

\par }{\Q Aki yulu koo lapo embena rora ambasu dupwame namba keta kando nyiyamisi?

\par }{\Q Aki mendeme nakama namba yaki nyuo peyamisi?

\par }{\Q Nakamame mee bange angi daale dupwa lakando papala

\par }{\Q nakama kapa palyuo kara nalyaminyi.


\par }{\Q \VS{6}Namba nakama Isipi wambu keta kiiramo nyiyu.

\par }{\Q Nyepala yuu muiyane nenge pulya nange

\par }{\Q yuu yando dee dokonape

\par }{\Q mendali pao pii nange yuu dokona lanyuo peyo.

\par }{\Q Peyonopape nakamame namba Kamongo dokoŋo lao pyapi pyuo soo kara nayami.


\par }{\Q \VS{7}Nambame nakama yuu amenge pingi nenge jingi lyingipi singi dupwana

\par }{\Q rae maiyuo dee nenge lapo dupwana rae maiyuo pirami lapala nambame nakama lanyuo peyo.

\par }{\Q Dopa piyunupape nakamame yuu au pyuo narami doko suu pyao

\par }{\Q nakamame nambana yuu doko lulya ranyi nembo kokwa siyami.


\par }{\Q \VS{8}Purisi dupwame Kamongo anja karase? lao piso see nayami.

\par }{\Q Namba rangena purisi dupwame namba soo nyii nayami.

\par }{\Q Akali mupwa dupwame nambamoo pipya mona kana pokoyami.

\par }{\Q Poropeta dupwame mee bange kingimi wasisi Bealo lenge dokona lao poropeta pii leyami

\par }{\Q dee mee bange angi mende ingya nayamo dupwana kingi lao peyami.


\par }{\SH Kamongona Kote Pii Ingyuo Banya Wambu Dupwa Pipya Yanda\newline  Pimwaiyuo Leya
\par }
{\Q \VS{9}Dokona lao namba Kamongo dokome nambana wambu dupwa pipya yanda pimwaiyuo nambana kote pii doko lao retakamiru.

\par }{\Q Nakamana para pyaraminyi dupwa keta nambame nakama koo piyami laro.


\par }{\Q \VS{10}Neta yalyingi dorena yuu kuki Saiporasa dokona pupi.

\par }{\Q Papala yuu Keta dokona neta pyakaenge dorena ingyuo mendali pena lape.

\par }{\Q Larene dokopa yulu dapale mende wamba pii nangende piyamo kanda nangende pira doko emba kandare.


\par }{\Q \VS{11}Wambu rara yuu liti wakale dupwame nakamana anatu dupwa anatu angi daa ingiyamopape

\par }{\Q yaki nyepala kaeya nange.

\par }{\Q Dopa piyamopape nambana wambu dupwa nambame nakama rape rape lao minyingi doko kaepala

\par }{\Q mee bange anatu dupwame nakama kando mende pii nara doko nambana panda dokona alowa pyuo dupwana kingi lao karaminyi.


\par }{\Q \VS{12}Dokona nambame yake doko yuusili minyili lao paka pinyi pyambuo

\par }{\Q yamarangunya lao romo romo andake pinya lao leto.


\par }{\Q \VS{13}Dokona lao nambana wambu dupwame yulu koo lama ingyuo piyami.

\par }{\Q Nakamame namba ipwa kamuo nenge guu lao epenge doko mata jiyami.

\par }{\Q Jepala nakamame ipwa pete sinya lao yuwale kyasiyami.

\par }{\Q Kyasiyaminyipape yuu kipwa kipwa dupwa yando nao poro lao rali pipala ipwa naku pao karo angi see naya.


\par }{\SH Isaraele Wambu Dupwame Anatu Mata Maiyuo Randa Nyiyami
\par }
{\Q \VS{14}Isaraele wambu dupwa nakama kendemande daa.

\par }{\Q Nakama kendemande ingyuo manjo nyii nayami.

\par }{\Q Nakamana nyisu pentenge dupwame akipamo koto pyao karamisi?


\par }{\Q \VS{15}Nakamame Isaraele dupwa kando menda laene ingyuo nenge pyakilyapala pii letaminyi.

\par }{\Q Nakamame Isaraele wambunya yuu dupwa pyao apa yuu retelyaminyi.

\par }{\Q Dee nakamana yuu taone dupwa mee ukiaki minyasi sipyamo kame soo kaeyo otelyaminyi.


\par }{\Q \VS{16}Waa, yuu Memipisi akalipi dee yuu Tapanese akali dupwamepe

\par }{\Q Isaraele wambunya kyawa kuli doko pyao poro lakamilyaminyi.


\par }{\Q \VS{17}Nambame nakama Isaraele wambunya kata wapwakao pupunu dokopa

\par }{\Q nakamame namba nakamana Kamongo Anatu doko kame soo yaki nyiyami dokome

\par }{\Q randa dake nakama range keta nyilyaminyi.


\par }{\Q \VS{18}Nakamame Isipi pao ipwa Naele dokona ipwa napala

\par }{\Q aki bange mende nyerama lao suu pilyamisi?

\par }{\Q Nakama yuu Asiria pao ipwa Yuporisa dokona ipwa napala

\par }{\Q aki bange mende nyerama lao suu pilyamisi?


\par }{\Q \VS{19}Nakama rangena koo dokome nakama randa jera.

\par }{\Q Dee nakamame namba mata jiyami dokome koo ingyuo karaminyi lao lasaka pirasa pira.

\par }{\Q Dopa piramo dokopa nakamana Kamongo Anatu namba doko yaki nyuo kaeyamo doko

\par }{\Q yulu ama koo wakasa lao soo nyerami.

\par }{\Q Namba Kamongo Mupwa Andake Wakasa Ama Porai dokome lapunu pilyamo.


\par }{\SH Isaraele Wambu Dupwame Kamba Lao Kamongo Lakanda Narama, Leyami
\par }
{\Q \VS{20}Kamongo Mupwa Andake Wakasa dokome lao,

\par }{\Q Isaraele wambu dupwa nakamame yuu wamba nambana porainya renge doko kilya kandeyami.

\par }{\Q Nakamame namba kamba lao warombo soo lakanda nayami.

\par }{\Q Lapala yuu kyau ketae dupwanape

\par }{\Q dee isa renge isarena dupwana

\par }{\Q anatu angi daa dupwame namwana ee nengepe menape ree palupi dupwa kapa andanyi pyambungi lao lakandeyami.


\par }{\Q \VS{21}Nambame nakama isa girapo yapasi

\par }{\Q waingi angi doko dopale wara piyu.

\par }{\Q Dopa piyunupape nakama epapu apiyakale karamano lao kandalapa.

\par }{\Q Nakama isa girapo momo nao kupwa nenge koo dopale ingilyaminyi.


\par }{\Q \VS{22}Nakama sopo porai dokome wate piminyipape

\par }{\Q nakamana koo doko kyaya roo dopale ingyuo mee piro karapyamo kandelyo.


\par }{\Q \VS{23}Apa pyuo namwa range koo pali nangeŋe.

\par }{\Q Namwa mee bange anatu kingi Bealo doko lakanda nangeŋe laramisi?

\par }{\Q Nakama yuu anda lama lama dokona

\par }{\Q apa pyuo koo piyami doko kandalapa.

\par }{\Q Nakama mena kamele inya pundapala kalyuwa koto ralo papyuo karenge dopale ingilyaminyi.


\par }{\Q \VS{24}Yuu muiyane dokona papyuo karenge mena kamele pundapala

\par }{\Q kalyuwa nyelana suu pingi dokopa mendeme baa minyaro see nange ingilyamo.

\par }{\Q Dee mena kamele kalyuwa mendeme mena kamele inya doko nyelana suu pingi dokome koto paa nange.

\par }{\Q Kamele inya dokome wambo pao rapa rapa piru karenge. Nakama dopale ingilyaminyi.


\par }{\Q \VS{25}Isaraele dupwa mee anatu angi daa dupwa anja lao pete pete papiramisa

\par }{\Q nakama kimbu kape rando

\par }{\Q dee nakamana pendoko nyuo pisaraŋa dopa pyuo papi nalapape.

\par }{\Q Pii naraminyipape nakamame lao, Daaŋa namwa kapu kyuo epa narama.

\par }{\Q Namwa mee bange anatu wakale dupwa mona retapala dupwa

\par }{\Q moko minyuo panya pilyamano letaminyi.


\par }{\SH Isaraele Dupwa Koo Keta Palyuo Randa Maira Ingiya
\par }
{\PP \VS{26}Kamongo dokome lao, Waa nyingi akali doko minyaro nyepala kando lenge dokopa baa pakao elyange. Doko suu pyao nakama Isaraele wambu peparae elyame kumarami. Nakamana kiŋipi akali mupwa dupwape purisi dupwape poropeta dupwape peparae elyame kumarami.

\VS{27}Nakamame lao, Isa doko namwana rakane dee kana doko namwana endangi letaminyi. Dokona nakama peparae elya nyerami. Dokona nakamame namba mata jepala namba karo dokona kapu kyuo epa naminyidokona dake pipalako kaeyaro. Dopa piminyipape nakama randa nyepala dokopa nambame nakama kyawa lete nyele ipu lao piso singi.


\par }{\PP \VS{28}Nakama rangena anatu kingimi wasiyami dupwa anja karamisi? Nakama koo keta palipala rangena anatu dupwame nyisingi ramo doko nyisinya larami. Juta wambu dupwa nakamana yuu taone malu karenge dokoko suu pyao nakamana mee bange malu anatuŋu lao karaminyi.

\VS{29}Nakama mumu lao pii letaminyi doko akisi? Akipamo nakamame nambamoo pipya yanda pimwaiyuo letamisi?

\VS{30}Nambame nakama mana langyuo pyalana pipunupape dokome nakama nyiso rola nalyamo. Nambame nakama kata rolae lasaka pyuo dopa pii dapa lao langi laa nalyaminyi. Mena laene gasimwa pokapala nenge nenge manjo pii lenge dopale ingyuo nakamame nakamana poropeta dupwa pyao kumuyami.

\VS{31}Isaraele wambu dupwa nambame apa letene lao selapape. Nambame nakama kando yuu muiyane dopale ingyuo dee yuu iminjingipi randa sipurengepe yuu dopale ingyuo karose? Namba dopa pii nange dokona akipamo nakama namba karo dokona kapu kyuo epa naramaŋa lao yulu nakama rae mailyamanuli pyuo pinya letamisi?

\VS{32}Enda mapwae dokome baa kalya pyuo akali nyela penge dokona banya mamakupi dee kalya bangepe dupwa kame soo yaki nyingisi? Doko daa. Dopa pii nange doko kaepala nambana wambu dupwame yuu gii malu namba kame silyaminyi doko yaka lapenge daa.

\VS{33}Isaraele wambu dupwa nakama pamuku endame akali anja karaminyi lao pyarako soo nyingi dopale ingyuo palyaminyi. Nakamame kamame koo wakasa pilyaminyi dokona pamuku enda wakale dupwa nakamana yulu koo pilyaminyi doko kando mana nyilyaminyi.

\VS{34}Akali kuki mee kamenge karenge dupwa waa nyakaminyipili lao pyaminyisa ranjama dupwame nakamana komau dupwa para para pilyamo.

\par }{\PP Dopa pyuo karapalape

\VS{35}nakamame lao, Namwa koo pii nange. Kamongo dokome namwa kando imbwa nara, lao letaminyi. Dopa laraminyipape nakama koo pipala koo pii nalyamano letaminyi dokona namba Kamongo dokome nakama randa jero.

\VS{36}Pamuku enda kepo pyuo papingi doko suu pyao nakamana suu pingi alowa pilya pyana pyuo kata wakale wakale pelyaminyi. Dokona Asiria wambu dupwame nakama nyisa nayami. Dopaleko ingyuo Isipi wambu dupwame nakama nyisa naramiko ingyaramopa nakama mona randarami.

\VS{37}Namba Kamongo dakeme wambu nakama mona mailyaminyi dupwa nambame mata mailyuŋu dokona nakama keta bange mendepe jeraminyi nyuo paa narami. Dokona nakama ayemba yuwa lapala elyame kumuo Isipi yaki nyuo eparami.


\par }{\SHC 3:1—6:15 Juta wambumi mee bange kingimi wasisi anatuŋu lao lakando kareyaminyi dokona Anatumi kote lara, Jeremaya leya. Yuu dokona wambu dupwame wambu yango randa maiyuo yulu rolae pii nao kopetame pyuo kareyaminyi dokome randa epara lao poropeta Jeremaya repe repe pyuo lamaiya.
\par }


\Chap{6}{\SH Isaraele Wambu Dupwame Anatunya Kata Doko Yaki Nyiyami
\par }
{\PP \VS{16}Kamongo dokome banya wambu dupwa kando lao, Kata kandamae dupwana karapala kandalapa. Kandapala kata anjuku ama wambarae doko lao piso selapape. Piso sepala kata ama keyange doko anja silyape lao pisalapape. Dopa pipala dokona nakama pupwape. Dokopa mona kyuu lao singi renge doko nakama keta paliramo palyuo kararami, leya.

\par }{\PP Leyamopape nakamame lao, Namwa kata dokona paa narama, leyami.

\VS{17}Dokopa wambu yanda pela epelyaminyi lao pii repe repe lamaiyuo bikuli pii poo lenge doko letape lao isingi akali lapo soo karena lao Kamongo dokome rombo palyiya. Palyiyamopape nakamame lao, Namwa doko see narama, leyami.


\par }{\PP \VS{18}Dokona lao Kamongo dokome lao, Nakama wambu rara dupwa peparae selapape. Sepala nambana wambu dupwa keta mende piramo doko nakama mana nyelapape.

\VS{19}Isa yuu dokona palaminyi dupwa selapa. Nakamame koo pimwali yaka lao suu pyao nambana pii warombo see nao dee nambana mana pii dokona kamba lao piminyi dokona wambu dupwa nambame pyao kokwa soo kumuo nembaro, leya.

\VS{20}Yuu Sepa piso nakamame rendamu pingi doko namba keta minyuo epeyaminyipape mona karo nyaka nalyo. Panda yuu wakale nanesa rae bange lapo nenge rende pinya lao minyuo epeyaminyipape dupwana lao mona nyii nalyo. Nakamana nenge kiso jeraminyi dupwa nambame rae maiyuo nyakami naro. Dee mena pyao kiso jeraminyi dupwana nambame rae maiyakami naroko.

\VS{21}Dokona lao namba Kamongo dokome wambu dupwa lukumakapala pao palena lao piru. Pirunu dokopa ikinyingi rakangepe dupwa kumarami dee parali maki palengepe puu minyingipi dupwa opetae kumaramiko.


\par }{\SH Yuu Dulurena Piso Wambu Epapala Yuu Dake Nyerami
\par }
{\PP \VS{22}Kamongo dokome lao, Yuu dulurena piso yuu mendena range wambu lapo epelyaminyi. Wambu rara nanesa wakale porai lapome yanda pinya lao rapa rapa pilyaminyi.

\VS{23}Nakama wambu sakame kumuo nyisa nao randa maiyuo pyakando pingi dupwame nakamana yandape wua gelape nyilyaminyi. Nakamana mena ose matana piso epenge dokopa ipwa kota pete doko kasakole minyuo pii lenge dopa pyuo gulu galu lao epenge. Nakama Jerusaleme wambu pipya yanda pinya lao rapa rapa pisi epelyaminyi.


\par }{\PP \VS{24}Dokopa Jerusaleme wambu dupwame lao, Namwa pii doko simwa. Sepala namwa porainya renge mende pali napala namwana kingi dupwa yukyuo wale letamo. Enda wane manjinya mata pilyamo dokopa randa andake nao karenge doko suu pyao randa reeko doko namwa keta sii lao epelyamo.

\VS{25}Doko namwana nyisu petenge dupwame nakamana pepona dupwa minyaro karo pyalana lao rapa rapa pyuo paka renge andake paleta namwa nyuo kako pyao karaminyi dokome namwa yuu muu wangupi dee yuu katape dupwana panya pakalyamano, leyami.


\par }{\PP \VS{26}Dokopa Kamongome lao, Nambana wambu dupwa kumanda piso wapungi komau doko wapuo pee pyapala kumanda pisipwape. Mendalimi nakama pyao kokwa sela epelyamo doko aopa minyarara dokona nakamana ikinyingi mendaki doko kumulyamopa ee lao kaumi kumuo petengenyili pyuo pisirami.

\VS{27}Jeremaya, Embame kana golo dupwa kisapala apiyakale lao makande pyuo kandenge dopale ingyuo embame nambana wambu dupwa makande pyuo kandape.

\VS{28}Nakama mona kana pokapala kamba lao simbi simbi pyuo pilyaminyi. Nakama kone kanape anepe poraingi dopale ingyuo pelyaminyi. Nakama peparae koo pyuo nembo nembo pii minyuo papyuo karaminyi.

\VS{29}Kana golope anepe kisingi panda doko rao isasa pyuo alyuo karenge. Dopa pilyamopape kana golo koo dupwa rao lili lao nyisa epo paa nange. Doko nambana wambu koo pingi dupwa nyisa nyuo paa nange dokome nakama elyape inginya lao rolo waso pii narama ingilyamo.

\VS{30}Namba Kamongo dokome nakama kando rae mai nao mata maiyu dokona nakama mee koo ingyuo nembenge dopale larami, Kamongome letamo.




\par }\Chap{7}{\SH Jeremaya Tembole Anda Dokona Misi Pii Lao Kareya
\par }
{\PP \VerseOne{1-3}Dokopa Kamongo dokome Juta wambu dupwa tembole anda kame kambu kingi wapambupi lakao misi lala peyaminyi dokona namba puu lao nembeya. Baame namba Jeremaya langyuo lao, Emba dokona karapala Isaraele wambunya Anatu Kamongo Porai Wakasa dokome nakama mende lamairu doko nambame nyuo lamaipi, leya. Nambame nakama palaminyi dokona palyuo karalapa lao larowaleŋe nakamana nenge nao kata papyuo pii laope dee yulu pyuope pilyaminyi dupwa alowa pipwape lapya.

\VS{4}Wambu lapome nakama minyako pyuo kyambo langyuo, Dake Kamongona tembole anda dokome namwa randa nyii nao kapa karamano lao larami pii dupwa soo nyii nalapape.


\par }{\PP \VS{5}Nakama palu karo pilyaminyi dupwa alowa pipwape. Dee yulu pilyaminyi dupwa kaeyalapape. Nakama yango mendali kando angi angi lapala lapo kandanyi palyili lao kara nalapape.

\VS{6}Karo wambu yuu wakale rangepe wambu muiyanepe enda waiyape dupwa isa palyili lao laa narami. Dee yuu dakena wambu kamenge karaminyi dupwa pyao kumaka nalapape. Dopa pipala nakama kokwa sisaraŋa mee bange kingimi wasisi anatuŋu lenge dupwa lakanda nalapape.

\VS{7}Nakama yulu koo doko yaki nyerami ramo dokopa yuu nambame nakamana rora ambasupi maiyalu maiyuo maiyunu dakena palyuo karalu karalapa lao piru lapya Kamongo dokome.


\par }{\PP \VS{8}Kandalapa. Nakamame kyambo lao panga soo minyako pyuo pii lenge dupwana soo nyuo minyilyaminyi.

\VS{9}Dopa pyuo pao nakamame waa nyuo wambu yango pyamwalinya suu pyao enda kepo pyuo dee kinyi angi lete lao kingi ketae nembo kyambo lengepe mee bange anatu kingimi wasisi kingi Bealo lenge doko mena pyao kiso maiyuo dee kingimi wasisi bange wakale anatuŋu lenge lapo nakama wamba soo kanda nange dupwa lakando pelyaminyi.

\VS{10}Nakamame namba yulu rae mai nao epe kanda napunu dupwa pilyaminyi. Pipala dokopa namba rangena tembole anda dokona epo nambana lenge kambu sipya dokona karapala lao, Namwa kyawa lete nyisi karamano, letaminyi.

\VS{11-12}Nambana tembole anda doko waa nyingi dupwana yalu pingi panda lao suu pilyamisi? Nakamame doo pilyaminyi dupwa nambame kandelyo. Nambame panda wambo kanda soo namba lakandena lao rombo palyiyunu yuu Sailo dokona pupwape. Papala dokona nambana Isaraele wambu dupwa koo piyaminyisa nambame apa pyuo randa maiyu doko kandalapape.

\VS{13}Nakamame yulu koo peparae nambame kingi lalono kandape dusipa pingi. Dopa piminyisa nambame nakama kamba kamba langyuo kareyonopape kamba lenge. Lapala nambame kee leyono dokona isingi yano pyaa nange.

\VS{14}Dokona lao yuu Sailo tembole anda dokona piyunu yulu dokoko nambana tembole anda nakama mona pyamalyaro karaminyi dakena piru. Dae yuu dake nambame nakamana rora ambasu dupwa maiyuo dee nakama joo piyunu doko nambame yuu Sailo randa maiyuo yulu piyunu doko suu pyao piru.

\VS{15}Nambame nakamana ree palu wambu Isaraele rara dupwa nyisa rekya lao nembeyo dokoko suu pyao nambame nakama nambana lenge kambu dokona nyisa ramanyi rekya lao nembaro lao namba Kamongo dokome leto. Kamongome lapya namba lare leya Anatumi.


\par }{\SH Wambu Dupwa Kamba Leyami
\par }
{\PP \VS{16}Kamongo dokome lao, Jeremaya wambu dapwana lao ateŋa lakami napipi. Dee ee laope nakamana reke lao ateŋa laope pii nareko. Nambame embena ateŋa doko soo nyuo yano pyaka naroŋo dokona namba piso sokondali pyuo laa napipi.

\VS{17}Yuu Jerusaleme kata dupwanape dee yuu Juta taone dupwanape yulu pilyaminyi doko emba kanda nalese?

\VS{18}Doko wane wanake dupwame isa ponale yapo nyuo malu palyilyaminyi. Akali dupwame isare pete wasilyaminyi dokopa enda dupwame mee bange kingimi wasisi enda anatu yake pandana kuini lenge dokona nenge palawa doko ipwa pipya pyaso minyapala nenge kyake wasakamilyaminyi. Dopa pipala nakamame namba randa jelana suu pyao ipwa waene dupwa kamame kulimbuo anatu wakale dupwa mailyaminyiko.

\VS{19}Dopa piminyipape namba rolae angi doko randa jilyamisi? Daa nakama range keta randa nyuo dee elya renge nakama rangeme nyilyaminyiko.

\VS{20}Dokona lao namba Kamongo Mupwa Andake Wakasa dokome nambana imbu singi andake doko tembole anda dakena kulimbwanyi peyaro. Dee mena wambupi keta kulimbuo peyaroko. Peyapala kamame isape dee ee nengepe isa jingipi dupwana opetaeko peyaro. Nambana imbu singi doko isare dopale mendemepe kapa kunja narami.


\par }{\PP \VS{21}Nambana wambu dupwa kana pyare lasi dokona mena pyao kiso jingi lapo kiso otalu oto otarami. Dopa pipala lapo nakama kiso mee joo narami. Dopa piraminyipape namba Kamongo dokome lao, Mena peparae mee langa kamenge narami, langilyu.

\VS{22}Nakamana rora ambasu dupwa yuu Isipi piso lanyuo epeyono dokopa nambame mena pyao kiso mukinyi nembo maingi dokonape nenge kiso maingi dokonape mawa pii mende reta nayo.

\VS{23}Reta nayonopape nakama nambana wambu ingyuo namba nakamana Anatu ingyuo piruŋu nakamame nambana pii dupwa warombo sinya lao lamaiyu. Dokona lao nakama keta bange peparae au pyuo puu paraŋa lao nambame nakama mawa pii lamaiyunuli pyuo palyuo kararami, lamaiyu.

\VS{24}Dopa lamaiyunupape nakama warombo soo kui lao karope pirami ingya nayami. Dopa pingi kandale doko suu pyao nakamana mona koo kana pokonge dupwamepe mende pinya lao lamaiyamo dupwa piyami. Pipala elyape ingyuo kararami doko suu pyao ama kopetame kareyami.

\VS{25}Nakamana rora ambasupi dupwa yuu Isipi yaki nyuo epeyaminyi yuu gii dokona piso pao yuu gii epapu dakepa nambana kendemande akali poropeta dupwa nakama keta peyoko karo.

\VS{26}Nakama kamame mendeme pii wangu lakapala soo pii nayami. Dopa pyuo au pyuo karapenge doko kaepala nakamana rora ambasupi kwaeyaminyi dokope daa. Nakama mona kana pokapala mata joo pelyaminyi.


\par }{\PP \VS{27}Dokona lao Jeremaya, embame pii dasipa peparae nambana wambu dupwa lamairi. Lamairinyipape nakamame embena pii see narami. Dee embame kee larenepapae nakamame isingi yano pyao laa naramiko.

\VS{28}Embame nakama lamaiyuo, Nakamana rara dupwame nakamana Kamongo Anatu doko namba kando warombo see nao dee nakamana randa epeyamo dupwana mana nyuo kando soo gisa nangeko lare. Anatu kando mondo lao suu pingi doko kumuo pelyamo. Nakamame renge doko dee arome pyao see narami ingilyamo, lare leya.


\par }{\SH Yuu Pau Lama Lama Inomo Lenge Dokona Yulu Koo Piyami
\par }
{\Q \VS{29}Jerusaleme wambu dupwa kyawasi angasipi pyao kumanda pisipwape.

\par }{\Q Namba Kamongo dokome imbu singi nyuo nambana wambu dupwa mata maiyuo

\par }{\Q kilya kandeyo dokona yuu kyau ketae dupwana malu pinya ee lao kenane

\par }{\Q pingi pyao karalapape.


\par }{\PP \VS{30}Juta wambu dupwa yulu koo piyami. Nambana tembole anda dokona nakamana mee bange kingimi wasisi anatuŋu lenge namba epe kanda napunu dupwa nambana tembole anda dokona retakapala koo inginyi nembeyami.

\VS{31}Dokona nakamana ikinyingi wanengepe dupwa isare dokona pyao kisaramaŋa lao yuu pau lama lama Inomo lenge dokona kana pyare kingi Topete lenge doko wasiyami. Nambame nakama dopa pinya lao lamai nayo dee doo yulu piyaminyi dokome nambana mona pyaa naya.

\VS{32}Dokona lao yuu koree yuu mende sepa naramopa yuu doko kingi Topete laope panda yuu pau lama lama kingi Inomo laope pii narami yuu gii doko epara. Dopa pyuo laa naraminyipape yuu doko Kingi Wambu Pyao Kumakange Yuu Pau Lama Lama larami. Dokona nakamame wambu dupwa malu piraminyi yuu mendasa wakale see nalyamo dokona wambu malu pirami.

\VS{33}Dokopa kumasi yongo dupwa mena rae lengepe dee yakape dupwana nenge ingyuo nao kararaminyipa mendeme pakanyi pyambuo ralinyi nemba narami.

\VS{34}Dokopa yuu doko muiyane ingyuo sera. Seramopa yuu Juta taone dupwanape dee yuu Jerusaleme dokona kata dupwanape mona pyakalyuo pyao rae maingi rengepe dee endakalipi yapo nyuo rae maiyuo nenge nao petenge dupwape nambame mee ote pinyi nembaro, Kamongome leya.


\par }{\SHC 8:1—9:9 Wambumi nakamana koo dupwana lao randa nyeraminyi dokona lao Anatumi pii leyamo doko dae pyasi palamo.
\par }


\Chap{9}{\SH Kamongome Juta Wambu Dupwa Randa Mailyamo Pii Doko Jeremaya Siya
\par }
{\Q \VS{10}Yuu kyaupi dee rambi mena nenge nengepe yando nao kyapuo oteyamo dokona

\par }{\Q mona randapala ee lao kumaralerale nyuo pisiru.

\par }{\Q Mendali dokona kata papirami ingya nalyamo.

\par }{\Q Mena bulamakaope mendepe pii laramo see narami ingilyamo.

\par }{\Q Yakape mena rae lengepe dupwa ralo puu pao peyami,

\par }{\Q namba Jeremayame leyo.


\par }{\BB \par }
{\Q \VS{11}Kamongo dokome lao, Nambame yuu Jerusaleme doko kokwa sinya laro.

\par }{\Q Dopa pipala yuu doko suwa rae lenge makando karena lao piru.

\par }{\Q Juu wambunya yuu taone dupwa nyuo mee inginyi nembo yuu muiyane seramopa

\par }{\Q panda dokona mendali pali narami.


\par }{\PP \VS{12}Nambame piso soo, Kamongo, akipamo yuu dokona wambu dupwa moko palyuo paa nana lao bulu bulu pyao ukiaki minyasi silyape? Akali api mende mona palikonda pingindeme renge dake soo nyerase? Api keta embame pii doko polo lamaipinyipa pao baame wakale dupwa lamairase? leyo.


\par }{\PP \VS{13}Kamongome isingi dopa leya, Nambana mawa pii nakama keta pyao retapu dupwa yaki nyuo nambana kambunya pii ipyamo dupwa letamuli pyuo soo minya napala kamba letaminyi. Dee nambame mende pinya lapunu doko pii nalyaminyi.

\VS{14}Dopa pirami doko suu pyao mona kana pokapala nakamana rakange dupwame pinya lao mana lamaiyaminyili pyuo nakama rangena suu pingi ipyamo doko yeelyo moko minyuo mee bange anatuŋu lao kingi Bealo lenge dupwa kingi wapambupi lakao lakandelyaminyi.

\VS{15}Dopa pilyaminyi dokona namba Isaraele wambunya Anatu Kamongo Porai Wakasa dokome mende piru doko selapape, leya. Nambana wambu dupwa ee nenge kau pingi lapo nena lao maiyuo mauli ipwa lapo nao pinya lao mairu.

\VS{16}Nambame nakama yuu wakale lapo nakamape nakamana rora ambasupimi paa nange dupwana pyao ralyuo bolombalo lao pena lapala nambame ami yanda singi keta nyinyi piso pyao kokwa sinyi nembaro.


\par }{\SH Jerusaleme Wambu Dupwa Nyisinya Lao Ee Leyami
\par }
{\Q \VS{17}Kamongo Porai Wakasa dokome lao,

\par }{\Q Mende apa pipya kandapisi lao poraiyuo suu pyalapape.

\par }{\Q Enda kumanda piso ee lao petenge dupwa epena lalapape.

\par }{\Q Malu pinya pilyaminyipa enda lapome ee lao kenane pingi dupwa epena lalapape,

\par }{\MM leya.


\par }{\BB \par }
{\Q \VS{18}Dokopa wambu dupwame lao,

\par }{\Q Yuu gii mende mee nemba nao waiya lao namwana lao malu pinya ee lao kenane pingi mende pyao petena lalapape.

\par }{\Q Namwana lenge kapa doko ee ipwangeme simbuo lembakisa doko rombe laramo pisimanale.


\par }{\BB \par }
{\Q \VS{19}Ee poponge yuu Sayone dokona piso ipyamo doko

\par }{\Q apa pyuo koo keta palipala letaminyi lao selapa.

\par }{\Q Namwa elya nyulu nyuo nyilyamano.

\par }{\Q Renge namwana anda yuupi dupwa kwaeyasi silyamo dokona

\par }{\Q namwa yaki nyuo kaeyalu kaeyo kaeyarama ingilyamo.


\par }{\BB \par }
{\Q \VS{20}Enda dupwa Kamongo dokome apa letamo lao sinya leyo.

\par }{\Q Banya pii doko kale yukupala selapape, leyo.

\par }{\Q Wanenge dupwa kumanda piso ee larami lao mana lamainya.

\par }{\Q Dee nakamana puu minyingi dupwa malu pinya dokopa apa pyuo

\par }{\Q kenane pingi doko mana lamairami,

\par }{\Q leyo.


\par }{\Q \VS{21}Kumungi renge doko namwana windowa kata dokona kolando epelyamo.

\par }{\Q Epo namwana kiŋinya anda kambu dokona epelyamo.

\par }{\Q Epapala yuu taone kata barete andake dupwana wane wanakepe karaminyi dupwa pyao nyilyamo.

\par }{\Q Dee makete yuu dupwana akali parange karaminyi dupwa epo pyao nyilyamoko.


\par }{\Q \VS{22}Dopa pipala yongo kumasi dupwa yuu dupwana muu raleya.

\par }{\Q Dopa pipala menana ii rasi yuu dupwana malu palyarapu singi dopale ingyuo silyamo.

\par }{\Q Dee witi pyakepenge dokome mungyuo nyingi akali dupwame nyerami lapala

\par }{\Q mendemepe nyuo malu palya nange pyakepo bolombalo lao yaki nyingi dopale ingyuo silyamo.

\par }{\Q Kamongo dokome pii dokona lakape, langipya, leya.


\par }{\BB \par }
{\Q \VS{23}Kamongo dokome letamo.

\par }{\Q Mona palenge akali dupwame nakamana mona palyuo soo nyinginya renge doko lakanda nana.

\par }{\Q Panda akali porai dupwame nakamana porainya renge doko range lakanda nanako.

\par }{\Q Akali bange malu retenge dupwame nakamana bange dupwana lao range lakanda nanako.


\par }{\Q \VS{24}Mendeme range lakandalana suu pyara ramo doko

\par }{\Q baame namba Kamongo doko soo nyuo soo giso pilyamo dokona lakandara.

\par }{\Q Renge dokona nambame wambu mona retenge doko reto puu penge.

\par }{\Q Dopako pyuo nambame pii pali nana lao yulu rolae dupwa kapa pyuo puu penge.

\par }{\Q Renge dolapome namba rae mainyi pyambungi,

\par }{\Q Kamongo dokome letamo.


\par }{\SHC 9:25—13:27 Wambumi mee bange anatu lakandengepe rengya yuu nanesa karapusi ingyuo parami dokope dee Kamongona kana minyuo lalu lao lengepe dupwana pii palamo. Wambumi Jeremaya pyao kumakalana leyaminyipa Anatumi repe repe pii lamaiya. Anatumi banya wambu pipya rae mai naya. Namwa ketaele ingyuo karamano lao suu pingipi yulu koo pingipi dupwana lao Anatupa Jeremayapame wambu dupwa repe repe pii lamaiya.
\par }


\Chap{14}{\SH Yuu Yando Andake Nao Nenge See\newline  Nao Piya
\par }
{\PP \VerseOne{1}Yuu panyi pyuo nenge see nao piyamo dokona lao Kamongona pii doko namba Jeremaya keta epo leya.


\par }{\Q \VS{2}Juta wambu dupwa ee lao kumaralerale nyuo kumanda petaminyi.

\par }{\Q Nakamana yuu taone dupwa isa pelyamo.

\par }{\Q Nakamana wambu dupwa mona randame kumuo isa yuu dupwana nangalo kyaso silyaminyi.

\par }{\Q Dee Jerusaleme wambu dupwa nyisinya lao ee letaminyi. 

\par }{\Q \VS{3}Wambu bange malu retenge kamongo dupwame nakamana kendemande dupwa ipwa kamwala pena lami.

\par }{\Q Ipwa petenge isa yuunya singi mauli pete yale dokona kamwala pumi doko

\par }{\Q pisa napyamo kamuo nyii nalyaminyi.

\par }{\Q Dopa pipala nakama mee pee minyuo anda epelyaminyi.

\par }{\Q Epapala nakama ipwa pisa nalyamo lao pao mona kendapala apa pirama lao ee lao

\par }{\Q lenge kambu yambe pyao nee pyuo epelyaminyi.


\par }{\Q \VS{4}Dopa pyuo apu epa napyamo dokome

\par }{\Q yuu dupwa yando nao kyapwapala oo lapyasa

\par }{\Q pama akali dupwa mona yanyi pilyamo karapala

\par }{\Q nakama lenge kambu dupwa yambe pyao karaminyi.


\par }{\Q \VS{5}Dokopa ee yuu rambi andenge dupwa ando kara napyamosa

\par }{\Q mena diya lenge dokome banya yakane doko

\par }{\Q anju kipa nao sinya lapala kaelyamo.


\par }{\Q \VS{6}Mena donge rae lenge dupwa yuu kyau ketae dupwana karapala

\par }{\Q yana suwa kararope dopale ingyuo imambu ŋeeŋaepa lao kumuo

\par }{\Q nenge isakope naa nayami dokome

\par }{\Q lopo malawai lapyamopa karaminyi.


\par }{\Q \VS{7}Nambana wambu dupwame namba kando ee langyuo dokopa

\par }{\Q namwana koo wakasa piyama dupwame namwa range randa joo koo keta palyilyamo.

\par }{\Q Namwa emba karenge lao suu pyao kara napala kata malunya mata joo pao kaeyama.

\par }{\Q Namwa emba kando koo dupwa piyama.

\par }{\Q Dopa piyamanopape Kamongo embame nyisaro lao lao kaeyene dokona palyuo nyisape.


\par }{\Q \VS{8}Embame Isaraele wambu dupwame mende pirinyi lao sepala mona pyamalyuo lao karenge.

\par }{\Q Embameko namwana randa dupwana kyawa minyingi.

\par }{\Q Doko akipamo emba namwana yuu dakena upunili ingyalya ingyana pyuo

\par }{\Q yuu mendaki mee panya epo luu palipala penge dopale ingyuo karese?


\par }{\Q \VS{9}Emba akipamo akali mona nembako kamenge walu lao nyingi dopale ingyuo

\par }{\Q dee akipamo emba yanda singi lapo porainya renge pali napala nyisalana pako karenge dopale ingilisi?

\par }{\Q Kamongo emba namwa role karene doko siyamano.

\par }{\Q Namwa embena wambu

\par }{\Q embame namwa kyawa yaki nyii napipi, lao letaminyi,

\par }{\MM leya.


\par }{\BB \par }
{\PP \VS{10}Kamongo dokome wambu dapwana lao leya. Nakama namba yaki nyuo ralo makando pena mona nyilyaminyi. Dopa pipala nakama range kame pyuo minya narami. Dokona lao nambame nakama pipya rae mai nalyo. Dokona nakamana yulu kopetame pilyaminyi dupwa nambame suu pyaro. Suu pyapala nakamana koo dupwana randa mairu, leya.


\par }{\PP \VS{11}Kamongo dokome namba langyuo lao, Wambu dapwa nyisapili lao namba piso see napipi, leya.

\VS{12}Nakama nenge naa napala nambame nyisa lao ee laraminyipape nambame nakamana ee see naro. Nakamame namba mena kiso joope dee nenge witi jingi kiso joope piraminyipape nambame nakama kando rae mai naro. Dokona ingyuo nambame nakama yanda pirami mendena lopo maiyuo yanyi maiyuo pyao kumakaro, leya.


\par }{\PP \VS{13}Dokopa nambame lao, Kamongo Mupwa Andake Wakasa, poropeta akali dupwame wambu dupwa lamaiyuo, Liti dakena yanda mende pii nao lopo see nara. Renge doko embame lalu lao lao mona kyuu lao singi renge doko iki yuu dakena seramo pisirami lapiŋi lao lao karaminyi, leyo.


\par }{\PP \VS{14}Dopa leyonopape Kamongo dokome isingi lao, Poropeta akali dupwame nambana kingi dokona lao kyambo letaminyi. Nambame nakama lala pena lao peeya nao nambame nakama dopa pyuo lena lao pii mendaki mendepe mana lamai napu. Nakama pii repa repa pyuo lenge mee wakale lapo unyi anyi pyuo range pipala letaminyi dupwape mende nambame pinya lao maiyunde daa. Nakama dopa pira dapa piralyamo lao mee tangeme suu pyao letaminyi dupwa mee ingyuo pelyamo.

\VS{15}Renge dokona lao namba Kamongo dokome poropeta akali dupwa namba pena laa napunupa mee rangeme sisu lao nambana kingi lao mee letaminyi dupwa mende piru lao letoŋo. Poropeta pii lao yuu dakena lopo see nao wambu kaku wuape nenge dokona nyuo mapisa nareŋe langilyaminyi dupwa yuu dakena nakama lopo maiyuo wua kakupi nenge dokona nyinyi pisarono kumarami ingilyamo.

\VS{16}Wambu lapo opetae pii letaminyi doko soo karaminyi dupwa dopaleko ingyuo pyao kumakarami. Dokopa nakamana yongo dupwa yuu Jerusaleme kata barete andake dupwana nembaraminyipa wambu mendeme au pyuo nyuo malu pii narami ingyara. Doko etenge ikinyingi wanengepe wambu peparaepe dopako pirami. Nakamana yulu koo dupwana nambame yano nyuo dopa piru, leya.


\par }{\PP \VS{17}Kamongo dokome nambana mona rando karapunu dokona wambu dupwa lamairi doko pii dapwa lamaipi, langiya.

\par }{\Q Nambana wambu dupwa wua kakupi piso kopeta kapeta pyami dokona

\par }{\Q kukwa korakamape ee dupwa palyamo

\par }{\Q kata pali naramopa lao kararo ingilyamo.


\par }{\Q \VS{18}Namba yuu neta dorena kandaro dokopa

\par }{\Q akali ayemba pukusi dupwa male lao seramo kandarolyamo.

\par }{\Q Dee taone dorena parono dokopa

\par }{\Q wambu dupwa lopome kumuo karaminyi dupwa kandarolyamo.

\par }{\Q Poropeta purisi akalipi dupwame nakamana yulu doko mee kyawame suu lao pyuo pelyaminyiko dokoŋo

\par }{\Q angi doko aki pilyamano lao see nalyaminyi.


\par }{\SH Wambu Dupwame Kamongo Piso Sokondali Pyuo Leyami
\par }
{\Q \VS{19}Kamongo, emba Juta wambu pipya kinyi kinyi mata maiyuo letese?

\par }{\Q Yuu kyau Sayone wambu dupwa embame epe kanda nalese?

\par }{\Q Akipamo embame namwa pyuo nyii namili lao

\par }{\Q randa andake jilisi?

\par }{\Q Namwa mona seramo karalana koto pumwano dokopa keyange mende kando nyii nalyamano.

\par }{\Q Namwa pyuo nyereŋe lao suu pyamwanopape paka renge doko epelyamo.


\par }{\Q \VS{20}Kamongo, namwame emba kando koo pimwa.

\par }{\Q Doko namwa rangena koo dupwa polo lao

\par }{\Q dee namwana rora ambasu dupwana koo dupwa polo letamano.


\par }{\Q \VS{21}Embena lalu lao lenge pii dupwa kame see napala embena kingi dokona reke lao namwa mata joo kaeya napipi.

\par }{\Q Kiŋinya palyuo karenge yuu Jerusaleme dokona elya renge doko minyuo epa napipi.

\par }{\Q Embena kana minyuo lalu lao lenge pii porai kandale doko yala napipi.


\par }{\Q \VS{22}Yuu liti wakale wakale wambunya mee bange anatuŋu lao isa kanape wasisi dupwame apu peya narami.

\par }{\Q Yake dokome susu lao apu pura pura pyao epena lao nyuo peya nara.

\par }{\Q Yulu dupwa peparae embame iki inginyi peengepya.

\par }{\Q Dokona lao namwana Kamongo Anatu emba keta dupwa peparae epara lao soo karamano.




\par }\Chap{15}{\SH Juta Wambu Dupwa Keta Randa Mende Epara Lao Reteya
\par }
{\PP \VerseOne{1}Enakana Kamongo dokome namba langyuo lao, Akali Mosese Samyuelepa dakena karapala namba piso sokondali pyuo lambili doko nambame wambu dapwa sakame kumuo pyuo nyii napuli. Wambu dupwa nyisa pena lape. Wambu dupwa nambana lenge kambu silyamo dokona kara napala neta pena lape.

\VS{2}Nakamame emba piso soo, Anja paramase? leyami kande dokopa nambame letono doko nakama lamaipwape.

\par }{\Q Lapo yanyi nyepala kumuo parami ingilyamo dokona nakama parami.

\par }{\Q Lapo yandana kumarami ingiyamo dokona lao parami.

\par }{\Q Lapo lopome kumuo parami ingilyamo dokona lao parami.

\par }{\Q Dee lapo dupwa karapusi pyuo minyuo parami ingilyamo dokona parami leto.


\par }{\MM \VS{3}Namba Kamongo dokome yulu kisima mona randanyi pyambuo epara dusipa nakama keta pyaka sinya lao suu pyao retelyo. Nakama yanda dokona pao kumaraminyipa nakamana yanenge dupwa suwame ipyalya ipyana pyuo soo parami. Dokopa yaka dupwame napala malarami dupwa suwa menape rae lenge dupwame yuu mendaki nao yuu mapu pinyi nembarami.

\VS{4}Yuu muu peparaena wambu dupwa namba Juta wambu Esakayana ikinyingi Manasa baa Juta wambunya kiŋi ingyuo karo dokopa yuu Jerusaleme dokona yulu koo piyamo dokona lao isingi piru doko kando yamarangyuo pakarami.


\par }{\PP \VS{5}Kamongo dokome lao,

\par }{\Q Jerusaleme wambu dupwa apimi nakama kondome kumuo

\par }{\Q dee apimi nakama mona randame kumuo ee lao

\par }{\Q apimi kapa pyuo wangu lakao karo

\par }{\Q nakama apa pipyamo karaminyi lao piso serase? letamo.


\par }{\Q \VS{6}Wambu nakamame namba yaki nyuo kaeyo

\par }{\Q mata jiminyi dokona

\par }{\Q nambana imbu singi doko kame pyuo minyuo makapu dokome

\par }{\Q nambana kingi pyasinju lapala nakama pyao kokwa sinyi nembapu.


\par }{\Q \VS{7}Yuu taone peparaena

\par }{\Q nambame nakama kalendakuna porakana pyao nembele lao

\par }{\Q nakama nambana wambu dupwa kokwa sinyi nembeyo.

\par }{\Q Nakamana yulu koo pingi karo doko yaki nyuo kaeya nao minyaro siyaminyi dokona

\par }{\Q nambame nakamana wane wanake dupwa opetae pyao kumakayo.


\par }{\Q \VS{8}Nakama rangena yuu dokona enda waiya dupwa ipwa kota kee kana dupwa

\par }{\Q manda manja nao kamame wakasa petaminyi.

\par }{\Q Nambame nakamana wane parange andengena dupwa pyao kumakapala

\par }{\Q endangi dupwa mona rumbingi petena lao piyu kande.

\par }{\Q Aopa nambame nakama keta yuu mendaki

\par }{\Q paka rengepe mona randange rengepe paleta epo piyu.


\par }{\Q \VS{9}Enda mendena wane yanda ipingi nyepo kumapyasa baa lulaka pao pembetoko pyapyasa

\par }{\Q popo nembalana saka nalyamo.

\par }{\Q Baa eŋa nembo petenge dopa pyuo pisa napala

\par }{\Q mona rumbingi petamo.

\par }{\Q Nakama lapo pyapa nalyaminyi dupwa

\par }{\Q Kamame yanda pimwai keta nyuo mapi sero dokopa pyarami.

\par }{\Q Pii dusipa namba Kamongo dokome lapusa pilyamo.


\par }{\SH Jeremayame Kamongo Doko Kando Mumu Leya
\par }
{\PP \VS{10}Namba keta rae maingi renge pali nalyamo doko aki akalinde karose? Akipamo nambana anyi dokome isa yuu dakena manjo nyiyase? Nambame yuu dakena wambu peparae kando laiya lao apiyanda pyuoko kararolyamo. Nambame kana lapo kyanju pyao nyakamyuope dee nambame lapo mainyi palyuowape pii nangeko. Doŋo wambu peparaeme namba koo keta palyuo letaminyi.

\VS{11}Kamongo nambame embena yulu pyaka nao kinyi letaminyi dupwa pyaka naronde ramo nakamame namba keta koo mende palena letaminyi pii dupwa angi inginya. Dee nambana yanda pimwai randa nao kareyaminyi dokopa nyisa naronde ramo doko randa dupwa namba keta palena.

\VS{12}(Mendeme ane isa doko minyuo roo pyarami ingya nalyamo. Ane isa dulurena kone kaname palya palya pyuo wasingi dupwasa leto, lao, Jeremayame leya.)


\par }{\PP \VS{13}Dokopa Kamongo dokome namba langyuo lao, Nambame yanda pimwai dupwa epena lapala nambana wambunya kanape kamongonge bangepe yuu dokona silyamo dupwa nyuo soo pena laro. Renge doko nakama yuu palaminyi dokona kapa kapa pyuo koo pilyaminyi dokona randa maiyuo dopa piru.

\VS{14}Pipala nambana imbu singi doko isare ingyuo angao karalu karamo dokona nambame nakama see naraminyi panda mendasa nakamana yanda pimwai wambu dupwana yulu pyakaminya lao piru, leya.


\par }{\PP \VS{15}Leyamo dokopa nambame lao, Kamongo emba silini. Namba suu pyapala nyisape. Wambu lapome namba randa jilyaminyi dupwa isingi randa mairuwale. Nakamame namba pyao kumakalena pilyaminyi dokona embame nakama pyuo karena lao iso karo panda maiyuo kaeya napipi. Embena kingi dokona reke lao karapusi namba kando kilya kando letaminyi doko suu pyape.

\VS{16}Embame namba pii langii dokopa pii mende isa nemba nao siyu kande. Kamongo Anatu Porai Wakasa doko, namba embena kandale. Dokona lao embena pii doko nambana monarena rae maingi mona pyakalyuo pingipi renge dupwa pipya palyuo simbulyamo.

\VS{17}Nambana yuu gii doko wambu lapo pipya mee giinyi kamba sero rae maiyuo mee role pisa nange kandale. Embena pii leene doko warombo soo namba range iki piso wambu koo piyaminyi dupwa kando imbu singi dokome palyuo simbuyamo peteyo kande.

\VS{18}Namba akipamo mee randa nyuoko karose? Akipamo nambana monarena rete dupwa umbwa pii nalyase? Akipamo umbwa pii nalyase? Panyi pipala ipwa epenge sokolyasa nalana lisa pingi. Nambame embapa dopale ingyuo suu pyao karalase lao pilisi?


\par }{\PP \VS{19}Dokona dee Kamongo dokome isingi lao, Emba kapu kyuo epare ramo doko nambame emba nyepala dee kamba emba nambana kendemande akali ingyare. Ingyapala pii koo lao papilini doko suu pyao emba wai pii keyange doko larenepa emba dee kamba nambana poropeta akali ingyare. Wambu dupwa kapu kyuo emba karare dokona eparaminyipa emba dee nakama kararami dokona pare ingya nara.

\VS{20}Nambame emba kone kana yale kapa dupwame kana kame porai pingi dopale ingyuo kareene lao suu pyapala nakamame emba isa palya narami ingyara. Nambame emba kyawa minyuo lete wai pyao nyuo kararo.

\VS{21}Nambame akali koo kopetame pingi dupwana porainya renge dupwana emba kyawa minyuo reto kararo lao namba Kamongo dokome lapusa pilyamo, leya.


\par }{\SHC 16:1—17:27 Randa oo repeta Juta keta epara, leya. Jeremaya rangeme Kamongo nyisinya lao ateŋa leya. Dokopa Anatumi wambu dupwa koro petenge yuu gii dokona dopa pyuo dapa pyuo karalapape, lamaiya.
\par }


\Chap{18}{\SH Jeremaya Baa Yuumi Kapo Wasinginya Anda Peteya
\par }
{\PP \VerseOne{1}Kamongome namba langyuo,

\VS{2}Yuumi pere warake wasingi akali banya anda parenepa dokona nambana pii emba langiru, leya.

\VS{3}Dopa leyasa papala pere warake wasingi akali banya wasingi taepo repeta yulu pyuo peteyamo kandeyo.

\VS{4}Pere wasiyamo dokona pao kwaeyamo ramo dokopa dee minyuo uki minyapala wara dokome pere mendere wakale wasapa piya.


\par }{\PP \VS{5}Dokopa Kamongome namba langyuo,

\VS{6}Nambame nakama Isaraele wambu dupwa pipya pere wasingi akalinya pere wasalana suu pyapyamo doko kaepala uki minyuo wakale wasiyamuli pyuo pii narose? Akali wara minyaro karo mende mende pyuo wasalana suu pilyamuli pyuo pingi kandale. Dopa pyuo nakama nambana kingi kapena karaminyi dupwa dokona palyuo piru.

\VS{7}Nambame yuu lapo maso yuu liti mende lalyuo kokwa sinyi nembaro laronopa

\VS{8}wambu dupwana suu pingi yulu koope dupwa mata maiyuo kaeyarami ramo dokopa namba laro dokona palya nao alowa pyuo kaeyaro, leya.

\VS{9}Dopa pirunupape nambame lao dokopa yuu liti mende pyuo andanyi nembaro laronopape

\VS{10}koo pirami ramo doko pinya larono suu pingi doko kaeyaro, leya.

\VS{11}Dokona lao embame Juta wambupi Jerusaleme palaminyi dupwape randa mainya pipunu dokona dakepa oo randa mainya rapa rapa pyuo kaelyo letamo lao lamaipala koo pilyaminyi dupwa yaki nyuo kata koo papilyaminyi dupwa alowa pyuo kaena lao lamaipi, leya.

\VS{12}Lamairinyipa nakamame isingi kamba lao, Akipamo pii naramase? Namwa mona kana pokapala koo pinya suu pilyamuli pyuo pirama larami, leya Kamongome.


\par }{\SH Wambu Dupwa Kamongo Doko Yaki Nyuo Kaeyami
\par }
{\PP \VS{13}Kamongome lao doko,

\par }{\Q Isaraele wambu dupwame renge ama koo wakasa lapo pilyaminyi.

\par }{\Q Renge dopale yuu liti wakale dupwana pyaka siyape lao piso sepe.


\par }{\Q \VS{14}Yuu Lepanone kyau ama ketae dokona ase doko yuu lapo see nangese?

\par }{\Q Yuu manda renge kyaunya ipwa guu lapala epo penge dupwa sokongese? Dopa pii nange.


\par }{\Q \VS{15}Dupwa alowa pii napyamopape nambana wambu nakamame namba kame soo kaeyapala

\par }{\Q mee bange kingimi wasisi dupwana lao rendamu pingi bange kiso mailyaminyi.

\par }{\Q Nakama paraminyi kata rolae doko ranilyaminyi.

\par }{\Q Wamba paenge kata doko yaki nyuo kaeyapala

\par }{\Q nakama kata kyakana pelyaminyi.


\par }{\Q \VS{16}Nakama rangena yuu andape kwao paliminyipa

\par }{\Q kandapala giyalya giyana pyuo karalu karaminyi.

\par }{\Q Kata lalyalana pirami dupwame kando epe nasepala

\par }{\Q nenge longanyi nembo pakarami.


\par }{\Q \VS{17}Nambame nambana wambu dupwa nakama mata maipala

\par }{\Q yanda pimwainya lenge kambu dokona

\par }{\Q porambaiye poraindeme sinjimu poo lao soo pyambuli laro.

\par }{\Q Lapala randa andake eparamo dokopape nyisa naro,

\par }{\MM leya Kamongome.


\par }{\SH Wambu Dupwame Jeremaya Randa Mainya Suu Piyami
\par }
{\PP \VS{18}Sepala dokopa wambu dupwame lao, Jeremaya randa maiyuo pyao ralinyi nembamanale, leyami. Lapala dee lao purisi akali lowa mana lengepe dopa pipa dapa pipa lao mana langingi akalipi poropeta akali pii nolako lenge dusipa lao karalu kararami. Dokona lao Jeremaya banya pii laramo doko sakame naramaŋa randa maiyuo kote lamanale, leyami.

\VS{19}Dokona lao nambame ateŋa lao dokopa dopa leyo. O Kamongo, embame nambana pii kale yukupala soo dokopa nambana yanda pimwai dupwame namba randa jinya letaminyi doko soo karakape.

\VS{20}Mendeme keyange piramo dokona koo dokome yole mairaminyi kapase? Dopa piraminyi kapa ingya napyamopape rakaya palena lao kyuwa kyasingi dopale ingyuo namba randa jinya suu pyami. Wamba dokopa Kamongo embame nakama imbu singi nyii napili lapala nakamana lao langyala epeyo kande.

\VS{21}Dopa pyuo karakamyuo kande doko kaepala dakepa nambapa koo pilyaminyi dokona Kamongo embame nakamana wane wanakepe dupwa lopanyi nembapala kumanyi nembape. Yanda dupwana angi nyuo suu lape. Enda dupwana ikinyingi akalingipi kumanyi nembakamipi. Wanyane akali dupwa yandana nyuo papala kumaraminyipa andapae dupwa anga yakane kapape kisapala kumunyale.

\VS{22}Wambu yanda kambu dupwame repe repe lamai nao nakamana anda epapala andambupi nenale leto. Dopa pyuo andakare pisaraminyi dupwa pakame kumapala aa lao ipwa kaku nyinyale. Rakaya palena lao kyuwa kyasili lao namba randa jinya kone makalyaminyi.

\VS{23}Dopako pyuo nakamame namba pyao kumaselana suu pyao karaminyi doko Kamongo emba silini kande. Nakamana koo pilyaminyi doko kame sakami napipi. Koo dupwa nakama keta sinya kaeyape. Embame imbu singi nyepala dokona nakama isa palyuoko karena lao kandaro karape, leya Jeremayame.




\par }\Chap{19}{\SH Ipwa Penge Poro Lasi Doko
\par }
{\PP \VerseOne{1}Kamongo dokome namba langyuo, Ipwa pee warame wasisi mende ropo pyala puu, leya. Baame namba kamame langyuo, Wambunya akali kyawa dupwana lapope dee purisi akali dupwana lapope nyuo minyuo pupi, leya.

\VS{2}Papala Penge Warame Wasisi Kambilyamo Nembenge Kame Kambu dokona kata pao yuu lama Inomo lenge dokona papala dokona karo baame pii langira dupwa laro ingiya.

\VS{3}Dokopa Kamongo dokome namba dopa lape, langiya. Juta wambunya kiŋi dupwape Jerusaleme wambu dupwape Isaraele wambunya Anatu namba Kamongo Porai Wakasa dokome lalopono doko selapape. Nambame randa andake mende yuu dakena minyuo eparonopa wambu mendeme doko sera ramo doko mona nembo yamarangyuo karara.

\VS{4}Nambame doo pirunu doko wambu dupwame namba kame soo yaki nyepala yuu dake koo inginyi pyambuo kokwa soo mena pyao kiso anatu wakale dupwa maiyami. Nakamape dee nakamana rora ambasupi dee Juta wambunya kiŋi dupwape mee bange anatu see nange dupwa kiso maiyami. Nakamame wambu yulu koo pii nange dupwana ranjama dupwa kulimbuo nembo kareyami dokona dopa piru.

\VS{5}Dopa pipala mee bange anatu kingi Bealo lenge dokona mena kiso maingi dopale ingyuo nakamana wane wanake dupwa isarena kiso mairami dokona Bealona lao kana pyare leyami. Nambame nakama dopa pinya lao mana lamai nange. Dee suu pinginyape epa nangeko.

\VS{6}Dokona ingyuo yuu gii doko oo repeta epelyamo dokopa yuu dake kingi Topete panda yuu Inomo lamako laa narami Wambu Pyao Kuma Singi Yuu Lama laraminyi serami, leya.

\VS{7}Yuu dokona Jerusaleme wambu peparaepe dee Juta wambu peparaepe mende pirama lao lao retelyaminyi dupwa nambame ukiaki minyinyi nembaro. Nakamana yanda pimwai dupwame pyao wini pipala yandana nakama pyao kumakana laro. Nambame nakamana yanenge kakapange kumasi dupwa mena rae lenge yakape dupwame nenge ingyuo nena lao mairu.

\VS{8}Nambame yuu taone dakena randa dopale minyuo epo kokwa seronopa wambu kandama epo paparaminyi dupwa walu lao mona nembo kandarami.

\VS{9}Dokopa wambu yanda pimwai dupwame yuu taone doko nyuo sukusa palyapala wambu pyalena pirami. Pyaraminyi randa doko kamame kopetame wakasa ingyuo paramosa wambu angi yuu taone dokona pisirami dupwame yango mendeme mende pyao nao wane wanake dupwa range pyao nao pirami, leya. 

\par }{\PP \VS{10}Lapala Kamongo dokome namba langyuo, Akali namba role pyao iminyi dupwana lenge kambu dokona pee warame wasisi doko pyao poro lape, leya.

\VS{11}Lapala wambu dupwa lamaiyuo, Kamongo Porai Wakasa dokome lapya lape. Nambame wambu dupwa kanya pyao liti pyuo yuu taone dupwa pyao lalyuo pirunupa ipwa pee warame wasisi poro lasi dee kamba nyuo kimbu kimbu soo wasa nange dopale ingyarami. Wambu dupwame nakamana kumasi yongo dupwa yuu mendasa malu pirami ingya narasa yuu Topete dokonako malu pirami.

\VS{12}Nambame lalu lao leto. Namba yuu taone Jerusaleme dakepe wambu dakena palaminyi dupwape nyuo yuu Topete dopale inginyi pyambwaro.

\VS{13}Yuu Jerusaleme dokona anda dupwape Juta kiŋi dupwana andape dee anda lapo dupwanape anda yangi ketaerena rendamu pingi dupwa kiso bui dupwa kingi lao maiyami dupwape dee lapona mena kiso maingi dopale ingyuo ipwa waene dupwa mee bange anatu lenge dupwana kulimbuo palyiyami dupwa peparae yuu Topete koo dokome kwaeyasi silyamo dopale ingyuo para, leya.


\par }{\PP \VS{14}Dokopa namba Kamongo banya wai pii lakala puu leyamo peyono yuu Topete doko yaki nyuo peyo. Pao tembole anda kamapisa karapala wambu peparae lamaiyuo,

\VS{15}Isaraele wambunya Anatu Kamongo Porai Wakasa dokome lao, Nakama mona kana pokapala nambana pii lapunu doko see nalyaminyi dokona nambame yuu taone dakenape dee yuu taone repeta silyamo dupwanape peparae randa andake mairu lao nambame leyonoli pyuo piru letamo, leyo.




\par }\Chap{20}{\SH Jeremayapa Pasapa Sisu Nyuo Lao Kareyambi
\par }
{\PP \VerseOne{1}Dokopa purisi akali Pasa lenge akali Imana ikinyingi doko tembole anda dokona mupwa ingyuo kareyamo dokome namba pii renge dokona lao kareyono doko siya.

\VS{2}Sepala baame tembole anda Benjamene Kame Kambu Ketae lenge dokona repeta namba pyapala ane angapumi kiimbuo nyinya leya.

\VS{3}Dokona yangama dokopa Pasame namba neta nyiyamo dokopa nambame baa lamaiyuo, Kamongo dokome embena kingi Pasa kaepala Wambu Paka Renge Maiyuo Paenge Akaliŋi lape lapya, leya.

\VS{4}Kamongo baa rangeme lao, Nambame emba range paka renge joo dee embena puu minyingi dupwa maiyuo pirunupa nakama peparae nakamana nyisu petenge dupwame wua gelame pyao kumakaraminyipa emba kandare, leya. Nambame Juta wambu dupwa peparae nyuo Bapilonena kiŋi akali doko keta mairunupa baa lapo karapusi ingyuo puu maiyuo nyuo banya yuu dokona lanyuo pao dee lapo pyao kumako pira, leya.

\VS{5}Nambame nakamana yanda pimwai dupwame yuu taone andake dakena panda maiyuo kaeyaronopa epo nakambana mena bangepe kamonganyi nembengepe rungi rungi pingipi dupwa peparae andambupi nao nyuo pao dokopa Juta kiŋi dupwana kana bangepe dupwa opetae nyuo yuu Bapilone dokona nyuo pao kaki pirami.

\VS{6}Pasa emba doko embena ree palu dupwape peparae minyarapala nyepala yuu Bapilone dokona lanyuo parami. Dokona emba kumarenepa embena puu minyingi lapo kyambo malu lamaiyuo kareene dupwa pipya malu pirami.


\par }{\SH Jeremaya Kamongo Kando Mumu Leya
\par }
{\Q \VS{7}Kamongo embame namba minyoko piinyipa

\par }{\Q namba minyoko pisi karalyono silyu.

\par }{\Q Emba keta porai palenge dokome

\par }{\Q nambapa manda manja nalyamo.

\par }{\Q Dokona lao wambu dupwame namba kando giyalya giyana pyuo nyuo

\par }{\Q male male lao karaminyi.


\par }{\BB \par }
{\Q \VS{8}Namba yuu peparaena pii lapunu yaka lao ee lao pii poraiyuo lao pilyu doko

\par }{\Q Randa Andake Epo Yuu Doko Kwaeyo Para ingilyamo lao lao karapunu pilyamo.

\par }{\Q Kamongo namba embena pii dokona lao lakao papipunu dokona

\par }{\Q namba kando yuu peparae giyalya giyana pyuo isa nembele lao letaminyi.


\par }{\Q \VS{9}Dopa pipyamo dokona nambame Kamongo kame soo kaepala

\par }{\Q banya kingi dokona laa naro lao karapunupape

\par }{\Q Kamongo embena pii pyasi doko nambana mona dokona isare ingyuo

\par }{\Q koko rao ango silyamo.

\par }{\Q Sipyasa pii doko neta nyuo laa nalana suu pyapunupape

\par }{\Q kapa kame pyuo minyaro ingya nao nambana kambu dokona neta epelyamo.


\par }{\Q \VS{10}Namba sipunu dokopa wambu peparaeme isa isa paeyo lao,

\par }{\Q Yuu peparaena paka renge dokonako maipilyamoŋo, letaminyi.

\par }{\Q Gapomane akali dupwa banya lao lamaimanale.

\par }{\Q Dopako pyuo nambana puu minyingi angi dupwame namba koo keta palepe lao kandaro karaminyi.

\par }{\Q Nakamame lao, Mendeme baa alyikilyi pyuo nyuo iso kota nembara dokopa

\par }{\Q namwame baa minyarapala moŋo mairama, letaminyi.


\par }{\Q \VS{11}Dopa laminyipape Kamongo emba ama kamame porai wakasa doko nambapa karene dokona

\par }{\Q lapome namba randa jilyaminyi dupwa isa parami.

\par }{\Q Nakama pyuo ayemba palyarami ingya nalyamo dokona elya nyuo karalu kararami.

\par }{\Q Nakama wini pirama kata mende see nayasa elya nyiyama lao kararami.


\par }{\Q \VS{12}Dopa piraminyipape Kamongo Porai Wakasa embame wambu peparae rolae dokona makande pyuo kandenge.

\par }{\Q Nakamana mona kyawa sisingipi dupwana aki palamo doko embame soo oto karapinyi pilyamo.

\par }{\Q Dokona nambana randa dupwa embena kingi raka dokona palyilyu.

\par }{\Q Dokona nambame nyisu petenge dupwa pipya moŋo maiya kare doko kandarowale.


\par }{\Q \VS{13}Akali yulu koo pingi dupwame randa maiminyi karaminyi wambu dupwa

\par }{\Q kiiramo nyingi dokona suu pyao

\par }{\Q Kamongo doko kenane pyao

\par }{\Q banya kingi ketae pyambuo lakandamanale.


\par }{\BB \par }
{\Q \VS{14}Namba mandeyaminyi yuu gii doko kopyaliŋi lamana.

\par }{\Q Anyimi namba mandeyamo yuu gii doko mupwa lao suu pyaa namanale. Kopyali ingyuo peelyamo lao suu pyamana.


\par }{\Q \VS{15}Akali mendeme namba mandeyaminyi dokopa

\par }{\Q wane mende manjakalaminyi lao epo rakane lamaiyuo

\par }{\Q rae mainyi pyambuyamo akali dokona kingi kopyali ingyuo penale.


\par }{\Q \VS{16}Kamongome yuu taone lapo sakame kuma nao

\par }{\Q pyao kokwa siya dopale ingyuo baa penale.

\par }{\Q Baa yangama dokopa rando ee larami dokope

\par }{\Q korakama dokopa yanda pyala panya kee kupi larami dolapo soo karena.


\par }{\Q \VS{17}Renge dokona lao namba ingi anda peteyono dokopa akali dokome namba pyao kumaka naya.

\par }{\Q Manjipa nayamopa namba piyali dokopa nambana anyinya ingi anda doko nambana malu anda ingiyali.


\par }{\Q \VS{18}Namba akipamo mandeyamisi?

\par }{\Q Randa nyuo mona rando

\par }{\Q elya paleta karo kumare lao mandeyamisi?


\par }{\SHC 21:1—22:30 Juta wambupi kiŋi dupwapeme Anatu kamba lao kareyaminyi dokona nakama keta randa epo yuu doko kokwa sera ingilyamo, Kamongome lapusa pilyamo, Jeremayame leya.
\par }


\Chap{23}{\SH Rengya Renge Keyange Mende Pira Lao Soo Nyingi
\par }
{\PP \VerseOne{1}Wambunya akali kyawa dupwame Kamongona wambu dupwa randa maiyuo pyao kokwa soo ralinyi nembo karaminyi dupwa Kamongona kote lenge yuu gii pyaka seramo dokopa randa andake nyeramilyamo.

\VS{2}Isaraele wambunya Kamongo Anatu dokome dopa letamo. Isaraele wambunya akali kyawa dupwame nambana wambu rapu pyakamiramili kata dokona pyaka nalyaminyi. Nakamame pyao kusape palyuo bolombalo lanyi nembakalyaminyi. Dopa pyuo yulu koo doo pilyaminyi dokona lao nambame nakama randa jero, letamo.

\VS{3}Nambame nambana wambu lapo dupwa bolombalo lao yuu wakale dupwana nembeyono dupwa nyuo malu palyuo lanyuo epo yuu andape range dokona peyaro. Dopa pirunupa nakama keta wane wanakepe malu wai kisaronopa rara doko ando nyimbwara.

\VS{4}Nambame akali kyawa lapo rombo palyapala nakama iso karena laro. Nambame nakama kamba randa mai naronopa nambana wambu dupwa dee pako yamarangyuo kara narami. Namba Kamongo dokome lapusa pilyamo.


\par }{\PP \VS{5}Kamongo dokome lao, Dapitinya para pyasi dokona yulu rolae pingi mende kiŋi inginya lao wasaro yuu gii doko epelyamo. Yuu liti dokona kapa kapa pyuo kiŋi dokome mona angi palipala anjuku rolae lao rolo pyuo rapu pyuo karara.

\VS{6}Baa kiŋi ingyaramo dokopa Juta wambu dupwa kyawa minyara. Dee Isaraele wambu dupwa manda rao mona seramo palyuo karo pirami. Banya kingi doko Kamongo Namwana Lete Wai Pyao Nyingi, larami.


\par }{\PP \VS{7}Kamongo dokome lao, Kamongo lete karalu karenge dokome Isaraele wambu dupwa yuu Isipi piso nyuo minyuo epeyono doko kando wambu dupwame pii porakai mende lalana dokopa nambana kingi lao kinyi leto lao laa narami gii doko epelyamo.

\VS{8}Dopa laa naraminyipape yuu dulurena dee yuu wakale wakale dupwana nambame nakama bolombalo lao nembeyono pao kareyaminyi dupwa nyuo minyuo epeyono Anatu lete karalu karenge doko kando pii porakai mende lalana dokopa nambana kingi lao kinyi leto larami. Dokopa nakama rangena yuu dokona palu kararami.


\par }{\SH Poropeta Dupwana Lao Jeremayame\newline  Pii Leya
\par }
{\Q \VS{9}Namba poropeta akali dupwana lao suu pyao mona rumbingi karo

\par }{\Q mona pupyamo walu walu lao karo.

\par }{\Q Kamongo dokomepe

\par }{\Q dee banya pii poo pyasi dokomepe

\par }{\Q namba ipwa biya napala karenge dopale inginyi pyambulyamo.

\par }{\Q Akali mende ipwa waene malu napala lao kararamuli pyuo lao karalyono.


\par }{\Q \VS{10}Wambu malu yuu dakena simbuo palipala Kamongona yulu mondo lao pii nao kaelyaminyi.

\par }{\Q Nakama yulu koo dupwanako suu pyao pimisa nakamana yulu angi doko yaki nyilyaminyi.

\par }{\Q Kamongome yuu doko kwaeyo pena leyamo dokona

\par }{\Q rambi isakope dupwa kyapuo yanda nao kumuo pupyamosa ee lao kumanda petaminyi.


\par }{\BB \par }
{\PP \VS{11}Kamongo dokome lao,

\par }{\Q Poropeta purisi akalipi dupwa Anatu soo nyii nalyaminyi.

\par }{\Q Tembole anda angi dokona pao yulu koo pyuo kareyaminyi kando nyiyu, letamo.


\par }{\Q \VS{12}Nakama kata moko minyuo pelyaminyi dupwa iminjo keta keta pira.

\par }{\Q Nambame nakama lukumakapala pao palena lao piru.

\par }{\Q Nambame nakama keta randa andake mairu.

\par }{\Q Nakamana randa nyerami yuu gii doko epelyamo. Namba Kamongo dokome leto.


\par }{\Q \VS{13}Yuu Samaria dokona poropeta akali dupwame koo piminyi doko kandelyo.

\par }{\Q Nakambame mee bange anatu lao Bealo lenge dokona kingi lapala

\par }{\Q nambana wambu dupwa ralinyi neta nembelyaminyi.


\par }{\Q \VS{14}Dopa piminyipape yuu Jerusaleme dokona poropeta akali karaminyi dupwame yulu koo ai pingi doko piminyi kandelyo.

\par }{\Q Nakamame enda kepo pipala pii kyambo letaminyi.

\par }{\Q Wambu dupwa yulu koo pinya lao kata lasaka pyuo karaminyi dokome

\par }{\Q wambu mendeme yulu koo dupwa yaki nyii narami ingilyamo.

\par }{\Q Nambame kandapu dokopa

\par }{\Q yuu Sotoma Gomora dolapona koo piyaminyi dopale manda manjo pelyamo.


\par }{\PP \VS{15}Dokona lao namba Kamongo Porai Waksa dokome Jerusaleme poropeta dupwana lao dake leto.

\par }{\Q Nakamame Anatunya akali ingyuo kara naminyi dokona wambu dupwa mana nyilyaminyi.

\par }{\Q Dokona nambame isako kau pingi wara piru karamo dupwa nena lao maiyuo mauli dupwa ipwa ingyuo kamuo nena keko pyakamyuo piru.


\par }{\PP \VS{16}Kamongo Porai Wakasa dokome Jerusaleme wambu dupwa lamaiyuo, Poropeta dupwana pii letaminyi dupwa sakami nalapape. Nakamame rengya mende pira lao kekenge pii malu letaminyi. Nambame mende lapunupa langya nalyaminyi. Nakamba range mende pira rapisi lao mee waso nyepala langilyaminyi.

\VS{17}Poropeta dupwame wambu lapo nambame lapunu pii dupwa selana kamba letaminyi dupwa kando lao wambu nakama keta mee kapa ingyuo para lyakande letaminyi. Karapala mona kana poko lao karenge wambu dupwa peparae lamaiyuo, Nakama dupwa keta randa andake doko epa nara, letaminyi.


\par }{\PP \VS{18}Nambame lao, Poropeta akali dapwame mendemepe Kamongona suu pinginya yalu pyuo silyamo dupwa soo nyii nange. Dee nakama mendemepe banya pii doko soope dee soo nyuope pii nange. Banya pii lapyamo dupwana doko mende lalyamo lao sakaminginde daa.

\VS{19}Banya imbu singi doko ama raiya pambake yale dokome wambu koo pilyaminyi dupwana ayemba peparaena pyao soo kyaya lyaape ingyuo kaiki pilya pyana pyuo pira.

\VS{20}Dopa pyuo banya pinya suu pilyamo dupwa pyuo otaparamo dokopa banya imbu singi doko pyai nara. Enakana dokopa banya wambu dupwame dopa pyuonde piyalyamo lao soo pakana palyarami.


\par }{\PP \VS{21}Kamongo dokome lao, Nambame poropeta dapwa pena laa nayonopape nakamame maso peyami. Nambame nakama dopa pyuo lena lao pii mende lamai nayonopape nakamame nambana kingi dokona mee laoko kareyami.

\VS{22}Nakamame nambana suu pingi yalu pyuo silyamo dupwa simili doko nakamame nambana pii dupwa nyepala nambana wambu dupwa polo lamaikaraminyipa Satane yulu dupwa yaki nyuo kaeyo karo yulu koo pyuo karaminyi dupwa alowa pyuo kaeyamili.


\par }{\PP \VS{23}Namba Anatu doko yuu muu peparaena kapa kapa pyuo karenge. Mendakisa yeelyo karengende daa.

\VS{24}Mendemepe nambame kanda naro panda mendena yalu pyuo kara nara. Namba yake panda dorenape isa yuu panda darenape peparaena kapa kapa pyuo karo doko emba see nalese?

\VS{25}Poropeta akali dupwame nambana kingi dokona lao kyambo laminyi doko namba silyu. Dee nakamame polo lao nambana wai pii doko nakamana kombeya pimwa dokona jilini, letaminyi.

\VS{26}Yuu gii akipare poropeta dupwame nambana wambu dupwa kando mee pii waso nyepala kyambo lao kata kyai dokona lanyuoko pao kararamisi?

\VS{27}Nakamana rakange dupwame mee bange anatu kingi Bealo doko keta mona maiyuo papala namba kame siyami doko suu pyao nakamana kombeya lamailyamano dokome nambana wambu dupwame namba kame serami katandena pimisa pilyamo.

\VS{28}Doko poropeta kombeya pilyaminyi dupwame doko mee kombeyaŋa larami ingilyamo. Dopa laraminyipape poropeta nambana pii silyaminyi dupwame pii doko mondo lao polo larami ingilyamo. Nambana pii doko jingi angi ingyapyamopape poropeta akalinya pii doko mee yanenge ingilyamo.

\VS{29}Nambana pii doko isarena mendeke dee ama porai kana dupwa pyao longo sinjimu ingingi dopale ingyuo silyamo.

\VS{30}Poropeta akali dupwa nakama range yango sukusa pii lami dupwa nyepala nambame lapunu lele lao letaminyi dupwa namba kando yanda pimwaiyuo karo.

\VS{31}Poropeta lapo nakama rangena pii lao dokopa namba keta ipyamo soo nyepala imi ingyalya ingyana pyuo letaminyi dupwa opetae awa nao karo.

\VS{32}Namba Kamongo dokome mende lalyane lao selapape. Poropeta lapome nakamana kombeya dupwana kyambo pii malu palyuo laminyi dupwa awa nao karo. Nakamame kombeya dupwa lamaiyuo kyambo laminyi dupwamepe dee range ketae pyambuo lakandaminyi dupwamepe nambana wambu dupwa kata kyai dokona lanyuo pelyaminyi. Nambame nakama nembo dopa pyuo laramiŋi pena lao laa nayo. Nakamame lami dokome wambu dupwa nyiso laa nalyaminyiko. Namba Kamongo dokome lapusa pilyamo.


\par }{\SHC 23:33—25:38 Jeremaya baame ee kana malu nembo lao, Kamongo dokome Juta wambu dupwa kote lara, leya. Kote larama yuu gii oo repeta epeya. Kamongo dokome kiŋi Nepukatenesa Bapilone range keta banya wambu dupwa randa maiyuo kote lara. Kamongo dokome wambu rara peparae dupwa randa maira, Jeremayame leya.
\par }


\Chap{26}{\SH Wambu Dupwame Jeremaya Pyalana\newline  Suu Piyami
\par }
{\PP \VerseOne{1}Josayana ikinyingi Jiyoakwimi lenge doko Juta wambunya kiŋi ingyuo kanda soo kareyamopa Kamongome namba kando langyuo,

\VS{2}Tembole anda kamapi dokona karapala wambu yuu Juta taone dupwana piso dokona lakandala eparami dupwa nambame emba pii langilyu dupwa peparae lamaipi. Pii dupwanape kuki mende kame soo yaki nyuo kaeya nao lamaipi.

\VS{3}Wambu dupwame pii doko sepala nakamana yulu koo dupwa kame soo yaki nyerami rapisi. Nakamana yulu koo dupwa peparaena nambame nakama keta randa mairu lao rapa rapa piyu doko nambana suu pingi alowa pyuo kaeyaro.

\VS{4}Kamongome wambu dupwa lamai lao namba langiya. Namba Kamongo dokome leto. Nakamame namba warombo soo nambame pii mana langilyu dupwa kamba laa nao moko minyuo pyuo karalapape.

\VS{5}Dopako pyuo nambana kendemande akali poropeta dupwa nakama keta kaeya nao mapanyi peyapa pyuo kareyo dupwa apa letaminyi lao sokondali pyuo karalapape. Wamba nakamana pii warombo see nayami.

\VS{6}Nakama mee kamba lao karalu kararami ramo doko nambame yuu Sailo tembole anda doko koo inginyi nembeyonoli pyuo tembole anda dake koo inginyi nembaroko. Dopa pirunupa wambu yuu muu dupwana palaminyi dupwame pii koo mende letamano lao dokopa yuu taone dakena kingi lapapu larami, leya.


\par }{\PP \VS{7}Purisi dupwape poropeta dupwape dee wambu dupwa peparaemepe yulu dupwana lao nambame tembole anda dokona leyono doko siyami.

\VS{8}Kamongo dokome namba lape lao pii peparae lamaiyunuli pyuo lao otapeyono dokopa aopa role pyapeta pyakaeyapala pii poraiyuo kaeyo lao, Emba doo letene dokona pyao kumakapengele, leyami.

\VS{9}Dopa lapala, Akipamo embame Kamongona kingi dokona lao tembole anda dake yuu Sailo tembole koo ingiya dopale ingyaramopa yuu taone dake pyao kokwa soo piramopa wambu mendalipi dakena pali narami, letese? leyami. Lapala wambu dupwame namba nyuo sukusa palyuo kako piyami.


\par }{\PP \VS{10}Dopa piyami doko Juta lita akali dupwame sepala nakamame kiŋinya anda doko yaki nyuo waiya lao tembole anda dokona papala Kame Kambu Enenge palyiyaminyi dokona isaro kareyami.

\VS{11}Gii dokopa purisi akalipi poropeta akalipi dupwame lita akalipi dee wambu dupwape kando lamaiyuo lao, Akali dakeme yasu kee lao namwana yuu taone doko kando koo inginyi nembo pulyuo letamo dokona baa randa maiyuo piso soo kote lao pyao kumarami ingilyamo. Dokona pii lapyamo dupwa nakama rangena kale dokome rolae simi kandapi, leyami.


\par }{\PP \VS{12}Dokopa nambame lao, Yuu taone andake dakenape tembole anda dakenape pulyuo pimwaiyuo nambame pii lapunu simi kandapi dupwa peparae Kamongo dokome lala puu lapyamo epo lapu.

\VS{13}Nakama palyuo karo pilyaminyi kata dupwape dee pilyaminyi dupwape alowa pipwape. Pipala nakamana Kamongo Anatu dokona pii laramuli pyuo kamba laa nao pipwape. Dopa pirami ramo dokopa baame randa mende peyo pyao kokwa sero leyamo doko alowa pipala kaeyara.

\VS{14}Namba doko nakamana kingi raka dokona karo. Dokona nakamame namba kando aki mende nakama pipya kapa ingyuo para pinya suu pilyaminyi doko mee pipwape.

\VS{15}Namba pyaramiko dokona renge mende palape lao selapape. Nakamame namba pyao larami ramo doko nakamape wambu yuu taone dakena palaminyi dupwape wambu koko pii nange dokome Anatumi repe repe lala puu lapyamo ipu doko pyaramisa pira, leya.


\par }{\PP \VS{16}Leyamo dokopa lita akalipi wambu dupwapeme poropeta akalipi purisi dupwape kando lamaiyuo lao, Akali dakeme namwana Kamongo Anatunya kingi lao pii langipyaŋa. Baa pyao kumaka narama ingilyamo, leyami.


\par }{\PP \VS{17}Dokopa enakana akali andapae lapome sipurapala wambu malu palyuo peteyami dupwa lamaiyuo lao,

\VS{18}Akali Esakaya baa Juta wambunya kiŋi ingyuo kareyamo dokopa poropeta akali Maeka yuu Moresete range dokome Kamongo Porai Wakasa dokome leyamo pii dupwa wambu peparae lamaiya.

\par }{\Q Yuu Sayone doko kwai mapu lapo pyasi sili lao

\par }{\Q yuu Jerusaleme doko ama pyao kokwa sinyi nembo

\par }{\Q dee tembole anda karenge dokona imwa palyuo pira.


\par }{\MM \VS{19}Lapala kiŋi Esakayamoo Juta wambu dupwapeme akali Maeka baa pyao kumaka nayami. Pyao kumakapenge doko suu pyao akali Esekayame Kamongo doko pakapala baame Kamongo rae mairali yulu lapo piya. Dopa piyasa Kamongo dokome nakama keta randa mairu leyamo doko nyuo alowa pipala kaeya. Dokona epapu namwa rangeme randa ama koo andake nyelana minji nanji pilyamano.


\par }{\PP \VS{20}(Dokona akali mende wakale kingi Yuraya lenge akali Semayana ikinyingi yuu Kiriate Jirimi range doko akali Jeremayame leyamo dopako suu pyao baame Kamongona kingi dokona lao yuu taone dakepe dee wambu rara dupwape koo ingyuo paraŋa lao pulyuo pimwaiyuo leya.

\VS{21}Leyamo pii doko kiŋi Jiyoakwimimoo banya yanda singi dupwape dee akali mupwa dupwapeme siyami. Sepala dokopa kiŋi dokome baa nyepala pyao kumakalana suu piya. Dopa pyuo suu piyamopape doo leyaminyi pii doko akali Yurayame sepala baa pakame kumuo baa range kyawa lete nyuo yuu Isipi dokona peya.

\VS{22}Dopa piyamopape kiŋi Jiyoakwimi baame akali Akipona ikinyingi Elanatane dee akali lapo pipya yuu Isipi dokona akali Yuraya nyela pena lao nembeya.

\VS{23}Akali dusipame Yuraya nyuo lanyuo epo kiŋi Jiyoakwimi maiyamisa baame nyepala pyao kumakapala banya yongo doko wambu peparaena malu pingi yuu dokona pyao nembeyami.)


\par }{\PP \VS{24}Dopa piyaminyipape namba Jeremayame akali Aikami Sapanena ikinyingi dokona matarena karo yulu piyu dokome wambu dupwame pyao kumakana lao mai nayami.


\par }{\SHC 27:1—30:24 Juta wambupi dee yuu wakale range wambupi iso kareyamo doko Bapilone kiŋi kingi Nepukatenesa lenge dokona pawa dokome lasaka pili lao Kamongome Jeremaya baa isa mamando banya mange dokona soo pyuo karena leya. Dopa pyuo kareyamo dokopa kyambo lenge poropeta akali mendeme Jeremayana pii nembalana lao kareya. Dopa piyamosa baa kumuya. Wambu karapusi ingyuo Bapilone dokona kareyaminyi dupwa Jeremaya baa pepa pase pyao maiya. Nakama yuu Bapilone dokona maka nao mee elya kalo piso yuu rakyame kapa anda eparami, leya.
\par }


\Chap{31}{\SH Isaraele Dupwa Anda Kapu Kyuo Eparami
\par }
{\PP \VerseOne{1}Kamongo dokome lao, Namba Anatu Isaraele rara peparaena ingyaronopa nakama nambana wambu ingyarami yuu gii doko repeta epelyamo.

\VS{2}Isaraele wambu lapo yanda pimwai keta kumarami doko wanjo epeyaminyi dupwa yuu muiyane dokona nambame sakame kumungi renge doko lasaka piyu. Dokopa nakama koo selana lao koto aiye leyaminyi dokopa

\VS{3}namba nanesale karo nakama keta nolakayo. Isaraele wambu dupwa nambame nakama yuu peparae mona retengenyili pyuo nambana mona reto retenge puu penge renge doko lasaka pyuo karalu kararo.

\VS{4}Nambame nakama dee kamba dopona pili lao andanyi pyambwaronopa nakama nakamana lakuli nyepala pyao rae maiyuo mali lyuo wamya lyuo pyakalyuo pyao kararami.

\VS{5}Yuu kyau Samaria dokona dee kamba isa girapo ee wara pirami. Pipala wambu wara piraminyi dupwame girapo ee dokona jingi lyeramuli pyuo lyuo narami.

\VS{6}Waa. Yuu kyau Eporaime dokona karo isingi akali dupwame lao lao, Yuu kyau Sayone namwana Kamongo Anatu petamo dokona monale kee larami yuu gii doko epelyamo.


\par }{\PP \VS{7}Kamongo dokome letamo,

\par }{\Q Wambu rara dupwana kamame andake doko Isaraeleŋe lao

\par }{\Q lakando kenane pyalapa.

\par }{\Q Kamongo dokome banya wambu dupwa kyawa lete nyipya.

\par }{\Q Baame wambu pingyasi lapo petaminyi dupwa kiiramo nyipya dokona

\par }{\Q nakamana kenane lakando pingi doko pyalapape.


\par }{\Q \VS{8}Nambame yuu dulurename piso minyuo epo

\par }{\Q dee yuu muu peparaena nakama nyuo malu palyaro.

\par }{\Q Dokopa wambu lenge koope kimbu koope

\par }{\Q enda wane paletape dee repeta manjalana piraminyipi dupwa doloma pipya role pyapeta eparami.

\par }{\Q Nakama yuu dokona rara andake ingyuo kamba eparami.


\par }{\Q \VS{9}Nambana wambu dupwa ee pipya kapu kyuo

\par }{\Q ateŋa lao range lanyaronopa anda eparami.

\par }{\Q Nambame ipwa guu dupwana iso lanyuo pao

\par }{\Q dee nakama lukuma sasaramiŋi lao nambame kata rambe kwuasi dokona lanyuo paro.

\par }{\Q Dokopa namba Isaraelena rakange dopale ingyaronopa

\par }{\Q Eporaime nambana wane mupwasa ingyara.


\par }{\BB \par }
{\PP \VS{10}Kamongo dokome lao,

\par }{\Q Wambu rara dupwa nambana pii selapa.

\par }{\Q Sepala yuu nanesa ipwa marenge dupwana nambana pii dupwa lamaila pupya.

\par }{\Q Nambana Isaraele wambu wakale wakale bolomabalo lao nembeyo dupwa nyuo malu palyaro.

\par }{\Q Palyapala mena sipisipi rapu pingi dokome banya mena sipisipi rapu pingi dopale ingyuo rapu piru.


\par }{\Q \VS{11}Nambame Isaraele wambu dupwa manda rena lao kiiramo nyiyu.

\par }{\Q Nyepala dee akali yuu rara ama porai wakasa dupwa keta nyiso kyawa lete nyuo piyu.


\par }{\Q \VS{12}Nakama yuu kyau Sayone dokona epo raeme kumuo kenane pyao pisirami.

\par }{\Q Dee nambana bange witi jingipi ipwa waenepe olipi ipwangepe

\par }{\Q mena sipisipi dee mena bulamakaope mairunu dupwa

\par }{\Q kando rae maiyuo kando nyerami.

\par }{\Q Dokopa nakama palu karo pirami dupwa ee nengepe ipwa apumi nenge pipala mena mena lao andenge dopale ingyarami

\par }{\Q dee nakama aki bange mende yano piramo kararami dupwa peparae nakama keta palira.


\par }{\Q \VS{13}Dokopa wanake dupwa mali lyuo wamya lyuo rae mairami.

\par }{\Q Dee akali parange alemope dupwa rae maiyuo mona pyakalyuo pyaramo kararami.

\par }{\Q Dokopa nambame nakama mona minyarambunyi pyambwapala nakamana kumanda piso ee lao dupwa alowa pyuo mona pyakalyuo pyao rae maingi renge mairu.

\par }{\Q Dee kondange renge paleta karenge dupwa rae mainyi pyambwaro.


\par }{\Q \VS{14}Dopa pipala nambame purisi dupwa nenge keyange dupwa mairu.

\par }{\Q Dee nambana wambu dupwa mende aeya naramo pisirami dupwa kando nyuo nenge piru,

\par }{\Q lao namba Kamongo dokome lapusa pilyamo.


\par }{\SH Kamongome Isaraele Wambu Dupwa Kando Sakame Kumuo Pyuo Nyiya
\par }
{\PP \VS{15}Kamongo dokome lao,

\par }{\Q Yuu Orama dokona pii mende leyamo siyami.

\par }{\Q Ee andake lao kumaralerale nyuo lao

\par }{\Q Enda Oresolo banya wane wanakepe dupwana lao ee lao peteya.

\par }{\Q Mona minyarambu nyisalana leyami dokopa

\par }{\Q Banya wane wanakepe lete pisa nalyaminyiŋi dokona daa leya.


\par }{\Q \VS{16}Embena ee letene doko kaepala

\par }{\Q embena ee ipwange dupwa pyao nembape.

\par }{\Q Embena wane wanakepe dupwana lao yulu pipi dokona

\par }{\Q emba yano nyere.

\par }{\Q Nakama nyisu petenge yuu dokona piso kapu kyuo eparami.


\par }{\Q \VS{17}Embena lao rengya mende keyange pyakara.

\par }{\Q Embena wane wanake dupwa kamba kapu kyuo anda eparami.

\par }{\Q Namba, Kamongo dokome lapusa pilyamo.


\par }{\BB \par }
{\Q \VS{18}Isaraele wambu dupwa mona randame kumuo laminyi doko namba silyu.

\par }{\Q Kamongo namwa mena kali rae lenge mona kana pokonge dopale ingyuo kareyama.

\par }{\Q Dopa piyamanopape namwa kamba lao nao warombo selapa lao mana langii kande.

\par }{\Q Emba Kamongo, namwana Anatu.

\par }{\Q Namwa emba keta lanyuo ipupi.

\par }{\Q Dokopa kapu kyuo emba karene dokona epanya epelyamano.


\par }{\Q \VS{19}Namwa emba mata joo peyamanopape

\par }{\Q dee range epanya piyama.

\par }{\Q Embame namwa randa jiinyi dokopa

\par }{\Q namwa rangeme kyawa suu lao kondome kumuyama.

\par }{\Q Doko namwa enye wane parange karo yulu koo dupwa piyama dokona elyayama.


\par }{\BB \par }
{\Q \VS{20}Isaraele nakama nambana wane mona wakasa retenge ingyuo karaminyi.

\par }{\Q Wane nambame mona angingyuo retenge dupwa nakama iki.

\par }{\Q Yuu lapo nambame nakamana kingi dokona arome pyao dokopa

\par }{\Q nambame nakama mona reto suu pyao lenge.

\par }{\Q Nambana mona doko nakama keta silyamo.

\par }{\Q Nambame nakama sakame kumuo kararo.


\par }{\Q \VS{21}Nakama Isaraele dupwame kata angi doko kongwalu mende pipala pano wapuo retalapape.

\par }{\Q Nakama anjukunya namba yaki nyepala neta peyaminyi kata doko dee kotalapape.

\par }{\Q Kotapala poraiyuo suu pyalapape,

\par }{\Q Isaraele wambu dupwa yuu taone nakama yaki nyuo peyaminyi

\par }{\Q dupwana anda ipupwape.


\par }{\Q \VS{22}Yuu gii akipare nakama Anatunya yulu mondo lao pyakami nao mona lamana palyuo kararamisi?

\par }{\Q Akalimi enda rapu pyuo karengenyili pyuo endame akali rapu pira ramo ama wakale ingyuo pira.

\par }{\Q Doko suu pyao nambame yulu enenge mende ama wakale ingyuo pipu.


\par }{\SH Rengya Anatunya Wambu Angingyuo Palu Karo Pirami Doko
\par }
{\PP \VS{23}Isaraele wambunya Kamongo Anatu Porai Wakasa dokome lao, Nambame wambu dupwa nakamana yuu palenge dokona kamba palyuo karo pinya laro dokopa yuu Juta dokonape dee dokona yuu taone dupwanape nakama dee kamba lao,

\par }{\Q Kamongo dokome Jerusaleme yuu kyau yapasi panda poo pyasi baa palu karenge doko

\par }{\Q elyape keta pisinya

\par }{\MM larami.

\VS{24}Wambu dupwa yuu Juta dokona palyuo dee taone dupwana palyuo pirami. Piraminyipa nakamana lapome ee wara pirami dee lapome sipisipi rapu pyuo pirami.

\VS{25}Dokopa wambu makarami dupwa nambame mona keyange palyinyi pyambwaro. Dee loparami dupwa nambame nenge pirunupa nao sikya piramo kararami.

\VS{26}Dokopa wambu dupwame lao, Namba luu palipu doko luu rende palyuo yongo keyange karo sipurelyo, larami, Kamongome letamo.


\par }{\PP \VS{27}Namba Kamongo dokome leto. Isaraele wambunya yuu dokonape Juta wambunya yuu dokonape nambame mena wambupi dupwa peyaronopa kete pyao nyera leyo yuu gii doko repeta epelyamo.

\VS{28}Nambame nakamana ee dupwana yukunyi nembo nakamana taone dupwa kokwa sinyi nembo pyao lalyuo oteyo doko suu pyao nambame dee dopona pyuo minyalyalopono ingilyamo.

\VS{29}Yuu gii doko pyaka seramo dokopa wambu dupwame lao,

\par }{\Q Endangipi rakangepe dupwame isa girapo jingi keke pingi doko nelyaminyipa

\par }{\Q nakamana wane wanakepe dupwame keke doko nakanjilyaminyi

\par }{\MM lenge dopa pyuo dee laa narami.

\VS{30}Dokona ingyuo wambu mendeme isa girapo jingi keke pingi doko nara ramo doko baa rangeme banya nenge pinjingi dolapona nakanju sera. Dee wambu mendaki mendaki lao baa rangena koo dokona kumara.


\par }{\PP \VS{31}Kamongo dokome lao, Isaraele wambu pipya dee Juta wambu pipya pii enenge kana minyuo lalu lao larono yuu gii doko epelyamo.

\VS{32}Pii enenge kana minyuo lalu lao larono doko nakamana kauwanemoo pipa yuu Isipi dokona neta nyiyu dokopa nambame kii minyuo pao kana minyuo pii lalu lao leyono dopale daa. Dokona namba nakamana akalingi dopale ingyuo kareyonopape nakamame kana minyuo pii lalu lao lenge doko minyuo pyuo kara nayami.

\VS{33}Kana minyuo lalu lao lenge pii enenge nambame Isaraele wambu pipa larono doko dapale ingyara. Nambana lowa dupwa nakamana mona anda dokona pyao retapala nakamana suu pingi dokona pyao palyakaro. Dopa pipala namba nakamana Anatu angingyuo kararonopa nakama nambana wambu angingyuo parami.

\VS{34}Nakamana andare dokona yango sukusa dopa pinya dapa pinya lao kara naramioko. Yuu gii dokopa wambu kuki andakepe peparae namba soo nyerami. Nambame nakamana yulu koo dupwa nyuo kame sakamirunupa dee koo piraminyi dupwana deeko suu pyale pyale kara naro. Namba Kamongo dokome lapusa pilyamo, leya.


\par }{\BB \par }
{\Q \VS{35}Kamongo yuu yangama korakamape dokopa neta dokome rena lao

\par }{\Q dee kukwa dokopa kana buipi dupwame rena lao pingi.

\par }{\Q Baame ipwa kota dupwa kasakole minyuo ranju ketae epena lao pingi.

\par }{\Q Banya kingi Kamongo Porai Wakasa.


\par }{\Q \VS{36}Dokona yake yuupa dolapo pinginyili pyuo kuara yangara pyuo kararamo

\par }{\Q dusipana peparae Israele rara doko palu karalu kararami, lalu lao letamo.


\par }{\Q \VS{37}Yuu gii mendepa akali mendeme yake doko makande pyuo

\par }{\Q dee isa yuu dokona susa dokona koko pao soo oto pipyali doko

\par }{\Q Anatu baame Isaraele wambu dupwa dokopa iki mata maipyali.

\par }{\Q Doko nakama peparae koo piyaminyi dokome dopa pipyali,

\par }{\Q Kamongo dokome lapyasa pilyamo.


\par }{\BB \par }
{\PP \VS{38}Kamongo dokome letamo, Yuu taone Jerusaleme doko nambana ingyuo dee kamba pirami doko yuu Ananele Anda Londe dambirena piso epo Donge Kame Kambu dokona suu larami yuu gii doko repeta epelyamo.

\VS{39}Dokopa yuu make wangu doo yuu dorena palyuoko pao pao neta anda penge dorena yuu kyau Garepe dokona pao dee yuu Goa dokona palu awali lara.

\VS{40}Yuu pau lama lama wambu kumasipi dee nenge pinjingipi dupwa malu palyuo nembenge doko peparaepe dee ipwa Kitone doko yuu peparaepe pao Mena Ose Kame Kambu neta pyakaenge dorena suu lao doko nambana lenge kambunya poo pyasi ingyuo sera. Yuu taone doko dee kamba kokwa soo kwaeyo lalyuo isa paa nara.


\par }{\SHC 32:1—35:19 Kiŋi Nepukatenesa baame yuu Jerusaleme pyao nyuo kareyamopa Jeremaya banya taone angi dokona yuu lapo ropo piya. Dopa pyuo lasaka pili lao Kamongome leyamuli pyuo Jerusaleme doko isa paramopape Juta range dupwa dee anda epapala elya pisi ingyuo pisirami.
\par }


\Chap{36}{\SH Akali Baruku Dokome Buku Kao Pele Pele Lasi Doko Tembole Anda\newline  Dokona Yaka Leya
\par }
{\PP \VerseOne{1}Ee kana kisima dokopa akali Josayana ikinyingi Jiyoakwimi baa Juta wambunya kiŋi kareyamo dokopa Kamongo dokome namba langyuo lao,

\VS{2}Pepa yoko kao pele pele lasi doko nyepala nambame Isaraele wambunya laope Juta wambunya laope dee rara peparaena laope langiyunu pii dupwa peparae pepa dokona pyao retape. Yuu gii Josaya baa kiŋi kareyamo dokopa wambo langyuo pao epapu langipunupape dupwa peparae pyao retape.

\VS{3}Mende dee Juta wambu dupwa keta randa peparae nambame mairu lao lao reteyo doko sepala nakama koo pyuo kata koona pelyaminyi dupwa yaki nyuo kaeyaramiko rapisi. Dokopa nakamana yulu kopetame pilyaminyi dupwape dee koo pilyaminyi dupwape nambame nyuo kame sakamiru.

\VS{4}Dokona lao Nerayana ikinyingi Baruku kee lao nyepala Kamongome namba pii langiyamo dupwa peparae lamaiyu. Dokopa pepa yoko kao pele pele lasi dokona Baruku pyao palyiya.

\VS{5}Dokopa enakana nambame pii lapo opetae lamaiyuo, Namba tembole anda dokona dee kamba kolando kapa paa nalu nao naro ingilyamo.

\VS{6}Dopa pirunupape wambu dupwa nenge dee wasaka pyuo peteyami kande dokopa emba tembole anda dokona papala pepa kao pele pele lasi doko ketae palyuo poraiyuo yaka lape. Lare dokopa Kamongo dokome namba langipyamo pii peparae nambame emba jipunu dupwa serami. Wambu dupwa peparae serami pandandena yulu doko pipi. Dee Juta wambu dupwa nakamana yuu taone dupwana piso iminyi dupwa opetaeko serami.

\VS{7}Kamongo dokome banya imbu singi andake isare ingyuo ango karapya dokome wambu dupwa pipya randa mairu lapyamo doko silyaminyi dokona nakama Kamongo kando ateŋa lao nakamana koo dupwa yaki nyuo kapu kyuo eparami rapisi, leyo.

\VS{8}Dokona Baruku buku kao pele pele lasi doko nambame lena leyonuli pyuo wai lyaro soo tembole anda dokona yaka leya.

\VS{9}Ee kana kingi paki kana mange mendaki karo dokona akali Jiyoakwimi baa Juta wambunya kiŋi ingyuo kareya. Dokopa wambu dupwa Kamongome rae maiyuo karena lao pilyamano lapala nenge wasaka pyuo kareyami. Wambu Jerusaleme palenge dupwape dee wambu dupwa yuu Juta taone dupwana piso epeyami dupwape peparae nenge naa nayamiko.

\VS{10}Dokopa wambu dupwa peparae soo peteyaminyipa Barukumi pepa kao pele pele lasi dokona nambame pii leyono dupwa mende isa nemba nao wai lyaro soo yaka leya. Baa doo piyamo doko kiŋinya pepa pingi akali Gemaraya lenge Sapanena ikinyingi dokona panda kuki dokona karo piya. Banya panda kuki doko tembole anda dokona Kame Kambu Enenge konandowame dorena malu palyuo pii lenge panda ketae dokona ingyuo singi. 

\par }{\SH Pepa Kao Pele Pele Lasi Doko Akali Mupwa Dupwa Yaka Lao Lamaiya
\par }
{\PP \VS{11}Akali Maekaya Gemarayana ikinyingi Sapanena kauwange dokome Kamongo dokome leyamo pii dupwa pepa kao pele pele lasi dokona paleyamo akali Baruku dokome yaka leyamo siya.

\VS{12}Sepala baa kiŋinya anda dokona peya. Pao kiŋinya pepa pingi akali dokona panda kuki dokona akali mupwa dupwa pii wato lao peteyaminyi dokona peya. Peteyaminyi akali dokona mende kiŋinya pepa pyakamingi akali Elesema dee mende Semayana ikinyingi Delaya lenge mende akali Akipona ikinyingi Elanatane lenge mende Saparena ikinyingi Gemaraya lenge dee mende Ananayana ikinyingi Setekaya lenge dee akali mupwa wakale lapo opetaeko dokona peteyami.

\VS{13}Dokona Maekaya akali Barukumi yaka leyamo pii siyamo dupwa peparae nakama lamaiya.

\VS{14}Lamaiyamosa akali mupwa dupwame akali Juti (Netanayana ikinyingi, Selamayana kauwange dee kauwange kyawa doko Kusi lenge) dokome pepa kao pele pele lasi wambu yaka lamaiyuo karapyamo doko minyuo epena Baruku lamaiyala pena leyami. Dokopa Baruku buku kao pele pele lasi doko minyuo akali mupwa dupwa peteyami dokona peya.

\VS{15}Peyamo dokopa nakamame lao, Isa pisipi. Pisipala pepa kao pele pele lasi doko namwa yaka lao langipi. Dokona lao Barukumi nakama yaka lao lamaiya.

\VS{16}Yaka lao lamaiyuo otapeyamo dokopa nakama pakame kumuo yango mendeme mende kando pipala Baruku lamaiyuo lao, Namwame pii dake pao kiŋi doko lamairama, leyami.

\VS{17}Lapala nakamame baa piso soo lao, Epapu dakepa namwa langyuo apa pyuo embame pii dapwa peparae pyapisi? Jeremayame pyape lao emba langipyase? leyami. 

\par }{\PP \VS{18}Dokopa Barukumi isingi lao, Jeremayame pii peparae langipyamopa nambame pepa kao pele pele lasi dakena pyanjilimi pyapu, leya.


\par }{\PP \VS{19}Dokopa nakamame baa lamaiyuo, Embapa Jeremayapa wambu mendeme dusa petambinyi lao see nana lao yalu pela pupwape, leyami.


\par }{\SH Kiŋi Dokome Buku Kao Pele Pele Lasi Doko Kisiya
\par }
{\PP \VS{20}Akali mupwa dupwame pepa kao pele pele lasi doko kiŋinya pepa pyakamingi akali Elesemana panda kuki dokona reteyami. Retapala nakama kiŋi peteyamo panda dokona papala pii peparae paleya dupwa lamaiyami.

\VS{21}Dokopa kiŋi dokome Juti buku kao pele pele lasi doko nyela pena leya. Leyamosa akali Elesemana panda kuki dokona siyamo nyepala pao kiŋi akali dokope dee akali mupwa awali lao kareyami dupwa pipya yaka lao lamaiya.

\VS{22}Yuu gii doko kupwa pingi dokopa dokona kiŋi baa banya anda kupwa pingi yuu gii dupwana palenge dokona isare repeta petenge panda dokona soo peteya.

\VS{23}Dokona akali Jutimi pepa pyasi dokona lane remape kisimape mende yaka lapeyamo dokopa kiŋi dokome kema wua kuki mendeme kunjapala isarena kiso peteyamo pao buku kao pele pele lasi doko rao oteya.

\VS{24}Dopa piyamopape kiŋi dokope panda banya akali mupwa dupwape lapo pii doko siyaminyi dupwa nakama pakame kumuo kondapala renge lao mende lasaka pyuo pii nayami.

\VS{25}Akali Elanatanemoo Delayamoo Gemarayamoo dusipame buku kao pele pele lasi doko kiŋi dokome kisa napyali lao piso sokondali pyuo leyaminyipape baame nakama doko mende lalyaminyi lao see naya.

\VS{26}See napala baame kiŋinya ikinyingi Jeramelemoo Aserelena ikinyingi Serayamoo role pyapeta dee Apetelena ikinyingi Selemayamoome namba poropeta akali Jeremayapa nambana pepa pyakamingi akali Baruku opetaeko puu maiyuo nyela pena leya, Dopa leyamopape Kamongome nambwa nyuo yalu piya.


\par }{\SH Jeremayame Buku Kao Pele Pele Lenge Mendeko Piya
\par }
{\PP \VS{27}Baruku pii lamaiyamo pepa kao pele pele lasi dokona dupwa kiŋi Jiyoakwimi kisapeyamo dokopa Kamongo dokome namba langyuo lao,

\VS{28}Pepa kao pele pele lasi wakale mende nyepala pepa wambo doko pii palenge dupwa peparae pyao retape lao langiya.

\VS{29}Kamongome kiŋi doko dopa lamaipi, leya. Embame buku kao pele pele lasi doko kiso dokopa Jeremaya piso soo, Akipamo Bapilone kiŋi dokome epapala yuu dake pyao kokwa soo dee wambu menape dupwa pyao kumuo pira ingilyamo lapipi lee kande, leya.

\VS{30}Dokona lao kiŋi Jiyoakwimi, Namba Kamongo dokome emba langilyu. Embena para pyao manjo parene dokona mendeme kiŋi Dapitinya panda nyuo kiŋi yulu pii nara. Emba kumarene dokopa embena yongo doko neta renge panda mendena nembaraminyipa yuu gii korakama dokopa netame rao karara dee kukwa dokopa kalapetame pyao karara.

\VS{31}Nakama peparae koo pilyaminyi dokona nambame emba randa joo embena manjirinyi dupwa randa maiyuo dee embena akali mupwa dupwa randa maiyuo piru. Dokona embape dee Jerusaleme wambu dupwape Juta wambu dupwape nambana pii mende piraŋa lao repe repe langipunu dokona see nalyaminyi dokona nambame nakama peparae keta lao randa jero leyonuli pyuo pyakaro.


\par }{\PP \VS{32}Dokopa enakana nambame buku kao pele pele lenge mende wakale nyepala nambana pepa pyakange akali Baruku maiyunusa akali dokome nambame pii lamaiyu dupwa peparae pyao reteya. Buku kao pele pele lasi wambo kiŋi Jiyoakwimi isarena kisiyamo dokona palenge dusipana mende pyarepala para kando lao peparae pyao reteya. Dee nambame pii dopale lapo lamaiyunu dupwa opetae konda pyuo pyao reteyako.




\par }\Chap{37}{\SH Setekayame Jeremaya Kando Piso Singi Pii Lapo Pisiya
\par }
{\PP \VerseOne{1}Kiŋi Nepukatenesa yuu Bapilone range dokome akali Setekaya yuu Juta kiŋi Josaya dokona ikinyingi doko akali Jiyoakini lenge akali Jiyoakwiminya ikinyingi dokona panda nyinya lao rombo palyiya.

\VS{2}Dopa piyamopape Kamongome wai pii namba lape lao jiyamo doko kiŋi Seteyakamepe wambu dupwamepe banya akali mupwa dupwamepe warombo see nayami.

\VS{3}Dokopa kiŋi Setekayame Selemayana ikinyingi Jukale dee Masayana ikinyingi purisi akali Sepanayapa namba peteyo dokona pena leya. Epapala nakambame namba langyuo, Namwana wambu peparae dupwana lao namwana Kamongo Anatu kando ateŋa lakape, langiyambi.

\VS{4}Langiyambinyi dokopa namba puu maipa nayaminyipa mee wambu pipya papyuo kareyo.

\VS{5}Dokopa Bapilone ami yanda singi dupwame yuu Jerusaleme doko pyao kareyami. Dopa pyuo kareyaminyipape yuu Isipi ami yanda singi dupwa Isipi yuu lili make piyami doko yalo epelyaminyi leyami doko sepala nakama yaki nyuo kala peyami.


\par }{\PP \VS{6}Dopa piyamo dokopa Isaraele wambunya Kamongo Anatu dokome namba langyuo,

\VS{7}Akali Setekaya pii lamaipi lao leya. Yuu Isipi ami yanda singi dupwa nakama nyisalana lao enye katasa epelyaminyi. Dopa pyuo iminyipape anda kapu kyuo parami.

\VS{8}Dokopa Bapilone akali dupwa kapu kyuo epapala yuu taone doko panda nyepala pyao kokwa soo kiso nembarami.

\VS{9}Bapilone wambu dupwa kapu kyuo epapalako kaeyarami lyakande dokona lao nakama rangeme kopyali ingyuo Bapilone wambu dupwa dee kapu kyuo epa narami lao suu pyaa nalapape lao namba Kamongo dokome nakama repe repe lao langilyu.

\VS{10}Kamame nakamame yuu Bapilone ami yanda singi dupwa peparae pyao isa palyuo winimi piparaminyipape akali lapo nakama yanenge poro lao ranjama eparamo nakamana komau anda dokona luu palyuo seraminyi dupwame sowale pyuo karo sipurapala yuu taone dake pyao kiso isa palyarami ingilyamo. Kamongo dokome nambame Setekaya lamaipi lao langiya.


\par }{\SH Jeremaya Puu Maiyuo Nyepala Karapusi Anda Palyiyami
\par }
{\PP \VS{11}Yuu Isipi ami yanda singi dupwa repeta epeyamisa yuu Bapilone ami yanda singi dupwa Jerusaleme karo kapu kyuo peyami.

\VS{12}Dokopa namba yuu Jerusaleme piso yaki nyuo Benjamenena yuu dokona nambana ree palunya yuu dokona namba kararo panda dokona lama nyela peyo.

\VS{13}Dopa piyamopape namba Benjamenena Kame Kambu dokona pao pyaka siyunu dokopa yanda singi dupwana mupwa doko yulu paleyande baa dokona yulu pyuo kareya. Doo kareyamo akali doko kingi Irinja lenge akali Selemayana ikinyingi Ananayana kauwange dokome namba kata pasi pipala piso soo lao, Emba dae yaki nyuo Bapilone wambu pipya konda pela pelese? leya.


\par }{\PP \VS{14}Nambame isingi lao, Embame angi lao nalene. Namba dokona apeto paa naro, lamaiyu. Dopa lamaiyunupape Irinjame nambana pii soo nyii naya. Dopa pipala baame namba minyaro nyepala minyuo akali mupwa dupwa peteyami dokona peya.

\VS{15}Peyamo dokopa akali dupwame namba kando imbumi kumapala akali lapo lamaiyuo pyarako pyapala minyuo pao kiŋinya pepa pyakamingi Jonatane lenge dokona anda palyapala kii pyao keto lena leyami. Banya anda doko karapusi anda ingyuo wasiyami.

\VS{16}Namba karapusi anda dokona yuu rumbyapala panda kuki singindena koko palyiyaminyi dokona yuu gii malu palyuo kareyo.


\par }{\PP \VS{17}Dokopa enakana dusa kiŋi Setekaya peteya dokona namba lanyuo peyaminyipa banya anda dokona baame namba yalu pyuo piso soo lao, Wai pii mende Anatu keta piso ipyape? leya.

\par }{\PP Dokopa nambame isingi lao, Pii lapo langipya, leyo. Lapala kiŋi doko pii konda pyuo lamaiyuo, Nakama Bapilone kiŋi porainya renge palenge doko keta kingi rekya lao mairu lapya, leyo.

\VS{18}Lapala nambame piso soo lao, Nambame wambu dupwa kandope emba kandope dee embena akali mupwa dupwa kandope lowa anjukunya yaleyosa nakama suu pingi nyuo namba karapusi palyarami ingiyase? leyo.

\VS{19}Embena poropeta akali yuu Bapilone kiŋi dokome embape dee embena yuupi dupwa pyao nyii nara lao emba langiyaminyi dupwa apa piyamisi?

\VS{20}Dokona emba kiŋi andake doko, dakepa nambame emba piso sokondali pyuo nambana pii see lao leto. Sepala nambame emba piso silyu dokona kaeya nao pyakape. Doko embame namba akali Jonatanena anda dokona dee kamba kapu kyuo karapusi pyambwa napipi. Emba dopa piri ramo namba dokona angi kumaro ingilyamo.


\par }{\PP \VS{21}Dokona lao kiŋi Setekayame namba kiŋinya yanda singi panda dokona pao karapala kii palyinya leyamo kareyo dokopa nenge borete kiso wasingi anda dokona kunjasi mendaki larapu yuu gii mendakinya lao joo kareyaminyi pao yuu taone dokona nenge borete dupwa oteya.




\par }\Chap{38}{\SH Jeremaya Baa Ipwa Pete Sokwasi Yuwale Mendena Kareya
\par }
{\PP \VerseOne{1}Akali Matanena ikinyingi Sepatayamoo Pasana ikinyingi Getalayamoo Selemayana ikinyingi Jukalemoo dee Malekayana ikinyingi Pasamoo dusipame nambame wambu dupwa lamaiyuo Kamongo dokome leyamo pii dupwa lao papilini leyami doko nakama siyami.

\VS{2}Lamaiyunu doko, Kamongo dokome lao wambu mendali yuu taone dakena palyuo karara ramo doko yanda andake mende piraminyi dokona kumuope panda nenge see naramo lopo andake pipala kumuope panda yanyi nyepala kumuope pirami. Dopa piraminyipape mendeme neta pao Bapilone ami dupwame waiku nyinya lapala kaeyara ramo doko baa kuma nara. Baa range yongo lete nyuo mee palyuo karara.

\VS{3}Nambame nakama dopako pyuo lamaiyuo, Kamongome lao dokopa yuu taone dake Bapilone ami nyerami lapya, leyo.


\par }{\PP \VS{4}Dokopa akali mupwa dupwame kiŋi doko peteyamo dokona papala lamaiyuo lao, Akali dake pyao kumakamana. Baame pii dopale lapya dokome yuu taone dokona yanda singi karenge dupwa paka renge manjinyi pyambuo letamo. Dee wambu pyarepala pao yuu taone dokona pisiminyi dupwa dopako pinyi pyambuo letamo. Akali dakeme wambu dupwa nyisalana suu pyao laa nalyamo. Baame wambu dapwa isa nenge kara nange dokome suu lao randa maiyuo letamo, leyami.


\par }{\PP \VS{5}Dopa leyaminyi dokona kiŋi Setekayame isingi lao, Doko kapa. Nambame nakama kaeyalapa laa naroŋo. Nakamame baa keta pinya suu pilyaminyi doko pipwape, leya.

\VS{6}Dokona lao kiŋinya yanda singinya panda dokona kiŋinya ikinyingi Malekayana ipwa petende singi dokona namba minyuo pao pyambuyami. Nakamame puu karapala malyiyami. Yuwale dokona ipwa pete see napala wara yeelyo siyandena namba nyuo pee kuku piya.


\par }{\PP \VS{7}Dopa piyaminyipape Itiopia akali Epetemeleke lenge kiŋi dokona anda yulu pyuo kareyamo dokome namba yuwale dokona nyuo malyiyaminyi leyami doko siya. Yuu gii dokopa kiŋi doko Benjamenena Kame Kambu dokona kote soo peteya.

\VS{8}Dokopa akali Epetemeleke baame kiŋi doko peteyamo dokona papala lamaiyuo lao,

\VS{9}Emba kiŋi andake doko, akali dapwame mende piminyi doko ama kopetame pimi. Doko yuu taone dakena nenge mendepe see napya dokome nakamame akali Jeremaya doko lopome kumapala kumaraŋa lao soo yuwale dokona pyambwami, leya.

\VS{10}Dokopa kiŋi dokome akali Epetemeleke lamaiyuo, Akali dae karaminyi dokona rema nyepala Jeremaya baa kumapa nanaleŋe yuwale dokona palamo doko ipyuo nyela pena leyapya.

\VS{11}Dokona lao Epetemelekeme akali dupwa nyuo lanyuo kiŋi dokona yulu pingi bange retenge anda dokona papala komau kangusi lapo puu karo yuwale dokona namba nyelana malyiya.

\VS{12}Malyapala Epetemelekeme namba langyuo lao, Puu dokome emba naa nana lao komau kangusi dupwame embena arokwa kata dokona palyepala palyape, leya. Leyamuli pyuo namba dopa piyu.

\VS{13}Dokopa nakamame namba yuu paleta ipyuo nyiyaminyisa namba yuwale dokona nyisa epeyo. Epapala kiŋinya yanda singi panda dokona kareyo. 

\par }{\SH Setekayame Jeremaya Kando Apa Pirusi Lao Piso Siya
\par }
{\PP \VS{14}Yuu gii mendepa tembole anda dokona kambu repo ingyuo singi konandowame dokona namba kiŋi Setekaya peteyamo dokona lanyuo peyami. Peyaminyipa baame namba langyuo lao, Nambame emba piso singi pii mende pisaroŋo embame namba kando lapo kalyama napala angi peparae kinyi dokona langipi, leya.


\par }{\PP \VS{15}Dokopa nambame isingi lao, Nambame kinyi dokona laro ramo doko embame namba pyao kumakare. Dee nambame dopa piri dapa piri lao nyiso laro ramo doko emba sili see nale lao karare, leya.


\par }{\PP \VS{16}Dokona lao kiŋi Setekayame namba kando yalu pyuo pii mende lalu lao lao dopa leya, Anatu Lete Karenge dokome namwa letena renge jiyamo dokona kingi lao kana minyuo lao, Namba emba pyao kumaka naro dee akali lapome emba pyao kumalena lami dupwa keta mai naroko, leya.


\par }{\PP \VS{17}Dokopa enakana nambame Setekaya lamaiyuo, Kamongo Porai Wakasa Isaraele wambunya Anatu dokome lao, Emba rangeme yuu Bapilone ami akali dupwa waiku nyinya lao kumuo maiyuo kaeyare ramo doko emba range kyawa lete nyuo dee yuu taone doko raa nara. Dee embape embena ree palupi laparae kyawa lete nyera, leya.

\VS{18}Dopa piraminyipape emba waiku nyinya lao kumuo maiyuo kaeya nare ramo doko yuu taone andake dake Bapilone akalinya kingi rakana palyakamiramopa pyao kisarami. Dopa piramopa emba kapa wanjo lete paa nareko, leya.


\par }{\PP \VS{19}Leyamo dokopa kiŋi Setekayame isingi lao, Namwana Juu akali lapo Bapilone range ingyuo karaminyi dupwa namba pakalyo. Dokona nakamana kingi rakana palyara ramo dokopa nakamame randa jerami, leya.

\VS{20}Nambame lao, Emba nakamana kingi rakana palya nara. Nambame emba piso sokondali pyuo lao, Kamongo dokona wai pii doko warombo sepe. Dopa pirinyi dokopa bange peparae dupwa emba keta kapa ingyuo paramopa emba range kyawa lete pare.

\VS{21}Emba Bapilone ami akali dupwa waiku nyinya lao kumuo maiyuo kaeya nare ramo dokopa Kamongo dokome mende piramo doko namba pii repa repa pyuo lasaka pipya leyo.

\VS{22}Nambame dokona kandapunu Juta enda dokopa kiŋinya anda dokona pisimi dupwa Bapilone kiŋi dokona akali mupwa dupwa karami dokona lanyuo pumi. Dokona nakama pao karo dokopa apa lami lao sepe. Nakamame dopa lao pumi.

\par }{\Q Kiŋi dupwana puu minyingi angi dupwame baa minyoko pyuo kata koona lanyuo pumi

\par }{\Q Dokopa nakamame baa isa palyimi.

\par }{\Q Banya kimbu dolapo warana yalyipyamopa

\par }{\Q banya puu minyingi dupwame baa yaki nyimi

\par }{\MM lao puminyi sipu leya.


\par }{\PP \VS{23}Dokopa nambame konda pyuo lao, Embena enda peparaepe dee wane wanakepe dupwa yuu Bapilone lanyuo parami. Dee emba range nakama keta kyawa lete nyii nareko. Emba yuu Bapilone kiŋi dokome karapusi ingyuo nyuo minyuo paramopa yuu taone dake rao muku sera, leyo.


\par }{\PP \VS{24}Leyono dokopa Setekayame isingi lao, Pii doo iso letambano doko embame mendali sinya lao lamai nare ramo doko emba randa nyii nare, leya.

\VS{25}Akali mupwa dupwame namba embapa pii lao pisimbi lao serami ramo doko apa lambi lao emba piso sela eparami lyakande. Dokona embame pii peparae lamairi ramo doko nakamame emba kando pyao kumaka narama lao lalu lao lao langirami lyakande, leya.

\VS{26}Dopa laraminyipape embame nakama lamaiyuo, Namba karapusi anda dokona kumalase lao kamba lanyuo paa nana lao nambame piso sokondali pyuo pisapu lape, leya.

\VS{27}Leyamo dokopa akali mupwa dupwame namba peteyo dokona epapala piso siyami dokopa kiŋi dokome lape lao langiyamuli pyuo leyo. Dokopa mendemepe pii iso yalu pyuo leyambano doko see nayami dokome dee nakamame mende dusa pirami ingya naya.

\VS{28}Dokopa namba kiŋi dokona yanda singinya panda dokona karapusi kareyonopa Jerusaleme pyao epo anamasi minyiyami.


\par }{\SHC 39:1—51:64 Kiŋi Nepukatenesa baame yuu Jerusaleme pyao piyamosa taone andake doko isa peya. Juta kiŋi kingi Setekaya lenge doko yuu Bapilone dokona karapusi ingyuo lanyuo peyami. Dopa piyaminyipape Jeremaya baa moko nyiyami. Dokopa akali mende Getalaya lenge doko gapomane mupwa ingyuo yuu doko iso karena leyami. Leyaminyipape enakana wambu dupwame baa pyao kumakayami. Kumakayaminyi dokopa wambu lapo yuu Isipi ralo peyaminyipa Jeremaya baa nakama pipya role monale, leyami. Rombo 46-51 dupwana Kamongome yuu Isipipi Bapilonepe dee yuu wakale wakale dupwape kote laro leyamo pii pyasi palamo.
\par }


\Chap{52}{\SH Yuu Jerusaleme Pyao Isa Nembeyami
\par }
{\R (2 Ki 24:18—25:7)

\par }{\PP \VerseOne{1}Setekaya baa ee kana akalisa lama ipisu mendaki nembo karapala dokopa baa Juta wambunya kiŋi ingiya. Baa ee kana akalisa ipisu mendaki yuu Jerusaleme doko iso kareya. Banya endangi doko Amutale lenge. Enda doko baa akali mende wakale kingi Jeremaya lenge yuu taone Lipina palenge dokona wanenge.

\VS{2}Kiŋi Jiyoakwimi Kamongo dokona lenge kambu dokona yulu koo pyuo kareyamo dokoko suu pyao kiŋi Setekayame koo piya.

\VS{3}Dokona lao yuu Jerusaleme Juta wambupi dupwa pipya Kamongo dokome ama wakasa imbwuapala nakama karapusi ingyuo nyuo minyuo yuu wakale mendena pena lao ralinyi nembeya. Dokopa Setekaya baa yuu Bapilonena kiŋi Nepukatenesa kando isarena karalana suu pyaa napala kamba leya.

\VS{4}Dokona yuu gii akalisa kana akalisa dokona ee kana mange mendaki karo dokopa Setekaya baa yuu Juta dokona kiŋi ingyuo kareya. Kareyamo dokopa kiŋi Nepukatenesame banya ami yanda singi dupwa lanyuo epapala yuu Jerusaleme doko pyao nyelana piya. Pipala nakama taone kipwa kipwa dupwana komau anda pyuo palipala yanda pirama lao awali lao paka yuku karo kame piyami.

\VS{5}Dopa pyuo Jerusaleme taone doko nyuo kamena sukusa palyuo pisi kareyaminyipa pao Setekaya kiŋi yulu piyamo ee kana akalisa ipisu mendaki dokona ingiya.

\VS{6}Dokopa yuu gii mange mendaki karo kana kisima dokona ee kana mendaki dokonako lopo ama kopetame siyamosa wambu dupwa mende narami ingya naya.

\VS{7}Dokopa yuu taone dokona kana kame doko pyao lalyapala sukusa peyami. Dopa piyami dokopa Bapilone akali dupwa yuu taone dokona nyuo sukusa palyuo karo awali leyaminyipape Jerusaleme yanda singi dupwa kukwa dokopa mee neta peyami. Nakama kiŋinya ee dokona kata sukusa penge dokona papala kana kame pinjingi paki paki dolapo epo suu lenge dokona kame kambu kata dokona peyami. Pao yuu Jotane pau lama lama dorena ingyuo pyakao peyami.

\VS{8}Dopa pyuo peyaminyipape Bapilone yanda singi dupwame kiŋi Setekaya pete pete pao yuu Jereko repeta yuu lama lama dokona minyaro nyiyami. Dokopa banya yanda singi peparae dupwame baa yaki nyiyami.

\VS{9}Kiŋi Nepukatenesa yuu taone Oripila lenge yuu Amate dokona singi dokona kareyamo dokona kiŋi Setekaya baa karapusi pyao lanyuo peyami. Peyaminyi dokopa kiŋi Nepukatenesame piso soo kote sepala baa koo piya, leya.

\VS{10}Yuu Oripila dokona Setekayame kando kareyamopa Nepukatenesa baame Setekayana ikinyingi dusipa pyao kumakaya. Dee Juta akali mupwa dupwa opetaeko pyao kumakana, leya.

\VS{11}Dopa pipala enakana baame Setekayana lenge dolapo pyao lukwapala baa puu maipala minyuo yuu Bapilone dokona peyami. Dokona Setekaya baa karapusi palyuo karo kumuya.


\par }{\SH Tembole Anda Doko Pyao Kokwa Siyami
\par }
{\R (2 Ki 25:8-17)

\par }{\PP \VS{12}Bapilone range kiŋi Nepukatenesa ee kana akalisa ipisu mange mendaki karo kareyamopa kana kingi paki dokona yuu gii akalisa dokopa kiŋinya dopa pyuo piri dapa pyuo piri lao nyiso lenge akalimi ami yanda singi iso karenge doko Nepusaratane yuu Jerusaleme dokona sukusa peya.

\VS{13}Papala tembole anda dokope kiŋinya anda dokope dee kamongo wambu yuu Jerusaleme palenge dupwana anda dupwape kiso oteya.

\VS{14}Dee banya yanda singi dupwame yuu taone dokona kana kame awali lao karenge doko pyao lalyuo isa nembeyami.

\VS{15}Dokopa akali Nepusaratane baame wambu yuu dokona pyarepala pao peteyami dupwape akali lapo mora petenge dupwape dee Juu akali lapo wamba Bapilone kiŋi dokona enda ingyuo kumuo maipala pao kareyami dupwape karapusi pyao minyuo yuu Bapilone dokona peya.

\VS{16}Dopa piyamopape Juu lapo wambu pendewa muiyane yuu reta nange dupwa baame yuu Juta dokona piso isa girapo ee dokonape dee ee yuu dupwanape yulu pinya leya.


\par }{\PP \VS{17}Yuu Bapilone akali dupwame anda pinginya kone kana dopaleme wasisi ane isa pyanenge dupwape bange reto ipyuo minyuo papingi rate tembole anda dokona siyamo dupwape penge kameya mende kone kana dopaleme wasisi ipwa pisingi dokona siyamo dokope peparae pyao muu muu pyuo nembapala kone kana dupwa peparae nyuo minyuo yuu Bapilone dokona peyami.

\VS{18}Dee nakamame kana pyare dokona pee nyuo nembenge pengepe bange saporo kuki dupwape lambe elya pingi yulu bange dupwape dee mena pyao kiso maingi dokopa mena ranjama reto nyingi pere dupwape dee pere lapo bange rendamu pingi kiso maingi dupwape dee kone kaname wasisi bange tembole andana yulu pingi singi dupwa peparae nyuo peyami.

\VS{19}Nakamame bange peparae kana golope kulingipimi wasisi dupwa nyuo minyuo peyami. Pere kukipi isare sungwa lengya nembenge kapape mena pyao kiso maingi dokona ranjama retenge perepe pee nembenge pengepe lambe retenge ratepe bange rendamu pingi reto kiso maingi perepe ipwa waene Anatu reto maingi pere dupwape peparae nyuo minyuo peyami.

\VS{20}Dee kiŋi Solomoneme bange lapo kone kana dopaleme waso tembole anda dokona reteya. Isa pinginya lamape bange reto ipyuo minyuo papingi ratepe penge kameya mendepe dee mena bulamakao kali wasisi akalisa ipisu lamame penge minyaro karenge dupwa ama kenda pingi dokome sikyali pinya saka nayami.

\VS{21}Isa pinginya lama mendaki dopale. Mita mange lama londe ingiya dee wangu awali lao doko mita kingi paki ingiya. Nakamba sukusa sisingi kata singi dee kapa romende kingi lenge muu dopale ingiya.

\VS{22}Isa pinginya lamana ketae pinjingi dokona kyawa ingyuo kalya piyami. Doko mita lama londe ingiya. Nyuu ingyuo kalya pyuo lambuo laeyo pyuo palyuo wasisi dokona isa jingi kingi pomekaranate lengende waso kalya piyami.

\VS{23}Isa pinginya kyawa dokona nyuu ingyuo wasisi dokona isa jingi kingi pomekaranate lenge andete mendaki dusipana akalisa mange mendaki karo ipisu pakinyamange dusipa isa yuu dokona karo kandenge.


\par }{\SH Juta Wambu Dupwa Yuu Bapilone Lanyuo Peyami
\par }
{\R (2 Ki 25:18-21, 27-30)

\par }{\PP \VS{24}Doo piyamo dokopako Bapilone yanda singi dupwana mupwa isingi akali Nepusaratane lenge dokome purisi mupwa Seraya lenge dokope dee purisi lapo ingyuo karenge Sepanaya lenge dokope dee akali rema tembole anda dokona mupwa ingyuo karenge dusipa pipya karapusi pyao minyuo peya.

\VS{25}Yuu taone dokona akali mende Juu yanda singi ami dupwana mupwa ingyuo karenge dokope akali yanda ipingi nyepo kiŋi doko kando dopa pyuo piri dapa pyuo piri lao nyiso lenge dusipa mee yuu dokona kareyami dupwape dee yanda singi ami dupwa pepa pyakamingi akali dokope dee akali kamongo lapo akalisa pakinyamange dupwa pipya puu maiyuo nyuo peya.

\VS{26}Nepusarataneme akali dusipa minyuo yuu Bapilone kiŋi doko yuu taone Oripila yuu Amate dokona singi peteyamo dokona minyuo peya.

\VS{27}Dokona yuu Bapilone kiŋi dokome nakama randa andake maipala pyao kumakana leya.

\par }{\PP Dopa pyuo Juta wambu dupwa nakamana yuu yaki nyuo karapusi pyao minyuo yuu wakale peyami.

\VS{28}Nepukatenesame wambu dupwa karapusi pyao minyuo peyami pii dupwa dakena pyasi palamo. Baa ee kana yanda ipingi dokopa kiŋi karapala wambu ama malu (3,023) karapusi pyao nyuo peya.

\VS{29}Dee banya ee kana akalisa ipisu mange lama kiŋi karo dokopa Jerusaleme piso wambu malu 832 puu maiyuo nyuo peya.

\VS{30}Dee baa ee kana akalisa lama ipisu rema kiŋi karo dokopa akali Nepusarataneme wambu malu 745 puu maiyuo nyuo peya. Dokona wambu peparae nyuo pyasapala dokopa 4,600 puu maiyuo karapusi pyao nyuo peya.


\par }{\PP \VS{31}Kiŋi Jiyoakini ee kana akalisa rema ipisu yanda ipingi yuu gii akalisa lama ipisu kingi paki dokona kana akalisa ipisu lama dokona karapusi dokona palyuo kareya. Kareyamo dokopa ee kana dokona akali Epelemerotake baa Bapilone wambunya kiŋi karapala yuu Juta range kiŋi Jiyoakini baa kando anjiki pyuo karapusi paleyamo doko nyiso nyisa nyiya.

\VS{32}Akali Epelemerotake dokome Jiyoakini baa kando anjiki pyuo elya pyuo reto karapala kiŋi menge yuu Bapilone dokona karo Jiyoakinimoo karapusi ingyuo role pyapeta paleyaminyi dupwa yulu maiyamopape baa yulu andake ama wakasa mende maiyuo banya kingi ketae pyambuo piya.

\VS{33}Dopa piyamo dokopa Jiyoakini banya karapusi komau dupwa alowa pipala baa lete palyuo karo piyamo yuu gii dusipana kiŋinya nenge nenge rate dokona yuu peparae role pyao piso nao kareya.

\VS{34}Yuu gii yaka lao baa palu karo piyamo dokopa baa nenge maiyami dopaleko ingyuo kana bangepe yano piyamo kareyamo dupwa maiyaminyi kapa nao palyuo karo piya.


\par }