\NormalFont\ShortTitle{NIYAMAYA}

{\MT NIYAMAYA

\par }{\IP Buku Esera dokome lao yaki nyiyamo dokona piso buku Niyamaya lenge dakeme nyekonyo letamo. Arome pii rema dasipa kunjisi ingyuo pyasi palamo.

\par }{\IO {\BK{1. Rombo 1:1—7:73a
}}Yuu Pesa kiŋi Sairoseme akali Niyamaya lenge doko yuu Juta dokona wambu dupwa iso karala pena leya. Niyamaya yuu Jutana taone mupwa Jerusaleme dokona epeyamopa Juu wambu kareyaminyi dupwame Jerusaleme dokona kana kame andake doko dee kamba waso piyami. Piyaminyi dokopa Niyamaya baame yulu doko rapu piya. Eserana Anatu lakandenge yulupi dee role pyao yango pipya karenge yulupi yulu dopale wambu dupwana au pyuo sero karena lao kareya.

\par }{\IO {\BK{2. Rombo 7:73b—9:37
}}Rapu pingi Esera baame Anatunya Mawa Pii buku andake piyamo doko yaka lao ketae pyambuo wambu dupwa polo lamaiyuo kareya. Yaka leyamo dokopa Juu wambu dupwame pii doko soo nyepala nakamana yulu koo dupwa polo lamaiyami.

\par }{\IO {\BK{3. Rombo 9:37—13:31
}}Yuu Juta dokona Niyamaya baame iso kareya pii lapo konda pyuo piyami dupwa pyasi palamo. Niyamaya baame Anatu keta pyamalyuo karo ateŋa lamaiyuo kareyamo doko ama renge andake ingyuo palamo.

\par }{\IP Niyamaya baa yulu poraiyuo pingi. Ateŋa wakasa lenge dee Anatu kapa pira lao suu pyao otenge akali.



\par }\ChapOne{1}{\PP \VerseOne{1}Akalayana ikinyingi Niyamaya banya arome pii dupwa pyasi palamo. Niyamaya baame dopa leya.

\par }{\SH Niyamaya Baa Jerusaleme Dokona Lao Kandapala Suu Piya
\par }
{\PP Yuu Pesa kiŋi akali Atasesisi baa kiŋi yulu kanda soo pyuo karo enakana ee kana akalisa lama banya yulu minyiyamopa kana Kisilepe dokopa yuu taone mupwa Susa lenge dokona kareyo.

\VS{2}Kareyono dokopa nambana yangonge Ananimoo Juta akali lapo pipya epeyami. Epeyaminyi dokopa nambame Juu akali dupwa pyao kumaka nao yuu wakale mendasa puu maiyuo nyii nayami dokona lao piso siyu. Dopako pyuo yuu Jerusaleme dokona lao opetae piso siyu.

\VS{3}Piso siyunu dokopa nakamame namba langyuo, Wambu yuu Jerusaleme karaminyi dupwa akali dupwa pyao kumaka nao yuu wakale mendena puu maiyuo nyii nayami dupwa nakama randa andake nyuo elyame kumuo karaminyi. Karaminyipa Jerusaleme kana kame kameya awali lao piro karenge doko lalyuo bolombalo lasi silyamo. Dee Jerusaleme kambu dowa kameya dupwa isareme rao lalyuo kokwa siya, leyami.

\VS{4}Leyaminyi doko sepala yuu gii lapo ee lao kumanda peteyo.

\par }{\PP Pisipala dokopa namba nenge naa nao Anatu yake panda karenge doko ateŋa lao kandalyo kando peteyo.

\VS{5}Pisipala dokopa dopa leyo, O Numi Anatu, Emba Kamongo mupwa wakasa ingyuo karene doko namwa pako karamano. Wambu emba kando mona retenge dupwape embena mawa pii yaki nyii nao minyuo pyuo karenge dupwape pipya emba pii lao kana minyuo kinyi lalu lao lenge doko minyaro karene.

\VS{6}Embena kendemande Isaraele wambu dupwa emba kando koo piyama dupwana kondapala polo langyuo kukwa korakamape ateŋa lao pyuo karo doko emba kando sepe. Kinyi nambape nambana rakangena ree palupi koo piyamako, lamaiyu.

\VS{7}Lamaipala dokopa embena kendemande akali Mosese keta mawa pii jiinyi dupwape moko minyuo pyuo kara nalyamano. Dopa pyuo karo embame namwa pelapa langiinyi dupwa kamba lao yulu kopetame pyuo karamano.

\VS{8}Pii embena kendemande akali Mosese lamaii. Embame baa dopa lamaiyuo, Nakama Isaraele wambu dupwa langirunuli pyuo kara narami ramo dokopa nambame nakama yuu wakale dupwana bolombalo lao nembaro doko kame see nao karape.

\VS{9}Dokopa nakama namba karo dakena dee kamba kapa kyuo epapala nambana mawa pii doko yaki nyii nao minyakao kararami ramo dokopa nakamana wambu dupwa yuu nanesa puu maiyuo nyuo minyuo paraminyipape nambame nakama yaki nyii napala range nyuo sukusa sukusa pipala yuu mupwa enenge mendena namba lakando kararamiŋi lao yapalyo nyepala dokona karalapa lao jero, lamaii kande, leyo.


\par }{\PP \VS{10}Lapala dokopa Kamongo doko dapwa embena kendemande emba rangena wambu kandale. Embena porainya renge andake dokome kiiramo nyii dupwa karaminyi.

\VS{11}Embena kendemande akali Niyamayana ateŋa lenge dokope embena Isaraele kendemande wambu menge dupwa emba rape rape lao karalana suu pingi dupwana ateŋa lenge dupwape sepe. Epapu namba embone pisinyi pyambuo akali kiŋi karamo dakeme namba kandapala kondana lao nyisinya lao karape, Anatu lamaiyu.

\par }{\PP Yuu gii dusipana namba kiŋi akalinya nenge ipwa waenepe minyakamyuo epo maipapu pingi akali ingyuo karapala yulu dupwa pyuo kareyo, leya Niyamayame.




\par }\Chap{2}{\SH Niyamaya Baa Jerusaleme Peya
\par }
{\PP \VerseOne{1}Kiŋi Atasesisi ee kana akalisa lama kiŋi yulu pyuo kareyamo dokopa kana Nisane dokopa ipwa waene siyamo doko nyepala kiŋi doko minyuo pao maiyu. Wamba namba kiŋinya lenge kambu dokona namba mona rando kumasi lenge kambu nyilyunu doko kanda nange.

\VS{2}Rae mai nayo dokona kiŋimi apa pipyasa embena lenge kambu yanga nalyamo lao piso siya. Piso sepala dopa lao, Emba anga pyaa nalyamo. Rae mai napisa embena mona kendo pilini, langiya.

\par }{\PP Langiyamo dokona namba walu lao pakame kumuyu.

\VS{3}Pakame kumapala kiŋi lamaiyuo, O Kiŋi palu karalu karape. Nambana rora ambasupi yuu dokona malu piyami doko momo nao dee yuu dokona kame kambu dupwa isareme rao kokwa sinyi nembeyaminyi dokome apa pyuo namba porayapala mee mona kyuku renge kararose? lamaiyu.


\par }{\PP \VS{4}Lamaiyunu dokopa kiŋimi namba langyuo, Nambame apa pyakapili lao piso silini? leya.

\par }{\PP Dokona lao Anatu yake panda karamo doko kando piso soo ateŋa leyo.

\VS{5}Ateŋa lapala enakana kiŋi lamaiyuo, Embame embena kendemande akali namba kando ama raeko maiyuo karare ramo doko namba yuu Juta dokona yuu taone andake nambana wambu rora ambasupi karo kumuo peyami dokona taone doko elya pyuo karala puu lao nembape, lamaiyu.


\par }{\PP \VS{6}Enda kuini doko baa maki pyuo peteyamopa kiŋi dokome yuu gii akipare karapala eparese lao piso siya. Piso siyamopa namba yuu gii dusipa karapala eparo lao lamaiyuokondali piyu. Dokopa kiŋi dokome namba kapa puu langiya.


\par }{\PP \VS{7}Pii mende kiŋi lamaiyuo, Emba namba kando rae mairi ramo doko pepa pase pyapala jere. Jerenepa nambame minyuo pao gapomane akali dupwa yuu doko yuu kiŋi Ipwa Yuporisa Dumarena lenge dokona iso karenge dupwa mairu. Mairunu dokopa nakamame namba kapa puu lao nembaraminyipa namba yuu Juta epo kando nyepala kararo lao kiŋi baa lamaiyu.

\VS{8}Lapala dokopa embame pepa pase mende jerenepa minyuo pao akali kiŋi Asape lenge kiŋinya imwa rapu pingi akali dokome isa pinginyape imwape lapo jeramo dokome yanda singi tembole anda rapu pingi dupwana anda dokona kame kambu kameya pyakamiru. Pipala yuu taone andake dokona ka'a kame doko opetae pipala dokopa namba range anda palirunu doko opetae piruko, lamaiyu. Lamaipala dokopa nambana Anatumi namba yisiyasa kiŋi dokome namba mende pyakapyali lao piso siyunu dokopa jiya.


\par }{\PP \VS{9}Jepala kiŋi akali dokome yanda singi mupwa dupwape akali ose matana petenge dupwa pipya nambamoo wambo role pyao pupwa lao nembeya. Nembeyamo dokopa yuu kingi Ipwa Yuporisa Dumarena lenge kata lyuo peyo. Papala dokona kiŋinya pepa pase doko gapomane akali dupwa maiyu.

\VS{10}Dokopa yuu Orane akali kingi Sanepelate lengepe akali kingi Topaya lenge yuu Amo dokona mupwa karengepe dolapome namba Isaraele wambu nyisala epeyo doko sepala ama imbuo kareyambi. 

\par }{\PP \VS{11}Dopa pyuo kareyambinyi dokopa namba Jerusaleme kando nyepala dokona yuu gii rema mee kareyo.

\VS{12}Karapala dokopa nambana Anatumi Jerusaleme dokona mende pipi lao monarena langiyamo doko nambame mendali lamai nayo. Lamai napala namba kukwa sipurapala akali mendasipa nambamoo role pyao peyamano dokopa mena donge dupwa karena lapala mendaki iki nyepala piso peyo.

\VS{13}Peyo dokopa kukwa dokopako nambame yuu taone doko yaki nyuo kame kambu kingi Yuu Lama Lama lenge neta yalyingi dorena singi kata dokona pao ipwa kamuo nyingi pete kingi Kau Pambeya donorena singi lenge dorena palyama palyama pao kame kambu kingi Rone Nembenge lenge doko kando nyiyama. Paole pyuo karo dokopa namba Jerusaleme kana kame lalyiyamo dokope dee kame kambu isareme rao kwaeya dusipa repeta pao poraiyuo kandama peyo.

\VS{14}Papala yuu taone andake dokona neta potemenge dorena dulurena pao kame kambu Ipwa Guu Lenge lenge dokona epapala Kiŋinya Ipwa Pete Singi dokona epeyo. Epeyo dokopa donge namba piso epeyono doko paramo kata doko see nayasa saka naya.

\VS{15}Saka napala kukwa dokopa pao yuu lama lama kingi Kitone lenge dokona lano pao dokopa kana kame doko kandama peyo. Papala namba peyono kata dokona kapa kyuo epo kame kambu kingi yuu Lama Lama lenge dokona sukusa pao yuu taone dokona kamba peyo.


\par }{\PP \VS{16}Dokopa akali kamongo dupwame namba anja pupi laope apa pipi laope see nayami. See nayaminyipa Juu yango purisi akali dupwape lita akali dupwape kamongo akali dupwape wambu menge yulu dokona piramale dupwape dupwana mendepe lamai nayo.

\VS{17}Dopa piyunupape enakana nakama lamaiyuo, Nakama namwa randa nyimwa doko kandelyaminyi doko yuu Jerusaleme rao banamau lapya kame kambu dupwa rao kwaeyo pipyamo doko kandelyaminyi. Namwa elya napala Jerusaleme kana kame doko dee kamba range pimanale ipupwa, leyo.

\VS{18}Lapala dokopa nambana Anatu dokome namba nyisiyamo dokona lao nakama lamaiyuo kiŋinya pii langiya dupwa opetae lamaiyuko.

\par }{\PP Lamaiyunu dokopa nakamame namba langyuo, Sipurapala pimanale, leyami. Lapala nakama yulu keyange dokona suu pyao poraiyuo pelana kanda siyami.


\par }{\PP \VS{19}Dopa piyaminyi dokopa Sanepelatemoo Topayamoo Arape akali Geseme dokomoo doo pinya piyamano doko sepala dokopa giyalya giyana pyuo lao kilya kandalya kandana pyuo dopa lao kareyami. Doko apa pilyamisi? Kiŋi doko kando kamba lao isa palyamwali lao piramisi? leyami.


\par }{\PP \VS{20}Dokopa nakama isingi lamaiyu, Anatu yake panda karenge dokome namwa ree jepala mondo lao pipala karalamisi laramo dokona namwa banya kendemande wambu dupwa sipurapala pirama. Piramanopape Jerusaleme liti mende kana semene palya nasi dokome yuu nakamana ingya nalyamoko, lamaiyu.


\par }{\SHC 3:1-32 Juu wambu dupwa liti pipala Jerusaleme kana kame piyami. Liti mendaki mendaki lao kana kame dokona make mende nyepala yulu piyami.
\par }


\Chap{4}{\SH Wambu Dupwame Niyamayana Yulu Isa Nembalana Leyaminyipape Baame Nakama Anamasi Minyiya
\par }
{\PP \VerseOne{1}Sanepelateme namwa kana kame piyama dokona sepala baame imbu singi manjo Juu wambu dupwa kando giyalya giyana pyuo minyoko pili lao kareya.

\VS{2}Banya yangonge dupwape Samaria yanda pingi akali dupwapena lenge kambu kando dopa leya, Juu wambu wale wale lasi dupwa apa pilyamisi? Nakamame bange kwaenge dupwa kapa pyuo dee singinyili pyuo pyuo waselana pilyamisi? Nakamame mena pyao kiso maipala yuu gii mendakinya kana kame pyuo otaramisi? Kana rao longasi dupwa isa pao siyamo dupwame apa pyuo kapa nyuo kana kame piramisi? piso siya.


\par }{\PP \VS{3}Piso siyamo dokopa Amo akali Topaya lenge doko akali Sanepelate role pyao karapala dopa leya. Kinyi lene. Suwa rae lenge mendeme nakamana kana kame dokona pulyara ramo dokopa kana kame doko boo lara, lamaiya.


\par }{\PP \VS{4}Dokopa Niyamayame loma soo lao, Namwana Anatu wambu dupwame namwa rae pisa nalyaminyi dokona pii dake sakape. Pii doko nakama letaminyili pyuo nakama range keta kyawa sisinginya palyakamipi. Nakamana yuu doko namwana yuu kwaeya siya dopaleko ingyuo kwaeyo sinya lakape. Dee nakama dopako pyuo puu maiyuo yuu wakale mendena lanyuo pena lakape.

\VS{5}Akali kana kame pilyaminyi dupwana lenge kambu dokona nakamame imbu singi nyakamilyaminyi dokona nakamana yulu koo pilyaminyi dupwa nyuo kame sakami napipi.


\par }{\PP \VS{6}Wambu dupwa nakamana suu pingi dokome poraiyuo suu pyapala kapa pirama leyami dokona kana kame doko piyama. Pipala dokopa kana kame doko anda kanya dokona pyuo palyiyama.


\par }{\PP \VS{7}Dokopa Sanepelate Topayapa dee Arape wambu dupwape Amone wambu dupwape Asotote wambu dupwape Jerusaleme kana kame kamba waso mondo lao piyamano dokope dee kana kame lalyisi rete dupwa kanda soo upi leyaminyi dokope sepala nakama imbumi kumuyami.

\VS{8}Imbumi kumapala nakama peparae epo lao palyapala Jerusaleme wambu dupwa pyao yulu doko kuimu kaimu palyuo nembalana leyami.

\VS{9}Leyaminyipape namwame namwana Anatu baa kando lao ateŋa lapala namwana kando iso karenge akali lapo karo nyisu petenge wambu dupwa epa nana lao kando iso karena leyama.


\par }{\PP \VS{10}Leyamano dokopa Juta akali dupwame kenane pyao dopa leyami.

\par }{\Q Yulu malu pipala yulu pingi akali dupwa maka suku suku nelyaminyi.

\par }{\Q Kana longasi malu sipyamosa

\par }{\Q namwame kana kame kapa pinya saka nalyamano, leyami.


\par }{\PP \VS{11}Leyaminyi dokopa namwana nyisu petenge wambu dupwame lao, Nakamame namwa kando soope pipa naraminyipa sukusa epapala nakama pyao kumakao yulu doko kaena larama, leyami.

\VS{12}Dokopa Juu akali lapo nyisu petenge wambu maki palenge dupwa epo namwa kareyama dokona pao kamba kamba langiyaminyi siyama. Namwana nyisu petenge dupwame namwa pyalana lao lao reteyami doko langiyami.

\VS{13}Dopa pipala nambame nakama kana kame matarena kata rete siyamo repeta nakamana rara wambu lili pyuo petena lapala nakamana wua gelape kaku yandape dupwa rapa rapa pyuo minyaro petena leyo.


\par }{\PP \VS{14}Dopa pipala kando sipurao lita akali dupwape akali isingi dupwape dee wambu menge dusipape lamaiyuo, Nakamame doloma kando paka nalapape. Kamongo wakasa ama porai doko baa suu pyapala nakamana yangongepe ikinyingipi wanengepe endape dee ree palu dupwana lao reke lao yanda pilapape, lamaiyu.

\VS{15}Lamaiyunu dokopa namwana nyisu petengeme nakamana pii lao palyuo reteyami doko siyamilyamo lao siyami. Siyaminyi dokopa namwa peparae kapu kyuo pao kamba kana kame yulu piyama. 

\par }{\PP \VS{16}Yuu gii dokona piso nambana wambu kanya dupwa liti pipala mendeme kana kame doko piyami dokopa liti mendeme namwana kakupi konambepe yandape kapame wasisi bange poraipi minyaro kareyama. Dokopa lita akali dupwame Juu wambumi kana kame pyuo kareyaminyi dupwa paka pyao siyaminyipa piyami.

\VS{17}Dokopa yulu bange soo epenge akali dupwame kingi pakirena yulu pyuo kingi pakimi nakamana yanda kakupi minyaro karo epeyami.

\VS{18}Yulu pingi akali peparae wua gela mendaki mendaki lao marapunya manjaro karo yulu piyami. Piyaminyi dokopa akali byara yale bikuli poo lenge doko namba repeta kareya.

\VS{19}Nambame lita akali dupwape akali isingi dupwape wambu menge yulu piyami dusipape kando lamaiyuo, Yulu doko andake ingyuo siyasa namwa panda wakale wakale karo raeyo pela pelyamano, lamaiyu.

\VS{20}Lamaipala bikuli pii akali poo laramo doko siyami kande dokopa yuu dokona namba pipya epo malu palyarami. Namwana Anatu dokome namwana lao yanda pyakara, lamaiyu.

\VS{21}Dokona lao yuu gii peparae namwa pakimi yulu poraiyuo pyuo kareyamanopa pakimi kaku dupwa minyaro karo pao kwualepalepa bui pyakayamo dokopa kaepa piyami.


\par }{\PP \VS{22}Yuu gii dokopa wambu dupwa dopako pyuo lamaiyuo, Namwa akali peparae dupwape namwana kendemande dupwape Jerusaleme kame sukusarena kukwa dokopa palimanale. Kukwa dokopa namwa iso palu yuu yangaramo dokopa yulu pirama, lamaiyu.

\VS{23}Lamaipala dokopa nambamoope nambana yangonepe nambana kendemandepe iso karenge akali namba pelyonyili pyuo epenge dupwape namwana komau dupwa roko alowa pii nayama. Alowa pii napala akali peparaeme yanda kaku kingi rakana palyaro kareyama.


\par }{\SHC 5:1—7:73 Juu wambu lapo randa nyuo kareyaminyipa dee nyisu petenge dupwame Juu wambunya kana kame elya pingi yulu doko ukiaki minyalana kareyaminyipa Niyamaya baame roleya. Kana kame pyuo oteyami. Juu wambu Bapilone dokona karapusi ingyuo piso wambo Juta epeyaminyi dupwa yaka lao pyao reteyami.
\par }


\Chap{8}{\SH Esera Baame Wambu Dupwa Anatunya Mawa Pii Doko Yaka Lao Lamaiya
\par }
{\PP \VerseOne{1}Wambu dupwa peparae kana kame kambu kingi Ipwa lenge repeta kamapi dokona sukusa sukusa pyuo malu palyiyami. Dopa pipala dokopa nakamame Mawa Pii mana lenge akali kingi Esera lenge doko lamaiyuo, Mosesena Mawa Pii buku Anatumi Isaraele wambu maiyamo doko minyuo epena lamaiyami.

\VS{2}Purisi akali Esera dokome baa Mawa Pii buku doko wambu malu palyuo peteyaminyi dokona minyuo epeya. Epapala dokopa kana yanda ipingi yuu gii mendaki dokona enda akalipi wane wanakepe api mendeme Mawa Pii seramili dupwame soo peteyaminyipa Esera Mawa Pii doko yaka leya.

\VS{3}Dopa pyuo leyamopa yangamana piso pao korakama kana kame kambu kingi Ipwa lenge repeta dokona kanda kanda piso yaka leya. Dokopa wambu peparaeme kale yukupala pii sokondali pyuo peteyami.


\par }{\PP \VS{4}Mawa Pii mana lenge akali Esera doko baa pii lao karenge ratende pyuo wasiyami dokona ketae kareya. Kareyamopa akali Matitayamoo Sema Anaya Uraya Ilikaya dee Masayamoo dusipa banya kingi rolaerena kareyami. Kareyaminyi dokopa akali Petayamoo Misaele Malikasa Asumu Asapatana Sakaraya dee Mesulamemoo dusipa banya kingi kyairena kareyami.


\par }{\PP \VS{5}Dopa piyaminyipa Esera baa rate dokona ketae kareyamosa wambunya lenge kambu dokona buku doko lumbuyamopa kapa kandapala nakama peparae roya kareyami.

\VS{6}Kareyaminyi dokopa Eserame Kamongo Anatu andake ingyuo karamo doko lakandeya.

\par }{\PP Dopa pyuo lakandeyamopa wambu peparaeme nakamana kingi ketae pyambuo kinyi kinyi lamaiyami. Lamaipala dokopa nakamana wapambu pii pyaro piso Kamongona kingi lao ayemba pongwa nao peteyami.


\par }{\PP \VS{7}Wambu dupwa soo kareyaminyi dokopa Jesuamoo Bani Serepaya Jamini Akupu Sapetae Otaya Masaya Keleta Asaraya Josapate Anane Pelayamoome wambu dupwa Mawa Pii dokona polo lamaiyami.

\VS{8}Polo lamaiyuo dokopa nakamame Anatunya Mawa Pii buku dokona kambunya eŋa nembo leyami. Dokona lao wambu dupwa soo nyeramiŋi lao renge angi polo yaka leyami.


\par }{\PP \VS{9}Wambu dupwa peparaeme mawa pii sepala dokopa ee leyami. Dokona lao yaka leyaminyipa Niyamaya baa Jerusaleme gapomane yulu pyuo kareyamo dokope Esera purisi yulupi mawa pii mana lenge yulupi pyuo kareyamo dokope dee Lipae wambumi mawa pii polo lamaiyuo kareyaminyi dupwape nakama peparaeme wambu dopa pyuo lamaiyami, Yuu gii dake nakamana Kamongo Anatunya yuu gii poo pyasi ingyuo silyamo dokona nakama ee lao kumaralerale nyii nalapape, lamaiyami.

\VS{10}Dokopa Esera nakama lamaiyuo, Nakamana anda wakale wakale keyange papala nenge dupwa nao waene ipwange rende pingi doko nao dee wambu dolo nenge rapa rapa pii nayami dupwa mokwa soo maiyuo pyuo pupwale. Renge doko yuu gii dake namwana Kamongopa poo pyasi ingyuo silyamo dokona yamarangyuo ee laa nalapape. Kamongona rae maingi renge dokome nakama porainyi pyambwara, leya.


\par }{\PP \VS{11}Lipae akali dupwame wambu peparae mona sinya lao lao, Yuu gii dake poo pyasi ingyuo silyamo dokome ee lao kumaralerale nyii nalapape, lamaiyami.

\VS{12}Pii doko soo nyiyaminyi dokome wambu peparae kata nyuo papala nenge nao ipwa nao nenge mokwa soo maiyuo raeme kumuo piyami.


\par }{\SH Anda Kauwa Pipala Palyuo Nenge Nenge Yuu Gii Doko
\par }
{\PP \VS{13}Mawa Pii mana nyeramaŋa lao yuu gii lapo dokopa ree palunya rakange kyawa dupwape purisi akalipi Lipae akali dupwapeme Esera mawa pii mana lenge akali kareyamo dokona epo pyasiyami.

\VS{14}Dokopa nakamame mawa pii pepa pyasi Kamongo dokome Mosese keta pyao retena leyamo doko Isaraele wambu dupwa nenge yalya kando nenge nenge kana yanda ipingi dokopa anda kauwa dupwana mee palirami leyamo doko kando nyiyami.

\VS{15}Dopa pyuo kando nyepala dokopa yuu taone dupwanape yuu Jerusaleme dokonape pyao reto lamaiyuo, Anda kauwa pinya karo dokopa yuu kyau kuki dupwana papala isa olipi anginya wangyape olipi ayangena wangyape isa metilipi bona isape dee isa wakalena wangyape nyerami lao pyasi palamo dokona letamuli pyuo pirama.


\par }{\PP \VS{16}Dopa pyuo wambumi pao nyepala dokome nakamana semene anda yangi ketae warake dupwanape kamapi dupwanape Anatunya anda kamapi dokonape kame kambu kingi Ipwa lengena kamapi dokonape dee kame kambu kingi Eporaime lengena kamapi dokonape dusipana peparae anda kauwa rangena piyami.

\VS{17}Dokopa wambu yuu nanesa karapusi ingyuo palyuo epeyami dupwame anda kauwa pipala paleyami. Doko yuu gii Josua Nanena ikinyingi kareyamo dokona piso pao anda kauwa dopale pii naoko pao dolomame kanda soo piyami. Dopa pyuo pipala nakama raeme kumuyami.

\VS{18}Koro mendakinya nenge nao peteyaminyi dokopa yuu peparae lao Esera baame Anatunya Mawa Pii palenge buku dokona yaka lapa piya. Dee yuu gii mange lama dokopa Mawa Pii leyamuli pyuo misi lao kii palyiyami.




\par }\Chap{9}{\SH Wambu Dupwame Nakamana Koo Dupwa Polo Leyami
\par }
{\PP \VerseOne{1}Kana mendaki dokonako yuu gii akalisa lama ipisu kisima dokopa Isaraele wambu dupwa epo mendakinya pisipala nakamana koo dupwana lao sakame kumuo nenge naa nao peteyami.

\VS{2}Nakama yuu wakale range wambu dupwa liti pipala kareyami. Dopa pipala dokopa kumanda piso wapungi komau wapuo pee awaipi pyapala nakamana koope dee rora ambasupi dupwana yulu koo piyami dupwa kanda soo polo leyami.

\VS{3}Leyaminyi dokopa wambu lapome Anatunya mawa pii dupwa keloke gii rema nembo yaka leyami. Lapala dokopa dee keloke gii remako nembo nakamana koo dupwa polo lao dee nakamana Kamongo Anatu lakando kareyami.


\par }{\PP \VS{4}Jesuamoo Bani Katemele Sepanaya Buni Serepaya Bani dee Kenanimoo dupwa peparae Lipae rara dokona kareyami. Rate kuki dokona karo nakamana Kamongo Anatu lao pii ketae palyuo ateŋa leyami.


\par }{\PP \VS{5}Lipae rara dupwa ateŋa lao piyami dokona wambu dupwa dopako pyuo misi lao pinya leyami. Jesuamoo Katemele Bani Asapenaya Serepaya Otaya Sepanaya Petatayamoo dusipame lao,

\par }{\Q Roya karapala nakamana Kamongo Anatunya lao kingi lakandalapape.

\par }{\Q Baa yuu peparae lakando karalu karalapape.

\par }{\Q Karapala mee akalimi ingyuo embena kingi kapa lakanda nalyaminyipape

\par }{\Q Kamongo embena kingi neta renge doko wambu peparaeme angi ingyuo lakandenale.


\par }{\SH Ateŋa Pyao Koo Dupwa Polo Leyami
\par }
{\PP \VS{6}Isaraele wambu dupwame ateŋa dake piyami.

\par }{\Q Kamongo doko embako iki Kamongo ingilyamo.

\par }{\Q Embame yakepe yakena buipi pyuo wasii.

\par }{\Q Embame yuupi ipwa kotape bange silyamo dupwa peparaepe embame pyuo wasii.

\par }{\Q Bange dupwa peparae embame letena renge maii.

\par }{\Q Aŋala yake panda karaminyi dupwame emba lao pangu soo lakandenge.


\par }{\Q \VS{7}Emba Kamongo Anatu, embame Aporame rombo palyii.

\par }{\Q Embame baa yuu Bapilone yuu kuki Ua doko yaki nyuo lanyuo pee.

\par }{\Q Papala embame banya kingi doko alowa pyuo Aporakame lee.


\par }{\Q \VS{8}Embena yulu dokona yaki nyii nao mondo lao pyakao kareyamo kandee.

\par }{\Q Dokona embame baapa kando lao kana minyuo lalu lao lee.

\par }{\Q Embame yuu Kenanepe

\par }{\Q Iti rangepe Amo rangepe Perasi rangepe Jepusi rangepe Gukase range dupwa palenge dupwanape banya ree palu dupwa palirami lao

\par }{\Q Mairu lao doko lalu lao leepya

\par }{\Q Embame lenge nyili pyuo pingi dokona embena lalu lao lenge doko kaeya nao minyingi.


\par }{\BB \par }
{\Q \VS{9}Namwana rora ambasupi dupwa apa pyuo yuu Isipi dokona randa nyiyami doko kandee kande.

\par }{\Q Wambu dupwame Ipwa Kota Pete Kone lenge marenge dokona karo nyisala ipu leyami doko emba sii.


\par }{\Q \VS{10}Embena wambu dupwa randa maiyami doko emba sepala

\par }{\Q Embame yulu pii nange yamarangaramili dupwa kiŋi Peraope banya akali mupwape dee banya yuu range wambupi keta randa maiyuo pii.

\par }{\Q Dopa pyuo anamasi minyii dokona embena kingi doko andake ingyuo silyamo.


\par }{\Q \VS{11}Ipwa kota dokona sukusa embena wambu dupwa pena lapala kata lanyuo peenesa oo lasi siyamo dokona epeyami.

\par }{\Q Peteta epeyami dupwa embame ipwa kota kiwa dokona kana nyuo yalyalamuli pyuo nyuo yalu piipya.


\par }{\Q \VS{12}Korakama dokopa kopa soo lanyuo pao

\par }{\Q kukwa dokopa isare rao lanyuo pao piipya.


\par }{\Q \VS{13}Yake dokona karo epo yuu Sainai kyau dokona embena wambu dupwa pii lamaii.

\par }{\Q Mawa pii keyange dupwa maiyuo mana pii rolae dupwa lamaiyuo pii.


\par }{\Q \VS{14}Juu wambunya koro petenge yuu gii poo pyasi dokona waso karena lao mana lamaiyuo dee embena kendemande Mosese keta embena mawa pii dupwa maiyuo pii.


\par }{\BB \par }
{\Q \VS{15}Wambu dupwa lopayami dokopa yake dokona piso borete maiyuo dee ipwa nanayami dokopa kana dokona ipwa guu lanyi peyakamyuo piipya.

\par }{\Q Embame yuu mairu lao lalu lao lene doko nyuo kalyinya lao lamaii.


\par }{\Q \VS{16}Dopa piyamopape namwana rora ambasu dupwame nakama range andanyi nembo

\par }{\Q mona kana pokapala embena mawa pii dupwa kando kamba lao kareyami.


\par }{\Q \VS{17}Embena yulu piinyi dupwa nyuo kame sepala kamba leyami.

\par }{\Q Embame yulu pii napengele lapo pii kande dupwa kame sepala kamba leyami.

\par }{\Q Nakama kyaŋe soo karo akali mupwa mende Isipi dokona kapu kyuo wambu dupwa kendemande ingyuo karena lao dee lanyuo pena lao rangeme rombo palyiyami.

\par }{\Q Dopa piyamopape emba Anatu dokome nyuo kame singi.

\par }{\Q Emba ipyapala mona keyange palenge.

\par }{\Q Emba mona reto karenge.

\par }{\Q Emba waiya lao imbwa nange.

\par }{\Q Embena kondo sakange kumungi renge doko kamame andake.

\par }{\Q Embame nakama yaki nyii nange.


\par }{\Q \VS{18}Wambu dupwame kingimi mena bulamakao yale mende pyuo wasapala

\par }{\Q doko namwa Isipi karo nyuo lanyuo epeya dokoŋo leyami.

\par }{\Q Yuu malu mee leyaminyi dokopa Kamongo emba isipyao leyami.


\par }{\Q \VS{19}Dopa leyaminyipape embena kondo sakame kumungi renge doko kamame wakasa

\par }{\Q dokome yuu muiyane dokona embame wambu dupwa kyawa yaki nyuo kaeya naye.

\par }{\Q Kukwa korakamape kata lasaka piinyi doko isare kopape dolapo nyisa nyii naye.


\par }{\Q \VS{20}Emba keta renge keyange palenge dokome nakama apa pyuo pirami dokona lao mana lamaiyuo

\par }{\Q dee nenge myanape ipwape nena lao maiyuo kareya.


\par }{\Q \VS{21}Ee kana akalisa kisima dusipana yuu muiyane dokona epo kareyami dokopa nenge naramili dupwa maii.

\par }{\Q Nakamana komau dupwa kangu paa nao

\par }{\Q dee nakamana kimbu dupwa randa pyuo rondo laa nao piya.


\par }{\BB \par }
{\Q \VS{22}Embame wambu rarape yuu isingipi dee nakamana yuu range dokona repeta singi yuupi anamasi minyinya lee kande

\par }{\Q kiŋi Sayone banya iso karenge yuu doko Esepone anamasi minyiyami.

\par }{\Q Dee kiŋi Okona yuu Besane doko opetaeko anamasi minyiyamiko.


\par }{\Q \VS{23}Embame akali wai kisinyipa yakena bui karapyamo mendeme yaka laa nalyaminyi dopale inginyi pyambii.

\par }{\Q Nakamana rora ambasu dupwa yuu doko mairunupa palirami lao lalu lao leene dokona

\par }{\Q nakamame anamasi minyuo epo palena lee.


\par }{\Q \VS{24}Nakamame yuu Kenane doko pyao isa palyiyami.

\par }{\Q Embame wambu yuu dokona paleyami dupwa pyao anamasi minyii.

\par }{\Q Minyapala dokopa wambu dupwape dee kiŋi dupwape yuu Kenane kareyaminyi dupwa nakama keta maipala pyalana suu pilyaminyili pyuo mee pinya lapala kaeyo.


\par }{\Q \VS{25}Yuu taone andake kana kame porai dokome minyaro karengepe yuu amenge pingipi anda bange keyange kana malu parali dupwa pale palepe ipwa yuwale kyasi sinya singipi olipi isape jingi lyingi isa lapope dee isa girapo ee dupwape peparae embena wambu dupwame nyiyami.

\par }{\Q Nakama nalana suu piyami dupwa mee napala ando rondo lasi ingiyami.

\par }{\Q Embame bange keyange maingi dupwana lao moname nyiyami.


\par }{\BB \par }
{\Q \VS{26}Dopa piinyipape embena wambu dupwame emba kando kamba lao embena Mawa Pii dupwa yalo kareyami.

\par }{\Q Nakama emba keta kapu kyuo epena lao repe repe lao kareyami poropeta akali dupwa pyao kumakayami.

\par }{\Q Nakamame emba kando yuu yangama yangama lao kilya kando lao kareyami.


\par }{\Q \VS{27}Dokona embame nakamana yanda pimwai dupwame nakama anamasi minyapala iso karena lao pii.

\par }{\Q Nakamana randa nyepala emba nyisapili lao kee leyami dokopa

\par }{\Q embame yake dokona piso nakamana pii sepala nyiso karee.

\par }{\Q Embame kondo sakame kumungi dokome nakamana nyisu petenge dupwa keta kiiramo nyeramiŋi lao akali mupwa dupwa mai.


\par }{\Q \VS{28}Mona kyuu lao siyamo kareyami dokopa dee yulu koo dupwa pyuoko kareyami.

\par }{\Q Dopa piyaminyisa nakamana yanda pimwai dupwame dee kamba nyuo anamasi minyinya lao kata maipala kaeye.

\par }{\Q Dopa piinyi dokopa nakamana koo dupwa polo lao dee emba nyisa lao piso siyami dokopa

\par }{\Q yake panda karo sepala embena kondo sakame kumungi renge dokome deeko kyawa lete nyuo karee.


\par }{\Q \VS{29}Embena mana pii doko rape rape lao pinya lapala repe repe lamaiyuo karee.

\par }{\Q Akali mendeme embena Mawa Pii minyuo karenge doko lete para kata singi.

\par }{\Q Dopa piyamopape wambu dupwa moŋo kyaŋe siyami dokome embena Mawa Pii dupwa yaki nyakao mata maiyami.

\par }{\Q Ayemba suu pipala mona kana poko emba letenyili pyuo pii narama daa lao kareyami.


\par }{\Q \VS{30}Ee kana peparae embame wambu dupwa pipya imbu singi nyii nao waa waa lao repe repe lamaiyuo karee.

\par }{\Q Embena poropeta akali dupwa keta nakama pii lamainyipa embena wambu dupwa kale poeyasa see nayami.

\par }{\Q Dokona lao wambu yuu lili wakale lapome embena wambu dupwa iso karena lao panda maiyuo kaeye.


\par }{\Q \VS{31}Dopa piyamopape embena kondo sakame kumungi renge doko kamame wakasa ingiyasa nakama pyao kokwa soo koo keta palya nana lao yaki nyii naye.

\par }{\Q Emba ama sakame kumungi Anatu dokome ipyuo mona keyange palyuo dopa pyuo nyiso karenge.


\par }{\BB \par }
{\Q \VS{32}Anatu, Namwana Anatu doko emba kamame wakasa.

\par }{\Q Emba ama porainya renge palenge doko wambu soo pako karaminyi.

\par }{\Q Embena pii lalu lao lao kana minyingi doko emba yaki nyii nange.

\par }{\Q Asiria kiŋi dupwame namwa piyaminyi yuu gii dokona piso pao

\par }{\Q epapu dokona namwa randa andake nyuo karamano.

\par }{\Q Namwana kiŋi dupwape namwana lita dupwape namwana purisi dupwape namwana poropeta dupwape namwana rora ambasu dupwape dee namwana wambu peparaepe randa nyuo kareyami.

\par }{\Q Dokona namwa randa kuki lama nyiyamape lao suu pyape.


\par }{\Q \VS{33}Namwa koo pingi dokopa embame namwa rolae pyuo pyalana pyuo randa jingi.

\par }{\Q Dopa pyuo namwa koo pilyamanopape embame namwa yaki nyii nange.


\par }{\Q \VS{34}Namwana rora ambasupi namwana kiŋipi namwana litape dee purisipi dupwa peparaeme embena Mawa Pii doko minya nayami.

\par }{\Q Nakamame embena repe repe piipi embena pinya lao pii poraiyuo ingyuo lengepe dupwa see nayami.


\par }{\Q \VS{35}Embame nakama elyape keta pisi dokopa kiŋi dupwame embena wambu dupwa mondo lao iso kareyami.

\par }{\Q Embame yuu amenge kapape paleta pee lasi doko mainyipape koo dupwa wanja nayami dokome embena yulu pii nayami.


\par }{\Q \VS{36}Dakepa doko embame namwa yuu amengeko nenge kakana pingi jiinyi dokona epapu kendemande ingyuo karamano.


\par }{\Q \VS{37}Lao namwa koo piyamano dokome embame kiŋi dupwa namwa isinya lao jiinyisa yuunya nenge jingi wara piyama dupwa nakama keta pelyamo.

\par }{\Q Namwana mena dee namwape nakama mende pinya suu pyaminyili pyuo piminyisa randa nyuo mona rumbingi karamano.


\par }{\SH Wambu Dupwame Dopa Pirama Lao Lao Palyapala Pyao Reteyami
\par }
{\PP \VS{38}Yulu dupwa peparae piyamo dokona namwa Juu wambu dupwa epapu namwa pii kinyi mendakinya palyuo lapala pepa pyao retelyamano. Dokona namwana litape namwana Lipae rarape namwana purisipi dupwame nakamana kingi pyao make retelyaminyi.


\par }{\SHC 10:1—13:31 Wambumi kana minyuo lalu lao lao kingi reteyaminyi kingi dupwa pyasi palamo. Dee apa pyuo wambu kana minyuo lalu lao lengenyili pyuo kararami pii palamo (rombo 10). Wambu dupwa yuu Jerusalemepe yuu Juta taone wakale dupwanape wambu akipare kareyami. Dee purisipi Lipaepe dupwana kingi pyasi palamo. Dee kana kame pyuo otapala misi leyaminyi dokope apa pyuo tembole anda dokona misi larami pii dupwape dee yulu lapo Niyamaya baa alowa piyamo dupwape rombo 11-13 dokona pyasi palamo.
\par }
