\NormalFont\ShortTitle{DUTARONOME}

{\MT DUTARONOME

\par }{\IMT Mawa Pii Dokona Yuu Gii Lapo Pyuo Lamaiyamo Pii Doko

\par }{\IP Isaraele wambu dupwa yuu muiyane dokona piso epo yuu Moape dokona karo yaki nyepala yuu Kenane pena pyuo kareyami. Isaro kareyaminyi dokopa Mosese baame mawa pii malu wambu banya elyambu piyaminyi dupwa boo pyao lamaiya lao Buku kingi Dutaronome dakena palamo.

\par }{\IP Kingi Dutaronome doko Mawa Pii Dokona Yuu Gii Lapo Pyuo Lamaiyamo Dopale. Rombo 5-26 dasipana Sainai kyau dokona lowa lamaiyamo dokona kambako lamaiyuo dokopa lapo konda pyuo leya.

\par }{\IO {\BK{1. Rombo 1-4
}}Mosese baame ee kana akalisa kisima wambo wambu dupwa auwa pyuo Anatu lakando kareyaminyi dupwa dee moŋo nyiyaminyi arome pii dupwa boo pyao kareya. Mosese dopa lamaiyuo, Anatumi nakama yuu muiyane oko soo rolae lanyuo peyamo doko kame see napala nakama Anatu mata kando pii laa nao baa laramuli pyuo pelapape, leya Moseseme.

\par }{\IO {\BK{2. Rombo 5-28
}}Mosese baame mawa pii akalisa dusipa suu pyao wambu dupwa lamaiya. Lamaiyuo dokopa mawa pii mendaki mupwa dokona renge doko poraiyuo boo pyao lamaiya. Anatu yeelyo moko minyuo lakandamanale. Dopa lapala mawa pii wakale wakale dupwa Isaraele wambu dupwa soo nyinya lao Moseseme lamaiya. Isaraele wambu dupwa yuu Anatumi maiyalu maiyuo maiyamo dokona kareyaminyi dokopa wambu dapwame mawa pii dusipa waso kararami lao lamaiya.

\par }{\IO {\BK{3. Rombo 29-30
}}Anatumi namwana rakange kongwalu dokona lao suu pyao karalapape lao Moseseme lamaiya. Lamaiyamo dokopa Anatunya mawa pii dupwa keta namwa kyaka ingyuo karamanale lao lamaiya.

\par }{\IO {\BK{4. Rombo 31-34
}}Josua baa Anatumi lamaiyuo banya wambu dupwa iso karena lao rombo palyiya. Palyiyamo dokopa Moseseme Anatumi Isaraele wambu dupwa rape rape lao kareyamo dokona lao kenane mende pyao dee nakama Anatumoo yalya kando karalapape lao pipala dokopa baa kumuya. Yuu Moape dokona ipwa Jotane neta epenge kata dorena Mosese kumuya.

\par }{\IP Buku dakena renge reeko mende palamo doko dake. Anatu baame banya wambu rombo pyasi dupwa mona reto kyawa lete nyuo elyape keta pisiya. Dokopa enakana banya wambu dupwa dokona lao suu pyao Anatu leyamuli pyuo mona reto pisirami. Dopa pirami ramo lete wai pyao Anatunya rae maingi doko nyuo kararami.

\par }{\IP Buku dakena rombo dusipana liti lyakae dusipa rombo 6 liti 4 lao pao liti 6 dokona palamo pii dasipa, Nakamana monape nakamana imambupi nakmana porainya rengepe dupwa peparaeme Kamongo nakamana Anatu doko mona retalapape. Yesu baame mawa pii wakale mawa pii palamo dake kapa manda manja nara leyapya.



\par }\ChapOne{1}{\SH Wamba Piyami Pii Doko
\par }
{\PP \VerseOne{1}Neta pyakaenge ipwa Jotane dorena yuu muiyane dokona pao kareyaminyi dokopa Moseseme Isaraele wambu dupwa pii lamaiyamo dupwa buku dakena pyasi palamo. Wambu dupwa ipwa Jotane rapu yuu Supi repeta kareyami. Yuu Parane taone doko pakirena siya. Dee yuu Topele taonepe Lepane taonepe Aserote taonepe Disakape taonepe dupwa pakirena siyamo kanya dokona nakama kareyami.

\VS{2}Yuu Sainai kyau dokona piso yuu Itome dokona kyau pyalya pyana pingi dokona kata pao karo yuu gii akalisa ipisu mendaki nembo yuu Katese Paneya dokona pao kando nyingi.

\VS{3}Isipi yaki nyuo epeyaminyipa ee kana akalisa kisima epo peyamopa yuu gii mupwa kana akalisa ipisu mendaki dokona Moseseme wambu dupwa Kamongome pii lamainya lao lamaiyamo dupwa peparae lamaiya.

\VS{4}Kamongome Amo wambunya kiŋi Saiyone lenge yuu Esepone taone doko isingi dokope dee Basane wambunya kiŋi Oke lenge yuu Asatote Etetipi taone dolapo isingi dokope pyao anamasi minyapala enakana pii dusipa Mosese lamaiya.

\VS{5}Yuu Moape dokona ipwa Jotane neta pyakaenge dorena pao kareyaminyi dokopa Moseseme Anatunya Mawa Pii dupwa kanda soo polo mana lamaiya.

\par }{\PP Moseseme lamaiyuo lao,

\VS{6}Namwa yuu Sainai kyau dokona kareyamano dokopa namwana Kamongo Anatu dokome namwa kando dopa langyuo, Nakama yuu kyau dakena yuu andarele karaminyi, leya.

\VS{7}Nakamame nakamana pinji dupwa pyao rapa rapa pipala komau anda dupwa lalyuo minyuo yuu mendasa parami. Yuu kyau pyalya pyana pingi Amote wambu kareyaminyi dokonape dee yuu dokona awali laope ipwa Jotane rapu dokonape yuu kyau pyalya pyana pingipi yuu lama lama dupwanape yuu donarenamepe dee ipwa kota Metitaraniane kipwa kipwa dokonape yuu Kenane dokonape pao yuu Lepanone kyau dokona dumurena ipwa Yuporisa pona andake ama nanesa dokona parami.

\VS{8}Yuu dake peparae namba Kamongo dokome nakamana rora ambasu Aporakamemoo Aisakemoo Jekopemoo dee dupwana para pyaraminyi dupwa mairu, lao lalu lao leyo. Yuu dokona pao palyuo karalapape.


\par }{\SHC 1:9—3:29 Isaraele wambu yuu Sainai yaki nyepala yuu muiyane dokona kata peyaminyi dokopa Anatumi nakama keta yulu andake pyakamiyamo dupwana lao suu pyapala Mosese pyao reteya.
\par }


\Chap{4}{\SH Moseseme Isaraele Wambu Dupwa Anatunya Pii Warombo Sinya Lao Laokondali Pyuo Lamaiya
\par }
{\PP \VerseOne{1}Moseseme wambu dupwa lamaiyuo, Nambame mawa pii mana langilyu dupwa peparae warombo serami ramo doko nakama lete karo Kamongo doko nakamana rora ambasu dupwana Anatu dokome yuu doko jipyamo dokona palyuo kararami.

\VS{2}Nambame langipunu dupwana pii wakale lapo konda pii nalapape. Dee dokona mende neta nemba nalapape. Nakamana Kamongo Anatu dokona mawa pii nambame langipunu dupwa warombo soo minyuo pyuo karalapape.

\VS{3}Yuu kyau Piyo lenge dokona Kamongome yulu mende piyamo doko nakama kandeyami kande Bealo doko anatuŋu lao lakandeyaminyi wambu dupwa peparae pyao kokwa sinyi nembeya.

\VS{4}Dopa piyamopape nakama dupwame nakamana Kamongo Anatu yaki nyii nayaminyi dokome epapu mee karalu karaminyi.


\par }{\PP \VS{5}Nambana Kamongo Anatu dokome langiyamo lowa dupwa peparae nakama mana langiyu. Yuu doko pao nyepala paliraminyi dokona lowa dupwa minyuo pyuo kararami.

\VS{6}Nakamame lowa dupwa poraiyuo minyuo warombo soo karalu kararami ramo dokopa wambu rara wakale dupwame nakamana mona palenge renge doko kandarami. Wambu dupwame lowa pii peparae dapwana sepala dokopa nakamame lao, Wambu dapwa mona palenge rengepe soo nyingi rengepe palyuo simbwapyamo rara andake ingyuo karaminyi lao larami.


\par }{\PP \VS{7}Namwame mende pinya nyisinya lao pisingi dokopa namwana Kamongo Anatu doko repeta karenge. Yuu wakale dupwana rara andake mendenape anatu dopakale mende daa. Namwame nyisinya lao kyakale lenge dokopa baame isingi yano pyakange.

\VS{8}Epapu lowa pii mana langipunu dupwa ama rolae pingi. Yuu wakale dupwana rara andake ingyaramopape lowa dopale mende minya nalyaminyi.

\VS{9}Nakama kandokondali pyuo karalapape. Yulu dupwa nakama rangena lengeme kandeyaminyi dupwa yuu gii kararaminyi dusipana kame see nalapape.

\VS{10}Yuu gii mendepa yuu Sainai kyau dokona nakamana Kamongo Anatunya lenge kambu dorena kareyaminyi dokona lao nakamana ikinyingipi wanengepe kauwangepe dupwa lamairami. Yuu gii dokopa Kamongome namba langyuo, Wambu dupwa nyuo malu palyuo karena lape. Yuu peparae karo dokopa nambana pii mana nyuo warombo soo dee nakamana wane wanakepe dupwame namba kando mupwa lao suu pyao pako karena lao mana lamairami lao nambana pii laro doko simili yaka lao suu pilyu, leya.


\par }{\PP \VS{11}Nakama yuu kyau isarena pao kareyaminyipa kopa rau romendende isare sukwa pupuri dokome yuu kyau yambe piyamopa isare andake rao yake dokona pulyuo peya kande doko nakamana wane wanakepe polo lamairami.

\VS{12}Kamongo dokome isare rakapana pii leya. Dopa pyuo pii leyamo doko siyamanopape baa angi kata mendenape kanda nayama lao nakama lamairami.

\VS{13}Baame nakama pipya kana minyuo lalu lao lenge pii doko minyuo pyuo mawa pii akalisa kana para lamana pyao reteyamo dusipa warombo soo karalapape, langiya.

\VS{14}Nakama yuu doko pao nyepala palinya pilyaminyi dokona mawa pii minyuo pyuo kararaminyi dupwa Kamongome namba langyuo, Nakama mana lamaipi, leya.


\par }{\SH Wambumi Anatu Lao Mee Bange Wasingi Dokona Pisaramiŋi Lao Repe Repe\newline  Pii Leya
\par }
{\PP \VS{15}Yuu Sainai kyau dokona karo isare rakapana Kamongome nakama pii langiyamo dokopa nakamame yongo lenge kambupi mende kanda nayami.

\VS{16}Dokona lao nakamame mee bange anatu lapo akali panda enda yale

\VS{17}panda mena yakape yale

\VS{18}panda kau omape yale waso pii napala koo keta pasaramano lao kando karalapape. Dopa pirami ramo keyange ingyuo kararami.

\VS{19}Nakamame yake dokona netape kanape buipi dupwa kandapala dokopa walu lao lakando dusipana lao minyuo yulu pii nalapape. Nakamana Kamongo Anatumi wambu wakale keta bange dusipa lakandena lao maiya.

\VS{20}Dopa piyamopape yuu Isipi dokona randa nyuo isare papiyamo kareyaminyi dokopa baame nakama kiiramo minyuo epeya. Baame nakama baa rangena wambu ingyarami lao nyuo minyuo epeyamo dokona epapu dae petaminyi.

\VS{21}Nakama wambu dupwana lao nakamana Kamongo Anatumi namba kando imbwayamosa ipwa Jotane yalo wangu pakirename nenge ando amenge pingi yuu nakama jiyamo dokona paa nare lao langiya.

\VS{22}Langiyamo dokona ipwa doko yalo kamame paa napala yuu dakena karo kumaro. Dopa piramopape nakama ipwa doko mee yalo papala nenge ando amenge pingi yuu dokona pao palirami.

\VS{23}Nakamana Kamongo Anatu dokome nakama keta kana minyuo lalu lao lenge langiyamo doko kame seramano lao kando karalapape. Nakama rangeme mee bange anatu lapo waseramano kando lao karo banya mawa pii warombo soo minyuo karalapape.

\VS{24}Dokona lao nakamana Kamongo Anatu doko isare uliyapu puu pae lenge dopale dokome baame mendali banya panda mai nange.


\par }{\PP \VS{25}Nakama yuu dakena ee kana malu mee pao karapala wane manjiraminyi dupwana dee wane manjiraminyipape nakama range koo pyuo mee bange anatu wakalena mendemepe waso pii narami. Yulu doko Kamongona lenge kambu dokona koo ingyuo papala baa imbwanyi pyambwara.

\VS{26}Nambame yake dokopa isa yuu dokopame epapu nakama pipya pii langilyu dokona usinisi ingyuo lakaramiŋi lao kee leto. Nakamame nambana pii warombo see narami ramo doko nakama oo repeta yuu dakena pali nalomene. Doko ipwa Jotane yalo nakama yuu dokona palinya suu pilyaminyi dokona yuu gii andare palyuo kara narami. Nakama pyao kokwa soo nembalu nembo nembaro.

\VS{27}Dopa pipala Kamongo dokome nakama pyao kokwa soo yuu wambu rara wakale palenge dupwana ralinyi nembaramopa wambu nakama dupwana mendaki mendaki lao palyuo kararami.

\VS{28}Yuu dupwana nakamame akalinyi kingimi isa kanapeme mee bange anatu lao wasisi lenge rao kandope pii soope nenge naope dee bange ai soope pii nange dupwa lakando minyuo yulu pyakamyuo kararami.

\VS{29}Dokona nakamana Kamongo Anatu doko koto kandarami. Nakamana mona suu pingipi dupwa peparaeme poraiyuo suu pyao kararami ramo doko koto kando nyerami.

\VS{30}Dokopa nakama keta randa mende epope dee yulu kopetame koope lapo sipuro piramopa nakama Kamongo keta kapu kyuo papala banya pii warombo soo pyuo kararami.

\VS{31}Anatu baame sakame kumuo pyuo nyingi. Baame nakama kyawa yaki nyuope dee pyao kokwa soo nembope pii nara. Dee nakamana rora ambasu dupwa keta pii kana minyuo lalu lao lao baa rangeme leyamo doko kame see nara.


\par }{\PP \VS{32}Nakama manjipa nayaminyipa yuu gii wamba dokona doko kapu kyuo suu pyalapape. Yuu dakena Anatumi akali mupwa wambo wasiyamo doko piso suu pyao karalapape. Nakamame yuu muu silyamo kipwa kipwa dupwana peparae pao kandalapape. Yulu andake pilyamo dopale mende wamba piyase? Wambu mendeme pii dopalepe mende wamba siyamisi?

\VS{33}Anatumi isare rakapana piso nakama pii langiyamo doko sepala dokona mee lete kareyami doko suu pyao wambu wakale lapo dopa pyuo nakamana mee bange anatunya pii sepala lete karamisi?

\VS{34}Nakama yuu Isipi dokona kareyaminyi dokopa Anatumi nakama baa rangena wambu ingyarami lao nyuo minyuo epeya. Doko suu pyao anatu wakale mendeme wambu rara mendena wambu dupwa neta nyepala baa rangena ingyuo karena leyase? Anatumi nakamana lenge kambu dorena banya porainya renge andake dokome anga ikyanepe yanda pingi yulupi sipuro epena lao minyuo piya. Dopa pyuo yulu wambumi pii nangepe dee wambu pakanyi pyambuo yulupi dupwa piya.

\VS{35}Yulu andake dopale dupwa pipala Kamongo dokome nakama lasaka pyuo baa iki Anatuŋu. Mende kara nange lao piya.

\VS{36}Baame nakama mana langiru lao banya pii yake panda piso selapape lao piya. Isa yuu dakena banya isare poo pyasi kandalapa lao dokona rakapana pii langyuo piya.

\VS{37}Nakamana rora ambasu dupwa mona reteyamo dokona baame nakama rombo palyuo banya porainya renge wakasa dokome baa rangeme nakama yuu Isipi yaki nyuo kiiramo minyuo epeya.

\VS{38}Nakama pao kareyaminyipa rara wakale dupwame ama andake ingyuo porainya renge andake palyuo nakama isa palyiyaminyipape baame pao raliya. Dokona lao baame nakama nyuo minyuo epapala rara wakalena yuu doko jeronopa nakamana ingyara lao pyao raliya. Dopa piyamo dokona yuu doko nakamanako ingyuo silyamo.

\VS{39}Yake pandape isa yuupi peparaena Kamongo baa Anatu. Anatu wakale mende kara nange dokona lao epapu yuu gii dakepa suu pyao karo kame see nalu nalapape.

\VS{40}Epapu nambame nakama banya mawa pi jelono dokona rape rape lao kararami ramo nakamape nakamana manjiraminyi dupwape kapa karo parami. Nakamana Kamongo Anatumi yuu nakamana ingyuo sulu sera lao jilyamo dokona nakama mee palyuo puu parami.


\par }{\SHC 4:41—5:33 Taone rema ipwa Jotane neta pyakaenge dorena akali mendeme banya yango pyaowaneme suu pyao pyaa nao mee pyao kumakapala range kapa kyawa lete nyera lao penge dusipana kingi palamo. Dee Anatunya Mawa Pii akalisa dupwana lao pyasi palamoko. (Ekesetase 20 kandape.)
\par }


\Chap{6}{\SH Mawa Pii Andake Doko
\par }
{\PP \VerseOne{1}Nakamana Kamongo Anatu dokome mawa pii dapwa peparae nambame nakama mana lamaipi lao namba langiya. Nakama palyuo kararami yuu pyaka soo panya pilyaminyi dokona karo warombo soo karalapape.

\VS{2}Yuu gii malu palyuo kararami dokopa nakamape nakamana manjiraminyi dupwana para pyarami dupwamepe nakamana Kamongo Anatu doko rape rape lao banya mawa pii nambame nakama jilyu dupwa peparae warombo soo minyuo pyuo kararami. Dokona lao nakama yuu gii malu nembo yuu dokona palyuo kararami.

\VS{3}Nakama Isaraele wambu dupwame mawa pii dupwa selapape. Sepala warombo soo minyuo pyuo karalapape. Dopa piraminyi dokopa Kamongo namwana rora ambasu dupwana Anatu dokome lalu lao leyamuli pyuo nakama elyape keta piso yulu keyange pyuo bange peparae au pyuo soo puu paramopa rara porai ingyuo karo yuu amenge pingi dokona kapa palyuo kararami.


\par }{\PP \VS{4}Isaraele wambu dupwa dake poraiyuo suu pyao karalapape. Namwana Kamongo Anatu baa yeelyo angingyuo karamo.

\VS{5}Nakamana monape nakamana imambupi nakamana porainya rengepe dupwa peparaeme nakamana Kamongo Anatu doko mona retalapape.

\VS{6}Epapu nambame mawa pii nakama langilyu dapwa kame see nalu nalapape.

\VS{7}Nakamana wane wanakepe dupwa mana lamailapape. Nakama anda dokona pisope mendasa wakale paope imambu soo pisope dee yulu pyuo kararaminyi dupwanape kamba kamba lamaiyuoko karalapape.

\VS{8}Kame see naramana lao nakamame pii dapwa pepana pyapala nakamana kingi kalenge dupwana puu pyanyi piso dee enamba dupwana piso pipwape.

\VS{9}Nakamana anda kambu dowa isa pote dupwanape dee kame kambu dupwanape pepa pyao palyalapape. 

\par }{\SH Warombo See Nasarami Lao Repe Repe Pii Lamaiya Doko
\par }
{\PP \VS{10}Nakamana Kamongo Anatu dokome nakamana rora ambasu Aporakame Aisake dee Jekopemoo dusipa kando lalu lao lao lamaiyuo, Nambame yuu taone andake dupwa bange keyange singi nakamame pii nayami doko mairu leyamuli pyuo baame nakama jera.

\VS{11}Anda dupwana nakamame wambo bange reto pali nangenyepape bange keyange dupwa soo kandarami. Nakamame ipwa kamuo nyingi yuwale ipwa simbwaraŋa lao wambo kyaso reta nayami dupwa mee yuwale kyasisi sera. Dee isa girapope isa olipi wara pii nayami dupwa wara pisi kararamo kandarami. Yuu dokona Kamongome nakama minyuo paramo dokopa nakama nenge nalena suu pyarami dupwa naraminyipa

\VS{12}nakama yuu Isipi dokona kendemande ingyuo karapusi kareyaminyipa Kamongo kiiramo minyuo epeyamo doko kame sisaramano kando lao suu pyao karalapape.

\VS{13}Nakamana Kamongo Anatu doko mupwa lao suu pyao pako baa iki lakandalapape. Dee nakamame banya yulu iki pyuo karalapape.

\VS{14}Wambu lapo nakama repeta palyuo karaminyi dupwame mee bange anatu lakandelyaminyi dupwana role pyao lakanda nalapape.

\VS{15}Nakama dopa pirami ramo dokopa Kamongona imbu singi doko nakama keta isare ingyuo epo palipala nakama pyao kokwa soo nembara. Doko nakamana Kamongo Anatu nakama pipya karenge dokona panda mendemepe nyii narami ingilyamo lao suu pilyamo.


\par }{\PP \VS{16}Yuu Masa dokona nakamame nakamana Kamongo Anatu doko makande pyuo kandeyami doko suu pyao apa pilyape lao kandalana makande pii nalapape.

\VS{17}Mawa pii dupwa peparae nakama jipya kandapi dupwa kandokondali pyuo rape rape lao minyuo karalapape.

\VS{18}Kamongome nakama yulu rolae keyangepe pelapa lao lara dupwa pipwape. Doko nakama keta bange dupwa peparae au pyuo mondo lao soo puu para. Yuu keyange amenge kapape pingi dokona lao Kamongome nakamana rora ambasu dupwa kando nyerami lao lalu lao leyamo dokona pao palirami.

\VS{19}Palipala baam lalu lao leyamuli pyuo nakamame nakamana nyisu petenge dupwa pyao ralinyi nembarami.


\par }{\PP \VS{20}Yuu gii ene eparamo dupwana nakamana wane wanakepe dupwame nakama kando piso soo lao, Akipamo namwana Kamongo Anatu dokome namwa mawa pii dupwa peparae rape rape lao minyuo karalapape, leyase? larami.

\VS{21}Dokopa nakama lamaiyuo lalapape. Namwa Isipi range kiŋi dokona kendemande yulu pyuo karapusi kareyamanopa Kamongome banya porainya renge wakasa dokome namwa kiiramo nyiya.

\VS{22}Namwana lenge dokome kandeyamanopa baame yulu wambumi pii nange dupwa pyaka soo pyuo dee Isipi range wambupi nakamana kiŋi dokope banya yulu pingi akali mupwa dupwape keta peparae yamarangunyi nembo pakanyi pyambuo piya.

\VS{23}Dopa pipala namwana rora ambasu dupwa kando yuu doko jeroŋo lao lalu lao leyamuli pyuo baame namwa yuu Isipi kareyamanopa mee manda rao nyuo minyuo dae epapala yuu dake jiya.

\VS{24}Dokopa namwana Kamongo Anatu dokome namwa mana langyuo mawa pii dapwa peparae rape rape lao minyuo baa mupwa lao suu pyao pako karalapape, leya. Namwa dopa pirama ramo dokopa baame yuu peparae namwana rara dupwa iso karo nyisaramopa kapa mondo lao au pyuo palyuo puu parama.

\VS{25}Anatumi namwa langiyamo pii dupwa peparae yaki nyii nao rape rape lao minyuo pyuo kararama ramo dokopa Anatumi namwa kando rae maira.




\par }\Chap{7}{\SH Kamongo Baa Rangena Wambu
\par }
{\R (Ek 34:11-16)

\par }{\PP \VerseOne{1}Nakamana Kamongo Anatu dokome yuu nakama palyuo kararami dokona nakama sukusa lanyuo para. Dokopa baame rara malu dupwa pyao neta ralinyi nembara. Nakama wambo pao kararaminyipa baame akali rara ama andake nakama nyuo isa palyuo porainya renge palenge rara yanda ipingi dusipa pyao ralinyi nembara. Rara dusipa Iti wambupi Gukasi wambupi Amo wambupi Kenane wambupi Perasi wambupi Ipi wambupi Jepusi wambu dupwa peparae ralinyi nembara.

\VS{2}Nakamana Kamongo Anatu dokome nakamana porai dokona wambu dupwa kingi rakana palyakaramopa nakamame rara dupwa pyao anamasi minyuo wini piyami kande dokopa wambu peparae pyao kumakalapape. Nakama pipya pii lalu lao laope dee kondome kumuo nyisope pii nalapape.

\VS{3}Wambu rara dupwana enda lapo nakamame nyii nalapape. Dee nakamana wane manjiraminyi dupwame enda dupwana mendepe nyinya lao laa nalapape.

\VS{4}Dokona lao enda dupwame wane dupwa Anatu mata maipala anatu wakale dupwa lakandena lao kata koo lasaka pyuo lanyuo pasarami. Dopa pirami ramo doko Kamongome nakama kando imbwuapala yuu mendaki pyao kokwa soo nembara.

\VS{5}Dokona nakamana kana pyare lasi dupwa pyao lalyuo kana londe poo pyasi lenge dupwa pyao poro lao muu muu pyuo mee bange enda anatu Asera lenge lakandenge doko pyakepo nembo dee mee bange kingimi wasapala anatu lenge dupwa kisinyi nembo pirami.

\VS{6}Doko nakama nakamana Kamongo Anatu dokona wambu angingyuo karaminyi dokome dopa pirami. Wambu yuu muu dupwana palaminyi dupwa peparaena baame nakama banya wambu angi range wakasa ingyuo rombo palyiya.


\par }{\PP \VS{7}Nakama wambu menge dupwa pipya manda manja nao malu kara nayaminyipape Kamongome nakama mee mona reto rombo palyiya. Yuu muu peparaena nakama wambu rara ama kuki ingyuo palaminyi.

\VS{8}Dopa pipyamopape Kamongome nakama mona retapala nakamana rora ambasu dupwa kando lalu lao leyamo pii doko yaki nyii nao minyuo karapuli lao suu piyamo dokome nakama Isipi kiŋi dokona kendemande pyakamyuo karapusi kareyaminyipa banya porai andake wakasa dokome nakama kyawa lete nyuo manda rao kiiramo minyuo epeya.

\VS{9}Nakamana Kamongo Anatu doko baa iki Anatu. Baame nakama yaki nyii nange. Doko suu pyao karalapape. Wambu para pyasi taosande mendaki (1,000) paraminyi dupwana lapome baa mona retapala banya mawa pii dupwa warombo soo minyuo pyuo kararami dupwa keta banya mona reto karalu karenge renge doko lasaka pyuo banya kana minyuo lalu lao lenge pii doko yaki nyii nao minyaro karara.

\VS{10}Dopa piramopape wambu lapome baa epe kanda naraminyi dupwa malisa nao randa maira.

\VS{11}Dokona lao nakama mana langiyaminyi pii dupwa warombo soo karalapape. Dopa pyuo karo dokopa epapu nambame mawa pii jilyu dupwa peparae rape rape lao minyuo karalapape.


\par }{\SH Warombo Soo Kararaminyi Dokopa Elyape Keta Pisara
\par }
{\PP \VS{12}Nakamame mawa pii dapwa sepala warombo soo poraiyuo minyuo karalu kararami ramo doko nakamana Kamongo Anatu dokome nakamana rora ambasu dupwa kando lalu lao lamaiyamuli pyuo banya kana minyuo lalu lao lenge pii doko nakama keta reto puu para. Dee banya mona retenge doko alowa pii nao nakama lasaka pyuo pira.

\VS{13}Baame nakama mona reto dee elyape keta piso pira. Dopa piramo dokopa nakama ama wakasa andake ingyuo dee wane wanakepe dupwa malu manjirami. Nakamana isa olipi ipwangepe kenapape waene ipwangepe dupwa andaramo naramiŋi lao baame nakamana ee yuu dupwa elyape keta pisinyi pyambwakara. Dee mena bulamakao mena sipisipipi malu dupwa elyape keta pisinyi pyambuo nakama jera. Baame nakamana rora ambasu dupwa kando lao yuu jeroŋo lao lalu lao leyamo yuu dokona yulu peparae pyuo nakama elyape keta pisara.

\VS{14}Baame nakama kamonganyi nembo elyape keta pisinyi pyambwapyamo palaminyi dopa pyuo yuu muu wambu palaminyi dupwana mendali elyape keta pisa nara. Nakamape nakamana mena bulamakao dupwape mee ingi poraiyaramopa wane manji naraminde daa.

\VS{15}Anga yanyipi peparae eparamo dokopa Kamongome nakama keta poraiyuo alya isa ingyara. Yuu Isipi kareyaminyi dokopa anga yanyipi koo mange nao piyamo kando nyiyami kande dopale mende baame nakama keta jii nara. Dopa pii naramopape baame nakamana nyisu petenge wambu peparae keta maira.

\VS{16}Nakamana Kamongo Anatu dokome akali rara peparae nakamana porainya renge dokona kingi rakana pyalyakaramo dokopa pyao kokwa soo nembalapape. Nembapala sako kondome kumuo nyisa nalapape. Dokona lao nakamana mee bange anatu lenge dupwa lakandakami nalapape. Dopa pirami ramo doko nakama kumarami.


\par }{\PP \VS{17}Nakama rangeme lao, Wambu dapwa ama soo kaeyo namwa pipya manda manja nalyamo. Dokona kapa pyuo pyao neta nemba naramalyamo lao laa nalapape.

\VS{18}Dopa pipala wambu dupwa kando paka nalapape. Kamongo nakamana Anatu dokome yuu Isipi kiŋi dokope dee banya wambu dupwape peparae kando yulu mende pyakamiyamo doko nakama suu pyalapape.

\VS{19}Dopa pipala ama randa wakale wakalepe anga ikyane andakepe nakamana lenge angi dokome kandeyami kande dupwa yulu wambumi pii nangepe dee yulu wambumi kando yamarangungipi piya kande dupwa dee porainya renge andake dokome role pyapeta nakamana Kamongo Anatu dokome nakama kiiramo nyiyamo manda rasi mee epeyami doko suu pyalapape. Baame Isipi range dupwa pyao kokwa soo nembeya kande dopaleko ingyuo epapu nakamame wambu pakalyaminyi dupwa peparae baame pyao kokwa soo nembakara.

\VS{20}Baame nakama keta sukusa kamame pakange rengepe dupwa maipala wambu lapo range kyawa lete nyuo yalu pyuo koko paraminyi dupwa pyao kokwa soo nembarako.

\VS{21}Dokona lao wambu dapwa kando paka nalapape. Nakamana Kamongo Anatu doko nakama pipya role karamo. Anatu baa mupwa andake wakasa ingyuo karamo dokona baa iki pako kararami.

\VS{22}Nakama wambo mee mendele paraminyi dokopa baame rara dapwa kuki lama larapu pyao nyisa nembara. Dopa piramopape nakamame kapa pyuo yuu gii mendakinya peparae pyao kokwa soo nemba narami. Doko daaŋa lapala yuu mendaki pyamili doko mena suwape rae lenge ama malu soo kaeyo dupwa konda konda pyuo epapala nakama pakanyi pyambuo randa jimili.

\VS{23}Kamongo dokome nakamana nyisu petenge dupwa nyepala nakamana porai dokona kingi rakana palyakapala wambu dupwa pakanyi pyambwaramopa pyao kokwa soo nembarami.

\VS{24}Dokopa baame wambu dupwana kiŋi dupwa nakamana porai dokona kingi rakana palyakaramopa nakamame pyao kumakarami. Dopa piraminyipa wambu dupwame kiŋi dupwa kame serami. Dokopa wambu mendeme kaeyalapa lao nakama minyuo nyii naraminyipa nakamame wambu peparae pyao kokwa soo nembarami.

\VS{25}Wambu dupwana mee bange anatu lenge dupwa nyuo isarena kisarami kana kulingi golopeme mee bange anatu lao wasiyaminyi dokona nakamame nyimwalinya suu pyaa nalapape. Dee dupwa nakama rangena ingyuo nyii nalapape. Doko daaŋa lapala nyerami ramo doko Kamongo dokome mee bange anatu lenge dupwa epe kanda nange dokona nakama peparae kumarami.

\VS{26}Mee bange anatu lenge wasisi dupwanape lapo nakamana anda dupwana minyuo epa nalapape. Dopa piraminyisa mee bange anatu doloma randa nyiminyi mendare dopale dokoko nakama nyerami. Kamongome mee bange wasisi anatu lenge dupwa koo keta pyambuo isa palyipyamo silyaminyi dokona nakamame epe kanda nao kilya kando karalapape.




\par }\Chap{8}{\SH Yuu Keyange Dokona Pao Palirami
\par }
{\PP \VerseOne{1}Epapu nambame mawa pii nakama jilyu dupwa rape rape lao kandokondali pyuo minyuo karalapape. Dokona lao Kamongo dokome nakamana rora ambasu dupwa kando yuu jeroŋo lao lalu lao leyamo dokona nakama ama malu soo kaeyo ingyaramopa palyuo kararami.

\VS{2}Dokona ee kana akalisa kisima epo peyamo dusipana nakamana Kamongo Anatumi yuu muiyane dokona kata londena lanyuo epeyamo doko suu pyalapape. Baame nakama keta randa wakale wakale dupwa pyuo dee nakamana mona dokona aki mende suu pilyaminyi lao kandope banya mawa pii dupwana warombo soo minyuo karamipi lao nakama makande pyuo yulu piyamo doko suu pyalapape.

\VS{3}Doko baame nakama lopanyi nembeya. Dopa pipalape dokopa enakana baame nakama nenge myana lenge doko nalapa lao jiya. Jiyamo nenge doko nakamape nakamana rora ambasu dupwamepe wamba nakanju nao kanda nange. Baame dopa piyamo dokome nakama mana langyuo, Akali borete iki nao lete kara nange. Anatunya kambunya pii epelyamo dupwa soo lete karenge, leya Kamongome.

\VS{4}Ee kana doo akalisa kisima dusipana nakamana komau dupwana mendepe kangyuo nyisa paa nao nakamana kimbu dupwa rondo lao pii naya.

\VS{5}Dokona rakange dupwame nakamana wane wanakepe dupwa mana lao pyalana pyuo rolenge dopale ingyuo nakamana Kamongo Anatu dokome nakama randa joo sukundi ingyuo kiso rolo mana langingi doko suu pyalapape.

\VS{6}Dokona lao nakama Kamongome mana langilyamuli pyuo pyuo karalapape. Dee banya mawa pii dupwana letamuli pyuo minyuo palyuo karo baa mupwaŋa lao suu pyao pako karalapape.

\VS{7}Nakamana Kamongo Anatu dokome yuu keyange amenge pingi dokona nakama minyuo epopyamo. Yuu doko ipwa ponape ipwa guu lengepe dee ipwa isa yuunya palu potemo epapala yuu lama lama dupwanape dee yuu kyau dupwanape ranju epo pengepe

\VS{8}dee yuu doko nenge witipi balipi isa girapo isa piki isa pomekeranate isa olipi dupwana jingipi amburali ipwangepe singi dokona nakama lanyuo epopyamo.

\VS{9}Dokona nakama kamame lopome kumuope panda kapa kararamali lao bange nyelana suu pyaraminyi dupwa yangyarande daa. Dopa piramopa yuu dokona kana dupwana kapa palenge. Dee yuu kyau dupwana kone kana dopale mende apu rao nyerami.

\VS{10}Nenge peparae naramili lao nakama keta sera. Yuu amenge pingi nakamana Kamongo Anatu dokome nakama jiyamo dokona ange lao kararami.


\par }{\SH Kamongo Kame Sisaramiŋi Lao Repe Repe Pii Lamaiya
\par }
{\PP \VS{11}Nakamana Kamongo Anatu doko nakamame kame sisaramano lao kandokondali pyuo karalapape. Banya mawa pii nambame epapu nakama jilyu dupwana mendepe isa paa nana lao kando rape rape lao karalapape.

\VS{12}Nakama nenge naramili dupwa kapa seramo dokopape anda keyange paliraminyi dupwa pyuo otapala dokopape

\VS{13}nakamana mena bulamakao sipisipi dupwape nakamana kana kulingi golope dee nakamana bange wakale wakale peparae dupwa malu ingyuo kapa soo piramo dokopa

\VS{14}nakama range ketae pyambuo lakandelyaminyi lapala nakamana Kamongo Anatu dokome nakama yuu Isipi karapusi ingyuo kendemande yulu pyuo kareyaminyipa kiiramo nyuo lanyuo epeya doko kame sisarami kando karalapape.

\VS{15}Yuu muiyane andake koo singi kau kyalende popokyalyape singi dokona baame nakama suku suku nyuo lanyuo peya. Yuu yando nasi ipwa epa nange dokona nakamana lao baame kana dokona piso ipwa guu lanyi peya.

\VS{16}Yuu muiyane dokona nenge rara wakale myana lenge nakamana rora ambasu dupwame nao kanda nange doko nakama nalapa lao jiya. Randa joo lumwa dokona baame bange keyange joo nakama elyape keta pisaroŋo lao baame nakama randa joo makande piya.

\VS{17}Dokona lao nakama rangena porai dokome porainyi pyambuo yulu dupwa kamonganyi nembo pyuo karamano lao suu pyaa nalapape.

\VS{18}Nakamana Kamongo Anatu dokome porainya renge nakama jiyamosa kamonganyi nembo karamano lao poraiyuo suu pyalapape. Nakamana rora ambasu dupwa keta lao kana minyuo lalu lao leyamo dokona yaki nyii nao minyuo karoŋo lao yulu dake pipyamo pilyamo.

\VS{19}Nakamana Kamongo Anatu doko ama kame see napala anatu wakale dupwana yulu pyakamyuo lakando paa nalapape. Doko kaepala nakama dopa pirami ramo Anatumi nakama pyao kokwa soo nembara lao repe pii langilyu.

\VS{20}Nakama wambako pao kararaminyuipa Kamongome rara wakale dupwa pyao kokwa soo nembara doko suu pyao nakama Kamongona pii warombo soo kara narami ramo doko baame nakama pyao kokwa soo nembarako.




\par }\Chap{9}{\SH Isaraele Wambu Dupwame\newline  Kamba Leyami
\par }
{\PP \VerseOne{1}Isaraele wambu dupwa selapa. Nakama ipwa Jotane oo repeta yalo papala yuu nyuo palirami doko rara wakale palenge dupwa andake ingyuo nakamana porai renge doko isa palyuo karaminyi dupwana yuu ingyuo silyamo. Nakamana taone andake kana kame londe dokome pyuo yaki dokona suu lenge.

\VS{2}Wambu doo palenge dupwa ama londe wakasa porai karenge. Nakama ama raeko karenge. Wambu mendemepe nakama pipya sipuro pimwai nangeŋe lao letaminyi doko nakama singi.

\VS{3}Dopa piminyipape epapu nakamana Kamongo Anatu dokome isareŋe rao nakamana lenge kambu dorena wambo paramo doko nakama rangeme kandarami. Nakama wambo pao kararaminyipa baame wambu doloma anamasi minyuo karara. Dokona lao baame lalu lao leyamuli pyuo nakamame doloma neta nembo waiya lao pyao kokwa soo nembarami.


\par }{\PP \VS{4}Nakamana Kamongo Anatumi wambu dupwa neta ralinyi nembakaramo dokopa nakama rangeme lao namwa keyange karamwasa Anatumi namwa yuu dakena lanyuo epeya laa nalapape. Doko daa. Wambu dupwa yulu koo piyaminyisa Kamongome dupwa neta ralinyi nembakara.

\VS{5}Nakama keyange ingyuo rolae pyuo karamindena Kamongome nakama wambu dolomana yuu doko nyelapa lapyande daa. Wambu doloma koo pingi dokona baame ralinyi nembakara. Dopa piramo dokona nakamana rora ambasu Aporakame Aisake Jekopemoo dusipa keta pii lalu lao lao rape rape lao piruŋu leyamo dokome pira.

\VS{6}Nakama keyange pyuo karamindena Kamongome yuu keyange amenge pyuo nenge andenge doko nyuo jerande daa. Nakama keyange daa. Nakama mona kana poko karenge wambu ingyuo karaminyi.


\par }{\PP \VS{7}Yuu muiyane dokona nakamame kopetame pyuo Anatu imbwanyi pyambuyami kande doko kame see nalapape. Nakama Isipi yaki nyuo epeyaminyi yuu gii dokona piso dae epo pyaka siyaminyi dokopa nakamame banya pii kamba lao mata maiyami.

\VS{8}Dee yuu Sainai kyau dokonape kamame nakamame Kamongona imbu singi nyakamiyami. Imbu singi andake nyepala baame nakama oo repeta pyao kokwa soo nembara ingiya.

\VS{9}Namba yuu kyau dokona pulyuo pao kana para lama dolapona Kamongome nakama pipya pii lao kana minyuo pepa pyao palyiyamo doko nyakala peyo. Papala yuu kyau dokona namba kukwa akalisa kisima korakama akalisa kisimako ipwa nengepe mende naa nao kareyo.

\VS{10}Kareyono dokopa nakama yuu kyau dokona epo malu palyuo kareyaminyi dokopa Kamongome isare dokona rakapana pii langiya dupwa pii kana para lamana banya kingi dokome pepa pyao palyapala namba jiya.

\VS{11}Kinyi, kukwa akalisa kisima korakama akalisa kisimako dusipa epo papeyamopa pii dupwa lalu lao lao kana minyuo Kamongome kana para lamana pepa pyao palyiyamo dolapo namba jiya.


\par }{\PP \VS{12}Pyao jepala dokopa Kamongome namba langyuo, Embena wambu yuu Isipi yaki nyuo lanyuo epee kande dupwame yulu kopetame pyuo nambame yulu pinya lao mawa pii lamaiyunu dupwa kaeyo otapala nakama rangena mee bange anatu doko wasiyami. Dokona lao yuu kyau dokona karo waiya lao lupyuo puu, leya.


\par }{\PP \VS{13}Kamongome namba dee langyuo, Nambame wambu dapwa mona kana poko karaminyi doko silyu.

\VS{14}Wambu mendeme nakama suu pyaa naramiŋi lao nambame wambu dupwa pyao kumakalana lao pilyu. Dokona embame namba pyaa napipi lao kata rokwa nare. Dopa pirunu dokopa nambame emba wambu rara ama andake porai dupwana rakange kyawa ingyuo kara, laro. Wambu dupwame doloma pipya isa palyarami ingilyamo, leya. 

\par }{\PP \VS{15}Dokona lao namba kyau dokona karo kapu kyuo dokopa para lamana lalu lao lenge pii pyasi paleyamo dolapo soo lupyuo peyo. Dokopa isare uliyapu doko yuu kyau dokona potemo reya.

\VS{16}Dokopa nakamame nakamana Kamongo Anatu dokome mawa pii jiyamo dupwa kamba lao oto banya lenge kambu dorena yulu koo pyuo kana dokome bulamakao kali yale mende anatuŋu lao wasiyami doko namba kandeyo.

\VS{17}Dopa piyaminyi dokona nakamana lenge kambu dokona kana para lama dolapo pyao pisiyunusa poro lao muu muu piya.

\VS{18}Dokopa namba Kamongona lenge kambu dokona kambako isa pangu siyunupa kukwa akalisa kisima korakama akalisa kisimako nenge ipwape naa nao kareyo. Doo piyunu doko nakama Kamongona lenge kambu dokona koo pyuo baa imbu singi manjinyi pyambuyaminyisa piyu.

\VS{19}Kamongome nakama kando ama wakasa imbwuapala nakama pyalana lao suu piyamosa namba pakame kumuyu. Dopa piyamopape Kamongome nambana pii dee kambako siya.

\VS{20}Dopako pyuo Kamongome Erone kando ama wakasa imbwuapala baa opetae pyao kumakalana lao suu piyamosa yuu gii mendaki dokopa nambame Eronena lao ateŋa lakamiyu.

\VS{21}Nakamame yulu koo pyuo bulamakao wasiyaminyi doko nambame nyepala isarena pyao pyambuyu. Pyambwapala dee nyuo pyao kau lao sinjimu inginyi nembapala sinjimu ingiyamo dupwa yuu kyau dokona ipwa lupyuo epenge dokona pyao nembeyo.


\par }{\PP \VS{22}Yuu Tapara yuu Masa dee yuu Kipirote Atapa dupwana karo epeyaminyi dokopa nakamame dopako pyuo nakamana Kamongo Anatu doko imbu singi manjinyi pyambuyami.

\VS{23}Dokopa baame nakama yuu Katese Paneya dokona karo yuu jiyamo dokona nakama palya pupwa leyamopa nakamame baa yanda pimwaiyuo baa keta pyamalya napala banya pii warombo see nayami.

\VS{24}Yuu gii nambame isiyunu dokona piso epo dakepa nakamame Kamongo kando yanda pimwaiyami doko namba silyu.


\par }{\PP \VS{25}Dokona lao Kamongo kareyamo dorena kukwa korakamape yuu gii akalisa kisima dusipa isa pangu siyu. Doo piyunu doko baame nakama pyaro lao suu pyalu pyao piyamo doko sepala piyu.

\VS{26}Dokopa nambame ateŋa lao, Kamongo Mupwa Wakasa doko emba rangena wambu embena porainya renge dokome alya minyuo yuu Isipi karo lanyuo epee dupwa pyao kumaka napipi.

\VS{27}Embena kendemande akali Aporakame Aisake Jekopemoope palyuo kareyami dupwa suu pyaro karape. Dopa pipala wambu mona kana poko yulu kopetame pyuo koo pilyaminyi dupwana lao poraiyuo suu pyaa napipi.

\VS{28}Wambu dupwa pyalana lao suu pyare ramo dokopa Isipi wambu dupwame kando dopa lao, Embame embena wambu dupwa yuu mairuŋu lalu lao leene dokona minyuo pana yakara pipala nakama kando epe nasepala yuu muiyane dokona nakama pyao kumaro lao lanyuo peelyamo, larami.

\VS{29}Wambu dasipa emba rangena lao rombo palyepala embena porai renge andake dokome yuu Isipi yaki nyuo lanyuo epee kande. Dokona lao embame nakama pyao kokwa soo nemba nare ingilyamo lao ateŋa leyo, leya Moseseme.




\par }\Chap{10}{\SH Anatumi Mawa Pii Dupwa Dee Kamba Mosese Maiya
\par }
{\R (Ek 34:1-10)

\par }{\PP \VerseOne{1}Dokopa Kamongome namba langyuo, Kana para wambo dopakale lama kunjapala dee isa bokote mende wasape. Dopa pipala yuu kyau namba karo dakena kana dolapo minyuo ipupi.

\VS{2}Dokopa wambo kana poro leene dolapona pii piyu dusipako dee kamba kana dolapona pyao palyaro dokopa bokote dokona palyare.


\par }{\PP \VS{3}Dokopa nambame isa akasiya lenge dokome bokote mende wasapala kana para wambo dopakale lama kunjapala yuu kyau dokona minyuo pulyuo peyo.

\VS{4}Peyono dokopa Kamongome kana para dolapona pii wambo piyamo dusipako dee pyao palyiya. Palyiyamo doko nakama yuu kyau dokona malu palyuo pao kareyami dokopa baa isare rakapana pii lao mawa pii akalisa dusipa nakama jiya kande. Dokopa Kamongome namba kana para lama jiyamopa

\VS{5}dee kapu kyuo yuu kyau dokona lupyuo peyo. Papala dokopa Kamongome leyamuli pyuo bokote nambame wasiyunu dokona palyiyu. Doko dakepape mee soo karamo.


\par }{\PP \VS{6}(Isaraele wambu dupwame Jakane wambunya ipwa kamuo nyingi yuwale kyasisi dupwa yaki nyepala yuu Mosera dokona peyami. Yuu dokona Erone kumuyamopa malu piyami. Dokopa banya ikinyingi Eliasa lenge dokome rakangena panda doko nyuo purisi ingiya.

\VS{7}Dokona piso yuu Gutota papala dee yuu Jotipata ipwa malu epenge yuu dokona peyami.

\VS{8}Dokopa yuu kyau dokona Kamongome Lipae rara akali dupwa rombo palyapala Kana Minyuo Lalu Lao Lenge Pii Palenge Bokote doko iso karo purisi ingyuo banya yulu pyakamyuo banya kingi lao wambu dupwa keta elyape pisinya lao karena leya. Leyamuli pyuo yulu doko mee dakepape pyuoko karaminyi.

\VS{9}Dokona lao rara wakale dupwame yuu nyiyaminyipa Lipae dupwa nyii nayami. Nyii nayaminyipape nakamana Kamongo Anatu dokome lalu lao leyamuli pyuo nakama yulu angingyuo nyepala Kamongona purisi yulu pyuo kareyami.)


\par }{\PP \VS{10}Namba yuu kyau dokona kukwa korakamape akalisa kisimako dusipa wamba yuu gii piyunu dokoko suu pyao palyuo kareyo. Kareyo dokopa Kamongome nambana pii ŋee lao sepala wambu dupwa pyao kokwa see naro, leya.

\VS{11}Nakamana rora ambasu dupwa keta mairu lao lalu lao leyamo yuu dokona nakama palyuo kararami lao baame namba nakama lanyuo pupi, lao langiya.


\par }{\SH Anatumi Aki Yulu Pimili Lao Suu Piya
\par }
{\PP \VS{12}Nakamana Kamongo Anatu dokome aki yulu lapo epapu nakama pipwape langilyape lao Isaraele wambu dupwa selapape. Kamongo mupwa lao suu pyao pako lakando karo dokopa baame langilyamo dupwa peparae pilapape. Nakama mona maingi rengepe imambupi peparaeme baa mona reto banya yulu pyakamilapape.

\VS{13}Dee banya mawa pii dupwa warombo soo karalapape. Dakepa mawa pii nambame nakama jilyu dusipame nakama nyiso elyape keta pisara.

\VS{14}Yake ketae silyamo dokope isa yuu dokope dee isa yuu dakena bange peparae silyamo dupwape Kamongona.

\VS{15}Dopa piyamopape Kamongome nakamana rora ambasu dupwa mona wakasa reteyamo dokome baame wambu rara menge lapo rombo palyapengele doko kaepala nakama rombo palyiya. Rombo palyiyamo dokona banya rombo palyisi wambuko mee petaminyi.

\VS{16}Dokona epapu Kamongona pii warombo soo mona kana poka kaeyalapape.

\VS{17}Nakamana Kamongo Anatu doko kamame wakasa. Anatu menge dupwape porai renge wakale dupwape peparae isa palyingi. Baa kamame andake wakasa porai karapyamo dokome wambu dupwa baa mupwa lao suu pyao pako kararami. Baame mendali koo keta palyuo mendali elyape keta palyuo pira doko suu pyaa nao ama rolae pyuo wambu peparae kapa kapa nyisingi. Dee baame nyisapyali lao isa kata bange maingi dokopa epe kando nyii nange.

\VS{18}Baame wane wanake muiyanepe enda waiyape dupwa kando rolae pyakamingi. Baa yuu rara wakale wambu namwa pipya palenge dupwa mona reto nenge komaupi maingi.

\VS{19}Dokona lao nakama yuu Isipi dokona wakale ingyuo kareyami kande dokona suu pyao rara wakale wambu dupwa mona reto karalapape.

\VS{20}Nakamana Kamongo Anatu doko mupwa lao suu pyao pako baa iki ketae pyambuo lakandarami. Baa yaki nyii nao dee banya kingi dokona iki lao lalu lao pii larami.

\VS{21}Baa lakandalapape. Baa nakamana Anatu dokome yulu andakepe yulu yamarangunyi pyambungipi dupwa nakamana lao pyakayamo dupwa nakama rangena lenge dokome kandeyami.

\VS{22}Nakamana rora ambasu dupwa yuu Isipi peyaminyi dokopa nakama akalisa yanda ipingi nyepo iki pao kareyami. Dopa piyaminyipape epapu nakamana Kamongo Anatu dokome wambu kamame wakasa wai nyiyasa yakena bui dopale ingyuo karaminyi.


\par }{\SHC 11:1-32 Moseseme yulu andake Anatumi Isaraele wambu dupwa keta pyakamiyamo dupwana lao dee polo lamaiya. Dee nakamame Anatumi laramuli pyuo pirami ramo elyape keta pisaramo dupwana lao lamaiyamo dupwa palamoko.
\par }


\Chap{12}{\SH Yuu Mendakindena Anatu Lakandarami
\par }
{\PP \VerseOne{1}Kamongo doko nakamana rora ambasunya Anatu dokome yuu dake nakama jilyamo dokona nakamame mawa pii dapwa rape rape lao palirami. Mawa pii dapwa selapape.

\VS{2}Yuu dokona nakama nyuo palirami dokona wambu dolomame yuu kyaupi yuu kungyupi isa renge isarenape nakamana anatu menge lakandelyaminyi panda dupwa peparae pyao kokwa serami.

\VS{3}Kana pyare dupwa lalyuo kana londe poo pyasi lenge dupwa pyao kau lao muu muu pipwape. Dee isame wasingi mee bange enda Asera anatu lenge dupwa nyuo kisinyi nembo nakamana mee bange wasisi anatu lenge dupwa pyakepo nembo pipwape. Dopa piraminyi dokopa nakamame panda dusipana kamame kamba lakanda narami ingilyamo.


\par }{\PP \VS{4}Wambu dolomame nakamana mee bange anatu dupwa lakando karengenyili pyuo nakamana Kamongo Anatu doko lakanda nalapape.

\VS{5}Nakamana rara peparae palaminyi dupwana Kamongome yuu mendakindena wambu dupwa banya lenge kambu dorena karo lakandarami lao rombo palyara.

\VS{6}Rombo palyaramo yuu dokona nakamame bange wakale wakale dupwa Kamongo mairami. Bange kiso maingi dupwape mee maingi dupwape bange akalisa dusipana pingyu nyuo maipa pingipi dee lapo mee konda pyuo maingipi dee wambo Anatu mairu lao lalu lao leyaminyili pyuo maingipi dee bange mee maso maiyalana suu pyaraminyili pyuo maingipi dee nakamana mena bulamakao sipisipipinya wambo mupwa mandenge dupwape mairami.

\VS{7}Nakamana Kamongo Anatunya lenge kambu dokona nakamape nakamana ree palu dupwape nenge nao nakamame keyange nyelana lao yulu poraiyuo piyaminyi dokopa Anatumi elyape keta pisiyamo dokona ama rae wakasa maiyuo pisirami.


\par }{\PP \VS{8}Anatumi panda baa lakandarami lao wasaramo dokopa nakamame epapu mee maso lakando karaminyili pyuo kara narami.

\VS{9}Doko nakama manda rao palyuo kararami lao nakamana Kamongo Anatu dokome yuu jilyamo dokona pao pyaka sepa naraminyi dokome mee maso lakandelyaminyi.

\VS{10}Nakama ipwa Jotane yalo paparaminyi dokopa Kamongome yuu dokona palipa lao jeramopa nakama palirami. Dokopa baame nakamana nyisu petenge dupwa keta alya isa minyaro kararamopa nakama manda rao palyuo kararami.

\VS{11}Baa kingi lakando pisirami lao yuu mendakinde Kamongome rombo palyara dokopa nakamame bange jelapape langiyamo dupwa peparae minyuo eparami. Nakamana bange kiso mairamili dupwape mee mairamili dupwape bange akalisa dusipana pingyu nyuo maipa pirami dupwape mee konda pyuo mairami dupwape dee wambo bange keyange Kamongo mairama lao lalu lao leyami dupwape minyuo eparami.

\VS{12}Nakamape nakamana wane wanakepe nakamana kendemandepe dee Lipae rara nakamana taone dokona palaminyi dupwape peparae banya lenge kambu dokona ama rae wakasa maiyuo kararami. Lipae rara dupwa nakama rangena yuu mende pingyu see nara doko poraiyuo suu pyalapape.

\VS{13}Nakamame mee maso yuu lapo rombo palyaraminyi dupwana nakamana bange dupwa kiso mai narami.

\VS{14}Nakamana rara palaminyi dupwana yuu mende Kamongome rombo palyaramo dokona iki bange mairami. Yuu mendaki dokona iki nakamana bange kiso maiyuo dee yulu wakale peparae pipwape langiyunu dupwa pyuo kararami.


\par }{\PP \VS{15}Dopa piraminyipape nakama palyuo kararaminyi dupwana nakamana mena dupwa mee maso pyao kiso nao kararami. Kamongome kukipi andakepe pyuo jeramuli pyuo kapa narami. Wate pyuo poo pingi pyaa nangepe dupwa peparaeme nenge narami. Nakama peparaeme mena rae lengena minju nengenyili pyuo narami.

\VS{16}Dopa pyuo naraminyipape mena dupwana ranjama doko nenge ingyuo naa nalapape. Naa napala ipwa dopale ingyuo yuu dokona kulimbwanyi nembalapape.

\VS{17}Nakama yuu palyuo kararaminyi dupwana Kamongo bange mairaminyi mendepe naa narami ingilyamo. Nakamana isa jingi witi akalisa pingyu nyuo maipa pingipi nakamana ipwa waene akalisa pingyu nyuo maipa pingipi nakamana olipi ipwange akalisa pingyu nyuo maipa pingipi dee mena bulamakao sipisipipinya wambo mupwa mandengepe Anatu bange mairama lao lalu lao lao lengepe mee maso maingipi dee bange wakale lapo maingipi dupwana mendepe naa narami.

\VS{18}Nakamape nakamana wane wanakepe dupwape kendemande dupwape dee Lipae rara nakamana taone dupwana palenge dupwa peparaeme nakamana Kamongo Anatu dokome yuu mendakinde rombo palyiyamo dokona piso banya lenge kambu dokona nenge dupwa narami. Nao karo dokopa yuu dokona yulu peparae piminyi dupwana lao rae maiyuo kararami.

\VS{19}Nakamana yuu dokona palyuo karo dokopa nakamame Lipae rara dupwa kame sisaramano kando lao karalapape.


\par }{\PP \VS{20}Nakamana Kamongo Anatu dokome nakamana yuu lapo konda pyuo jero lao lalu lao leyamuli pyuo jeramo dokopa nakama minju nalana suu pyaraminyili pyuo kapa narami.

\VS{21}Kamongo lakandenge panda mende nanesa wakasa ingiya kande dokopa nambame nakama langiyunuli pyuo nakamame mena bulamakao sipisipipi Kamongome nakama jiyamo dupwana mende pyao kisapala nakamana anda dokona nao pisiramo.

\VS{22}Wambu mendali wate pyuo poo pingi pyaa nangepe mena rae lengena minju nengenyili pyuo minju doko kapa nara.

\VS{23}Mena minju neyami kande dokopa ranjama dokona mee pero kareya kande dupwa naa narami. Renge dokona ranjama dokona lete karenge renge palamo. Dokona lao letena renge doko nakamame minju pipya role pyao naa narami.

\VS{24}Ranjama doko nenge ingyuo naa napala ipwa ingyuo yuu dokona kulimbwanyi nembarami.

\VS{25}Dopa pyuo ranjama naa narami ramo dokopa Kamongome nakama kando rae mairamopa nakamape nakamana manjiraminyi dupwape keta yulu dupwa peparae mondo lao au pyuo soo puu para.

\VS{26}Nakamana bange mairaminyi dupwape dee Kamongo mairama lao lalu lao leyaminyi dupwape nyepala lakandenge panda mendakinya minyuo parami.

\VS{27}Dokona Kamongona kana pyare dokona bange reto kiso sinjura pinyi nembaramili dupwa mairami. Dee lapo nakamame ranjama dupwa kana pyare dokona kulimbwanyi pisapala minju dupwa nakama naraminyi dupwa opetae kiso mairami.

\VS{28}Nambame mawa pii langiyunu dupwa rape rape lao yaki nyii naraminyi dokopa nakamame yulu rolaepe nakamana Kamongo Anatu rae mainyi pyambungipi piraminyi dokome nakamape nakamana manjiraminyi dupwape keta peparae kapa ingyuo soo puu para.


\par }{\SH Mee Bange Anatu Lao Wasisi Dupwana Repe Repe Pii Leya
\par }
{\PP \VS{29}Mosese baame wambu dupwa lamaiya. Nakama wambu rara wakalena yuu dupwana paraminyipa nakamana Anatu dokome wambu dupwa pyao kokwa sera. Kokwa seramo dokopa nakama yuu doko nyepala palyuo kararami.

\VS{30}Dokopa Kamongome wambu rara dupwa pyao nembaparamo dokopa nakamana bange wasisi lakando misi ingyuo lenge dupwana moko minyuo pasaramano kando lao karalapape. Dopa pirami ramo doko nakama kumarami. Dokona lao nakamame kata mendaki dokonako pao lakandarama lao dolomana mee bange anatu lakandenge yulu dupwa mana nyelana koto nyii narami.

\VS{31}Dolomana mee bange anatu dupwa lakandengenyili pyuo nakamame nakamana Kamongo Anatu lakanda narami. Dokona lao dolomame nakamana mee bange anatu lakandenge dokopa yulu ama koo Kamongome epe kanda nange dupwa pingi. Pyuo kamame nakamana wane wanakepe dupwa kana pyare dupwana kisingi.


\par }{\PP \VS{32}Mawa pii peparae nambame nakama langiyunuli pyuo pipwape. Pipala yulu mende konda pyuo pii naope dee yulu mende neta nembope pii nalapape.




\par }\Chap{13}{\PP \VerseOne{1}Pii nolakao lenge akali mendeme panda kombeya iso polo lenge akali mendemepe nakama kando lalu lao lao, Yulu wambumi pii nangepe kando yamarangungipi dupwa pirama, larami.

\VS{2}Doko dolomame nakama kata koona lanyuo pao dolomana mee bange anatu nakama wamba lakanda nange dupwa lakandako yulu pyakao pimili lao larami. Kamame dolomana lalu lao laraminyi pii doko kinyi angi dokona paleya kande

\VS{3}dokopa dupwana pii sakami nalapape. Doko nakamana Kamongo Anatu dokome akali doko keta minyuo yulu pyuo nakamana mona peparaeme Kamongo baa mona retamipi lao kandalana makande pilyamo.

\VS{4}Kamongo doko mupwa lao suu pyao pako karo baa moko minyuo karalapape. Baa rape rape lao banya mawa pii dupwa warombo soo minyuo karalapape. Banya kingi minyalyuo lao baa yaki nyii nao poraiyuo minyuo karalapape.

\VS{5}Nakamana Kamongo dokome kendemande ingyuo yuu Isipi kareyaminyipa kiiramo nyuo minyuo epeya doko kame soo mata maipwase lao pii nolakao lenge mendepe panda kombeya iso polo lenge akali mendemepe leya kande doko pyao kumakalapape. Akali dopale mende koo palenge dokome Kamongome nakama au pyuo palyuo karamili lao suu pilyamo doko yaki nyuo kata wakalena lanyuo pupuli lao pira. Doko nakama range koo dokona nenge rekya lao nyuo dokopa akali doko pyao kumarami.


\par }{\PP \VS{6}Kamame nakamana yangonge mendemepe panda nakamana wane wanakepe dupwana mendemepe panda nakamana etene angi mona retenge dokomepe panda nakamana puu minyingi angi dokomepe mee bange anatu nakamana rora ambasu dupwamepe kamame lakanda nange dupwa nakama lakandamili lao kongo pyuo langyuo lara.

\VS{7}Dokopa mendeme nakama kando mee bange anatu wambu repeta palenge dupwana lakandamili lara panda wambu nanesa palenge dupwana mee bange anatu dupwa lakandamili lao lara.

\VS{8}Dolomame nakama koo keta pyambwalana kongo pyuo pii larami doko see nao dee banya pii sakami nao pipwape. Pipala nakamame baa kando kumuo nyiso kyawa minyuo kara nalapape.

\VS{9}Baa pyao kumakalapape. Wambo kaname pyare. Pyapala enakana wambu peparaeme kaname pinya lare.

\VS{10}Nakama kendemande ingyuo yuu Isipi kareyaminyipa nakamana Kamongo Anatu kiiramo nyuo minyuo epeyamo doko yaki nyuo kata wakalena pupwale lao lapya. Dokona lao kana dupwame pyao kumakalapape.

\VS{11}Dokopa Isaraele wambu dupwa doo pimi larami doko sepala nakama pakarami. Pakapala mendemepe koo dopale dupwa kamba sipuro pii nara.


\par }{\SHC 13:12—18:13 Isaraele wambumi yulu pingipi misi lengepe dupwana lowa lapona lao Moseseme polo lamaiya.
\par }


\Chap{18}{\SH Poropeta Akali Mende Peyaro Lao Lalu Lao Leya
\par }
{\PP \VS{14}Dokopa dee enakana Moseseme nakama lamaiyuo, Yuu nakama nyepala angingyuo nao palirami dokona range wambu dupwa kemali pingipi yanda pepe minyingipi pyuo karenge. Yulu dupwa nakamana Kamongo Anatumi pipa lao panda jii napala kando imbwaraŋa dokona mana makandepe nyii nao karalapape.

\VS{15}Dopa pii narami lao suu pilyamo dokona nakama rangena wambu dupwana poropeta akali namba yale mende Kamongo Anatumi rombo palyuo peyaramopa baa rape rape lao warombo soo kararami.


\par }{\PP \VS{16}Yuu Sainai kyau dokona epo malu palyiyaminyi mange dokopa nakamame laokondali pyuo Kamongo embame pii larene doko dee soope dee emba isare ingyuo role pyapeta eparene dokope kandarama ramo dokopa kumasaramaŋa lapala pako poraiyuo daa leyami kande.

\VS{17}Dokopa Kamongome namba langyuo, Mona palyuo pii anginde piso simisa pilyamo.

\VS{18}Nambame nakama rangena wambu dupwana poropeta akali emba yale mende rombo palyuo peyaro. Peyapala pii lara dupwa dopa pyuo lena dapa pyuo lena lao manasa pyaro. Dopa pipwape lao pii laro dupwa peparae yoko suu nyepala wambu dupwa lamaira.

\VS{19}Baame nambana kingi dokona lao kararamo dokopa wambu mendeme banya pii rape rape lao lao soo nyii naramo doko randa mairu.

\VS{20}Poropeta akali mendeme nambame lena laa naronopa namba letamo lao laramo doko kumara ingilyamo. Dopako pyuo anatu wakale lapona kingi dupwana laramo poropeta doko kumarako ingilyamo.


\par }{\PP \VS{21}Poropetana pii anjuku doko Kamongo keta piso epa nalyamo lao apa pyuo soo pakana palyaramase lao nakama range suu pyanyi pyano lao kararami ingilyamo.

\VS{22}Poropeta mendeme Kamongo dokona kingi lao lapyamo leto lao laramopa pii doko angi pyaka see nara ramo doko Kamongona pii daa mee larasa pira. Poropeta akali dopale doko baa rangena porai dokome larasa piraŋa mona nembo pako kara narami.


\par }{\SHC 19:1-14 Akali mendeme banya yango pyaowaneme suu pyao pyaa nao mee pyao kumakapala range kapa kyawa lete nyera lao yalu pela penge taone lapo yuu Kenane dokona Moseseme wambu dupwame rombo palyinya leya.
\par }


\Chap{19}{\SH Usinisi Akali
\par }
{\PP \VS{15}Akali mendakimi koo piramo dokona wambu mendakimi angiŋi lao laramo doko mee mendena ketae ingyara dokona ingyuo wambu lamame kandambwa lao larambi doko kapa ingyara.

\VS{16}Akali mendeme kyambo lao akali mende koo keta palyapuli lao suu pyao baa koo pipya lara ramo dokopa

\VS{17}nakamba laparae misi lenge panda mendena parami. Paraminyipa purisi akalipi kote singi akalipi kararaminyi dupwame soo rolarami.

\VS{18}Dokopa akali kote singi dupwame poraiyuo soo rolarami. Rolaraminyi dokopa akali dokome banya Isaraele yango doko mee kyambo lao kote lakamirande ramo akali dokona yano doko baa nyera.

\VS{19}Dopa pyuo randa mairami dokome nakama yulu koo dake rekya lanyi nembaramisa pira.

\VS{20}Dokopa wambu menge dupwa peparaeme dopa piramo doko sepala dokopa nakama pakame kumuo yulu koo dopale dee mendemepe pii narami.

\VS{21}Akali mendeme yulu koo dopale piramo doko sakame kumuo panda mai nalapape. Lenge nenge kingi kimbupi dusa mende piyami kande doko piyaminyi panda dusako isingi pyao kondanyi nembalapape.


\par }{\SHC 20:1—23:20 Yanda pela pengepe moyange bange nyingipi enda akalipa nyuo palengepe dupwana lowa lapo Moseseme polo lamaiya.
\par }


\Chap{24}{\SH Enda Ramanyi Nembapala Enda Mende Nyingi Dokona Lowa Pii
\par }
{\PP \VerseOne{1}Akali mendeme enda nyepala piso enakana koo mende paliramo kandapala nyii nalana suu pyara ramo doko ramanyi nembenge pepa pase doko pyao maipala banya anda yaki nyuo pena lao nembara.

\VS{2}Dopa pirasa pao akali mendeko nyera.

\VS{3}Nyeramo akali dokome dopako pyuo nyii nalana suu pyapala ramanyi nembenge pepa pyao maipala banya anda yuupi yaki nyuo nembara panda akalingi baa kumara ramo

\VS{4}renge dolapo laparaena ingyuo akali wambo nyiyamo nembeya dokome dee kamba baa nyii nara ingyara. Doko enda baa Anatunya lenge kambu dokona poo pyasi ingyuo pisa nange lao suu pyara. Baa kamba range dee nyera ramo dokopa Kamongona lenge kambu dokona koo ingyuo parasa pira. Nakamana Kamongo Anatumi yuu jilyamo dokona yulu koo andake dopale mende pii narami ingilyamo.


\par }{\SH Lowa Wakale Wakale Dupwa
\par }
{\PP \VS{5}Dokona akali mende enda ene nyepala dokopa baa yanda singi ami dokona pena laa narami dee gapomane yulu andake dupwa pela paope pii nara. Dopa pyuo baa ee kana mendaki ingyuo yulu yaki nyuo anda karo kaeyara. Dopa piramo dokome etenge rae mainyi pyambwarasa pira.


\par }{\PP \VS{6}Akali mendeme kana jii lao kee lara ramo maipala dokopa embame lalu lao lao kana doko yano pyakareŋe lao suu pyao kararaŋa banya kenapa pyao injingi kana para lama dolapo jinya lao nyakami nare. Dopa pyuo nyakamiri ramo dokopa banya ree palu dupwame kenapa pyao injelana saka napala lopome kumarami.


\par }{\PP \VS{7}Mendeme Isaraele akali range yango dokona mende nyuo mee banya karapusi ingyuo kendemande yulu pyakana laope panda yuu wakale lapona karapusi ingyuo kendemande yulu pira lao maipala kana ropo pyao nyera ramo doko baa pyao kumakapenge. Dopa pyuo pirami kata dokome yulu koo doko ramanyi nembaramisa pira.


\par }{\PP \VS{8}Nakamana yongo dokona rete rapa piya kande dokopa Lipae akali purisi yulu pilyaminyi dupwame langiraminyili pyuo moko minyuo pipwape. Nambame nakama pii maiyu dupwa peparaena palyuo pipwape.

\VS{9}Nakama Isipi karo epapeyami dokopa Kamongo dokome Miriame keta apa piya kandese lao suu pyalapape.


\par }{\PP \VS{10}Akali mende bange yano reto maipala dokopa baame isingi emba jeroŋo lao lalu lao leyamo komau doko banya anda andakare dokona nyela paa nare.

\VS{11}Baa range dokome minyako epena lao kamanda mee isaro karape.

\VS{12}Baa akali pendewa ramo doko baa kukwa dokona komau doko mee retaro karakami napipi.

\VS{13}Kukwa dupwana yaka lao range maiyakamiri. Dopa pirinyi dokopa baame raeko maiyuo reto luu palenale. Rae maiyuo paramo doko nakamana Kamongo Anatu dokome nakama epe kandenale.


\par }{\PP \VS{14}Yulu pingi akali Isaraele rangepe panda yuu wakale rangepe pendewa ingyuo bange reta nange mende banya yolena suu pyao yulu andake piyasa dokona kana doko panga soo nyakami napipi.

\VS{15}Yuu gii yaka lao neta anda peya kande dokona aopa banya yulu dokona yole maipi. Baa mone dokoko nyelana suu pyale pyale yulu pira ingilyamo. Daaŋa lao embame baa yole mai nare ramo dokona lao baame saka renge doko Kamongo lamairasa koo doko emba keta palira ingilyamo.


\par }{\PP \VS{16}Wane wanakepe dupwame koo mende pirami dokopa endangi rakangepe dupwa pyao kumaka narami. Dee endangi rakangepe dupwame koo mende pirami dokopa wane wanakepe dupwa pyao kumaka narami. Dopa pii naraminyipape wambu koo piramo doko baa range banya koo dokona yano nyuo kumara.


\par }{\PP \VS{17}Nakamame wane wanake muiyane dupwape dee wambu yuu wakale range karala paenge dupwape bange nyeraminyi dupwa daaŋa lao kata rokakami narami. Enda waiya bange yano reto maipala isingi jeraŋa lao banya komau nyakami nalapape.

\VS{18}Nakama Isipi dokona karapusi paleyaminyipa Kamongome nakama kiiramo nyiya kande lao soo karalapape. Renge dokona lao mawa pii dake jilyu kande.


\par }{\PP \VS{19-21}Nakamana ee wambu piramo isa jingi witi pyaraminyi dupwana lapo isa pao siya kande dupwa kapu kyuo nyela paa narami. Dopako pyuo nakamana isa olipi jingipi panda isa girapo jingipi lyiyami kande dokopa lapo kakana sera dupwa dee kamba nyela paa narami. Dopa pyuo witi isa pao seramopape isa olipi jingipi mee kakana seramo nyii naraminyi dupwape yuu wakale rangepe wane wanake muiyanepe enda waiyape dupwana ingyuo sakamira. Dopa piraminyi dokopa nakamana Kamongo Anatu dokome yulu peparaena nyiso elyape keta pisara.

\VS{22}Nakama Isipi dokona karapusi ingyuo kendemande yulu pyuo paleyami kande doko kame sisaramano kando lao soo soowako pyuo karalapape. Renge dokona lao nambame mawa pii dake jipunu pilyamo.




\par }\Chap{25}{\PP \VerseOne{1}Isaraele akali lama nakamba apiyanda pii mende palirasa kote lala parambinyipa kote lenge akali dokome mende doko keta koo paliramopa mendali mee ingyara doko kandara.

\VS{2}Koo paliramo akali doko kusapeme pyao yano nyinya lao larami ramo dokopa kote singi akali dokome baa lenge kambu yuu kando sinya lapala pyaroko pinya lara. Banya koo piyamo dokona yuu akipare kusapeme pyarama lao soo rolarami.

\VS{3}Rolapala pyao pao akalisa kisima ingyuo pyapala dee mende konda pyuo pyaa narami. Dokona lao wambunya lenge kambu dokona konda pyuo pyarami dokome baa elya nyera.


\par }{\PP \VS{4}Mena bulamakaome witi jingi kambena lao kalyiya kande dokopa kamba doko puu pyakami narami.


\par }{\SH Yangonge Kumara Dokona Yulu Pyakamirami
\par }
{\PP \VS{5}Anelapo yangongepa lama yuu mendaki dokona palengende mende wane manja nao kumaramopa etenge waiya doko pisira ramo dokopa neta akali mende nyii napala yangonge angi dokomeko yokoya pinya.

\VS{6}Dopa pyuo nyepala wane mupwa manjirambi doko yangonge kumaramo dokona ikinyingi larami. Dokona lao yangongena panda doko mee isa paa naramopa Isaraele rara dokona mee palyuo puu parami.

\VS{7}Dopa piramopape yangongeme baa yokoya pyaa narolyamo daa lara ramo doko taonena akali kyawa dupwa kando nambana akalinginya yangonge angi dokome nyii naro letamo lao lamainya. Baame Isaraele rara dokona yangonena ree palu dokona paka karo wai kiso pyambwa naro lapyasa pilyamo, lara.

\VS{8}Dokopa taonena akali kyawa dupwame nyepengeŋe lao lamairaminyi soo nembo nyii nara ramo

\VS{9}dokopa enda waiya baa taone akali kyawa dupwa pii minyuo papala akali baa nyii naro laramo dokona kimbu suu doko roko nyepakamipala banya lenge kambu seramo dokona kepakali kyasinyi pisinya lapala lao akali mendeme enda doko nyepala yangongena panda nyuo wane manja naro lao suu pyara ramo doko baa dopa pyuo mango paraŋa lena.

\VS{10}Akali banya wane manjiramo dupwa akalindena suu kolo nyiyamo dokona wane lao Isaraele wambu dupwame soo nyerami.


\par }{\SHC 25:11-19 Lowa wakale lapo silyamo.
\par }


\Chap{26}{\SH Ee Nengepe Kanda Soo Mupwa Manjipala Anatu Maingi
\par }
{\PP \VerseOne{1}Moseseme pii leya. Anatumi yuu jilyamo dokona pao nyuo paleyami kande dokopa

\VS{2}nakama range mendaki mendaki lao ee nengepe wakale wakale kanda soo manjo nyuo karo dokopa pisiki minyasi mendaki mendaki laonya paki pyuo minyuo misi lenge panda Anatumi rombo palyiyamo dokona parami.

\VS{3}Yuu gii dokopa purisi rapu pyuo kararamo doko keta papala baa lamaiyuo, Nambana Kamongo Anatunya lenge kambu sipyamo dokona karo leto. Yuu baame namwana imbwange dupwa jero lao kana minyuo leyamo dokona epapu epo palyuo karo, larami.


\par }{\PP \VS{4}Dokopa purisi dokome nakamana pisiki minyasi doko nyepala nakamana Kamongo Anatu nenge kiso maingi kana pyare lasi dokona lenge kambusa minyuo pao retara.

\VS{5}Retaparamo dokopa embame pii dasipa Kamongo keta pena lao lare. Nambana rakange kyawa doko baa yuu Arame range akali anda angi mendena pali nao banya ree palu lanyuo yuu yaki nyuo Isipi dokona palyuo karala peya. Nakamba yuu dokona peyaminyipa wambu malu ingya nayamopape enakana malu ingyapala ama rara porai ingyuo paleyami.

\VS{6}Paleyaminyi dokopa Isipi wambu dupwame namwa randa joo kopetame rapu pipala karapusi ingyuo kendemande yulu pyakalapa lao nyuo suu leyami.

\VS{7}Dopa piyaminyi dokopa namwana rakange kyawa dupwana Kamongo Anatu dokome nyisinya lao kyakale leyama dokopa baame namwa sepala randa andake nyuo koo keta palyuo kareyamano doko kandeya.

\VS{8}Banya porainya renge dokome Isipi dupwa keta namwa kingi rekya lao nyiya. Baame wambumi yulu kanda nangepe yulu wambumi kando yamarangyuo pakanyi pyambungipi dupwa pyuo piya.

\VS{9}Dopa pyuo namwa lanyuo dae epapala yuu kamongo amenge pingi nenge poro lao karenge dake jiya.

\VS{10}Dokona dakepa nambame ee wara pyuo mupwa manjipunu dupwana Kamongome jiyamo dokona minyakamyuo epelyo.

\par }{\PP Dopa lapala nenge paleta pisiki doko Kamongona lenge kambu dokona pyambwapala baa lao mona maiyuo kingi lakandare.

\VS{11}Lakando lao embena Kamongo Anatu dokome bange keyange dupwa embape dee embena ree palu dupwa keta jiyamo doko kandapala baa kando ange andake lao karare. Dopa pyuo ange lao rae maiyuo kararaminyi dokopa Lipae akali dee akali wakale karala paengepe nakama role palenge dupwa pipya rae maiyuo yalya kando pisimana epena lare.


\par }{\PP \VS{12}Ee kana repo dokona yaka lao embena ee nengepe wambu piramo manjirinyi dokopa akalisa dusipana pingyu nyepala Lipae akalipi karala paenge akali muiyane waiyape dupwa maipa piri. Dopa pirinyi dokopa wambu palaminyi dokona nenge yangya naramopa nao palenale. Embame dopa pyuo maipala

\VS{13}dokopa Kamongo doko lamaiyuo, Bange nengepe manju nyipunu akalisa dusipana pingyu nyepala emba jeroŋo lao dokona mende nambana anda dokona pyakuiyuo yalu pipunu see nalyamo, lamairi. Embame Lipae akalipi karala paengepe muiyane waiyape dupwa maiyapengeŋe langipinyi kandapi dokonako nambame maipunu pilyamo, lare. Bange akalisa dusipana pingyu nyuo maiyapengeŋe langipinyi pii dokona mende kamba lao kame soo kaeyapunde daa.

\VS{14}Namba kumanda piso dokopa nenge pingyasa dokona mendepe nyuo naa nange. Nambame embena lenge kambu dokona poo pyasi ingyuo kara napalape dokopa nambana anda silyamo dokona mendepe nyuo kamanda minyuo paa nange. Dee dokona lapome nyuo wambu kumuyaminyi dupwana lao kiso mainginde daa. Kamongo embapa lao nambame kamba laa nalyo. Bange akalisa dusipana pingyu nyuo jepengeŋe lao letene dupwa pyuo otelyo.

\VS{15}Embena yake panda poo pyasi dokona karo embena Isaraele wambu dupwa kandapala elyape keta piso kamonganyi nembape. Dopako pyuo namwana rakange kyawa dupwa pipya yuunde jeroŋo lalu lao lao kana minyapala yuu kamongo amenge pingi namwa jiinyi doko elyape keta pisinyi pyambwakape.


\par }{\SH Kamongo Baa Rangena Wambu
\par }
{\PP \VS{16}Epapu nakamana Kamongo Anatu dokome banya mawa pii dupwa minyalapa lao langilyamo. Dopa letamo dokona lao mona anda dokona piso minyiliŋi lao warombo soo karalapape.

\VS{17}Epapu nakamana Kamongo Anatuŋu lao lao otapala baa rape rape lao kararama lao lalu lao lapala banya lowa pii dupwa minyuo karo baame pelapa lao laramuli pyuo kararama, letaminyi.

\VS{18}Epapu Kamongome nakama baa rangena wambuŋu lao kando nyerono lalu lao leyamo dokona palyuo kando nyilyakande. Dopa pipala piso dokopa nakama banya lowape dee mawa pii kuki andakepe dupwa minyalapa lao langilyamo.

\VS{19}Dopa pilyamo dokona baame nakama andanyi nembaramopa yuu liti menge baameko wasiyamo palaminyi rara dupwa pipya manda manja naramopa nakamame banya kingi doko londo lao lakandarami. Dopa piraminyipa baame nakama baa rangena wambu ingyuo paramiŋi lao lao kana minyiyamo dokona ingyuo para.


\par }{\SHC 27:1—29:29 Wambu dupwame kata wakale wakale dupwana Anatu kamba lao karenge dupwa keta randa maiya. Dopa piyamopape wambu Anatunya pii warombo soo karenge dupwa elyape keta pisiya. Rombo 29 dokona yuu Moape dokona Anatumoo wambu dupwape wamba kana minyuo lalu lao leyaminyi dokona dee palyuo leyami.
\par }


\Chap{30}{\SH Apa Pyuo Anatu Keta Dee Kapu Kyuo Epapala Keyange Ingyuo Kararami
\par }
{\PP \VerseOne{1}Epapu nambame kata lama ingyuo elyape keta pisingipi koo keta pisingipi dolapona mendaki rombo palyarami lao jilyu. Dopa piya kande dokopa nakamame yuu liti wakale wakale wambu palaminyi dupwana nakamana Kamongo Anatu dokome nembeya kande dokopa nambame kata mendaki rombo palyalapape leya kande doko suu pyao kararami.

\VS{2}Dopa pyuo paramo karo dokopa nakamape nakamana para pyao nyeraminyi dupwape kamba kapu kyuo Kamongo keta pyamalyuo karo nakamana mona peparaeme nambame banya mawa pii dakepa langilyu dupwa suu pyao manjo kararami ramo dokopa nakamana Kamongo Anatu dokome nakama kando sakame kumuo karara.

\VS{3}Karapala baame yuu muu wakalende nakama nembeyamo bolombalo lao peyami dupwana piso range nyuo minyuo epo nakama dee kapa palyuo karalapa lao pira.

\VS{4}Nakama yuu nanesa pinjingi dolapona bolombalo lao pao kararaminyipape nakamana Kamongo Anatu dokome range yapo nyuo pyasapala lanyuo epara.

\VS{5}Lanyuo epo nakamana imbwange kauwangepe palenge yuu doko nyuo palipa lara. Dopa pyuo nakamana kauwange dupwa kareyaminyipape nakama kamame ulupili ingyuo andakinyi pyambwaramo palyuo karo pirami.

\VS{6}Dopa pyuo karo dokopa nakamana Kamongo Anatu dokome nakamana monarena baapa rape rape lao karenge renge doko jeramopa nakamana mona imambupi peparaeme baa mona retapala yuu dokona nao palyuo karalu kararami.

\VS{7}Dokopa nakamana yanda pimwai dupwame randa joo koo keta palyuo karaminyi dupwa Kamongo dokome koo keta pyambungi dupwana lao langiyamuli pyuo pyakamira.

\VS{8}Dokopa nakamame baapa rape rape lao karo mawa pii lapo epapu langilyu dupwana minyuo kararami.

\VS{9}Kamongome nakama pirami dupwana mona kare kare karo kamonganyi pyambuo karara. Dopa pyuo nakama wane wanakepe malu manjo mena bulamakao pungi palyuo piramopa nakamana ee dupwana nenge malu seramopa manjo narami. Dokopa baame rae maiyuo nakamana kauwange dupwa kamonganyi pyambuyamuli pyuo nakama kamonganyi pyambwara.

\VS{10}Dopa pirako doŋo nakamame baapa rape rape lao buku dakena banya lowa p dupwape mana pii dupwape pyasi palamo dupwa kamba laa narami. Dopa pyuo karo dokopa kapu kyuo pao baa keta nakamana mona peparaeme mona reto kararami.


\par }{\PP \VS{11}Dopa pyuo kararami dokona mawa pii epapu nambame jilyu doko kamame koko pao randa naowalende minyuo pyuo kararami lao jilyunde daa.

\VS{12}Mawa pii dake yake ketae silyande daaŋa. Nakamame piso soo, Dokona namwa soo nyepala warombo soo rape rape lao karalapase lao apimi yake panda pulyuo papala namwana lao nyuo minyako isa eparase? laa narami ingilyamo.

\VS{13}Dee mende mawa pii doko ipwa kota dumuwangu silyande daaŋa. Dokona nakamame piso soo, Namwa warombo soo rape rape lao minyuo pyuo karalapase lao apimi ipwa kota yalo nyuo minyuo epakarase? laraminde daa.

\VS{14}Doko daa. Dae nakama pipya repeta angi suu pingi monape dokona palipyamo doko nakama maso kambunya lao karaminyi. Dokona lao epapu mawa pii doko warombo soo karalapape.


\par }{\PP \VS{15}Epapu nambame nakama kata lama ingyuo lasaka pilyu. Kata mendena rombo palyuo parami ramo letena renge nyepala yuu gii peparae kapa palyuo kararami. Kata wakale mendena rombo palyuo parami ramo koo pyuo karapala kwaeyo kumuo parami.

\VS{16}Nakamana Kamongo Anatu dokona mawa pii epapu nambame nakama jilyu dupwa warombo soo pyuo karo baa mona reto baa leyamuli pyuo pyuo banya lowa pii dupwa mondo lao reto minyuo pyuo karo pirami ramo dokopa nakama kamonganyi pyambuo wambu rara malu ingyuo palyuo kararami. Dokopa nakamana Kamongo Anatu dokome yuu nakama nyuo palya panya pilyaminyi dokona nakama elyape keta pisara.

\VS{17}Dopa piramopape nakama sili see nale lao kamba lao wambu menge dupwame pii elyape larami soo mee bange anatuŋu lao lakandenge lapo lakandala parami ramo doko Anatumi nakama pyao isa kanapena piso kokwa soo nembara lao epapu dakepa nambame nakama repe repe langilyu.

\VS{18}Doko nakama ipwa Jotane yalo yuu enenge dokona palya karala panya pilyaminyi dokona yuu gii andarele palyuo kara narami.

\VS{19}Dokona nambame epapu renge kata lama jilyu dolapo lete karenge dokope kumungi dokope dee Anatumi elyape keta pisingi dokope dee koo keta pisingi dokope jilyu. Jepala nambame yake yuupi dolapome nakama angi renge dolapona mende rombo palyuo nyeraminyi dokona usinisi lakana lao kee leto. Lete karenge renge doko rombo palyalapape.

\VS{20}Nakamana Kamongo Anatu doko mona nyepala baapa rape rape lao yaki nyii nalapape. Dokopa nakamape nakamana wane para pyao manjo paraminyi dupwa pipya yuu nakamana imbwange Aporakame Aisake Jekopemoo mairuŋu lao lalu lao lao kaeyamo dokona yuu gii andarele palyuo kararami ingilyamo.




\par }\Chap{31}{\SH Josua Baa Mosesena Panda Nyiya
\par }
{\R (Nam 27:12)

\par }{\PP \VerseOne{1}Moseseme Isaraele wambu dupwa kaeya nao lamaiyuoko karo lao,

\VS{2}Epapu namba ee kana 120 ingilyamo dokona namba kapa pyuo nakamana mupwa ingyuo kara narolyamo. Dee mende opetae Kamongo dokome namba langyuo, Namba kapa pyuo ipwa Jotane doko yalo paa nare, lapya.

\VS{3}Nakamana Kamongo Anatu doko baa range wamboko pao yuu dokona wambu palenge dupwa pyao kokwa soo nembaramopa yuu dokona nakama palyuo kararami. Dopa pyuo nakama yuu dokona palirami dokopa Kamongome leyamuli pyuo Josua baa mupwa ingyuo iso karara.

\VS{4}Kamongo dokome Amo kiŋi kingi Saiyone lengepe Oke lengepe pyao anamasi minyuo dee nakambana yuu pyao kokwa soo piyamo doko suu pyaoko wambu doloma pyara.

\VS{5}Kamongome yanda pyao rakae selapa lao nyiso porainya renge jeramopa wambu doloma pyao anamasi minyaramiŋi. Nambame wambu doloma kando pipwa lao langiyunuli pyuo pirami ingilyamo.

\VS{6}Nakama kando poraiyuo karo wambu doloma kandapala pyuku lao paka nalapape. Nakamana Kamongo Anatu baa rangeme nakama pipya role karara. Baame nakama yaki nyuo kaeya nara, Moseseme leya.


\par }{\PP \VS{7}Dokopa Moseseme Josua epena lapala Isaraele wambu peparaena lenge kambu dokona karo baa lamaiyuo, Embame wambu dapwa yuu dokona palyuo kararami lao Kamongome nakamana rora ambasu dupwa kando yuu mairuŋu lao lalu lao lao leyamo dokona lanyuo pare. Emba pako pyuku laa napala kando poraiyuo karape.

\VS{8}Kamongo baa rangeme emba yaki nyuo kaeya nara. Dokona lao emba kumasi ingyuo pyuku lao pako kara napipi.


\par }{\SH Ee Kana Yanda Ipingi Epo Papilyamo Yaka Lao Lowa Pii Dupwa Yaka\newline  Larami Ingingi
\par }
{\PP \VS{9}Dokona lao Moseseme Anatunya lowa pii dupwa pyao palyapala Lipae akali purisi ingyuo Kamongona Kana Minyuo Lalu Lao Lenge Pii Palenge Bokote doko rapu pyuo karenge dupwape dee Isaraele wambunya mupwa ingyuo karenge akali dupwape maiya.

\VS{10}Maipala baame nakama pii lamaiyuo, Ee kana yanda ipingi epo paparamo yaka lao bange kanape yano singi dupwa isingi jii nao kame soo kaena laraminyi yuu gii dokopa wambu dupwame anda kauwa pipala palyuo nenge nenge gii dokopa lowa pii dapwa wambu peparaeme sinya lao yaka lao lamairami.

\VS{11}Dokona lao lakandenge yuu mendakinya nakamana Kamongo Anatu doko lakandala eparami dokopa Isaraele wambu dupwa kando yaka lao lamairami.

\VS{12}Dokona wambu peparaeme sepala nakamana Kamongo Anatu doko pako karo banya mawa pii dupwa mondo lao minyuo kararami lao embame enda akali peparaepe nakamana wane wanake peparaepe wambu yuu wakale range embena taone dupwana palaminyi dupwape kee lao nyuo sukusa sukusa piri.

\VS{13}Dopa pyuo piri dokopa embena para pyao nyerene Anatunya mawa pii see nange dupwame rengya serami ingyara. Dopa pyuo Anatu mupwa lao suu pyao warombo soo karo ipwa Jotane yalo yuu nyuo palya panya pilyaminyi dokona palyuo kararami, leya.


\par }{\SH Kamongona Mana Pii Lumwa Pyuo Mosese Lamaiya
\par }
{\PP \VS{14}Dokopa Kamongome Mosese lamaiyuo, Emba yuu gii andarele palyuo kara nare ingilyamo. Dokona embame Josua kee lapala baa komau anda dokona nyuo minyuo ipupi. Dokopa nambame baa dopa pyuo karena lao lamairu, leya. Dokopa Mosese Josuapa komau anda dokona peyambi.

\VS{15}Peyambi dokopa Kamongo doko kopa rau pipya role pyapeta komau anda kambu dowa dokona epo kareyande nakamba keta paneya.


\par }{\PP \VS{16}Panapala dokopa Kamongo dokome Mosese lamaiyuo lao, Emba repeta kumare ingilyamo. Kumaparene dokopa enakana wambu dupwame namba mona jii napala nambana nakama pipya kana minyuo lalu lao leyamo pii dupwa kamba larami. Nakamame namba kame soo kaepala yuu nyuo palya panya pilyaminyi dokona mee bange anatuŋu lao lakandenge dupwa lakandaramilyamo.

\VS{17}Dopa piraminyi dokopa nambame nakama kando imbwuapala kyawa yaki nyuo kaeyaronosa koo keta palyuo kwaeyo parami. Randa wakale wakale dupwa epo nakama keta paliramopa nakanjo sepala dokopa namba nakamana Anatu nakama pipya kara nalyane dokona randa nyilyamano lao soo nyerami.

\VS{18}Dopa pyuo soo nyeraminyipape nyisalana suu pyaa naro ingilyamo. Renge doko nakamame kopetame pyuo mee bange anatuŋu lao lakandenge dupwa mona maiyuo lakandelyaminyi Kamongome Mosese lamaiya.


\par }{\PP \VS{19}Embame dakepa kenane dake pepa pyapala Isaraele wambu nakama mana lamairi. Dokopa kenane dokome nakama pipya nambana usinisi ingyuo yango palyuo pyasi palira.

\VS{20}Nambame nakama yuu amenge pingi nakamana rakange kyawa dupwa kando mairuŋu lao lalu lao leyo dokona lanyuo paro. Paronopa nakamame nenge nalana suu pyaraminyi dupwa kapa nao mona minyarambu mona nyeramo kararami. Dopa piraminyipape namba mata jepala mee bange anatuŋu lao lakandenge dupwa mona nyuo lakando kararami. Nakamame namba epe kanda nao yaki nyepala nambana mawa pii palenge kamba lao nembarami.

\VS{21}Randa koo malu mee nakama keta epara. Dopa piramopape kenane para pyao nyerami dupwame pyao kararami dakeme nambana usinisi ingyuo koo piyaminyi dupwa lasaka pira. Nambame yuu mairuŋu lao kaeyasi kandale dokona lanyuo papa naronopape epapu nambame dopa pyuo suu pyao karaminyilyamo lao soo karapunu pilyamo, Anutumi Mosese lamaiya.


\par }{\PP \VS{22}Yuu gii mendaki dokopako Moseseme kenane doko pyao retapala Isaraele wambu dupwa mana lamaiya.


\par }{\PP \VS{23}Mange dokopa dee Anatumi akali Nanena ikinyingi Josua baa lamaiyuo, Paka nao mona porayapala karape. Dopa pyuo embame Isaraele wambu yuu nambame mairuŋu lao kana minyuo lalu lao leyo kande dokona lanyuo pareŋe namba embapa role kararo, leya.


\par }{\PP \VS{24}Dokopa Moseseme Anatunya mawa pii dupwa bukunya piya. Pyao dokopa mendaki mendepe isa nemba naya.

\VS{25}Pyao otapala dokopa baame Lipae purisi Kamongona Kana Minyuo Lalu Lao Lenge Pii Palenge Bokote doko rapu pyuo karenge akali dupwa lamaiyuo,

\VS{26}Buku Anatunya mawa pii pyasi palenge dake nyepala Kamongo nakamana Anatunya Kana Minyuo Lalu Lao Lenge Pii Palenge Bokote repeta retarami. Dokome banya wambu dupwa kopetame pisaraminyi lao lasaka pyuo serasa pira.

\VS{27}Nakama mona kana pokapala kambako lao parami doko silyu. Namba ene kumapa nalyo dakepa Kamongopa kamba lao karaminyi dokona kumaro dokopa angingyuo suku manjo kamba laramilyamo.

\VS{28}Nakamana rara dupwana akali kyawa iso karaminyi dupwape isingi akali dupwape pii lamairuŋu nambana lenge kambu dokona sukusa sukusa pyuo epena lao nyuo malu palyarami. Nambame yake yuupa dolapo nambana usinisi ingyuo sinya laro.

\VS{29}Kumaparo dokopa wambu dolomame ama koo angingyuo karo nambame nakama pii mana lamaiyuo dupwa kamba lao nembarami doko silyu. Dopa pyuo yuu gii ene eparamo dupwana Kamongome daa lenge dupwa pyuo kararami dokome baa imbwanyi pyambuo randa nyeramilyamo, leya.


\par }{\SH Mosesena Kenane Piyamo Doko
\par }
{\PP \VS{30}Enakana Moseseme kenane pii peparae lamaiyamo dokopa Isaraele wambu peparaeme soo kareyami.




\par }\PoetryChap{32}{\Q \VerseOne{1}Isa yuu yakepe dolapo pii lalopono dupwa selapa.

\par }{\Q Kale yukupala nambana pii sokondali pipwape.


\par }{\Q \VS{2}Nambana mana pii doko apu dopale ingyuo isa epara.

\par }{\Q Eparamo dokopa isa yuu dokona pipyae lenge lenge papyuo ipwa ingyuo pete sera.

\par }{\Q Nambana pii doko apu raa raa pyao

\par }{\Q ee nyaŋa dupwana epenge dopale ingyara.


\par }{\Q \VS{3}Nambame Kamongona kingi doko lakandaro dokopa

\par }{\Q banya wambu dupwame baame yulu andake pilyamo lao polo larami.


\par }{\BB \par }
{\Q \VS{4}Kamongo baa nakamana kyawa minyuo iso karenge ama porai wakasa.

\par }{\Q Baame yulu peparae dupwana mende kyai pii nao rolae iki pingi.

\par }{\Q Nakamana Anatu baa alowa pii nao kinyi angi dokona palyuo karenge.

\par }{\Q Baame rolae ingyuo karo wambu peparae keta kapa kapa pingi.


\par }{\Q \VS{5}Dopa pyuo karapyamopape nakamame baa yaki nyuo kaelyaminyi dokona banya wambu angingyuo kapa kara narami ingilyamo.

\par }{\Q Nakamame yulu koo pyuo minyako pyuo karaminyi.


\par }{\Q \VS{6}Nakama kopyali kyawa sisingi pali nange dupwa

\par }{\Q dopa pyuo nakamame Kamongo doko rape rape lao kararamisi?

\par }{\Q Baa nakamana rakange dokome nakama wasiya.

\par }{\Q Baame nakama rara andake ingyuo wasinyi pyambuya.


\par }{\BB \par }
{\Q \VS{7}Yuu gii kamame yuu wamba epo peyamo dupwana lao suu pyalapape.

\par }{\Q Dokopa apa piya lao nakamana rakange dupwa piso soo langinya lalapape.

\par }{\Q Yuu wamba piyamo dupwa akali alemo dupwame langinya lao piso selapape.


\par }{\Q \VS{8}Kamongo Ama Ketae karenge dokome wambu rara wakale wakale dupwa yuu kapa paliraminyi dupwa rombo palyuo mokwa soo maiya.

\par }{\Q Wambu anja palirami lao rombo palyiya.

\par }{\Q Baame rara mendaki mendaki lao rapu pira lao aŋala mende rombo palyiya.


\par }{\Q \VS{9}Dopa piyamopape Jekopena para pyasi wambu dupwa baa rangena ingyara lao rombo palyiya.


\par }{\BB \par }
{\Q \VS{10}Baame nakama yuu muiyane mende see nange penda penda dokona

\par }{\Q nyepo nyuo pambu lao papyuo kareyaminyipa kando nyiya.

\par }{\Q Baa range poraiyuo iso karengenyili pyuo

\par }{\Q konambe ingyuo nakama kako pyao mondo lao rapu piya.


\par }{\Q \VS{11}Yaka kambeme yakane bii lena lao mana lamaiyuo

\par }{\Q banya papake pee letamopa epo petenge doko suu pyao

\par }{\Q Kamongome Isaraele wambu dupwa isa paa nana lao banya arapu dokona lanyuo papiya.


\par }{\Q \VS{12}Yuu liti wakale dupwana mee bangeme wasisi anatu dupwana mendeme nyisa naya.

\par }{\Q Kamongo baame iki banya wambu dupwa laminyuo peya.


\par }{\BB \par }
{\Q \VS{13}Dopa pipala nakamame yuu kyau singi yuu dupwa isinya leya.

\par }{\Q Iso karo yuu dupwana ee dupwana nenge andeyamo dupwa nakama neyami.

\par }{\Q Nakama kana dupwana amburali ipwange lyiyamo kando nyiyami.

\par }{\Q Dee nakamana isa olipi dupwa kana yuu dupwana mena mena lao andeya.


\par }{\Q \VS{14}Nakamana mena bulamakao memepe dupwana anju ipwange endange palyuo kareyamopa kamuo nyiyami.

\par }{\Q Mena bulamakao sipisipi memepe dupwa kameya rondo lasiko minyiyami.

\par }{\Q Nenge witi elyapepe dee waene ipwange keyange rae mairamili dupwape nao kareyami.


\par }{\BB \par }
{\Q \VS{15}Kamongona wambu dupwa kamongoyaminyipape nakama mona kana poko kamba leyami.

\par }{\Q Dopa pyuo nakama mendasape kakasera kando lao nenge pyano sepala ando ama rondo lasi ingyuo kareyami.

\par }{\Q Nakamana Anatu dokome nakama wasiyamo doko kame soo kaepala

\par }{\Q dee nakama lete wai pyao nyingi akali porai doko mata maiyami.


\par }{\Q \VS{16}Nakamame isa kanapeme wasisi dupwa kando lakandeyami dokome Kamongopa yango palyinyi pyambuyami.

\par }{\Q Dee yulu koo piyaminyi dokome Kamongo imbwanyi pyambuyami.


\par }{\Q \VS{17}Nakamame mee imambu koo anatu angi daa dupwa keta mena pyao kiso maiyuo kareyami.

\par }{\Q Mee bange lapo Isaraele akali nakamana imbwange kauwangepe dupwa

\par }{\Q wamba nyuo pyuo warombo soo kara nayami dupwa lakando kareyami.


\par }{\Q \VS{18}Nakamame nakamana Anatu dokome nakama lete wai pyao pyuo nyingi porai dokome

\par }{\Q nakama letena renge maiyamo doko kame siyami.


\par }{\BB \par }
{\Q \VS{19}Kamongome banya ikinyingi wanengepeme dopa pyuo koo piyaminyi doko kandapala

\par }{\Q imbu singi nyepala nakama mata maiya.


\par }{\Q \VS{20}Anatumi lao dokopa, Wambu mona kana poko namba yaki nyuo kaelyaminyi dupwa nambame nakama kamame nyisa naro.

\par }{\Q Dopa piru dokopa nakama apa pyuo kararamipi lao lenge makande pyuo kando kararole.


\par }{\Q \VS{21}Nakamame nakamana isa kanapeme mee bange wasisi anatu dupwame imbu singi nyakayaminyisa

\par }{\Q mee bange anatu angi daa dupwana yango palyuo karo.

\par }{\Q Dokona lao wambu rara angingyuo kara nalyaminyi dupwa keta nakama imbu singi nyinyi retaro.

\par }{\Q Dopako pyuo wambu kopyali minyingi dupwa keta nakama pipya yango palyinyi pyambwaro.


\par }{\Q \VS{22}Nambana imbu singi dokome isare kekenge ingyuo boletoko lapala

\par }{\Q isa yuunya bange peparae rara.

\par }{\Q Dopa pyuo rao isa yuu koko dono kando nyepala

\par }{\Q yuu kyau dupwana pingi moko minyuo rara.


\par }{\BB \par }
{\Q \VS{23}Nambame nakama keta randa maiyuo karalu kararo dokopa

\par }{\Q nakama pipya pimwaiyuo nambana wanga walakape peparaeme minyuo pyaro.


\par }{\Q \VS{24}Nakama lopo yanenge isasape dokome kumarami.

\par }{\Q Nakama anga yakaneme koo mange naramo kumarami.

\par }{\Q Nambame mena suwape rae lenge dupwape dee kau wambu nenge dupwape

\par }{\Q nakama keta ralinyi peyaronopa dupwame wambu dupwa pyao narami.


\par }{\Q \VS{25}Yanda andake sipurarasa wambu dupwa kata barete dupwana pyasi serami.

\par }{\Q Anda dupwana yamarangusi sepala kumarami.

\par }{\Q Dopa piramo dokopa mapwae parangepe dupwa kumarami.

\par }{\Q Wane nyaŋa dee alemope peparae popo paa nao kumarami.


\par }{\Q \VS{26}Wambu mendemepe nakama suu pyao kara narami lao

\par }{\Q nambame nakama pyao otapuli lao suu piyu.


\par }{\Q \VS{27}Dopa lao suu piyunupape namba rangeme pyao minjuku minyinyi nembeyo dokome

\par }{\Q nakambana yanda pimwai dupwame nambana wambu dupwa pyao isa palyilyamano kae lao

\par }{\Q nanga kapape lyinya lao panda maiya naro ingilyamo, leya.


\par }{\BB \par }
{\Q \VS{28}Isaraele wambu dupwa kyawa sisingi bolombalo lao

\par }{\Q mona kuki mendepe pali napyamo karaminyi.


\par }{\Q \VS{29}Yanda pimwai dupwame nakama akipamo anamasi minyiyamipi lao soo nyii nalyaminyi.

\par }{\Q Apa pyuo piyape lao soo gisa nalyaminyi.


\par }{\Q \VS{30}Apa pyuo lama ikimi taosande akalisa anamasi minyuo

\par }{\Q dee mendakimi taosande mende pyao isa palyuo piyape? lao suu pilyaminyi.

\par }{\Q Renge doko nakamana Kamongo Anatu dokome nakama yaki nyuo kaeyasa piya.

\par }{\Q Nakamana Anatu Porai dokome nakamana yanda pimwainya kingi rakana palyakamiyasa piya.


\par }{\Q \VS{31}Yanda pimwai dupwame nakamana anatuŋu lenge dupwa angi mende daalyamo.

\par }{\Q Isaraele wambunya Anatu doko ama porai wakasande karamo lao silyaminyi.


\par }{\Q \VS{32}Nakamana yanda pimwai dupwa yuu Sotoma Gomorape koo keta paleyami dopale ingyuo pelyaminyi.

\par }{\Q Nakama girapo isa jingi kau pingi lyingipi dee jingi napala kumungi lyingipi dopale ingyuo pelyaminyi.


\par }{\Q \VS{33}Kaumi wambu pinginya ipwange dokome waene wasingi dopale ingyuo pelyaminyi.


\par }{\BB \par }
{\Q \VS{34}Kamongo nakamana yanda pimwaimi dopande pyuo karaminyi lao soo karamo.

\par }{\Q Baame yuu gii angi pyaka sera mendepa randa mairuŋu lao isaro karamo.


\par }{\Q \VS{35}Kamongome koo pirami dupwana bakeme pyuo isingi pyakamira

\par }{\Q Yuu gii nakama randa narami doko repeta ipyamo pilyamo.

\par }{\Q Dokopa isa paomene.


\par }{\Q \VS{36}Kamongo banya wambu dupwa rale male lapala poraiyapa naramo kararaminyi dokopa

\par }{\Q koo dupwa neta rekya lanyi nembo nyera.

\par }{\Q Banya yulu pingi dupwa iki ingyuo saka nao karelyaminyi kandapala dokopa

\par }{\Q sakame kumuo nyisara.


\par }{\Q \VS{37}Dopa pyuo banya wambu dupwa nyisapala dokopa piso soo lao,

\par }{\Q Nakamana mee bange anatu poraiŋi lao keta pyamalyiyaminyi dupwa anja karamisi? lara.


\par }{\Q \VS{38}Nakama mena pyao kisiyaminyi dupwana kapa rukyuo maiyuo

\par }{\Q ipwa waene nena lao maiyuo piyami dupwame

\par }{\Q dakepa nyisala epena larami.

\par }{\Q Dakepa randa dokona nenge rekya lao nyera dokona pyakao epena larami.


\par }{\BB \par }
{\Q \VS{39}Namba doko iki Anatu ingyuo karo.

\par }{\Q Wakale dupwa Anatu angi mende daa.

\par }{\Q Nambame pyao kumasepala dee lete renge maingi.

\par }{\Q Nambame wambu pyao ranjama nyepala dee pyuo nyingi.

\par }{\Q Nambame pilyunu dupwa mendeme yanda pimwaiyarami ingya nange.


\par }{\Q \VS{40}Kinyi kinyi namba Anatu mee karawako karenge dokome

\par }{\Q kingi minyalyuo lalu lao leto.


\par }{\Q \VS{41}Nambana yanda pingi wua gela doko nanga sepala

\par }{\Q rolae pyuo

\par }{\Q nambame yanda pimwai pipya koo dupwana yano nyuo

\par }{\Q dee nambapa epe kanda narami dupwa pipya randa mairu ingilyamo.


\par }{\Q \VS{42}Wambunya ranjama dupwa nambana wanga walakape nenge dupwana ropo lao lyuo karara.

\par }{\Q Nambana wua gela dokome wambu namba yanda pimwaingi dupwa pyao kumakaro.

\par }{\Q Mendeme nambapa yanda pimwaiyara doko lete karena laa naro.

\par }{\Q Dopa pyuo ranjama nyuo pyasipi karapusi palengepe dupwa kumarami.


\par }{\BB \par }
{\Q \VS{43}Dokona yuu mure lao Kamongona wambu dupwa lakandarami ingilyamo.

\par }{\Q Kamongome banya wambu pyao kumakaelyaminyi dupwa isingi pyao randa maira ingilyamo.

\par }{\Q Dokopa baame banya yanda pimwai dupwa keta yano nyuo

\par }{\Q banya wambu dupwana koo dupwa nyuo kame sakamyuo pingi,

\par }{\MM leya.


\par }{\BB \par }
{\PP \VS{44}Isaraele wambu dupwa seramiŋi lao Mosesepa Josua Nanena ikinyingi dokopame kenane dake kamba lao lao piyambi.


\par }{\SH Moseseme Mana Pii Lao Oto Leya
\par }
{\PP \VS{45}Moseseme Anatunya mana pii dupwa wambu lamaiyuo otapala

\VS{46}dokopa baame lao, Nakama epapu mawa pii dapwa peparae langilyu dupwa warombo soo minyuo pyuo karamape lao kandokondali pyuo karalapape. Dopako pyuo nakamana wanenge ikinyingipi dupwame Anatunya mana pii peparae yaki nyii nao rape rape lao minyarami lao nakamame nakama kamba lamaiyuo lamaiyuo pirami.

\VS{47}Mana pii dapwa mee pii yeelyo ingya nalyamo. Pii dupwame nakama palyuo kararami dokopa pingi pyaramo kararami ingilyamo. Dokona pii dupwa warombo soo rape rape lao minyuo karapala nakama ipwa Jotane yalo yuu nyuo palya panya pilyaminyi dokona yuu gii malu palyuo kararami ingilyamo, leya.


\par }{\PP \VS{48}Yuu gii mendaki dokopako Kamongome Mosese lamaiyuo,

\VS{49}Yuu taone Jereko kanda kanda Moape wambunya yuu dokona yuu kyau Apirame singi dupwana papala yuu kyau Nipo dokona pulyuo pao karapala nambame Isaraele wambu dupwa yuu Kenane mainya pilyunu doko kandape.

\VS{50}Kandapala dokopa embena yangone Erone yuu kyau Oo dokona karo kumunya dopaleko ingyuo emba yuu kyau dokona karo kumare.

\VS{51}Renge kumarambinya doko nakamba laparaeme Isaraele wambunya lenge kambu dokona namba rape rape lao kara nayambi. Dee nakamba yuu muiyane Sini dokona yuu taone Katese repeta ipwa Merepa mare dokona karo nakambame wambu dupwana lenge kambu dokona namba kando nambana kingi ketae pyambwa nayambi.

\VS{52}Embame yuu angi doko nanesale karo kandare. Dopa pyuo kandarenepape namba Isaraele wambu yuu mairunu dokona emba sukusa paa nare, leya.




\par }\Chap{33}{\SH Moseseme Isaraele Rara Dupwa Apa Pyuo Elyape Keta Pisara Lao Polo Lamaiya
\par }
{\PP \VerseOne{1}Moseseme baa Anatunya pii lamaingi akali dokome yuu gii repeta kumara ingiyamo dokopa Isaraele dupwa elyape keta pisara pii dapwa lamaiya.


\par }{\BB \par }
{\Q \VS{2}Kamongo doko yuu Sainai kyau dokona piso epeya.

\par }{\Q Epo yuu Itome neta pyakaenge dorena neta potemengenyili pyuo epo dokopa

\par }{\Q baa yuu kyau Parane piso banya wambu keta neta ranyi pisiya.

\par }{\Q Aŋala taosande akalisa baa pipya kareyaminyipa

\par }{\Q banya kingi rolaerena isare uliyapu rao kareya.


\par }{\Q \VS{3}Kamongome banya wambu dupwa mona reto

\par }{\Q kyawa minyingi

\par }{\Q dokona lao namwa banya kimbu silyamo dorena pangu sepala

\par }{\Q baame langilyamuli pyuo warombo singi.


\par }{\Q \VS{4}Namba Moseseme Mawa Pii langiyu dupwa namwame yaki nyii nalyamano.

\par }{\Q Namwana yuu liti dakena mawa pii dapwa wakasale ingyuo nyuo retarama ingilyamo.


\par }{\Q \VS{5}Isaraele wambu dupwana mupwape dee rara peparaepe nakama mendakinya pyasiyaminyi dokopa

\par }{\Q Kamongo baa epo nakama Isaraele wambu dupwana kiŋi ingyuo kareya, leya.


\par }{\BB \par }
{\PP \VS{6}Dokopa Moseseme akali Urupenena rara dokona lao lao,

\par }{\Q Banya rara andake ingya napyamopape

\par }{\Q kapa pyuo rembe naa nana, leya.


\par }{\BB \par }
{\PP \VS{7}Jutana rara dokona lao lao,

\par }{\Q Kamongo embame nyisapili lao kee laraminyi doko sepala

\par }{\Q rara wakale dupwa pipya deyako nyuo pyasapala

\par }{\Q nakamana yanda pimwai pipya

\par }{\Q yanda pimwaiyakamiri, leya.


\par }{\BB \par }
{\PP \VS{8}Lipaena rara dokona lao dopa lamaiya.

\par }{\Q Emba Kamongo dokome kana Urimi Tumimi dolapo keta karo

\par }{\Q Lipae rara dupwa emba mende pipyali yaka lao suu pingi doko pano lasaka pyakamingi.

\par }{\Q Embame yuu Masa dokonape dee ipwa Merepa dokonape

\par }{\Q apa pilyamipi lao kandalana makande pyuo kandee dokopa nakama rolae pyuo yaki nyii nao karaminyi kandee.


\par }{\Q \VS{9}Nakamame endangipa rakangepa kandowape dee pemalenge yangongepe kando sakao pyuo kareyaminyipape

\par }{\Q embena mawa pii dupwa kamame ama porai wakasa minyuo pyuo

\par }{\Q emba rape rape lao kareyami.

\par }{\Q Dopa pipala embena mawa pii dupwape kana minyuo lalu lao lenge pii dupwape mondo lao minyuo kareyami.


\par }{\Q \VS{10}Dopa pipala embena wambumi Mawa Pii dupwa warombo soo minyinya lao mana lamaiyakarami.

\par }{\Q Nakamame embena kana pyare dokona mena pyao kiso joo kararami.


\par }{\Q \VS{11}Dupwana lao Kamongo embame nakamana rara dupwa porai ingyuo penale lao wai kisakamipala

\par }{\Q nakamana yulu pyuo pii laraminyi dupwa epe sakamyuo karape.

\par }{\Q Dopa pyuo dokopa nakamana yanda pimwai dokona mende dee sipura nana lao

\par }{\Q pyao ruki ruki lanyi nembakamipi, leya.


\par }{\BB \par }
{\PP \VS{12}Benjamenena rara dokona lao dopa leya.

\par }{\Q Rara dake Kamongome mona retapala kyawa minyuo karapenge.

\par }{\Q Kwuara yangara piramo yaka lao baame nakama koo keta pali nana lao

\par }{\Q baa nakama pipya role pyao karenge, leya.


\par }{\BB \par }
{\PP \VS{13}Josepena rara dokona lao dopa leya.

\par }{\Q Kamongome nakamana yuu doko elyape keta pisinyi pyambuo apunda peyakamyuo

\par }{\Q dee yuu dokona ipwa guu lamu lae pyuo karakamyuo pinya.


\par }{\Q \VS{14}Kamongome yuu dokona neta petenge yuu ingyuo pipwakamipala nenge wambu pyuo poo rakamyuo pinyale.

\par }{\Q Dopa piramopa panyi apundape kana peparaena enengeme kamonganyi nembo manjo nao karenale.


\par }{\Q \VS{15}Nakamana yuu kyau mee sulu singi dupwa pyuo wara piraminyipa nenge keyange dupwame simbwaro karena.


\par }{\Q \VS{16}Nakamana yuu doko mena nengepe keyange dupwame mee poro lao keta pyao sinya lao

\par }{\Q Kamongo baa keta keyange renge palenge

\par }{\Q yuu isoko dokona isare kekenge ingyuo rao epo Mosese keta pii leyamo dokome dopa pyuo elyape keta pisara.

\par }{\Q Josepe baame yangonge dupwana kyawa ingyuo kareyamo dokona

\par }{\Q Josepena rara dupwa keta renge keyange dapwa epena.


\par }{\Q \VS{17}Josepe baa bulamakao kalinya porai renge dopale palenge.

\par }{\Q Dee yulu pingi bulamakao kali okese lenge dokona kyawa kulinya nenge potemo epenge dopale ingyuo nyuo pee pipala karara.

\par }{\Q Banya kyawa kulinya nenge kyai doko Manasana akali taosandeme poraiyuo karaminyi.

\par }{\Q Dokona mendeke ingyuo Eporaimena wambu ama malu taosande akalisa (10,000) karaminyi dopale.

\par }{\Q Manda manjo pao piramopa porai dokome yuu liti wakale dupwana wambu rara dupwa pyao

\par }{\Q Suu lanyi kipwa kipwasa palyuo karara, leya.


\par }{\BB \par }
{\PP \VS{18}Sepyulane Isakana rara dolapona lao dopa lamaiyuo,

\par }{\Q Sepyulane ipwa kotana pao bisinase yulu doko pyuo kakana pinya

\par }{\Q dee Isaka banya bange dupwame banya yuu dokona pyuo andanyi nembara.


\par }{\Q \VS{19}Nakamame wambu yuu muu wakale range dupwa nakamana yuu kyau dokona epena lapala

\par }{\Q bange Kamongome letamuli pyuo pyao kiso maiyuo

\par }{\Q ipwa kota dokonape kee kama dupwanape

\par }{\Q bange seramo nyuo kamongarami, leya.


\par }{\BB \par }
{\PP \VS{20}Gatena rara dokona lao dopa lamaiya.

\par }{\Q Kamongo Anatu nakamana yuu andake ingyanyi nembeyamo dokona kingi doko lakandalapape.

\par }{\Q Gatena rara dupwame mena laeneme isaro soo

\par }{\Q ayemba kingipi pyanyi nembalamuli pyuo pyao karenge.


\par }{\Q \VS{21}Isaraele mupwa dupwame yuu mokwa siyaminyi dokopa Gatena rara dupwa yuu keyange amenge pingiko nyiyami.

\par }{\Q Nyiyaminyi yuu doko nakamana akali mupwa dupwa iki kapa nyerami ingiya.

\par }{\Q Isaraele akali mupwa dupwa malu palyuo kareyaminyi dokopa

\par }{\Q nakamame Kamongona lowa piipi mawa piipi dupwa warombo siyami, leya.


\par }{\BB \par }
{\PP \VS{22}Danena rara dokona lao dopa lamaiya.

\par }{\Q Dane mena laene yakane dopale ingyuo

\par }{\Q yuu Basane karo pyakao neta epenge, leya.


\par }{\BB \par }
{\PP \VS{23}Napatalaina rara dokona lao dopa lamaiya.

\par }{\Q Napatalaina rara doko Kamongome epe kandapala mena wai kiso nenge andakamyuo kamonganyi nembenge.

\par }{\Q Nakamana yuu mendaki dokonako pao yuu dulurena piso epo ipwa Galili pete dokona suu lapala dee lama donorele para.


\par }{\BB \par }
{\PP \VS{24}Asana rara dokona lao dopa lamaiya.

\par }{\Q Asana rara dokona rara doloma nyuo isa palyili lao

\par }{\Q ee wara pyuo nao mena wai kiso pirasa

\par }{\Q banya yangonge dupwame baa mona reto epe kando karena.

\par }{\Q Banya yuu dupwa olipi isa dupwame kamonganyi nembena.


\par }{\Q \VS{25}Banya yuu taone dupwana kapa kararami lao ane isa dupwame kambu kii palyinya.

\par }{\Q Baa keta pundu yandape epa naramo karena, leya.


\par }{\BB \par }
{\Q \VS{26}Isaraele wambu dupwa selapape. Anatu mende nakamana Anatu kamame andake

\par }{\Q neta renge dokome yake dorena piso oko soo epo

\par }{\Q dee kopa rakapana dokona piso nakama nyisala epenge kandale dopale mende kara nalyamo.


\par }{\Q \VS{27}Anatu baa yuu peparae nakama kyawa minyuo karenge.

\par }{\Q Banya kingi dolapome nakama paka pyao soo karalu karenge.

\par }{\Q Nakamame pyao pelyaminyi dokopa baame nakamana yanda pimwai dupwa pyao ralinyi nembakange.

\par }{\Q Dopa pyakapala nakama langyuo, Pyao kokwa selapape, lao langingi.


\par }{\Q \VS{28}Dokopa Jekopena para pyasi dupwa mona seramo piso palyuo pilyaminyi.

\par }{\Q Yuu dokona pundu yandape mende pisa napyamopa yake dokona piso pipyae kondanyi yuu dokona pisilyamo dokona

\par }{\Q witi jingipi ipwa waenepe mondo lao andara.


\par }{\Q \VS{29}Isaraele wambu nakama raeme kumulyaminyi kande.

\par }{\Q Kamongome nakama nyiso lete nyipyamo dopale ingyuo

\par }{\Q yuu liti menge dupwa Kamongome nyisapyamo kara nalyaminyi.

\par }{\Q Kamongo baa nakamana konambe wua gelape ingyuo baa nenge nyakalyamo.

\par }{\Q Dopa pipala nakamana yanda pimwai dupwame sakame kumuo karamili lao piso soo epeyami kande dokopa

\par }{\Q nakama pyao kalya pisi pisi pyuo anamo kararami.




\par }\Chap{34}{\SH Mosese Kumuya
\par }
{\PP \VerseOne{1}Mosese baa yuu lama yuu Moape dokona singi piso Nipo kyau lao siyamo dokona pao yuu kyau Pisika yuu taone Jereko doko neta pyakaenge dorena siyamo dokona mandarena peya. Pao dokona kareyamo dokopa Anatumi yuu andake doko peparae lasaka piya. Lasaka piyamo doko yuu Giliate wambunya yuu dokona piso lasaka pyuo pao Dane wambunya taone dokona peya.

\VS{2}Yuu lasaka piyamo dupwa Napatalai wambunya yuupi Eporaime wambupi dee Manasa wambupinya yuupi Juta wambunya yuu soo pao neta yalyingi kata dorena piso pao ipwa kota Metitaraniane pete dokonape liti pyuo suu lao lasaka piya.

\VS{3}Juta wambunya yuu donorena pao yuu Jowa dokona piso yuu lama lama soo pao yuu taone Jereko isa malu bona isa yale andenge dokona suu lao lasaka piya.

\VS{4}Dokopa dokona karo Kamongome Mosese baa dopa lamaiya. Wamba nambame Aporakame Aisake Jekopemoo nakamana wai kiso nyeraminyi dupwa mairu lao lao kana minyuo leyono yuu doko dakeŋe. Dokona nambame emba mee kanda lao pilyu. Dopa pipunupape nambame emba dokona puu laa nalapono, leya. 

\par }{\PP \VS{5}Dokopa Kamongona kendemande Mosese baa Moape wambunya yuu dokona Kamongome dopande piraŋa leyamuli pyuo kumuya.

\VS{6}Dopa piyasa Kamongome Mosese yuu Moape dokona yuu taone Betepiyo lama kanda kanda singi dokona nyuo malu piya. Dopa pyuo malu piyamopape yuu dusape panda dasape malu pisi karamo lao malu piya doko mendemepe kando soo gisa nalyaminyi.

\VS{7}Mosese baa ee kana andete mendaki dee akalisa lama (120) nembo karapala kumuya. Baa lenge nyuope pii nayamo mee kana yale doko karo kumuya.

\VS{8}Isaraele wambu dupwa banya lao yuu gii akalisa rema Moape yuu dokona kumanda ee lao peteyami.


\par }{\PP \VS{9}Ee lao piso oteyaminyi dokopa akali Nanena ikinyingi Josua mona palenge renge palyuo pyoko pyoko leya. Renge doko Mosese baame banya panda nyera lao rombo palyuo dokopa leyamuli pyuo piya. Isaraele wambu nakamame Mosese keta Anatunya mawa pii epeyamo dupwa Josuame leyamo dokona rape rape lao minyiyami.


\par }{\PP \VS{10}Mosese kumapeyamo mange dokopa enakana Isaraele wambunya poropeta baa yale mende sipuro kara naya. Kamongopa baa angi rolae lenge kambu kando pii lenge.

\VS{11}Kamongome Mosese keta yulu wambumi pii nangepe yulu wambumi kando yamarangungipi Isipi kiŋipi dee dokona isingi akalipi minyanyi palyuo yuu liti doko peparaena piyamo dopale mende poropeta akali mendemepe pii naya.

\VS{12}Moseseme Isaraele wambunya lenge kambu dorena pakanyi pyambuo yamarangunyi sero yulu andake pingi dopale poropeta mendeme kapa pirami ingya nange.


\par }