\NormalFont\ShortTitle{ESERA}

{\MT ESERA

\par }{\IP Buku 1 Koronekelese 2 Koronekelesepa dolapona lao oteyamopa dee dokona piso enako buku Esera lenge dokona pii palamo. Isaraele wambu dupwa kingi mende Juu wambu dupwame yuu Bapilone dokona manda reyamo dokopa dee yuu Juta kamba kapu kyuo peyami. Papeyaminyipa yuu taone Jerusaleme dokona kamba Anatu lakando ee wara pyuo palyuo kareyami. Arome pii rema dasipa kunjisi pyasi palamo.

\par }{\IO {\BK{1. Rombo 1-2
}}Yuu Pesa kiŋi Sairoseme Juu wambu dupwa kiiramo yuu taone Jerusaleme dokona range kamba pena leyamosa peyami.

\par }{\IO {\BK{2. Rombo 3-6
}}Anatunya tembole anda kamba pipala dee Anatu keta sinya lao maiyami. Maiyaminyipa Anatunya kingi lakandenge yulu kamba kanda soo piyami.

\par }{\IO {\BK{3. Rombo 7-10
}}Ee kana malu enako epo papeyamopa Juu wambu dee lapo yuu Bapilone yaki nyuo yuu Jerusaleme dokona kamba epo pyaka siyami. Enako epeyaminyi dupwana rapu piyamo akali Esera lenge baame Anatunya mawa pii dupwa soo oto kareya. Soo oto karapala baame wambu dupwa nakamana Anatu lakandenge yulupi nakamana wambu yango pipya piso palyuo pingi yulu dupwape rolena lao nyiso mana lamaiya. Dopa pyuo nyiso kareyamosa Juu wambu dupwa Anatu kame see nao lakando kareyami.



\par }\ChapOne{1}{\SH Kiŋi Sairoseme Juu Wambu Dupwa Kapu Kyuo Nakamana Yuu Dokona Pena Leya
\par }
{\PP \VerseOne{1}Ee kana mupwa dokopa Kiŋi Sairose baa yuu Pesa dokona kiŋi ingyuo kareyamo dokopa Kamongo dokome Sairosena monarename pyongo pyao lamaiyamopa baame lowa lapo lao wasapala pyao palyapala yuu muu baame rapu piyamo dusipana maiyuo kapa piya. Doo piyamo doko wamba Kamongo Anatumi poropeta Jeremaya keta lamaiyamo pii dupwa angi kinyi ingyuo peya.

\VS{2}Kiŋi Sairose yuu Pesa range dokome pii dake dapa lao leto. Kamongo Anatu yake panda karenge dokome namba rombo palyapala yuu muu peparaena rapu pyuo karo tembole anda andake doko yuu Juta singi dokona yuu Jerusaleme dokona karamo doko kamba pyakape, langiya.

\VS{3}Nakamba Anatunya wambu dupwa Anatu role pyao karena. Dopa piramopa nakama yuu Jerusaleme dokona papala Isaraele wambunya Anatu yuu Jerusaleme dokona lakandenge Kamongo dokona tembole anda doko kamba pyakamipwape.

\VS{4}Anatunya wambu karapusi palyuo kareyaminyi dupwana lapo anda kamba panya nyisarami lao suu pyarami ramo doko nakamana wambu parali maki dupwame dapa pyuo nyisarami. Nakamame kana kulingipi golope nengepe dee mena matana bange pinji reto minyuo paraminyi dupwape mairami. Dupwa mairaminyipape Jerusaleme Anatunya tembole anda dokona baa mairamili dupwa mairamiko, leya.


\par }{\PP \VS{5}Juta Benjamenepana rara dokona akali kyawa dupwamepe purisi akali dupwape Lipae akali dupwape dee wambu menge dupwana lapo Kamongo dokome nakamana monarena pyongo pyao lamaiyamo dupwape rapa rapa pipala Kamongona tembole anda Jerusaleme dokona kamba pyakamila parami ingiya.

\VS{6}Dokopa wambu parali maki dupwame nyiso bange malu maiyami. Kana kulingimi wasisi bangepe golope mena matana bange pinji minyuo paraminyi dupwape mee bange keyange lapope dee tembole anda dokona Anatu lakando mairamili bange lapo opetae maiyami.


\par }{\PP \VS{7}Kiŋi Nepukatenesame kapope dee bange warake disi yalepe lapo Jerusaleme siyamo nyuo pao banya tembole anda mee bange dupwa anatu lao lakandenge dokona reteya dupwa kiŋi Sairoseme nyuo maiya.

\VS{8}Kiŋi baame bange dusipa akali Mitiretate baa kiŋinya bange peparae iso kareyamo doko keta maiya. Maiyamo dokopa baame bange peparae au pyuo yaka lao pepa pyao nyepala yuu Juta gapomane akali mupwa Sesepasa doko maiya.

\VS{9-10}Yaka leyamo dusipa pere malawai lasi kana golome wasisi lapo Anatu rae maiyuo maingi bange retenge akalisa rema: 30

\par }{\LI pere warake kana kulingimi wasisi lapo Anatu rae maiyuo maingi bange retenge taosande mendaki: 1,000

\par }{\LI mee pere malawai lasi akalisa lama dee mange mendaki karo: 29

\par }{\LI pere kuki golome wasisi akalisa rema: 30

\par }{\LI dee pere kana kulingimi wasisi kuki andete kisima dee akalisa mendaki: 410

\par }{\LI dee mee bangeme nenge Anatu pyao kiso maingi dupwa taosande mendaki: 1,000

\par }{\MM dusipa ingiya.


\par }{\PP \VS{11}Sesepasamoo wambu karapusi palyuo kareyaminyi dupwa pipya yuu Bapilone yaki nyepala Jerusaleme peyaminyipa bange peparae nyuo pyaso golome wasisi pere dupwape kana kulingimi wasisi pere dupwape dee bange wakalepe ama malu (5,400) ingiya.


\par }{\SHC 2:1-70 Juu wambu rarape akalyandape yuu Bapilone karapusi ingyuo pisipala kapu kyuo yuu Juta anda epeyami dupwa.
\par }


\Chap{3}{\SH Anatu Dee Kanda Soo Lakandeyami
\par }
{\PP \VerseOne{1}Kana yanda ipingi pyaka siyamo dokopa Isaraele wambu dupwa lambo lao nakamana yuu taone dupwana kapa paleyami. Palipala enakana nakama peparae yuu Jerusaleme dokona malu palyuo peteyami.

\VS{2}Dokopa Josua Josatakena ikinyingi dokope banya purisi yango lapope dee Serapapele Siyatielena ikinyingi dokope banya ree palu lapo opetae pyasapala Isaraele wambunya Anatu dokona mena pyao kiso maingi kana pyare doko dee kamba piyami. Doo piyaminyi doko Anatunya akali Mosesena lowa pyao reteyamo dokona ingyuo mena pyao kiso Anatu mairamaŋa lao piyami.

\VS{3}Dopa piyaminyipa wambu menge yuu dokona palenge dupwa kando pakayami. Pakayaminyipape nakama kana pyare wamba laro karenge dokonako kamba pipala enakana bange kiso mainginyili pyuo yangama alemanji lao kiso maiyuo kareyami.

\VS{4}Karapala dokopa Anatumi leyamuli pyuo nakama anda kauwa pipala nenge andake malu palyuo nao dee yuu gii yaka lao Kamongome pinya leyamuli pyuo bange kiso maiyami.

\VS{5}Dopa pyuo dupwa nakamame koro petenge yuu gii dusipana nenge dupwa kiso mukinyi nembo maipapu piyami. Kana enenge pyaka siyamo dokona lapo kiso maiyuo wambu nyuo pyaso elyambu pyuo peteyaminyi dokona Kamongo lakando kiso maiyuo piyami. Dee lapo opetae wambu dupwame Kamongo suu pyao mee maiyaminyi dupwa kiso maiyami.

\VS{6}Dokona lao wambu dupwame tembole anda doko dee kamba kanda soo pipa nayaminyipape nakamame kana yanda ipingi nyepo yuu gii mupwa dokona kanda soo mena pyao kiso Kamongo maiyami.


\par }{\SH Tembole Anda Dee Kamba Pinya Kanda Soo Piyami
\par }
{\PP \VS{7}Wambu dupwame kaname anda pingi akali dupwape kamonda dupwape nakamana yulu dokona yole nyerami lao kana piyami. Pyapala yuu taone Taya dee Saitone dolapona wambu dupwame isa sita lapo yuu Lepanone dokona karenge dupwa jinya lao nenge ipwape isa olipi ipwangepe lapo maiyami. Maiyaminyi dokopa isa dupwa ipwa kota dokona sipunya yuu Jopa dokona manjo epeya. Maiyuo peyaminyi dokopa peparae kiŋi Sairoseme kapa leyamuli pyuo piyami.

\VS{8}Nakama yuu Jerusaleme dokona Anatunya tembole anda kareyamo dokona epapala ee kana mendaki kareyami. Karapala ee kana enenge epeyamo dokona kana lama dokopa tembole anda dee kamba pinya kanda siyami. Serapapele Josuamoo dee nakamana akali yango dupwape purisipi Lipae akali dupwape wambu peparae karapusi palyuo karo yuu Jerusaleme kapu kyuo epeyaminyi dupwa pipya role pyao yulu piyami. Lipae akali peparae ee kana akalisa lamape panda ulipilipi nembo andengepe dupwa tembole anda kamba piyaminyi dokona mupwa ingyuo rapu pyuo karena lao rombo palyiyami.

\VS{9}Dokopa Lipae akali mende Jesua lenge dokope banya ikinyingi dee ree palu wambupi Katimielemoo banya ikinyingi dusipape nakama nyuo simu pyapala tembole anda kamba piyaminyi dokona mupwa ingyuo iso kareyami. Wambu dusipa nyuo pyasapala akali Otapiana akalyanda ingyuo kareyami. (Lipae akali Enatatena akalyanda kareyaminyi dupwame nakama nyisiyami.) 

\par }{\PP \VS{10}Dokopa akali dupwame tembole anda doko kanda soo susa isa reto piyami dokopa purisi dupwa nakamana komau londe dupwa wapupala bikuli dupwa minyaro kareyami. Kareyaminyi dokopa Lipae akali Asapana akalyanda mendaki dupwame sanape dopale lama kingi ralipi minyapala pyao kareyami. Karo dokopa kiŋi Dapitimi mana lamaiyamuli pyuo nakama Kamongo Anatu lakando lao kareyami.

\VS{11}Karapala Kamongo Anatu lakando lao rae maiyuo kenane keyange doko kamba lao lao pyuo kareyami. Dokona Kamongo doko keyange dokome Isaraele wambu dupwa kulisa palyuo mona reto karalu karenge, dopa leyami. Lapala tembole anda doko kanda soo puu rombo minyuo susa kana reto piyami dokome nakama peparae rae maiyuo pii ketae lao Kamongo lakando kareyami.

\VS{12}Dokopa purisipi Lipaepe andapae dupwamepe akalyanda wakale wakale dupwana kamongo dupwamepe tembole anda wambo kareyamo dokona kandenge dokome tembole anda enenge dokona isa susa reteyaminyi doko kando karapala yamarangyuo ee lao kareyami. Dopa pyuo kareyaminyipape wambu menge dokona kareyami dupwa rae maiyuo pii poraiyuo lao kareyami.

\VS{13}Karapala nakamame eepe pii porai rae maiyuo leyaminyi dupwape ketae palyuo yuu wangu paki pakipi peyamosa mendemepe kapa pyuo kenane eepe dupwa soo pakana palyarami ingya naya.


\par }{\SHC 4:1—5:17 Wambu lapo yanda pimwaiyuo kareyaminyipape poropeta akali lama Akaipa Sekarayapa Juu wambunya mona porainyi pyambuo kareyaminyisa Juu wambu tembole anda doko dee kamba kanda soo piyami. Juu wambu tembole anda pyuo kareyaminyi dokopa nyisu petenge wambu dupwame yulu doko ukiaki minyalana lao piyaminyisa yuu Pesa range iso karenge akali dupwame kiŋi Darisi pepa pase pyao maiyuo dopa leyami. Kiŋinya pepa pase pyao retenge panda dokona koto kando kiŋi wamba kareyamo doko kingi Sairose lenge baame wambu dupwa tembole anda pela pena leyape lao kandala pena leyami.
\par }


\Chap{6}{\SH Kiŋi Sairosena Pinya Leyamo Pii Doko Dee Kamba Koto Nyiyami
\par }
{\PP \VerseOne{1}Dokopa kiŋi Darisimi kiŋi dupwame pii lamaiyuo pepa pyasi yuu Bapilonena reteyami dupwana koto kandena leya.

\VS{2}Dokona koteyaminyipape yuu Mitia yuu taone Ekepatana lenge dokona pepa rongo pisi siyamo dokona pii pyasi dasipa paleyamo doko kando nyiyami.


\par }{\PI \VS{3}Ee kana mupwa banya kiŋi yulu kanda soo pyuo kareyamo dokopa kiŋi Sairose baame nakama lamaiyuo tembole anda Jerusaleme karenge doko kamba pinya leya. Dokona wambu dupwame Anatu mena pyao kiso maiyuo dee bange wakale lapo kiso mairami lao pinya leya. Tembole anda isa piso puu rombo minyuo ketae pao doko mita akalisa lama ipisu yanda ipingi (27) ingyuo para. Dee dopako pyuo pinjingi paki piso pao pakirena puu rombo minyuo mita akalisa lama ipisu yanda ipingiko minyarami.

\VS{4}Minyaraminyi dokopa kana dupwa maki maki pyuo mendena mende ketae yuu rema ingyuo retapala kanya raka dokona isa mendaki retarami. Dokopa anda dokona kana paramili pyuo doko kiŋinya anda kana bange silyamo dokome nyuo ropo pyarami.

\VS{5}Dee golope kana kulingipimi wasisi bange lapo dupwa wamba kiŋi Nepukatenesame yuu Jerusaleme tembole anda dokona siyamo dupwa nyepala lanyuo yuu Bapilone pao reteya kande dupwa dee nyuo minyuo pao Jerusaleme tembole anda dokona singinyili pyuo panda rolae dupwana retarami, leya.


\par }{\SH Kiŋi Darisimi Yulu Pyuo Maleyami Dokona Nyokono Pinya Leya
\par }
{\PP \VS{6}Dokopa kiŋi Darisimi dopa lao pepa isingi pyao maiya.

\par }{\PI O Tatenai, ipwa Yuporisa neta anda penge dorena yuunya gapomane akali mupwa doko dee Setaposenaimoo akali yango isingi yulu role pyao pingi dupwape nakama peparae tembole anda dokona paa napala nyokono karalapape.

\VS{7}Karapala nakamame tembole anda pilyaminyi dokona kopeta kapeta pimili lao maka sukusuku mainyi pyambwaseramiŋi kaeyalapape. Kaepala Juta gapomane akali mupwa doko pipya Juu lita akali dupwamepe Anatunya tembole anda doko wamba kareya dokonako pinya kaeyalapape.

\VS{8}Nambame anda doko nakama nyiso pelapape, leto. Dokona lao anda doko kapa pyuo otarami lao ipwa Yuporisa neta anda penge dorena yuunya piso takisi nyiyaminyi kana dokome anda dokona bange ropo pyao pepengele dupwa waiya lao ropo pyarami.

\VS{9}Yangama yangama lao kaeya nao nakamame purisi akali Jerusaleme range dusipa bange mende see nalyamo lao langiyami kande dokopa maipwape. Anatu yake panda karenge doko pyao kiso mukinyi nembo mairami. Mairami dupwa mena sipisipipi bulamakao yakanepe sipisipi yakanepe lao maipwape. Dee witi jingipi kotape waene ipwangepe olipi ipwangepe dupwa maipwape.

\VS{10}Dopa pyuo mairaminyi dokopa nakamame Anatu yake panda karenge doko rae mainyi pyambuo bange kiso maiyuo dee Anatumi nambamoo nambana ikinyingi dupwape elyape keta pisinya lao ateŋa lakarami.

\VS{11}Lakaraminyi dokopa pii doo leto dupwa akali mende warombo see nara ramo doko banya anda dokona isa pulyaka mende nyepala mumuna pakirena kaku ingyuo nanga lyepala dokome banya yongo dokona arekyaraminyipa banya anda doko lalyuo momo nao ai pyao para.

\VS{12}Anatu yuu Jerusaleme dokona baa lakandarami lao rombo palyiya kiŋi mendemepe wambu rara mendemepe mawa pii dake kamba lao tembole anda kokwa selana lao kararami dupwape pyao kwaeyanyi nembakana leto. Namba Darisimi mawa pii doko ama poraiyuo langilyu. Nakamame warombo soo minyuo karalu karalapape. 

\par }{\SH Tembole Anda Doko Kii Lumbuyami
\par }
{\PP \VS{13}Dokopa gapomane akali mupwa Tatenaimoo Setaposenai dee akali yango isingi yulu role pyao pingi dupwape kiŋi banya pii leyamuli pyuo piyami.

\VS{14}Poropeta Akaipa Sekarayapame nakama mona minyarambu porainyi pyambuyaminyisa Juu lita akali dupwame anda doko elya pyuo waiya lao au pyuo oteyami. Wamba Isaraele wambunya Anatu dokomepe dee Pesa wambunya kiŋi mupwa Sairosemoo Darisimoo Atasesisimoo dusipamepe pii reto leyaminyili pyuo pyuo oteyami.

\VS{15}Dokopa kiŋi Darisi kareyamo yuu gii doko ee kana pakinyamange dokopa kana akalisa mendaki ipisu lama yuu gii rema dokona tembole anda doko pyuo oteyami.

\VS{16}Oteyaminyipa Isaraele wambu purisi akalipi Lipae akalipi mee wambu dupwape karapusi ingyuo palyuo karo epeyami dupwa pipya rae wakasa maiyuo tembole anda doko misi lao kii lumbuyami.

\VS{17}Kii lumbuyami dokopa nakamame mena bulamakao andete mendakipi (100) sipisipi andete lama (200) dee sipisipi yakane andete kisimape (400) pyapala Anatu kiso maiyami. Maipala Isaraele akali rara akalisa mendaki ipisu lama palenge doko suu pyao mena meme akalisa ipisu lamako nyepala nakamana koo dupwa nyuo kame sakana lao maiyami.

\VS{18}Maipala Mosesena buku dokona pii leyamuli pyuo purisipi Lipaepe dupwa tembole anda dokona yulu pirami dupwana suu pyao rapa rapa piyami.


\par }{\SH Pasopa Nenge Nenge Yuu Gii Doko
\par }
{\PP \VS{19}Ee kana enenge kana mupwa yuu gii akalisa ipisu kisima dokopa Pasopa Nenge Nenge yuu gii doko pyaka siyamopa wambu karapusi palyuo karo epeyaminyi dupwa rae maiyuo nenge nao peteyami.

\VS{20}Purisi dupwape Lipae dupwape nakama ama yapasi ingyapala poo pyasi wakasa ingyuo peteyami. Dokopa Pasopa Nenge narami lao Lipae dupwame wambu karapusi palyuo paeyo karo epeyami dupwanape purisi dupwanape dee nakama rangenape lao mena pyao kisiyami.

\VS{21}Kisiyaminyi dupwa Isaraele wambu karapusi palyuo karo Jerusaleme dee kapu kyuo epeyaminyi dupwame neyami. Dee yuu dokona wambu Anatu angi suu pyaa nao koo pyuo kareyaminyi dupwana lapo mona kapu kyuo Isaraelena Kamongo Anatu lakando kareyaminyi dupwa opetaeko neyami.

\VS{22}Borete Isi Pyambwa Nao Nenge Yuu Gii doko pyaka siyamosa yuu gii yanda ipingi nyepo dusipana nakama rae maiyuo yalya kando nenge andake kiso nao kareyami. Doo rae maiyaminyi doko Anatumi Pesa wambunya kiŋi doko keta mona rambi lanyi pyambwakamiyamosa nakamana yulu dupwana nyisiyamo dokopa Isaraele wambunya Anatunya tembole anda doko kamba piyami.




\par }\Chap{7}{\SH Esera Baa Jerusaleme Dokona Epo\newline  Kando Nyiya
\par }
{\PP \VerseOne{1}Ee kana malu epo papeyamopa akali Atasesisi doko baa yuu Pesa dokona mupwa ingyuo kareyamopa Esera kareya. Eserana rora ambasu wambu dupwana akali Erone baa purisi mupwa ingyuo kareyamo doko rakange angingyuo kareya. Esera baa Serayana ikinyingi. Seraya baa Asarayana ikinyingi. Asaraya baa Ilikayana ikinyingi.

\VS{2}Ilikaya baa Saluminya ikinyingi. Salumi baa Satokona ikinyingi. Satoko baa Akitupinya iki-nyingi.

\VS{3}Akitupi baa Amarayana ikinyingi. Amaraya baa Asarayana ikinyingi. Asaraya baa Merayotena ikinyingi.

\VS{4}Merayote baa Serayana ikinyingi. Seraya baa Usinya ikinyingi. Usi baa Bukinya ikinyingi.

\VS{5}Buki baa Apisuyana ikinyingi. Apisuya baa Pineyasena ikinyingi. Pineyase baa Eliasana ikinyingi. Eliasa baa Eronena ikinyingi.


\par }{\PP \VS{6-7}Esera baa mana nyisi akali. Kamongo Isaraele wambunya Anatu dokome lowa pii peparae Mosese maiyamo dupwa mana nyepala soo gisiya. Kamongo banya Anatumi Esera keta elyape pisakamiyamo dokome baa kee lao piso siyamuli pyuo gapomane akali mupwa dokome baa bange peparae maiya. Atasesisi baa kiŋi karo ee kana yanda ipingi nembo kareyamopa Esera baa Bapilone piso yuu Jerusaleme panya peya. Pao dokopa baame Isaraele akali purisi dupwape Lipae dupwape tembole anda dokona musiki pingipi tembole anda isingipi yulu pingi akalipi lapo lanyuo peya.

\VS{8-9}Kana mupwa dokona yuu gii mupwa dokona Bapilone yaki nyepala Anatumi nyisiyamosa kana kingi paki dokona yuu gii mupwa dokopa yuu Jerusaleme epo pyaka siyami.

\VS{10}Eserame Kamongona lowa dupwa rae maiyuo mana nyepala moko minyuo karo lowa dupwa Isaraele wambu mana lamaiyuo kareya.


\par }{\SH Kiŋi Atasesisimi Pepa Pase Pyao Palyapala Esera Maiya
\par }
{\PP \VS{11}Kiŋi Atasesisimi purisi akali Esera lenge dokome mawa pii Kamongome Isaraele wambu dupwa maiyamo dupwa soo giso kareyamo doko pepa pase dapa lao pyao palyapala maiya.


\par }{\PI \VS{12}Namba kiŋi Atasesisimi emba purisi akali Esera Anatu yake panda karenge dokona mawa pii dupwa soo gisingi doko pyao jilyu.


\par }{\PI \VS{13}Nambame yuu rapu pyuo karenge dokona Isaraele wambupi purisi dupwape Lipae dupwape yuu Jerusaleme panya lao suu pilyaminyi dupwa emba role pyao kapa pena lao lalu lao leto.

\VS{14}Nambamoo namba nyiso yulu pingi akali yanda ipingi nyepo dusipamepe Anatunya lowa dupwa emba keta jiyamo dupwa yuu Jerusaleme dokonape Juta dokonape apa pyuo mondo lao minyuo karamipi lao kandala puu letamano.

\VS{15}Anatu bange reto maingi dupwa nambape namba nyiso yulu pingi akali dusipamepe Isaraele wambunya Anatu banya tembole anda yuu Jerusaleme karenge doko kana golope kana kulingipi maimwali lao suu pilyamano dupwa embame nyepala minyuo pare.

\VS{16}Embame kana golope kulingipi yuu Bapilone dokona nyiinyi dupwape dee bange peparae Isaraele wambupi nakamana purisi dupwapeme nakamana Anatunya tembole anda Jerusaleme karenge dokona mee mailyaminyi dupwa opetae nyuo minyuo pare.


\par }{\PI \VS{17}Nakamame kana doko kando mondo lao keyange ingyuo nembo mena bulamakao kalipi sipisipi kalipi sipisipi yakanepe witi jingipi waene ipwangepe ropo pyapala Jerusaleme tembole anda kana pyare lasi dokona reto Anatu mairi.

\VS{18}Maipala kana kulingipi kana golope kakana silyamo dupwame nyepala embape embena akali yango dupwape pinya suu pilyaminyili pyuo Anatumi pimili lao suu pilyamo dokona palyuo pirami.

\VS{19}Bange wakale wakale dupwa tembole anda dokona yulu pirami lao jiyami dupwa peparae yuu Jerusaleme dokona Anatu mairi.

\VS{20}Maipala tembole anda dokona yulu pinya saka nayami kande dokopa nambana kana retenge anda dokona nyere.


\par }{\PI \VS{21}Namba kiŋi Atasesisimi akali kana rapu pingi ipwa Yuporisa neta anda penge dorena yuunya karaminyi dupwame purisi akali Esera lenge Anatu yake panda karenge dokona lowa soo gisingi doko bange kee laramo dupwa peparae mainya leto.

\VS{22}Mairaminyi dupwa kana kulingi kilokerame malu mee (3,400) dee witi kilokerame malu mee (10,000) dee waene lita malu (2,000) dee olipi ipwange lita 2,000 opetaeko dusipa iki manda manju mairami. Maipala kota peparae nyimwali lao suu pyaraminyili pyuo kapa mairami.

\VS{23}Dokona nakamame bange peparae Anatumi banya tembole anda dokona nyipuli lao suu pyaramuli pyuo mondo lao maiyalapape. Dokopa Anatumi nambape dee enakana akali nambana panda nyuo kararami dupwape kando imbwa nara.

\VS{24}Nakamame purisipi Lipaepe musiki pingi akalipi tembole andana kama waa nyii nana lao rapu pyuo karenge dupwape yulu pingi akalipi tembole anda dokona yulu wakale mende pyuo karenge wambu dupwape keta takisi kapa nyii nare.


\par }{\PI \VS{25}Emba, Eserame Anatumi mona palenge singinya renge jiyamo dokome iso karenge akali lapope kote singi akali lapope rombo palyare. Palyarene dokopa ipwa Yuporisa neta anda penge dorename yuunya wambu Anatunya lowa minyuo karaminyi dupwa rapu pyuo kararami. Kararaminyi dokopa wambu mende lowa dupwana see nayami kande doko mana lamairi.

\VS{26}Mendemepe Anatunya lowa dupwanape kiŋinya lowa dupwanape kamba lara ramo dokopa waiya lao randa nyera. Nyeramo doko pyao kumarami panda yuu mendasa karapusi ingyuo pena larami panda banya yuupi bangepe nyerami panda karapusi dokona palyaraminyi kata dusipana mende randa nyera.


\par }{\SH Esera Baame Anatu Lakandeya
\par }
{\PP \VS{27}Esera baame lao, Kamongo namwana rora ambasu dupwana Anatu doko lakando karalapape. Baame kiŋi akali doko Kamongona tembole anda Jerusaleme dokona karenge doko angiŋi lao ketae nembara lao banya mona piya.

\VS{28}Anatumi namba kando sakame kumuo kareyamosa kiŋi dokope banya akali nyiso yulu pingi dupwape banya akali mupwa porai renge palenge dupwapeme namba kando rae mailyaminyi. Nambana Kamongo Anatu dokome nambana mona porainyi pyambuyamosa nambame Isaraele rara dupwana akali kyawa malu dupwa kongo piyunusa namba pipya kapu kyuo Jerusaleme epeyami.


\par }{\SHC 8:1—10:44 Esera baa lita ingyuo kareyamopa Juu wambu dupwa yuu Jerusaleme dokona dee kapu kyuo epeyami. Dee Juu wambu dupwame Juu daa rara wakale wambu dupwa nyii narami lao lowa mende rapa rapa pyuo reteyami.
\par }
