\NormalFont\ShortTitle{OSIA}

{\MT OSIA

\par }{\IP Poropeta Osia doko poropeta Emosa lenge dokona panda nyuo kiŋinya isingi yuu Isaraele dulurena pii lao kareya. Ee kana 721 W.K. dokopa yuu taone andake Samaria doko isa pyakaya doko dopa pyano yuu gii wambowa dusipa randa palyuo kareya dokopa baa pii lao kareya. Isaraele wambu dupwa Anatu kaepala bange wakale dupwa kingi leyaminyi yulu dokona lao Osia mona kenda piya. Osiana etenge Goma lenge baa kaepala akali wakale nyuo peyamosa dokona opetae Osia mona kendame kumapala paka nao kongwalu ingyuo lamaiya. Nambana enda dokome namba kaepala akali wakale nyuo pelyamo doko suu pyao nakama Anatu kapa ingingi laa nao kamba laminyi doko yulu koo dokoreke ingyuo pelyamo lao leya. Dopa pilyaminyi dokona Anatumi nakama pyao randa jera, lamaiya. Dopa piramopa Anatumi banya wambu dupwa mona reto yaki nyii nange dokome enakana wambu dupwa range layo nyeramopa range pingi doko suu pyao kararami lao leya. Anatumi banya Isaraele wambu dupwasa dapa leya. Isaraele wambu dupwa nambame nakama apa pyuo yaki nyuo kame soo kaeyarose? ... Nambame nakama mona retapu doko mee ketae ketae reta nange dokona nakama pyaro ingya nalyamo (rombo 11:8).



\par }\ChapOne{1}{\PP \VerseOne{1}Kiŋi Usaya Jotame Easa dee Esekayamoo Juta wambunya kiŋi ingyuo kareyami dee Jeropome Jewasena ikinyingi doko Isaraele wambunya kiŋi ingyuo karo piyamo yuu gii dokopa Berinya ikinyingi Osia keta Kamongo dokome wai pii lamaiyamo dupwana lao buku dakena pyasi palamo.


\par }{\SH Osiana Enda Wanepe Dupwa
\par }
{\PP \VS{2}Kamongome wambo kanda soo Osia keta Isaraele wambu dupwa pii lamaiyamo dokopa baa dopa leya. Emba pamuku enda mende nyela puu. Embena enda dokome embapa mondo lao pali naramopa banya wane wanakepe dupwa baa yaleko ingyuo parami. Dokona suu pyao wambu yuu dakena range dupwame namba yaki nyepala bange isa kanape dupwana mona maiyuo pelyaminyi, leya.


\par }{\PP \VS{3}Leyamo dokopa Osiame akali Dipilaimena wanenge Goma lenge doko nyiya. Dokopa enda doko wane paleyamopa wane ane mende mandeya.

\VS{4}Banya rora ambasu akali Jiyu baame yuu Jeserele dokona koo piyamo dokona nambame Isaraele wambunya kiŋi doko randa mairunu yuu gii mende mee kore yuu sera ingya nalyamo dokona lao banya kingi Jeserele lena leya Kamongo dokome. Lapala lao Jiyunya rora ambasumi Isaraele rapu pilyaminyi dupwa nambame ote pinyi nembaro, leya.

\VS{5}Yuu gii dokopa yuu pau lama lama Jeserele dokona Isaraele wambunya ami dokona porai renge palipyamo renge kuilyaminyi dupwa pyao kokwa sinyi nembaro, leya.


\par }{\PP \VS{6}Leyamo dokopa enda Goma baa dee kamba wane paleyamopa wanake mende manjo nyiya. Yuu gii dokopa Kamongome Osia lamaiyuo, Nambame Isaraele wambu dupwa mona randame kumuo nakamana koo dupwa nyuo kame sakamiru ingya nalyamo dokona wanake kingi Mona Reta Nange lena leya.

\VS{7}Dopa piramopape nambame Juta wambu dupwa kondome kumuo nyisaro. Namba nakamana Kamongo Anatu dokome nakama nyisaro. Nyisarono doko yanda piraminyipa wua gelape yanda kakupimi nyisaronde daa. Dee mena osemepe mena ose matana petenge akali dupwa pipyamo nyisaronde daako.


\par }{\PP \VS{8}Dokopa Goma baame wanake anju pyakapala wane paleyamopa wane ane mende kamba mandeya.

\VS{9}Dokopa Kamongo dokome lao, Wane banya kingi doko Nambana Wambu Daa lare, leya. Doko nakama Isaraele wambu dupwa nambana wambu daa dee namba nakamana Anatu daako, leya.


\par }{\SH Isaraele Wambu Dupwa Enenge Ingyuo Dee Range Nyera
\par }
{\PP \VS{10}Isaraele wambu dupwa ipwa kotana kee silyamo dopale ingyuo ando parami. Dokopa yaka laope makande pyuope pii narami. Epapu nakama langyuo lao, Nakama nambana wambu daa. Dopa laronopape yuu gii mende eparamo dokopa nakama kando lao nakama Anatu lete karenge dokona wane wanakepeŋe lara.




\par }\Chap{2}{\PP \VerseOne{1}Dokona lao nakamana Isaraele yango dupwa kando Anatunya wambu ingyuo karaminyi lare Kamongo dokome mona reto karamoŋo, lare.


\par }{\SH Goma Baa Osiapa Mondo Lao Pali Naya. Dee Isaraele Wambu Dupwame Anatu Yaki Nyiyamiko
\par }
{\PP \VS{2}Nambana wane wanake dupwa. Nakamana endakinyi doko lamaiyuo, Baa nambana etenge ingya nalyamo. Namba banya akalingi ingyuo kara nalyoko lao letamo lao lamaikondali pipwape, leya. Baa lamaikondali pyuo baa akali kepo pingi yulu doko kaena larami.

\VS{3}Daaŋa lao kepo pyuo puu para ramo doko nambame papara pena lao rokwanyi nembakamirunupa baa ene manjinyi peyaminyi papara siyamo dopale ingyuo para. Dopa pipala enda baa yuu ingyuo ketange pyanyi pyambwaronopa ipwa nanome kumuo pisira.

\VS{4}Baa pamuku yulu pipala wane wanakepe dupwa mandeyamo dokona lao nambame epe kandakami nao kararo, leya.

\VS{5}Dokopa kepo pingi enda elya pali nange dokome lao, Nambana akali mona retenge dupwa piya paro dokopa nakamame namba nenge ipwa dee komau ipwa waene isa olipi ipwange dupwa jerami, leya.


\par }{\PP \VS{6}Dokona lao nambame baa neta epa nana lao nepereke isa dupwame kame pyuo palyaro.

\VS{7}Dopa piramopape banya mona retenge akali dupwa kando nyipuli lapala makando kararamopape kapa pyuo kando nyii nara. Baame nakama kando nyipuli lapala lenge nyuo kararamopape angi kando nyii narako. Dopa pipala enakana enda baame lao, Namba epapu kapaŋa nambana akali wambo dokona anda range parolyamo, lara. Namba wambo dokopa kapa paleyo. Dopa pyuo dakepa pisa nalyono, lara.


\par }{\PP \VS{8}Nambame baa isa olipi ipwangepe ipwa waenepe dee kenapape dupwa baa jiiŋi lao soo gisa nalyamo. Dee kana kulingi golope dupwa minyuo pao mee bange kingi Bealo lenge anatuŋu lao lakandenge dokona lakando karamo dupwa nambameko maiyu.

\VS{9}Dokona nenge wambu pingi kana pyaka seramo dokopa nambame kenapape waenepe maiyunu doko range nyero dee komau wapuo andu pyuo pinya lao maiyunu dupwa range nyuo piru.

\VS{10}Nambame banya akali mona reto kepo pyuo papilyamo dupwana lenge kambu dokona paparae pena lao pyao rokwanyi nembakamiru. Dopa pirunupa nambanya poraimi pirunu dokona mendeme baa nyisalena saka narami ingyara.

\VS{11}Dokopa banya ee kana yaka lao pati andakepe kana yaka lao pati lengepe dee banya koro yaka lao kalya pyuo nenge nengepe dee banya misi singi dupwa peparaepe dupwa pii nana lao ote pinyi nembaro.

\VS{12}Nembapala dokopa banya mona retenge akali dupwame yulu pyakape lao isa girapope isa pikipi dupwa jiyamiko letamo dupwa nambame pyao kokwa sinyi nembaro. Nambame enda banya isa girapope dee isape dupwa yuu ketange pyasi inginyi nembaronopa mena rae lenge dupwa nao kokwa sinyi nembarami.

\VS{13}Dee enda baame namba kame siyamo dokopa baa kalya pipala akali banya mona retenge dupwa peta ralyuo karo dee nenge rendamu pingi dupwa mee bange anatuŋu lenge Bealo doko kiso maiyuo piya dokona nambame baa randa mairu. Kamongo dokome dopa letamo.


\par }{\SH Kamongome Banya Wambu Dupwana Lao Mona Reteya
\par }
{\PP \VS{14}Dokona lao nambame enda baa lanyuo yuu muiyane nenge see nange dokona dee papala mona retenge piindeme range lao laku nyero.

\VS{15}Dopa pipala banya isa girapo ee nyiyunu dupwa range mairu. Maipala Yuu Pau Lama Lama Randa Epenge dokona rengya mende keyange piraŋa lao mona kare kare karenge kambu doko wasaro. Dokopa enda baa yuu Isipi piso kyawa lete nyuo epeyamo dokona baa wamba mapwaesa piso piyamo dopale ingyuo banya mona retenge renge doko lasaka pyuo dee namba range keta epara.

\VS{16}Epapala enda baame namba kando kingi Bealo lao karalu kara nara. Dee kamba namba banya akalingi, lara.

\VS{17}Nambame enda baame Bealo kingi dokona dee minyalya nalu nao nana laro.


\par }{\PP \VS{18}Yuu gii dokopa mena suwa rae lenge dupwa pipyape dee wii saa yaka dupwa nambamoo pipya lalu lao lapala nambana wambu dupwa randa maiyaka nana laro. Yuu dokona yanda pingi bange wua gela yandape dupwa peparae nyuo nembaro. Nembaronopa nambana wambu dupwa mona seramopa manda rao palena lao piru.


\par }{\BB \par }
{\Q \VS{19}Isaraele wambu dupwa nakama nambana enda inginyi pyambwaro.

\par }{\Q Nambame yulu angingyuo mondo lao piru.

\par }{\Q Pipala nambana mona retalu reto retenge dokope dee sakao pyuo nyingi renge dokope nakama lasaka piru.

\par }{\Q Dopa pirunupa nakama nambana ingyalu ingyuo ingyarami.


\par }{\Q \VS{20}Nambana lalu lao lenge pii doko range yaki pyuo minyaronopa nakama nambana ingyarami.

\par }{\Q Dokopa nakamame namba Kamongo dokoŋo lao soo nyerami.


\par }{\Q \VS{21}Yuu gii dokopa nambana Isaraele wambu dupwana ateŋa dupwa isingi yano pyakamyuo

\par }{\Q isa yuu dokona nambame apu peyo piru.


\par }{\Q \VS{22}Dokopa yuu dokona kenapa isa girapo jingi olipi jingipi dupwa ando lyera.


\par }{\Q \VS{23}Nambame nambana wambu dupwa yuu dokona porai ingyuo kapa palyuo karena lao piru.

\par }{\Q Pipala wambu lapo nambame mona reta nalyamo letaminyi dupwa nambame mona retenge renge doko lasaka piru.

\par }{\Q Dee wambu lapome lao nakama nambana wambu daa letaminyi dupwa kando lao,

\par }{\Q Nakama nambana wambu laro.

\par }{\Q Dokopa nakamame isingi lao, Emba namwana Anatuŋu larami.




\par }\Chap{3}{\SH Akali Osiapa Enda Baapa Mondo Lao Pali Nange Dokopana Pii
\par }
{\PP \VerseOne{1}Kamongome namba dopa langiya. Enda baa akalingi wambo dokome mona reto karapyamopa wakaleko kepo pyuo pelyamoŋo doko baa range deyako pao mona retala puu, langiya. Isaraele wambu dupwame isa girapo jingi kiso isa kanape wasisi anatuŋu lenge dupwa mailyaminyi. Maiminyipako nakama mona reto karo doko suu pyao embame enda doko mona reto karape.


\par }{\PP \VS{2}Dokona lao nambame enda baa kana kulingi akalisa ipisu kingi paki dee nenge bali jingi kilokerame andete mendaki dee akalisa kingi paki (150) rase bake pakinyamangena kenda dopale maiyuo nyiyu.

\VS{3}Nambame baa lamaiyuo, Emba nambana etenge ingyuo petene dokona yuu gii malu mee pisiri, lamaiyu. Emba pamuku yulu pyuo akali wakale mendepape pali nare lamaipala namba dopako piru, leyo.

\VS{4}Renge dopale dokome Isaraele wambu dupwa yuu rengyape mende nakamana kiŋi mende kara nara dee akali mupwape mende kara narako. Mena pyao kiso maiyuope mee kana mende wasapala lakandaope pyarepa kana minyuope ama rengyana mendepe koto kanda naramiko.

\VS{5}Dokopa enakana Isaraele wambu dupwa dee kamba nakamana Kamongo Anatu doko keta kamba range papala kiŋi Dapitinya para pyao nyeramo doko keta parami. Yuu gii doko eparamo dokopa nakama Kamongo kando baa mupwa lao suu pyao pakame kumuo karapala Anatumi bange keyange mee mairamo dupwa nyuo kararami.




\par }\Chap{4}{\SH Anatumi Isaraele Wambu Pipya\newline  Apiyanda Piya
\par }
{\PP \VerseOne{1}Isaraele wambu nakama Anatunya pii epelyamo dake selapa. Kamongome Isaraele wambu nakama yuu dakena palaminyi dupwa pipya apiyanda pii ingyuo letamo. Yuu dakena wambu dupwame namba yaki nyuo mona reta nao namba Anatuŋu lao soo nyii nalyaminyi.

\VS{2}Dopa pipala wambu dupwame pii lalu lao lenge doko lapala dee yalelyaminyi. Nakama pii kyambo lao wambu yango pyao kumakao waa nyuo enda kepo pyuo pyuo karaminyi. Nakamana yulu koo dupwa ando pelyamo dee nakama wambu pyasu makao pyao kumakalyaminyi.

\VS{3}Dokona lao yuu doko yando nao rali piramopa bange peparae dokona palyuo ando pyuo karaminyi dupwa kumuo rali pira. Mena rara peparaepe yakape dupwa kumuo dee omape dupwa kamame kumuo rembe nara.


\par }{\SH Kamongome Purisi Pipya Apiyanda\newline  Pyuo Leya
\par }
{\PP \VS{4}Kamongo dokome lao, Wambu mendemepe wambu kando koo pingi koo pingi lao lao nemba nana lalapape. Namba purisi dupwa kando suku leto.

\VS{5}Yuu kukwa korakama dusipana nakama mee rombalya rombana pyuo pyuo karaminyi. Poropeta dupwame nakama pimi dopako pyuo kopetame pilyaminyi. Dokona Isaraele embena endangi ingyuo siki nyilyaminyi dupwa pyao kokwa sakaro ingilyamo.

\VS{6}Nambana wambu dupwame namba Anatuŋu lao soo nyii nalyaminyi dokona nakama kwaeyo pelyaminyi. Nakama purisi dupwa namba soo nyii napala nambana mana lapunu pii doko nembaminyi dokona nambame nakama nembo kaepala ikinyi dupwa nambana purisi angi lao suu pyaa naro.


\par }{\PP \VS{7}Purisi kamame konda pyuoko pupyamo dokopa koo renge dupwa konda pyuoko pilyaminyi. Dokona lao wambumi nakama kando ketae pyambulyaminyi karenge kandale doko epapu nyuo alowa pyuo nakama elya sinyi retaro.

\VS{8}Nambana wambumi koo piyami dokome nakama kamonganyi nembeyamosa dee kamba koo malu konda pyuo pimili lao suu pilyaminyi.

\VS{9}Nambame nakama koo piyaminyi kata dokona yano nyuo randa jero. Dokopa wambu dupwa yasu naraminyi makande dokonako nakamba yasu narami.

\VS{10}Isa kanapeme anatu lao wasisi nenge kiso maingi dokona nakamba mokwa soo jilyaminyi nenge dokona napalape mee sikya pii naramo kararami. Nakamame wane manjinya suu pyao isa kanape anatuŋu lenge dupwa kando kingi ketae larami. Laraminyipape nakama namba mata joo anatu wakale dupwa moko minyuo pelyaminyi dokona kamame wane manja narami. 

\par }{\SH Kamongome Mee Bange Kingi Anatuŋu Lenge Wambu Pipya Koo Kandenge
\par }
{\PP \VS{11}Kamongome lao, Ipwa waene dokome nambana wambu dupwana kyawa sisingi suu pingi doko waa nyakamilyamo, letamo.

\VS{12}Nakamame isa lomasi doko akali kulimi yanda pepe minyinginyili pyuo mende pira dokona semana lao pisilyaminyi. Dopa pyuo karapala nakamame namba enda pamuku mee yaki nyilyaminyi papingi dopale ingyuo namba yaki nyepala nakama range anatu menge dupwa keta pyamalyuo pelyaminyi.

\VS{13}Papala yuu kyau ketae kemali pingi dupwana mena pyao kiso mailyaminyi dee yuu kyau kuki isa palu isarena pau lenge dupwana manda rao piso rende kyaa pingi dupwa kiso maiyuo petaminyi.

\par }{\PP Dopa pilyaminyi renge dokona nakamana wanenge dupwa pamuku ingyuo puminyipa nakamana ikinyi dupwana etenge dupwa kepo pyuo pilyaminyi.

\VS{14}Dopa pilyaminyi lapala nambame wanake dupwa randa mai naro. Renge doko nakama akali angi dupwame isa kanape anatuŋu lenge dupwana tembole anda dusipana pamuku enda dupwa pipya papala mena dupwa kiso mailyaminyi. Wambu suu pingi pali nange dupwa rangeme range kokwa sinyi nembelyaminyi.


\par }{\PP \VS{15}Dokonako ingyuo Isaraele wambu nakamame namba yaki nyilyaminyi Juta wambu dupwa dopako pyuo koo dopaleko pii nana. Yuu Gilikale dokonape yuu Betele dokonape misi lala pao Kamongo lete karenge dokona kingi lao lalu lao lenge pii dupwa lao pii nalapape.

\VS{16}Nakama mena ingyuo Isaraele wambu dupwa mona kana pokolyaminyi. Dokona lao sipisipi ikyane dupwa rambi andelyamo nenge dopale ingyuo nambame nakama apa pyuo nenge pirusi?

\VS{17}Isaraele wambu dupwa mee bange anatu lenge dokona kingi lao karaminyi lao karena kae.

\VS{18}Nakama ipwa malu napala dokopa enda kepo yulu doko ketae nyepala nakambana kingi doko isa palyalana suu pilyaminyi.

\VS{19}Nakama mee kalendakuna porakanale lapo mee papyuo karaminyi. Mee bange dupwa anatuŋu lao lakandelyaminyi dokona elya nyerami.




\par }\Chap{5}{\PP \VerseOne{1}Nakama purisi dupwa dake selapape. Isaraele wambu dupwa pii dake kale yukupala selapape. Nakama kiŋinya ree palu dupwa selapapeko. Nakamame kote dupwa rolae lapenge lyakande. Dokona nakama keta kote palira ingilyamoŋo kando karalapape. Yuu Misipa yuu kyau Tapo dolapona nakamame wambu nyuo koo keta palyalana anga pyuo kone makasi ingyaro silyaminyi.

\VS{2}Yuu Sitimi dokona yuwale kyuwa mendena koko puu pawaleko pelyaminyi dokona nambame nakama peparae randa jero.

\VS{3}Nambame Isaraele wambu nakama dopale kandale lao soo gisilyu dokona nakama namba kando kapa yalu pii narami. Dokona nakamame namba yaki nyepala karaminyi dokome namba lakandaraminyi kapa ingya nalyamo.


\par }{\SH Osia Baame Isa Kanape Anatuŋu Lenge Dupwana Repe Repe Lamaiya
\par }
{\PP \VS{4}Wambu dupwana koo piminyi dokome nakama kata maipyasa Anatu keta kamba kapu kyuo eparami ingya nalyamo. Mee bange isa kanapeme wasisi anatuŋu lao karaminyi dokome nakama poraiyuo minyapyasa Kamongo doko baaŋa lao soo nyii nalyaminyi.

\VS{5}Isaraele wambunya range mupwa karamano lao suu pingi renge dokome nakamana lenge kambu dokona epo panelyamo. Dokopa nakamana koo dokome pyalya minyapyasa lukuma sepala isa puminyi dokona Juta wambu dupwa pale pale pelyaminyi.

\VS{6}Nakamame nakamana mena sipisipi bulamakaope dupwa Kamongo doko pyao kiso maiyaminyipape baa kando nyii nami. Renge doko Kamongo baame nakama yaki nyuo kaepya dokona kando nyii nami.

\VS{7}Nakamame Kamongo yaki nyiminyi dokona nakamana wane wanake dupwa banya ingya nalyamo. Dokona epapu nakamana yuu dupwa pyao kokwa sera.


\par }{\SH Juta Rara Doko Isaraele Rara Dokopa Yanda Piyambi
\par }
{\PP \VS{8}Yanda pirama lao bikuli lenge dupwa yuu Gipiya dokona poo lalapape. Yuu Orama dokona randa epelyamo lao repe repe lamaipwape. Lamaipala yuu Betele dokona yuwa pisalapape. Benjamenena akali dupwa yanda dokona pupwa.

\VS{9}Isaraele wambu dupwana anda yuupi dupwa kwaeyo dusa siyaŋa larami ingilyamo. Yuu gii doko oo epelyamo. Nakama Isaraele wambu dupwa keta renge dake angi kinyi pyaka sela pyamo lyakande.


\par }{\PP \VS{10}Kamongo dokome lao, Juta rarana akali kyawa dupwame Isaraele wambunya yuu waa nyakamimi dokona namba imbwualyo. Dokona lao nambana imbu singi doko nakama keta ipwa ingyuo kulimbwanyi palyaro, leya.

\VS{11}Wambu nyisa naramili dupwa pipa ree laminyisa Isaraele wambu dupwa randa nyuo nakamana yuu angi kulisa dupwa kombe maiyuo kaelyaminyi.

\VS{12}Isaraele wambu dupwa pyao kokwa sinyi nembo Juta wambu dupwa mendepe popo paa nana lao pyao piru.


\par }{\PP \VS{13}Dokopa Isaraele dupwa nakama kwaeyamo doko kandeyami dee Juta wambu dupwame wua kakupi peteyamo dupwa range kandeyamiko. Kandapala Isaraele dupwame yuu Asiria dokona papala kiŋi dokome nyisinya lao piso sela peyami. Dopa pyuo pisiyaminyipape kiŋi dokome nyiso pyuo nyuo dee rete dupwa au pyuo umbwa pyuo nyera ingya naya.

\VS{14}Dokona nambame Isaraele wambupi Juta wambupi dupwa mena laeneme porayapala pili lao pyaro. Pyao pilyalya pilyana pyuo raepala puu pao paro. Nambame pyao ipyuo soo paronopa mendemepe nyisa narami.


\par }{\PP \VS{15}Nambame nambana wambu dupwa yaki nyuo kaeyapala kararonopa nakama koo dupwana yasu nao sikya pipala dokopa namba kararo dokona nakamame koto eparami. Yasu nalu palyuo dokopa namba koto eparami rapisa.




\par }\Chap{6}{\SH Wambu Dupwa Kambumi Iki Mona Kapu Kyilyamano Lenge
\par }
{\PP \VerseOne{1}Wambu dupwame lao, Kamongo karamo dokona range mwua. Baame namwa randa joo piyamopape dee kinyi lete nyera ingilyamo. Dee baameko namwana yongo dupwana wua kakupi nyinyi piso piyamo kata dupwa baame yaki pyakara.

\VS{2}Yuu gii lama remape epo paparamopa baame namwa lete nyeramopa baamoo pipya karalomano.

\VS{3}Dokopa Kamongo baa soo nyimwali lao suu pyao karamana. Dokona lao baa yuu rombe lao apunda epenge yuu gii dokopa epapala kaenge dee yuu yangenge gii dokopa yangapala kaenge doko suu pyao baa epapala kaeyara doko silyamano.


\par }{\PP \VS{4}Kamongome lao, Isaraele Jutape dupwa nambame nakama apa pyuowase? Nakamame namba mona retami doko wamba yangama yangama kopa puu pae lapala waiya lao dusa kata silyandena pengepe dee yangamana pipyae sepala korakama waiya lao mee olo rali pingipi dopale ingyuo pilyamo.

\VS{5}Dokona lao nambame nambana poropeta akali dupwa keta nambana lao randa maiyuo pyao kokwa serono wai pii doko role pyapeta nakama mapanyi peeyo. Nambame nakama lapo pimili lao suu pimili lao suu pilyu dupwa panembena eŋa pao silyamo.

\VS{6}Mena pyao kiso jilyaminyi dupwa kapako doŋo nakamame namba kare kare soo mona retenge doko rungi rungi pyao karo. Nambana wambu dupwame mena pyao kiso joo karowape namba soo pakana palyarami doko angi ingilyamo.


\par }{\SHC 6:7—10:15 Isaraele wambu dupwame koo pyuo nakamana kiŋi dupwa pyao kuma soo mee bange kingimi wasisi anatuŋu lao lakando yuu rara wakale range gapomane dupwa nyisinya lao kee leyaminyi dokona Kamongo dokome kote lao rengya randa jero, leya.
\par }


\Chap{11}{\SH Anatumi Banya Wambu Kamba Lenge Dupwa Mona Retenge
\par }
{\Q \VerseOne{1}Kamongo dokome leya.

\par }{\Q Isaraele wambu dupwa wane nyaŋana mendeke ingyuo kareyaminyi dokopa nambame mona reto kareyo.

\par }{\Q Karo yuu Isipi yaki nyuo nambana waneŋe lao neta epena leyo.


\par }{\Q \VS{2}Lapala nambame nakama epenako lao kyakale lao nyuo peyonopa

\par }{\Q nakamame koo doko konda konda pyuo pyuo puu pao peyami.

\par }{\Q Nambana wambumi mee bange anatu lao wasisi kingi Bealo doko mena pyao kiso maiyuo.

\par }{\Q dee isa kanapeme wasisi dupwa rendamu pingi bange kiso maiyuoko pyuo kareyami.


\par }{\Q \VS{3}Dopa piyaminyipape namba dakemeko Isaraele dupwa kata dopa pyuo pena dopa pyuo pena lao mana lamaiyuo

\par }{\Q dee nambana kingi kapena reto minyuo papyuo piya.

\par }{\Q Dopa piyunupape nakamame nambalyamo lao soo nyii nayami.


\par }{\Q \VS{4}Nambame nakama anjiki pyuo mona reteyo.

\par }{\Q Nambame nakama minyalyuo nyuo angapu punji punjirena karena lao reto kareyo.

\par }{\Q Nakama peteyami dokona isa mata kui lao pisipala nenge piyu.


\par }{\BB \par }
{\PP \VS{5}Nakama namba karo dokona kapu kyuo epa narama lao kamba letaminyi dokona Asiria wambu dupwame nakama rapu piraŋa yuu Isipi dokona kapu kyuo parami.

\VS{6}Dokopa nakamana yuu taone dokona sukusa yanda piraminyipa taonena kame kambu dupwa pyao lalyuo buru bara para. Dopa piramopa nambana wambu dupwame rangena suu pingi doko angiŋi lao minyingi dokona lao nakama pyao kokwa soo nembara.

\VS{7}Nakama namba mata julu jooko jilyaminyi. Dee nakama keta kenda silyamo dokome ee lao kararaminyipape mendeme nakama kiiramo minyalyuo nyii nara.


\par }{\BB \par }
{\Q \VS{8}Isaraele wambu dupwa nambame nakama apa pyuo yaki nyuo kame soo kaeyarose?

\par }{\Q Yuu taone Atama Sepoimipa pyao kokwa siyunuli pyuo nakama pyarose?

\par }{\Q Namba nakama mona retapu doko mee ketae ketae reta nange dokona

\par }{\Q nakama pyaro ingya nalyamo.


\par }{\Q \VS{9}Dokona lao namba mee akali daa namba Anatu.

\par }{\Q Nambana imbu singi dokome nakama randa jii naro

\par }{\Q dee Isaraele wambu dupwa dee kamba pyao kokwa see naroko.

\par }{\Q Namba doko ama Poo Pyasi ingyuo karo. Namba doko nakama role pyao karo.

\par }{\Q Dokona namba imbu singi paleta nakama keta epa naro,

\par }{\MM leya Kamongo dokome.


\par }{\SHC 11:10—13:3 Kamongo banya wambu dupwa kando nakama koo keta parami lao reteya.
\par }


\Chap{13}{\PP \VS{4}Dokopa Kamongome lao, Namba nakamana Kamongo Anatu yuu Isipi piso lanyuo epeyo doko, leya. Nakamame anatu wakale mende soo nyii napala namba iki soo nyepenge. Namba ikiko nakamana pyuo nyingi ingyuo karenge.

\VS{5}Yuu muiyane yando nao oo lasi nenge see nange dokona nambame nakama rapu pyuo kareyo.

\VS{6}Dopa piyunupape nakama yuu keyange doko pao kando nyuo nenge nao sikya pipyamo kapa karapala dokopa kimbu pyao piso nakama namba kame silyaminyi.

\VS{7}Dokona lao nambame nakama mena laeneme minyarapala nyili lao mena lepete ingyuo nakamana kata nee paelyaminyi dupwana isaro soo piru.

\VS{8}Sepala mena beyame ikyane nembapala wambu kanda kanda pyao nala epamuli pyuo epo nao roko kata lumbwasero. Nambame mena laeneme nakama waiya lao nalamuli pyuo naro. Mena rae lenge ingyuo pyao suu lalya lana pyuo nembaro. 

\par }{\PP \VS{9}Isaraele wambu dupwa nambame pyao kokwa sero dokopa apimi nakama nyisarase?

\VS{10}Nakamame kiŋi akali mendepe dee akali rapu pyuo mupwa kararami lapope jii lao piso silyaminyi doko akali dusipame apa pyuo nakama akali rara doko nyiso kararamisi?

\VS{11}Nambana imbu singi paleta karo nakama kiŋi dupwa jiyu doko dee kamame wakasa imbwayono dokome kiŋi dupwa ramo nyisa nembeyo.


\par }{\PP \VS{12}Isaraele wambunya koo piyami dupwa pepana pyasi silyamo. Dee pepana pyasi silyamo dupwa kando panda mendena retapunu silyamo.

\VS{13}Isaraele dupwa yuu gii mende mairunu palu kararami ingyapyamopa nakama wane nyaŋa ene manjana pilyaminyipa romba anda piso epana saka nange dopale ingyo yuu gii doko nyelana kopyali minyuo yakara pilyaminyi.

\VS{14}Nambame wambu dapwa kumakarami lao nyiso dee kumapala kumasi wambu penge panda dokona paka nana lao kyawa lete nyuope pii naro. Kumunginya renge porai doko epara dokopa nambame kiiramo nyii naroko. Dokona lao kumungi renge doko embena porai renge doko anja palipyandeme namwa randa jerase? Embena anamasi minyare renge doko anja silyase? Wambu dupwa kando dee sakame kumuoko karalu kara naro ingyara.

\VS{15}Isaraele wambu dupwa mee ee pisinya ukunanyi andele laraminyipape yuu muiyane neta pyakaenge dorena piso porambaiye ama isasa pingi mende peyaronopa dokome ipwa isa yuunya piso potemo epengepe dee ipwa guu lao epengepe dupwa soko rali pira. Dee porambaiye dokomeko nakamana bange wakale wakale mona nyingi dupwa nyuo nembarasa pira, leya.

\VS{16}Samaria wambu dupwa nambapa kamba leyaminyi dokona randa narami ingilyamo. Dokopa banya wambu dupwa yanda piraminyi dokona kumarami. Dee wane nyaŋa dupwa kalyuo inju konda pyao nembarami dee enda wane palenge dupwa kalyuo poro larami.




\par }\Chap{14}{\SH Osiame Isaraele Wambu Dupwa Poraiyuo Piso Siya
\par }
{\PP \VerseOne{1}Isaraele wambu dupwa nakamana Kamongo Anatu karamo dokona kapu kyuo pupwape. Nakamana koo dupwame nakama lukumakapala pao palimi kandape.

\VS{2}Kamongo karamo dokona kapu kyuo papala mena pyao kiso maingi dopale ingyuo penale ateŋa dapa lao lalapape. Namwana koo dupwa nyuo kame sakapala ateŋa letamano doko soo nyepe. Soo nyerene dokopa namwa lalu lao leyamanoli pyuo emba lakandarama.

\VS{3}Asiria wambu dupwame namwa nyisa naraminyipa dee yanda pingi mena ose dupwame kyawa minya naramiko. Namwame namwana isa kanapeme wasisi dupwa nakama namwana anatuŋu lao laa naramako. O Kamongo, embame wambu mendalimi nyisara ingya napyamo karaminyi dupwa sakame kumuo nyiso karenge.


\par }{\SH Kamongome Isaraele Wambu Dupwa Lete Karenge Renge Enenge Doko Nyerami Lao Lalu Lao Leya
\par }
{\PP \VS{4}Kamongome dopa leya.

\par }{\Q Nambana wambu dupwa namba range keta lanyuo eparo.

\par }{\Q Namba nakama kando imbwa nalu nao naro dokona

\par }{\Q nambana mona dokona piso mona retaro.


\par }{\Q \VS{5}Nambame yuu yando oo lasinya apu epe pau lanyi pyambungi doko suu pyao

\par }{\Q Isaraele wambu pipya kararo.

\par }{\Q Dopa pirunu dokopa yuu Lepanone isa andenge dopale ingyuo

\par }{\Q poraiyuo pingi pyao karo

\par }{\Q isa jingi kalya pingi pakona pinyi peyo lokwasingi dopale ingyuo ando karo pirami.


\par }{\Q \VS{6}Nakama enenge ingyuo pingi pyao

\par }{\Q olipi isa au pyuo andenge dopale ingyuo au pyuo ando kararami.

\par }{\Q Dopa pyuo nakama yuu Lepanone dokona isa kingi sita lengende

\par }{\Q kyaa keyange pilyamo karenge dopale ingyuo ando kararami.


\par }{\Q \VS{7}Dopako pyuo nambame nakama kyawa minyuo kararono kararami.

\par }{\Q Nakama ee menya menya lao andenge dopale ingyuo ando

\par }{\Q isa girapo ee ando jingi lyuo kakana pingi dopale ingyuo kararami.

\par }{\Q Yuu Lepanone dokona ipwa waene ama keyange wasingi lao wambu peparaeme singi doko suu pyao nakamana kingi doko uu lepa lepa paramo kararami.


\par }{\Q \VS{8}Isaraele wambu dupwa nakamana isa kanapeme wasisi dupwana lao mende piraminde daa.

\par }{\Q Nambame nakamana ateŋa dupwana isingi yano pyakao nakama rapu pyuo piru.

\par }{\Q Pipala nambame isa yoko kyako ando karalu karenge dopale ingyuo nakama keta sinyinyi peyakaro.

\par }{\Q Namba nakamana bange elyape dupwana ipwa ingyuo guu lao karakalyo.


\par }{\SH Pii Lao Lumwa Pyuo Letamo Doko
\par }
{\PP \VS{9}Wambu lapo mona angi palenge dupwame pii pyasi palamo dupwa soo nyuo dokopa mona andarena soo mandenale. Kamongo banya kata dupwa rolaena renge palenge dokona wambu yulu rolae pingi dupwa rolaena renge palenge dokona ingyuo karenge. Dopa piramopape sili see nale lao koo pingi dupwa lukumapala pao palenge.


\par }