\NormalFont\ShortTitle{JOPO}

{\MT JOPO

\par }{\IP Buku dakena akali keyange Jopo lenge dokome randa nyiya. Randa nyuo banya ikinyingi wanengepe dupwa peparae kumuyami dee banya mena pinjipi dupwa peparae kokwa siyami dee banya rangena yanengena yasu neyako. Randa nyiyamo dokopa Jopo banya puu minyingi rema dusipa pipya dokona lao wato lao peteyami. Wato leyaminyi pii doko yaka lapala namwame Jopo banya randa nyepala banya mona dee banya suu pingi apa pyuo paleya dee banya puu minyingi dusipa Jopona randa kandapala aki pii lamaiyaminyi doko serama.

\par }{\IP Akali kisimame lao peteyaminyi dokopa pii andake mende dopa lao dokopa Anatumi wambu dupwa keta apa pyuo yulu pingi dokona lao leyami. Lao oteyaminyipa Anatumi Jopo range keta paneya. Jopope banya puu minyingi dusipapena rora ambasu dupwame suu pyao dokopa Anatumi wambu yulu keyange pingi dokopa au pinya pyambusingi dee wambu yulu koo pingi dokopa randa maingi doko rora ambasu dupwame dopa leyami. Jopona puu minyingi dusipame rora ambasunya pii dokona lao sepala Jopo baame yulu koo piyamosa randa nyilyamo lao lamaiyami. Dopa lamaiyaminyipape Jopome namba akali wakale ingyuo yulu keyange pingi lao kando dokona lao akipamo moŋo nyuo karo nambana puu minyingi dupwana pii doko kyambo lenge pii dopa lao siya. Lao soo Jopome namba randa malu dupwa nyipunu dokopa Anatu baa akipamo nyisa nao kareyape dopa lao poraiyuo Anatu piso siya. Jopome Anatu kapa ingingi lao suu pingi doko yaki nyii nayamopape namba akali keyange karo wambu dupwanako yako lao ketae pyambungi pii doko lena Anatu Jopo yulu koo pii nayamo doko lapyali yaka lao suu pyao kareya. Jopo dopa lao suu pyao kareyamopa enako Anatumi range banya porai renge mona palyuo soo nyingi rengepe Jopo lasaka pyuo Jopona imambu yalalena piya.

\par }{\IP Jopona piso siyamo dusipa Anatu baame randa nao suu pyao soo nyera lao isingi lamai naya. Dopa pii nayamopape Jopome Anatu yaki nyii nao piyamosa Anatumi Jopo range rekya lao yaki nyii naya. Dokopa Jopome kuki ingyuo inyimungu karo Anatu emba andake wakasa mona palyuo soo nyingi renge ingyuo karalu karenge lao banya mumu lenge pii doko kondo leya. Jopona puu minyingi akali dusipa Jopona randa nyiyamo renge doko soo gisa nayaminyisa Anatumi nakama pii lao nembeya. Nakama dopa piyaminyipape Jopo baame iki Anatu baa wakasa doko soo gisiya. Dokopa Anatumi Jopo pinji menape malu enenge dupwa ikinyingipi wanengepe enenge dupwa wambo manda manja minyuo kamba maiyamo pii doko buku dakeme oto pyasi palamo.



\par }\ChapOne{1}{\SH Satane baame Jopo makande\newline  pyuo kandeya
\par }
{\PP \VerseOne{1}Yuu Ase dokona akali mende kingi Jopo lenge doko kareya. Karapala baa elyape ingyuo yuu peparae yulu rolae pyuo kareya. Dee akali doko Anatu pakale pakale lao lakando pyuo yulu koo dupwa wanjo kareya.

\VS{2}Baame wane yanda ipingi nyepo dee wanake rema manjo pingi.

\VS{3}Banya mena sipisipi dupwa taosande yanda ipingi nyepo (7,000) kareyami. Banya mena kamele dupwa taosande rema (3,000) kareyami. Banya mena bulamakao yale kingi okese lenge dupwa taosande mendaki (1,000) kareyami. Banya mena donge andete kingi paki (500) kareyami dee banya kendemande akali soo kaeyoko kareyami. Kareyaminyipa Jopo baa yuu neta pyakaenge dorena kamongo doloma manda manja nayamo kareya.


\par }{\PP \VS{4}Kareyamo dokopa akali dokona ikinyingi dupwame yuu gii enenge pyaka silyamo dokopa nakamana anda range dupwana nenge malu palyuo napapu pingi. Yuu gii dokopa nakamana pemalenge rema dusipa dae nengepe ipwape nala epena lapapu pingi.

\VS{5}Yuu gii dusipana nenge nao otelyaminyi dokopa akali Jopo banya ikinyingi dupwa kee lapala nakama kando ateŋa lakamyuo poo pyasi ingyuo pinya lao lapapu piya. Wamba kukwa sipurapala baaame wane dusipa suu pyao mena mendaki mendaki lao wakale wakale pyapapu pyakamiya. Pyakamipala dokopa dopa lao leya. Nambana ikinyingi dupwa koo mende piyami ramo doko Anatu mata maiyami ramo dokome dopa rapisi lao pilyu.


\par }{\PP \VS{6}Yuu mende yake panda karenge dupwa Anatupa wato lala epeyaminyi dokopa Satane opetae epo peteya.

\VS{7}Epeyamo dokopa Kamongome Satane lamaiyuo, Anja piso ipisi? lamaiya.

\par }{\PP Lamaiyamo dokopa Satane isingi lamaiyuo, Yuu muu dokona kata papyuo karo pulyuo pao lupyuo epo paeyalya paeyana pyuo karo ipu, lamaiya.


\par }{\PP \VS{8}Lamaiyamo dokopa Anatumi Satane piso soo, Embame nambana kendemande akali Jopo doko apyakale karamo lao soo karepe daa? piso siya. Akali mende baa yale kara nalyamo. Baa iki akali elyape ingyuo yuu peparae yulu rolae pyuo karamo. Baame namba Anatu pakale pakale lao lakando pyuo yulu koo dupwa waso karamo kande.


\par }{\PP \VS{9}Dokopa Satane baame Kamongo isingi lamaiya. Jopo baame emba keta nyiso karulipi nao kararo lao kingi lakandengepe? Doko kinyi daase?

\VS{10}Embame baa range banya ree palupi banya bange dupwape peparae nyuo arapunya palyuo minyakamyuo karenge kandale. Embame banya yulu piya doko ando keyange ingyuo pena lao baa rangena mena wai kiso yuu keta pinya lao nyiso karene.

\VS{11}Karenepape embame banya bange dupwa minyando randa mairi ramo doko baame Kamongo embena lenge kambunya karo embena kingi kokwa soo lara, Sataneme lamaiya.


\par }{\PP \VS{12}Lamaiyamo dokopa Kamongo dokome Satane lamaiyuo, Kapa, see. Bange baa ayapya dupwa peparae embena porai dokona silyamo. Sipyamopape banya yongo doko kokwa see napipi, lamaiya. Lamaiyamo dokopa Sataneme Kamongo baa rekya lao peya.


\par }{\SH Jopona Mena Wanepe Pyao Uki\newline  Aki Minyiya
\par }
{\PP \VS{13}Yuu gii mendepa Jopo banya ikinyingi porai dokona anda ikinyingi menge dupwa pipya role pyao nengepe ipwa waenepe yalya kando nao peteyami.

\VS{14}Peteyaminyi dokopa pii minyuo papingi akali mendeme epo Jopo lamaiya. Mena bulamakao yale kingi okese lenge dupwame ee dokona isa ipyuo nyuo yuu apu rao karamwano dokopa mena donge dupwa isayoko nao mee repeta karami.

\VS{15}Karaminyipa Sapeyane akali dupwame waiya lao epo mena dupwa minyarala nyepala kendemande akali dupwa pyao kumami. Pyao kumakamisa namba iki pyakao epo emba langyala epano, lamaiya.


\par }{\PP \VS{16}Pii doko ene lao wetapa nayamo dokopa kendemande akali mendeko epo lao, Yuu pele yake panda dokona piso Anatumi malyasa epo mena sipisipi kendemande akalipi dupwa nao otalamo. Namba iki pyakao epo emba langyala epano, lamaiya.


\par }{\PP \VS{17}Lamaiyamopa dee akali dokome lao kareyamo dokopa kendemande akali mendeko epapala lao, Kalitia akali dupwa liti rema ingyuo mokwa soo waiya lao epapala mena kamele dupwa minyarala nyepala kendemande akali dupwape peparae pyao kumakaminyi dokopa namba iki pyakao epo emba langyala epano, lamaiya.


\par }{\PP \VS{18}Dopa lao kareyamo dokopa akali mendeko epo pii lamaiya. Embena ikinyipi wanenepe dupwa nenge nao ipwa waene naope wane porai dokona anda pisimi.

\VS{19}Pisiminyi dokopa porambaiye andake doko yuu muiyane dokona piso minyuo epapala anda kyukyunaya dusipana lalyalamo. Lalyapala pisiminyi dokona boo lao palipala wane wanake dusipa pyao kumalamo. Namba iki pyakao epo emba langilyu, lamaiya. 

\par }{\PP \VS{20}Lamaiyamo dokopa Jopo roya karo banya komau pilyini nembapala yuu dokona mukumbwalo sepala baa randa epeyamo dokona kyawasi angasi pyao Anatu lakandeya.

\VS{21}Dee baame leya. Namba anyimi ene doo manjo nyepeyamo dokopa namba komau yambalepe wapuo epa nayo doko suu pyao kumuo paro dokopa dopako piru. Kamongo bange jiyamo dokome range nyuo pwuamo. Pwuamo dokona banya kingi doko lakandapenge, leya.


\par }{\PP \VS{22}Randa malu epeyamopape Jopo yulu koo pii nao Anatu keta sero suku laa naya.




\par }\Chap{2}{\SH Satane Baame Jopo Dee Kamba Makande Pyuo Kandeya
\par }
{\PP \VerseOne{1}Dee yuu mende yake panda karenge dupwame Anatupa wato lala epeyaminyi dokopa Satane baa opetae sukusa epo peteya.

\VS{2}Epeyamo dokopa Kamongome, Emba anja piso ipisi? lao piso siya. Leyamopa Sataneme isingi lamaiya. Yuu muu dokona kata papyuo karo pulyuo pao lupyuo epo paeyalya paeyana pyuo karo ipu, lamaiya.


\par }{\PP \VS{3}Lamaiyamo dokopa Kamongome Satane piso soo, Embame nambana kendemande akali Jopo doko apyakale karamo lao soo karepe daa? piso siya. Akali mende baa yale kara nalyamo. Baa iki akali elyape ingyuo yuu peparae yulu rolae pyuo karamo. Baame namba pakale pakale lao lakando pyuo yulu koo dupwa waso karamo kande. Kamongome Satane pii mende lamaiyuo, Embame Jopo mee randa maipuli lao namba kongo pyuo poraiyuo lapinyisa piyale lao panda joo kaeyapunupape Jopo baa mee wamba pingi mona dokako palyuo karamo, leya.


\par }{\PP \VS{4}Sataneme Kamongo isingi lamaiyuo, Akali mendeme baa range lete karalana karo banya bange wanepe dupwa kombe maiyuo kaelyamo.

\VS{5}Dopa pyuo karamo dokona lao embame baa rangena yongo kulipi dokona randa mairi ramo dokopa Jopo baame embena kingi nyuo kokwa soo kando lara, lamaiya.


\par }{\PP \VS{6}Lamaiyamopa Kamongo dokome Satane kando lao, Kapa lalyeneko doŋo Jopo baa embena kingi rakana karamo. Pinya suu pyarenyili pyuo piri doŋo kumasaka napipi, leya.


\par }{\PP \VS{7}Dokopa Sataneme Kamongo yaki nyuo papala akali Jopo banya yongo peparaena rete kinju kiso maiya.

\VS{8}Dokopa Jopo bange nenge pinjingi nembenge mare dokona pao pisipala pere kambasi mende nyepala yanenge yuu pyuo peteya.

\VS{9}Dokopa Jopona etengeme baa lamaiya. Emba Anatu kilya kando lao nembo dee kumuo papala kaeya nana. Akipamo mee mondo mondo lao suu pyao waso karene? leya.


\par }{\PP \VS{10}Leyamopa Jopo baame lamaiyuo, Emba enda kyawa sisingi pali nao mee yanenge piinde lalyaneŋe. Bange keyange Anatumi jilyamo dokopa namwa mona kare kare nyingi kandale. Dee randa jilyamo dokopa akipamo mumu laramase? leya. Randa epo kareyamopape Jopome Anatu kando kuki pipalape pii koo mendepe nenge rako ipyuo laa naya.


\par }{\SH Jopona Puu Minyingi Dusipa Epeyami
\par }
{\PP \VS{11}Akali Jopona puu minyingi rema dusipa banya randa epeyamo dokona lao sepala nakama rangena yuu dokona karo epeyami. Nakama dusipa rara Temane kingi Elipasemoo rara Sua kingi Bilitate rara Namate kingi Sopamoo wato wambo lapala enakana Jopo kondo andake piyasa yara lao yako lala monale lao epeyami.

\VS{12}Lapala nakama katasa epo nanesa karo baa kando gisa nayami. Enakana baa lamo lao kandapala dokopa nakama ee lao yamarangyuo nakamana komau pee pingi dupwa pilyini nembo pee awaipi pyambuyami.

\VS{13}Dopa pipala nakama Jopomoo pipya yuu dokona koro mendaki yalya kando peteyami. Akali dupwame randa andake nyiya doko ama reeko ingilyamo lao suu pyapala pii pyakama nao mee yalya kando peteyami.




\par }\Chap{3}{\SH Jopome Anatu Kando Mumu Leya
\par }
{\PP \VerseOne{1}Pii laa nao koo piku piku pao peteyaminyi dokopa Jopome baa mandeyaminyi yuu gii doko epe see naya.


\par }{\SH Dokona Suu Pyao Jopo Baame Pii\newline  Dake Leya
\par }
{\Q \VS{2-3}O Anatu, namba mandeyaminyi yuu gii koo inginyi nembape.

\par }{\Q Dee namba anyinya ingi anda ranjama rongo piyamo yuu gii doko kooŋo lape.


\par }{\Q \VS{4}Anatu yuu gii doko alowa pyuo iminjinya lape.

\par }{\Q Dee kamba yuu gii doko suu pyaa nalu nareŋe lao pipi.

\par }{\Q Doko eŋa pao see nana lape.


\par }{\Q \VS{5}Yuu gii eŋa pao iminjilyamo doko kaepala iminjalu iminjo iminjinya lape.

\par }{\Q Kopame yambe pyapala neta kata doko nee pipi.


\par }{\Q \VS{6}Ee kana dokona yuu gii kukwa doko pyakepanyi neta nembalu nembo nembape.

\par }{\Q Yuu gii doko dee kamba yaka lao sero kara namanale.


\par }{\Q \VS{7}Kukwa gii doko rae mai nao mee pote murumuru ingyuo sinya lape.


\par }{\Q \VS{8}Wambu nemonga lao oma kameya kemali pingi silyamo ipwa koko kiwa dokona pii lamaingi dupwame

\par }{\Q nemonga lapala yuu gii doko kwaenyi nembenako.


\par }{\Q \VS{9}Yangama bui kana renge doko raa nana lare.

\par }{\Q Yuu yango rali pelana pilyamo doko angingyuo yango ota nana lare.


\par }{\Q \VS{10}Yuu gii kukwa anyimi namba mandeyamo doko kokwa sinyi nembape.

\par }{\Q Namba mandeyamosa namba keta mona randange rengepe randa nyingi rengepe dupwa panembena epelyamo.


\par }{\BB \par }
{\Q \VS{11}Namba anyinya ingi anda dokonape

\par }{\Q dee manjinyi peyareyamo dokopape kumuyuli yaka.


\par }{\Q \VS{12}Akipamo nambana anyimi banya kingi kalengena reto lanyuo papiyase?

\par }{\Q Akipamo anyimi manjepala anju jiyase?


\par }{\Q \VS{13}Namba dokopa kumuyuli doko dakepa koo sipuli.


\par }{\Q \VS{14}Kiŋi akalipi wambu iso karenge akalipi

\par }{\Q kiŋinya anda lalyasi dee kamba piyami dupwa malu anda luu palaminyi doko suu pyao luu palipuli.


\par }{\Q \VS{15}Dopa pyuo namba kiŋinya ikinyingi dupwa

\par }{\Q kana golope kana kulingipi nyuo andana retapala nakama malu anda luu palaminyi doko suu pyao sipuli.


\par }{\Q \VS{16}Wane wanakepe nyaŋa manjinyi peyarelyaminyi kumungi dopale ingyuo luu palipuli.


\par }{\Q \VS{17}Yulu koo pingi dupwa malu anda palenge dokopa nakamana koo dupwa pii nange.

\par }{\Q Dee yulu andake pipala makame kumungi dupwa malu anda palyuo dokopa imambu singi.


\par }{\Q \VS{18}Dee karapusi palenge wambu kumapala dokopa

\par }{\Q pyalana pyuo pii porakai lengenyili pyuo letaminyi see nao koo soo palenge.


\par }{\Q \VS{19}Wambu peparae kuki andakepe karaminyi

\par }{\Q dee kendemande akali anjarae karo yulu pingi dupwa kumuo palyuo dokopa mokwasi koo soo karaminyi.


\par }{\BB \par }
{\Q \VS{20}Akipamo akali dupwa mona randaminyipa mee lete karena lao kaelese?

\par }{\Q Ingi randa sakame kumaminyipa akipamo yuu gii mende apeto mailisi?


\par }{\Q \VS{21}Nakama kumalena kumungi renge doko epelyape lao isaro karaminyipape angi doko epa nalyamo.

\par }{\Q Nakamame bange au pisi mona nyingi dupwa angingyuo suu pyaa napala malu anda kumuo palirami dokona mona nyilyaminyi.


\par }{\Q \VS{22}Nakama lete karo dokopa rae mai nao pao kumuo malu anda palyuo dokopa rae maingi.


\par }{\Q \VS{23}Anatumi pinjingi mendepe kanda nalamisi lapala mee pyuo retelyamo.

\par }{\Q Baame rengya nyerali dupwa yalu pyuo retenge.


\par }{\Q \VS{24}Namba nenge nenge kandale doko suu pyao mee ee lao yanga mangau lao karo.

\par }{\Q Namba ota nao mona rando ŋee lao karalu karo.


\par }{\Q \VS{25}Nambame yulu mende pirali pakapunu dupwako namba keta angi pipa pilyamo.


\par }{\Q \VS{26}Nambana mona kyuu lao see napyamo manda rao kara napunupa

\par }{\Q mee randa dupwa ota nao yoko lapu lapu pyuo epoko karamo,

\par }{\MM leya Jopome.




\par }\Chap{4}{\SH Akali Elipaseme Jopona Pii Dokona Isingi Yano Pyao Pii Dopa Lamaiya
\par }
{\Q \VerseOne{1-2}Elipaseme dopa leya.

\par }{\Q Namba pii laro dokopa emba mona kendarese?

\par }{\Q Nambame embena pii lapinyi sipunu dokome mee romo napyuo kararo ingya nalyamo.


\par }{\Q \VS{3}Embame wambu malu mana lamaiyuo karee kande.

\par }{\Q Dee embame wambu yulu pii nange kingi yukusi dupwa porainyi pyambuii kande.


\par }{\Q \VS{4}Wambu lapo poraiya nao luwaro sepala pao palipa piyaminyipa

\par }{\Q embame piimi lao minyalyuo karee kande.


\par }{\Q \VS{5}Wambo wambu dupwa randa nyiyaminyi nyisii kande epapu kapu kyepala randa emba keta epara panda silyamo.

\par }{\Q Dokopa papa lao rolao karapala emba apa piro lao see nalene.


\par }{\Q \VS{6}Wamba emba Anatu lakando karee dokopa emba keta koo mende pali naya.

\par }{\Q Dokona lao emba Anatu mende pyakara dokona suu pyale pyale karapengele ingilyamo.


\par }{\Q \VS{7}Wamba piyamo yulu dupwana lapo apa piya kande lao suu pyape.

\par }{\Q Suu pyapala akali rolae pingi mende doko anjuku wambana randa andake wakasa epeyamo neya lao suu pyapala langipi.


\par }{\Q \VS{8}Nambame kandeyono dokopa wambu lapome Satanena yuu dokona apyape pyao

\par }{\Q koo doko ee waingi dopale ingyuo wara pyuo kareyami.

\par }{\Q Doko lyuo nyingi mange dakepa yulu koo doko wane ingyuo manjo nyuo karaminyi kandelyo.


\par }{\Q \VS{9}Anatumi wambu dupwa banya imbu singi dokome yuu galame pili lenge.


\par }{\Q \VS{10}Mena laene dokome angamae manjo gaa lenge doko suu pyao wambu yulu koo andake pingi dupwame nenge sisi pyapala pii rekyae lenge.

\par }{\Q Dokopa Anatumi pii koo dupwa laa kaena lao kambu pyao pyarambulyasa nenge longo pingi.


\par }{\Q \VS{11}Mena laene dupwame mena yango pyao naramili dupwa kara narami ramo dokopa nakama lopapala kumungi.

\par }{\Q Dopaleko ingyuo wambu yulu koo andake pingi dupwa kumulyaminyi dokopa nakamana wane wanake dupwa mee ralo karenge.


\par }{\BB \par }
{\Q \VS{12}Yuu mendepa pii wainde yalu pyuo elya kalo epeya.

\par }{\Q Ama pii isa isa randa nao serolinde lao epeya.


\par }{\Q \VS{13}Doko kukwa kombeya kopetame pyuo luu paleyono doko rokondakaya dopale ingiya.


\par }{\Q \VS{14}Pii doko sepala namba walu walu lao pungwa pungwa piya.

\par }{\Q Piyamo dokopa nambana yongo peparae paka renge nyuo walu leyo.


\par }{\Q \VS{15}Dokopa nambana lenge kambu dokona porambaiyende minyili leya.

\par }{\Q Minyili leyasa nambana yanenge doko kupwasa karo pakayo.


\par }{\Q \VS{16}Pakapala karo namba mende dumusa kararamo kandaroli lapala nambame kandaro siyu.

\par }{\Q Siyunupape angi dokoŋo lao lenge kambu maro laa naya.

\par }{\Q Enakana koo piku piku peyamo dokopa namba pii mende siyu.


\par }{\Q \VS{17}Dokona lao, Api mende Anatunya lenge kambu dorena rolae wakasa pyuo kararamo kandarase?

\par }{\Q Apimi baa pyuo wasiyamo dokona lenge kambu dorena poo pyasi ingyuo kararamo kando kararase?


\par }{\Q \VS{18}Anatumi banya yake pandana aŋala pii wai minyingi dupwa rolae angyako pyuo karaminyi lao mona pyamalya nange.

\par }{\Q Kyai pilyaminyi kandengeko.


\par }{\Q \VS{19}Embame suu pyapinyi dokopa wambu yuumi wasisi dupwa rolae angyako pyuo karaminyi lao mona pyamalyara lao suu pilisi?

\par }{\Q Wambu mee pyuku lasi maimai kuki kuki kumunginyili pyuo kumungi dupwa rolae ingyuo karaminyi lao mona pyamalyara lao silisi?


\par }{\Q \VS{20}Akali mende yangama lete karelyamo kandenge doko

\par }{\Q alemanji see nalyaminyi mee kumungiko.


\par }{\Q \VS{21}Baa kumungi dokopa banya bange dupwa yaki nyuo kaenge.

\par }{\Q Dee baa keta mona palenge singinya renge doko otengeko.


\par }{\BB \par }


\PoetryChap{5}{\Q \VerseOne{1}Jopo embame mendeme isingi letape lao kandalase kyakale lao kandape.

\par }{\Q Aŋala mende karara ramo doko emba nyisinya larese?


\par }{\Q \VS{2}Wambu dupwame emba keta kapa pii nalyaminyi lao suu pyanyi pyano karo kumare ramo doko

\par }{\Q suu pingi pali nao kopyali ingyuo pirisa pira.


\par }{\Q \VS{3}Nambame akali mona pali nange lapo mee mona palenge karele lao karaminyi kandapunupape

\par }{\Q nakamana anda yuupi dupwa kwaeyo pena lao piyu.


\par }{\Q \VS{4}Nakambana wane dupwa moŋo ketako kararami kotena paraminyi dokopa

\par }{\Q mendeme nyisa narami ingyara.


\par }{\Q \VS{5}Lopange wambu dupwame kopyali dokona ee kwaipi dupwana epo manjo narami ingyara.

\par }{\Q Witi jingi ikyaikyana andara dupwa lyuo naraminyipa

\par }{\Q ipwa nano kararaminyi wambu dupwame kando lyanolyano pyuo kararami.


\par }{\Q \VS{6}Koo dupwa mee yuu dokona sisu lao pulya nao

\par }{\Q randa doko yuu dokona mee sisu lao sipura naoko pingi.


\par }{\Q \VS{7}Wambu rangeme isare ingyuo ango karo randa nyingi.


\par }{\BB \par }
{\Q \VS{8}Namba emba pyali namba Anatu keta pyamalyuo randa doko baa lamaipuli.


\par }{\Q \VS{9}Baame bange andake dopa pyuo pilyamo dupwa namwa kapa soo ota nalyamano.

\par }{\Q Dee baame wambumi pii nange yulu dupwa pyuo karamo dupwa ama malu ingilyamo.


\par }{\Q \VS{10}Baame yuu doko pau lena lao

\par }{\Q apunda peyo karenge.


\par }{\Q \VS{11}Anatu baame wambu inyimungu karenge dupwa minyalyuo

\par }{\Q ee lao karenge dupwa rae mainyi pyambuo pingi.


\par }{\Q \VS{12-13}Baame akali panga singi dupwana mende piru lao rapa rapa pingi dupwa nyuo laowa pipakamipala

\par }{\Q isa wambunya singinya renge dokome nyepala range randa maiyuo mangena minyingi.

\par }{\Q Dopa pilyasa nakamana yulu peparae kapa pali nange.


\par }{\Q \VS{14}Nakama mee korakama karelyaminyipape kata angi doko kukwama ingilyamo karenge.


\par }{\Q \VS{15}Anatumi wambu pendewa koo keta palenge dupwa yaki nyii nao

\par }{\Q pyao isa palyilyaminyi karenge dupwa kyawa lete nyuo pingi.


\par }{\Q \VS{16}Baame pendewa dupwa rengya nyera dupwana soo karena lao suu pingi maiyuo koo pingi dupwa kambu pyarambuo karena lao pingi.


\par }{\BB \par }
{\Q \VS{17}Wambu mende Anatumi sukunde ingyuo kiso rolara dokopa rae maiyuo karare ingilyamo.

\par }{\Q Dokona pyalana pyuo mana leya kande dokopa kapa laa nalyamo lao suu pyaa napipi.


\par }{\Q \VS{18}Anatumi emba ranjama nyuo pyapala dokopa pyaramo panda doko baa rangeme yaki pyakange.

\par }{\Q Banya kingimi emba pyapala dee kingi dokomeko umbwa pyuo nyingi.


\par }{\Q \VS{19}Yuu gii pao epo piramo dupwa peparaena emba koo keta palirinyi lao kyawa minyuo karenge.


\par }{\Q \VS{20}Lopo singi dokopa emba nenge joo karenge.

\par }{\Q Yanda sipurelyamo dokopa emba pyaa nana lao kyawa minyuo karenge.


\par }{\Q \VS{21}Piimi emba lao koo keta palyaraminyi dokopa Anatumi emba kiiramo nyera.

\par }{\Q Koo keta paliri yuu gii eparamo dokopa emba kyawa lete nyuo pira.


\par }{\Q \VS{22}Ee kwaipi apa nao lopo seramo yuu gii dokopa emba mee giyuo karare.

\par }{\Q Mena rae lenge dupwa emba paka nareko ingilyamo.


\par }{\Q \VS{23}Yulu pirinyi panda dupwana yuu kapa doko iki seramopa

\par }{\Q mena rae lenge dupwame emba mona jeraminyi karare.


\par }{\Q \VS{24}Embena ree palu pipya komau anda dokona mona seramo palyuo karare.

\par }{\Q Embena mena sipisipi dupwa mondo lao kararaminyi dupwa kapa kandare.


\par }{\Q \VS{25}Embena wane wanakepe dupwa yanginya kuku palu palu piramo mendeme yaka laa narami.


\par }{\Q \VS{26}Witi jingi poo relyamo nyingi doko suu pyao

\par }{\Q emba karo pao yaku nao kumare.


\par }{\Q \VS{27}Jopo pii dupwa yuu malu mee mana nyimwanopa kinyi ingilyamo.

\par }{\Q Dokona dakepa emba soo nyepe.


\par }{\SHC 6:1—13:28 Elipase baame Jopo kando pii leyamopa Jopo isingi lamaiya. Bilitatepa Sopapa Jopo pii lamaiyambinyipa Jopome nakamba isingi lamaipa piya. Wambo pii lao kareyaminyi dupwa rombo 14 dokona pii lao otenge.
\par }


\Chap{14}{\SH Jopome Wambunya Isa Yuu Dakena Mee Piso Karo Pingi Dokona Lao Kondapala Pii Leya
\par }
{\PP \VerseOne{1}Jopome leya.

\par }{\Q Namwa endagimi manjisi porai ingya nalyamo dupwa

\par }{\Q yuu gii malu kararamo ingya nalyamopa randa doko simbwaro sipyamo karamano.


\par }{\Q \VS{2}Namwa ee rasinya ambwa sinya ingyapala dee pana narama ingilyamo.

\par }{\Q Namwa mee imambulinde karapala pana narama ingilyamo.


\par }{\Q \VS{3}Namba dopale ingyuo karo dokona

\par }{\Q Anatu embame namba nyuo pyalya pyana pyuo kandarese?


\par }{\Q \VS{4}Akali mendaki mendemepe renge karo petenge dupwana

\par }{\Q renge poo pyasi mende alowa pyuo pirami ingya nalu nao nalyamo.


\par }{\Q \VS{5}Banya yuu gii kanape karara dusipa embame lao retenge dokona kapa karapala yalara ingya nalyamo. 

\par }{\Q \VS{6}Dokona baa maso rae maiyuo pyuo karenale yaki nyepala kae.


\par }{\BB \par }
{\Q \VS{7}Isa mende poko lakalyaminyi dokona dee imbu pira kata doko singiko.

\par }{\Q Doko dee kamba imbu pipala andengeko.


\par }{\Q \VS{8}Isa pokonge dokona sinju doko yando nao pingi dupwa rumbyuo pilyamopape


\par }{\Q \VS{9}imbu doko rangeme ipwa manjo andenge.


\par }{\Q \VS{10}Isa doko dopa pyuo pelyamopape akali baa kumuo otengepya.

\par }{\Q Baa kumapelyamopa dee anja epo karase?


\par }{\BB \par }
{\Q \VS{11}Akali kumungi doko dee epa nangepya.

\par }{\Q Mee ipwa sokole lengepya.


\par }{\Q \VS{12}Yake doko singinyili pyuo silyamo dokopa

\par }{\Q akali doko luu palyuo sili lao kumasi sulu soo singipya.


\par }{\BB \par }
{\Q \VS{13}Anatu embame namba luu luu kumuo puu lapala yaki nyuo kaepili yaka.

\par }{\Q Dopa pipala embena imbu singi doko otaramopa namba dee suu pyaro lao yuu gii mende nyipili yaka.


\par }{\Q \VS{14}Akali doko kumara ramo doko dee lete eparase?

\par }{\Q Nambana randa epelyamo doko pao otaparamopa

\par }{\Q yuu gii elyape dokona epo kararo lao iso karapuli yaka.


\par }{\Q \VS{15}Dokopa embame namba kyakale larenepa namba wasiinyi dokome pii isingi laronopa

\par }{\Q emba rae maiyuo karare.


\par }{\Q \VS{16}Dopa pyuo paramo dokopa embame namba apa pyuo karena lao lee minyuo karapala

\par }{\Q koo piru dupwana yaka lao kara nare.


\par }{\Q \VS{17}Embame nyuo yalu pyuo retapala kame sakao kaeyare.

\par }{\Q Koo piru dupwa kwuanyi nemboko karare.


\par }{\BB \par }
{\Q \VS{18}Yuu kyau dupwa angi lakao nyingi.

\par }{\Q Rondo dupwana kana munjamae porai dupwa mendasa lakao pao singi.


\par }{\Q \VS{19}Kana dupwa ipwa nyingiko.

\par }{\Q Apu reeko dupwame yuu dupwa kalao soo pengeko.

\par }{\Q Doko suu pyao embame akali doko ene suu pyao karapya dupwa kata roko pyao kumasilini.


\par }{\Q \VS{20}Emba keta iki porai renge palipala akali doko dopa pyuo dee epa nara lao pyao nembalu nembo nembelene.

\par }{\Q Banya lenge kambu doko alowa pyuo gyaa kyai pyuo kumuo pelyamo.


\par }{\Q \VS{21}Banya ikinyingi dupwa ketae pao akali ingyuo kararamipi panda randa mairaminyi isa paramipi lao

\par }{\Q sepa nao mee kopyali ingyuo kumuo pena letene.


\par }{\Q \VS{22}Banya yanenge sii lapyamo dokona iki suu pyao

\par }{\Q kyawa sisingi baa rangena randa pipyamo dolapona iki suu pyao sepala kumulyamo.


\par }{\SHC 15:1—18:21 Dee lapo pyuo pii leyami. Elipasemoo Jopomoo Bilitatemoo dusipana pii pyasi palamo.
\par }


\Chap{19}{\SH Wambu Peparaeme Namba Kando Yanda Pimwaiyuo Pii Letaminyi, Jopome Leya
\par }
{\Q \VerseOne{1-2}Jopome isingi lao dopa leya.

\par }{\Q Akipamo embame namba yaki nyii nao pii dokome kare kare soo randa joo epelese?


\par }{\Q \VS{3}Yuu peparae embame namba mona randanyi pyambuo

\par }{\Q elya pali napala namba mona kendanyi pyambuli lao lao puu pelene.


\par }{\Q \VS{4}Dee namba range koo piyunde ramo dokome

\par }{\Q apa pyuo emba randa jilyase?


\par }{\Q \VS{5}Embame namba kandanyi palyili palyili lapala

\par }{\Q nambana randa nyipunu dokona namba koo pingi lao suu pilini.


\par }{\Q \VS{6}Randa doko Anatumi namba jilyamo lao kanda nalese?

\par }{\Q Baame namba makande pyuo kandapyasa pilyamo.


\par }{\Q \VS{7}Baame namba randa joo karamo dokona nambame baa kando mumu lapunupape

\par }{\Q mendeme see nalyaminyi.

\par }{\Q Dee nambana lao yulu rolae pyakana lao ee lapunupape mendeme see nalyaminyi.


\par }{\Q \VS{8}Anatumi nambana kata rokapyamopa panya saka nalyo.

\par }{\Q Baame nambana kata doko nee pipyasa iminjilyamo.


\par }{\Q \VS{9}Nee pipala Anatumi nambana bange peparae namba keta see nana lao nyipya.

\par }{\Q Nyepala nambana kingi doko kokwa sinyi nembapya.


\par }{\Q \VS{10}Randa dupwa namba keta mendasa iki see nao epapala pyao bembae lapyasa

\par }{\Q mona kara napyamo karo.


\par }{\Q \VS{11}Randa ipyamo dupwa Anatumi namba imbwuapala lanyuo pao mena rae lenge dopale ingyuo pyao kokwa sinyi nembelyamo.

\par }{\Q Nambana yanda pimwai angimi randa joo pirami dokona palyuo jilyamo.


\par }{\Q \VS{12}Banya yanda singi ami dupwa pena lapyamopa epo nambamoo pipya yanda pyuo

\par }{\Q nakamame namba palenge yuu dokona epo kuinya palepe lao kone makapala iso karaminyi.


\par }{\BB \par }
{\Q \VS{13}Anatumi nambana yangonge dupwame kyawa yaki nyuo kaena lao pilyamo.

\par }{\Q Wambo namba kandenge dupwame wakale ingyuo ii kandele letaminyi.


\par }{\Q \VS{14}Dopa piminyi dokopa nambana wambu ree palupi puu minyingipi dupwa namba yaki nyilyaminyi.


\par }{\Q \VS{15}Dee wambu nambana anda yalya kando petenge dupwame namba kame soo kaelyaminyi.

\par }{\Q Nambana kendemande wanake dupwame namba wakale kandele letaminyi.


\par }{\Q \VS{16}Nambana kendemande akali mende kyakale lao poraiyuo nyisinya lao lapunupape

\par }{\Q dokona isingi mende laa nalyamo.


\par }{\Q \VS{17}Namba ŋee ŋaepe lapunu doko enda dokome aiyerono lapala repeta epa nalyamo.

\par }{\Q Dee nambana yangonge angi dupwame dopako pilyaminyi.


\par }{\Q \VS{18}Namba roya karalono dokopa wane dupwame namba kando male male lao giyalya giyana pilyaminyi.


\par }{\Q \VS{19}Dee nambana puu minyingi angi dupwame namba kandaro sepala awa nalyaminyi.

\par }{\Q Wambu nambame mona retenge angi dupwame kapu kyepala kata jilyaminyi.


\par }{\Q \VS{20}Dopa piminyisa namba moya nao kuli yongopa rambu letamo.

\par }{\Q Namba kumuo otapala imbu pyuo karo.


\par }{\BB \par }
{\Q \VS{21}Anatumi namba randa jilyamo dokona

\par }{\Q nakama nambana puu minyingi dupwame sakame kumuo karalapape.


\par }{\Q \VS{22}Doko akipamo nakamame Anatumi pipyamo dopaka pyuo namba peta ralimbulyaminyi?

\par }{\Q Nakamame namba randa andake joo otapa nalyamisi?


\par }{\BB \par }
{\Q \VS{23}Wambu lapome pii nambana larono doko dopa letene lao soo suu pyao

\par }{\Q pepa pyao buku dokona retamili yaka lao suu pilyu.


\par }{\Q \VS{24}Nambana pii doko ane pyanjili dokome kana dokona kiki pyuo pyaraminyi sulu seramopa

\par }{\Q wambu dupwame yaka lao kando simili yaka leto.


\par }{\Q \VS{25}Dopa pyuo lapunupape akali kamame wakasa mende yake panda dokona karamo dokome

\par }{\Q lumwa pyuo epapala namba pyuo nyera lao soo otelyo.


\par }{\Q \VS{26}Nambana yanenge opetae doko anga yakaneme nao kopetame kokwa sinyi nembaramopape

\par }{\Q Anatu doko kandalopono.


\par }{\Q \VS{27}Dee namba rangena lenge angi dokome baa kandaronopa

\par }{\Q baa nambana puu minyingi angingyuo karalopyamo.

\par }{\BB \par }
{\Q Nakambame namba koo pingiko lao dee namba keta koo renge palengeko laminyi dokona lao


\par }{\Q \VS{28}namba mona rando karapu.


\par }{\Q \VS{29}Dopa pipunupape nakama yasu narami dokona kando karalapape.

\par }{\Q Anatumi koo dupwana imbwuapala nakama wua kakupi nenge dokona nyuo pisara ingilyamo.

\par }{\Q Dokopa sepala akali koo dupwana lao rolenge doko karamo lao serami.


\par }{\SHC 20:1—30:31 Jopo baa banya puu minyingi dupwa pipya pii leyaminyi doko pyasi palamo. Rombo 28 doko kenane dopale mende. Kenane dokome mona palyuo soo nyingi renge doko lakandelyamo. Rombo 29-31 Jopo baa banya yulu dokona lao pii lumwa pyuo leya.
\par }


\Chap{31}{\SH Baame Apa Pyuo Yulu Pyuo Karenge Dokona Jopome Polo Leya
\par }
{\Q \VerseOne{1}Nambame kinyi kinyi lalu lao lapala lamaiyuo,

\par }{\Q Wanake dupwa kandapala kepo pyuo nyuo reto palipuli lao suu pyaa naro, leyo.


\par }{\BB \par }
{\Q \VS{2}Anatu Porai Wakasa dokome namwa kando aki mende pirase?

\par }{\Q Wambunya yulu koo pilyaminyi dupwana apa pyuo baame yano pyarase?


\par }{\Q \VS{3}Wambu lapo koo pirami dupwa

\par }{\Q baame randa andake maiyuo koo keta palyara.


\par }{\Q \VS{4}Anatumi nambana yulu pilyu dupwape kata papilyu dupwape soo karamo.


\par }{\BB \par }
{\Q \VS{5}Nambame yulu koo mendepe pipala wambu menge dupwa minyako pii nange lao

\par }{\Q kingi ketae nembo leto.


\par }{\Q \VS{6}Anatumi sikyali angi rolae mendena namba sikyali pipala

\par }{\Q namba koo mendepe pali nalyamo doko kandara.


\par }{\Q \VS{7}Namba kata keyange dokona yaki nyero ramo

\par }{\Q panda yulu koo pinya wangu lakaro ramo

\par }{\Q dee nambana kingi dokome koo piru ramo


\par }{\Q \VS{8}dokopa nambana ee dupwa kokwa sinyi nembena lao

\par }{\Q dee wambu lapo dupwame nambana nenge wara pingi dupwa manjo nena lareko.


\par }{\BB \par }
{\Q \VS{9}Nambana parali maki palenge akali dokona enda doko auwapala nambapa palimbwali lao suu pyapala

\par }{\Q enda banya anda kambu dokona yalu pyuo maa palyuo karapuli


\par }{\Q \VS{10}dokopa nambana enda dokome akali wakale mende nenge maiyuo baapa palyuo pipyali.


\par }{\Q \VS{11}Kepo yulu dopale dokome kanya pyapo lao kuma lao kyawa yaki nyasara.


\par }{\Q \VS{12}Koo doko Satanena panda isareme rao karenge dopale ingyuo

\par }{\Q nambana bange peparae rao pyalingi nyera.


\par }{\BB \par }
{\Q \VS{13}Nambana kendemande dokona mendeme namba kando mumu laramo dokopa

\par }{\Q nambame sepala mondo lao nyisaro.


\par }{\Q \VS{14}Nambame dopa pii naro ramo doko Anatu kando apa larose?

\par }{\Q Namba keta kote laramo dokopa aki pii larose?


\par }{\Q \VS{15}Anatu mendaki namba wasiyamo dokomeko

\par }{\Q nambana kendemande dupwa wasiya.


\par }{\BB \par }
{\Q \VS{16}Nambame pendewa dupwa nyisalana maka suku suku nengende daa.

\par }{\Q Enda waiya dupwa pee lombanyi karalyo sinya lapala kaengende daa.


\par }{\Q \VS{17}Dee namba nenge napala dokopa muiyane dupwa lopome kumuo pena lapala kaengende daa.


\par }{\Q \VS{18}Yuu gii peparae nambame nakama poraiyuo suu pyao rapu pyuo karenge.


\par }{\BB \par }
{\Q \VS{19}Wambu muiyane mende komau yangyaramo dupwa nyelana

\par }{\Q saka naramo kandaro ramo dokopa


\par }{\Q \VS{20}komau rangena mena sipisipi yamanji wapusi keyange doko mairu.

\par }{\Q Dokopa baame banya mona andarename peparae piso rae maiyuo nambana kingi minyalyara.


\par }{\BB \par }
{\Q \VS{21}Nambame kote lao wini piroŋo lao sepala

\par }{\Q wambu muiyane dupwa minyako piyuli


\par }{\Q \VS{22}doko nambana kingi doko roo piyali

\par }{\Q dee nambana lange dokona piso rekya lao yuku nyisa epeyali.


\par }{\Q \VS{23}Renge doko namba Anatumi kote lara ingilyamo dokona soo paka renge ipyasa

\par }{\Q namba yulu dopalepe mende kamame pii napuli lao suu pyao karo.


\par }{\BB \par }
{\Q \VS{24}Namba isa bange kamongonge dupwana mona nyii nange


\par }{\Q \VS{25}Nambana mena bangepe dee kana malupi retenge dupwana namba range mupwa lao suu pyaa nange.


\par }{\Q \VS{26}Neta rao yanga paupau lenge dokona lao nambame neta doko lakandengende

\par }{\Q panda kana rao kendapuli minyingi dokona lao kana doko lakandengende daa.


\par }{\Q \VS{27}Namba nyuo isoko kata nembaramopa dupwa kingi lakando ketae pyambulyu lao

\par }{\Q nambana kingi dupwana makando lapo pyuope pinginde daa.


\par }{\Q \VS{28}Koo dopale dokome Anatu Porai Wakasa doko mata maipala kumuo randa nyingi.


\par }{\BB \par }
{\Q \VS{29}Nambana nyisu petenge dupwa yasu nenge dokopa namba rae maiyuo karengende daa.

\par }{\Q Dee nakama randa andake nyingi dokopa namba kapaŋa lao rae mainginde daa.


\par }{\Q \VS{30}Nambame koo pyuo wambu dupwa kuminya lao ateŋa pyakami nange.


\par }{\Q \VS{31}Akali nambana yulu pyakange dupwame

\par }{\Q wambu upunili dupwa yuu peparae yako lao nenge pilyunu doko kandenge.


\par }{\Q \VS{32}Wambu kata londe pena epenge dupwa katana palena lao kaeya napala

\par }{\Q nambana anda yako lao nyuo palyingi.


\par }{\BB \par }
{\Q \VS{33}Akali menge dupwame nakamana koo dupwa yalu pipala kaenge.

\par }{\Q Dopa pilyaminyipape nambana koo dupwa pano polo lao karenge.


\par }{\Q \VS{34}Namba wambumi mende larami dupwana paka nange.

\par }{\Q Nakamana pii koo lao giyalya giyana pyuo larami dupwana pakapala

\par }{\Q namba elya kalo andakare kara nange.


\par }{\BB \par }
{\Q \VS{35}Namba pii leto dokona mendemepe aki letene lao see naramisi?

\par }{\Q Pii peparae kinyiŋi lao lalu lao leto.

\par }{\Q Anatu Porai Wakasa dokome isingi yano pyakana.

\par }{\BB \par }
{\Q Nambana koo pingi dupwana lao nambana nyisu petenge dupwame yango palyuo minyuo eparaminyi dokopa

\par }{\Q namba randa nyereŋe lao pepana pyasi sipyali


\par }{\Q \VS{36}Dupwa peparae nyuo nambana lange dokona mona kare kare embo

\par }{\Q kyawa rarange ingyuo kyawana pee pyuo wambu peparaeme kandena lao dupwa ketae minyalyapuli.


\par }{\Q \VS{37}Nambame yulu pipunu dusipa peparae Anatu lamaipala

\par }{\Q banya lenge kambu dokona namba enamba see napala karapuli.


\par }{\BB \par }
{\Q \VS{38}Nambana ee nenge reto mena minyuo pilyunu yuu doko waa nyepala


\par }{\Q \VS{39}wambu mendena wakalende nyepala dokona nenge ando karamo dupwa napala

\par }{\Q yuu range pama yulu pingi akali doko mee lopo karena lapuli


\par }{\Q \VS{40}dokopa witi jingipi bali jingi andenge doko suu pyao

\par }{\Q yuu dokona mano jingipi rano pisi api pyapyali.

\par }{\BB \par }
{\PP Jopona pii dupwa oteya.


\par }{\SHC 32:1—37:24 Jopona puu minyingi akali andapae dupwame Jopo kando pii isingi lao karapala kaeyami dokopa akali parange mende kingi Eliyu lenge baame pii lamaiya. Eliyu baa akali andapae leyaminyili pyuo leyamopape baa Anatunya porai renge andake dokona lao polo lamaiya. Banya pii wambu dupwa yaka lapala rapa rapa pisi karo Anatumi pii andake enakana lao oteyamo doko kapa siyami.
\par }


\Chap{38}{\SH Kamongome Jopo Pii Leyamo Dupwana Yano Piya
\par }
{\PP \VerseOne{1}Porambaiye minyuo apu epeyamo dokona rakapana Kamongo dokome Jopo pii lamaiya.

\par }{\BB \par }
{\PP Kamongo dokome letamo.


\par }{\Q \VS{2}Emba apimi nambana singinya renge dokona piso serese?

\par }{\Q Emba pii kapa palya nao kekenge pii lenge akali dake.


\par }{\Q \VS{3}Angi akali karenge doko suu pyao roya karapala

\par }{\Q nambame piso singi pii pisaro dokopa isingi yano pyape.


\par }{\Q \VS{4}Nambame yuu muu dupwa wasiyu dokopa emba dokona kareese?

\par }{\Q Dokona kando siinde ramo doko dopa pyuo lao kandee lao polo langipi.


\par }{\Q \VS{5}Yuu kameya apiyakale serale lao apimi suu piyase?

\par }{\Q Dee apimi yuu liti dupwa makande pyuo kandeyase?

\par }{\Q Pii dupwana isingi peparae kapa langirisi?


\par }{\Q \VS{6}Yuu doko akimi pingi pyaro karase?

\par }{\Q Dee yuu muu pinjingi dusipana kaname paka pyaro karamo doko apimi kareyase?


\par }{\Q \VS{7}Yuu gii yangama dokopa bui dupwa kenane pyao nyuo malu palyiyaminyi dokopa

\par }{\Q yake panda karenge dupwa rae maiyuo pii porakaeyo ketae leyami.


\par }{\Q \VS{8}Ipwa kota doko singi dokona soo neta yuunya epa nana lao

\par }{\Q apimi kambu kii minyaro kareyase?


\par }{\Q \VS{9}Namba dokome ipwa kota doko iminjingi dupwame nyuo yaki pipala

\par }{\Q kopa dokome yambe piyu lyakande.


\par }{\Q \VS{10}Ipwa kota liti piramo yuu pinjingi dupwa nambame rombo palyuo reteyo.

\par }{\Q Retapala kame pyuo kii palyiyu.


\par }{\Q \VS{11}Dopa pipala nambame ipwa baa lamaiyuo, Dake kapa andakele pee lao sepeleneŋe dee kamame andake ingyuo puŋu paŋu lao soo paa napala

\par }{\Q dakena banya kasakole minyuo pondoma pingi renge doko yaki nyuo liti pinya, leyo.


\par }{\Q \VS{12}Jopo emba ando karene yuu gii dusipana

\par }{\Q yuu yangelyamo doko dopa pyuo yango rali pinya lao lamaisi?


\par }{\Q \VS{13}Embame yuu yango neta koo epelyamo dokome yuu muu doko minyarala nyepala minyaro karo

\par }{\Q wambu koo yalu pyuo karaminyi dupwa minyuo walu walu lakana lao lamaisi?


\par }{\Q \VS{14}Yuu yangelyamo dokopa yuu kungu rapu kukipi lama lamape dupwa

\par }{\Q liti pira pira pyuo rombo palyuo pano singi.


\par }{\Q \VS{15}Yuu yango neta rao yanga paupau lenge dokome

\par }{\Q wambu yulu koo pingi dupwa pii nana lao neta ranyi pyambungi.


\par }{\BB \par }
{\Q \VS{16}Emba ipwa kota doko guu lenge dokona pengese?

\par }{\Q Emba ipwa kotana isa panda dokona kimbu warendo kalyo pengese?


\par }{\Q \VS{17}Mendemepe emba yuu iminjo kondo kondo lenge kumungi panda dokona

\par }{\Q rapu pingi kame kii doko lasaka pingisi?


\par }{\Q \VS{18}Yuu dake andakepe panda kukipi apiyakale lao silisi?

\par }{\Q Sere ramo doko namba langipi.


\par }{\BB \par }
{\Q \VS{19}Yuu yanganyi peengepe iminjinyi peengepe dolapo

\par }{\Q anja piso epelyamo lao emba silisi?


\par }{\Q \VS{20}Embame dolapo anjali pao liti pipala kala pena lao larese?


\par }{\Q \VS{21}Doo leto dupwa piri lao sepala leto.

\par }{\Q Renge doko yuu muu dupwa wasiyunu dokopa akali andapae dopale doko karenge karo pii lao silyu.


\par }{\BB \par }
{\Q \VS{22}Nambame randake kapape apupi dupwa retenge panda doko

\par }{\Q emba pao kandengese?


\par }{\Q \VS{23}Randa eparamo yuu giipi yanda pela paraminyipape dopalena

\par }{\Q rapa rapa pyuo dopalena suu pyao retenge.


\par }{\Q \VS{24}Emba poraiya minyuo epenge kata dorena piso

\par }{\Q neta pyakaeyo epenge mare dokona pengese?


\par }{\BB \par }
{\Q \VS{25}Apimi apu epena lao suu nyakamingisi dee

\par }{\Q apimi yuu gala lao poraiya andake dokona lao kata wapwakamingisi?


\par }{\Q \VS{26}Yuu wambu pali nange dupwana apimi apu epo pena lengese?


\par }{\Q \VS{27}Apimi yuu oo lasi ipwa epa nangepe dupwa

\par }{\Q isoko andena lao ipwa pingisi?


\par }{\Q \VS{28}Apu pipyaepe dolapo nakambana rakange mende karengese?


\par }{\Q \VS{29-30}Bange randake kapa yale ase lenge dokome ipwa dupwa kapu kyuo kana inginyi pyambuo

\par }{\Q dee ipwa kota dupwa manda ranyi pyambuo pingi dokona endangi doko apisi?


\par }{\BB \par }
{\Q \VS{31}Bui kingi Pelaetese lenge lapo karaminyi dupwa embame nyuo kambwa pyao mendakyapala

\par }{\Q bui kingi Orayone lenge karenge dupwana panda doko dopako pyuo nyuo alowa pingisi?


\par }{\Q \VS{32}Ee kana lyakange dupwana bui dupwa embame rapu pyuo pingisi?

\par }{\Q Embame bui kingi Mena Beya Kameya Beya Kukipi lenge dolapo dusa pena dusa pena lao lamaingisi?


\par }{\Q \VS{33}Yake panda dopa pyuo sinya dopa pyuo sinya lao minyaro silyamo doko apa pipala silyamo lao emba singisi?

\par }{\Q Dee embame dopale ingyuo yuu dake wasarese?


\par }{\BB \par }
{\Q \VS{34}Embame kopa dupwa kando pii poraiyuo lapala

\par }{\Q emba rombe lalana apu epena lao lamaingisi?


\par }{\Q \VS{35}Embame yuu pele pinya lare ramo dokopa

\par }{\Q dokome emba karare dokona epapala namba embena kendemande pingi emba letene dopa pyuo piru, larase?


\par }{\Q \VS{36}Apimi ipwa Naele pona dokona yaka kingi aipisi lenge yaka omani yale petamo doko ipwa andake palipyamo lao lamairase?

\par }{\Q Panda yaka kola kali doko apu epelyamo lao apimi lamairase?


\par }{\Q \VS{37}Api mende soo gisingi mendeme kopa dupwa yaka lapala nyuo


\par }{\Q \VS{38}kapu kyuo apu dokome sinjimu dupwa soo yuu inginyi pyambuo epenge

\par }{\Q dopa pyuo epena lao pirase?


\par }{\BB \par }
{\Q \VS{39}Mena laene dupwa nakamana palenge anda dokona isaro palenge dokopape

\par }{\Q nakamana kananda dupwana yalu piro singi dokopape


\par }{\Q \VS{40}embame mena laene dupwana nenge nena lao kotakamyuo

\par }{\Q laene yakane lopo karenge dupwa nenge sikya pyuo nena lao maiyuo pingisi?


\par }{\Q \VS{41}Yaka orapene lenge dupwa lopo ralo karengepe

\par }{\Q dee yakane dupwa namba kando lopoe lenge dokopape

\par }{\Q wambu apimi nenge pingisi?




\par }\PoetryChap{39}{\Q \VerseOne{1}Mena meme yuu kyauna karenge dupwa ikyane manjira yuu gii doko emba singisi?

\par }{\Q Mena rae lenge kingi diya lenge dupwa ikyane manjana pingi dokopa emba isaro karengese?


\par }{\Q \VS{2}Emba kana yaka lao karapala mena diya rae lenge

\par }{\Q nyaŋa dupwa manjira yuu gii doko singisi?


\par }{\Q \VS{3}Nakama romba puu rombo minyuo wale lapala

\par }{\Q oo repeta yakane yuu muu dupwana pauwinya lao manjana pingi dokopa emba singisi?


\par }{\Q \VS{4}Imwa andake dupwana mena diya yakane dupwa ando porayapala dokopa

\par }{\Q nakama rae lao puu pao penge.


\par }{\BB \par }
{\Q \VS{5}Apimi mena donge rae lenge dupwa mee mokwasi karena leyase?

\par }{\Q Dee apimi mee dupwana papyuo karena leyase?


\par }{\Q \VS{6}Yuu muiyane dupwa nambame nakamana anda inginyi pyambwakamyuo

\par }{\Q dee yuu lama lama kota singi dupwana palyuo karena leyo.


\par }{\Q \VS{7}Nakama yuu taone andake dupwana wambunya pii dupwa pakapala nyisa wakale palenge

\par }{\Q dee mendemepe mondo pipala nyuo yulu maiya nange.


\par }{\Q \VS{8}Yuu kyau dupwana isoko malu karenge nakamame nao karenge.

\par }{\Q Dokona nakama narama lao rambi kyakange mende karape lao kota penge.


\par }{\BB \par }
{\Q \VS{9}Mena bulamakao rae lenge dokome embena yulu pyakarase?

\par }{\Q Dee yuu gii kukwa mendepa baa embena mena bulamakao palenge anda dokona rae maiyuo palirase?


\par }{\Q \VS{10}Dokona mende embame puumi bukapala yuu ape ape pyakana larese

\par }{\Q panda embena ee yuu dokona ape ape pingi masene doko ipinya larese? 

\par }{\Q \VS{11}Embame banya porai dokona mona yukupala

\par }{\Q embena yulu kenda dupwa pyakaraŋa lao suu pilisi?


\par }{\Q \VS{12}Embena nenge witi jingi lyingi dokopa

\par }{\Q baame nenge pyao injingi mare dokona minyakao epara lao silisi?


\par }{\BB \par }
{\Q \VS{13}Yaka oserese doko papake dokome puu lao makando penge.

\par }{\Q Dopa pilyamopape yaka soko dokome waiya lao bii lao pao yaka oserese doko nyuo enakao penge.


\par }{\Q \VS{14}Yuu popo dokome yaka kapa isasa piramopa seraŋa lao

\par }{\Q yaka oserese dokome banya kapa dupwa yuu dokona retenge.


\par }{\Q \VS{15}Retapala dokopa baa wambumi kimbu kalyo poro lao

\par }{\Q mena rae lenge dupwame pyao kambo pirami doko suu pyaa nao mee retenge.


\par }{\Q \VS{16}Baame banya kapa retenge dupwa banya lao suu pyaa napala

\par }{\Q banya yulu andake doko mee ingyuo paralyamo lapala saka nalyamo.


\par }{\Q \VS{17}Renge doko nambame baa kopyali inginyi nembapala

\par }{\Q mona palenge renge doko mai nayosa pilyamo.


\par }{\Q \VS{18}Dopa piyunupape baa kanda soo makandaramo dokopa

\par }{\Q baame mena osepe ose matana petenge akali dupwape nyuo enakapala nakamba kando giyalya giyana pira.


\par }{\BB \par }
{\Q \VS{19}Mena ose dupwa porai wakasa ingyuo wasapala

\par }{\Q imanji matarena lamya mange imanji ingisi doko Jopo embame pyuo ingiisi?


\par }{\Q \VS{20}Nakama goemba ingyuo pyaka pyaka pinya lao embame wasapala dee

\par }{\Q nakamana guu gaa dokome akali dupwa paka sinyi retaraŋa lao piisi?


\par }{\Q \VS{21}Nakama yuu pau dokona moko gulugalu lao panya soo pyale letasa yuu kyasinyi nemba nemba pyuo karo

\par }{\Q nakamana porainya renge paleta dokome yanda pela penge.


\par }{\Q \VS{22}Nakama keta paka renge doko see nange

\par }{\Q dee yanda pingi dokopa wua gela doko kandapala kapu kyuo ralo paa nange.


\par }{\Q \VS{23}Dokopa nakamana mata dokona petenge akali dupwana wiki pepona dolapo jaa jaa lao pingi dokopa

\par }{\Q netame rapala lepolepo pipala lenge kiki pingi.


\par }{\Q \VS{24}Nakama bikuli lenge dokopa ose dupwa suu makaro kara napala

\par }{\Q rae maiyuo makandapala pyala panya walu walu lenge.


\par }{\Q \VS{25}Bikuli ketae poraiyuo lenge yaka lao dokopa nakamana gyaa yasu kando ketae palyapala

\par }{\Q yanda pingi maresa paa nao karo wambo ai singi.

\par }{\Q Sepala yanda singinya akali mupwa dupwame dopa pinya dopa pinya lao pii ketae letaminyi doko singiko.


\par }{\Q \VS{26}Yaka ulisapu dokome bii lao yuu donorena panya dokopa

\par }{\Q banya papake bii lalana nyuo rolo piso dokopa apa pyuo bii laro lao emba piso singisi?


\par }{\Q \VS{27}Yaka kambe dokome embame langirinyipa

\par }{\Q banya anda yuu kyau dokona kamame ketae piru lao isaro petengese?


\par }{\Q \VS{28}Yaka dupwame kana wangya ketae wambu paa naramili dupwana anda pingi.


\par }{\Q \VS{29}Dokona piso nanesa repetape dupwana

\par }{\Q baa bange lapo pyapala nara dokona suu pyao kando isaro petenge.


\par }{\Q \VS{30}Bange lapo kumasi singi dupwana yaka kambe dupwa epo malu palyingi dokopa

\par }{\Q yaka kambe yakane dupwame ranjama dupwa nyuo nenge.


\par }{\BB \par }


\PoetryChap{40}{\Q \VerseOne{1-2}Kamongome lao, Jopo, embame Anatu Porai Wakasa doko makande pyuo karapi.

\par }{\Q Epapu emba sikya pilyase panda isingi mende lare ingilyase? leya.


\par }{\SH Jopome Kamongo Pii Lamaiya
\par }
{\Q \VS{3-4}Kamongo, namba kopyali ingyuo lao kareyo.

\par }{\Q Dokona isingi aki pii larose?

\par }{\Q Nambame dee mende laro ingya nalyamo.


\par }{\Q \VS{5}Namba pii laroli dusipa lao otapu kandapi, leya Jopome.


\par }{\BB \par }
{\PP \VS{6}Dokopa poraiya minyiyamo raka raka dokona Kamongo dokome Jopo dee kamba pii lamaiya.


\par }{\SH Kamongome Pii Leya
\par }
{\Q \VS{7}Akali angingyuo roya karapala

\par }{\Q nambana piso singi pii dupwa yano pyakape.


\par }{\Q \VS{8}Embame namba rolae pii nangeŋe lao lasaka pyuo yapalya yapana pyuo koo keta palyapala

\par }{\Q emba range rolae pingi inginyi pyambuo karese?


\par }{\Q \VS{9}Emba porai namba yalese?

\par }{\Q Nambana pii poraiyuo yuu gala lele lao lenge dopa pyuo embame lengese?


\par }{\Q \VS{10}Doko kinyi ramo doko emba range lakando pyakalyuo pyao karo

\par }{\Q kiŋi ingyuo suu pyao karape.


\par }{\Q \VS{11}Wambu range mupwa lao suu pyao karaminyi dupwa kanda.

\par }{\Q Kandapala embena imbu singi dokome nakama randa maiyuo kuki ingyuo inyimungu karena lare.


\par }{\Q \VS{12}Kinyi, nakama range ketae pyambuo karaminyi dupwa kandapala isa nyepe.

\par }{\Q Koo pyuo karaminyi panda dokona nakama pyao kokwa sepe.


\par }{\Q \VS{13}Dopa pipala yuu dokona malu pepala

\par }{\Q kumungi yuu dokona kiimbanyi palyalapape.


\par }{\Q \VS{14}Dopa pirinyi dokopa akali mendeme lakandapa naraminyipa

\par }{\Q nambame wambo embame yulu doko pyuo wambalene lamo lao lakandaro.


\par }{\BB \par }
{\Q \VS{15}Mena ama kameya kingi Bimote lenge doko kandape.

\par }{\Q Nambame doko waso emba wasoko piyu lyakande.

\par }{\Q Baame mena bulamakao ingyuo isoko dupwa nao karenge.


\par }{\Q \VS{16}Dopa pyuo nelyamopape banya yongo doko ama porai renge palenge.

\par }{\Q Banya kingi minju isa mando yale dupwa aki porai lao see nalyo.


\par }{\Q \VS{17}Banya konali doko isa siya ingyuo rolae roya karenge

\par }{\Q dee banya kimbu dokona minju ama porai wakasa.


\par }{\Q \VS{18}Banya kuli dupwa ama porai kana wasingi bange dopale

\par }{\Q dee banya kimbu dupwa ane isa yale.


\par }{\BB \par }
{\Q \VS{19}Wambu andareleme kata papingi bange wasiyu dupwa kando yamarangyuo karaminyipape mena dake kandapala kamame yamarangyuo kandenge.

\par }{\Q Dopa pilyaminyipape wasiyamo dokome range sinyi nembo karenge.


\par }{\Q \VS{20}Yuu kyau mena rae lenge dupwa male lao karenge dupwana

\par }{\Q nenge nara isoko dupwa ando karenge.


\par }{\Q \VS{21}Baa nepereke renge dupwana palyuo soo

\par }{\Q dee ipwa pona waewae dupwana yalu pyuo soo pingi.


\par }{\Q \VS{22}Neperekepe ipwa repeta karenge isape dupwana isarena rau lao singi.


\par }{\Q \VS{23}Baa ipwa Jotane palipala ranjo epo banya lenge kambu petelyamo dokopa

\par }{\Q baa paka nao elya kalo palyuo singi.


\par }{\Q \VS{24}Apimi banya lenge lukupala baa minyarapala nyerase?

\par }{\Q Apimi kone makapala gyaana minyaramo ramarase?

\par }{\MM leya Kamongo dokome.


\par }{\BB \par }


\Chap{41}{\PP \VerseOne{1}Embame oma kameya kemali pingi Lipaetane lenge doko ukumi kapa pyao nyerese?

\par }{\Q Panda banya kekenge doko puumi bwuakarese?


\par }{\Q \VS{2}Embame banya gyaa kata dokona puu pyambware

\par }{\Q panda banya angapu dokona uku puu dokome pyambwarese?


\par }{\Q \VS{3}Embame nembapili lao emba piso sokondali pirase?

\par }{\Q Embame baa sakame kumapili lapala angangi pii larase?


\par }{\Q \VS{4}Baame embapa lao palyapala

\par }{\Q embena yulu pyakao karalu kararo lao lalu lao larase?


\par }{\Q \VS{5}Embena kendemande wanake dupwa rae maiyuo kando karamili lao suu pyao

\par }{\Q embame yaka mondo nenge ipwape maiyuo rapu pinginyili pyuo baa rapu pirisi?


\par }{\Q \VS{6}Oma pingi akali dupwame baa kandapala akema lao kana kando mena belye pyuo isa nembo nyeramisi?

\par }{\Q Dee ropo pingi akali dupwame baa pyao kunjapala kana nyeramisi?


\par }{\Q \VS{7}Embena oma pingi kaku dokome banya yanenge dokona yalyarase

\par }{\Q panda kaku dokome banya ayemba dokona arekyarese?


\par }{\Q \VS{8}Embame yuu gii mendaki minyandare ramo doko dee minyandalana iki lara.


\par }{\BB \par }
{\Q \VS{9}Mendeme oma kameya kemali pingi Lipaetane doko kandaramo doko

\par }{\Q yamarangupala mee walu lao pao palira.


\par }{\Q \VS{10}Baa apu pingi dokopa mena nalana pingi ingyuo gasimwa pokelyamosa

\par }{\Q wambu mendemepe palenge dokona para ingya nange.


\par }{\Q \VS{11}Api mendeme baa minyapala nyera ramo wambu doko range lete kararase?

\par }{\Q Yuu muu dupwana peparae wambu mendemepe dopa pirami ingya nange.


\par }{\BB \par }
{\Q \VS{12}Nambame Lipaetanena kimbu dokona

\par }{\Q banya poraipi dee apa pyuo andake laope dolapona lao polo langiruwale.


\par }{\Q \VS{13}Mendemepe banya kapa porai pee pingi dokona arekeyo pyaa narami

\par }{\Q dee banya yanenge doko minyuo pilya naramiko.


\par }{\Q \VS{14}Apimi banya angapu nenge pakame kumuo karenge doko minyuo angapu lakirase?


\par }{\Q \VS{15}Banya mata doko konambe wasisi dopale ingyuo

\par }{\Q pao suu lapala kana ingingi.


\par }{\Q \VS{16}Mendaki mendaki lao mendena gii koo lao poraiyuo pakara pakara pyuo silyasa

\par }{\Q kanya ŋee soo kaka soope pii nange.


\par }{\Q \VS{17}Dupwa peparae nyuo minyarambwapala pyuo pyakondape pilyamosa

\par }{\Q mendemepe ipyuo wakale wakale pyuo nyii nange.


\par }{\Q \VS{18}Baa imaketa pilyamo dokopa yuu pele pipala yanga paupau lao rali pingi.

\par }{\Q Banya lenge doko neta potemenge dopale.


\par }{\Q \VS{19}Banya nenge kata dokona isare uliyapu nyuo yanga paupau lao epo

\par }{\Q dee lelenge dupwa lele pyale pyuo nyisa epo penge.


\par }{\Q \VS{20}Banya gyaa kata dokona isare sukwa epelyamo doko kulimbwanyi pelyamo dokopa

\par }{\Q isa yoko rapala kyau lenge dopale ingyuo epenge.


\par }{\Q \VS{21}Banya ŋee ŋae dokome isare ingyuo kanda soo relyamo dokopa

\par }{\Q lelenge dupwa banya nenge kata dokona pyakao epenge.


\par }{\Q \VS{22}Banya mange dokona porai renge wakasa palelyamosa

\par }{\Q wambu peparaeme kandelyaminyi dupwa kando paka renge nyingi.


\par }{\Q \VS{23}Banya yongo doko kuki pepalape dusa piku piku laa nange

\par }{\Q ama porai ane isa mendeme minyuo punjarami ingya nange dopale ingingi.


\par }{\Q \VS{24}Banya mona kana pokapala

\par }{\Q ipwa peta kana mundu ingilyasa paka nange.


\par }{\Q \VS{25}Baa roya karenge dokopa imambu wakale dupwame

\par }{\Q pakapala mende pinya saka nange.


\par }{\Q \VS{26}Wua gela mendemepe baa pyao ranjama nyuope

\par }{\Q wua kaku walekyape dupwame pyaraminyi kapa ingya nara.


\par }{\Q \VS{27}Baa keta ane isa porai dupwa mee kaka yau ingingi

\par }{\Q dee kana porai dupwa isa kupwa dopale ingyuo pingi.


\par }{\Q \VS{28}Baa kaku dupwa kando pyakao paa nange.

\par }{\Q Dee kaname baa pilyaminyi dupwa mee bange ingyuo penge.


\par }{\Q \VS{29}Baa keta akali dupwame kakumi pilyaminyi dokopa kando gilya giyana pyuo

\par }{\Q kusape dupwa mende ingya nange.


\par }{\Q \VS{30}Banya yamanji kinju dupwa galase kambasi waepala dopale

\par }{\Q dokome yuu warape dupwana kalyingi dokopa wara dupwa lumbalya lumbana pyuo koko palyuo karenge.


\par }{\Q \VS{31}Baame ipwa kota dupwa nyuo kapu kyuo

\par }{\Q sanena ipwape mambape kisilyamano bolo pingi dopale ingingi.


\par }{\Q \VS{32}Baa kata nyuo pelyamo dokopa matarena leya leya pingi.

\par }{\Q Ipwa kota doko maki maki manjo kasakole minyuo pinya lao nyuo kapu kyingi.


\par }{\Q \VS{33}Isa yuunya mena suwape mendepa manda manja nange.

\par }{\Q Baa iki keta paka renge mende pali nange.


\par }{\Q \VS{34}Baame mena suwape range mupwa lao suu pingi dupwa kandanyi isa palyapala

\par }{\Q mena suwape rae lenge rara wakale wakale wasiyamo silyamo dupwana baa iki kiŋi ingyuo karenge.




\par }\PoetryChap{42}{\Q \VerseOne{1}Jopome dee Kamongo kando isingi leya.


\par }{\Q \VS{2}Kamongo emba keta porai renge peparae palenge doko namba soo karo.

\par }{\Q Embame pinya suu pyare ramo dupwa mee kapa piri ingilyamo.


\par }{\Q \VS{3}Namba mona kumuo kyawa kana palyapala nambame kopyali ingyuo lao karapu dokopa

\par }{\Q emba pipinyi dupwana akipamo nambame piso silini lao piso silyane.

\par }{\Q Doko yulu andake dupwana lapo kamame reeko ingiyasa

\par }{\Q Namba soo gisa nange dokona lao leyo.


\par }{\Q \VS{4}Embame namba langyuo, Embena pii leto doko sokondali pipala isingi yano pyaka, lenge.


\par }{\Q \VS{5}Dokopa nambame emba doko wambu menge dupwame langilyaminyi doko iki singi.

\par }{\Q Dopa pipunupape dakepa doko nambana rangena lenge angi dolapome emba kandelyo.


\par }{\Q \VS{6}Dokona lao namba pii peparae lapunu dupwana elyalyo

\par }{\Q dokona kondome kumuo pee awaipi pyapala pisiru,

\par }{\MM leya Jopome.


\par }{\SH Pii Lao Lumwa Pyuo Lenge Doko
\par }
{\PP \VS{7}Kamongome pii dupwa peparae Jopo keta lao otapala dokopa baame akali Elipase lamaiyuo leya. Nambana kendemande akali Jopome namba kando pii kinyi lengenyili pyuo embape embena puu minyingi lama dolapope laa nayaminyi dokona nambame nakama pipya imbwualyo.

\VS{8}Dokona epapu mena bulamakao kali yanda ipingi nyepo sipisipi kali yanda ipingiko nyepala minyuo Jopo karamo dokona papala emba rangena ingyuo pyao kisape. Dokopa Jopome ateŋa lakara dokopa nambame banya ateŋa doko isingi yano pyakaro dee embame yulu kopetame pipinyi dupwana nambame elya renge jii naro. Baame nambana lao pii kinyi dupwa lengenyili pyuo laa nami.


\par }{\PP \VS{9}Akali Elipase Bilitate Sopamoome Kamongome pinya lamaiyamuli pyuo piyami dokopa Kamongo dokome Jopona ateŋa doko isingi yano pyakamiya. 

\par }{\PP \VS{10}Dokopa enakana Jopo banya puu minyingi rema dupwana lao ateŋa lakamyuo otapeyamopa Kamongome bange keyange ama malu retena lao maiyamosa bange isa peyamo dupwa dee wai kiso nyakamyuo dokopa mee lama kamame konda pyuowale maiya.

\VS{11}Dokopa Jopona yangonge pemalengepe dee banya wamba puu minyingi dupwape peparae baa kando yako lala epo banya anda nenge nyuo malu palyuo nao peteyami. Kamongome Jopo randa maipya dokona kondalyamano lao baa mona minyarambunyi pyambuo epeyaminyi dupwame mendaki mendaki lao kana lapope dee kana golo uriŋipi maiyami.


\par }{\PP \VS{12}Kamongome wambo dokopa Jopo elyape keta pisiyamopape enakana randa maipaesa kamame wakasa elyape keta pisiya. Yuu gii dokopa Jopona mena sipisipi taosande akalisa ipisu kisima (14,000) mena kamele lenge taosande pakinyamange (6,000) mena bulamakao taosande lama (2,000) dee mena donge taosande mendaki (1,000) pyuo minyiya.

\VS{13}Dee banya wane yanda ipingi nyepo wanake rema dusipana rakange ingyuo kareya.

\VS{14}Banya wanenge porai doko kingi Jemaema lenge dokona kanya doko kingi Keseya lenge dee enakana doko kingi Kerenapuku lao mandeya.

\VS{15}Yuu muu dupwana Jopona wanenge ama keyange dusipa yale mende mendasa pisa nange. Nakamana rakange dokome wanake dusipape dee pemalenge dusipape peparae banya moyange bange dupwa kapa kapa pyuo mokwa soo maiya.


\par }{\PP \VS{16}Maipala Jopo baa ee kana andete mendaki dee akalisako pao kisima (140) nembo kareya. Karapala banya wanena wane mandeyaminyipape dee dupwana mandeyaminyipape dupwa kapa pyuo kandeya.

\VS{17}Enakana baa ama emo alemo ingyuo sepala sukundala peya.


\par }