\NormalFont\ShortTitle{ISIKIOLO}

{\MT ISIKIOLO

\par }{\IP Poropeta akali Isikiolo doko yuu Jerusaleme ee kana 586 W.K. dokopa Bapilone wambu dupwame pyao lalyuo kokwa sepa nayaminyipa karo dee enakana dopa pipiyaminyi karoko piya. Banya waili pii doko Juu wambu Bapilone puu maiyuo lanyuo peyami dupwame sooko dee Jerusaleme mee kareyami dupwame sooko pinya lao lamaiya.

\par }{\IP Pii liti kisima wakale wakale ingyuo pyasi palamo.

\par }{\IO {\BK{1. Rombo 1-24
}}Koo piyami dokona Anatumi randa maiyuo yuu Jerusaleme doko pyao lalyuo kokwa sela epelyaminyi lao repe repe lamaiya.

\par }{\IO {\BK{2. Rombo 25-32
}}Wambu rara wakale wakale dupwame Juu wambu dupwa randa maiyuo keta koo lasaka pyuo piyamisa Anatumi wambu rara wakale dupwa kote lao randa maira dupwana pii palamo.

\par }{\IO {\BK{3. Rombo 33-39
}}Yuu taone Jerusaleme pyao kwaeyanyi nembeyaminyi yuu Bapilone kareyami dupwa rengya kapa ingyara lyamo mona kyuu lao seramo karena lao lamaiya.

\par }{\IO {\BK{4. Rombo 40-48
}}Tembole anda yuu Jerusaleme doko kamba pyuo elya pirami lao Isikiolo baame pii nolako leya.

\par }{\IP Isikiolo baa poraiyuo Anatu keta kapa ingingi lao suu pyao nolako pii lenge dokome kongwalu pii renge soo gisapala polo lamaiya. Banya pii soo giso leya dupwa pii repa repa pyuo maiyamo pii dupwa kando sinya lao pano makande yulu lapo pipala lasaka pyuo kareya. Kongwalu pyuo makande yulu piya dupwa dee polo lamaiyuo kareya. Isikiolo baame pii poraiyuo leya doko wambu dupwa mona kokorenape imambupi dolapo enenge ingyuo elya pyuo karena leya. Mende doko wambu emba mendaki mendaki lao embena koo doko emba range keta karara, leya. Baame wambu dupwa alowa pyuo mona enenge palyuo karaminyi kandapuli yaka lao suu piya doko lamaiya. Isikiolo baa poropeta ingyuo purisi ingyuo kareya doko tembole anda doko rungi rungi pyapala wambu dupwa poo pyasi ingyuo karamili lao soo nyiya.



\par }\ChapOne{1}{\SH Anatunya Petenge Isa Doko Pii Repa Repa Pyuo Kandeya
\par }
{\PP \VerseOne{1}Namba purisi akali Isikiolo, Businya ikinyingi doko. Kana kisima yuu gii kingi paki ee kana akalisa ipisu rema dokopa Juu wambu yuu Bapilone karapusi pao kareyaminyi dupwa pipya ipwa Sepa pona dokona peteyama. Dokopa yake kata lumbwapala Anatu pii repa repa mende piyamo kandeyo.

\VS{2}Kiŋi Jiyoakini ee kana kingi paki karapusi anda paleyamopa kana dokona mendena yuu gii kingi paki dokona pii repa repa dake piyamo kandeyo.

\VS{3}Yuu Bapilone dokona ipwa Sepa nemba nemba namba Kamongome pii langiyamo siyunu dokopa banya porai renge doko namba keta ipuyamo soo kareyo.


\par }{\PP \VS{4}Namba pendakae lapala kandalyapeyo dokopa kopa apupi reeko doko dulurena piso epeyamo kandeyo. Kopa dokona piso yuu pele isare ingyuo rao yake peparaena raeyo peya. Yuu pele pyakalyiyamo dokona bange kana kone lepo lepo pisi dopalende rao kareya.

\VS{5}Kopa apupi rakapana suku dokona bange lete karenge kisima wambu yale kandeyo.

\VS{6}Dusipana mendaki mendaki lao lenge kambu kisimako karo papake kisimako karo piya.

\VS{7}Nakamana kimbu dupwa rolae dee kimbu kaperena bulamakao kalinya kimbu kape dopale kareya. Bange dusipa kana kone isokome pyao nembasi ingyuo lepo lepo pyuo rao kareya.

\VS{8}Dopa pyuo karo nakama mendaki mendaki lao kisima dusipana papake isarena wambunya kingi mendakiko karapa piyamopa nyuo pyaso kisimako ingiya.

\VS{9}Papake yango mendena kimbu silya sana piru kareyami. Bokote pinjingi kisima ingyaro karenge dopale ingiya. Panya dokopa longo raeya nao kapu kilya kapu kyana pii nao pipala mee suu laro karo rolae peyami.


\par }{\PP \VS{10}Bange lete karenge dusipana lenge kambu wakale wakale kisimako karapa piya. Lenge kambu dorena wambunya lenge kambu nyuo rolaerena mena laenena lenge kambu nyuo kyairena mena bulamakaona lenge kambu nyuo matarena yaka ulisapunya lenge kambu nyuo piyami.

\VS{11}Nakamana papake kisima larapu karenge dokona lama dolapome mendena pinjingi dokome pee lapala mendena pao keto lapa piyami. Dee lama dolapome nakamana yongo dokona yambe pyapapu piyami.

\VS{12}Nakama peparaena lenge kambu kisima karenge dokome mendasa panya dokopa kapu kyii napala mee rolelyamuli pyuo kando penge.


\par }{\PP \VS{13}Bange lete karenge kareyami sukusa dokona kendapuli yale mende kaeya nao rao papyuo kareya. Kareyamo dokona isare uliyapu nyuo lelenge pyao rao peya.

\VS{14}Yuu pele waiya lao yanga paupau lengenyili pyuo bange lete karenge dusipa nakama lambu papa laeyo epapa pyuo peyami.


\par }{\PP \VS{15}Namba bange lete karenge kisima kareyaminyi dusipana repeta nakamana uliuli bunu mendaki larapu siyamo kandeyo.

\VS{16}Uliuli bunu kisima dusipa mendarele ingyuo siya. Uliuli bunu dusipa kana lulya renge kana malu nembo ropo pingi dopale ingyuo lepo lepo piya. Uliuli bunu dusipa mendena lama larapu mende dokona anjokoyamo kandeyo.

\VS{17}Kandeyono dusipame maso kata paki pakipi nyokonyuo parami ingiya.

\VS{18}Uliuli bunu pinjingi dusipana peparae lenge ramurae pipala kandala kandala peyami.

\VS{19}Bange lete karenge dupwa mendasa panya kata nyokonyiyami dokopa uliuli bunu dupwa role pyapeta peyami. Dee pulyuo peyami dokopa uliuli bunu dusipa dopako pyuo peyami.

\VS{20}Bange lete karenge dupwame uliuli bunu dusipa renge kuiyuo minyaro karenge dokome nakama anja mendasa panya suu piyami dokonako palyuo uliuli bunu dusipa role pyapeta peyami.

\VS{21}Yuu gii peparae bange lete karenge dusipa kata paope mee karope sipuro yake ketae pao uliuli bunu dusipa mendare dokonako palyuo peyami.


\par }{\PP \VS{22}Bange lete karenge dusipana kyawa siyamo ketaerena anda kauwasi yale lepo lepo pisi wasisi mende lepo lepo pyuo rao kareya.

\VS{23}Dokona isarena bange lete karenge dusipa mendaki mendaki lao dokona papake pakirena lama karenge dokome pee lapala yango mende dumbinya dokona keto lapa piru kareyami. Nakamana yongo doko papake paki lama dolapome yambe pyarapu piyami.

\VS{24}Nakamana papake dupwame bii leyaminyi dokopa poroparo lao peyamo siyu. Siyunu pii doko ipwa kota gono lele lao ami yanda kambu pili lao pyao dokopa Anatu Porai Wakasa dokona pii lele lao peyaminyi siyu. Nakama bii lao pao peteyami dokopa papake dupwa range nyuo kaki pyuo palyiyami.

\VS{25}Dopa piyaminyipape anda kauwasi yale nakamana kyawa ketae siyamo dorename piso pii doko lao ee epeya.


\par }{\PP \VS{26}Anda kauwasi yale dokona ketaerena bange kiŋinya petenge isa yale kana kala muku dopale mende siya. Dokona wambu yale mende peteya.

\VS{27}Dokona wambu yale mende doko isare dokona kana kone ingyuo rao lepo lepo pyuo kareyamo kandeyo. Yanga paupau leyamo dokome puiya nengepe singi dopale ingyuo kala wakale wakale rao kareyamo doko kandeyo.

\VS{28}Kamongo baa yanga paupau lao karo lao lasaka piyamo kandeyo.




\par }\Chap{2}{\SH Anatumi Isikiolo Porepeta Ingyuo Karena Lao Rombo Palyiya
\par }
{\PP \VerseOne{1}Dopa piyamo kandeyono dokopa nambana kingi wapambupi lakao pao paleyo. Palipala pii mende leyamo siyu dokopa, Makwa isa ingyuo karo kuku pyaa nare akali doko nambame mende langiruwale sipura, leya.

\VS{2}Pii leyamo doko lao kareyamo dokopa Anatunya Imambu dokome namba keta maralyapala nambana moko dokome namba nyuo roya kareyamo dokopa pii doko leyamuli pyuo mee lalu lao kareyamo siyu.

\VS{3}Makwa isa ingyuo karo kuku pyaa nare akali doko emba nyepala Isaraele wambu dupwa keta nembelyo. Nakamame namba kando kamba koo lao mata joo karaminyi kande doko wambu kauwange dupwame piyaminyili pyuoko pilyaminyi, leya.

\VS{4}Nakamana mona kana pokapala namba mupwa lao suu pyao pii nalyaminyi. Dokona lao nambame emba kando Kamongo Mupwa Andake Wakasa dokome lamailyuŋu lamaila puu, leya.

\VS{5}Nakamame embena pii see naraminyipape panda seraminyipape poropeta akali mendeme nakama keta epo lapyamo pilyamo lao soo nyerami.


\par }{\PP \VS{6}Emba makwa isa ingyuo kuku pyaa nare akali doko nakama kando paka nao dee pii letaminyi dupwa soo pako pii napipi. Nakamame emba kando koo keta palyuo kilya kando larami ingilyamo. Isarepa moko palyuo karenge dopale ingyara. Dopa piramopape kamba lenge wambu dupwa kando paka nao dee pii larami dupwa soo paka nao pipi.

\VS{7}Nakama soo nyeraminyipape soo nyii naraminyipape nambame emba langilyu dupwa lamairi. Nakamba kamba lenge wambu kandape doko emba silini, leya. 

\par }{\PP \VS{8}Makwa isa ingyuo karo kuku pyaa nare akali doko emba nambana pii langilyu doko sepe. Nambame jiyu kande dupwa nenge kata ŋaa lapala nape. Nakamba pilyaminyi doko suu pyao kamba lao kara napipi, leya.

\VS{9}Leyamo dokopa namba kareyono dorena kingi peyara kande dokopa pepa rongo pisi doko peyamo kandeyo.

\VS{10}Pepa rongo pisi doko kingi dokome poleyamo kande dokopa pii pyasi paki pakipa laparaena paleyamo kandeyo. Dokopa mona rando ee lenge dee kumanda piso ee lao yamarangunya pingipi pii dupwa pyasi paleyamo kandeyo.




\par }\Chap{3}{\PP \VerseOne{1}Anatumi dopa leya, Makwa isa ingyuo kuku pyaa nare akali dake embame pepa rongo pisi dolo nyepala naa. Napala Isaraele wambu dupwa pii lamaila pupi, leya.


\par }{\PP \VS{2}Dopa leyamosa nambana nenge kata ŋaa leyo dokopa pepa rongo pisi doko naa lao jiya.

\VS{3}Jepala baame dopa lao, Makwa isa ingyuo kuku pyaa nare akali nambame pepa rongo pisi jilyu dake nape. Nao inginya palyape, leya. Dopa leyasa neyono dokopa lyaa pala rende piya.


\par }{\PP \VS{4}Dokopa Anatumi namba langyuo, Makwa isa ingyuo kuku pyaa nare akali doko emba Isaraele wambu karaminyi dokona papala nambame pii langilyu dupwa lamaila puu, leya.

\VS{5}Nambame emba yuu liti wakale pii wakale lenge mendena randa nao lare lao nembelyonde daa. Isaraele wambu keta emba nembelyo.

\VS{6}Nambame emba yuu liti wakale andake lapona nakamana pii see narele lapona nembeyoli dokopa nakamame embena pii siyamili.

\VS{7}Isaraele wambu dupwana mendaki mendemepe pii doko selana makarami. Nakama nambana pii see naramiko. Nakama dupwa peparae mona kana pokapala kamba letaminyi, leya.

\VS{8}Nakama mona kana pokapa kambako letaminyi dokona epapu nambame emba kamame mona porayapala poraiko inginyi pyambwaro ingilyamo.

\VS{9}Nambame emba kana dopale ingyuo porainyi pyambwaronopa kana munjamae dopale ingyuo karapala kamba letaminyi dupwa kando paka nare, leya.


\par }{\PP \VS{10}Anatumi pii leyamo dokonako yaki nyii nao, Makwa isa ingyuo karo kuku pyaa nare akali doko pii langilyu dupwa peparae aki piinde lao elya kalo soo suu pyao minyaro karape.

\VS{11}Embena wambu yuu wakale dokona karapusi palaminyi dupwa kando pii lamailyu dupwa soo minyarami panda see naraminyipape namba Kamongo Mupwa Andake Wakasa dokome letonuli pyuo lamaila puu, leya.


\par }{\PP \VS{12}Enakana Anatunya Imambu dokome namba minyalyuo nyepala matarena karo pii poraiko leyamo siyunu dokopa Kamongo yake panda ketae karamo banya nyilyingi yulu doko ketae pyambuo lakandape, leya.

\VS{13}Dokopa bange lete karenge dupwana papake dupwa poroparo lao ketae kareyamo siyu dokopa dee uliuli kimbu dupwa malawai lao poraiyuo kaeyo yuusili minyilyamo uu lenge dopale ingiya.

\VS{14}Dokopa Kamongona Imambu dokome namba minyalyuo nyepala soo peya. Banya porai renge dokome namba keta epeyamo dokopa kata jiyasa epe see napala imbu singi nyiyu.

\VS{15}Dopa pyuo namba yuu Telapipi lenge ipwa Sepa repeta wambu karapusi palenge dokona epo paleyono dokopa bange doo kando soo piyunu dupwame namba nyuo kui yanyi pyapala isa palyiyasa yuu gii yanda ipingi nyepo mee peteyo.


\par }{\SH Anatumi Isikiolo Iso Karenge Akali Ingyuo Rombo Palyiya
\par }
{\PP \VS{16}Yuu gii yanda ipingi nyepo dusipa epo papeyamo dokopa Kamongome namba pii langiya.

\VS{17}Baame dopa lao, Makwa isa ingyuo kuku pyaa nare akali doko nambame emba Isaraele wambu dupwana iso karenge akali ingyuo rombo palyilyu. Nambana repe repe pii emba langirunu dupwa nakama lamaiyakare.

\VS{18}Akali koo pingi mende kumaraŋa lao larono sepala repe repe doko nyuo lamaiyuo mona enenge palyuo alowa pinya lamai narenepa koo paleta karo kumara ramo doko nambame emba keta renge laro.

\VS{19}Embame wambunya koo dupwana yaki nyinya lao repe repe lamaiparenepa minyuo yaki nyapa napala kumarami ramo dokopa emba keta pii palya nara, leya.


\par }{\PP \VS{20}Akali rolae pyuo karara mendeme nambame kyawa yaki nyuo makande pyuo kandaronopa koo keta paliramo dokopa embame repe repe lamai nare ramo banya koo dokona lao kumara. Banya yulu keyange wamba pyuo kareyamo dupwa mende yaka lakami naro. Dopa pyuo koo keta palira dokona lao banya kumasi ranjama doko emba keta palena laro.

\VS{21}Embame akali keyange pingi doko koo pii nana lao repe repe lamairinyipa doko mende lalyane lao sepala lete para ramo dokona lao embena doko kyawa minyakaro, leya.


\par }{\SH Isikiolo Pii Pyakami Sera Letamo
\par }
{\PP \VS{22}Kamongona porainya renge doko namba keta epo apu sepala pii mende lalyiyamo siyu dokome sipurapala yuu anda lama lama dokona puu. Dokona mende langiruwale, leya.

\VS{23}Dopa leyamo dokopa yuu anda lama lama dokona peyono dokopa Kamongona yanga paupau lenge ipwa Sepa dokona wamba kandeyo mee dopaleko kandeyo. Kandapala dokopa kingi wapambu lakao mona kando kareyo.

\VS{24}Dopa piyamo dokopa Anatunya Imambu dokome namba keta maralyapala nyuo roya kareyamo kareyo. Dokopa Kamongome namba langyuo, Anda papala embena anda dokona romo napyuo karape, leya.


\par }{\PP \VS{25}Makwa isa ingyuo kuku pyaa nare akali doko emba kiimbwasi serene wambunya lenge kambu dokona kapa pare ingya nara, leya.

\VS{26}Wambu kamba lenge dupwa repe repe lamai nare lao nambame embena kekenge neketaiyapa dolapo kumbwa kiso rambularo, leya.

\VS{27}Dee enakana pii kamba langyuo, Pii manjo lenge renge doko peeyakaro dokopa namba Kamongo Mupwa Andake Wakasa dokome dopa letamo lao lamairi. Lamairinyi dokopa nakama kamba lengena para pyasi dokome lapome seraminyipape lapome see nao mata jerami, leya.


\par }{\SHC 4:1—17:24 Anatunya wambu dupwame isa bange kingimi wasisi dupwa lakando karo koo piyaminyisa Anatu baame Jerusaleme taone andake doko ukiaki minyinyi piru dee wambu dupwa yuu Bapilone karapusi ingyuo lanyuo pena laro, Kamongome Isikiolo keta lamaiya.
\par }


\Chap{18}{\SH Mendaki Mendaki Lao Rangena Yulu
\par }
{\PP \VerseOne{1}Kamongome namba langyuo

\VS{2}baame dopa leya. Dake aki kongwalu piinde wambu dupwa keta yuu Isaraele dokona kamba kamba letamisi?

\par }{\Q Rakange dupwa isa girapo kau pingi neyami.

\par }{\Q Neyaminyi dokome wane wanake dupwa nenge niki niki piya.


\par }{\PP \VS{3}Kamongo Mupwa Andake Wakasa karenge dokome dopa lao, Namba Anatu lete karalu karenge dokome kinyi kinyi leto. Nakamame kongwalu pii dake kamba yuu Isaraele dakena laa nalu nao narami.

\VS{4}Wambu peparae nambana. Rakange wanepe dupwa peparae nambanako. Mende koo pira ramo doko iki kumara.


\par }{\PP \VS{5}Akali mende elyape dokome angi dokonako palyuo lao rolae pyuo pira ramo

\VS{6}doko baa Isaraele wambu dupwame bange lapo anatu lao wasisi semango karo bange lapo lakando pyao kiso maingi dupwana naa nange ingyara. Baa akali mendena enda kepo pyakami nao panda enda nenge range nao petenge dokopa kepo pii nange ingyuo karara.

\VS{7}Baame minyako pyuo waa nyii nange. Bange mende yulu pipalana lao nyuo pao dokopa range peyakarono dokopa jereŋe bange mende minyaro karena lao maipala nyuo penge doko enakana peyakamilyaminyi dokopa dolo range mondo lao maingi. Komau see nangepe dee lopolyaminyi dupwa baa nenge pyuo komau maiyuo pingi.

\VS{8}Baame kana matana piso nyipuli lao maiya nange. Koo dupwa pinya pakapala kote dupwana kinyi dokona iki lao kunjingi.

\VS{9}Akali dopale dokome namba letonuli pyuo lowa dupwana mondo lao minyingi. Baa rolae pingi dokona yuu gii andarele karara. Kamongo Mupwa Andake Wakasa dokome dopa letamo.


\par }{\PP \VS{10-11}Akali dopale dokona wane mandeyande ramo dokome yulu koo doo rakange pii nange dupwa pyuo waa nao wambu pyao bange pyao kiso semango karenge dupwana nenge nao dee akali wakalena enda kepo pyakamyuo pira.

\VS{12}Baame wambu pendewa dupwa minyako pyuo waa nao bange lapo yulu pipala range jinya lao maingi dupwa baa nyuo semango kingi lenge mare dupwana pao bange lapo kingimi wasisi dupwa lakando

\VS{13}kana lapo baa matana piso nyipulinyako suu pyao maiyuo pyuo karenge. Akali dopale doko kapa lete kararase? Ama daa. Baa koo dopale dupwako pyuo papira dokome baa kumara ingilyamo. Rangeme kandakinya pyuo karapala kumuo para ingilyamo.


\par }{\PP \VS{14}Dee akali mende lapo dokome wane mandeyali doko banya rakangeme koo piyamo dupwa kandapala mana nyuo pii nalana suu piya.

\VS{15}Isaraele wambu dupwana anatu lao isa kanapeme wasisi dupwa semango karo lakanda nao Anatumi daa lenge panda dupwana bange lapo pyao kiso maingi dupwana wane baa naa nao akali mendena enda dupwa kepo pyakami nao

\VS{16}wambu dupwa mata rukyuo pyao waa nyii nao pingi. Bange mende yulu pipalana nyuo pao dokopa range peyakarono dokopa jereŋe bange mende minyaro karena lao maipala nyuo penge doko enakana peyakamilyaminyi dokopa dolo range mondo lao maiyakamingi. Wambu lopalyaminyipape dee komau see nangepe dupwa komau nengepe maingi.

\VS{17}Baa koo dupwa pii napalape dee kana dupwa matana piso nyii nange. Baa nambana lowa minyuo letonuli pyuo karara. Dopa pira ramo doko banya rakangena yulu koo dupwana lao kuma napala baa mee lete karara.

\VS{18}Banya rakangena yulu doko wakale ingyuo pelyamo. Baame wambu minyako pyuo waa nao yuu peparae yulu koo pyuo kareyamo dokona kumuya.


\par }{\PP \VS{19}Dopa piyamopape nakamame piso soo, Akipamo banya rakangena koo dupwana ikinyingi randa nyii nalyase? letaminyi. Dokona isingi pii doko ikinyingi doko baa keyange rolae pingi. Nambana lowa letamuli pyuo karenge dokome baa mee karara.

\VS{20}Mendaki doko koo pingi dokona baa kumungi. Rakangena koo piyamo dokona lao ikinyingi yano nyerande daa. Dee ikinyinginya koo pingi dokona rakange yano nyii narako. Koo keyangepe pirambinyi dokonako manda manju range yano nyingi.


\par }{\PP \VS{21}Akali yulu koo pyuo karara mendeme koo yaki nyuo kaepala nambana mawa pii dupwa minyuo dee rolae pira ramo doko baa kuma nara. Baa mee lete karara.

\VS{22}Dopa piramopa baa yulu keyange piramo dokona banya koo wambarae dupwa nyuo kame sakamirunu baa mee karara.

\VS{23}Akali koo pingi kumara dokopa namba mona seramopa rae maiyuo karare lao suu pilyamisi? Dopa lao Kamongo Mupwa Andake Wakasa dokome piso silyamo. Ama daa baa mona enenge palyuo epo lete kararamo dokopa kando namba rae mairu.


\par }{\PP \VS{24}Akali rolae pingi dokome keyange piyamo dupwa kupyuo yaki nyepala koo dupwana sukusa pao wambu wakalena koo pipala elya nyingi dupwana mana makandope nyepala pyuo karara ramo doko baa lete karara ingyarase? Ama daa mendeme banya keyange wambo piyamo dupwana dee suu pyaa naro. Baa yaki nyuo yulu koo pyuo kareyamo dokona kumara. 

\par }{\PP \VS{25}Nakamame dopa letaminyi. Kamongome pilyamo doko angi rolae daa letaminyi. Nakama Isaraele dupwa nambame apa leene lao soo karalapape. Nakamame nambame pilyu dupwa rolae angi daa lao suu pilyamisi? Namba daa. Nakamame angi kyai doko pimisa pilyamo.

\VS{26}Akali rolae pingi mendeme kaepala koo dupwa kanda soo piramopa baa kumara. Doko koo banya dokome range kumarasa pira.

\VS{27}Dee akali koo pingi mendeme koo doko mata maiyuo kaepala epo keyange rolae pira ramo baa range lete wai pyao nyerasa pira.

\VS{28}Baa koo piyamo doko soo nyepala yaki nyipyamo dokome baa kuma nao mee karara.

\VS{29}Nakama Isaraele dupwame dopa lao, Kamongome pilyamo doko rolae daalyamo lao karaminyi. Nakamame nambame pipu doko rolae daa lao suu pilyaminyi doko kinyisi? Nakambana pilyaminyi doko rolae daa.


\par }{\PP \VS{30}Namba Kamongo Mupwa Andake Wakasa dokome nakamba Isaraele wambu dupwa langilyu. Koo emba rangena pilini dokona wakale wakale yapalya yapana pyuo laro ingilyamo koo dokome nakama kokwasi nanale dupwa yaki nyepala ipupwa.

\VS{31}Nakamana koo doo pyuo karaminyi dupwa mata maiyuo kaeyalapa. Kaepala suu pingi enenge palyuo mona alowa pyuo pipwape. Nakama Isaraele wambu dupwa akipamo kyawa kana palyapala kumalana karamipi?

\VS{32}Dokona lao Kamongo Mupwa Andake Wakasa dokome nakama mendali kumarami dokona rae mai nalyo. Dokona lao koo dupwa yaki nyepala lete karalapa, letamo.


\par }{\SHC 19:1—32:32 Anatumi banya wambu keta pii yapalya yapana pyuo kote leya. Dee yuu rara wakale wakale range wambu Juta repeta kareyaminyi dupwa keta Anatumi randa mairu lao pii lapapu pyuo leyamo dupwa palamo.
\par }


\Chap{33}{\SH Anatumi Isikiolo Baa Wambu Iso Karena Lao Rombo Palyiya
\par }
{\PP \VerseOne{1}Kamongome namba langyuo,

\VS{2}Makwa isa ingyuo karo kuku pyaa nare akali doko embena wambu dupwa lamaiyuo, Nambame yuu mendena yanda sipurelyono dokopa nakamana range akali dokona mende nyepala nakama iso kararaŋa lao rombo palyingi kandale.

\VS{3}Baame yanda pimwai dupwa repeta eparaminyi kandapala epelyaminyi lao lyakai pyuo bikuli pii lao wambu dupwa lamaira.

\VS{4}Lamairamo dokopa repe repe doko mende palyamo lao mendeme see nao mona kana pokapala sili see nale lao kararamo pyarami ramo doko baa range keta palira.

\VS{5}Kumaramo doko baa rangena piyamo dokona ingilyamo. Daaŋa lapala bikuli pii doko mende lalyamo lao sipyali doko kapa wanjipyali.

\VS{6}Dopa piramopape iso karenge akali dokome yanda pimwa eparami doko kandapala epelyaminyi lao bikuli pii laa naramopa koo pingi wambu dupwa pyao kumkarami ramo dokopa iso karenge akali dokopa nambapa pii palira.


\par }{\PP \VS{7}Epapu makwa isa ingyuo karo kuku pyaa nare akali doko emba nambame Isaraelena yuu liti dokona iso karare lao rombo palyiyu. Dokona nambame repe repe pii langiru dupwa kaeya nao lamaipa pyuo karare.

\VS{8}Akali koo pingi mende kumaraŋa lao larono sepala repe repe doko nyuo lamaiyuo mona enenge palyuo alowa pinya lamai narenepa koo paleta karo kumara ramo doko nambame emba keta renge laro.

\VS{9}Embame wambunya koo dupwana yaki nyinya lao repe repe lamaiparenepa minyuo yaki nyapa napala kumarami ramo dokopa emba keta pii palya nara, leya.


\par }{\SH Mendaki Mendaki Lao Rangena\newline  Yulu Doko
\par }
{\PP \VS{10}Kamongome langyuo dopa leya. Makwa isa ingyuo karo kuku pyaa nare akali doko embame Isaraele akali dupwame suu pyao letaminyi doko range dee kamba polo lamaiyakamipi. Dopa letaminyi, Namwana koo pimwa dupwame kendame kumuo karamano. Koo doko namwa keta suku suku palu palyuo palamo. Namwa apa pyuo piso karo piramase?

\VS{11}Namba Kamongo Mupwa Andake Wakasa doko Anatu karalu karene dokome nambame kinyi leto. Akali mende koo pyuo karo kumara ramo doko rae maiyuo kanda naro. Baa koo dupwa yaki nyepala karalu kararamo kandapuli yaka. Isaraele wambu dupwame koo pilyaminyi doko yaki nyuo kaeyalapape. Akipamo nakamba kumalana suu pilyamisi?


\par }{\PP \VS{12}Dakepa makwa isa ingyuo karo kuku pyaa nare akali doko embame Isaraele wambu dupwa dapa lamaipi. Akali mendeme yulu keyange pyuo karapala enakana koo pira ramo doko wambo keyange pyuo karara dokome baa kyawa minya nara. Koo pyuo karenge dokona mendeme koo doko mata maiyuo kaeyara ramo doko baa range kyawa lete nyerasa pira. Dee akali keyange pingi mende yaki nyepala kanda soo koo pira ramo doko baa lete paa nara.

\VS{13}Nambame akali rolae pingi doko lete karara lao lalu lao laronopape baa wambo keyange pyuo kaepala karoŋo dusipa kapa lapala koo lapo pira ramo doko wambo keyange piyamo dupwa yaka lakamirunde daa. Baa rangena koo dokona kumara dokona karara ingilyamo.

\VS{14}Nambame akali koo pingi doko baa kumaralyamo lao repe repe lamaingi. Lamairunupape baa koo rangeme dupwa sepala yaki nyuo rolae doko anjuku lao nyuo pira ramo doko kapa ingyara.

\VS{15}Rolae dupwa dapale. Bange mende nyuo yulu pinya laramo maipala minyakao epare dokopa range peyakaroŋo embena wuape mende retakao kararo peena lapala anda maiyakami epenge dokopa dolo range maiyakamingi. Dopa pyuo nyuo kalyingi doko range yulu maiyakamyuo waa nyiya dupwa range maiyakamyuo koo dupwa yaki nyuo lowa anjukunya pirusa lete paro lao kata koto karara ramo doko baa kuma napala lete karara.

\VS{16}Nambame koo piya dupwa nyuo kame sakamirunupa baame rolae suu pyao keyange pipyamo dokona mee lete karara.


\par }{\PP \VS{17}Embena wambu dupwame lao dokopa nambame pyuo karenge dupwa rolae daa letaminyi. Doko ama kapa laa nalyaminyi. Nakamana pilyaminyi dupwa rolae ingya nalyamo.

\VS{18}Akali wambo rolae pyuo kararamo doko kupyuo yaki nyepala koo dokona kanda soo pira ramo doko koo pira dokona baa kumara ingilyamo.

\VS{19}Akali wambo koo pyuo kararamo doko yaki nyepala keyange dokona rolae pira ramo dokopa baa range kyawa minyara.

\VS{20}Dopa pira doko sepala nakama Isaraele wambu dupwame nambame pilini dupwa rolae daa letaminyiŋi. Dokona nambame nakama pilyaminyi dupwana dopale dopale lao kote laro ingilyamo.


\par }{\SH Yuu Jerusaleme Pyao Kwaeyaminyi Lasi Pii Doko Siyami
\par }
{\PP \VS{21}Yuu gii kingi paki kana akalisa ee kana akalisa ipisu lama dokona namwa anjo nyuo peyaminyi yuu wakalena kareyamano dokopa akali mende yuu Jerusaleme yaki nyuo pyakao peyandeme epo lao dopa leya. Yuu taone andake doko lalyisi silyamo, leya.

\VS{22}Leyamo akali doko epapyamo lao kukwa dokopa Kamongona porai renge doko namba keta epeyamo siyu. Dokona yangama akali baa epapeyamo dokopa Kamongome namba pii lengenyili pyuo lalese lao kambu range lumbakaya.


\par }{\SH Wambu Dupwana Yulu Koo Dupwa
\par }
{\PP \VS{23}Kamongome namba dopa langiya.

\VS{24}Makwa isa ingyuo karo kuku pyaa nare akali doko yuu Isaraele dokona taone pyao lalyisi dupwana palenge wambu dupwame dopa letaminyi. Aporakame baa akali mendaki doko kareyamopa Anatumi baa yuu peparae maiya. Epapu dakepa wambu malu karamano dokome yuu doko namwana ingilyamo.


\par }{\PP \VS{25}Namba Kamongo Mupwa Andake Wakasa dokome dopa letamo lao lamaipi. Nakama mena minju doko ranjama paleta nao isa kanape dupwame wasisi dupwa anatuŋu lao lakando karo wambu dupwa ranjama kulimbuo pyao pyuo karaminyi. Dopa pyuo karaminyi dokona apa pipala yuu doko nakamana ingyarape?

\VS{26}Nakama wua gela dokome kyawa minyara lao suu pyaro karo yulu pii napenge dupwa ipi pipyamopa pyuo karaminyi. Nakama peparaeme kepo yulu dokonako karaminyi. Dopa pyuo karaminyi dokona apa pipala yuu doko nakamana ingyara lao suu pilyamisi?


\par }{\PP \VS{27}Namba Kamongo Mupwa Andake Wakasa dokome repe repe letamo lao lamaipi. Namba Anatu karalu karenge dokome kinyi kinyi leto. Wambu lapo taone andake lalyiyamo dupwana palaminyi dupwa pyao kumarami. Mee yuu dupwana palaminyi dupwa mena rakaiya dupwame narami. Lapo yuu kyau dorenape dee kana anda dokona yalu pyuo palaminyi dupwa anga yakane nyuo kumarami.

\VS{28}Yuu doko ketange pyanyi nembaro. Renge porai lapo palipyamo eneko kaelyaminyi doko nyuo mee inginyi nembaro. Isaraele dokona yuu kyau dupwa apa yuu ingyuo seraronopa wambu kapa parami ingya nara.

\VS{29}Nambame wambu dupwa nakamana koo dokona randa maiyuo yuu doko pendewa nembaro dokopa namba Kamongo lyamo lao soo nyerami, leya.


\par }{\SH Poropeta Pii Kapawai Pongoya
\par }
{\PP \VS{30}Kamongome leya. Makwa isa ingyuo karo kuku pyaa nare akali doko embena wambu dupwame nakamana anda kambupi yuu taone kana kame piso karenge dokonape kando nyepala dokopa nakamba lao emba kando lao karaminyi. Kamongo keta aki pii letamo lao sela mwua, lao karaminyi.

\VS{31}Nambana wambu soo kaeyome embame apa lene lao sela epelyaminyi. Epapalape angi pinya lamaipi doko pii nalyaminyi. Embena pii doko nyuo kuki inginyi nembapala nakama bangepe nengepe nyerami dupwana iki mona nyepala pyuo papilyaminyi.

\VS{32}Wane kukimi male lao kenane pili lao karaminyi dokopa wambu menge soo kando karaminyi dupwame renge mende pali nalyamo lao suu pyao mee giyuo karenge. Dopale ingyuo nambana wambu dupwame embena pii doko mee inginyi pyambuo nyuo male lapala pii angi lapinyi dokona mendakipi rape rape lao minya nalyaminyi.

\VS{33}Dopa pyuo lao karaminyipape embena pii lao karene doko angi pyaka sera. Pyaka seramo dokopa poropetande pii lao karapya kandapi doko anginde lamo lao soo nyerami.




\par }\Chap{34}{\SH Mena Sipisipi Isingi Ingyuo Isaraele Wambu Iso Karenge Dupwa
\par }
{\PP \VerseOne{1}Kamongome namba dopa langiya.

\VS{2}Makwa isa ingyuo karo kuku pyaa nare akali doko Isaraele wambunya iso karenge akali dupwa lao nembele lao pii lamaipi. Poropeta piimi lao, Namba Kamongo Mupwa Andake Wakasa dokome letamo lao lamaipi. Isaraele iso karenge akali dupwa nakama range dokona iki suu pyapala sipisipi dupwa yaki nyuo kaelyaminyi dokona nakama keta randa epara.

\VS{3}Nakama menana anju ipwange elyape doko nao komau kupinyi yambale ingyuo sipisipi imanjimi wapusi dupwa iki wapuo mena sipisipi angi pena pena pisi dupwa pyao kuiyuo naminyipape pyuo karaminyi. Dopa pyuo karapinyipape embame iso karalene wambu kandale dupwa yaki nyilyaminyi.

\VS{4}Embame porai napyamo karaminyi dupwa suu pyaa nao anga pyapyamo karaminyi dupwa pyuo nyii nao rete pipyamo dupwa yaki pyakami nao neta puminyi dupwa sukusa nyii nao pyuo karene. Dopa piri doko suu pyao wambu dupwa randa maiyuo karene.

\VS{5}Dopa pyuo sipisipi isingi akali yangilyamo dokona lao bolombalo lao waa keta pelyaminyi.

\VS{6}Dopa pyuo nambana sipisipi dupwa yuu kyau kukipi andakepe dupwana ralo pelyaminyi. Dopa pyuo bolombalo lao isa yuu peparaena puminyipa mendeme kando nyelana suu pyao kota nalyaminyi.


\par }{\PP \VS{7}Dokona nakama sipisipi rapu pingi dupwa. Epapu dakepa namba Kamongo dokome aki pii mende langilini lao selapa.

\VS{8}Anatu doko namba kareyonoko karenge dokome langilyu. Dake doko mende lalyane lao soo nyelapa. Nambana mena sipisipi dupwa isingi dupwame iso kara namisa dokona lao suwa menape rae lenge dupwame pyapala nelyaminyi. Nambana sipisipi rapu pingi dupwame mena sipisipi dupwa anja karaminyi lao koto kandala paa napala nakama range yongo rapu pyuo karapala mena sipisipi dupwa suu pyaa nalyaminyi.

\VS{9}Dopa pyuo pelyamo dokona lao sipisipi rapu pingi dupwa nakama nambame apa langilini lao selapape.

\VS{10}Namba Kamongo Mupwa Andake Wakasa karenge kandale doko epapu nakamana yanda pimwai ingyuo pelyo lao panelyo. Nambana wambu dupwa epapu range nyepala nakamame yuu mendepe rapu pyakao karalapape lao jii naro. Nakamana yanenge dokonako suu pyao alisi minyuo karaminyi. Doko dee pii nalapape lao kararoko. Nambame nambana sipisipi dupwa nakamame dee pyao naa nalamisi lao kiiramo nyero leto, leya. 

\par }{\SH Sipisipi Isingi Akali Keyange
\par }
{\PP \VS{11}Namba Kamongo Mupwa Andake Wakasa karenge dokome sipisipi dupwa namba rangeme koto nyepala mondo lao rapu pyuo kararona lao nakama langilyu.

\VS{12}Mena sipisipi rapu pingi akali dokome bolombalo lao pelyaminyi dupwa nyuo elyambu pingi. Doko suu pyao randa epeyamo yuu muu wakale wakale dupwana bolombalo lao peyaminyi dupwana piso range nyuo eparo.

\VS{13}Yuu wakale dupwana kararami dupwa nyuo malu palyuo karo nambame nakambana yuu range dokona lanyuo eparo. Lanyuo epo dokopa nakamana yuu kyau dupwana range karo dee ipwa pona kuki dupwana pyambuo pirunupa nenge malu keyange dupwa nao kararami.

\VS{14}Nambame yuu kyau keyange nenge malu elyape singi dupwanape dee yuu anda lama lama rambi keyange singi dupwanape nakamba koo keta pali napala nao karena lao lama pyaro.

\VS{15}Namba range sipisipi rapu pingi akali ingyuo karapala nakama pau lao pisirami panda doko koto nyakamiru lao Kamongo Mupwa Andake Wakasa karenge dokome lapunu pilyamo.

\VS{16}Nambame isa pelyaminyi dupwa koto karo neta puu pao otasi dupwa nyuo lanyuo epo rete pira dupwa yaki pyakamyuo anga pyara dupwa lete nyuo pyuo kararo. Dopa pirunupape wambu rondo lasipi porai ingyuo karaminyipape dupwa pyao kokwa sinyi nembaro. Renge doko namba sipisipi rapu pingi ingyuo karo dokome rolae doko anjuku lao mee dopa piru ingilyamo.


\par }{\PP \VS{17}Nambana wambu dupwa namba Kamongo Mupwa Andake Wakasa karenge dokome koo keyangepe yapalya yapana pyuo mena sipisipi memepe yapo liti pinya karo lao nakama dakepa langilyu.

\VS{18}Nakama dupwana lapome nenge nao karapala kando kaeyo nao malasi dupwa moko karo rambetaku pyanyi nembenge. Nakama ipwa keyange napala malasi dorena uki palyinyi nembenge.

\VS{19}Nambana sipisipi lapo dupwame nenge nakamame kalyuo parakwami dupwa nao ipwa uki palyisi dupwa nao kararami.


\par }{\PP \VS{20}Epapu dakepa namba Kamongo Mupwa Andake Wakasa karenge dokome lao mena sipisipi porai ingyuo karaminyi dupwape porai ingya nao karaminyi dupwape pipala yapalya yapana pyuo laro lao langilyu.

\VS{21}Nakama mena sipisipi porai ingyuo karaminyi dupwame porai ingya nange dupwa yuu dokona kara nana lao pyao suu lao ralinyi nembelyaminyi.

\VS{22}Dopa pilyaminyi dokona nambana sipisipi dupwa kiiramo nyeronopa wakale dupwame nakama randa mende mai narami ingilyamo. Nambana sipisipi dupwa mendaki mendaki lao rolao lao dokopa koo keyangepe liti piru.

\VS{23}Nambame kiŋi mende nambana kendemande akali Dapiti yalende mairu. Mairunu dokome sipisipi peparaena rapu pingi mendaki doko ingyuo karapala baame mondo lao rapu pira.

\VS{24}Namba Kamongo doko nakamana Anatu ingyuo kararo dokopa kiŋi mende nambana kendemande akali Dapiti yale dokome nakama iso karara. Dopa lao lapunu pilyamo.

\VS{25}Mona seramopa koo keta pali nao kararami lao namba nakama pipya lao kana minayro. Mena suwape wambu nalana pingi dupwa yuu dokona pali nana lao pyao ralinyi nembaro dokopa nambana sipisipi dupwa yuu dokonape imwa dupwanape mondo lao palyuo kararami.


\par }{\PP \VS{26}Dokopa nambame nakama kalya pinyi nembo yuu kyau poo pyasi dokona palyuo karena laro. Palyuo karo apunda ipyali lao maseraminyi dokopa nambame dupwa elyape keta pisinyi pyambuo apunda kulimbwanyi peyo mairu.

\VS{27}Mairunu dokopa nenge isa dupwa jingi lyuo yuu dokona nenge ando pira. Dopa piramopa nakama mendaki mendaki lao yuu renge dokona mondo lao palyuo kararami. Kararaminyi dokopa nambame nambana wambu kendemande pingi puu sane doko rokwaronopa namba Kamongo doko lyamo lao soo nyerami.

\VS{28}Wambu Anatu suu pyaa nange dupwame dee epo pyao bange dupwa lalyuo nyuo pii narami. Dee mena suwape wambu nalana pingi dupwame nakama pyao nao pii naramiko. Nakama mondo lao palyuo kararaminyipa mendeme nakama paka renge maiyuo pii narami ingilyamo.

\VS{29}Nambame yuu amenge pingi dupwa maiyuo nenge soo kakana pyuo pinya laro. Yuu muu wakale dupwame nakama kandanyi palyuo giyalya giyana pyuo lengenyili pyuo laa nana lao piru.

\VS{30}Wambu peparaena nambame Isaraele wambu dupwa kyawa minyilini doko nakama nambana wambu lao serami lao namba Kamongo Mupwa Andake Wakasa dokome lapusa pilyamo.


\par }{\PP \VS{31}Nakama nambana sipisipi nenge jilyu dupwa nambana wambuŋu. Dee namba nakamana Anatu ingyuo dupwa nambana wambuŋu karoŋo lao namba Kamongo Mupwa Andake Wakasa dokome lapusa pilyamo.


\par }{\SHC 35:1-15 Yuu Itome keta randa epara lao poropeta pii leyamo palamo.
\par }


\Chap{36}{\SH Anatumi Isaraele Wambu Dupwa Elyape Keta Pisiya
\par }
{\PP \VerseOne{1}Kamongome lao makwa isa ingyuo kuku pyaa nare akali doko Isaraelena yuu kyau dupwa kando lamaiyuo, Namba Kamongo Mupwa Andake Wakasa karenge.

\VS{2}Dokome waili pii nakamana lao letamo doko sinya lare, langiya. Isaraelena yanda pimwai dupwame nakama range nyisu yakunaiyape mende pisi nalyamo dokona kendepulinde karamano lao suu pyapala lao dakepa yuu kyau sulu singi dupwa nakamana lyakande, letaminyi.


\par }{\PP \VS{3}Dokona lao namba Kamongo Mupwa Andake Wakasa karenge dokome pii leto doko dapa letamo lao polo lamaipi. Yuu lili wakale parali maki palenge dupwame Isaraelena yuu kyau dupwa ukiaki minyuo epo nyiyaminyi dokopa Isaraele wambu dupwa kando kilya kando lao piyami.

\VS{4}Dokona nakama yuu kyau kuki andakepe ipwa pona kukipi yuu anda lama lamape dee yuu kwaeyasi silyamo dupwape dee taone yuu liti wakale parali maki palenge dupwame pyuo kilya kando kwaeyaminyi dupwa mee apu silyamo dupwape namba Kamongo Mupwa Andake Wakasa karenge dokome apa letene lao selapape.


\par }{\PP \VS{5}Nakama yuu liti wakale wambu parali maki palami dupwana lao namba Kamongo Mupwa Andake Wakasa karenge dokome imbu singi kana ingyuo rao alyuo karamo dokona piso nakama pyalana pyuo lamaipu. Yuu Itome range nakama angingyuole kando lapu. Nakamame namwa kilya kandalya kandana pipala rae maiyuo epo mena naraminyi nenge malu singi dupwa epo nyakami.


\par }{\PP \VS{6}Dokona lao pii dake Isaraele wambu dupwa angingyuo lamairi. Nakama yuu liti wakale range dupwame Isaraele wambu pyao bembailanyi pyambuo elya maiyuo dee kilya kandele lao piyaminyi dokona namba Kamongo Mupwa Andake Wakasa karenge dokome imbu singi paleta nakama pipya yango koo palyuo karoŋo dokona lao yuu kyau ipwa pona kukipi yuu lamape dupwa dopa letamo lao lamaipi.

\VS{7}Namba Kamongo Mupwa Andake Wakasa karenge dokome yuu liti parali maki dupwa nyuo isa nembaronopa elya nyerami lao kingi ketae nembo lapunu pilyamo.

\VS{8}Yuu doloma dopa pyakamirunupape Isaraele yuu kyau dupwana Isaraele wambunya lao isa dupwa deeyako yoko byalu lao angi jingi lyuo lokwaso palyuo piraŋa nakama oo repetale range anda epaminyi.

\VS{9}Namba nakamana dorena karapunu pilyamoŋo nakamana yuu doko ape ape pyao dokona nenge jingi randa lakao piru.

\VS{10}Nambame nakamana ree palu dokona wambu wai kiso andakyaro dokopa nakama yuu taone pyao lalyinyi nembeyami kwaeyasi silyamo dupwa kamba minyalyuo pirami.

\VS{11}Nambame mena bulamakaope dee wambupi dupwa wai kiso andakyakaro. Nakama wamba kara nange wambu dokona lama konda pyuo sipuro kararami dokopa wane maluko konda pyuo jero. Nambame nakama ee wara pyuo nao kapa palyuo wamba palyuo karengenyili pyuo karalapale lao piru doko soo kandapala dokopa namba doko Kamongo dokolyamo lao kando serami.

\VS{12}Nambame nakama nambana Isaraele wambu dupwa yuu range dokona palyuo karalapale lao dee lanyuo eparo. Eparono dokopa yuu doko nakama rangena ingyara. Ingyaramo dokopa nakamana wane dupwa dee dopako pyuo papyuo kararaminde daa.


\par }{\PP \VS{13}Yuu dake kando wambu pyao nao yuu range wane wanakepe waa nyuo pyuo palyuo karenge lao karaminyi doko namba Kamongo Mupwa Andake Wakasa karenge dokome soo leto.

\VS{14}Dopa letaminyi soo karoŋo epapu dakepana piso pao rengyape rakane nakamana wane waa nyakao wambu pyao pyakepo naope pii narami lao lapunu pilyamo.

\VS{15}Epapu nakamana yuu kwaeyasi doko kando dee giyalya giyana pyuo gyaa kai pyuo laa narami lyakande. Isaraele yuu dokome nakamana wane wanakepe dupwa waa nyaka narako lao namba Kamongo Mupwa Andake Wakasa karenge dokome lapunu pilyamo.


\par }{\SH Isaraele Wambu Apa Yuu Pyao Enenge Ingyuo Pisirami
\par }
{\PP \VS{16}Kamongome namba langyuo,

\VS{17}Makwa isa ingyuo karo kuku pyaa nare akali doko langilyu. Nakama Isaraele akali dupwa piso palyuo piyaminyi doko nama napala myuku piya. Nambame nakama kandeyo dokopa enda kingi lanyuo petelyamo ipyange dopale ingyuo peya.

\VS{18}Yuu dokona wambu pyapalako karo dee kingimi wasisi dupwa kyawa nyuo kingi lao yuu doko kokwayamisa dokona nambana imbu singi doko nakama keta kulimbuo epo palira lao pena lao kaeyo.

\VS{19}Nakama dopa pyuo kopetame pyuo paleyaminyi dokona lao kooŋo lao lao koo keta palyapala yuu liti wakale dupwana bolombalo lao pena lao pyao ralinyi nembeyo.

\VS{20}Yuu wambupi wakale dupwana peyami dokopa wambu dupwame lao dokopa nakamana Anatu dokome yuu maiyamo doko yaki nyuo kaeyapenge ingiyasa yaki nyiyami leyami dokopa nambana kingi poo pyasi doko kwaeyo peya.

\VS{21}Isaraele wambu anja peyami dupwana nambana kingi poo pyasi doko nyuo yuu paranyi nembo peyaminyi doko kandapala nambame nambana kingi doko range sakao kareyo.


\par }{\PP \VS{22}Dakepa doko namba Kamongo Mupwa Andake Wakasa karenge dokona pii Isaraele wambu nakama lamainya pilyu doko lamaiyakape. Nambame renge mende pyupono lamo doko Isaraele wambu nakamana reke lao pinya pilini lao suu pyasaramiŋi doko daa. Nakama yuu liti wakale wakale dupwana peyaminyi dokona nambana kingi poo pyasi doko nyuo yuu paranyi nembo peyaminyi dokona lao piru.

\VS{23}Nambame yuu liti wakalena nakama pao nambana kingi nyuo yuu paranyi nembo peyaminyi dupwana yulu angi mende kandapala nambana kingi doko poo pyasilyamo lao kando serami dokona palyuo pirunu dokopa dupwame namba doko Kamongo lao serami lyakande. Nambame nakama nyuo yulu pipala namba doko poo pyasiŋi lao yuu dupwana wambu lasaka piruŋu. Namba Kamongo Mupwa Andake Wakasa karenge dokome letoŋo.

\VS{24}Nambame nakama yuu liti wakale wakale kuki andakepe dupwana karaminyi doko nyepala lanyuo epo yuu nakamana range dokona dee lanyuo eparo.

\VS{25}Nambame nakamana kopetame koo pyuo isa kanape suu pyao karaminyi dupwana ipwa karo pisi nange dokome kulimbwanyi palyuo wate poo pyao nyero.

\VS{26}Nambame nakamana mona suu pingipi dolapo enenge inginyi pyambwakaro. Nakamana mona kana poko kamba lenge doko nyuo nembakapala laronuli pyuo rape rape lao pingi suu pingi doko jero.

\VS{27}Nambame nambana imambu doko nakamana mona rena palyapala nambana lowa pii kuki epengepe jiyunu dupwa apa pyuo minyilyaminyi lao kando kararo.

\VS{28}Dopa pipala dokopa nakamana rakange kyawa dupwa yuu maiyunu dokona kararami dokopa nakama nambana wambu kararaminyipa namba nakamana Anatu kararo.

\VS{29}Dopa pyuo paramo dokopa nambame nakama keta renge kwaeyo para mendepe epa nanya lao nyiso kararo. Nambame nakama keta lopo dee see naraŋa lapala kenapa ee dupwa ando kakana pyakaro.

\VS{30}Dopako pyuo lopo kone seramopa yuu liti andake dupwa pipa moŋo nyuo palya namili lapala isa jingi nenge isa dupwana lokwaso palyuo kakana pinyi nembakaro.

\VS{31}Dokopa nakamana yulu koo piyaminyi dupwa suu pyao lao karapala akipamo piyama lao elyame kumarami.

\VS{32}Nambana yulu keyange pilyu dupwa Isaraele wambu nakamana reke lao pilini lao masarami doko daa. Nakama nambana yulu keyange doko kando koo dupwana elya nyimili lapala pipunu pilyamo, dopa lao namba Kamongo Mupwa Andake Wakasa karenge dokome pii dake lapunu pilyamo.


\par }{\PP \VS{33}Namba Kamongo Mupwa Andake Wakasa karenge dokome dopa leto. Nambame nakamana koo dupwana pyuo poo pyao nyepala dokopa nakamana taone dupwana range palyuo karalapa larono dokopa yuu andape kwaeyasi dupwa range dee kamba minyalyarami.

\VS{34}Wambu nakamana yuu dokona kata okosowape epo pao karo kandeyami dupwame doko aki yuu lao see nayaminyipa isoko dupwa yoko lapu lapu pipala kaeya. Dopa pyuo peyamopape nambame dee singinyili pyuo penale apa yuu pyao epo palipa laro.

\VS{35}Wambu epo dee kandarami dupwame lao yuu taone dake wamba lalyale pau lao kwaeyo apa siya kande doko yuu porai ingyaramopa ee Etenena nenge andenge dopale ingyuo wambu palengende pyuo kareyalyamo larami.

\VS{36}Dopa lao yuu wakale range parali maki yuu palenge wambu dupwame yuu doko Kamongo nambame yuu taone lalyale pau lao siyamo dupwape dee yuu isa ee nengepe dupwa minyalyilinyi larami doko. Namba Kamongo dokome piso lao lao kaeyo leto. Doko dokona palyuo piru.


\par }{\PP \VS{37}Namba Kamongo Mupwa Andake Wakasa dokome letamo. Isaraele wambu dupwame nambame nakama nyisapili lao piso sela imili lao suu pilyu. Dee nakamana wambu doko ipwa pota kee kana ingyuo kakana pena lao suu pilyu.

\VS{38}Taone lalyuo buru bara pasi silyamo dupwa rengya dokopa wambu simbuo rangu papala yuu Jerusaleme dokona mena sipisipi Anatu pyao kiso maiyamisa menapa yuupa aopa laro karo pyao kiso maiyami kande dopale ingyaro karara. Doo pyuo parami doko kandapala namba doko Kamongo lao soo nyerami.




\par }\Chap{37}{\SH Wambu Kuli Iki Malu Palyaro Karenge Yuu Doko
\par }
{\PP \VerseOne{1}Namba Anatunya porai renge palenge doko nambapa role pyao karapyamo nakanjo sepapunu dokopa banya Imambu dokome namba nyuo soo pao yuu anda lama lama mendena pupyamo dokopa wambu kuli malu palyaro karapyamo kandapu.

\VS{2}Baame namba lanyuo yuu dokona sukusa pupyamo kandapu dokopa kuli dupwa ama malu mee dee ama yando mee ingyapyamo kandapu.

\VS{3}Dokopa namba langyuo, Makwa isa ingyuo karo kuku pyaa nare akali doko kuli malu yando dapwa dee lete parami lape lao piso sipya. 
\par }{\PP Dokopa nambame isingi lao, Kamongo Mupwa Andake Wakasa karenge doko embame ramo doko dopa pyuo mende pinya lao lare ingilyamo lape.


\par }{\PP \VS{4}Baame isingi langyuo dokopa kuli dupwa poropeta pii lamaiyuo, Nakama kuli malu kana malu ingyaro karaminyi dapwa Kamongona pii doko mende lalyamo lao soo nyinya lamaipi.

\VS{5}Namba Kamongo Mupwa Andake Wakasa karenge dokome pii dapa pyuo letamo lao kuli dupwa lamaipi. Doko porambaiye poo lanyi pyano nakama wambu ingyuo dee lete nyero.

\VS{6}Nambame kuli angae laro karamo dokona kata nyuo pena lao minju nyuo palyoko yanenge wai pyakao poo porambaiye maiyuo wambu ingyuo dee lete nyerono nakamame kandapala namba doko Kamongo lao serami.


\par }{\PP \VS{7}Dokopa dopa pyuo poropeta pii lape lao langiyamo doko leyo. Ene pii lao kareyono dokopa kuli malu kaparo kareyamo dupwa ginyi ganyi keke kake lao kata nyuo pao range dokona kimbu sera sera piyaminyi siyu.

\VS{8}Nambame kuli angae laro kareyami dupwa apa pilyamo lao kandaro kareyonopa pao minju wailyu dee simbiyu kongapupi wailyu yanenge enenge dokona epo maralyuo piyamo kandeyo. Dopa piyamopape angi wambu ingyuo ŋeeŋae soo lete papa nayaminyi kandeyo.


\par }{\PP \VS{9}Dokopa Anatumi langyuo, Makwa isa ingyuo karo kuku pyaa nare akali doko embame porambaiye dupwa poropeta pii lamaiyuo dokopa Kamongo Mupwa Andake Wakasa dokome dopa pyuo letamo lao lamaipi. Porambaiye dupwa kata luna dusipana piso minyuo epo yanenge lete see nalyamo dapwana lanyi pyano lete nyinya lamairi, leya.


\par }{\PP \VS{10}Leyamosa nambame poropeta pii lape leyamuli pyuo leyo. Yanenge kaoma dokona poo rambaiya minyinyi pyaneyasa wambu ingyuo lenge rao roya peteyaminyi kandeyo. Dopa pyuo yanda kambu marakai doko kareyaminyi kandeyo.


\par }{\PP \VS{11}Dokopa Anatumi namba langyuo, Makwa isa ingyuo karo kuku pyaa nare akali doko Isaraele wambu dupwa mee kuli malu sipyamo kandelene kande dopaleŋe, leya. Nakamame lao dokopa, Namwana kuli dupwa yando nao kaelyamo. Dee lenge raa narama lyamo. Namwa mee otao kaeyarama ingyuo pelyamo lao karaminyi.

\VS{12}Embame nambana Isaraele wambu dupwa poropeta pii lao lamaiyakao, Namba Kamongo Mupwa Andake Wakasa dokome nakamana malu anda dupwa kii lumbwaro. Dopa pyuo nambame nakama neta nyuo Isaraele wambunya yuu dokona dee lanyuo paro letamo lamairi, leya.

\VS{13}Nambana wambu malu anda palaminyi kambu doko lumbuo neta nyerono dokopa namba Kamongo doko lao serami, lyakande.

\VS{14}Nambame poporambaiye maiyuo lete nyuo nakama yuu kareyaminyi dokona dee lanyuo eparono dokopa namba doko Kamongo doko lamo lao kandarami. Angi piru lao lalu lao kaeyo lapunu pilyamo doko angi pipala kaeyaro lao Kamongo nambame leto.


\par }{\SH Juta Isaraelepa Kiŋi Mendakinya\newline  Ingyuo Parambi
\par }
{\PP \VS{15}Kamongome namba deyako langiya.

\VS{16}Makwa isa ingyuo karo kuku pyaa nare akali doko isa lomasi mende nyepala dokona Jutana kiŋi yulu dokona suu pyao pepa pyape. Pepa pyapala dee isa lomasi mende nyepala dokona Israelena kiŋi yulu dokona suu pyao pepa pyare.

\VS{17}Pepa pyapala isa lomasi dolapona pinjingi nyuo keto laro kararene dokopa mendaki ingyuo penale, leya.

\VS{18}Dokopa embena wambu dupwame kandapala pilyu doko langi lao pisiyaminyi lamaiyuo kande dokopa

\VS{19}dapa lamairi. Namba Kamongo Mupwa Andake Wakasa dokome Isaraele wambupi Juta wambupi makande pyuo silyambinyi dolapo nyepala nakamba lama ingyaro karambinyi. Doko mendaki ingyanyi pyambwapala nambana kingi rakana minyaro kararo, leya.


\par }{\PP \VS{20}Isa lomasi pepa pyapinyi dolapo wambu dupwa kandena lao embena kingi rakana minyaro karape.

\VS{21}Dopa pyuo karo nakama lamaiyuo, Namba Kamongo Mupwa Andake Wakasa dokome nambana wambu yuu muu wakale dupwana karo pelyaminyi dupwa nyuo pyaso karo yuu range dokona lanyuo epo kararo letamo, lamairi.

\VS{22}Dopa pipala dokopa nambame nakama wambu yuu liti mendakinya palenge dopale ingyuo pena lao yuu kyau Isaraele wambunya dupwana nyuo pyasaro. Kiŋi mendakimi iso kararamopa dee kambako yuu wambupi doko lama ingyuo karo kiŋi wakale wakale ingyuo liti pyuo karo pii narambi, leya.

\VS{23}Nakama mona karo petelyamopa isa kanape dupwa angiko ingyuo kingi lao wambarae yulu suu pingipi pyaminyi kata dupwana deeko pii narami. Nambame nakama koo dopale mata kando pilyaminyi dokome namba yanda pimwailyamo doko nenge rekya lao nyero. Nakama dopa pyuo poo pyao nyeronopa nakama nambana wambu paraminyipa namba nakamana Anatu kararo, leya.

\VS{24}Kiŋi mende nambana kendemande Dapiti yale dokome nakama iso karara. Nakama kiŋi mendakimi isaramo dokopa mendakinya ingyuo nambana mawa pii dupwa warombo soo mondoko lao minyarami.

\VS{25}Nakama yuu nambana kendemande akali Jekope maiyunu dokona palirami. Jekopena para pyasi nakamana rora ambasupi ingyuo dupwa palyuo kareyami. Nakamape nakamana wane dee dupwana para pyao paramo dupwape dokona palyuo karalu kararami dokopa kiŋi mende nambana kendemande akali Dapiti yale dokome nakama iso karalu karara.

\VS{26}Nambame nakama pipya pii lalu lao lao kana minyuo laronopa nakama keta mumbwa palyaramopa elyape keta palyuo puu parami. Namba dopa pyuo kanda soo pipala wambu wai kiso andake inginyi pyambwapala nambana tembole anda doko nakamana yuu dokona wasaronopa karalu karara, leya.

\VS{27}Namba doo nakama paliraminyi dokona palyuo kararo. Dopa pyuo namba nakamana Anatu ingyuo kararonopa nakama nambana wambu ingyuo kararami.

\VS{28}Nambame nambana tembole anda doko nakama pipya yuu dokona karalu karara lao wasarono dokopa yuu muu wakale dupwame namba Kamongo dokome Isaraele wambu dupwa rangena kipungi ingyarami lao rombo palyuo nyilyamo lao serami, leya.


\par }{\SHC 38:1—48:35 Isaraele wambunya nyisu petenge dupwa isa parami, Kamongome leya. Dee Anatunya wambu dupwa nakamana yuu range dokona dee eparami, leya. Pii repa repa piyamo dokopa Isikiolo baa yuu Jerusaleme dokona tembole anda dee kamba pirami kandeya. Dee apa pyuo tembole anda dokona yulu pirami doko kandeya. Dee Anatunya wambu anda eparaminyipa apa pyuo yuu doko liti pyuo mokwa serami lao kandeya.
\par }
