\NormalFont\ShortTitle{NAMBASE}

{\MT NAMBASE

\par }{\IMT Wambunya Kingi Pepa Pyao Reteyamo Pii Doko

\par }{\IP Buku dake Nambase lenge dokona Isaraele wambu dupwa yuu kyau Sainai yaki nyepala ee kana akalisa kisima nembo Anatumi yuu mairu lalu lao leyamo doko kando nyiyaminyi arome pii doko pyasi palamo.

\par }{\IP Yuu kyau Sainai Isaraele wambu kareyaminyi dokopa Moseseme wambu peparae nyuo malu palyuo yaka leya. Enakana ee kana akalisa remale papeyamopa yuu Moape lenge dokona ipwa Jotane neta epenge kata dorena Moseseme dee wambu peparae kamba yaka leya.

\par }{\IP Yaka leyamo doko arome pii mupwa kuki lama paleyamosa Mosese baame buku dake kingi Nambase leya. Wambo yaka leyamo dokopa kanya gii lama dokona yaka leyamo dokopa Isaraele wambu dupwa yuu Katese Paneya lenge dokona pao kareyami. Anatu baa Isaraele wambu dupwa yuu Kenane lenge doko mairu lao lalu leyamo dokona kipwa kipwarena repeta yuu Katese Paneya doko siya. Wambu dapwa yuu Kenane kando nyii napala kipwa kipwa dokona mee awali lao kareyami. Awali lao ee kana malu nembo yuu dokona yaki nyepala yuu Moape lenge ipwa Jotane neta epenge kata dorena peyami. Isaraele wambu lapo yuu Moape dokona ee wara pyuo karalu karo kareyami. Isaraele wambu menge dupwa ipwa Jotane yalo yuu Kenane pena rapa rapa pyuo kareyami.

\par }{\IP Wambu dupwa leke leke rao pako pao kareyaminyi dokona paa nalana suu pyao kareyami. Dopa lao mumu lao karapala Isaraele wambu dupwame Anatupa Mosesepa kando leyambinyili pyuo pii napala kamba lao kareyami dokona lao pepa dakena palamo. Anatumi akali Mosese lenge dake baa Isaraele wambu lanyera lao rombo palyiya. Enda akalipi dupwa poo rao kamba lao kareyaminyipape Anatu nakamana yulu koo piyaminyi dupwa nyuo kame sakamipala waa lao iso kareya. Moseseme ee kana ama malu mee Anatunya kingi lakando karo Isaraele wambu dupwa Anatu rekya lao mona reto kaeya nao pyuo kareya. Kareyamo dokopa wambu dupwame yuu gii lapo baa randa maiyaminyi dokona mako imbuo piyamo kareyamo dusipa pepa dakena pyasi palamo.



\par }\ChapOne{1}{\SHC 1:1—6:21 Yuu kyau Sainai dokona Mosese baame Isaraele wambu dupwa yaka leyamo doko palamo. Dee Lipae akali dupwame aki yulu piyami dupwana lowa pyasi palamo. Dee Anatunya wambu dupwa apa pyuo poo pyasi ingyuo kareyami dupwana lowa lasi palamo.
\par }


\Chap{6}{\SH Anatumi Nakama Elyape Keta Pisinya Lao Purisi Dupwame Larami
\par }
{\PP \VS{22}Kamongome Mosese kando dopa lamaiyuo, Eronemoo banya ikinyingi dusipape

\VS{23}Isaraele wambu dupwa nyuo elyape keta pisinya lao pii dapakale lena lamairi, leya.


\par }{\Q \VS{24}Kamongome nakama nyuo elyape keta piso isaro pyuo pinya.


\par }{\Q \VS{25}Kamongo baame anjiki pyuo ipyapala mona keyange palyuo nakama keta pyakao karena.


\par }{\Q \VS{26}Kamongome nakama kando rae maiyuo poraiyuo suu pyao nakama mona kyuu lao singi renge doko jinya.


\par }{\PP \VS{27}Kamongome dopa lao, Mendeme nambana kingi lao Isaraele wambu dupwa elyape keta pisinya lao ateŋa larami ramo dokopa nambame nakama nyuo elyape keta pisaroko, leya.


\par }{\SHC 7:1—9:14 Wambu dupwame bange dupwa Anatu keta maiyami Lipae akali dupwa yapasi ingyuo purisi yulu pirami lao rombo palyiyami. Yuu kyau Sainai dokona Pasopa Nenge Nenge neyami.
\par }


\Chap{9}{\SH Kopa Doko Isare Ingiya
\par }
{\R (Ek 40:34-38)

\par }{\PP \VerseOne{15-16}Kamongona komau anda doko piyaminyi yuu gii dokopa kopa dokome epo yambe piya. Kukwama dokopa kopa doko isare dopale ingiya.

\VS{17}Kopa doko soo minyalyuo neta peyamo dokopa Isaraele wambu dupwame nakamana komau anda wambu paleyaminyi dupwa lalyuo soo panda pao yuu mendasa kopa isa epeyamo dokona kamba komau anda dupwa pipwa piyami.

\VS{18}Kamongome nakamana komau anda dupwa lalyuo soo pena lao leyamuli pyuo piyami. Dopako pyuo baame komau anda dee pinya leyamo dokopa piyami. Kopa doko komau anda dokona ketae mee siyamo dokopa wambu dupwa mendasa paa nao yuu dokona mee palyuo kareyami.

\VS{19}Kopa doko komau anda dokona yuu gii malu mee sulu siya dokopa wambu dupwame Kamongo kando warombo sepala yuu mendasa paa nayami.

\VS{20}Yuu lapo kopa doko yuu gii kuki lama iki komau anda dokona ketae siya. Yuu peparae Kamongome leyamuli pyuo mee karo panda dee kata nyuo pao piyami.

\VS{21}Yuu lapo kopa doko kukwa piso sepala soo pao yangeya. Dee kopa doko minyalyuo peyamo dokopa aopa wambu dupwa kata nyuo peyami. Dopa pyuo korakama panda kukwa kopa doko minyalyuo peyamuli pyuo wambu dupwa kata nyuo papapu piyami.

\VS{22}Yuu gii lama panda kana mende kuma soo panda ee kana mende epo pao piyamopape kopa doko komau anda ketae mee sulu siyamo dokopa wambu dupwa yuu doko yaki nyuo mendasa paa nayami. Dopa piyamopape kopa doko sipuro peyamo dokopa wambu dupwa peyami.

\VS{23}Kamongome Mosese keta leyamo pii doko warombo sepala wambu dupwame komau anda pyuo dee lalyuo soo peyami.


\par }{\SHC 10:1-32 Isaraele wambu dupwa yuu muiyane doko yuu kyau Sainai repeta singi dokona komau anda pyuo paleyami doko yaki nyepala yuu enenge Kamongo mairuŋu lao lalu lao leyamo dokona panya peyami.
\par }


\Chap{10}{\SH Wambu Dupwa Kata Nyuo Peyami
\par }
{\PP \VS{33}Wambu dupwame yuu kyau poo pyasi mende kingi Sainai lenge doko yaki nyepala yuu gii rema nembo peyaminyi dokopa Kamongona Kana Minyuo Lalu Lao Lenge Pii Palenge Bokote doko soo wambako pao nakama paliraminyi yuu pandape lasaka pira lao koto peyami.

\VS{34}Nakama paliraminyi panda dorena papapu piyaminyi dokopa Kamongona kopa doko yangama pao alemanji sepapu piya.
 

\par }{\PP \VS{35}Piyamo dokopa Kamongona Kana Minyuo Lalu Lao Lenge Pii Palenge Bokote doko soo panya kata nyuo peyaminyi dokopa Moseseme lao, Kamongo emba sipurape. Embena yanda pimwai dupwape dee wambu lapome emba kando awa nao epe kanda nao kareyami kande dupwa ralinyi nemba, leya.

\VS{36}Dopako pyuo Kamongona Kana Minyuo Lalu Lao Lenge Pii Palenge Bokote doko soo pao kaeyaminyi dokopa Moseseme lao, Kamongo Isaraele wambu malu mee dupwa keta kapu kyuo ipu, leya.




\par }\Chap{11}{\SH Yuu Mende Kingi Tapera Lenge
\par }
{\PP \VerseOne{1}Wambu dupwame embone pisa nao randa nao karo Kamongo kando mumu lao kareyami. Kareyaminyi dokopa Kamongo baame pii doko sepala imbwuapala isare doko wambu dupwa keta rena lao pyambuya. Pyambuyamo dokopa isare dokome komau anda pyuo paleyaminyi yuu andape pinjingi pakirena reya.

\VS{2}Dokopa wambu dupwame Mosese kando nyisinya lao ee leyami. Leyaminyisa baame Kamongona kingi lao ateŋa leya dokopa isare doko kunjo isa peya.

\VS{3}Kamongona isare dokome nakama keta rao kareyamosa dokona yuu doko kingi Tapera leyami. (Kingi Tapera doko Ipuru pii isareme renge dopale lenge.)


\par }{\SH Moseseme Akali Akalisa Yanda Ipingi Nyepo Rombo Palyiya
\par }
{\PP \VS{4}Yuu wakale range wambu lapo Isaraele wambu dupwa pipya role pyao peyaminyi dupwame minju ama namane lao suu piyami. Suu piyaminyi dokona Isaraele wambu nakama range mumu lao karo, Namwa iki minju lapo sipyali doko namwa kapa karamwali, leyami.

\VS{5}Lapala namwa yuu Isipi dokona karo kau oma naramanuli pyuo nao karenge. Nao karenge doko namwa mendeme ropo pyao naa nange. Namwa yuu Isipi dokona ropetape pambekinipi ananepe nenge dopale lapope neyama kande.

\VS{6}Dopa piyamanopape epapu namwana porai doko isa pao kapa ingya nao petamano. Yuu yangara kwuara piramo dokopa nenge myana dakeko silyamo. Doko iki nelyamano. Mendeme kapa narama mende see nalu nao nalyamo.


\par }{\PP \VS{7}Myana doko ee waingi ama kuki dopale. Kala doko kwai kaulya kapa kaa renge dopale.

\VS{8-9}Kukwama pipya dokopa role pyapeta nenge myana dupwa wambu paleyaminyi dokona isa epeya. Yangama dokopa wambu dupwame nenge myana doko yapo nyepala waingi dupwa pyao injo palawa ingiyami. Dopa pipala kiso bolo pyapala nao nenge kake palawa dopale waso neyami. Dopa nenge borete olipi ipwange pyambuo kisilyaminyi rende pingi dopale ingiya.


\par }{\PP \VS{10}Wambu dupwa nakama liti pira liti pira pyuo kaparo karo komau anda kambu konandowame dupwana mumu leyaminyi pii doko Mosese siya. Siyamo dokopa Kamongome wambu dupwa kando imbwayamo dokona Mosese soo yamaranguya.

\VS{11}Yamarangupala Mosese baame kamongo kando dopa lao piso soo, Akipamo embame namba keta randa jilisi? Akipamo embame namba kando rae mai nalese? Akipamo embame namba wambu dapwa rapu pyakao karape, leese?

\VS{12}Nambame wambu dupwa pyuo wasa nao dee manjo minyuo pyuo epa nayo. Nakamana rora ambasupi dupwa kando embame yuu enenge mairu lao lalu lao leene dokona akipamo embame namba endangi dupwame nyaŋa kingi kalengena reto kupyuo papingi dopale ingyuo nakama lanyuo yuu dokona puu leese?

\VS{13}Wambu dapwa kapa narami lao nambame anjarae minju nyerose? Nakamana minju dokona lao piso sepa sepa pyuo jii jii letaminyi.

\VS{14}Namba rangeme iki wambu dupwa kapa pyuo rapu pii naro ingilyamo. Kenda doko nambame kapa pyuo piru ingya nalyamo.

\VS{15}Embame namba kando dopa piri ramo doko embame namba sakao karapala pyao kumakare. Dokopa kenda namba keta jiinyi dupwa dee nyii nalu naro, leya.


\par }{\PP \VS{16}Kamongome Mosese lamaiyuo, Wambu dupwame akali lapo mupwa ingyuo karaminyi lao suu pilyaminyi dupwana akalisa yanda ipingi nyepo dupwa nyuo malu palyapala nambana komau anda dokona namba keta lanyuo epare. Epapala nakama emba kararene dorenako karena lamairi.

\VS{17}Namba isa epapala dokona nakama pipya pii langiru. Dee nambame Imambunya porainya renge nambame emba jiyunu dupwana lapo nyuo nakama mairu. Dokopa akali dupwame emba nyiso wambu dupwa rapu pyuo yulu pyakamiraminyi dokopa embame iki yulu pii nare.

\VS{18}Dakepa wambu dupwa lamai. Rakya nakama minju naraminyi dokona nakama rapa rapa pyuo ama poo pyasi wakasa ingyuo karalapape. Nakama minju lapo opetae namwali lao lao dee yuu Isipi dokona mondo lao kareyamaŋa lapala mumu leyaminyi doko Kamongome siya. Sepala epapu Kamongome minju dupwa nakama jeramo dokopa narami.

\VS{19}Nakama yuu gii mendaki panda lama panda kingi paki panda akalisa panda akalisa lama dopakale iki nao kara narambi.

\VS{20}Dopa piramopape kana mendaki nao otarami. Yuu gii dokopa nakamana kale kata dokona nenge myana neta eparamopa nalana rae mai narami. Kamongo nakama keta dae karapyamo doko kame soo mata maiyuo karo baa kando mumu lao namwa yuu Isipi yaki nyii namwali doko kapa ingyapyali leyaminyi dokona dopako pira, leya.


\par }{\PP \VS{21}Leyamo dokopa Mosese baame Kamongo lamaiyuo, Nambame wambu ama malu mee (600,000) dupwa lanyuo pelyonopape embame lao, Kana mendaki dokona minju kapa narami lao mairu lapi.

\VS{22}Wambu dupwa kapa sikya pyuo narami lao mena bulamakao sipisipipi pyao kapa mairamisi? Ipwa kota dokona kau oma silyamo dupwa peparae nyimili nakama kapa sikya pyuo namilisi? leya.


\par }{\PP \VS{23}Kamongome isingi lao, Mendeme nambana porainya renge doko kata lyokwarase? Namba lalono doko pyaka soo pira panda pii nara lao repeta kandarami, leya.


\par }{\PP \VS{24}Dokopa Mosese baa neta papala Anatumi lamaiyamo dupwa wambu dupwa lamaipala baame akali mupwa akalisa yanda ipingi nyepo dusipa banya komau anda nemba nemba roya karena lao lamaiya.

\VS{25}Yuu gii dokopa Kamongo kopa rakapana isa epapala baa pii lamaiya. Baame Imambunya porainya renge lapo Mosese maiyamo dokona nyepala akali mupwa akalisa yanda ipingi nyepo dusipa maiya. Imambu doko nakama keta epeyamo dokopa nakamame pii andake lao poropeta akali lengenyili pyuo leyami. Leyaminyipape waiya lao oteya.


\par }{\PP \VS{26}Akali mupwa akalisa yanda ipingi nyepo dupwana akali lama nakambana kingi Elitate Mitate lenge dolapo Kamongona komau anda dokona paa napala paleyaminyi yuu dokona mee kareyambi. Kareyambinyi dokopa Imambu doko nakamba keta epo maralyiya dokopa poropeta ingyuo pii andake lao kareyambi.

\VS{27}Dokopa wane parange mende Mosese kareyamo dokona makando papala Elitate Mitatepa pelambinyi lao lamaiya.


\par }{\PP \VS{28}Nanena ikinyingi akali Josua lenge wane parange karo pao Mosese nyiso kareyamo dokome Mosese kando pii lamaiyuo lao, Nambana akali mupwa nakamba kaena lape, leya.


\par }{\PP \VS{29}Leyamo dokopa Moseseme isingi lao, Embame nambana lao poraiyuo suu pilisi? Nambame Kamongo dokome banya wambu peparae poropeta ingyuo pii andake larami lao nakama keta banya Imambu doko maipyali yaka lao suu pilyu, leya.

\VS{30}Lapala Mosese baamoo akali akalisa yanda ipingi nyepo dusipape komau anda paleyaminyi dokona dee kapu kyuo peyami.
 

\par }{\SH Kamongome Yaka Kingi Kewale Lenge Doko Peya
\par }
{\PP \VS{31}Dokopa aopa Kamongome porambaiye doko ipwa kota pete repeta piso minyiyamosa yaka kewale lenge kiwaki dopale soo epeyami. Soo ketae epo pai koe minyiya. Dopa piyamo dokopa yuu paleyaminyi dokona isa epo piso yuu wangu paki pakipi dupwana kuki nanesale peyami.

\VS{32}Yuu gii dokopa piso yangama pao kukwape dee yangama dokope wambu peparae yaka kewale yapo nyuo kareyami. Wambu mendaki mendaki lao yaka kewale dupwa kilokerame taosande mendaki (1,000) sikyali dopale nyiyami. Nakama paleyaminyi yuu dokona awali lao yaka kewale dupwa oo lena lao raeyo neta pyao reteyami.

\VS{33}Nakama yaka minju malu mee kapa naramili lao mee siyamopa Kamongome wambu dupwa kando imbwaya. Imbwuapala nakama keta sukusa anga pingi renge andake mende maiya.

\VS{34}Wambu dupwame minju namwali lao suu piyaminyi dupwa dokona malu piyaminyi dokome yuu doko kingi Minju Nyuo Napuli Lao Suu Pingi Malu Pingi Yuu doko, leyami.


\par }{\PP \VS{35}Dokona piso wambu dupwa yuu Aseroti dokona papala komau anda pyuo paleyami.




\par }\Chap{12}{\SH Enda Kingi Miriame Lenge Baa\newline  Randa Nyiya
\par }
{\PP \VerseOne{1}Mosese baame Kusi enda mende nyiyamo dokona Miriamepa Eronepame Mosese kando iso leyambi.

\VS{2}Lapala nakamba dopa lao piso soo, Kamongome Mosese keta iki pii lamaipyase? Baame nambwa keta dopako pyuo pii lamai napyase? leyami. Leyambinyi pii doko Kamongome siya.

\VS{3}Mosese baa akali ama inyimungu karenge. Yuu muu peparaena baa yale mendali daa.


\par }{\PP \VS{4}Dokopa aopa Kamongome Mosese Miriame Eronemoo dopa lamaiyuo, Nakama rema dusipa nambana komau anda dokona imili lao suu pilyu, leya.

\VS{5}Dokopa nakama peyami dokopa Kamongo doko kopa rau londe siyamo dokona rakapana isa epo komau anda dokona kambu konandowame karapala pii lao Erone Miriamepa kyakale leya. Kyakale leyamo dokopa nakamba repeta peyambi.

\VS{6}Peyambinyi dokopa Kamongome lamaiyuo, Epapu nambana pii doko selapape. Poropeta dupwa nakamba pipya karenge dokopa namba rangeme nakama keta pano epo repa repa pyuo dee kombeyame pii lamaiyuo pingi.

\VS{7}Dopa pilyunupape nambame nambana kendemande akali Mosese pii lamaingi doko wakaleko. Nambame Isaraele wambu dupwa peparae baa keta maiyuo rapu pingi mupwa ingyuo nakama rapu pyuo karena leyo.

\VS{8}Dokona lao nambame baa rolae lenge kambu kando pii lamaiyuo kongwalu palyuo lamai nao angi rolae lamaingi. Dokopa baame nambana yanga paupau lenge renge doko angi kandenge. Apa pyuo nakambame paka nao nambana kendemande akali Mosese yanda pimwaiyuo pii lambisi? leya.


\par }{\SHC 12:9-16 Enda Miriame baame banya pemalenge Mosese kando pii kopetame leyamosa randa nyiya.
\par }


\Chap{13}{\SH Akali Lapo Yuu Enenge Doko Waa Kando Kandala Peyami
\par }
{\PP \VerseOne{1}Kamongome Mosese lamaiyuo,

\VS{2}Rara akalisa ipisu lama dokona akali mupwa mendaki mendaki lao rombo palyuo nyepala yuu Kenane nambame Isaraele wambu mailyu dokona apa pyuo silyape lao waa kando kandala pena lao mapanyi nemba, leya.


\par }{\SHC 13:3-24 Akali dusipa yuu enenge Kenane maa palyuo kandala peyaminyi dupwana kingi pyasi palamo. Dee Mosese baame nakama dopa pinya dapa pinya pii lamaiyamo dupwa opetae pyasi palamo.
\par }
{\PP \VS{25-26}Yuu apa pyuo silyamo lao kando peyaminyipa yuu gii akalisa kisima nembo pao kandapala yuu Katese lenge yuu muiyane Patane dokona singi Mosese Eronemoo Isaraele wambu dupwa peparae pipya dokona kareyaminyi dokona kapu kyuo epeyami. Epapala nakama kandeyaminyi dupwa polo lamaiyuo dee isa jingi minyuo epeyaminyi dupwa lasaka pyuo piyami.

\VS{27}Akali dusipame Mosese lamaiyuo, Namwa yuu kandala pumwa kandape doko ama yuu amenge pingi keyange dokona nenge malu singi. Dokona isa jingi lapo minyuo imwa dupwa dae silyamo kandape, leyami.

\VS{28}Dopa pipyamopape yuu range wambu dupwa ama porai wakasapya. Nakamana taone andake dupwana kana kame awali lao palenge dokona mendeme sukusa panya saka nange. Dee yuu dokona namwame akali reeko Anakena para pyasi kareyaminyi dupwa kandeyama.

\VS{29}Amaleke rara dupwa yuu dokona donorena palenge. Iti Jepusi dee Amo rara dusipa yuu kyau pyalya pyana pingi dorena palenge. Dee Kenane rara dupwa ipwa kota Metitaraniane lenge repeta palyuo ipwa Jotane epo penge dorena palyuo pingi.


\par }{\PP \VS{30}Wambu dupwame Mosese kando mumu leyamisa akali Kelepe lenge dokome mumu laa nao elya kalo karalapa. Namwa porayapala kapa winimi pirama dokona epapu namwame yuu doko pyao nyela parama ingilyamo, leya.

\VS{31}Dopa leyamopa akali Kelepe role pyao peyaminyi dupwa dopa leyami. Wambu ama porai wakasa namwa yale daa. Dokona namwame kapa pyuo nakama poraiyuo pyala paa narama.

\VS{32}Akali yuu waa kando kandala peyaminyi dusipame Isaraele wambu dupwa yuu dokona lao kyambo lamaiyuo, Yuu range wambu dupwame kapa nao palirami lao nenge angi mende yuu dokona anda nangepya. Dopako pyuo wambu peparae namwa kandeyamano dupwa londeko kareyami. Namwa akali Anakena para pyasi wambu ama reeko wakasa kareyaminyi kandeyama.

\VS{33}Dokona namwa goemba dopakale ingilyamo lao suu pyao dee nakamame namwa kandapala dopako pyuo suu pilyaminyi lao masiyama, leyami.




\par }\Chap{14}{\SH Wambu Dupwa Mumu Leyami
\par }
{\PP \VerseOne{1}Kukwa dokopa wambu dupwa ee andake lao pii porakai leyami.

\VS{2}Wambu dupwa Mosese Eronepa kando mumu lao lao, Yuu Isipi dokonape panda yuu muiyane karamano dakenape kumuyamali doko kapa ingyapyali.

\VS{3}Akipamo Kamongo dokome namwa yuu dokona lanyuo pelyase? Yanda pyuo karo dokopa nakamame namwa pyao kumakarami. Pyao kumakapala nakamame namwana enda wanepe dupwa puu maiyuo nyerami. Yuu Isipi dokona kamba kapu kyuo parama ramo doko kapa ingyara, leyami.

\VS{4}Dokona lao nakama range mendeme mendali kando lao, Namwa range akali mupwa mende rombo palyapala yuu Isipi dokona dee kamba monale, leyami.


\par }{\PP \VS{5}Leyaminyi dokopa Mosese Eronepa wambu kareyaminyi lenge kambu dokona pangu siyambi.

\VS{6}Nanena ikinyingi Josua lengepe Kelepe Jepuna ikinyingipi yuu dokona waa kando kandala peyambinyi dolapome kondome kumapala nakambana komau minyuo kanguyambi.

\VS{7}Kangupala dokopa wambu dupwa kando lamaiyuo, Namwa yuu kandala peyama kande doko ama keyange wakasa.

\VS{8}Dokona Kamongome namwa kando rae maira ramo doko baame namwa nyuo yuu dokona lanyuo papala yuu amenge pingi nenge malu andenge doko namwa jera.

\VS{9}Dokona Kamongo kando kamba lao apiyanda pii napala yuu range wambu dupwa kando paka nalapape. Paka nao namwame nakama kapa mee manda rasi pyao anamasi minyarama. Kamongo doko namwa keta karapyamo dokome nakamana mee bange anatu lao lakandenge dupwa nyuo anamasi minyiyamo dokona lao namwa paka nao karamana, leyambi.

\VS{10}Wambu yuu dokona palenge dupwa peparae kapa pyuo kaname pyao kumakamwalinya suu piyami. Dopa piyaminyipape aopa Kamongona komau anda ketae dorena Kamongona yanga paupau lenge renge dokome epo kendale piyamo dokopa kandeyami.


\par }{\SH Mosese Wambu Dupwana Lao Ateŋa Lakamyuo Kareya
\par }
{\PP \VS{11}Kamongome Mosese lamaiyuo, Yuu gii akipare nembo wambu dupwame namba mata joo yaki nyuo kaeyaramisi? Wambu dupwa keta nambame yulu kanda nange dupwa pipunupape yuu gii akipare wambu dupwame mona kana poko namba kapa ingingi lao suu pyaa naramisi?

\VS{12}Nambame yanyi renge peyapala wambu dupwa pyaro. Dopa pirunupape nambame emba rakange kyawa inginyi pyambwaronopa rara enenge andake ingyuo dee porainya renge doko palyuo simbwaramopa rara wamba paleyami dupwa isa palyuo kararami, leya.


\par }{\PP \VS{13}Dopa leyamo dokopa Mosese baame Kamongo lamaiyuo, Embame embena porai renge dokome yuu Isipi dokona karo wambu dupwa nyuo lanyuo epee. Embena wambu dupwa kando embame yulu piinyi doko Isipi range dupwame seraminyi dokopa

\VS{14}nakamame wambu yuu dakena palenge dupwa lamairami. Kamongo emba namwa keta epo karenge doko wambu dapwame soo otelyaminyi. Embena kopa doko namwa kareyama dokona epo siyamo dokopa emba epo panee. Dee korakama namwa penge dokopa emba wambo pao kopa rau londe ingyuo dee kukwa dokopa emba isare ingyuo pao pingi doko silyaminyi.

\VS{15}Epapu embame embena wambu dupwa pyao kumakare ramo doko wambu rara wakale dupwame emba pilini doko sepala dopa lao,

\VS{16}Kamongo dokome yuu mairu lalu lao leyamo dokona kapa pyuo wambu dupwa lanyuo epa nara ingyapyasa yuu muiyane dokona nakama pyao kumapya, larami.

\VS{17}Dokona lao epapu Kamongo ateŋa leto. Embena porai doko namwa lasaka pyuo emba piruŋu lalu lao leeneli pyuo piri. Emba dopa lao,

\VS{18}Namba Kamongo, doko waiya lao imbwa nao wambu dupwa ama mona reto yaki nyii nao koo pyuo mata jilyaminyipape kame sakamingi. Nakamana endangi rakangepe koo pingi dokona nambame ikinyipi wanengepe apusingi kauwangepe dupwa koo keta palyuo pyao randa mairu. Randa maiyuo nakamame para pyao wane manjo manjo paraminyi dupwa randa maiyuo piru, lee.

\VS{19}Embena mona retenge doko kamame wakasa alowa pii nange leene dokome embame wambu dapwa yuu Isipi yaki nyuo epeyaminyi dokona piso pao dakepa nakamana koo dupwa nyuo kame sakaminyili pyuo kame sakamipi, leya.


\par }{\PP \VS{20}Kamongome isingi lao, Embame namba piso silinyili pyuo nambame wambu dupwana koo nyuo kame sakamiru, leya.

\VS{21}Dopa pirunupape namba lete karo nambana yanga paupau lenge renge doko yuu dakena pano silyamo dokona kinyi lengenyili pyuo lalu lao lao,

\VS{22}Wambu dapwana mendemepe yuu dokona sukusa pao pali nara. Nakama nambana yanga paupau lenge renge dokome epo kendale piyasa kandeyaminyi dokope dee yuu Isipi dokonape yuu muiyane dokonape yulu mendeme pii nange dupwa piyunu kandeyami. Kandeyaminyipape nakamame nambana maka nange renge doko makande pipa pyuo nambana pii warombo see napala kamba leyami.

\VS{23}Nambame nakamana rora ambasu dupwa yuu doko mairu lao lalu lao leyo dokona nakama paa narami. Nakamame namba mata jilyaminyi dupwana mendemepe yuu dokona kapa pao kara nara.

\VS{24}Dopa piramopape nambana kendemande akali Kelepe banya mona wakale palyuo karo namba yaki nyii nange dokona baa yuu waa kando kandala peyamo dokona nambame baa lanyuo paro. Dokopa yuu dokona yuu angi lama lama dupwana Amaleke wambupi Kenane wambupi dupwa epapu palaminyi banya para pyaramo dupwana ingyara.

\VS{25}Dokona rakya nakama dee kapu kyuo yuu muiyane dokona ipwa kota pete Kone lenge doko kanda kanda parami.


\par }{\SH Wambu Dupwame Mumu Leyaminyi Dokona Kamongome Randa Maiya
\par }
{\PP \VS{26}Kamongome Mosese Eronepa lamaiyuo lao,

\VS{27}Yuu gii akipare nembo wambu koo pingi dapwame namba kando mumu lao kararamisi? Doo mumu letaminyi dasipa yakana namba silyu.

\VS{28}Dokona epapu nakambame nakama dopa lao isingi lamaiyuo, Namba Kamongo dopa leto. Nambame kinyi kinyi lalu lao lao, Mende pyakapili lao piso siminyili pyuo nakama keta pyakaro, leto.

\VS{29}Nakama kumaraminyi dokopa nakamana yanenge kaoma dupwa yuu muiyane dokona muu raleya lao nembarami. Namba kando mumu lao karaminyi dokona nakama ee kana akalisa lama pasi dupwana mendalimipi yuu dokona paa narami.

\VS{30}Nakama yuu dokona pao palirami lao lalu lao leyonopape nakama mendemepe pali naraminyipa akali Kelepe Josuapa iki yuu dokona pao palirambi.

\VS{31}Nakamame namwana wane wanake dupwa karapusi pyao nyerami lao leyami. Dopa leyaminyipape nakamame yuu doko rae mai nao paa narama leyaminyi dokona nambame wane wanakepe dupwa lanyuo paronopa nakama rangena yuu ingyara.

\VS{32}Nakama yuu muiyane dakena kumarami.

\VS{33}Nakamame namba epe kanda nao mata joo kareyaminyi dokona nakamana wane wanakepe dupwa randa nao ee kana akalisa kisima dusipana yuu muiyane dakena ralo papyuo kararami. Dopa pyuo papyuo karo pao nakama peparae kumaraminyipa wane wanakepe dupwa yuu dokona parami.

\VS{34}Nakamame koo piyaminyi dokona ee kana akalisa kisima randa nao kararami. Yuu doko yuu gii akalisa kisima nembo kando papyuo kareyaminyi dokona ee kana akalisa kisimako randa nao kararami. Nambame nakama kando rae mai nalene lao soo nyerami.

\VS{35}Nakama wambu koo pingi dupwa nyuo pyasapala namba kando mata joo karaminyi dupwa keta nambame lapunuli pyuo piru lao lalu lao leto. Yuu muiyane dakena nakama peparae kumarami lao namba Kamongome lalu lao lapu.


\par }{\PP \VS{36}Moseseme akali lapo yuu doko apiyakale lao kandala pena leyamopa nakama pao kapu kyuo epapala kyambo leyaminyi dokome wambu dupwa Anatu kando mumu leyami.

\VS{37}Dokona Kamongome nakama keta anga pingi renge maiyamosa nakama kumuyami.

\VS{38}Dopa pyuo kumuyaminyipape akali akalisa ipisu lama yuu doko apiyakale lao kandala peyaminyi dusipana Josua Kelepepa iki mee lete kareyambi.


\par }{\SH Wambu Kanda Soo Yuu Dokona Makande Pyuo Panya Peyami
\par }
{\PP \VS{39}Kamongome leyamuli pyuo Moseseme Isaraele wambu dupwa kando lamaiyamo dokopa nakama soo mona randayami.

\VS{40}Dokopa wambu dupwa wamba yangama sipurapala yuu kyau pyalya pyana pingi dokona ketae pulyuo yuu enenge nyela pao karo lao Kamongome yuu jero lao lalu lao leyamo dokona epapu namwa rapa rapa pisi karamano kapa parama. Namwa koo piyama lao silyamano, leyami.


\par }{\PP \VS{41}Dopa leyaminyipape Moseseme lamaiyuo, Akipamo epapu nakamame Kamongo kando kamba letamisi? Nakama embone pisa nara.

\VS{42}Nakama paa nalapape. Nakama pipya Kamongo role kara nalyamo dokona nakamana nyisu petenge dupwame nakama anamasi minyarami.

\VS{43}Nakama Amaleke wambu dupwape Kenane wambu dupwape pipya yanda pyalana pao lenge kambusa kararaminyi dokopa nakama yandana kumarami. Nakamame Kamongome langiyamuli pyuo moko minyuo pii nayaminyi dokona Kamongo nakama keta role kara nara, leya.


\par }{\PP \VS{44}Dopa leyamopa Mosese baape dee Kamongona Kana Minyuo Lalu Lao Lenge Pii Palenge Bokote dokope paleyaminyi yuu doko yaki nyuo paa nayaminyipape nakama yuu kyau pyalya pyana pingi dokona mee langa pulyuo panyako suu piyami.

\VS{45}Pulyuo peyaminyi dokopa Amaleke wambupi Kenane wambupi yuu dokona paleyaminyi dupwame nakama pyao isa palyapala pyao peta pao yuu Orima pyambuo kaeyami.


\par }{\SHC 15:1—19:22 Bange maingipi mena pyao kiso maingipi dupwana lao lowa lasi palamo. Wambu dupwame purisi akalipi Lipae akalipi dupwa nyiso bange maiyuo kareyami dokona lao pii lapo palamo. Wambu yanenge kakapange doko minyandapala poo pyasi ingyuo kara nao apa pyuo dee wate pisi dopale ingyuo kareyami lao letamo. Dee akali Kora baame Mosesepa Eronepa isa palyapuli lao suu pyao kareyamopape baame kapa pinya saka naya.
\par }


\Chap{20}{\SH Yuu Katese Dokona Yulu\newline  Piyaminyi Dupwa
\par }
{\R (Ek 17:1-7)

\par }{\PP \VerseOne{1}Ee kana enenge dokopa Isaraele wambu peparae dupwa yuu muiyane Sene lenge dokona epapala yuu Katese dokona paleyami. Paleyaminyi dokona enda Miriame baa kumuyasa malu piyami.


\par }{\PP \VS{2}Dokopa nakama malu palyuo paleyaminyi yuu dokona ipwa epa nayamosa wambu dupwame mona mendare palyuo Mosese Eronepa kando mumu leyami.

\VS{3}Mumu lao lao, Namwana yangonge dupwa Kamongona komau anda lenge kambusa dopa pyuo namwa kukuyamali doko kapa ingiyali, leyami.

\VS{4}Akipamo embame namwa yuu muiyane dakena lanyuo epeese? Namwana mena dupwa pipya kumaramiŋi lao dae lanyuo epeese?

\VS{5}Akipamo embame namwa yuu Isipi yaki nyuo yuu koo mende anda nange dakena lanyuo epeese? Isa pikipi isa girapope isa pomekanetepe jingi dupwa yuu dakena kara nao dee kamame ipwa kuki mendepe epa nao pingi lamo, leyami.

\VS{6}Leyaminyi dokopa Mosese Eronepa wambu malu palyuo peteyaminyi dupwa yaki nyepala Kamongona komau anda kambu konandowame dokona pao kareyambi. Karapala wapambu pii pyapala pangu siyambinyi dokopa Kamongona yanga paupau lenge renge doko pano epeyamo kandeyambi.


\par }{\PP \VS{7}Dokopa Kamongome Mosese pii lamaiyuo,

\VS{8}Pangali isa Kana Minyuo Lalu Lao Lenge Pii Palenge Bokote lenge kambusa silyamo doko nyepala embapa Eronepa wambu peparae epena lao nyuo malu palyalapape. Dopa pipala nakamana lenge kambu dokona karo kana doo dumu petamo doko kando pii lamaipi. Dopa pirinyi dokopa ipwa potemo epara. Dopa pipala kanana ipwa potemo eparamo doko wambupi nakamana mena dupwape narami.

\VS{9}Kamongome leyamuli pyuo papala Moseseme pangali doko nyiya.


\par }{\PP \VS{10}Baapa Eronepa kana peteyamo lenge kambusa dokona wambu peparae nyuo malu palyapala Moseseme lao, Nakama mona kana pokonge dupwa selapape. Nambwame kana dakena nakamana ipwa epena lao nyakarambase? leya.

\VS{11}Lapala Moseseme banya pangali isa doko minyalyapala yuu lama lao kana dokona piya. Piyamo dokopa ipwa ama soo kaeyo malu mee epeyamopa mena wambupi peparaeme neyami.


\par }{\PP \VS{12}Dopa pyuo neyaminyipape Kamongome Mosese Eronepa lamaiyuo, Kamongome Isaraele wambu keta banya porai renge poo pyasi kapa lasaka pira lao soo nyii nambinyi dokona nambame nakamba yuu jero lalu lao leyono dokona wambu dupwa lanyuo paa narambi, leya.


\par }{\PP \VS{13}Isaraele wambu dupwame Kamongo kando mumu lao kareyaminyipa Kamongo baa poo pyasinyi lao nakama lasaka piyamo yuu doko Meripa lenge.


\par }{\SH Yuu Itome Kiŋi Dokome Isaraele Wambu Dupwa Banya Yuu Dokona Sukusa Kata Paa Narami, Leya
\par }
{\PP \VS{14}Mosese baa yuu Katese karo akali lapo pii minyuo yuu Itome kiŋi doko lamaila pena leya. Papala nakamame lao, Pii dake embena akali yango Isaraele rara dupwa peyami. Namwa randa neyamano dupwa emba silini, leyami.

\VS{15}Namwana rora ambasu dupwa yuu Isipi dokona papala ee kana malu nembo kareyami. Kareyaminyi dokopa Isipi wambu dupwame nakamape namwape kopetame pyuo randa jiyami.

\VS{16}Dokopa Kamongome namwa nyisinya lao baa kande ee lao kareyama. Ee lao kareyamano doko sepala yuu Isipi yaki nyuo lanyuo pena lao banya aŋala mende peya. Epapu namwa yuu taone Katese lenge embena yuu liti dokona karamana.

\VS{17}Embena yuu dokona sukusa kata pupwa, lape. Namwape namwana mena bulumakao dupwape kata yaki nyuo wangu embena ee dupwanape isa girapo ee dupwanape paa narama. Paa napala embena ipwa kamuo nenge yuwale dupwana kamuo naope pii narama. Namwa kata andake dokonako pao karo pao embena yuu doko yaki nyerama, leyami.


\par }{\PP \VS{18}Dopa leyaminyipape Itome wambu dupwame nakama isingi lamaiyami. Namwana yuu dokona nakama kapa pyuo epo paa narami. Nakama panya lao eparami ramo namwame nyisa epapala nakama pyarama.


\par }{\PP \VS{19}Dokopa Isaraele wambu dupwame lao namwa kata andake dokona iki parama. Dokopa namwape namwana mena dupwamepe nakamana ipwa dupwana mende narama ramo namwame ropo pyakarama. Namwame mee kata dokona sukusa panya suu pilyamano, leyami.


\par }{\PP \VS{20}Dopa leyaminyipape Itome wambu dupwame dee kamba lao, Nakama dakena epa narami lapala nakamape yanda singi porai malu mee dupwamepe Isaraele wambu dupwa pyala epeyami.

\VS{21}Itome wambu dupwame nakamana yuu dokona Isaraele wambu dupwa epo paa narami leyaminyisa Isaraele wambu dupwa kapu kyuo kata wakalena peyami.


\par }{\SH Erone Kumuyamo Doko
\par }
{\PP \VS{22}Isaraele wambu dupwa peparae yuu Katese yaki nyuo yuu kyau Ori lenge yuu Itome liti dokona singi dokona epo pyaka siyami.

\VS{23}Dokona Kamongome Mosese Eronepa lamaiyuo lao,

\VS{24}Nambame Isaraele wambu yuu mairu lao lalu lao leyo dokona Erone baa kapa paa nara. Yuu Meripa dokona nambame pii langiyunuli pyuo pii nayambi dokona baa kumara.

\VS{25-26}Dokona Eronepa banya ikinyingi Eliasapa lanyuo yuu kyau Ori dokona papala Eronena purisi komau wapungi doko kolo nyuo Eliasa wapwakamiri. Erone baa dokona kumara, leya.

\VS{27}Kamongome leyamuli pyuo Moseseme piya. Nakama wambu peparae malu palyuo kareyaminyi lenge kambu dokona yuu kyau Ori lenge dokona pulyuo peyami.

\VS{28}Dokopa Moseseme Eronena purisi komau dupwa roko nyepala Eliasa wapwakamiya. Wapwakamiyamo dokopa Erone yuu kyau dokona kumuya. Dopa pyuo kumuyamo dokopa Mosese Eliasapa lupyuo epeyambi.

\VS{29}Epeyambinyi dokopa wambu peparaeme Erone kumapya lamo leyambinyi doko siyami. Sepala nakama peparae yuu akalisa rema baa kondo lao kumanda peteyami.




\par }\Chap{21}{\SH Isaraele Wambu Dupwame Kenane Wambu Dupwa Pyao Isa Palyiyami
\par }
{\PP \VerseOne{1}Yuu Arate yuu Kenane donorena singi dokona kiŋi Kenane akali mende Isaraele wambu dupwa Atarimi kata dokona epelyaminyi leyaminyi siya. Sepala baame nakama pyao wambu dupwana lapo puu maiyuo nyuo piya.

\VS{2}Piyamo dokopa Isaraele wambu dupwame Kamongo kando pii lalu lao leyami. Namwame wambu dupwa pyao isa palyalapa lao embame jere ramo doko namwame nakamape nakamana yuu taonepe emba keta julu joo jepala peparae pyao kokwa soo nembarama, leyami.

\VS{3}Pii leyaminyi doko Kamongome sepala nyisiyamopa Kenane range dupwa pyao isa palyiyami. Dokona lao Isaraele wambu dupwame nakamape nakamana yuu taonepe pyao nembalu nembo nembapala yuu doko kingi Orima, leyami.
 

\par }{\SH Kone Kana Dopaleme Kau Wasiya
\par }
{\PP \VS{4}Isaraele wambu dupwa yuu kyau Ori yaki nyuo kata mende soo ipwa kota pete Kone lenge penge dokona pao yuu Itome awali lao panya peyami. Panya peyaminyipape nakama makapala

\VS{5}Anatu Mosesepa kando kamba lao mumu leyami. Yuu muiyana nenge ipwape see nange dakena kumaramiŋi lao akipamo embame namwa yuu Isipi yaki nyuo dae lanyuo ipisi? Namwame nenge koo dapwa rae maiyuo kamba naa narama, leyami.

\VS{6}Dokopa Kamongome wambu pingi kau lapo nakama keta peyamosa kau dupwame Isaraele wambu malu piyamisa kumuyami.

\VS{7}Dokopa Mosese kareyamo dokona wambu dupwa epapala dopa lamaiyuo, Namwa embapa Kamongopa kando kamba lao karamwano doko koo pimwa. Dokona epapu Kamongome kau dapwa nyuo nembakana lao ateŋa lakape. Leyaminyi dokopa Moseseme wambu dupwana lao ateŋa lakamiya.

\VS{8}Dokopa Kamongome Mosese lamaiyuo, Kone kana dokona lapo nyepala kau ingyuo pyuo wasapala isa lomasi dokona yukunyi palyape. Dokona kau menge dupwame wambu mende narami dokopa kau dake kandapala dokopa baa mee ingyara, leya.

\VS{9}Leyamo dokona Moseseme kone kana dokome kau mende wasapala isa dokona yukunyi palyiya. Kau menge dupwame wambu mende neyaminyi dokopa kau wasisi yukunyi palyiyamo doko kandapala mee ingiya.


\par }{\SHC 21:10-35 Isaraele wambu dupwana lapo yuu neta potemenge dorena piso Kenane peyami. Dee lapo yuu donorena piso Kenane dokona peyami.
\par }


\Chap{22}{\SH Moape Range Kiŋi Dokome Belame Epena Lao Kee Leya
\par }
{\PP \VerseOne{1}Isaraele wambu dupwa paleyaminyi yuu doko yaki nyuo ipwa Jotane neta potemenge dorena ingyuo yuu Jereko paki siyamopa yuu Moape lama lama dokona komau anda pyuo paleyami.

\VS{2}Moapena kiŋi Sipona ikinyingi Beleke lenge dokome Isaraele wambu dupwame Amo wambu dupwa kando yulu mende piyaminyi doko soo

\VS{3}baamoo banya wambupi dupwa peparaeme Isaraele wambu dupwa ama soo kaeyo epo piyaminyisa kando pakayami.

\VS{4}Moape range wambu dupwame Mitiane range akali mupwa dupwa kando leyami. Mena bulamakao kalyuwame rambe akipi nenge kandale doko suu pyao wambu dae epelyaminyi dupwame oo repeta namwana bange dupwa peparae ukiaki minyuo kokwa serami.

\VS{5}Dokona lao kiŋi Belekeme wai minyingi akali lapome Beona ikinyingi Belame yuu Peto ipwa Yuporisa repeta yuu Amau dokona kareyamo doko epena lao lamaila pena leya. Wambu wai pii minyuo pao dopa leyami. Beleke nakama dopa langyuo, Yuu mendakinya wambu peparae Isipi yaki nyuo dae epo yuu dakena wakale wakale raeyo palipala namwana yuu dake nyelana letaminyi doko emba sipili yaka lao langilyu lapya, leyami.

\VS{6}Wambu dupwa ama malu mee namwa isa palyilyaminyi dokona emba waiya lao epo nambana lao nakama koo keta palyuo mende pyakape. Dopa piri ramo namwame kapa pyuo anamasi minyuo yuu dakena pyao ralinyi nembarama rapisi. Embame wambu dupwa elyape keta petena lapinyi dokopa elyape keta petaminyiko. Randa maiyuo koo keta pena lapinyi dokopa kooko keta pelyaminyi. Doko namba silyu.


\par }{\PP \VS{7}Dokona lao Moape rangepe Mitiane rangepe akali mupwa dupwame Isaraele wambu dupwa randa maiyuo koo keta pena lara lao Belame kareyamo dokona papala kana mone maiyuo Belekena pii doko lamaiyuo piyami.

\VS{8}Piyaminyi dokopa Belameme nakama lamaiyuo lao, Epapu kukwa nembo dae palimanalese. Dopa pyuo palirama dokopa Kamongome namba pii langiramo dusipa rakya nambame nakama langiru. Dokona lao Moape range akali mupwa dusipa Belamemoo pipya paleyami.

\VS{9}Anatumi Belame kareyamo dokona epapala piso soo, Akali embamoo petaminyi dasipa apimoose? leya.

\VS{10}Baame isingi lao, Yuu Moape range kiŋi Beleke dokome pii langyala pena lapyasa imi.

\VS{11}Doko wambu lapo Isipi yaki nyuo dae epapala yuu dakena wakale wakale nyuo yoko lapala palaminyi lapya. Baame wambu dupwa pyao ralinyi nembaro lao nambame banya lao wambu dupwa randa maiyuo koo keta palyakape lapya, leya.


\par }{\PP \VS{12}Anatumi Belame lamaiyuo, Akali dasipa pipya role pyao paa napipi. Nambame Isaraele wambu dupwa elyape keta pisingiŋi dokona randa maiya napipi.


\par }{\PP \VS{13}Dokopa yangama Belame Belekena wai pii minyuo epeyaminyi akali dupwa lamaiyuo, Anda kapu kyuo pupwape. Kamongome namba nakama role pyao paa napipi letamo, leya.

\VS{14}Dokopa akali dusipa Beleke kareyamo dokona peyami. Papala dopa lamaiyuo, Namwa pipya role pyao epa naro lapya, leyami.


\par }{\PP \VS{15}Dokopa Belekeme akali wambo pena leyamopape enakana konda pyuo akali kamongo dupwa pena leya.

\VS{16}Akali dupwa Belame kareyamo dokona papala Beleke pii leyamo dupwa lamaiyuo, Namba keta epa naroŋo lapala yulu mende wakale pii napipi.

\VS{17}Nambame emba kando yano pyao bange joo kamonganyi pyambuo embame langirinyili pyuo pyakao piru. Dokona wambu dapwa randa maiyakala ipupi lapya, leyami.


\par }{\PP \VS{18}Dopa leyamopape Belameme isingi lao, Beleke baame namba kana kulingipi golope banya anda dokona singi dupwa peparae jeramopape namba Anatumi langilyamuli pyuo kamba laa naro ingilyamo. Kamame randa kuki laponape Kamongo nambana Anatunya pii kuki mende iki kapa isa pena lapala piru ingya nalyamo.

\VS{19}Dopa pipyamopape akali lapo dae paleyami dopale ingyuo nakama epapu kukwa dae palimanale. Dokona Kamongome namba pii lapo dupwana lao langilyape mee lao sero, leya.


\par }{\PP \VS{20}Kukwa yuu gii dokopa Belame paleyamo dokona epapala Anatumi dopa lamaiyuo, Akali dusipame emba role pyao mona lao piso simi ramo doko panya rapa rapa pii. Dopa pirinyipape nambame langiru doko iki piri, leya.

\VS{21}Dokona lao yangama dokopa Belame sipurapala mena donge mende nyepala piso Moape akali kamongo dupwa pipya role pyao peyami.


\par }{\SH Belamena Mena Donge Dokome Baa\newline  Pii Lamaiya
\par }
{\PP \VS{22}Belame banya mena donge matana piso banya kendemande akali lama pipya role pyao peyamisa Anatumi imbwaya. Imbwayamo dokona nakama panya peyaminyi dokona Kamongona aŋala mendeme kata roko kareya.

\VS{23}Dokopa aŋala dokome kata dokona wua gela minyaro kareyamo mena donge dokome kandapala panya peyamo kata doko yaki nyuo ee yuu dokona peya. Peyamo dokopa Belameme mena donge doko pyaroko pyapala kapu kyuo kata dokona lanyuo epeya.

\VS{24}Dokopa isa girapo ee paki paki pinya kata kuki sukusa siyamo dokona nemba nemba dolapona kana kame piru kareyamo kata dokona aŋala doko kareya.

\VS{25}Dokopa donge dokome aŋala doko kandapala pakao pupuli lao kata koteyamo dokopa kana kame dokona Belamena kimbu doko pyao pisiya. Pyao pisiyamo dokopa Belameme donge doko pyaroko piya.

\VS{26}Aŋala dokome dee mendasa papala kata paki pakipi parami kata see nayandena kata upi lao kareyamosa donge panya saka naya.

\VS{27}Dokopa donge dokome aŋala doko kandapala baa isa yuu dokona siya. Siyamosa Belameme imbwuapala banya pangali isa dokome donge doko pyaroko piya.

\VS{28}Piyamo dokopa Kamongo dokome donge doko pii lena lao maiyasa donge dokome Belame kando lamaiyuo lao, Nambame emba apa pipusi? Akipamo embame namba yuu rema pyalese? leya.


\par }{\PP \VS{29}Leyamo dokopa Belame isingi lao, Embame namba kopyali inginyi nembalene dokona nambame emba pyalono. Nambana wua gela sipyali doko emba pyao kumakapuli, leya.


\par }{\PP \VS{30}Mena donge dokome isingi lao, Emba wamba ene wane karo dokopa piso papyuo karo pao emelene donge dokoko namba daase? Wamba namba dapa pingi kandalese? leya. Leyamo dokopa Belame isingi lamaiyuo, Daa, leya.


\par }{\PP \VS{31}Dokopa aŋala dokome wua gela minyaro kata dokona kareya doko Belameme kandena lao Kamongome lasaka piya. Lasaka piyamo doko kandapala Belame banya lenge kambu yuu dokona suu lapala pao paleya.

\VS{32}Pao paleyamo dokopa aŋala dokome pii poraiyuo lao piso soo, Akipamo embena mena donge doko yuu rema pyalese? Emba kata dake paa napenge ingyapyamo dokona emba kapa paa nareŋe lao nambame kata roko karo.

\VS{33}Dopa pipunu dokopa embena donge dokome namba kandapala yuu rema kapu kyuo panya pipya. Dopa pii napyali doko nambame emba pyao kumapala donge doko mee lete karena lapuli, leya.
 

\par }{\PP \VS{34}Belameme isingi lao, Namba yulu koo pyano. Embame namba paa nare lao kata roko karalene lao soo gisa nalono. Dopa pipunupape epapu embame namba kopetame pwuane lao suu pyare ramo doko namba kaepala kapu kyuo anda paro, leya.


\par }{\PP \VS{35}Leyamopape aŋala dokome lao, Akali dasipa pipya role pyapeta pupwa. Dopa pyuo parenepape nambame emba laa lao langirunuli pyuo iki lape, leya. Leyamo dokopa Belame akali dusipa pipya role pyapeta peyami.


\par }{\SH Belekeme Belame Yako Lao Nyiya
\par }
{\PP \VS{36}Belekeme Belame epelyamo leyaminyi doko sepala baa yuu taone andake kingi Aa lenge ipwa Anone repeta singi yuu Moape liti dokona kando nyela peya.

\VS{37}Belekeme Belame kando lao, Nambame emba keta wambo kanda soo pii peyono dokopa akipamo emba epa naese? Nambame emba kapa pyuo pee pii nare lao suu piisi? leya.


\par }{\PP \VS{38}Belameme isingi lao, Namba epo wetapunupape nambana porai mendeme emba keta yulu pyakaronde daa. Anatumi langiramuli pyuo iki lakaro, leya.

\VS{39}Belame Beleke role pyao yuu taone Usote dokona peyambi.

\VS{40}Papala Belekeme mena bulamakaope sipisipipi pyapala minju dupwana lapo Belamemoo akali mupwa role peyaminyi dupwape maiya.


\par }{\SH Belamena Poropeta Pii Pyongo Pyao Mupwa Leya
\par }
{\PP \VS{41}Dokopa yangama Belekeme Belame nyuo lanyuo yuu kyau Bamote Bealo lenge dokona pulyuo peyamo dokopa Belameme Isaraele wambu kareyaminyi dupwana lapo kapa kandara ingiya.




\par }\Chap{23}{\PP \VerseOne{1}Kandapala Belameme Beleke lamaiyuo, Nenge kiso maingi kana pyare yanda ipingi nyepo dakena pyakape. Pyakapala mena bulamakao kali yanda ipingi nyepo dusipape dee mena sipisipi kali yanda ipingi nyepo dusipape nyepala minyakao ipupi, leya.


\par }{\PP \VS{2}Baame lamaiyamuli pyuo Belekeme piya. Piyamo dokopa baapa Belamepa mena bulamakao kalipi mena sipisipi kalipi larapu nenge kiso maingi kana pyare dusipana mendaki mendaki lao kiso maiyambi.

\VS{3}Dokopa Belameme Beleke lamaiyuo, Kamongome namba mende langilyape mee lao kandala paroleŋe embena mena kiso maipinyi mare dakena karape. Baame namba pano langiramuli pyuo emba langiru, leya. Dopa lapala baa iki yuu kyau dokona ketae pulyuo peya.

\VS{4}Peyamo dokopa Anatumi baa kando nyiya. Nyiyamopa Belameme baa kando lao, Nambame nenge kiso maingi kana pyare yanda ipingi nyepo lapala dokona mendaki mendaki lao mena bulamakao kalipi mena sipisipi kalipi kisapu, leya.


\par }{\PP \VS{5}Kamongome Belame aki pii laramo dupwa lamaipala pii dupwa Beleke lamaila kapu kyuo pena leya.

\VS{6}Baa kapu kyuo papala Beleke nenge kiso maiyamo dokonako Moape range akali mupwa dupwa pipya kareyamopa kando nyiya.


\par }{\PP \VS{7}Belameme poropeta pii pyongo pyao lao lao,

\par }{\Q Yuu Moape range kiŋi Beleke dokome namba kyakale lao ipu, leya.

\par }{\Q Neta pyakaenge yuu kyau dorena karapunupa

\par }{\Q baame namba pii lakala ipu, leya.

\par }{\Q Isaraele wambu dupwa keta randa maiyakape, leya.


\par }{\Q \VS{8}Kamongome wambu dupwa keta randa epena lao laa nalyamo dokona nambame apa pyuo wambu dupwa keta randa epena larose?

\par }{\Q Kamongome wambu dupwa koo keta pena laa nalyamo dokona nambame apa pyuo dopa pyuo larose?


\par }{\Q \VS{9}Yuu kyau dupwana karo dokopa nambame wambu dupwa kandenge.

\par }{\Q Nakama wambu rara wakale ingyuo palyuo

\par }{\Q kamame wakasa ingyuo Kamongome wambu lapo dupwa kaepala nakama elyape keta pisingi lao silyaminyi.


\par }{\Q \VS{10}Sinjimu dupwa kapa yaka laa nange doko suu pyao Isaraele para pyasi dupwa sinjimu ingyapyasa

\par }{\Q kapa yaka laa nalyaminyi.

\par }{\Q Anatunya wambu mende yuu gii otapyamo kumulyaminyi dopale ingyuo namba kumapuli.

\par }{\Q Anatunya yulu rolae pingi wambu dupwa mona kyuu lao sipyamo kumulyaminyi dopale ingyuo

\par }{\Q namba mona kyuu lao seramo kumapuli,

\par }{\MM leya.


\par }{\PP \VS{11}Dokopa Belekeme Belame lamaiyuo, Aki yulunde namba keta pilisi? Nambame emba dae lanyuo epeyono doko nambana nyisu petenge dupwa randa maiyakalase lao piyu. Dopa piyunupape embame pipinyi doko wambu dapwa peparae elyape keta pisinyi pyambulini doko iki, leya.


\par }{\PP \VS{12}Baame isingi lao, Kamongome laa lao namba langilyamo dusipa iki nambame kapa laro, leya.


\par }{\SH Belamena Poropeta Pii Pyongo Pyao Lapo Pyuo Leya
\par }
{\PP \VS{13}Dokopa Belekeme Belame kando lao, Namba role pyao yuu mendasa bona ipu. Yuu dokona karo dokopa Isaraele wambu dupwana lapo iki kandare. Yuu dokona pao karapala dokopa wambu dupwa keta randa maiyakare, leya.

\VS{14}Belekeme Belame Sopiminya yuu dokona Pisika kyau dokona ketae singi dokona nyuo lanyuo peya. Peyamo dokopa Belameme yuu dokona opetae nenge kiso maingi kana pyare yanda ipingi nyepo lapala mena bulamakao kalipi mena sipisipi kalipi mendaki mendaki lao larapu kiso maiyambi.


\par }{\PP \VS{15}Belameme Beleke kando lao, Embena kiso maipinyi mare dakena karape. Namba dumunya Anatu kando nyela paro, leya.


\par }{\PP \VS{16}Lapala peyamo dokopa Kamongome Belame kando nyepala aki pii laramo dupwa lamaipala pii dupwa Beleke lamaiyakala pena leya.

\VS{17}Baa kapu kyuo papala Beleke nenge kiso maiyamo dokonako Moape range akali mupwa dupwa pipya kareyamopa kando nyiya. Kamongome apa lalamo lao Belekeme piso siya.

\VS{18}Dokopa Belameme poropeta pii pyongo pyao lao dake leya.

\par }{\Q Sipona ikinyingi Beleke,

\par }{\Q epapu namba aki pii letene lao sela ipu.


\par }{\Q \VS{19}Anatu doko baa akali kyambo lenge dopakale daa.

\par }{\Q Isa akalinya suu pingi alowa pyuo lenge. Anatu baa dopakale daa.

\par }{\Q Aki yulu mende baame piru lao lalu lao lenge doko baa angi pingi.

\par }{\Q Baame piru lapala dokopa angi pingi.


\par }{\Q \VS{20}Namba elyape keta pisa lao langilyamuli pyuo wambu dupwa elyape keta pisaro.

\par }{\Q Anatumi elyape keta pisaramo nambame nyuo alowa pii naro ingilyamo.


\par }{\Q \VS{21}Rengya Isaraele keta randa mende epa nao

\par }{\Q embone pisira lao dakepa soo gisilyu.

\par }{\Q Kamongo nakamana Anatu doko nakama keta role karamo.

\par }{\Q Wambu dupwame pii poraiyuo lao, Kamongo namwana kiŋi lao karaminyi.


\par }{\Q \VS{22}Anatumi wambu dupwa yuu Isipi karo nyuo lanyuo epeya.

\par }{\Q Mena bulamakao kali rae lenge dopakale ingyuo baame yanda pimwai dupwa pyao nembakamingi.


\par }{\Q \VS{23}Wambu mendeme Isaraele wambu dupwa keta pyamwali lao

\par }{\Q nemongape pipupi kapa laa nara ingilyamo.

\par }{\Q Epapu wambu dupwame Isaraele dupwa kando lao,

\par }{\Q Anatumi aki yulu mende pipyamo doko kandalapape, larami.


\par }{\Q \VS{24}Mena laene porai dokome mena yango dupwa pyapala ranjamape minjupi dupwa nao otenge.

\par }{\Q Doko suu pyao Isaraele rara dupwa porai dopakale,

\par }{\MM leya.


\par }{\PP \VS{25}Leyamo dokopa Belekeme Belame kando lao, Embame Isaraele wambu dupwa keta nambame randa mai naro lapinyipape wambu dupwa elyape keta pisa nareko, leya.


\par }{\PP \VS{26}Belameme isingi lao, Kamongome namba langilyamuli pyuo yulu peparae piruŋu lao nambame emba pii doko langya napusi? leya.


\par }{\SH Belamena Poropeta Pii Pyongo Pyao Yuu Repo Pyuo Leya
\par }
{\PP \VS{27}Belekeme Belame lamaiyuo, Namba role pyao ipu. Eparene dokopa nambame emba nyuo lanyuo yuu mendasako paro. Embame yuu dumunya karo Isaraele wambu dupwa keta randa maiyakalase lao Anatumi emba kapa langira rapisi, leya.

\VS{28}Lapala baame Belame nyuo lanyuo yuu Piyo kyau dokona peya. Yuu Piyo kyau dokona karo isa yuu muiyane lama lama doko kapa kandenge.

\VS{29}Belameme baa kando lao, Nenge kiso maingi kana pyare yanda ipingi neypo dakena pyakape. Pipala mena bulamakao kali yanda ipingi nyepo dee mena sipisipi kali yanda ipingi nyepo dusipa nyepala minyakao ipu.

\VS{30}Leyamuli pyuo Belekeme piya. Dee mena bulamakao kalipi mena sipisipi kalipi mendaki mendaki larapu kana pyare dupwana reto kiso maiya.




\par }\Chap{24}{\PP \VerseOne{1}Dakepa Kamongo baame Isaraele wambu dupwa elyape keta pisakapili lao suu pyapyamo doko soo nyepala baa wamba piyamuli pyuo Kamongo piso sela paa naya. Paa napala kapu kyuo baa yuu muiyane dorena kando kareya.

\VS{2}Karo Isaraele wambu dupwa rara liti pira pira pyuo paleyaminyipa kandeya. Dokopa Anatunya Imambu doko epo baa keta maralyiya.

\VS{3}Epo maralyiyamopa baame poropeta pii pyongo pyao leya.

\par }{\Q Namba Beona ikinyingi Belamena pii dake.

\par }{\Q Nambame wambu kando soo giso karenge.


\par }{\Q \VS{4}Anatumi pii letamo dupwa namba singi.

\par }{\Q Nambame lenge rakaro karo.

\par }{\Q Anatu Porai Wakasa dokome pii repa repa pilyamo dupwa angi rolae kandenge.


\par }{\Q \VS{5}Isaraele wambunya komau anda piyaminyi dupwa ama keyange ingilyamo.


\par }{\Q \VS{6}Bona isa malu maki maki pyuo karenge dopakale ingilyamo.

\par }{\Q Ipwa marenge dokona ee wara pingi dopale ingilyamo.

\par }{\Q Isa alo lengende Anatumi wara piyamo dupwa dopale ingilyamo.

\par }{\Q Dee isa sita lenge lapo ipwa marenge dokona karenge dopale ingilyamo.


\par }{\Q \VS{7}Yuu Isaraele dokona apunda malu eparamopa

\par }{\Q yuu ipwange palira dupwana nakamame ee wara pirami.

\par }{\Q Nakamana kiŋi doko mupwa wakasa ingyapala kiŋi Akake nyuo isa palyara.

\par }{\Q Banya isingi yulu dokome yuu andake dokona wambu peparae keta palyuo suu lara.


\par }{\Q \VS{8}Anatumi wambu dupwa Isipi karo lanyuo epeya.

\par }{\Q Baame mena bulamakao kali rae lenge dopakale ingyuo wambu dupwa pyao ralinyi nembakamyuo karenge.

\par }{\Q Nakamame nakamana nyisu petenge dupwa pyao

\par }{\Q kuli rukyuo walikya dupwa pyao roo payo mumu pingi.


\par }{\Q \VS{9}Mena laene porai luu palenge dokopa mendeme pyaleta nange doko suu pyao

\par }{\Q Isaraele wambu dupwa dopale ingingi.

\par }{\Q Wambu mendeme Isaraele elyape keta pisiramo doko elyape ketako pisira.

\par }{\Q Wambu mendeme Isaraele randa mairamo dokopa randako baa nyera.


\par }{\PP \VS{10}Beleke baame Belame kando imbumi kumuo pyalana kingi rangome malikyapala dopa leya. Nambame emba kyakale lao nyepala nambana nyisu petenge dupwa randa maiyakape lapunupape yuu rema wambu dupwa elyape keta pisilini.

\VS{11}Epapu anda puu. Nambame emba pee piruŋu lao lalu lao leyonopape Kamongome daa lao kata rokolyamo.


\par }{\PP \VS{12}Belame isingi lao, Embame embena wai pii minyingi akali dupwa dopa lamaiyuo,

\VS{13}Embena anda dokona kana kulingipi golope singi dupwa peparae jerenepape Kamongome langiyamuli pyuo kamba lao namba rangeme maso pii naro ingilyamo. Kamongome pii langiramo doko iki nambame laro lamaiyu, leya.


\par }{\SH Belamena Poropeta Pii Pyongo Pyao Ote Pyuo Leya
\par }
{\PP \VS{14}Belameme Beleke kando lao, Nambana wambu range karaminyi dupwa keta kapu kyuo pelyo. Ene papa naronopa nambame emba Isaraele wambu dupwame embena wambu dupwa kando rengya aki mende pirami dokona lao repe repe pii langilyu.

\VS{15}Ene piramo dupwana poropeta pii pyongo pyao leya.

\par }{\Q Namba Beona ikinyingi Belamena pii dake.

\par }{\Q Nambame wambu kando soo giso karenge.


\par }{\Q \VS{16}Anatumi pii letamo dupwa namba singi.

\par }{\Q Nambame soo gisingi renge Anatu Ama Ketae doko keta piso epelyamo doko kando nyingi.

\par }{\Q Nambame lenge rakaro karo.

\par }{\Q Anatu Porai Wakasa dokome pii repa repa pilyamo dupwa angi rolae kandenge.


\par }{\Q \VS{17}Rengya pira dokona kando suu pyao

\par }{\Q Isaraele rara dupwame pirami doko silyu.

\par }{\Q Kiŋi doko bui yanga paupau wakasa lenge dopakale ingyuo Isaraele rara dupwana sipurapala karara.

\par }{\Q Isaraele karo epo baame Moape range akali mupwa dupwa pyara.

\par }{\Q Dee Sete wambu dupwa peparae pyao isa palyuo kokwa soo nembara.


\par }{\Q \VS{18}Baame banya nyisu petenge yuu Itome palenge dupwa pyao wini pipala nakamana yuu doko nyuo banya ingyara.

\par }{\Q Dopa piramopa Isaraele wambu dupwa wini pyuo puu parami.


\par }{\Q \VS{19}Isaraele rara dupwame kimbumi kalyuo minjuku minyuo parami.

\par }{\Q Wambu yaki nyerami dupwa pyao ote pyuo pyarami.


\par }{\PP \VS{20}Yuu gii dokopa Belame banya pii repa repa piyamo dokona Amaleke wambu dupwa kandapala rengya pira dupwana pyongo pyao lamaiya.

\par }{\Q Wambu rara menge dupwa nyuo isa palyuo Amaleke rara doko ama porai wakasa.

\par }{\Q Porai wakasa ingyapyamopape rengya peparae kwaeyalu kwaeyo kwaeyarami.


\par }{\PP \VS{21}Banya pii repa repa piyamo dokona baame Kene wambu dupwa kandeya. Kandapala rengya pira dupwana pyongo pyao lamaiya.

\par }{\Q Yaka kusimwa dupwame mendemepe nyii nana lao rondona kapa retenge doko suu pyao

\par }{\Q yuu nakama palyuo karaminyi doko mende pii nao kapa sera.


\par }{\Q \VS{22}Dopa pyuo kararaminyipape Asiria range dupwame nakama Kene wambu dupwa pyapala karapusi ingyuo nyeraminyi dokopa

\par }{\Q nakama kwaeyo parami, leya.


\par }{\PP \VS{23}Belameme poropeta pii pyongo pyao lao,

\par }{\Q Wambu dulurena epo malu palyilyaminyi dupwa apimoose?


\par }{\Q \VS{24}Wambu dupwame yuu Saiporasa karo ipwa kota dokona sipunya piso epo

\par }{\Q yuu Asiria rangepe dee yuu Ipa rangepe nyuo anamasi minyuo pyarami.

\par }{\Q Pyaraminyipape enakana nakama opetae kumalu kumuo kumarami,

\par }{\MM leya.


\par }{\PP \VS{25}Lao otapala dokopa Belame sipurapala anda kapu kyuo peya. Peyamo dokopa Beleke baa rangena anda panya kata nyuo peya.


\par }{\SHC 25:1—27:11 Isaraele wambu dupwame kingimi wasisi bange Bealo lenge doko misi lao lakandeyami doko kandapala Anatumi rae mai naya. Isaraele akali porai yulu kapa pingipi kata papingipi dupwana kingi reto yaka leyami. Yaka leyaminyili pyuo rara dupwana yuu enenge doko mokwa soo maiya.
\par }


\Chap{27}{\SH Mosesena Panda Josuame Nyinya Lao Rombo Palyiyami
\par }
{\R (Du 31:1-8)

\par }{\PP \VS{12}Kamongome Mosese kando lamaiyuo, Yuu Aparimi kyau dokona pulyuo papala nambame Isaraele wambu yuu mairu doko kando karape.

\VS{13}Kandaparene dokopa embena yangone Erone piyamo doko suu pyao enakana emba kumare.

\VS{14}Yuu muiyane Sene dokona nakamba laparaeme nambana pii doko kamba lao yanda pimwaiyambinyi dokona kumare. Meripa dokona wambu peparae mumu lao yanda pimwaiyaminyi dokopa embame nambana porainya renge doko wambu dupwa keta lasaka pyake nae, leya. (Meripa doko ipwa guu lenge yuu Katese doko yuu muiyane Sene dokona singi.)


\par }{\PP \VS{15}Moseseme ateŋa lao,

\VS{16}Kamongo Anatu lete rengena renge kuiyuo karenge dokome akali mendeme embena wambu dupwa isako karara lao rombo palyepe lao leya.

\VS{17}Yanda pela paraminyi dokopa baame poraiyuo iso dopa pinya dapa pinya lao karara. Dokona lao embena wambu peparae mena sipisipi isingi akali kara nalyamopa ralo karenge dopakale ingya narami, leya.


\par }{\PP \VS{18}Kamongome Mosese lamaiyuo, Nanena ikinyingi Josua keta Imambu palyuo akali mora petenge doko nyepala embena kingi doko banya kyawa dokona retare.

\VS{19}Retapala purisi Eliasa dee wambu peparaena lenge kambu dokona baa roya karena lare. Dokona karo wambu peparaeme sinya lao baame embena panda nyilyamo lao lamairi.

\VS{20}Isaraele wambu peparaeme baa laramuli pirami lao emba rangena porai dupwana lapo baa maipi.

\VS{21}Baame purisi akali Eliasana arapu dokona karo pii soo yulu pira. Dokopa Eliasame kana lama kingi Urimi dee Tumini lenge dolapome minyuo nambame aki mende piri lao suu pyao karo doko soo gisara. Dopa pyuo baame Josuamoo dee Isaraele wambu peparaepe nakamana yulu dupwana apa pyuo kararami lao mana lamaiyuo lasaka pira, leya.

\VS{22}Moseseme Kamongome lamaiyamuli pyuo piya. Baame Josua purisi akali Eliasa dee Isaraele wambu peparaena lenge kambu dokona roya karena lapala

\VS{23}Kamongome leyamuli pyuo banya kingi doko Josuana kyawa dokona reto nambana panda nyilyamo lao wambu dupwa lamaiya.


\par }{\SHC 28:1—36:13 Bange maingipi mena pyao kiso maingipi lapope enda dupwame pii lalu lao lengepe Isaraele wambu dupwa Mitiane wambu dupwa pyao anamasi minyiyaminyi dokope Urupenena rarape Gatena rarape Manasana rara wambu pakirena dupwape ipwa Jotane neta potemenge dorena nakamana yuu nyiyaminyi dokope kata anjukunya Isaraele wambu dupwa Isipi piso yuu Kenane epeyaminyi dokope Kenanena yuu liti dupwape yuu Kenane doko apa pyuo rara wakale wakale dupwa mokwa soo mairama lao leyaminyi dokope kote rolengepe dee moyange bange nyingipi dupwana lao pii palamo.
\par }
