\NormalFont\ShortTitle{EKELESIYASITISI}

{\MT EKELESIYASITISI

\par }{\IMT Renge Mana Nyisi Akalinya Pii

\par }{\IP Renge mana nyisi akali mende baame wambu peparae moŋo nyuo luu palyuo karengepe dee wambu lapo koo pii nangepe dupwa kote lao randa nyingi dokona lao suu pyaokondali piyamosa namwa wambu akipamo liti pyuo karelyamano kumapengele lao suu piya. Renge singi akali dake Anatu yuu wamba dopa pinya leyamuli pyuo soo ota nao pyuo kareya. Soo ota nayamopape wambu dupwa lamaiyuo, Nakamana ee poraiyuo wara piraminyi nengepe wane wanake dupwape bange peparae Anatumi jingi dupwa rae maiyuo minyalu minyuo minyarami, leya.

\par }{\IP Pii yapasi dusipana namwa kinyi pii lama lasaka pilyamo. Kinyi pii mendaki doko Anatu baame yulu wakale wakale dupwa yuu gii mendaki mendaki lao rombo palyuo maiyamo dokona lao dee kinyi pii lama dake namwa wambu peparae namwa rangena yuu dokona mee bange dupwame mee wambu menge dupwame rae maiyuo mona soo karena doko opetae lasaka pilyamo.

\par }{\IP Renge mana nyisi akali dake banya suu pingi malu namwa mona kendanyi pyambulyamo. Dopa pilyamopape buku dake Buku Baepole sukusa pyasi palipyamosa Kurisene wambu akali dake dopale ingyuo kararami lao silyamano. Wambu malu mana nyisi akali dakena pii yaka lapala namba akali dake sukusa paro ingilyamo suu piyamosa mona minyarambu peyami. Dopa pyuo peyaminyipa Buku Baepole pii wakale yaka lao Anatu baame akipamo doko nakama rangena monarename nyinyi pyambuo rae maiyuo mona sipyamo kareyami.



\par }\Chap{3}{\SH Yulu Peparae Pira Lao Yuu Gii\newline  Reteyamo Doko
\par }
{\PP \VerseOne{1}Yulu peparae isa yuu muu dapwana pilyamo dupwa Anatumi yuu gii rombo palyinginyili pyuo pingi.


\par }{\Q \VS{2}Mandenge yuu gii dokope kumungi yuu gii dokope

\par }{\Q ee wara pingi yuu gii dokope manjo nenge yuu gii dokope

\par }{\Q dusipa baame rombo palyuo retenge.


\par }{\Q \VS{3}Yuu gii pyao kumakaraminyi dokope yuu gii pyuo lete nyeraminyi dokope

\par }{\Q yuu gii anda wambarae lalyaraminyi dokope yuu gii anda enenge piraminyi dokope

\par }{\Q baame rombo palyuo retenge.


\par }{\Q \VS{4}Anjokorape mona rando karope dee rae maiyuo karope

\par }{\Q dee kumanda ee lao pisope dee rae maiyuo malya pyao kararami

\par }{\Q dusipape baame rombo palyingi.


\par }{\Q \VS{5}Yuu gii enda akalipa mendakinya palenge dokope dee yuu gii pali nange dokope

\par }{\Q yuu gii bange maingi dokope yuu gii bange mai nange dokope baame pyuo waso retenge.


\par }{\Q \VS{6}Yuu gii bange nembengepe yuu gii nembapala koto nyingipi

\par }{\Q yuu gii kana nyuo retengepe yuu gii kana pyao nembengepe

\par }{\Q baame rombo palyingi.


\par }{\Q \VS{7}Anjokorape komau kangurami dokope kii pirami dokope

\par }{\Q romo napyuo mee pisirami dokope dee pii lao pisirami dokope

\par }{\Q dusipa baame waso retenge.


\par }{\Q \VS{8}Yuu gii mona retengepe yango palyuo epe kanda nangepe

\par }{\Q yuu gii yanda pingipi yuu gii kui lao mona silyamo karengepe

\par }{\Q dusipa baame waso retengeko.


\par }{\PP \VS{9}Namwa yulu andake pipala dokona aki mende nyingisi?

\VS{10}Anatumi kenda namwa keta retakayamo dupwa namba silyu.

\VS{11}Baame yulu peparae dupwana yuu gii angi rolae doko waso reteya. Retapala dokopa namwame rengya mende piraŋa lao soo nyimwali suu pingi doko Anatumi namwa keta palyakaya. Dopa piyamopape baame yulu pingi dupwana lapo namwame soo gisa narami lao piya.

\VS{12}Dokona lao namwa lete kararamano dokopa rae maiyuo yulu elyape pyuo kararama lao soo nyiyu.

\VS{13}Namwame yulu pipala nenge ipwape nyepala rae maiyuo narama. Dupwa Antumi jiya.


\par }{\PP \VS{14}Anatumi yulu peparae pingi dupwa ama sulu seraŋa lao pingi doko namba silyu. Embame dokona mende konda pyuo pyuope dee dokona mende nyisa nyuo nembope pii nare ingilyamo. Anatumi namwame baa mupwa lao suu pyao pako paliramiŋi lao pingi.

\VS{15}Yulu lapo dakepa pilyamo dupwa wamba dopa piyako. Dee yulu lapo ene pira dupwa wamba dopa piyako. Anatumi wamba yulu pinginyili pyuo kamba kamba pyuoko pingi.


\par }{\SH Isa Yuu Dakena Rolae Laa Nalyaminyi
\par }
{\PP \VS{16}Doko iki daa. Isa yuu dakena pii doko soo rolo lengepe rolaena rengepe panda nyeramuli pyuo koonya renge singi doko namba soo nyilyu.

\VS{17}Yulu peparae Anatumi yuu gii rombo palyiyamuli pyuo piramo dokona baame rolae pingipi koo pingipi peparae mendare kata dokona palyuo kote lara namba rangeme lao suu pyapu.

\VS{18}Anatumi namwa makande pyuo nakama mena dupwa pipya manda manja nalyamo lao lasaka pipyamo doko soo nyipu.

\VS{19}Mena wambupi kata mendakinya pao kumungi. Dokona nakamana lete karenge renge doko kapa kapa palenge. Lete karenge dokona nakama peparae renge mende see naminyi dokona wambu dupwa nakama kamame wakasa daa mena dupwa pipya kapa kapa ingyuo pelyamo.

\VS{20}Dokona mena wambupi panda mendare yuu sinjimu dokona parami. Doko nakama peparae yuu sinjimu dokonako wasiyamo dokome nakama kamba dokonako parami.

\VS{21}Dokopa menana imambu doko isa yuu donena paramopa wambunya imambu doko ketae panda paraŋa lao wambu mendeme apa pipala soo gisilyase?

\VS{22}Namwa kumaparamano dokopa mende piraŋa lao seramano kata mende see nalyamo dokona namwame yulu pyuo rae maiyuo palyuo kararama ingilyamo. Yulu mende wakale pirama ingya nalyamo lao kandapu.




\par }\Chap{9}{\SH Yuu Gii Mee Seramo Dokona Rae Maiyuo Karape
\par }
{\PP \VS{7}Anatumi kapaŋa lao suu pyapyamo dokona embena nenge nao rae maiyuo karo embena ipwa waene nao gii mona palyuo karape.

\VS{8}Yuu peparae wambu peparaena lenge kambu dokona rae maiyuo gii mona palyuo karape.

\VS{9}Anatumi renge mende palya nao emba lete karape lao jiyamo dokona embapa enda embame mona retelene dokopa role pyao rae maiyuo palyuo karape. Emba randa nao karapinyipape mende nyere ingya nalyamo. Dokona lao yuu gii peparae koree ingilyamo dokona enda pipya mee rae maiyuo palyuo karape.

\VS{10}Kumunginya yuu dokona emba pare dokona yulu pingipi suu pingipi soo gisinginya rengepe mona palyuo soo nyinginya rengepe dupwa see naramo dokona emba yulu aki mende pinya suu pyao pilini dupwa poraiyuo pepe.


\par }{\PP \VS{11}Dee mende namba lao kandapu. Doko isa yuu dakena wambu puu lao makandelyaminyipape dupwana lapome wini pii nange. Akali paka mona manja nao yanda pingi dokopa yuu peparae wini pii nangeko. Akali mona palenge dupwame bange kanape dupwa yuu peparae mondo lao reta nange. Akali kyawa sisingi palenge dupwame yuu peparae bange malu reto kamongo ingyuo kara nange. Akali mora mora petenge dupwame yuu peparae kamame ulipilipi paa nangeko. Dopa pyuo yuu gii lapona wambu peparae embone kara nao randa nyingi.

\VS{12}Dopa pilyamo dokona emba anjokorape embone kara nao randa nyere lao see nalene. Yaka konene lyingi dee oma sinyanana malyilyaminyipa kamenge pao palengepe dolapo suu pyao yuu gii lapo namwa see nao karo koo eparamo dokopa mee walu lao oma yakape ingyuo randa nyerama.




\par }\Chap{11}{\SH Akali Mona Palenge Dokona Yulu\newline  Pingi Doko
\par }
{\PP \VerseOne{1}Embena kana mone dokome yuu wakale wakale dupwana bisinase pepe. Pyuo karo yuu gii mendepa kamame konda pyuo manjeramopa poropiti kana nyere.

\VS{2}Emba isa yuu dakena koo mende piramopa apa pyuo embone kara nare lao emba see nalene dokona embena kana dupwame bisinase wakale wakale pyuo byange wakale wakalena retape.


\par }{\PP \VS{3}Doko kopa dupwana ipwa malu pisipala dokopa isa yuunya apu epenge. Dee isa mende lakange dokopa wangu paki panda pakirena pao lakao palenge doko mende pii napala isa lakao pelyamuli pyuo pao palenge.

\VS{4}Emba ee wara pinya lao karo panda nenge manjo nyelana karo netape kopape porambaiyepe kandaro karare ramo mende wara pii nao dee nenge manja naoko piri.

\VS{5}Embame enda wane ranjama yaki pingi doko soo nyii nange dopako pyuo Anatumi bange peparae pyuo waso reto yulu pyuo karenge dupwa soo nyii nare ingilyamo.

\VS{6}Embena ee doko yangama alemanjipi laparaena wara piri. Dokona ee peparae elya pyuo andara panda mende yangama wara pirinyi doko kwaeyara dee alemanji wara pirinyi doko kapa andara lao see nange.




\par }\Chap{12}{\SH Mapwae Parangepe Dupwa Pii Soo Nyerami Doko
\par }
{\PP \VerseOne{1}Yuu giipi ee kanape emba rae mai nalyo larene dupwa epapa naramopa emba parange yuu gii lete palu karo dokopa baame emba wasiyamo dokona lao suu pyaro karape.

\VS{2}Dokopa apu petenge dupwa kakondo nisa paa naramopa neta rao yanga paupau lenge dupwape dee bui kanape dupwape embena lenge kambu dokona kopa papyuo iminjili lara.

\VS{3}Dokopa enakana embena kimbu porai ingilyamo dupwa pyuku laowape embena kingi emba minyaro karamo dolapo walu walu laowape embena nenge dupwa kuki lama iki kararamopa nenge kapa naa nare dee embena lenge doko kopa papyuo iminjeramopa bange dupwa kapa pyuo kanda nare.

\VS{4}Embena kale dokome makete yuunya karo pii laraminyi dupwa see nao karo muu laramo dokope laikuli pii laramo dokope kuki iki serenepape emba luu palirinyi dokopa yaka kenane pyaramo dokome lenge pyale rara.

\VS{5}Emba kata kore pulyuo dupwana pakapala randa nyuo papyuo embena kyawa doko alowa pipala yaku epo emba ponga ponga papyuo emba wamba karo yulu pyuo nenge nao kata papyuo pelene dusipa mee ingyuo isa para. 
\par }{\PP Namwa kumapala dokopa karalu kararamano panda dokona paramanopa wambu dupwa ee lao kumanda pisirami.

\VS{6}Dokopa embena kii puu kulingi doko roko lama ingyara. Dee lambe golome wasisi doko isa paramopa poro lara. Ipwa kamuo nyingi yuwale dokona pee warame wasisi doko puu karo malyapala ipwa kamuo nyingi puu londe doko rokwaramopa pee doko poro lao muu muu pira.

\VS{7}Dokopa namwana yongo doko kapu kyuo isa yuu sinjimu dokona para. Imambu lete karenge Anatumi namwa jiyamo doko dee range baa keta para.

\VS{8}Akali renge angi dupwana lao suu pingi dokome dopa lao, Peparae mee ingyuo penge. Renge mende pali nalyamo, leya.


\par }